
1880: Prima cronică plastică a lui Ep. Bucewsky. Născut în 1821, 
în Hodoniu (Banat), Vincentiu Babesiu (se citeşte Vincenţ Babeş), jurist cu 
studii universitare la Paris, secretar al Curţii Supreme de Justiţie din Viena, 
din 1848, deputat în Dieta din Pesta, din 1861, apoi, după desfiinţarea Di- 
etei maghiare, judecător la Tribunalul de Apel, apoi iarăşi deputat în Dieta 
din Pesta, din 1865, până în 1869, dar mai presus de toate, tatăl savantului 
Victor Babeş, este şi autorul primei cronici plastice despre opera pictorului 
bucovinean Epaminoda Bucewsky. Fragmente din această cutremurătoare 
mărturie, preluate de presa bucovineană, mi-au fost de folos, atunci când am 
lucrat cartea „Pictori şi sculptori din Bucovina”, dar articolul original abia 
astăzi mi s-a ivit în faţa ochilor, odată cu fotografia (xilogravura) unui tablou 
definitiv pierdut, „Ia-n ascultă!” din opera aproape integral pierdută a marelui 
pictor român Bucewsky (folosesc numele cu care îşi semna lucrările), din 
vina autorităţilor române din Bucovina, inclusiv cele ecleziastice. 


Despre arte şi un artist român în străinătate: Ah, dar cine mai 
cugetă, astăzi, la noi, despre arte şi artişti, când o sută de nevoi, publice şi 
private, ne apasă la pământ?! 

Da, da, amară ne este viaţa şi amarul ni-l fac alţii, cei ce ne ocrotesc 
soarta şi pretind a fi chemaţi pentru a ne ferici. Totuşi, arta, unde ea se dez- 
voltă în spirit şi în viaţa practică, faţă de nevoi pururi s-a dovedit usturătoare 
şi chiar vindecătoare. 

Asta este firea omului. Ceea ce-i place, ce-l îndulceşte şi încântă, îl 
nutreşte spiritualiceşte, îl ridică şi edifică, îl face fericit — chiar în suferinţele 
cele mai grele, sub mâna călăului!... 

Şi ce oare este ceea ce în arte ne place, ne încântă? 

Este frumosul. 

Dar ce este frumosul? 

Este armonia şi simetria în aranjament, culori, tonuri. Este ceea ce 
convine dispoziţiunilor noastre simţuale şi intelectuale, convenind ne excită 
dulce spiritul, ne satisface gustul, ne nutreşte forțele vieţii. 

Frumosul este ca şi moralul, ca şi bunul şi sublimul; este frate de cruce 
cu aceştia; prin urmare, postulat al vieţii omeneşti, pentru perfecțiunea omului, 

noblețea lui, fericirea lui. 

Este aproape un an, de când, preumblându-mă pe străzile Vienei, într-o 
fereastră încărcată cu obiecte de lux şi arte, un tablou mare şi frumos, în ulei, 
reprezentând, în mod admirabil, o scenă din viaţa idilică a poporului român, ca 
printr-un farmec îndată îmi cuceri atenţia. „Cum vine — mă întrebai — această 
romantică şi castă scenă, în profana Viena?!”. Româncuţa de pe pânză mi se 
părea disperată de frivolii ochi străini. 

Intr-un unghi al tabloului, descifrai, anevoie, numele artistului: E. 
Bucewsky. De bună seamă, un polon. Neamţul comerciant taxa tabloul la 300 
florini bani buni (florini vienezi — n.n.). Căci — zicea el — este de un maestru 
genial, mândria şcolii de arte a Academiei vieneze, lucrat după natură. 

Fireşte, astfel de preţuri pentru opere de artă pot da numai străinii, care 
au parale şi cunosc valoarea artei... 


Scara, în aceeaşi zi, petreceam în societatea mai multor amici şi revenii 
la mândrul tablou al genialului pictor. 

„Apoi este român neaoş bietul; român din Bucovina; a absolvit liceul 
şi teologia şi, cu un stipendiu de la Consistoriu, a făcut cursurile Academiei 
de Bele-Arte de-aici, obţinând primul premiu pentru cele mai bune studii 
generale („fur die besten Gesammtstudien”); pe baza acestui strălucit succes, 
a făcut şcoala specială de pictură, lângă celebrul Feuerbuch şi, de cinci ani, 
îşi are atelierul său, propriu, aici (VI, Corneliusgasse 1) şi produce mulţime 
de opere admirabile, care, însă, toate se strecură în străinătate! Consistoriul 
din Cernăuţi i-a dat titlul de pictor al său, dar nu şi pâine. Pentru aceasta, este 
angajat la străini, care îl exploatează material şi spiritual. Astfel, esenţa vieţii 
sale este a străinilor. Slav nu e, că de-ar fi, slavii s-ar şti îngriji de soarta lui. 
Nu pricepe cuvântul slav, iar numele Bucewsky (Bucescu) i-a rămas de la 
buni-străbuni, care se trag din Galiţia, încă mai înainte de a fi devenit Buco- 
vina ţară nemţească”. 

Săraca lume! Cine nu cunoaşte soarta adevăraților artişti — la români, 
şi anume la cei de sub Austro-Ungaria! 

Popoarele fără conştiinţă vie şi fără dispoziţiune de sine nu pot să aibă 
loc, în sânul lor, pentru geniile lor. Acesta e blestemul servitutei seculare!... 

* 


Am văzut, de repetate ori, atelierul domnului Epaminonda Bucewsky, 
am admirat sute de opere originale, unele în schiţe, altele pe deplin executate; 
am aflat că, dintre cele complete, mai toate le-au ocupat speculanţii samsari 
pentru Anglia, Belgia, Olanda şi chiar America. Bucewsky face şi portrete, şi 
icoane bisericeşti admirabile, a zugrăvit şi câteva biserici în Bucovina; dar pe 
mine m-au încântat, mai vârtos, subiectele istorice şi naţionale: o schiţă asupra 
poeziei „Deşteaptă-te Române”, ce se află în posesia amicului meu V. Gre- 

goroviţă; „Păstorul întristat”, după balada populară; „Colinda”, reprezentând, 
după viaţă, băieţii colindători; „Doina”, femeia română, venind de la puț cu 
urciorul pe cap; apoi „la-n ascultă!”, întâlnirea, la fântână, a Lelei cu Leliţa, 
a junelui ţăran, cuprins de primul foc al amorului, şi cu obiectul dorului său. 

Aceste două din urmă tablouri se află în Viena, în posesiunea opticia- 

nului Muller, şi acesta nu s-ar despărți de ele cu nici un preţ. 
„la-n ascultă!”, aşa şi-a botezat pictorul tabloul prin care ne pune 
înaintea ochilor o scenă atât de vie şi de naturală, încât, văzând frumuseţea, 
sfiala şi confuzia castei fecioare plăpânde de la ţară, parcă auzim pe flăcău 
cum i se vaietă că i se usucă inima, de dorul ei!... 

Acesttablou, după o fotografie mândră, mi-am propus a-l face prezent, 
de Anul Nou, lectorilor „Familiei”. Am încredinţat tăierea lui în lemn unuia 
dintre cei mai renumiţi xilografi vienezi, i-am promis preţul pe deplin, numai 
să fie bun lucrul. Publicul va judeca. 

Dintre icoanele sacre, o „Maica Domnului”, care ornează capela de 
pe mormântul neuitatului nostru amic, proprietar mare, Popovici din Stoieşti, 
este admirabilă. 

Curând, sper că voi putea prezenta şi portretul pictorului academic E. 
Bucewsky. / V. B. (Familia, Anul XVI, 1880, nr. 1, pp. 4-6) 


— 


1882: Înmormântarea lui George Hurmuzachi. În nr. 27 al foii 
noastre, am împărtăşit cititorilor trista ştire că vrednicul prezident al Societăţii 
pentru cultura şi literatura română în Bucovina nu mai este între cei vii! Deși 
cam târzi, totuşi credem că este de lipsă a arăta, în puţine cuvinte, şi chipul 
în care s-a petrecut jalnica ceremonie de vineri, 5 martie 1882. Împărtăşirile 
de faţă le facem după „Czernowitzer Zeitung”: 

La 9 ore dimineaţa, se prezentară, în locuinţa repausatului: prezidentul 
țării, baronul Alesani; căpitanul țării, cav. Kochanowski; domnii Dr. Grigorcea, 
Lupul, de Renny, Em. Stârcea, Al. Vasilco, Otto Petrino, I. şi N. Mustatza, |. 
Simonovici, G. de Flondor, de Cârstea; mai mulţi membri ai Societăţii pen- 
tru cultura şi literatura română în Bucovina, ai „Armoniei” şi ai „Junimii“; 
mai mulți reprezentanți ai judecătorilor, ai consistoriului, ai şcolilor, preoţi, 
neguțători etc., etc. 

Ceva mai târziu, sosi și arhiepiscopul și mitropolitul Morariu-An- 
drievici, împreună cu arhimandriții Ciupercovici și Iliu, şi cu seminariştii 
greco-ortodocși. După îndătinata binecuvântare, sicriul fu ridicat şi cortegiul 
funebru se puse în mişcare. Pe sicriu se aflau fel de fel de coroane, trimise 
atât de corporaţiuni, cât şi de privaţi. În urma lui veneau: baroneasa Eufrosina 

Hurmuzachi, soția repausatului; fiul său, Eudoxiu Hurmuzachi (viitorul prefect 
de Suceava — n. n.), cu soţia sa; ginerele repausatului, deputatul Dr. Iancu 
de Zotta; soacra sa, Eufrosina Petrino; fratele său, Nicolae; P. şi A. Petrino; 
George de Flondor şi celelalte rudenii ale vestitei familii Hurmuzachi. 

Cortegiul intră în catedrala metropolitană, unde se afla un public de tot 
numeros. Aici se țin serviciul divinu, sub însăși conducerea mitropolitului. 
Corul seminariștilor mişcă pe toţi cei de față prin duioasele cântări: „Adusu- 
mi-am aminte“ etc., compuse de Ciprian Porumbescu. După săvârşirea servi- 
ciului, rămăşiţele pământești ale repausatului fură duse la îngropăciune, unde 
fură aşezate, de-a drepta capelei în care se îngroapă mitropolitii. Arhimandritul 
Călinescu arătă, într-o excelentă cuvântare, lucrările şi meritele repausatului. 
Dânsul aminti ce a făcut George Hurmuzachi pentru biserica greco-ortodoxă 
din Bucovina şi pentru autonomia ei, pentru autonomia Bucovinei şi, peste 
tot, pentru ţara şi națiunea sa. 

Nu mai puţin potrivită fu vorbirea profesorului Bumbac, care accentuă, 
din nou, meritele repausatului, ca patriot şi ca român. Ochii tuturor se împlură 
de lacrimi, când arhiepiscopul luă o mână de țărână și o aruncă în groapă. 
Eternă fie memoria unor oameni ca George Hurmuzachi!, vor exclama toți 
cei ce cunosc viaţa vrednicului frate al lui Constantin, Eudoxiu și Alecsandru 
(Gazeta Transilvaniei, Anul XLYV, nr. 32, miercuri 17/29 martie 1882, p. 3). 


— 


1883: În Bucovina nu avem o şcoală de fetiţe. A vorbi, azi, despre 
lipsa de a se înfiinţa şcoli româneşti, în toate oraşele şi satele locuite de Ro- 
mâni, credem că ar fi a face vorbă de paradă, căci nici nu presupuneam ca 
să existe vreun Român, care să nu fie adânc pătruns de importanţa şcolilor 
româneşti şi să nu simtă că lipsa înființării de atari şcoli, pretutindeni unde 
mai există vreo suflare românească. 

De un timp, încoace, s-au şi înființat astfel de şcoli, dar suntem încă 
departe de-a fi înfiinţat atâtea de câte avem trebuinţă. 

Cu deosebire, în Bucovina, unde ni-i atât de mult ameninţată naţiona- 
litatea, abia avem câteva şcoli cu caracter curat național... 

Iar şcoli de fetițe nu avem deloc. ă 

Auziţi, Români din patru unghiuri ale lumii! In Bucovina întreagă nu 
avem nici o şcoală românească de fetiţe, nici o şcoală care să crească fetiţe 
române, care să trimită pe tineri a se lupta cu inamicii țării şi ai naţiunii, pen- 
tru a se face demni de mâna lor, nici o şcoală care să crească soţii române, 
care să-şi înfigă pumnalul în pieptul dezonorat, nici o şcoală care să crească 
mame române, care să-şi arate, în copiii săi, româneşte crescuţi, talismanele 
şi giuvaierele sale. 

Înţelegeţi ce va să zică aceasta: a nu avea nici o singură şcoală pen- 
tru a da creştere românească fetiţelor române, care au să fie mândre soții şi 
mame române şi, ca atare, să susțină şi planteze caracterul nostru naţional în 
viitoarea generație. 

Dacă înţelegeţi, precum sperăm că înţelegeţi fiecare, atunci vă rugăm 
să nu staţi cu mâinile în sân, ci să vă daţi mână cu mână şi, care mai mult, 
care mai puţin, contribuiţi fiecare, după a sa putere, pentru a mântui ce încă 
se mai poate mântui, prin înființarea de şcoli româneşti de fetiţe în Bucovina. 

Spre acest scop şi spre a înfiinţa tot felul de scoli româneşti în Bucovina, 
s-a înfiinţat, la Suceava, o societate, cu numirea „Școala română”. Aci sunt 
a se adresa toate contribuirile, menite a ajuta cauza învăţământului naţional 
în Bucovina. 

Iar îndeosebi şi exclusiv, spre a pune baza unui fond, din care să se 
înființeze, în Bucovina, şcoli româneşti de fetiţe, zelosul preot din Toporăuți, 
dl Constantin Morariu, bine cunoscut publicului român din scrierile sale, pu- 
blicate în diverse ziare din Transilvania ş. a., a avut fericita idee de-a prelucra 
interesanta scriere a clasicului german W. de Goethe, „Herman şi Dorotea”, 
şi aceasta a ne-o pune nouă la dispoziţie, cu cererea ca exemplarele ce-i re- 
vin dumisale, în remuneraţia fatigoasei sale lucrări, să le vindem în folosul 
fondului mai sus amintit. 

Am primit, cu bucurie, această propunere, purceasă din o inimă nobilă 
românească, şi gratulăm domnului Morariu, pentru plăcuta jertfă, ce o aduce 
pe altarul Națiunii. 

Şi nu numai atâta... 

Ca să îndemnăm şi pe alţii a jertfi, după putinţă, spre acest scop şi 
ca să dăm şi mai învederată dovadă despre viul interes, ce nutrim faţă de 
starea fraţilor noştri din Bucovina, căci una trebuie să fie Naţia românească!, 
purtând noi toate spesele de ediţiune oferim, pentru fondul din care va fi să 
se înfiinţeze şcoli româneşti de fetiţe, in Bucovina, preţul întreg al tuturor 
exemplarelor, câte se vor putea petrece din opul „Herman şi Dorotea”, pe 
calea abonamentului. Deci, prin acestea, deschidem abonament la „Herman 
şi Dorotea ”, după W. de Goethe, traducere liberă de Constantin Morariu. 

Opul va apare în decursul lunii februarie, anul 1884. Preţul de abona- 
ment e 60 creiţari (şi 5 creiţari post-port). 

Termenul de abonament e 19/31 ianuarie 1884. Tot ce va incurge, până 
la acest termen (afară de cei 5 creiţari, de post-port), se va transpune Societății 
„Scoala română”, spre a servi de bază la un fond, din care, cu timpul, vor fi 
a se înfiinţa şcoli româneşti de fetiţe în Bucovina. 

In considerarea scopului, ne rugăm să se facă abonamentele cât mai 
curând, în tot cazul, până la ziua fixată, cu atât mai vârtos, căci, în 20 ianuarie 
— 1 februarie, vom încheia socotelile cu toate sucursalele şi vom da seama, 

onoratului public, despre rezultat, iar banii, împreună cu numele abonaților 
şi colectorilor, le vom străpune Societăţii „Școala română”. 

Abonamente aconto nu se primesc, iar cu rambursare (postnachname) 
nu se trimit mai puţin de 5 exemplare. 

Abonamentele să se adreseze la: Cancelaria Negruţiu, în 
Ghera,Szamosujvar. 

Cu o cale, se pot trimite şi alte oferte, spre scopul indicat, care, apoi, se 
vor cita deosebit şi pe calea ziaristicii române. Şi tot atunci, se pot face abona- 
mente şi la ziarele noastre şi a se dispune şi alte opuri, din edițiunea noastră. 

Cu distinsă stimă, N. F. Negruţiu, redactor” (Preotul Român, Anul 
IX, Nr. XX, 16 decembrie 1883). 


lei 


1883: Înmormântarea profesorului de muzică Ciprian Porum- 
bescu. În 25 mai (6 iunie) a. c., repauză, la Stupca, în Bucovina, în casa 
părintească, Ciprian Porumbescu, absolvent auditor de teologie şi filosofie, 
în etate de 29 de ani. 

Răposatul fu născut în Şipot, în 2/14 octombrie 1854. Gimnaziul 
îl termină la Suceava, iar teologia, în Cernăuţi, fiind, totodată, şi alumn al 
Seminarului arhidiecezan. În decursul studiilor teologice și după terminarea 
lor, răposatul (ca cunoscător de artă muzicală, care din frageda sa copilărie 
o cultiva cu predilecție, şi anume pe vioară și clavir) se ocupa şi cu cântarea 
corală, atât bisericească, cât şi lumească, parte ca cântăreţ şi parte ca com- 
ponist al mai multor piese liturgice şi funebrale. În cele lumești, compuse 
răpoatul mai multe cântece româneşti, atât în text, cât şi în melodie, numite 
„studenţești”, care şi apărură, mai pe urmă, la Viena, într-o cărticică. 

După finirea teologiei, nutrind răposatul intensiv dor de a se perfecționa 
în arta muzicală, se decise a studia filosofia şi a face cursul muzical la Conser- 
vatorul din Viena, spre a putea deveni, cândva, profesor gimnazial de muzică. 

Primul an al cursului filosofic (neiertând mijloacele materiale ale 
părintelui său, să-l trimită la Viena) îl făcu la Universitatea din Cernăuţi, iar 
ultimii doi ani, la Viena, în care timp studia şi la Conservatorul de acolo, 
„învăţământul de armonie”, „de compoziţie” şi „contrapunctul”, cu succes 
excelent. În timpul acesta, arătă răposatul continuă progresare şi dezvoltare 
în arta muzicală, şi anume ca componist al mai multor opuri, publicate şi 
interpretate, cu multă laudă, de cei competenți, dintre care opuri se execută 
unul (valsul „Camelii”) chiar şi de renumitul artist Ed. Strauss, cu capela sa, 
la balul românesc din Viena, în anul 1880. 

Îi mai rămase răposatului a se perfecționa încă în arta muzicii superi- 
oare, special bisericească. 

Spre acest scop, Î. P. S. părintele Mitropolit al Bucovinei îi mijloci, 
pentru un an, un stipendiu din Fondul religionar gr. or. al Bucovinei, pe care 
răposatul îl şi întrebuință, spre a petrece acel an în Viena şi, parte, a lua lecţii 
speciale de la artistul şi organistul de Curte, dl Krenn, parte, a participa la 
toate executările (concertele — n. n.) mai principale bisericești de acolo, ce-şi 
împlini, cu succes de tot lăudat, exprimat într-un testimoniu (certificat — n. 
n.) de la numitul organist. 

Numele răposatului ca componist cu talent şi zel era, în public, bine 
cunoscut. Ziarele româneşti îl amintiră, în mai multe rânduri, cu laudă. Deci 
primi îndemnarea să se pună în competiţia pentru postul de învățător de 
muzică, la şcolile centrale române din Braşov şi pentru postul de direcor 
(dirijor — n. n.) al corului de la biserica Sf. Nicolai de acolo, care posturi le 
şi ocupă, în toamna anului 1880. 

În Braşov, manifestă răposatul, în ambele sale poziţiuni, zelul şi 
capacitatea cea mai mare, recunoscute de toţi cu laudă deosebită. În cele 
bisericeşti, organiză el un cor de 20 de studenți gimnaziali (liceeni —n. n.) şi 
12 damicele, pe care răposatul îi instrui în cântările liturgice, cele mai multe 
de dânsul compuse, şi aşa execută cântarea corală, la numita biserică, cu cel 
mai frumos succes şi spre cea mai deplină mulțumire a creştinilor ortodocși 
orientali de acolo. În cele lumești, compuse răposatul opereta „Crai nou”, 
reprezentată, în Braşov, de trei ori, prin diletanţi, cu succesul cel mai aplau- 
dat chiar și de publicul străin, mai multe cântări şi opuri, atât solistice, cât şi 
orchestrale, toate executate în Braşov, parte într-un concert public, dirijat de 
răposatul, şi parte de capela orășenească de acolo, la multe ocaziuni publice, 
apoi lăudate în ziarele române şi germane. 

Aceste lucrări multe, grele, continue îl prea obosiră pe răposatul și-i 
atraseră o boală de piept, care, în toamna anului trecut (1882 —n. n.), progre- 
sase într-atâta, încât medicii îl sfătuiră să meargă, peste iarnă, la Italia, ceea 
ce şi făcu. 

În Italia, şi anume în Nervi, mai la vale de Genoa, petrecu răposatul, din 
decembrie, până în martie. Însă, spre nefericire, iama aceasta (iar mai cu seamă 
lunile Faur, Marte şi April) fu, şi în Italia, excepţional de rece și furtunoasă, şi 
el nu simți oareşcare folos pentru sănătatea sa. Făcu, însă, numai o călătorie 
până la Roma, unde petrecu zece zile, şi veni, apoi, acasă, la părintele său, cu 
scopul de a călători, în vară, la Gleichenberg; pătimi, însă, tot mai greu, 12 
săptămâni, până ce, în urmă, nemiloasa moarte îi curmă viaţa. 

Iată cum se exprima „Gazeta Transilvaniei”, nr. 63 din 1/13 iunie 1883 
(număr de gazetă deja pierdut — n. n.), asupra răposatului: 


„Cu adâncă întristare, venim a înregistra pierderea unuia dintre cei 
mai zeloși și mai talentați dintre puţinii noștri cultivatori ai artei muzicale, 

în genere, și ai muzicii naţionale româneşti, îndeosebi. Miercurea trecută, în 
25 mai vechi, a răposat, în comuna Stupca, din Bucovina, tânărul Ciprian 
G. Porumbescu, profesor de muzică la şcolile centrale române de aici, din 
Braşov, şi director al corului la biserica Sf. Nicolai. Mult regretatul răposat 
a suferit de o cumplită boală de piept, agravată din ce în ce mai tare, prin 
neobosita şi poate prea încordata sa activitate. În zadar a consultat pe cei mai 
experți dintre medicii brașoveni, în zadar a petrecut iarna trecută în Italia... 
neîndurata moarte tot l-a răpit din braţele familiei sale, din braţele amicilor 
săi, din mijlocul neamului românesc, căruia i-a făcut, i-ar fi putut face, de aici, 
înainte, însemnate servicii pe terenul artelor frumoase. Foaia noastră a vorbit, 
în mai multe rânduri, despre lucrările răposatului Porumbescu, accentuând 
talentul, zelul și diligența tânărului compozitor”. 


Înmormântarea răposatului urmă în 27 mai vechi, în Stupca, 
funcţionând protopresviterul Humorului, dl de Andruchovici, cu parohii I. 
Procopeanu, din Capu Câmpului, şi C. Tuşinschi, din Bucşoaia, acompaniat 
de corul Seminarului din Cernăuţi, transmițând gremiul acestui institut şi o 
cunună de doliu fostului şi neuitatului său coleg. 

In biserică, cuvântă parohul I. Procopeanu, iar la mormânt, protopre- 
sviterul Andruchovici, după care vorbiră şi doi academici, A. Procopovici 
şi G. Popovici (poetul T. Robeanu, preşedintele, de atunci, al „Junimii” — n. 
n.), în numele Societăţii academice „Junimea” din Cernăuţi, care societate 
trimise și o cunună de doliu emeritului său membru Porumbescu. Atari cunune 
trimiseră şi damicelele corului bisericesc din Braşov, şi Societatea „România 
Jună” din Viena, dimpreună cu scrisori de condoleanţă foarte onorante pentru 
memoria răposatului. 

La înmormântare fu de faţă nu numai întreaga comună Stupca, cu mic, 
cu mare, ci mare mulțime și din comunele vecine, Ilişeşti, Drăgoiești şi Corlata. 

Era un moment în care toţi erau pătrunși de cea mai adâncă jale, când 
corul Seminarului, însuşi mișcat, execută, la mormânt, cântarea „A dusu-mi- 
am aminte”, propria compoziţie muzicală a celui ce, acuma, era în pământ. 
În timpul acestei cântări, mai că nu vedeai față fără lacrimi, iar cei mai de 
aproape ai bietului Ciprian erau învinşi de durere. Facă prea bunul Dumnezeu 
ca, în curând, să se aline această durere a familiei și, îndeosebi, a părintelui 
duios, lovit, în mai multe rânduri, de întâmplări ca aceasta, rourându-i în inimă 
balsamul mângârerii și întărindu-l cu braţul său înalt, ca să-şi poată împlini 
chemarea nu numai ca preot, dar şi ca părinte de familie, față cu care, fiind 
văduv de mai mulți ani, are de îndeplinit datorii duble (A4micul Familiei, 
Anul VII, Nr. 16, 1/13 septembrie 1883, pp. 140, 141). 

1883: Neuitatului şi mult regretatului Ciprian Porumbescu 


„Amară e moartea când omul e june 
Şi ziua-i frumoasă şi traiul e lin; 
Când pasărea cântă, când floarea ne spune 
Că viaţa e dulce şi m-are suspin!” 
D. Bolintineanu 


Când focul izbucnește şi-n clipă mistuieşte 
Averea adunată prin muncă-ndelungată, 

Când ape mari inundă pământul şi cufundă 

Pe mii de mii ființe-n amare suferințe; 
Cutremure, războaie, pe om când îl despoaie 
De tot ce lui i-a fost al vieții adăpost, 

Atuncea, trist, pe gânduri, stă omul, disperează, 
Prietena speranţă-i tot îl mai consolează. 


Dar moartea nemiloasă, când taie cu-a ei coasă 
Cele mai trainice fire, ce leagă cu iubire, 

Şi-a dorului dulceaţă pe-un suflet de viaţă, 
Atunci speranţe, visuri de-odată se scufund 

În marea disperării, atuncea fără fund, 

In care unic ceriul mai poate revărsa 

A mângâ:ierii rază prin sfântă legea sa. 


În marea disperării, în noaptea ei pustia, 

O, frate Cipriane, împinsu-au urgia 

A morţii tale gheare pe scumpul tău părinte, 
Pe draga-ţi surioară, ce o iubeai fierbinte, 
Pe bunii tăi prieteni lăsatu-i-ai în jale 
Plângând ei mângâ:ierea prieteniei tale; 

In doliu şi-ntristare lăsat-ai ţara ta 

Ce cântecele-ţi mândre cu drag le asculta, 
Căci tu privighetoarea cea mai iubită-ai fost 
In crângul Bucovinei, cu al vioarei rost. 


Cu inima-nfocată, cu dragostea fiască, 

Ai început iubite,-n grădina românească 
S-arunci sămânţa artei, culeasă-n obosire, 
Prin zeci de ani de muncă, cu mare irosire, 

Dar, ah!, abia gustat-am din fructele ei rar 
Şi de la pragul vieţii, o, scumpe grădinar, 
Ni te răpeşte moartea, lipsind de-a tale flori 
Biserica, națiunea — iubitele-ţi surori! 


Biserica, națiunea te plâng, deci, împreună 
Cu ţara ta, Braşovul şi România Jună, 

Şi toate vin să-ţi pună pe tristul tău mormânt 
Cununa neuitării drept sacru monument, 

Că le-ai iubit, o, scumpe, nu cu cuvinte seci, 
Ci cu-a iubirii fapte, ce dau viaţă-n veci! 


Constantin MORARIU (Amicul Familiei, Anul VII, Nr. 16, 1/13 
septembrie 1883, p. 140). 


* 
Valsul „Fantome”. / Umbrei scumpului meu amic Ciprian Porumbescu 


De acorduri plângătoare 

A destinului duşman 

Plin e valsul tău ,„Fantome”, 
Scump amice Ciprian! 

Ton cu ton vestesc durerea, 
Presimțţirea ta arată 

De a sorții hotărâre 

Ce te-ajunse-aşa îndată. 


Greu lovitul tău părinte 

Pe mormânt ţi-a pus o liră 

Cu cuvinte ce store lacrimi 

Şi din inimi, jale, milă, 

Căci „tu-n groapă-ai dus cu tine 
O comoară de-armonii”!, 

Şi spre-apusul vieţii tale 

Ai cântat în elegii? 

Ce şi inime de piatră 

Ar fi-n stare să le-nmoaie. 


! Aşa zice laureatul nostru Vasile Alecsandri, în epistola de condoleanţe, trimisă preotului 
paroh Iraclie Porumbescu, tatăl răposatului Ciprian. 
? Jalnice de tot sunt valsul „Fantome” şi „Hora Prahovei”. 

O fantomă-ai fost, iubite, 
Răspândind tot fericire, 
Dară valsul tău „Fantome” 
Imple inimi de mâhnire 
Şi-a vesti viitorimii 

Are inima de jale 

A lui Ciprian, în tristul 
Capăt al vieţii sale?. 


Constantin MORARIU (4micul Familiei, Anul VIIL, Nr. 14, 15/27 
iulie 1884, pp. 180). 


IX 


1883: Titu Maiorescu, la Cernăuţi. Vineri, 28 ianuarie / 9 februarie 
1883, după ceasul meu, la ora 3 şi 45, după prânz, am sosit la Cernăuţi. Ho- 
tel Weiss... Seara, la Nicolae Hurmuzachi. Prezentat soţiei sale, paralizată, 
foarte plăcută. 


Sâmbătă, 29 ianuarie / 10 februarie 1883. Cernăuţi. Soare, dar frig. 
Multă neauă. La 9 şi jumătate, dimineaţa, Nicolae von Hurmuzachi, la mine, 
apoi adus la mine pe Dr. Kiesler (avocat). Apoi, plecat cu el, cu trăsura, la 
Curtea de Apel. La ora 1, la Hurmuzachi, la masă. Acolo (deocamdată în 
vizită) bătrâna baroneasă Petrino (soţie a fostului ministru Alexandru Petri- 
no, franceză), fratele baronului Styrcea, domnul von Mantz, din Cârlibaba, 
Iacobeni (cu soția lui, 17 copii, între aceştia, de 4 sau de 5 ori, gemeni), 
baron Mustaţă (conşcolarul lui Circa), bătrân şi urât la faţă, un original viu 
de om entuziasmat pentru natură, contra chelnerilor, a poeziei şi a oricărei 


Mormântul profesorului Ciprian se află în curtea bisericii din Stupca, încins cu un grilaj 
ce înconjură mormintele familiei Porumbescu. Crucea, ridicată pe mormântul lui Ciprian, 
e de piatră şi poartă, în faţă, inscripţiunea, cu litere aurite, săpate în o tablă de metal: „La 
revedere, iubite fiule, la revedere, frăţioare!”. Pe frontispiciul piedestalului, se află o liră de 
metal aurit, cuprinsă în o cunună de lauri, înfâşiată de o panglică de metal aurită, cu epigrama: 
„4rmoniele tale, lacrimele noastre”. Sub liră se află o tablă de metal, cu inscripţiunea aurită: 
„Ciprianu Porumbescu, nasc 2. Oct. 1854, rep. 25 Maiu 1883”. Pe piatra orizontală a crucii e 
pus, de-a curmezişul, un frumos tricolor românesc de metal, pe roşul căruia se află cuvintele: 
„lar când, fraților, m-oi duce de la voi şi-o fi să mor”; pe galben: „Pe mormânt atunci 
să-mi puneţi”; pe albastru: „Mândrul nostru tricolor”, care cuvinte formează strofa ultimă 
din „Cântecul tricolorului”, textul şi muzica de răposatul Ciprian. În 24 Mai a. c. (1884 
—n.n.), s-a sfinţit acest monument de cinci preoţi şi s-a celebrat şi parastasul după un an. 

arte, pasionat vânător şi cutreierător prin Carpaţi. Frate-său, împuternicit al 
Patriarhiei din Constantinopole. 

La ora 4, cu Hurmuzachi şi Dr. Heinrich Kiesler, cu trăsura, la notar, 
căruia i-am dat procura numai pentru Probota, ce-i drept aceasta cam generală, 
după formularul său. 

De la 5-6 şi jumătate, dormit, băut cafea, apoi a venit iarăşi plicticosul 
scai Hurmuzachi, de m-a luat la teatru (începutul, Ia ora 7), unde eu aveam 
luat, de mai înainte, fotoliu Ia parter, dar m-am dus în loja sa. Se juca „Die 
Răuber”, cu Mitterwurzer, în rolul lui Franz), ca oaspete; acesta, după actul 
I, bine, insuportabil melodramaticul Karl. Ceilalţi, pasabili. Dar noi am avut, 
totuşi, răbdare numai până la actul al 3-lea, şi am plecat, cu trăsura, acasă. 

In loja vis-ă-vis (loja oficială), soţia Preşedintelui ţării, Alesani, născută 
Haas (covoare!), milionară, dar alienată. Era cu o însoţitoare. Au un copil 
de 3 ani, pe care ea, adesea, deodată îl înfaşă şi-l face să asude, şi altele de 
acestea, din halucinaţii de boală. Din cauza asta, Alesani a devenit foarte 
nervos şi deprimat, neavând raporturi de societate cu lumea de aci. Pedeapsă 
meritată! E] ştia asta de mai înainte, fiindcă ca, ca fată încă, fusese, câteva 
luni, într-un institut de alienaţi; într-o lojă de alături (tot în faţa noastră), era 
contele Coudenhove, un flecar blond, cu figura jumătate de pasăre, jumătate de 
oaie, cu bot cu dinţii mari, retezat; îşi face, la Universitatea de aici, examenul 
de absolvire la drept, fiindcă peste tot era silit să stea Ia o parte, de când cu 
sinuciderea celor două franţuzoaice, din cauza lui. Aici, însă, are relaţii cu 
contele Kielmannsegge ş. a. m. d. 

Seara, am mâncat singur, la hotel, la ora 10 m-am dus sus, la culcare, 
n-am putut însă să dorm, până la 12, şi am citit geografia lui Daniel. Am 
adormit, la miezul-nopţii, m-am deşteptat, însă, din cauza unei ploşniţe. Și 
atunci n-am mai dormit, ci am scris refacerea călătoriei în Elveţia, până la 6 
şi un sfert, dimineaţa. În sfârşit, mi-a venit somn, dar numai până la ora 8. 


Duminică, 30 ianuarie / 11 februarie 1883. Cernăuţi. Soare foarte fru- 
mos intră prin fereastra mea, dar frig, -17* R. Cu Hurmuzachi, toată ziua. La 12 
şi jumătate, cu el, la un concert de binefacere, vizită Ia bătrânul (82 de ani) ba- 
ron Styrce (care era rănit, la frunte, de la o căzătură pe scări), apoi la „România 
juna”, unde toţi studenţii români erau prezenţi, şi mi-au furat o scurtă cuvânta- 
re, şi mi-au făcut ovaţii, apoi prânz, la ora 2, la Hurmuzachi, tratative cu baron 
Nicolae Mustaţă şi acord. Seara, de la 8-11 şi jumătate, la bătrânul baron Pe- 
trino, însurat cu o soră a Hurmuzăcheştilor (unul din fiii lor era decedatul poet 
decăzut baron Petrino; celălalt, de 24 de ani, se zice că e bine, absolvent în 
drept, şi acum, la Viena, ca impiegat la tribunalul din Baden. O fiică, mă- 
ritată, în întâia căsătorie, cu baronul Vasilco; în a 2-a, cu un tânăr profesor 
german... O fiică a ei, deci nepoată a bătrânei Petrino, era şi ea, seara, o figură 

cu totul armenească). Mai era şi văduva lui George Hurmuzachi, o bătrână 
plăcută, al cărei fiu (Alexandru — n. n.) a fost prefect de Suceava, iar acum 
are o mare moşie în arendă, însurat cu o armeancă bogată, Petrovici. Mai era 
acolo o soră a bătrânei Carp, născută Radu, fostă măritată cu Christe, cu 3 
nepoate Christe... 


Luni, 31 ianuarie / 12 februarie 1883. Vreme posomorâtă. -11* R. 
La 12, tratat iarăşi cu Hurmuzachi. Scrisoare de la doamna Adina Catargi, 
ca invitaţie, pentru seara. Vizită la baronul Alesani, prezidentul ţării; la mi- 
tropolitul Silvestru Morariu (sală frumoasă, cu coloane de alabastru negru şi 
pereţii cu plăci de lemn), apoi la bătrâna doamnă Zotta, la alde Christe, dineu 
Ia baronul Styrce (la ora 5 şi jumătate), mai înainte terminat cu Dr. Kiesler 
(30 de florini), seara la doamna Adina Catargi, ceai cu ea, bărbatul ei (urât, 
dar bun) şi cu Lucie Ghica, conversaţie până la miezul-nopţii despre religie. 


Marţi, 1/13 februarie 1883. Cernăuţi. larăşi soare foarte frumos, dar 
frig. Astăzi plec îndărăt la Bucureşti, însoţit încă, pretutindeni, de Hurmuzachi, 
care a prânzit cu mine, şi la gară. Intoarcerea vizitei de către prezidentul țării, 
baronul Alesani. În compartiment, de la Cernăuţi, până Ia Iţcani, cu baronul 
Styrce şi cu bătrânul baron Mustaţă (reprezentantul Patriarhiei şi cunoscut al 
lui Zizin). Sleeping întrebuințat în ordine. Sosit în Bucureşti, miercuri, 2/14 

februarie 1883, la 6 şi jumătate, dimineaţa. Foarte frig şi aici... 


Cemăuţi, duminică, 13/25 februarie 1853. La gară, la ora 3 şi jumătate, 
primit de Hurmuzachi... Noaptea, între 2 şi 5, scris ministrului Sturdza, în 
afacerea vânzării moşiilor mănăstireşti, studenților din Viena, pentru Almanah, 
celor din Cernăuţi, pentru trimiterea publicaţiilor Academiei noastre, ş. a. m. d. 


Luni, 14/26 februarie 1883. La Hurmuzachi, la prânz, la 2 şi jumătate, 
şi supat seara. Acolo, von Umlauft, şi Victor Styrcea. Seara, cu Umlauff şi 
doamna Hurmuzachi citit traducerea acesteia a „Legendei Rândunicăi”. După 
aceea, el şi Victor Styrcea ne-au citit din foarte simplele, drăguţe, nostime 
„Sommermâărchen”, de Baumbach. La 10 şi jumătate, culcat. 


Marţi, 15/27 februarie 1883. Dineu la baronul Petrino, de la 3-6 şi 
jumătate. Eternele dezbateri cu Dr. Kiesler, Dr. Roth (apărătorul lui Ciprian 
Porumbescu şi al lotului „Arboroasa”, care considera eliberarea studenţilor 
ca însemnând o „datorie de onoare”, —n. n.), baron lon Mustaţă şi cu slabul 
Hurmuzachi, care, când e să se decidă, te lasă-n drum. Seara, quartet clasic, 
cu V. Styrcea (violină, director Hrymala; cello — autodidact excelent — von 
Dusinkiewicz, funcţionar la prezidenţia ţării, dr. în drept), până la 12 şi ju- 

mătate, noaptea. Intre acestea, souper. 


Miercuri, 16/28 februarie 1883. Masa la Hurmuzachi. Tot astfel, 
interminabilele dezbateri. Seara, la Sbiera, discutat amănunţit manuscriptul 
de la Voroneţ (7 copii, mizerie, fără perdele la ferestre, puţine paturi). 

Sbiera, bolnav de reumatism, sărac şi în mizerie, este, acum, profesor 
titular la Universitate, are, ca atare, 1.800 de florini pe an (din care se reduc 
vreo 50 de fiorini, ca impozit pe venit) + 400 de florini adaos de activitate, 
un fel de diurnă. Din cinci în cinci ani, adaosul se măreşte cu câte 200 de 
florini, astfel încât, între al 25-lea şi al 30-lea an de serviciu, salariul său 
maxim este 2.800 de florini. Cu asta, după 30 de ani de activitate, salariul 
plin, ca profesor (alţi funcţionari, după 40 de ani de activitate. Pentru pensie 
se reține, în întâiul an, o treime din salariul anual, o dată, pentru totdeauna, 
după aceea nu se mai reţine nimic) + taxele pentru curs ale studenţilor, şi 
anume: pentru o oră pe săptămână, | florin pe semestru. EI ţine curs 5 ore 
pe săptămână, are, deci, de la fiecare student, 5 florini pe semestru, deci 10 
florini pe an. Dar toţi studenţii săi sunt săraci, deci urmează cursurile lui 
gratis (pe lângă el, profesori cu salariu de ministru, de exemplu rectorul 
Kleinwachter, 3.000 de florini). 


Vineri, 18 februarie / 2 martie 1883. Cernăuţi. A nins, peste noapte. 
Afară, din nou plină iarnă. Aseară, teatru de diletanţi al societăţii româneşti 
de aici, într-o sală a hotelului „Moldavia”, la etajul I. Tânărul jurist Flondor 
dirija orchestra (tânăr simpatic, zvelt), un frate mai mic, toba mare (nostim de 
tot), alţi şcolari şi studenţi, celelalte instrumente, vom Onciul, flaut, gentilul 
violoncel, un mic şi încântător băiat Isopescul, violina ş. a. m. d. Locuri, vreo 
200, sala tixită (a 70 de creiţari, dar numai cu invitaţie, nu putea intra orici- 
ne). Era acolo toată lumea mare şi mijlocie din Cernăuţi; alde Petrino, alde 
Styrcea, Christe, contesele Logotheti-Popovici, arhimandritul Ciupercovici 
ş. a. m. d. Totul, sub conducerea predicatorului Catedralei metropolitane, 
Ioan Procopovici, român, care, conform concursului, predică ruteneşte, 
de la întocmirea lui Hakman. S-a jucat „Drumul de fier”, aşa şi aşa; dar 
„Florin şi Florica”, admirabil de bine şi, în cea mai mare parte, inteligent. 
Remarcabil comic, un domn, care juca pe bâlbâitul Colivescu, excelentă, şi 
în unele pasagii de o ştrengărească drăgălăşie, sora lui Eminescu, doamna 
Drogli, bărbatul ei, profesor la Şcoala normală de învăţători. Un oarecare 
Popescu juca pe Florin, neîndemânatec în joc, dar de-a dreptul splendid în 
cântec; întreaga reprezentaţie, admirabil de reuşită şi de plăcută. A început 
la 7 şi jumătate şi s-a terminat la 10 şi jumătate. Eu am mâncat, seara, la 
hotelul meu, cu Eugen von Styrcea şi cu arhimandritul Călinescu, acesta 
şi Ciupercovici, aspiranţi la mitropolie; amândoi buni, mai bun Călinescu 

(Maiorescu, Titu, Însemnări zilnice, publicate de 1. Rădulescu-Pogoneanu, 
II / 1881-1886, Editura Librăriei Socec, p. 148 şi urm.). 


lei 


1884: „Cetalnia” din Toporăuți: În comuna Toporoutz (Toporăuți — 
n.n.) s-a înfiinţat, nu de mult, societatea ruteană „Cetalnia”, adică „cabinetul 
de lectură”. Scopul societăţii este: luminarea poporului, prin citirea de gazete 
şi cărți potrivite, și îmbunătăţirea stării lui materiale. În comitet s-au ales 
amândoi preoții comunei, învățătorul, forestierul, cantorul bisericesc, antistele 
(primarul — n. n.) şi doi săteni ştiutori de carte, ca locuitori. Societatea numără 
peste 200 de membri, de la care, cu taxele de intrare şi cu cele lunare, de câte 
5 creiţari, s-au adunat, până acuma, 31 de florini și 65 creiţari, din care sumă 
s-au procurat 4 foi şi opuri populare rutene, din Leina. 

În şedinţa adunării generale, din 22 aprilie / 4 mai 1884, s-a hotărât 
ca nunțile să se serbeze numai 24 de ore, de sâmbătă, până duminică seara, 
şi toţi membrii s-au înțeles să nu se bea rachiu la nunți, ci vin, bere, mai ales, 
însă musturi, preparate de ei înșiși din mere, pere și alte poame. S-a decis, 
iarăşi, ca hramurile să se serbeze numai o zi, dar preşedintele a promis că va 
mijloci, prin comitetul comunal, desființarea definitivă a hramului, așa ca să 
serbeze numai hramul bisericesc, iar sătenii din comunele apropiate să fie 
opriți a veni la hram. Tot în acea şedinţă s-a hotărât să se înfiinţeze o dugheană 
creștină în Toporoutz. 

In şedinţa următoare a comitetului, secretarul fu împuternicit să se 
adreseze la societatea „Magazinului poporal” din Leina, ca să se trimită un 
agent la Toporoutz și să vadă în ce condiţii s-ar putea înființa, aicea, o dugheană 
creștină. Societatea „Magazinul poporal” cică este foarte avută, are mărfurile 
cele mai felurite şi e anume menită a sprijini material populaţia rurală, prin 
înființarea de dughene creștine în satele rutene. Ea trimite agenții săi, pe 
spezele proprii, în toate părțile, pe unde sunt chemaţi. "Tot în acea şedinţă, 
învățătorul-secretar fu împuternicit de preşedinte să reprezinte „Cetalnia” 
(în urma unei invitări), pe duminica următoare, 29 aprilie / 11 mai 1884, 
la societatea „Casa poporală” din Cernăuţi. La şedinţa respectivă a „Casei 
poporale”, aveau să meargă şi vreo câteva căruţe de toporoutzeni. „Casa 
poporală” este o societate ce are, până acuma, peste 2.000 florini capital, din 
care, cu timpul, are să se zidească o casă, în capitala Bucovinei, unde vor 
primi găzduire gratuită studenţii bravi ruteni. 

Orice s-ar zice, rutenii ne-au lăsat pe noi, românii, cu mult înapoi în 
faptele iubirii pentru popor. Fruntaşii ruteni bucovineni părăsesc vanitățile 
rangurilor şi ale măririlor, se retrag prin comune şi asudă pentru binele po- 
porului lor; fruntașii români pună-și fiecare mâna pe conştiinţă! După cele 

zise, fie-mi iertat a întreba: Oare nu e ora supremă ca românii austrieci să 
înfiinţeze, ca rutenii, într-un centru, undeva, în Transilvania, un „Magazin 
poporal român”, care să vină în ajutorul bântuitului nostru popor de pe la 
sate? Încă ceva: Mulţi fruntaşi români bucovineni au urmat apelul „Școlii 
Române” din Suceava, de a înființa filiale prin comune? 

Să luăm aminte că puterea de viaţă a unei națiuni e cuprinsă în cuvintele 
„Salus populi!” (Amicul familiei, Anul VIII, Nr. 12, 1884). 


lei 


1884: Nunţi de o zi, la Toporăuți; fără hram, la Hatna. Înainte cu 
doi ani, venind eu, cu săteanul din Toporoutz, Nicolae Popovici, de la târg, 
spre casă, Nicolae îmi spuse cum a vorbit el, mai multor toporăuţeni, că 
nunțile lungi şi hramurile îi sărăcesc pe omenii noştri, din an, în an, tot mai 
mult şi cum toţi au recunoscut că adevărat lucru este acesta. Deci mă întrebă 
badea Nicolae: 

— Oare nu s-ar putea să scrie părintele, parohul nostru, ori dumneata 
să scrii la ocârmuirea ţării ori la consistoriu, că să se oprească răul ce-l aduc 
nunțile lungi şi hramurile? 

Atunci, eu i-am răspuns: 

— Cum nu se poate nimeni amesteca în casa mea, să-mi poruncească cât 
am să cheltuiesc cu serbarea hramului, patronului sau cu alte prilejuri, chiar aşa 
nu se poate amesteca nimeni în o comună, să poruncească oamenilor cât au 
să cheltuiască cu astfel de ocaziuni, dacă cheltuielile nu întrec marginile. Prea 
luminatul nostru împărat a scos satele de sub epitropie. Sătenii sunt, astăzi, 
stăpâni şi domni pe sine şi pe averile lor, cât timp se ţin de legile împărăteşti 
şi-şi împlinesc toate datoriile. Dar, de cumva sătenii ar prinde a-şi mătrăşi 
averile, fără nici o socoteală, aşa că ar fi ameninţaţi să se facă cerşetori sau 
să-şi ia lumea în cap, atunci, cu bună seamă că ar trebui să le poruncească 
ocârmuirea. N-ar fi, însă, aceasta o ruşine pentru omenii noştri? N-ar fi ruşine, 
pentru mine, să mă port aşa de rău, încât alții să fie siliţi a-mi porunci? Vezi, 
bade Nicolae, nu aşteptaţi nici dumneavoastră să vă poruncească ocârmuirea 
sau altcineva, ci îndreptați răul singuri! Să înceapă numai un om de-al nostru a 
scurta nunțile, care, acum, ţin şi câte o săptămână, omoară minţile şi trupurile, 
cu câte 8,9, 10, până la 12 şi mai multe vedre de rachiu, îi sărăcesc pe dânşii şi 
pe copilaşii lor, să înceapă, zic, numai un om de-al nostru a face nuntă numai 
într-o zi, cum fac, azi, chiar mulţi domni mari şi cum vedeţi că fac şi jidovii 
noştri, şi atunci ceilalți, văzând binele, cred că, cu bună seamă, l-ar urma. 

La acestea, badea Nicolae îmi răspunse: 

— Bine ar fi să înceapă cineva aşa, cum zici dumneata, dar eu ştiu că 
nimeni n-a începe, căci ar fi luat în ruşine de către ceilalţi. Dar eu socot ca mă- 

car părintele paroh ori dumneata să spuneţi, în biserică, la omeni, să scurteze 
nunțile şi hramurile, că, aşa, oamenii mai iute ar asculta de cuvântul preotului. 

— Asta se poate!, îi răspunsei eu, lui badea Nicolae. 

Şi tot despre aceasta ne-a fost vorba, până ce am ajuns acasă. 

Mie tare mi-a plăcut de vorba înțeleaptă a gospodarului Nicolae Po- 
povici şi nu am dat-o uitării. 

Intâmplându-se, după aceea, să fac sfânta liturghie în satul Mitocu 
Dragomirnei, lângă Suceava, am auzit cum a spus părintele paroh de acolo 
mitocenilor să nu meargă la ham, la Hatna, că hatnenii s-au hotărât să nu mai 
facă hram şi că vor sta jandarmi şi alţi păzitori, în ziua de hram, pe la intrările 
în Hatna, ca să oprească pe toţi oamenii ce ar veni, de prin satele învecinate, la 
hram. Atunci, îndată mi-au venit în minte cuvintele toporăuţeanului Nicolae 
Popovici şi mi-am gândit: Domne, ce bun simţ firesc mai are poporul nostru; 
cum vede el singur relele ce-l ameninţă și cum caută leacuri de vindecare! 

Mi-au mai trecut, atunci, prin minte sş cuvintele vestitului scriitor 
neamţ Hoffmann, care zice că poporul nostru, dacă s-ar avânta la treapta 
cea mai înaltă a luminării minţii, prin şcoală, ar fi vrednic să stea în fruntea 
omenimii întregi. 

Atrecut, apoi, aproape un an, la mijloc, până ce omenii din Toporoutz 
au început a vorbi ca să pună, aici, la cale înfiinţarea unui cabinet de cetire. 
Mulţi m-au întrebat că oare bun este planul acesta? 

— Da!, le-am răspuns, numai de-ar fi să cunoaşteţi vreun folos! Aşa, 
de-o pildă, tare bine a-ţi face să lăsaţi hramurile, ca hatnenii, şi să scurtaţi 
nunțile, după cum foarte înţelept mi-a vorbit Nicolae Popovici. 

S-a înfiinţat, apoi, cabinetul de cetire şi s-au făcut câteva lucruri 
bune (în şedinţa din urmă a cabinetului de cetire, părintele paroh Grigori 
Vorobchievici a făgăduit că va dărui, la anul viitor, patru fălci de pământ din 
sesia sa, ca să se lucreze de membrii cabinetului, cu clacă, şi venitul curat să 
formeze proprietatea cabinetului). Dar binele cel mai însemnat este că toate 
nunțile, câte s-au făcut în Toporoutz, în câşlegile trecute, au ţinut numai câte 
o zi Şi că, în locul multelor vedre de rachiu, de mai înainte, oamenii, de astă 
dată, şi-au îndestulat trebuinţele numai cu câte una, până la două vedre. Dând 
Dumnezeu să rodească pometele Toporautzului, atunci toporăuţenii (după 
cum s-au înţeles) îşi vor face musturi bune şi, aşa, poate nu le-a mai trebui, 
pentru nunţi, nici rachiul ce l-au luat în câşlegile trecute. 

Intreb acum: cui au să mulțămească toporăuţenii pentru binefacerea 
asta mare? Fără îndoială, trebuie să zicem ca au să o mulțumească gospodaru- 
lui Nicolae Popovici, căruia mai întâi i-a venit gândul fericit pentru scurtarea 
nunţilor (Cărţile săteanului român, Anul LX, Cartea IX, septembrie 1884, 
pp. 105-108). 

1885: Mişcări religionare în Bucovina. Din o apologie, publicată, în 
limba germană, de venerabilul consistor arhiepiscopesc gr. or. din Cernăuţi, 
aflăm, cu mare mâhnire, că biserica soră, din numita provincie, este expusă, 
astăzi, la sfârşitul veacului al nouăsprezecelea, la niște mișcări religionare, 
ce nu voiesc a rămâne, nicidecât, mai prejos goanelor de suflete, din trecut. 

Din cele multe, cuprinse în această apologie, notăm că, de mai mult 
timp, cutreieră oraşele şi satele din Bucovina mai mulţi misionari iezuiti, care 
fac, în sânul poporaţtiuni biserici orientale,propagandă în favoarea bisericiei 
romano-catelice. Afară de aceasta s-a instalat, înainte cu trei ani, în Cernăuţi, 
o mănăstire de ursuline, cu un internal de educaţie pentru fete, cu scopul ca, 
primindu-se în acest internat si fete de religie greco-orientală, să se crească 
în spiritul bisericii romano-catolice. De asemenea, se prepară a se instala, în 
mai multe părți ale țării, mănăstiri de călugărițe, iar în capitala țării, în oraşul 
Cernăuţi, se prepară a se aşeza, cu locuinţa, Arhiepiscopul romano-catolic 
Felinsky, care a fost izgonit din Rusia. 

Scopul acestei propagande nu este numai unu scop religios, ci este şi un 
scop naţional, şi anume se intenționează a se reuni Bucovina cu Galiţia, mai 
cu seamă că, în chipul acesta, poporaţiunea română autohtonă din Bucovina 
să-şi piardă, cu totul, valorea şi importanţa ce o are astăzi, fiind Bucovina 
provincie autonomă, cu dicta ei şi cu guvern propriu teritorial. în serviciul 
acestei propagande sunt toţi funcţionarii, invățătorii şi, peste tot, toți străinii, 
care, veniţi din Galiţia, s-au aşezat în Bucovina. 

Mijloacele ce le întrebuințează atât cleral catolic, cât și funcţionarii 
mireni, sunt de o astfel de natură, încât, astăzi, să pară de necrezut. Anume, 
în o circulară, eexpediată către decanatele subalterne din Glaliţia şi Bucovina, 
de către Mitropolitul greco-catolic Silvestru Sembratovici, biserica orientală 
se numeşte „schisma”, iar credincioşii ei „schismatici”; preotul greco-ca- 
tolicu din comuna Podzahaiec, în o cuvântare, ţinută în biserica de acolo, a 
declarat, între altele, că „în credinţa bisericii orientale chiar diavolul şi-a făcut 
locuința sa”, astfel încât chiar şi auditorii săi greco-catolici s-au indignat, la 
auzul acestor euvinte. 

Un alt preot a declarat, în biserică, cu ocaziunea unei solemnităţi, că 
„religiunea bisericii orientale” este „rea şi falsă”, că această religiune este 
„poarta care conduce la iad” şi că „este mai rea decât religiunea mohame- 
dană, şi mai bine să se facă cineva turc, decât să primească ortodoxia”, iar 
un procuror regesc, cu ocaziunea unei pertractări (petreceri — n. n.) publice 
judecătoreşti, a declarat, înaintea unui numeros auditoriu, că biserica orientală 
este „apostată” şi „schismatică”. 

Dupa enumerarea acestora şi a altor cazuri, care, desigur, nu fac nici 
cea mai mică onoare făptuitorilor, venerabilul consistor arhiepiscopesc din 
Cernăuţi protestează, cu toată energia, contra acestor apucături şi aparițiuni 
necreştine, alimentate, cu atâta zel, de o biserică creştină, în contra religiei și 
confesiunii noastre, şi apelează la guvernul țării, de la care, atrăgându-i aten- 
ţiunea asupra lor, aşteaptă ca, în interesul snsținerii păcii inter-confesionale 
în țară, să ia dispoziţiunile necesare pentru încetarea lor. 

Ocupaţi prea de ajuns, în coloanele acestei foi, cu afaceri de ale nostre, 
de aici, de acasă, rar ni se dă ocaziunea de a ne putea interesa, precum, în 
adevăr, ar trebui să o facem, şi de cele ce se petrec în celelalte biserici surori. 

Cu durere, însă, trebuie să constatăm, însă, şi de astă dată, că noi, 
generaţiunea actuală, trăim într-un timp din cele mai grele în toate părțile. Dar, 
ca creştini, nu putem nicidecât privi, în această greutate, un joc al întâmplării, 
după ce credința noastră religioasă ne spune că nimic nu se întâmplă în lume, 
fără un plan şi fără un scop anumit. 

Ne-a fost, desigur, dat să trecem prin aceste greutăţi, ca să fim puși 
la probă; şi, prin greutăţi şi necazuri, să ne oţelim şi întărim, tot mai mult, în 
luptă, pentru că printr-însa să ne putem crea înșine o soartă și stare mai bună. 

Acesta este unicul cuvânt de mângâiere, pe care îl putem zice, la adresa 
fraților noştri de un sânge şi de o lege din Bucovina, în faţa grelei situaţiuni, 
în care se găsesc dânşii astăzi. Dacă Dumnezeu ne ceartă, trimiţându-ne 
greutăţi şi necazuri, atunci este semnul că ne şi iubeşte; şi, certându-ne, ne 
va ajuta, la toţi, ca să ne oțelim și să ne întărim, spre a putea pune stavilă la 
orice tentație și uneltire. 

Sperăm că providenţa divină, care s-a îndurat a depune destinele bise- 
ricii greco-orientale din Bucovina în o mână puternică și o inimă ce bate cu 
atâta căldură pentru această biserică, va însufleți pe întreg clerul şi poporul 
din Bucovina a lupta, cu energia ce o recere susţinerea cauzei, grupându-se 
în jurul Eminenţei Sale, Părintelui Arhiepiscop și Mitropolit Dr. Silvestru 
Morariu- Andrievici. Astfel, scutul Celui Atotputernic nu va lipsi, niciodată, 
oştenilor care vor apăra, cu bărbăţie, credința strămoşească (Biserica și Școala, 
Anul LX, Nr. 32, 11/23 august 1885). 


lei 


1886: Din raportul comitetului Societăţii pentru Cultura şi Lite- 
ratura Română în Bucovina, în anul 1886. Publicat, la Cernăuţi, în 1887, 
într-o broşură de 24 de pagini şi comentat de gazeta „Transilvania”, raportul 
vorbeşte, ca de obicei, despre piedici, dar şi despre izbânzi — ceea ce înseam- 
nă mult, astăzi, într-o ţară din ce mai resemnată. Societatea avea, în 1886, 
7 membri onorari, 19 membri fondatori, 105 membri ordinari şi 2 membri 

activi, iar ca bunuri, pe lângă casele cumpărate şi reparate bine, „o avere 
frumuşică”, adică 900 florini, 7.200 franci, 1.000 galbeni, deci o sumă totală 
de 12.730 florini şi 25 creiţari, plus restanţe de încasare de la unii membri ai 
Societăţii, de 924 florini. 

Se înființase „Fundaţia Pumnuleană”, numită aşa „în memoria feri- 
citului profesor Aron Pumnul”, care sosise la Cernăuţi în iunie 1849, unde 
a fost numit „profesor de limba şi literatura română, la intervenţia ilustrei şi 
întru toate generoasei familii Hurmuzachi”, fundaţie cu un fond de 11.200 
florini în obligaţiuni, 2.298 florini şi 89 creiţari păstraţi în „casa de păstrare 
din loc”, deci la bancă, şi 118 florini în numerar. 

Se înfiinţaseră şi „Fundaţia doamnei Agnes Popovici pentru gimna- 
zişti”, cu 2.200 florini în obligaţiuni şi cu 57 florini şi 92 creiţari în numerar, 
„Fundaţia contelui Emanuel Logotheti pentru două fetiţe române de la Insti- 
tutul Pedagogic din Cernăuţi, cu scopul de a fi aplicate la şcolile româneşti de 
fete”, cu 3.200 florini în obligaţiuni şi cu 391 florini şi 20 creiţari în numerar, 
la care se adaugă fondul „domnului Alexandru de Popovici pentru un stu- 
dent român de la Şcoala Agronomică din Cernăuţi”, „Fundaţia mai nouă a 
cavalerului George de Popovici”, cu 3.000 florini în obligaţiuni şi 126 florini 
şi 52 creiţari în numerar”. 

Biroul de conducere al Societăţii era format din Baron Victor Styrcea 
— preşedinte, Miron M. Calinescu — vicepreşedinte, Calistrat Coca — secretar, 
Oreste de Renney — casier, Dimitrie Isopescul — controlor, Nicolaie leremievici 
— bibliotecar. „şi încă alţi 9 domni ca membri ai comitetului”. 

„Biblioteca Societăţii consta din 2.479 opuri, în 2.617 tomuri, 884 
fascicole, 36 tablouri şi 6 mape. Domnul Alexandru Zotta binevoi a mai dărui 
Societăţii o bibliotecă de 524 opuri, în 750 tomuri şi 114 fascicole”. 

Printre studenţii ajutaţi financiar, în 1886, se numărau: studentul în 
drept, la Cernăuţi, Dimitrie Popovici, studentul la Agronomie, în Viena, loan 
Țintilă, gimnaziştii din Rădăuţi, „studintele de la şcoala reală din Siret Lazar 
Nastasi”, şi elevul de la şcoala agronomică din Cernăuţi Gavriil Lucanu 
(Transilvania, Anul XVIII, nr. 11-12, 1-15 iunie 1887, pp. 93, 94). 


lei 


1887: O conferinţă pastorală în Cernăuţi. Ne face o deosebită plă- 
cere interesul cel mare, pe care-l vedem manifestându-se, zilnic, la fraţii noştri 
din arhidieceza de Dumnezeu binecuvântată a Bucovinei, față de cele ce se 
petrec în eparhia noastră şi, în genere, în toate bisericile autocefale române. Ne 
este foarte scumpă această atenţiune, pentru că ea provine din iubirea fratelui 
faţă de frate şi, în acelaşi timp, ne dovedeşte că, cu toate vicisitudinile timpului, 
viu şi puternic alimentat este, la fraţii noştri din Bucovina, spiritul de armonică 

colucrare pentru înaintarea bisericii şi a poporului nostru drepteredincios. 

Din nefericire, împrejurările, în măsură mai mare sau mai mică, se 
potrivesc, astăzi, în toate bisericile române. Cu aceiaşi dușmani şi cu aceleaşi 
greutăţi avem să ne luptăm, astăzi, în biserică, cu toţii. De aceea, este un lucru 
forte natural ca, cu cât vom întreţine mai ales schimbul de idei, unii, cu alții, 
prin mijlocirea organelor bisericeşti, cu atât ne vom găsi toți mai puternici, 
în lupta cea grea, pe care trebuie să o lupte, astăzi, biserica noastră peste tot. 

Datori ne simţim, deci, astăzi, a depune, aici, cât cu putință ne este, 
din hrana sufletească de care părtaşi ne-a facut conferința pastorală, ținută în 
Cernăuţi, la 31 decembrie 1886, sub prezidiul Pre cucerniciei sale, părintelui 
arhipresviter loan Olinschi, după reportajul pe care-l aflăm în „Candela”. 
In această conferință pastorală s-au ţinut, între altele, două discursuri de un 
deosebit interes, şi anume: cuvântul prezidial de deschidere şi o dizertaţie, 
ținută de părintele Dr. Tit Tarnavschi, despre virtuțile şi datoriile preotului. 
Acestă dizertaţie o vom publica în unul din numerele viitoare, iar de astă dată 
ne vom ocupa de cuvântul prezidial de deschidere. 

Părintele arhipresviter, după experienţele făcute, în vizitele sale cano- 
nice, constată, cu multă bucurie şi satisfacție, „că mulţi preoţi arată, prin fapte 
aşazicând pipăite, că-şi cunosc misiunea, căci, îndată ce intri în satele lor, vezi, 
între dânșii și păstoriţii lor, referințele cele mai bune, vezi că moralitatea şi 
religiozitatea sporesc, că concubinatele nu se înmulțesc, că școlile sunt bine 
cercetate, că catehisaţiunile cu tineretul se țin regulat, că parohul este stimat 
şi posedă încredere la parohienii săi, cu unu cuvânt, că în fiecare direcţiune 
se arată progres și prosperare”. „Cu totul altfel stă lucrul, continuă vorbitorul, 
când intri într-un sat unde preotul arată puţină ardoare întru împlinirea che- 
mării sale. Acolo, când vine protopresviterul, la vizită canonică, poporenii 
ies înainte şi, mai înainte de toate, i se plâng că preotul îi strâmbăţește, când 
este vorba de remunerarea de pe epatrafil, că nu le face serviciul cum se cade, 
că ei sunt nevoiţi a umbla pe la alte biserici, că şcoala se cercetează, numai 
că de mărturia sau nu se mai cercetează defel, că catehisaţiunile nu se ţin şi 
alte asemenea”. 

Cu privire la aceşti preoţi, vorbitorul constată că, dacă sunt luaţi la 
răspundere, se scuză că toate aceste pâre, aduse în contra lui, sunt numai 
niște calomnii, ce purced de la răuvoitorii lui, de la antistele (primarul — n. 
n.) comunal, de la notar, de la învăţător sau de la altcareva. Vorbitorul arată, 
mai departe, că biserica noastră din Bucovina are a purta, astăzi, o grea luptă 
cu niște duşmani confesionali, care sunt neîmpăcaţi și caută, zi și noapte, 
să o cotropească, iar aceşti dușmani sunt: polonismul și iezuitismul, care 
atacă poporul drepteredincios, atât pe calea propagandei religioase, cât şi pe 
calea economică; iar ca mijloc de luptă contra acestor dușmani, vorbitorul 
recomandă preoțimii a lucra, cu toate puterile, ca poporenii să-şi țină propri- 

etatea părintească şi legea ortodoxă ca ochii din cap, împlinirea cu acuratețe 
a datoriilor pastorale, grija neadormită pentru creșterea pruncilor, în înțeles 
religios-moral, zelul fierbinte întru predicarea cuvântului lui Dumnzeu, pre- 
cum și formarea de asociaţii, din oamenii cei mai luminaţi din comune, spre 
scopul ca, și în cazuri când se vând case și pământuri de-ale credincioşilor 
noştri, să caute ca acelea să le cumpere tot omeni de-ai noştri. 

Două sunt momentele principale, cuprinse în acest discurs, și anume: 
biserica noastră din Bucovina trece, astăzi, prin grea luptă și prin grele în- 
cercări, iar al doilea moment este că grație direcției celei bune, inaugurată, 
cu mult succes, prin Eminenţa Sa, prea vrednicul părinte Arhiepiscop şi 
Mitropolit Dr. Silvestru Morariu-Andrievici, în clerul ortodox din Bucovina 
se găsesc oameni destui, care, înarmaţi cu puterea Evangheliei, să poarte cu 
succes acestă grea luptă. 

Felicităm din inimă pe aceşti iubiți fraţi ai noştri şi dorim ca Dumnezeu, 
bunul, să le ajute să sporească tot mai mult întru înaintarea bisericii și poporului 
moşnean drepcredincios din frumoasa Bucovina. Dar, când felicităm pe fraţii 
noştri din Bucovina, nu se poate ca să nu ne aducem aminte și de multele 
necazuri ale noastre, de aici. Intocmai ca și fraţii noştri din Bucovina ne găsim 
Şi noi, cei din eparhia Aradului, la margine, în partea dinspre apusul Europei. 
Vom fi având și noi dușmanii noştri, cu care zilnic suntem siliți a purta lupta. 
Armele noastre încă nu pot fi altele, decât armele Evangheliei, descrise atât 
de bine și de marcat în discursul amintit mai sus. Scopul nu este, în această 
lupă,a de a cuceri sau de a ataca pe cineva; ci este curat numai de a apăra şi 
a întări cetatea moștenită din bătrâni, ce o numim biserică. 

Mai avem, apoi, încă un avantaj, care este cel mai puternic sprijin și 
pe care nimeni nu ni-l poate lua. Dorim şi lucrăm pentru înaintarea în bine a 
poporului dreptcredincios. Cu noi este şi va fi, în această luptă, Domnul cel tare 
şi puternic în războaie (Biserica și Școala, Anul XI, Nr. 19, 10/22 mai 1887). 


Iei 


1888: Mondenităţi bucovinene: Cernăuţi 12/2 1888. Încă din toamna 
trecută, s-a constituit, între nobilii români din Bucovina, un comitet, care să 
facă un dar de amintire principelui de coronă, Alteţei Sale imperiale, Arhi- 
ducele Rudolf, pentru vizitarea Bucovinei, în luna iulie 1887. Principele de 
coronă era, în timpul petrecerii sale în Bucovina, mai ales încântat de costu- 
mele naţionale române, ce le văzu expuse în Cernăuţi, la şcoala de meserii. 
Comitetul nu putu să afle un dar mai potrivit, din partea ţării, decât oferindu-i 
un mobilat întreg al unui salon, îmbrăcat şi decorat cu costumele naţionale. 
Scaunele şi fotoliile sunt îmbrăcate cu brâie ţărăneşti tricolore şi culorile 
uzitate la poporul român bucovinean, iar perinele fotoliilor şi divanurilor, cu 

un desen luat de pe cămăşile țărancelor. Mai multe covoare s-au făcut după 
desenele cele mai frumoase, cunoscute în ţară, şi cu greu s-ar afla, în toată 
ţara, covoare mai frumoase. La alegerea culorilor, s-au omis anume culorile 
moderne sintetice, ci s-au ţinut strâns de culorile întrebuințate de ţărani, din 
vechime. Lucrarea acestor mobile s-a încredinţat doamnei de Grigorcea. 
Mobilele vor fi, în curând, transportate la Viena, spre a fi predate Arhiducelui. 
Prezidentul comitetului e dl Alexandru baron de Vasilco. 
* 

Între balurile aranjate, în carnavalul acesta, sunt, fără îndoială, cele mai 
interesante balul Societăţii academice române „Junimea”, pentru eleganța şi 
noblețea sa, care, cu drept cuvânt, se poate numi bal de elită, şi Serata de dans 
a subofiţerilor Regimentului bucovinean român nr. 41, pentru originalitatea sa. 

Balul subofiţerilor de la Regimentul român bucovinean era foarte bine 
cercetat. Au fost de faţă preşedintele țării, Excelenţa Sa baron Pino, comandan- 
tul Bucovinei, generalul Khroft, colonelul Saracin şi toţi ofiţerii regimentului, 
cum şi o mulțime de civili, cu soțiile lor. La intrarea în sală, au fost aninate, 
deasupra uşii, două steaguri mari, cum şi piramide colosale de puşti şi scuturi 
din baionete. Mai departe, au fost postate două tunuri, cu gurile lor spre sală, 
lângă care se aflau gloanţe şi granate. Lojele au fost decorate cu arme, trofee 
de flamuri, scuturi. Şi când mai observăm că majoritatea oaspeţilor au fost 
soldaţi, ne putem închipui cu ce sentiment se mişcă un civil în frac prin sală. 

Totul avea un aspect cu totul militar şi războinic. Şi, când intona mu- 
zica militară, atuncea începură luptele fiilor lui Mars. Grea luptă s-a luptat 
şi cine a repurtat victoria! Qui li sa. Învinsele au fost poate mai mulțămite 
ca învingătorii. 

Balul român de elită al Junimii” s-a aranjat în sala Societăţii filarmo- 
nice germane. Din cauza viscolului, care dură ca trei zile, înaintea Balului, a 
fost mai toată comunicaţia întreruptă. Trenurile căilor ferate întârziară sau nu 
sosiră deloc. Nu-i de mirare dacă, de la ţară, foarte puţini au fost. 

Sala a fost aranjată cu mult gust. Podul sălii era prefăcut într-o grădină, 
în care cânta muzica militară a Regimentului nr. 41, din grădinuţă luceau 
inițialele S. A. ]. (Societatea academică „Junimea”). În vestibulul forte fru- 
mos aranjat, primeau membrii comitetului pe oaspeţi. Damele căpătară, anul 
acesta, un frumos dar: un papagal, care, legându-se pe un sul, ascundea, sub 
aripele sale, ordinea jocurilor. 

Dintre domni, au fost de faţă: Excelenţa Sa, prezidentul ţării, baron 
Pino, Prea Sfinţia Sa mitropolitul dr. Morariu, Nicolau baron Hurmuzachi, 
Nicolau baron Musteaţa, Georgiu cavaler de Flondor, baronii Eugeniu şi 
Emanuil Stîrcea, baron Petru Petrino, Modest cavaler de Grigorcea, fraţii 
cavaleri Miculi, colonelul Saracin, căpitanul Constantinovici de Grecul, 
ofițerii Dimitrievici, Popovici, dr. Zurcan, Onisim Zurcan, secretar, avocat 

dr. Tabora, Tabora — comisar din Coţmani, Artemiu Berariu din Ceahor, 
Ilariu Onciul — adjunct judeţean din Rădăuţi, dr. Topala — rector seminarial, 
profesorii universitari de Repla, Isidor cavaler de Onciul, dr. Diaconovici, 
dr. Selechi, Cocinschi — adjunct judeţean din Stăneşti, cavaler de Stamati 
din Basarabia, Vasili Morariu — adjunct judeţean, E. Cozub — jude din Solca, 
Alesandru Isăcescu — inginer de la direcţia bunurilor Fondului religionar gr. 
or., căpitanul (prefectul) Hrisica. 

Dintre domne şi domnişoare, au fost, în costum naţional: doamna de 
Volcinscki, doamna Lomicovschi, domnişoarele de Vasilco şi domnişoara 
Magior din Bilca. În toaletă de bal: doamna baron Pino, soţia prezidentului 
țării, doamna Flondor cu domnişoara, doamnele baron Stircea, de Grigorcea, 
baron Petrino, doamna de lanoşi, cu domnişoarele, domnişoara Victoria Renei 
de Hirşani, domnişoarele de Stamati, din Basarabia, doamna Morariu, doamna 
de Onciul, cu domnişoara Aspasia, doamna şi domnişoarele de Bejan, doamna 
şi domnişoara de Reus, domnişoara Stefanelli, domnişoarele Zurcan, doamna 
şi domnişoara Costaş din Broscăuţi, doamna Sofia Volan, doamna Tabacar, 
doamna de Tabora, din Coţmani, doamna şi domnişoara Homiuca, doamna 
şi domnişoara Tarnavscki, domnişoara Mandicevscki, domnişoara Magior, 
din Rus-Moldoviţa, doamna şi domnişoara Aglaia Gribovici, domnişoara 
Aglaia Abager, domnişoara Zurcan, din Caşvana, doamna Percec, doamna 
şi domnişoara Griborscki, din labloniţa, domnişoara Renei de Hirşani, din 
Marginea, domnişoara Sclescki din Calineni, domnişoara Isăcescu ş. a. 

Balul s-a deschis, cu hora, de către Excelenţa Sa prezidentul ţării, 
baron Pino, cu doamna Petrino. Valsul, compus de tânărul componist Teodor 
cav. de Flondor, „Florile Bucovinei”, se primi cu aplauze. „Romana” a fost 
jucată de 81 de perechi. Petrecerea a fost foarte animată şi tocmai după ora 
5, dimineaţa, se despărți societatea, ducându-se ospeţii, cu reminiscenţele şi 
suvenirurile cele mai plăcute, acasă. 


Astăzi a fost, pe la ora 5, după amiază, în Sala sinodală, din Reşedinţa 
mitropolitană, conferința solemnă anuală a Societăţii Academia ortodoxă 
pentru literatură, retorică şi muzică bisericească. Un public distins de dame, 
domnişoare şi domni, împreună cu alumnii seminariali, membri ai acestei 
societăţi, au fost în sala aceasta frumos adunaţi. Prezidentul ei, dl George 
Moroşan Mihăescu, deschise conferinţa. Corul execută „Mulţi ani!”, arie de 
Isidor Vorobchevici şi „Tatăl nostru”, în E-dur, de loan cav. de Bejan. 

Dl Doroftei citi discursul său, „Epoca lui Vasile Lupul şi Matei Basarab, 
domnii Moldovei şi Țării româneşti” — dizertaţie istorică. Corul intonă, iar, 
„Sfânt, sfânt, şi pe Tine le lăudăm”, în E-dur, de loan cav. de Bejan, „Întru mulți 
ani, stăpâne!”, arie de Isidor Vorobchievici, şi „Iarna”, în E-dur, de Ciprian 
Porumbescu. lar George Moroşan Mihăescu citi tratatul său istoric „Înfiinţa- 

rea Mitropoliei Moldovei” / Dionisie O. OLINESCU (Dar moștenitorului 
de tron, baluri şi conferinţa solemnă a Societăţii „Academia ortodoxă ”, în 
Familia, Anul XXIV, nr. 6, 7/19 februarie 1888). 


lei 


1888: Sfinţirea monumentului lui Aron Pumnul. Popoarele care 
vor să trăiască se respectă pe sine şi respectă şi cinstesc bărbaţii cu merite. 
Şi cu bucurie vedem şi constatăm că această stimă, față de bărbaţii care au 
lucrat la dezvoltarea noastră culturală-naţională, pătrunde, tot mai mult, în 
sânul poporului român din toate părțile. 

Ca o nouă dovadă a pietății românilor faţă de un demn lucrător pe 
altarul culturii şi literaturii române este monumentul, ridicat de fraţii noştri 
din Bucovina, la mormântul fericitului Aron Pumnul, fost director şi profesor 
de limbă şi literatură română la gimnaziul superior din Cernăuţi. 

Fericitul Aron Pumnul a fost unul dintre acei vrednici lucrători ai 
naţiunii, Georgio Bazar în România, a lucrat în mijlocul fraților noştri din 
Bucovina, la deșteptarea virtuţii și a simțului nțional, prin cultivarea limbii 
şi a graiului român. 

În semn de pietate și de recunoștință faţă de acest merituos bărbat, 
românii din Bucovina au creat o fundaţiune, care, pe veci, să poarte ilustrul 
lui nume şi să sprijinească pe aceia care vor dori și-şi vor propune să calce 
pe urmele lui, în ştiinţă sau în artă. 

Acest monument este, acum, gata şi consacrarea lui (deyvelirea — n. 
n.) se va serba, cu solemnitatea ce o merită memoria fericitului Aron Pumnul, 
în 4/16 iulie 1888. 

În această zi, conform programului, publicat de comitetul Societății 
pentru cultura şi literatura română în Bucovina, se va ţine, mai întâi, unu 
serviciu dumnezeiesc, î în biserica catedrală, care se va celebra prin Eminenţa 
Sa, Înalt prea sfințitul părinte Archiepiscop ş şi Mitropolit Dr. Silvestru Morariu 
Andrievici, iar la zece ore şi jumătate, va urma sfințirea monumentului, tot 
prin Eminenţa Sa, părintele Archiepiscop şi Mitropolit. 

După aceasta, va urma cuvântarea comemorativă, care se va ţine de 
părintele protopresviter, profesorul Dr. Vasile Mitrofanovici; iar Societatea 
filarmonică „Armonia” va cânta imnul comemorativ. 

In aceeaşi zi, la patru ore şi jumătate, după-amiaza, se va continua 
festivitatea, în localităţile Societăţii filarmonice „Armonia”, unde se va ţine o 
cuvântare comemorativă, de dl Dr. Ion al lui Gh. Sbiera, un discurs comemo- 
rativ de dl profesoru loan Bumbac, şi se va pronunţa un al treilea discurs, de 
un reprezentant al Societăţii academice „Junimea”, iar Societatea filarmonică 
„Armonia” va executa mai multe cântări festive. 

Suntem siguri că acestă festivitate va fi cât se poate mai solemnă, pentru 
că nu se poate altcum. Fericitul Aron Pumnul, prin activitatea sa ca profesor 
şi scriitor, a pus, între frații noştri din Bucovina, temelia la edificiul cel măreț 
al culturii şi literaturii române; iar amintirile ce le lasă astfel de oameni, după 
ei, precum și stima și pietatea față de dânşii rămân veşnic neșterse din inimile 
popoarelor, care se preţuiesc. 

Dar viaţa şi activitatea literară a lui Aron Pumnul nu a fost numai o viață 
şi activitate restrânsă la fraţii noştri din Bucovina. Este al tuturor Românilor, 
din toate părțile. Toţi avem, deci, câte un mic cuvânt şi, în acelaşi timp, câte 
o însemnată datorie față de această serbare. 

Cuvântul nostru este ca să felicităm pe fraţii noştri din Bucovina pentru 
nimerita ideea serbării și să le dorim ca cultul memoriei lui Aron Pumnul, care 
este cultul limbii și literaturii române şi pe care dânșii l-au înveşnicit, prin 
ridicarea unui monument, pe mormântul bărbatului mare, să se înveșnicească 
tot mai mult, prin ridicarea culturii şi literaturii noastre naţionale. 

Iar detoria noastră, față de acestă serbare, este ca să ne întărim, printr- 
însa, tot mai mult în convingerea că, la noi, multă şi mare este pietatea față 
de toți oamenii care fac binele şi care, pe orice teren lucrează, la înaintarea 
neamului lor. Acesta este cultul pe care avem datoria a-l propaga în tinerime 
şi a-l întări în noi înşine. 

Cultul memoriei lui Pumnul este cultul faptelor și al datoriei împlinite. 

Şi când felicităm pe fraţii noştri pentru acest sublim cult, zicem alor 
noştri, de aici, să nu ne temem şi să nu ne descurajăm de cei ce voiesc să se 
înalțe prin vorbe şi prin minciună; ci cu toţii să ne înregimentăm sub drape- 
lul faptelor. Fapte bune, fapte măreţe să săvârșim, pe toate terenurile, întru 
înaintarea neamului nostru, şi, atunci, situaţia noastră nu se poate să nu se 
schimbe spre bine (Sfințirea monumentului ridicat la mormântul fericitului 
Aron Pumnul, Biserica şi Școala, Anul XII, Nr. 26, 26 iunie / 8 iulie 1888). 


lei 


1889: Mănăstirea Putnei nu este un Ierusalim al românilor, cum 
ne place să ne lăsăm minţiţi, ci un loc pentru totdeauna pângărit de către 
călugării prădători de morminte. Biserica din curtea mănăstirii nu este zidită 
de Ştefan cel Mare, ci de arhitectul Romstorfer, iar chiliile sunt făcute, ca şi 
clopotniţa, târziu şi tot de către austrieci. lar mormintele voievodale nu mai 
au decât ţărână neagră sub lespezi. Ştefan Vodă al Moldovei a plecat şi nu mai 
este, chiar dacă Romstorfer i-a gândit şi construit un mic sanctuar, cu care să 
ne amăgească speranţele, sufletele şi nevoia de identitate. 

Un material publicat în gazeta mitropolitană bucovineană „Candela” 
şi preluat, în 1889, de publicaţia transilvană „Biserica şi Şcoala”, sub titlul 


28 


Sigiliul vremelniciei 


Substratul Fondului religionar greco-ortodox al Bucovinei. / Proprietăţile 
mănăstirești din Bucovina, pe timpul încorporării ei la Austria, confirmă, şi 
dinspre Mitropolia Bucovinei, că mormântul lui Ştefan cel Mare şi Sfânt al 
Moldovei a fost prădat de către călugării care aveau obligaţia să-l vegheze. 
Cum, pe lângă cele trei mărturii publicate anterior şi pe lângă volumul lui 
Wickenhauser, Gechichte der Kloster Woronetz und Putna, Czernowitz, 1886, 
se mai adaugă şi această mărturie — şi cred că mai sunt şi altele —, nu aş mai 
vrea să aud popă sau călugăr menţionând numele Sfântului Voievod, pe care 
noi, toți românii, de la opincă la vlădică, nu-l merităm. 
* 


Dintre toate mănăstirile câte se aflau în teritoriulu Bucovinei, cea mai 
de frunte, în privinţa reminiscenţelor istorice, a proprietăţilor sale întinse şi a 
posesiunii privilegiate faţă cu episcopia Rădăuţiului“, este mănăstirea Putna. 
Mănăstirea aceasta a fundat-o Ştefan Vodă cel Mare , începând zidirea ei la 
anulu 1466 şi finind-o cu trei ani mai târziu?. În privința mănăstirii Putna, 
iată ce observă, pe temeiul tradiţiei, cronicarul loan Neculce, în „Cronicele 
Româneşti”, ed. Cogălniceanu, Bucureşti, 1872, Tom. II., p. 179: „Ştefan Vodă 
cel Bun, când s-a apucat să facă mănăstirea Putna, a tras cu arcul Ştefan Vodă, 
dintr-un vârf de munte, ce este lângă mănăstire, şi unde a ajuns săgeata, acolo 
a făcut pristolul în altar, şi este mult loc de unde a tras, până la mănăstire. Pus- 
au şi pe trei boiernaşi de au tras, pe vătaful de copii şi pe doi copii din casă; 
deci, unde a căzut săgeata vătafului de copii, a făcut poarta; iar unde a căzut 
săgeata unui copil din casă a facut clopotniţa; iar un copil din casă zic să fi 
întrecut pe Ştefan Vodă şi să-i fi căzut săgeata într-un deluşel, ce se cheamă 
Sionu, ce este lângă mănăstire, şi este semn un stâlp de piatră; şi zic să-i fi 


+ Mănăstirea păstrează, şi acum, un document de la Mitropolitul Iacob, din 1765, prin care 
se întăresc unele prerogative, care să le fi avut mănăstirea din vechime, anume chiar de 
la fundatorul ei, Ştefan Vodă cel Mare, aşa: ca să se numească cea dintâia şi capul tuturor 
mănăstirilor Moldovei, singura de sine stăpânitoare, nicăieri supusă, egumenii ei totdeauna 
cu protimisire a fi înălțaţi la treapta Arhieriei la sfintele episcopii ale acestei părţi etc. Dară 
autenticitatea acestui document se trage la îndoială. Cel puţin atâta e sigur, cum că documentul 
de azi nu e original, ci cel mult o copie de pe original. 

s Cronicarul Ureche, în „Cronicele Româneşti”, ed. Cogălniceanu, Tom. I., Bucureşti, 1872, 
p. 157 zice: „Dacă s-a întors Ştefan Vodă de la acel război cu izbânda ce a făcut, de a bătut 
pe acei tătari, la Lipinţi, pe Nistru, în anul de la Christos 1469, spre lauda aceca a mulţămit 
lui Dumnezeu şi a sfințit mănăstirea Putna, care era zidită de dânsul, septembrie, în trei, spre 
lauda preacuratei fecioare Maria, maicei Domnului nostru Isus Christos; la care sfinţenie 
multă adunare de călugări a fost, singur Teoctist Mitropolitul şi Tarasie Episcopul, împreună 
cu losif Arhimandritul şi Egumenul Putnei. Zice că au fost la liturghie Arhiepiscopi, preoţi 
şi diaconi, 64, la Jertfelnic”. Este de observat că şi la arătarea anului de la Christos al sfinţii 
mănăstirii Putna, şematismul diecezan face aceeaşi eroare, ca şi mai înainte. 

tăiat capul, acolo; dară întru adevăr nu se ştie; numai oamenii aşa povestesc. 
Fost-a şi bisericuţa de lemn, întru acel deluşel, şi s-a risipit, fiind de lemn. Și 
aşa a fost făcut mănăstirea de frumoasă, tot cu aur poleită; zugrăveala, mai 
mult aur decât zugrăveală, şi, pe dinafară, şi acoperită cu plumb. Zic călugării 
să fi fost făcut şi sfeşnicele cele mari şi cele mici, şi policandrul, şi hora, tot 
prinse de argint, şi pe urmă să le fi luat un domn şi să fi făcut altele, de spijă, 
care le-am apucat şi noi; iar stricându-se un clopot mare, la mănăstire, şi 
făcând călugării clopotul a doua oară, au pus aceste toate ce scriu mai sus în 
clopot, ca să fie mai mare”. 

„Lăsat-au Ştefan Vodă cel Bun, la mănăstirea Putna, după moartea lui, 
arcul lui şi un pahar, ce vorbeau călugării, la mănăstire, că este de iaspis, ce 
era în chipul marmurei albe şi a farfuriei, ca să fie întru pomenire la sfânta 
mănăstire; şi arcul l-au fost trăgând cu vârtej. La vremea lui Constantin 
Cantemir Vodă, fiind răscoală, au venit nişte cazaci, cu leşi şi moldoveni 
joimiri, vrând ca să jefuiască ce ar găsi în mănăstire. Deci, fiind un turn cu 
bună tărie, nu puteau să jefuiască; deci, au zis călugărilor să dea turnul, că 
nu vor lua a mănăstirii nimica. lar călugării, necrezând, nu voiau să dea tur- 
nul; iar acei cazaci, cu leşi şi cu moldoveni, îndată au aprins mănăstirea; iar 
călugării, văzând că aprind mănăstirea, îndată au dat turnul. Atunci, îndată, 
având puşti de apă acei cazaci, leşi şi moldoveni, au stins focul. Deci, atunci 
au jefuit tot din turn, ce a fost de la boieri şi de la neguţători; iar a mănăstirii 
nu au luat nimica, fără numai arcul lui Ştefan Vodă. lar paharul a fost până la 
a treia domnie a lui Mihai Racoviţă Vodă, şi, scoţându-l din turn un Egumen, 
pe nume Misail Chisăliţă, şi vrând să se folosească, a băut, la masă, cu acest 
pahar al lui Ştefan Vodă, cu nişte slugi boiereşti, ce erau zlotaşi; şi, bând mult 
cu acest pahar, s-au îmbătat şi, fiind beţi, au stricat un lucru scump domnesc 
şi de minune ca acela”. 

Dar mănăstirea (biserica), după cum o zidise Ştefan, a stat numai cam 
de două sute de ani, căci ea fu distrusă, până în temelie, de Vasile Lupul Vodă 
(1634-1654), crezând el că, în zidurile ei, va afla vreun tezaur, ascuns de înte- 
meietorul ei, Ștefan Vodă. Neaflând ceea ce căutase, el începu a o zidi la loc, 
dar nu ajunse să scoată zidirea la capăt, căci fu alungat din scaunul domnesc 
de către Gheorghe Ştefan. Principele Gheorghe Ștefan încheie re-edificarea 
mănăstirii, dar acoperământul ei preţios, de plumb, făcut de Ştefan Vodă, 
se pierduse. Vasile Lupul, adică, dărâmând mănăstirea, depuse materialul 
acoperământului acolo, deoparte, de unde însă l-au prădat Timuş, cazacul, 
ginerele lui Vasile Lupul, de-şi făcu, dintr-însul, gloanţe de tunuri“. Sfinţirea 


6 „Cronicele Româneşti”, ed. Cogălniceanu, Tom. II, Bucureşti 1872, O samă de cuvinte, de 
Ioan Neculce, p. 186: „Vasile Vodă, aproape mazilit, a greşit lui Dumnezeu, că i s-a întunecat 
mintea spre lăcomie, de a stricat mănăstirea Putna, gândind că va găsi bani, şi n-a găsit. Şi 

de-a doua oară a bisericii se făcu, dupa cum arata inscripţiunea de deasupra 
uşii ce duce, din tindă, în biserică, sub Eustratie Dabija, la anul 1662. 

In jumătatea a doua a sutei trecute, fostl episcop al Rădăuţilor (1748- 
1750) şi, după aceea, mitropolit al Sucevii, lacob (Stamati), o reînnoi (1757) 
în forma ei antică, prin jurul zidului cu şanţ şi la poartă cu punte în scripeți, 
precum se vede într-o icoană ce închipuieşte mănăstirea din acele timpuri, şi 
care icoană s-a luat, în 1885, de la mănăstire şi se păstrează aici, la mitropolie. 
La anii 1850-1860, chiliile cele vechi de lemn, dimpreună cu clopotniţa, au fost 
date jos, ograda mănăstirii se lărgi şi se zidiră, pe spezele Fondului religionar, 
chilii noi, spaţioase, din material solid, iar în anii din urmă, şi o clopotniţă, 
înspre est, alăturea cu turnul porţii. Acoperământul cel vechi al mănăstirii, 
după cum sta încă de la mitropolitul Iacob, se înlocui, însă, cu altul modern, 
de tinichea, care, afară de aceea că-i lua mănăstirii, pentru totdeauna, aspectul 
ei antic, dar nici nu fereşte zidul de ploi, fiind streaşina de tot îngustă. Pereţii, 
deci, începuseră a se umezi, până ce, în urmă, se puse stavila dezolării, prin 
cimentarea părţii de jos a pereţilor. 

In lăuntrul bisericii, se află mormintele: 


În tinda bisericii: 

1. Al mitropolitului Iacob, ce-i zic Putneanul; 

2. Al părinţilor lui, ieromonahul Adrian şi monahia Maria; 
3. Al mitropolitului Teoctist (mori în 1477). 


In despărţitura întâi a bisericii sau nartica: 


În latura dreaptă: 
1. Al lui Bogdan Vodă (Chiorul), mort în 1517. 
2. Al domniţei Maria, fiica lui Ştefan cel mare (moartă în 1518) 


În latura stângă: 
1. Al Mariei, doamna lui Petru Rareş (moartă în 1529); 


s-a apucat să o facă din nou iarăşi, precum a fost, şi nu i-a ajutat Dumnezeu să o facă, că a 
zidit-o numai din temelie, din pământ, până la ferestre, şi i-a luat Dumnezeu domnia. Că s-a 
sculat Gheorghe Ştefan, logofătul, cu oaste asupra lui şi l-a scos din domnie. Iar plumbulu, 
cu care a fost acoperită mănăstirea Putna, l-au luat cazacii lui Timuș, ai ginerelui lui Vasile 
Vodă, de l-au dus la cetate, la Suceava, de au făcut gloanţe de puşcă, să apere cetatea Sucevei 
de Gheorghe Ştefan Vodă. Că ştiu că au apărat-o bine, că s-au osândit şi Timuş, pentru prada 
şi jafurile ce a făcut pe la sfintele mănăstiri, şi si-a pus şi el capul de glonţ, precum scrie 
letopiseţul. Şi, pe urmă, au gătit mănăstirea Putna Gheorghe Ştefan Vodă, după ce a luat 
domnia, de este zidită precum se vede acum”. 

2. Al lui Ştefan Vodă (cel Tânăr, mort în 1527), fiul lui Bogdan Vodă 
Chiorul şi nepot (de frate) al lui Petru Rareş. 





In despărţitura a doua a bisericii sau în pronaos: 


1. Sub un baldachin, mormântul Eroului Moldovei şi apărătorul Creş- 
tinătăţii de furia Islamului, Ştefan cel Mare, morit în 2 iulie 1504. 

2. Al Mariei, fiica lui Radul Vodă, doamna a patra a lui Ştefan cel 
Mare (moartă în 1517); 

3. Al Mariei de Mangop, doamna a treia a lui Ştefan cel Mare (moartă 
în 1477), 

4. Mormântul a doi fii ai lui Ştefan cel Mare, Bogdan şi Petru , repa- 
usaţi amândoi în 1479. 


Pe lângă acestea, mai multe inscripţiuni şi odoare bisericeşti, mai ales 
de la întemeietorul ei, Ştefan, câte au putut scăpa neprădate şi nepierdute, 
prin atâtea vijelii, prin câte a trecut partea aceasta de țară. 

In septembrie 1851, egumenul de atunci al Putnei, Artemon Bortnic, 
într-o scrisoare îndreptată către Consistoriu, propuse ca mormintele acestea, 
ale unor oameni atât de distinşi şi de interes mare istoric şi arheologic, să se 
facă accesibile publicului, precum este aceasta în Kiev, la Neamţ şi în alte 
locuri. Egumenul numit zice, în aceea scrisoare, cum că mulţi din vizitatorii 
mănăstirii, boieri şi alte persoane, şi-au exprimat, adesea, această dorință. 
EI, deci, ca să se încredinţeze ori de într-adevăr, sub pardoseala mănăstarii 
se află o criptă, la care intrarea, după o tradiţiune a mănăstirii, să fie în tinda 
bisericii, puse, în prezenţa a trei călugări, ca să se cerce acolo. Săpându-se 
până la o adâncime de mai bine de un stânjen, dădură lucrătorii de o boltitură, 
ce se trăgea spre uşa bisericii şi în care se aflau oase de morţi. Aflând acestea, 
egumenul îndată opri lucrul şi astupă săpătura la loc, pentru că, spre a scoate 
lucrul la capăt, nu avea împuternicire. : 

Consistoriul consimţi la propunerile egumenului. În anul 1856, constată 
concepistul locotenenţiei Anton Schoennach aflarea de morminte în biserica 
mănăstirii, după care Guvernul ţării, prin emisul datat „Cernăuţi, 16 Noemvre 
1856, Nr. 19357”, încuviinţă deschiderea şi cercarea lor. Comisiunea, deci, 
în aceeaşi lună, îşi începu lucrarea. 


Mai întâi, se destupă în Nartică: 
I. Mormântul Mariei, fiica lui Ştefan cel Mare (moartă în 1518). În el 
s-a aflat un sicriu de tot putred, care, până acuma, nu se părea să fi fost atins 


de cineva. Până spre piept, în sicriu se afla numai ţărână neagră; de la piept, 

mai în sus, se aflară rămăşiţe de îmbrăcăminte foarte prețioasă, lucrată cu 
argint şi cu aur, şi rămăşiţe de legători de cap, puţine oase, 9 bumbi de argint 
şi două inele cu pietre scumpe. 


II. Mormântul Mariei, soţia lui Petru Rareş (moartă în 1517). Cadavrul 
era cu totul prefăcut în țărână neagră, în care s-au aflat numai trei dinţi. Și 
aici erau puţine rămăşiţe de o îmbrăcăminte foarte prețioasă femeiască şi se 
găsiră 47 de bumbi auriţi şi 3 inele de aur, două cu pietre, iar unul cu mozaic 
albastru, închipuind pe maica Domnului. 


III. Mormântul lui Bogdan Vodă Chiorul (mort în 1517), fiul lui Ştefan 
cel Mare. Se aflară numai 16 dinţi, toate celelalte părți ale trupului, numai 
ţărână negră. Din îmbrăcăminte, numai puţin dintr-o mantie domnească din 
materie grea, ţesută cu aur, apoi rămăşiţe de o coroană de domn, din materie 
foarte groasă, ca catifeaua, cu 76 de bucăţi mici de ornamente de aur, 2 ca- 
tarămi grele de aur şi 3 inele de aur, cu pietre scumpe, în unul, săpată stema 
țării, adică bourulu. 


IV. Mormântul lui Ştefan Vodă (mort în 1527), fiul lui Bogdan Vodă 
Chiorul şi nepot al lui Petru Rareş. Pe când, în mormintele de mai înainte, 
sicriele erau aşezate pe fundul mormântului, adică pe pământ, în mormântul 
acesta, cam 1/2 de urma deasupra pământului, erau 11 şine de fier, zidite 
cu câte un capăt în amândoi pereţii lungimii mormântului, şi pe acestea era 
aşezat sicriul. Atât sicriul, cât şi cadavrul erau de tot putrede, sicriiul se pare 
că, la înmormântare, a fost lăsat descoperit. Din îmbrăcăminte, s-a cunos- 
cut o parte de mantie domnească şi de omofor, care, pe atunci, îl purtau şi 
domnitorii. Materia rămăşiţelor, peste tot foarte scumpă şi ornată cu aur şi cu 
argint. Afară de acestea, încă unele ornamente de aur, cu pietre scumpe, de 
la o coroană, şi mai multe rămăşiţe şi pietre scumpe, aşa, între altele, numai 
157 de mărgăritare. Din oseminte, s-au aflat osul frunţii, al nasului, o falcă şi 
altele puţine, partea cealaltă a cadavrului şi a îmbrăcăminţii, toată prefăcută 
în ţărână neagră şi căzută, de pe şine, pe fundul mormântului. 


V. Un mormânt, la picioarele mormântului lui Bogdan, însă fără epitaf, 
aşa încât nu s-a putut şti cine zace într-însul. În acest mormânt, s-a aflat un 
cadavru de mijloc, fără sicriu, aşezat pe 13 şine, puse curmeziş, în acelaşi mod 
ca în mormântul (aliniatul IV) lui Ştefan, fiiul lui Bogdan. Cadravrul, cu faţa 
acoperită, în cap cu o cuşmă cu primuri de blană, îmbrăcat în veşminte de 
materii ca şi ceilalți morţi. Dintre toate, cadavrul acesta era mai bine conservat, 
nu s-au atins, deci, nicidecum, ci mormântul s-au astupat iarăşi. 

In pronaos: Toate mormintele acestea erau zidite de cărămizi arse tare 
şi, deasupra, boltite, numai la unele dinspre cap, la altele dinspre picioare, era 
lăsată câte o bortă, astupată însă cu o lespede. 


VI. În mijlocul despărțiturii acesteia, puţin spre răsărit, se află piatra 
amvonului sau analoghionului. Pentru că, în vechime, sub piatra aceasta, de 
regulă, se înmormânta ctitorul, s-a făcut, şi în Putna, cercare aici, după mor- 
mântul lui Ştefan, ca ctitor al mănăstirii. Dupa ce se scoase ţărâna, până la o 
adâncime de 18 policare, au dat lucrătorii de un mormânt, zidit din cărămizi, 
ca şi celelalte, dar fără boltitură, ci gura lui astupată peste tot cu trei lespezi, 
lucrate regulat, în patru muchii. Colţul nord-estic al lespezii ultime, dinspre 
picioare, s-a aflat frânt, se vede că cu puterea. Mormântul acesta s-a constatat, 
cu toată siguranţa, ce este al lui Ştefan Vodă cel Mare, fiindu-i şi epitaful în 
dreapta, dinspre peretele bisericii. Cadavrul, fără sicriu, era aşezat, şi aice, 
pe 13 şine, în acelaşi mod ca la mormormintele de sub aliniatele IV şi V, din 
Nartica. Sub cap, era un căpătâi zidit, de 12 policare. Pe acesta, zăcea capul 
mortului, din care însă era conservată încă numai partea superioară a tidvei, 
dar aşa, că partea, în a cărei continuare ar veni faţa, adică ochii, era intoarsă 
spre apus şi depărtată de grumaz ca 5 policare. 

După zisa medicului, tidva, numai în urma putrejunei şi a descompune- 
rii, niciodată n-ar fi putut lua poziţiunea aceasta nenaturală. A fara de aceasta, 
nu s-a aflat nicicât de puţină urmă de un acoperământ sau ornament de cap 
sau de gramaz, fără care nu se poate crede că s-ar fi înmormântat Ştefan cel 
Mare, mai ales pentru că, în mormântul lui Bogdan şi al lui Ştefan cel Tânăr 
s-au aflat de acestea. Toate împrejurările acestea arătară, fără toată îndoiala, 
cum că, acum demult, mormântul lui Stefanu a fost cercat de oarecine. Și, 
într-adevăr, în privinţa aceasta a dat desluşire de ajuns o epistolă, cu data 
din „2 Marte 7265/1757”, care se păstrează la mănăstire. Epistola aceasta 
este subscrisă de mitropolitul Iacob şi îndreptată către egumenul de atunci 
al Putnei, Benedict. 

In ea, în mod misterios, spune mitropolitul „cum că îi pare bine că 
domnul ispravnic din Suceava a dezgropat mortul, despre care era prepusul, şi 
că nu aaflatalta, afară de aceea, despre care ne-a făcut ştire cuviosul Dionisie. 
Imi pare bine că a venit ispravnicul, căci aşa a scăpat mănăstirea iarăşi de 
presupusul în care se află. Pe scrisoarea lui Dionisie n-am răspuns, dar îi voi 
împărtăşi din gură cum că am înţeles toate câte mi le-a scris. Toate pietricelele, 
inelele, semnele de stare, boldurile şi alte lucruri ce s-au aflat, domnul să le 
sigileze la un loc şi să le deie argintarului Rafail, şi să ieie măsura de pe icoana 
făcătoare de minuni a maicii Domnului şi de pe a Domnului Christos, şi să ni 
le trimită toate prin un om de credinţă. Să mai caute, cu părinţii conventuali, 
că se află, acolo, o pungă cu mărgăritare, sigilată cu sigiliu al nostru. Aceasta 

să o deschidă şi să ieie de acolo 500 de mărgăritare de mărime asemenea. 

Se mai află, acolo, după cum ştim, 200 sau 300 de mărgăritare de 
mărimea mazării, care s-au deprins de pe aer. Toate mărgăritarele acestea, 
dimpreună cu lucrurile ce s-au aflat la mort, să ni le trimită domnul, pentru 
că voim a face, pentru maica Domnului si pentru Christos, coroane noi, mai 
iscusite şi mai frumoase, şi să le înfrumuseţăm cu pietre şi cu mărgăritare, care 
coroane, după ce vor fi gata, se vor pune numai în zile mari de sărbători”. 

Cum că mortul amintit în epistola aceasta misterioasă este Ştefan cel 
Mare, se arată din o însemnare, făcută pe partea din afară a acestei epistole, 
care sună: „Răvaşul acesta este de la Preasfinţia Sa mitropolitul Iacob, în 
care a scris că să se trimită lucrurile care s-au aflat în mormântul pronaosului, 
pentru ca din ele să facă două coroane la icoana făcătoare de minuni”. În naos, 
însă, nu se afla, afară de al lui Ştefan, alte morminte, decât al Mariei, fiica 
Radului Vodă, şi al Mariei de Mangop, soțiile lui Ştefan, şi a doi prunci ai 
lui. În mormintele acestea cu anevoie se vor fi aflat semne de stare (insignii 
domneşti); îmbrăcămintea lui Ştefan, aflată în mormânt, deşi putredă şi mu- 
cegăită, totuşi s-a cunoscut că era de materie foarte prețioasă şi dimensiunile 
ei arată că Ştefan era de statură mică, îndesată, întocmai aşa după cum îl 
descrie istoria şi tradițiunea. 

Rămăşiţele din mormânt nu s-au atins, ci s-au lăsat întocmai cum au 
fost şi mormântul s-a astupat iarăşi. Celelalte morminte din pronaos s-au 
deschis numai puţin şi, văzându-se cum că în lăuntrul lor sicriile şi cadavrele 
sunt cu totul putrezite, s-au astupat iarăşi. 

Lucrurile memorabile, câte s-a arătat mai sus că s-au aflat în morminte, 
comisiunea le-a aşezat în vase de sticlă, sigilate cu sigiliul său şi cu arătarea 
mormântului din care au fost scoase. Mormintele din tinda bisericii, precum 
ale mitropoliţilor Teoctist, lacob şi celelalte, câte se mai află acolo, n-a fost 
de către comisiune cercate. Spre răsărit de la mănăstire, pe râuleţul Viţeul, 
se află Chilia în piatră, numita aşa pentru că este scobită într-o stâncă mare, 
situată pe malul apei. În lăuntru se văd semne că, oarecând, a fostu împărțită 
în două despărţituri destul de spaţioase, pentru ca în ea să poată petrece un 
om. Cine a săpat-o nu se ştie. Tradiţiunea susţiene că, acolo, într-însa, ar fi 
trăit sihastrul Daniil, care l-a îmbărbătat pe Ştefan cel Mare la rezistenţa 
după nenorocita bătălie cu turcii, la Războieni. Se vede, însă, că tradiţiunea 
confundă Putna cu Voroneţul. 

Spre apus, în sus, pe apa Putnei, într-o depărtare cam de o jumătate 


7 N-am avut epistola în original, ci numai în traducere nemţească, după cum se află ea la 
Domnul Wickenhauser, Geschichte der Klâster Woronetz und Putna, Czernowitz, 1886 
pp. 93, 94. Vezi, tot acolo, mai pe larg, istoria deschiderii mormintelor domneşti din Putna, 
pp. 80-96. 

de oră, stau ruinele Sihăstriei. Aceasta, fiind, mai înainte, de lemn, pe la anul 
1758 a fost zidită din piatră, de către egumenul Putnei, Sila. Lucruri date Si- 
hăstriei de acest egumen se mai păstrează, şi acum, în Putna, precum şi piatra 
cu inscripțiunea despre fundarea Sihăstriei (Substratul Fondului religionar 
greco-ortodox al Bucovinei. / Proprietăţile mănăstireşti din Bucovina, pe 
timpul încorporării ei la Austria, istoric preluat din Candela de Biserica şi 
“Scoala, anul XIII, nr. 43, 22 octombrie / 3 noiembrie 1889, pp. 339-342). 


lei 


1890: Despre Jubileul Î. P. S. $. părintelui Arhiepiscop şi Mitropolit 
Dr. SILVESTRU MORARIU-ANDRIEVICI. Cetim în Candela”: Zilele 
de 26 şi 27 aprilie 1890 vor rămâne neşterse în memoria celor ce avură parte 
a fi de faţă la festivitatea, manifestarea grandioasă din partea Arhidiecezei 
mulțămitoare, însoţită încă parcă anume de cel mai dulce şi frumos timp de 
primăvara, în onoarea activităţii de 10 ani a Inalt Prea Sfinţiei Sale Arhipăs- 
torului bisericii ortodox-orientală a Bucovinei şi Dalmației. 

Manifestarea se începu în 26 aprilie, seara, conform programului, cu 
un conduct de facle impozant şi nemaivăzut, în capitala ţării. Peste 1.000 de 
facle, în frunte cu două capele de muzică, se puseră în mişcare, la ora opt şi 
jumătate, tot patru câte patru, din Piaţa Elisaveta, spre Piaţa Principală, şi, de 
acolo, prin strada templului şi a universităţii, spre reşedinţa arhiepiscopală. 

Parcul de dinaintea palatului arhiepiscopal nu mai putea cuprinde 
mulţimea privitorilor. Tot aşa erau ocupate şi toate ferestrele spaţiosului 
palat, ce dau în acel parc. Inaintea balconului se postă, mai întâi, corul festiv, 
ce consta din 100 de cântăreţi, apoi, ceva mai departe, muzica militară a 
Regimentului de infanterie 41, şi, primprejur, în linie şerpuitoare, se înşirară 
purtătorii faclelor, dezvoltând, împreună cu focurile de pe portalul principal, 
„o mare de lumină”. 

Serenada se începu cu uvertura din opera „Wilhelm Tell”; de Bosini, 
după care urmă, sub dirijoratul dlui E. Meşederu, imnul festiv, compus de d C. 
B. Caraşiu, apoi un ingenios potpuriu, compus din cântece romaneşti şi slave 
de dl Costeleţchi, capelmaistrul muzicii militare, şi executat, cu o acuratețe 
încât nu se putea reţine să nu aplaude nici înaltul jubiliar, care sta pe balcon, 
înconjurat de arhimandriţi, de consilierii consistoriului, de patronii bisericii 
şi de alți demnitari înalți. După ce mai cântă corul imnul festiv, compus în 
limba slavă de dl profesor Isidor Vorobchievici, iar muzica militară, încă două 
piese forte bine alese, publicul erupse în strigăte puternice de „Să trăiască!” şi 
„Slavă!”. In fine, mai aşezându-se valurile strigătelor, luă |. P. S. S. părintele 
jubiliar cuvântul, de mulţămi, cu voce sonoră, în limbile germană, română şi 
slovenă, pentru ovaţia măreaţă, ce i se făcu. 

A doua zi, adică în 27 aprilie 1890, după ce fu condus Î. P S.S. de 
o deputaţiune, compusă din domnii Arhipresviter Mândrilă, Ilustritatea Sa 
Modest cavaler de Grigorcea şi profesorii Isidor Vorobchievici, Chirilovici 
şi Tarnovieţchi, de la reşedinţa arhiepiscopală, la biserica catedrală se celebră 
liturghia solemnă, la care piesele corale le cântă, cu deosebită precizie, un 
cor, combinat din membrii Societăţii „Armonia” şi ai Societăţii „Academia 
ortodoxă” şi din studenţii de la şcolile mijlocii (gimnazii — n. n.). După sfânta 
liturghie şi doxologie, ţinu venerabilul părinte exarh catedral loan Procopovici, 
următoarea cuvântare festivă: 


„Mult onorată adunare! Drept măritorilor creştini! Mărire şi laudă lui 
Dumnezeu, căci EI este bun şi harul Lui veşnic! Şi noi toţi să zicem: „Amin!”. 
Da, dacă ar putea vorbi toți membrii bisericii noastre drept măritoare a Bu- 
covinei, dintr-o gură, apoi ei n-ar putea zice alta decât „Amin!” la cântările 
noastre de laudă şi la strălucita festivitate de astăzi. 

Inainte cu zece ani, fiind Mitropolia noastră văduvită, se rugau toţi 
credincioşii, ca odinioară sfinţii apostoli: „Domne, cel ce ştii inimile tuturor, 
arată-ni-l pe cel pe care l-ai ales să ia soarta serviciului acestuia!” (Faptele 
apostolilor, 1, 25); se rugau cu umilinţă către Atotîndurătorul părinte ceresc, 
ca EI să nu ne lase timp îndelungat orfani, fără păstor, fără conducător, fără 
părinte; EI să binevoiască a ne da „un păstor, după inima sa” (Ieremia, 3, 
15), care să fie demn a ocupa treapta cea mai înaltă în biserica noastră şi 
să fie, prin cuvânt şi faptă, pentru toţi o Evanghelie vie, un far luminător. 
Această neîncetată, intimă, umilită rugăciune, aceste plângeri ale preoţimii 
şi ale credincioşilor nu putură rămâne neauzite; căci erau rugăciuni cu spirit 
şi cu adevăr, rugăciuni în numele şi după porunca lui Cristos. In sus se sui 
ca o mireasmă bine-mirositoare rugăciunea credincioşilor, în jos se cobori 
împlinirea ei; aşteptarea se alină, speranţa se împlini, rănile se vindecară, 
tristeţea dispăru şi bucuria împlu inimile tuturor credincioşilor drept-mări- 
tori; căci prea îndurătorul Dumnezeu lumină spiritul prea graţiosului şi prea 
luminatului nostru Impărat şi ne numi nouă, celor orfani, un părinte sufletesc, 
un arhipăstor adevărat. 

Silvestru este numele cel dulce, pe care-l numeşte, de zece ani, încoace, 
numai cu pietate şi dragoste toată limba drept-măritoare din ţară, ba chiar şi 
de peste hotare; Silvestru e Arhipăstorul şi Mitropolitul nostru, care veghează 
cu neadormire, de pe scaunul mitropolitan, peste turma cea cuvântătoare din 
Bucovina; Silvestru este grijuliul nostru părinte sufletesc, la care se îndreptă 
cu iubire, încredere şi alipire fiască privirea tuturor fiilor drept-credincioşi din 
țară, fără deosebire de limbă, de vârstă şi chemare; Silvestru este reprezen- 
tantul, prea demnul apărător al credinţei şi al bisericii noastre drept-măritoare 
din Bucovina. 

Cu încredere în puterea şi luminarea de sus, voi încerca a corespunde 
onorantului mandat, pe care l-am primit, şi de a arăta îndreptățirea strălucitei 
festivități şi a bucuriei noastre de astăzi. „laca Arhiereul, cel care, în viaţa sa, 
i-a plăcut Domnului şi s-a aflat drept, care să vă împărtăşească, în timpuri 
viforoase, harul ceriului!”. Iaca Înalt Prea Sfinţitul nostru Arhiepiscop şi 
Mitropolit, prea demnul jubiliar! Un luminător a fost el, precum mai înainte, 
în sinceritate curajoasă şi francheţe neînfricată, aşa mai târziu, în apostolica-i 
arhierească lucrare; el şi-a împlinit, conform îndemnului sfântului apostol, 
diregătoria, fiind cu prisosinţă servitorul lui Cristos si admiratorul lui Dum- 
nezeu. După exemplul apostolilor şi al episcopilor din primele veacuri ale 
creştinătăţii, a călătorit el prin toate unghiurile ţării, a sfințit, în decursul arhi- 
păstoririi sale, peste 50 de lăcaşuri noi dumnezeieşti, săvârşind pretutindeni 
jertfa cea necruntă, şi i-a îndemnat, prin grai viu şi scrieri arhipastorale, pe 
toţi păstoriţii la lupta cea sfântă, la lupta pentru cruce şi credinţă. 

Din apropiere şi din depărtare au peregrinat, la scaunul arhipăsto- 
resc, numeroase cete de credincioşi şi au primit, din mâinile Arhipăstorului, 
binecuvântarea părintească. O sută treizeci şi nouă de inşi a sfinţit el, prin 
impunerea mâinilor, „pentru eterna preoţie, întru fii ai neamului celui nemu- 
ritor, întru care nimeni nu se naşte”. Eparhia Bucovinei a crescut, a înflorit 
sub Arhipăstoria lui, în ştiinţifică cultivare şi demnă vieţuire a preoţimii şi în 
statornicie şi nestrămutată pietate a credincioşilor. Impărăția lui Dumnezeu 
a sporit şi sporeşte, în Eparhia lui, binecuvântată cu toate faptele spiritului 
sfânt, întru unire şi pace, spre onoarea lui Dumnezeu şi mântuirea sufletelor. 
Păstorul şi turma stau strâns uniţi în speranţă şi dragoste, prin legătura cea 
nedestructibilă a credinţei catolice (în sens de „universală”, dar cu trimitere 
la ortodoxie —n. n.), a credinţei noastre drept-măritoare. 

Se fac încercări, şi în zilele noastre, la slăbirea acestei legături străvechi, 
şi vocea necredinţei socoate că va zgudui temeliile bisericii noastre. Care-i 
tendinţa lor, a celor orbiţi? O religie vor ei să întemeieze: dezbinând pace, 
defăimând şi urând iubirea! Ei vor să fie credincioşi fără credinţă, creştini 
fără Cristos, catolici fără ortodoxie! Ei singuri se judecă, ei singuri îşi judecă 
faptele! Ei seamănă vânt şi vor secera furtună! Temelia cea tare a ortodoxiei 
va susţine biserica noastră, care este singura adevărată biserică a lui Cristos, 
că de 19 sute de ani, până acuma, aşa şi mai departe neclintită, şi ea va rămâ- 
ne neatinsă de defăimare şi calomnieri, privegheată şi apărată cu visteriile 
vieţii ei de episcopi si arhipăstori. „Nu este nimica nou sub soare” ; puterile 
cele vechi se luptă numai cu arme noi, dar toate încercările vor rămâne, faţă 
cu biserica noastră, de ruşine, ca şi toate armele duşmane din străvechime. 

Încă stă piatra cea din capul unghiului a bisericii noastre neclintită 
şi nemişcată; încă sunt episcopi şi preoţi ce-şi cunosc datoriile şi încă viază 
credinţa noastră cea catolică prin toate unghiurile pământului, în milioane 

de suflete, care le sunt alipite episcopilor şi preoţilor cu umilă venerațiune şi 
încredere, şi care, prin aceştia şi cu aceştia, sunt şi vor fi, totdeauna, cu inima 
şi cu suflet, credincioşi bisericii lor. Noi ştim că s-a prezis un timp în care 
veni-vor smomitori şi amăgitori, care nu vor suferi învățătura cea sănătoasă, ci 
i se vor împotrivi €i şi, cuprinşi de rătăcire, pe alţii la rătăcire îi vor ademeni şi 
la fabule se vor pleca (2 Tim. 3, 13. 4, 3). Noi ştim că este scris: „Nevoie este 
să vină scandaluri” (Mat. 18, 7). Şi este drept, în toate veacurile a fost ajunsă 
biserica lui Cristos de scandaluri, dar ea a fost ajunsă numai pentru ca să le 
învingă. De aceea, să ne mângâiem, şi de astă dată! Biserica noastră, pe care 
a zidit-o Domnul pe acea piatră, încât nici porțile iadului nu o vor învinge, 
şi care nu s-a supus niciodată atacurilor pornite asupra ei, din partea celor 
tari şi puternici din vechime, ea va şti suporta, cu bărbăţie, apostazia unora 
dintre lipaşii ei şi a învinge glorios, cu ajutorul Celui ce este cu ea, până la 
finea veacurilor, toate încercările, atât ale dușmanilor văzuţi, cât şi ascunși. 
Cu ferma conştiinţă de învingere, deci, şi cu bucurie înaltă, serbăm 
noi, astăzi, a zecea aniversare de Arhipăstorie a Eminenţei Voastre, Inalt Prea 
Sfințite Stăpâne! Ne sunteţi doar înşivă o icoană a sfintei noastre biserici, 
întru firma paşnică şi neschimbata-i activitate. Zece ani, staţi, ca Arhiepiscop 
şi Mitropolit, la altarul Domnului şi împărtăşiți, rugându-vă, binecuvântând 
şi sfinţind, ca un izvor bogat şi nesecate apele vieţii de veci. Intru aceasta 
v-a binecuvântat Dumnezeu cu abundență, căci în mâinile |. P. S. V. a pus 
E] toiagul lui Aron, ca să-i paşteţi poporul şi, în tot timpul, aţi păstrat, ca un 
păstor credincios şi administrator dumnezeiesc vistieriile învățăturii sfinte în 
toată deplinătatea lor. De aceea ne-am adunat cu toții, din apropiere şi din 
depărtare, să serbăm împreuna ziua aniversară şi să vă aducem, din parte-ne 
înalta stimă şi fiasca iubire, drept cunună de înaltă onoare binemeritată. 
Această zi de onoare a Eminenţei Voastre este zi festivă, zi de sărbă- 
toare pentru toţi credincioşii din întreaga ţară. „Aceasta este ziua ce a făcut-o 
Domnul, să ne bucurăm şi să ne desfătăm într-însa”. Se ne unim, deci, cu toţii, 
ŞI, CU O gură şi cu o inimă, să ne rugăm pentru prea iubitul nostru Arhipăstor, 
să ne rugăm, aşa grăind: „Domne Dumnezeule! Pe cel ce ni l-ai ales şi pe 
care noi toţi, cu respectuoasă iubire şi fiască ascultare, îl stimăm, pe Arhiepi- 
scopul nostru binecuvântă-l cu harul tău, întăreşte-l cu puterea ta, condu-l cu 
spiritul tău cel sfânt, ca să ne premeargă pe calea mântuirii şi să ne conducă 
şi pe noi pe calea acea; ca să fie căutătura lui chiară (limpede — n. n.), braţul 
lui puternic, credinţa lui vie, curajul lui rezolut, confidenţa lui fermă, şi ca să 
pască turma ta cea cuvântătoare în necaz şi bucurie, în zile senine şi viforoase, 
tot pe neveştejitele plaiuri ale bisericii tale! Dăruieşte-i încă mulţi ani, plini de 
activitate mântuitoare; şi dacă-ţi va place a-i cere îndărăt toiagul păstorii, apoi 
învredniceşte-l de plata servitorilor tăi celor credincioşi; învredniceşte-l, ca să 
fie despărțirea lui aceea a unui părinte bun şi grijuliu de fii săi, învredniceşte-l 

să-i fie memoria adânc întipărită în inimile tuturora, şi toţi, din generaţie, în 
generaţie, să mărturisească, zicând: „EI a fost păstorul cel bun!” Amin!”. 


Urmează cuvântarea ruteană. Aceste cuvântări, rostite conform regu- 
lilor oratoriei, atât în privinţa tonului, cât şi a gestului, au făcut adâncă im- 
presie asupra auditorilor. Cât despre ordinea din biserică, care, în tot decursul 
serviciului divin, era plină ochi de omeni, apoi ea era, conform programului, 
următoarea: în semicercul din dreapta stăteau reprezentanții patronilor bi- 
sericeşti şi ai nobilimii, membrii consistoriului, reprezentanţii universităţii 
de la facultatea teologică, reprezentanţii mănăstirilor, prepuşii seminarului, 
profesorii de religie de la şcolile poporale şi mijlocii, reprezentanţii preoţimii 
de păstorie etc. În mijlocul navei era unu spalier pitoresc, format din popora- 
ţiunea rurală, venită la jubileu din diferitele comune rurale; iar în semicercul 
stâng, sta partea femeiască, foarte reprezentată din toate stările. 

După serviciul divin, care dură până după ora 11, fu condus Î. P. S. 
S., tot de aceea deputaţiune, la reşedinţa arhiepiscopală, iar câteva minute 
mai în urmă, plecară, într-un şir impozant de echipaje, patronii bisericeşti, 
nobilimea, preoțimea, diferitele deputațiuni etc., prin strada principală, până 
la portalul reşedinţei, unde fură toţi întâmpinați de ceremoniari şi conduşi în 
sala festivă. Acolo, în dreapta, cuprinseră loc patronii bisericeşti, nobilimea, 
ostăşimea, deputaţiunile şi corporaţiunile, şi în stânga, arhimandriţii, consilierii 

consistoriali, colegiul profesoral al facultății teologice, protopresviterii, cea- 

altă preoţime etc., iar galeriile erau ocupate de o cunună frumoasă de dame. 

O deputaţiune conduse, apoi, pe Î. P. S. S. părintele Arhiepiscop, din 
sala albastră, în sala festivă, unde fu întâmpinat cu strigăte de „Să trăiască!” şi 
„Slavă!”, pe când Societatea „Armonia”, împreună cu Societatea „Academia 
ortodoxă”, intona imnul „Mărire lui Dumnezeu”, de Beethoven. 

Ocupându-şi Eminenţa Sa locul ce i-a fost rezervat, îndată i se făcu 
loc înaintea Sa Ilustrităţii Sale, Domnul Iancu cavaler de Zota, care rosti 
următoarea cuvântare: 


„Eminenţa Voastră! Înalt Prea Sfinţite Părinte! Azi serbează drept- 
credincioasa biserică a Bucovinei şi Dalmației deceniul activităţii Eminenţei 
Voastre ca Arhiepiscop şi Mitropolit. Privirea retrospectivă asupra activităţii 
Înalt Prea Sfinţiei Voastre, în cei zece ani, de când ocupați scaunul arhieresc, 
a îndemnat spontan întreg poporul Eparhiei a-şi manifesta sărbătoreşte 
simţirile, de care este predominat faţă cu [. P. S. Voastră, Arhipăstorul lui, 
însărcinându-mă pe mine cu onoranta misiune de a-i fi interpretul înaintea 
Eminenţei Voastre. Deci, dară, în numele întregii eparhii, al patronilor bise- 
riceşti, al clerului regular şi secular, al inteligenţei şi al tuturor comunelor din 
Bucovina, am onoarea a declara aici, solemn, cum că întreaga eparhie este 

foarte mulţumită cu conducerea şi cârmuirea Eminenţei Voastre. Apostolica 
misiune de conducere, cu care V-a însărcinat Domnul nostru Isus Cristos, aţi 
îndeplinit-o cu strălucit succes, recunoscut de toți. Învățăturile pe care le-aţi 
răspicat, atât prin grai viu, cât şi prin diferitele epistole şi apologii, ne-au 
împrospătat simțirile religioase; dovadă sunt cele 57 biserici, care s-au clădit 
şi reconstruit în decursul celor zece ani. 

Învățăturile Eminenţei Voastre au mărit respectul străinilor faţă de 
biserica noastră; ele ne-au ridicat şi pe noi înşine în propria noastră stimă. 
Învățăturile Î. P. S. Voastre ne-au întărit în cultul patriotismului şi, după pilda 
ce ne-aţi dat-o, de nenumărate ori, sunt şi simţirile noastre pătrunse de mă- 
reaţa idee de patriotism, de nemărginită iubire către Prea Inalta Dinastie, şi 
de nestrămutată fidelitate către Imperiul austriac, în care biserica noastră îşi 
află scut şi reazem puternic. 

Învățăturile Eminenţei Voastre au înrădăcinat în noi virtuţi, bazate pe 
umanitate. În tot timpul activităţii Voastre, a-ţi ştiut, Înalt Prea Sfinţite Părinte, 
a-i întruni, fără părtinire şi fără deosebire de naționalitate, pe toţi eparhioţii 
sub scutul părintesc al Eminenţei Voastre; pildei şi îndemnurilor Eminenţei 
Voastre avem de mulțumit, nu numai că există, între cele două popoare prin- 
cipale ale ţării noastre, între Români şi Ruteni, o iubire frăţească, o armonie 
binefăcătoare, de care ne invidiază toţi ceilalți, ci am învăţat încă, după pilda 
şi sfaturile Eminenţei Voastre, a trăi şi cu popoarele de altă lege în amiciţie 
şi bună înţelegere. 

Toate meritele acestea, ale Eminenţei Voastre, cer deplina noastră 
recunoştinţă, cu care suntem datori a V-o răspica, astăzi, sărbătoreşte, întru- 
nindu-ne anume în scopul acesta. Mulţămim, deci, Înalt Prea Sfinţiei Voastre 
pentru buna, înțeleapta şi binevoitoarea păstorire şi povăţuire, şi ne rugăm 
la puternicul Dumnezeu ca să Vă ţină încă mulţi ani, tot pe calea aceea, pe 
care a-ţi ales-o, pentru mărirea sfintei noastre biserici, în folosul patriei şi a 
poporului Eminenţei Voastre. 

Nerugăm ca să binevoiţi a primi asigurarea nemărginitei noastre iubiri, 
veneraţiuni şi întruna şi promisiunea, cum că cu dragoste şi ascultare fiască, 
vom urma, şi în viitor, tuturor învățăturilor şi povăţuirilor, de care ne veţi mai 
face părtaşi. Să trăiţi, Eminenţa Voastră, mulți şi fericiţi ani!”. 


După cuvântarea aceasta, care fu rostită, cu multă vervă şi aplaudată 
viu, la fiecare propoziţie, cântă corul „Mulţi ani!”. Acum îşi ridică vocea |. 
P. S. S. părintele Mitropolit şi răspunse în următorul mod: 


„Prea strălucită şi mult onorată Adunare a scutitei de Dumnezeu 
Eparhie bucovineană! La intrarea umilinţei mele în scaunul sfintei noastre 
Arhiepiscopii şi Mitropolii, nu m-am aşteptat să-mi fie dat a sta un deceniu 

întreg în fruntea Eparhiei şi a afacerilor Arhipăstoriei. Cu atât mai puţin m-am 
aşteptat la aceea ca, în ziua aniversară a decadei prime de Arhipăstorie, să-mi 
fie dat a vedea adunaţi, în biserica catedrală şi în reşedinţa arhiepiscopală, 
pe reprezentanţii tuturor organelor constitutive ale comunităţii noastre bi- 
sericeşti, nu spre a-mi cere darea de seamă despre celea ce le-am lucrat, în 
zece ani, în via Domnului, ci prin solemnităţile puse la cale, cu devotament 
şi strălucire, a vedea manifestarea bucuriei că mă aflu încă în viaţă, precum 
şi expresia de îndestulare şi de mulţumire cu ostenelile şi modestele rezultate 
ale arhipăstoriei mele. 

Fie binecuvântat numele Domnului, care, cu îndurarea sa nemărginită, 
mi-a prelungit anii vieţii, până astăzi, şi m-a umbrit cu ajutorul său, ca să-mi 
pot împlini îndatoririle arhipăstoriei, pe cât a fost şi este cu putinţă, în nişte 
împrejurări precum cele actuale. 

Domnilor şi fraţilor mei prea onoraţi! Ilustritatea Sa, Domnul Dr. loan 
Cavaler de Zota, patronul mai multor biserici parohiale şi deputatul poporului 
în dieta ţării şi în senatul imperial, ca vorbitor al strălucitei Adunări de astăzi, 
binevoi a atinge un şir de momente din timpul activităţii mele arhipăstoreşti. 
Până să-mi dau răspunsul, cel puţin la unele dintre acelea momente, mă simt 
îndatorat a constata, în genere, şi fac acesta după adevăr şi fără de rezervă, 
cum că micul mănunchi de roade, pe terenul bisericesc al ţării, nu este numai 
al umilinţei mele, ci că la acesta au participat, cu devotament evanghelic şi cu 
conlucrare patriotică, toate organele constitutive ale sfintei noastre biserici, şi 
anume prea onoraţii patroni parohiali ai ilustrei noastre nobilimi, prea iubitul 
nostru cler eparhial, mândra pleiadă a inteligenţei noastre, după starea şi che- 
marea-i publică, precum şi evlavioşii creştini şi poporeni de prin toate enoriile 
orăşene şi săteşti, cu un cuvânt, toţi cei ce locuim pe pământul moştenirii 
noastre părintești şi suntem fiii sfintei şi drept-măritoarei biserici a lui Cristos. 

De aceea, şi serbarea jubiliară de astăzi nu este numai a umilinţei mele, 
ci a tuturor celor ce au lucrat şi lucră, cu devotament, la înflorirea bisericii şi 
a ţării. Spre întărirea afirmării mele, fie-mi îngăduit a aduce unele momente 
speciale. 

Dacă llustritatea Sa, domnul vorbitor, a atins activitatea de învăţător a 
umilinţei mele şi a binevoit a recunoaşte valoarea trimiterilor mele arhipas- 
torale în dieceză, apoi adaog, la aceasta, cu aluzie la cuvintele Evangheliei, 
că pământul în care am semănat cuvintele învățăturilor creştineşti nu este 
pietriş, ci pământ bun şi, de aceea, tot grăuntele semănat a şi încolţit şi acum 
sporeşte şi creşte ca holda cea binecuvântată. Dacă, apoi, s-a intonat fapta 
îmbucurătoare că, în timpul arhipăstoriei mele, de zece ani, s-a construit şi 
s-a sfinţit acel număr însemnat de biserici, apoi partea mea constă, mai cu 
seamă, numai din aceea că am îndemnat la zidit lăcașuri dumnezeieşti, dar 
meritul real, înaintea lui Dumnezeu şi al bisericii este al patronilor şi al co- 

munităţilor parohiale, care au fost gata, cu dinarul lor, la nişte jertfe atât de 
însemnate, dar mântuitoare. 

Dacă se mai arăta şi aceea că am contribuit la deşteptarea conştiinţei în 
popor şi la priceperea valorii ce o are el în raport cu numărul şi cu puterea sa 
de viaţă, precum şi la ridicarea stimei sale proprii şi la înmulţirea respectului 
din partea altor elemente conlocuitoare, apoi adaog, şi aice, că n-am făcut 
decât să colaborez cu bărbaţii luminaţi, care stau în fruntea poporului nostru, 
pornit pe calea cea bună de cultură sănătoasă; de aceea, şi afirm cu tărie că sunt 
mândru a fi arhipăstorul unui popor ca acesta, care merită a avea arhipăstori 
chiar de seama sfinţilor trei ierarhi. 

Dacă s-a mai afirmat, iarăşi de llustritatea Sa, domnul vorbitor, că 
umilința mea am stăruit a înrădăcina, în genere, religiozitatea şi virtuțile de 
umanitate, apoi nu pot să nu adaog, şi aice, că, în împlinirea acestei chemări 
cardinale a arhipăstoriei mele, am fost şi sunt sprijinit bărbăteşte de confrații 
şi conlucrătorii mei, în via Domnului, care constat că este binecuvântată într- 
atâta, încât pe lângă osteneala din partea noastră, a tuturora, va creşte şi va 
aduce roade mănoase, asemenea pomului plantat la izvoarele apelor. 

Dacă s-a recunoscut şi aceea că am stăruit a-i întări pe diecezani în 
cultul patriotismului şi în neclintită fidelitate şi aprinsă iubire către prea înalta 
Dinastie domnitoare, apoi am făcut aceasta şi urmez a o face din însufleţirea 
curată a cetăţeanului credincios şi din convingerea fermă că, sub aripile vultu- 
rului putemic al Monarhiei şi în alipire strânsă de prea înaltul Tron împărătesc, 
se bucură Bucovina, cu vetrele ei părinteşti, precum şi sfânta noastră biserică, 
de scut şi reazem puternic, de pace şi linişte nebântuită, de prosperitate şi 
îndemânare, pe toate terenurile vieţii, de încredințare vie şi nedisputabilă, de 
care sunt pătrunse toate clasele poporaţiunii noastre bucovinene. 

În fine, binevoi Ilustritatea Sa, domnul vorbitor, a constata, cu bucurie, 
în numele strălucitei Adunări, şi acea faptă că, în decursul timpului scurt de 
arhipăstorie, mi-a succes a-i întruni pe toti eparhioţii, fără deosebire de limbă, 
sub parola pravoslaviei şi scutul maicii noastre biserici drept-măritoare, în- 
drumând aşa pace şi bună învoire între cele două elemente naţionale, înfrățite 
întru Cristos, precum şi buna înţelegere şi amiciţie cu conlocuitorii de alte 
limbi şi confesiuni. Am stăruit aceasta şi o voi stărui, deoarece cred şi prevăd 
că sfânta noastră biserică din pământul Bucovinei va fi scutită de clătinare şi 
scădere numai aşa, dacă fiii ei de una şi de altă limbă se vor întruni strâns şi se 
vor ţine morţiş de flamura Ortodoxiei, după cum au fost din vechime şi sunt 
şi astăzi legaţi unii, cu alții, prin una şi aceeaşi credinţă, speranţă şi dragoste 
întru Cristos; cred şi prevăd cum că celea două elemente naţionale ortodoxe se 
vor susţine şi vor putea prospera, în cultură şi în stare bună materială, numai 
aşa, dacă se vor sprijini frăţeşte între olaltă, pe când pe calea vrăjmăşiei s-ar 
distruge; cred şi prevăd că Bucovina, maica ţară, va sta, după cum este, ţară 

autonomă şi se va dezvolta, după măsura izvoarelor ei de belşug, numai aşa, 
dacă între toţi locuitorii ţării va predomni împăcare şi înţelegere în punctul 
intereselor vitale ale ţării. 

Domnilor şi fraţilor mei prea iubiţi! Dintre dorinţele şi postulatele 
Diecezei, unele se realizară, altele sunt pe cale a se realiza. Dorinţa princi- 
pală este însă, fără îndoială, activarea Congresului nostru bisericesc. După 
ce, precum a declarat, de curând, Excelenţa sa, domnul Ministru de culte, în 
urma discursului deputatului nostru, dl Victor Baron de Stircea, în senatul 
imperial, tratativele preparatorii sunt finalizate, suntem îndreptăţiți a spera 
că, din graţia Maiestăţii Sale, a mărinimosului nostru Împărat şi Protector 
al bisericii noastre, vom vedea realizată şi această dorinţă fierbinte, prin 
prea înalta sancţionare a statutului congresual, în puterea căruia deveni-va şi 
biserica Bucovinei în poziţie autonomă. De aceea, şi cu ocaziunea de astăzi, 
să ne întrunim în rugi şi cereri pentru sănătatea îndelungată a vieţii şi fericita 
domnie a prealuminatului nostru Împărat Francisc Iosif |, intonând, cu gura 
şi cu inima: „Să trăiască!”. 

Iar Domniile Voastre, prea onoraţilor domni şi prea iubiţilor fraţi şi 
fii întru Cristos, care aţi binevoit a vă aduna, astăzi, din toate laturile ţării, cu 
felicitări cordiale, binevoiţi a primi şi mulțămirea fierbinte, din toată inima, 
a umilinţei mele, şi, dacă va mai fi voia Domnului, apoi să ne vedem şi să 
ne întâmpinăm unii pe alţii, cu asemenea bucurie şi mulțămire, şi după alţi 
zece ani. 

Să trăiască, deci, toţi onoraţii patroni parohiali! Să trăiască iubitul nostru 
cler eparhial! Să trăiască măreaţa pleiadă a inteligenţei noastre! Să trăiască toți 
poporenii noştri de prin oraşe şi sate! Să trăiască toată comunitatea bisericii 
şi locuitorii Bucovinei!”, 


Când ură Î. P. S. S.. prea graţiosului Împărat, „Să trăiască!”, atunci 
erupse Adunarea în frenetice strigări: „Să trăiască!”, iar corul intonă imnul 
împărătesc, „Doamne sfinte!”. Dar, rostind Î. P. S. S. această cuvântare, a fost 
aplaudată cu nespus entuziasm, încât adeseori a trebuit să aştepte, pentru ca 
să poată continua cu perorarea. 

Apoi, păşi înainte Venerabilitatea Sa, părintele Mitrofor Dr. loan 
Tzurcan şi peroră, cu cunoscuta-i oratorie, o cuvântare în limba ruteană, care 
fu încă viu aplaudată. Finindu-şi Venerabilitatea Sa, părintele Dr. Tzurcan, 
cuvântarea, corul intonă „Mulţi ani!”, iar Î.P S.S. răspunse în limba ruteană. 

In urmă, mai cântă corul, cu multă bravură, psalmul „i se cuvine 
cântare”, compus de profesorul Isidor Vorobchievici. 

Intre onoratorii şi corporaţiunile cari veniseră să-l felicite pe înaltul 
jubiliari, au fost: Consilierul aulic contele Pace; Căpitanul țării, Excelenţa Sa 
baronul de Vasilcu; Generalul Theodor de Seracin; Preşedintele tribunalului 

țării, Uhle; Primarul capitalei A. de Kochanovski; Rectoral magnific Kaluz- 
niacki; directorul gimnazial Wurfl; Consilierul şcolar Isopescul; preşedintele 
comunității israelite, N. Tittinger, cu rabinii Dr. Igel şi Weiss; pastorul evan- 
ghelic Fronius, cu curatorul comunităţii evanghelice Mayer; Arhimandritul 
armeano-ortodox Leon Popovici, cu reprezentanții comunităţii armene din 
Suceava; reprezentanţii camerei avocaţiale, ai şcolii reale gr.-or., ai gimna- 
ziului superior gr. or. din Suceava, ai camerei comerciale şi industriale, ai 
Societăților „Școala română” şi „Clubul român” din Suceava, ai Reuniunii 
medicale, ai Societăților academice române „Bucovina” şi „Junimea”, ai 
Societăţii academice rutene „Bukowyna” etc. etc. 

Intre deputaţiunile cele numeroase ale comunelor parohiale ortodoxe, 
a fost şi deputaţiunea creştinilor ortodocşi din Liov şi Stanislau, care, sub 
conducerea Venerabilității sale, părintelui Eugen Vorobchievici, prezentă şi 
o adresă omagială, legată în catifea albastră şi cu inscripţiune în litere de aur. 
Ea-i compusă în versuri, de părintele Eugen Vorobchievici, în limba slavonă 
şi în cea română. 


Închinând, în fine, Înalt Prea Sfinţiei Sale părintelui Mitropolit popo- 
raţiunea rurală „pâine şi sare”, se încheie această rară festivitate, care dură 
până la 2 ore după amiază. Dar, în zilele acestei festivități sosiră şi nenumărate 
telegrame şi scrisori de felicitare, de la corporaţii şi particulari; aşa, de la Inalt 
Prea Sfinţitul Arhiepiscop şi Mitropolit Miron Romanul, de la Prea Sfinţiile 
Sale episcopii Gherasim Petranovici, loan Metianu şi Nicolau Popea, de la 
administratorul diecezei dalmatine Zara, Arhimandritul lovici, de la comu- 
nităţile parohiale greceşti şi sârbeşti din Viena, de la deputaţii bucovineni în 
senatul imperial din Viena, de la bucovinenii ortodocşi trăitori în Viena, de 
la învățătorii ort. orient. ai şcolilor poporale din ţinutul Rădăuțiului, de la 
comuna orăşeană Rădăuţi, din Travnic şi Agram etc. etc. 

Noi aducem, aici, şi imnul festiv, din partea „Revistei politice”, el sună: 


Când ţara-ntreagă-i pregătită 
De-a preamări pe-al său Păstor 
Prin rugi, alai şi sărbători 

Şi dragoste nemărginită, 

Au tu, Suceavă, cuib d-eroi, 
Tu rămâne-vei înapoi? 


Dar ce să-ntreb, când iată, 
De primprejuru-ţi şi din sân, 
Oraş cercat, oraş bătrân, 
S-adună ceată după ceată 


45 


Bucovina, în mărturii necunoscute 





De fii supuşi şi iubitori 
Şi strigă scumpului Păstor: 


„Osana, Ție, scump Părinte, 
Trimis de ceri la turma Ta, 
Spre-a o conduce şi-nvăţa 

Cu-al Tău grai dulce şi fierbinte, 
Să calce în veci pe drumul drept, 
Să aibă suflet înţelept!”. 


„Si Tu cu sfânta conştiinţă 
Chemarea sfântă Ți-o împlineşti 
Căci ne deştepţi, ne cârmuieşti 
Către virtute şi credinţă, 

Să ştim ce-i cugetul curat, 

Spre lege, ţară şi împărat!”. 


„Tu prin cuvânt, cât şi prin fapte, 
Eşti un castel apărător, 

Eşti scut şi stâlp strălucitor 

Al legii noastre-adevărate 

Şi-al strămoşescului Sion, 

De când tronezi pe-al legii tron!”. 
„Ba şi-nainte de-a Ta scară, 

Pe care stai de zece veri, 

Ai fost Apostol mândrei ţări 

Ce Te-a născut Podoabă rară: 

O Pildă-ai fost în tot ce-i sfânt, 
Măreţ şi nobil pe pământ!”. 


„Nici limba răilor e-n stare 
A-ntuneca cest adevăr: 
Nălucile se sting şi pier 

La focul razelor de soare, 
Iar ce-n lumină s-a-ntrupat, 
Rămâne-n veci adevărat”. 


„Pătrunşi de-asemenea credinţă, 
Păşim cu-ncredere de fii, 
Păstor al sutelor de mii, 

Şi Te rugăm cu umilinţă: 
Devotamentele fiieşti 
Să le primeşti, să le primeşti!”. 
„Pornirile neprefăcute, 
Ce-n piept adânc Ți le păstrăm, 
Din piept adânc le revărsăm, 
Le-om revărsa, Păstor, iubite, 
Ca jertfe mici, dar jertfe tari, 
De-omagiu depus pe-al Tău altar!”. 
„Si-acest omagiu, Părinte, bune, 
Iţi va-nflori şi în vitor 
Cu-al Tău popor mulţămitor 
Ce-n reverență se supune, 
Strigând: Mulţi ani să ne trăieşti 
Şi sfânta lege s-o-ntăreşti!” 

Vasile Bumbac 


Se mai cade, în fine, să amintim cum că festivitățile s-au început, 
faptic, încă în ziua Sfântului Mare Mucenic George, când, în toate bisericile 
din Eparhie s-au ţinut liturghia solemnă şi doxologia pentru sănătatea şi în- 
delunga viaţă a Î. P. S. S. părintelui Mitropolit. Aceste liturghie şi doxologie 
au fost de tot solemnă, în biserica vechii Mitropolii din Suceava, zidită în 
anul 1523, de Ștefăniță Vodă şi dedicată Sfântului Mare Mucenic George. Şi, 
la acea ocazie, ţinu proistosul sfintei monastiri, Venerabilitatea Sa părintele 
Emanuil Ciuntuleac, înaintea publicului şi închinătorilor evlavioşi, la moaştele 
Sfântului Mare Mucenic loan cel Nou, următoarea cuvântare: 


„Cine ne va despărți pe noi de dragostea lui Dumnezeu, necazul sau 
îmbulzeala, goana sau foamea, goliciunea sau pieirea sau sabia” (Romani, 
8, 26). 


„De-abia răsărise soarele dreptăţii şi lumina adevărului abia începuse 
a-şi răsfira şi a-şi împrăştia razele binefăcătoare, când, deodată, se ridică un 
vifor furios, un orcan plin de turbare, aducând nouri întunecaţi şi stând să 
îndoiască acel soare şi să-i stingă lumina. 

De-abia se arătase Mântuitorul pe pământ şi, iacă, se şi ivesc, deodată 
cu această arătare, de mult dorită, duşmanii neîmpăcaţi ai învăţăturii Lui 
celei dumnezeieşti, pentru care a trebuit să sufere tot felul de prigoniri şi, în 
urmă, să moară chiar de moartea cea atât de dureroasă de pe lemnul crucii. 

Dar şi urmaşii lui Cristos au avut o soartă crudă, o soartă plină de chinuri şi 
pătimiri, o soartă nemaiauzită. 

Şi, în adevăr, care limbă omenescp ar fi în stare să ne spună toate 
necazurile şi chinurile cele crâncene şi sângeroase, pe care le-a suferit turma 
lui Cristos, chiar din leagănul prunciei sale? Care pană ar fi atât de dibace 
ca să ne poată descrie toate scenele cele îngrozitoare, pe care le-au înfăţişat 
adevărații urmaşi ai lui Cristos, pe câmpul luptelor celor înfricoşate pentru 
credinţa cea adevărată? 

Iacă, şi Sfântul Mare Mucenic Gheorghe a pătimit multe chinuri şi 
dureri crâncene, şi el, a cărui pomenire o serbăm astăzi, a mers, chiar voios, 
la moartea de sabie, dând mărire lui Dumnezeu celui adevărat. Dar, apoi, 
chiar şi până în ziua de astăzi, se află duşmani destui ai adevăratei credinţe, 
care bine că nu mai au puterea de a-i nimici şi pironi pe cei tari în credinţă, 
dar totuşi caută, în toate chipurile, de a-i slăbi şi a le împuţina credinţa, prin 
felurite maşinaţiuni. Insă, precum în timpurile primitive ale creştinătăţii, aşa 
şi astăzi, grijeşte Providența dumnezeiască să fie bărbaţi de acei ce pot şi 
vroiesc să se lupte pentru adevăr. 

Şi, precum pretutindeni, aşa şi în ţara noastră, Bucovina, n-au lipsit, 
în timp de nevoie şi de grea cumpănă, sufletele care, inspirate de o credinţă 
puternică, dotate cu un geniu superior, animate de simțămintele cele mai alese 
creştine şi patriotice, şi-au pus adânc în inima generaţiilor ideile, pentru ca 
ele să fie transmise, mai departe, urmaşilor lor. 

Providența dumnezeiască s-a îngrijit, totdeauna, a-i trimite bisericii 
naţiunii noastre bucovinene câte un bărbat, care să lucreze cu energie, prin 
cuvânt şi faptă, să ferească poporul de pieire. lar unul din acei bărbaţi rari, 
care făcu, deopotrivă, fala naţiunii ce l-a produs şi a epocii în care a trăit, este 
şi |. P. S. S. Dr. Silvestru Morariu-Andrievici, Arhiepiscopul şi Mitropolitul 
actual al Bucovinei şi Dalmației. 

Activitatea acestui ilustru bărbat, pentru biserica noastră drept-mări- 
toare din ţară, devotamentul şi succesele lui pentru luminarea şi dezvoltarea 
culturală a poporului nostru, stăruința lui neobosită pentru binele ţării şi 
însemnătatea produselor lui literare, toate acestea ne îndreptățesc pe noi, 
creştinii drept-măritori, a serba acest jubileu al activităţii lui arhipăstoreşti 
de 10 ani, cu iubire fiiască şi a-i aduce, şi la această ocazie, cu respectuoasă 
supunere, omagiile noastre cele mai intime de mulţumire şi recunoştinţă. Dar, 
pentru că să înţelegem mai bine importanţa acestei persoane înalte, al cărei 
jubileu îl serbăm, astăzi, în toată Arhidieceza, iar în Capitală îl vom serba Joi 
şi Vineri, în 26 şi 27, şi pentru ca să-i apreciem mai bine meritele, cele ce vor 
rămâne pururea în amintirea fiilor bisericii noastre ca cel mai scump odor, 
se cuvine să vedem cine este acest venerabil prelat, care i-a fost viaţa şi care 
este activitatea şi valoarea scrierilor lui. 

Eminenţa Sa DI Dr. Silvestru Morariu-Andrievici, Arhiepiscopul şi 
Mitropolitul Bucovinei şi Dalmației este fiu de preot şi s-a născut în comuna 
Mitocul Dragomirnei, în 14 noiembrie 1818. Tânărul Samuil, dotat cu cele mai 
excelente facultăţi spirituale, şi-a făcut studiile umanistice şi cursul filosofic la 
liceul de stat din Cernăuţi şi tot acolo şi-a terminat şi studiile teologice, fiindu- 
i succesul studiilor strălucit şi numărându-se, totdeauna, la cei mai distinși 
elevi. După terminarea studiilor teologice, în 29 iunie 1843, fu hirotonit în 
preot şi decretat, mai întâi, ca administrator parohial şi, apoi, cu un an mai 
târziu, ca paroh în comuna Ceahor, unde petrecu 20 de ani, împlinindu-şi 
serviciul, totdeauna, cu zel apostolic, încât Ceahorul trece, şi astăzi, ca model 
de parohie bine disciplinată. Pierzându-şi, însă, soţia, încă în floarea vieții, 
el, în adânca-i mâhnire, îşi căută şi-şi află mângâiere în neobosita ocupaţie 
păstorească şi literară. 

La anul 1862, apoi, lăsându-și în păstoria Ceahorului ginerele, primi 
un loc de referent, cu o remuneraţie neînsemnată, la Consistoriul din Cernăuţi, 
unde, de mai înainte, împărtăşea „excurrendo”, din Ceahor, învățământul tipi- 
cului şi al cântărilor bisericeşti, la seminarul clerical şi la şcoala dăscălească. 

La anul 1866, reorganizându-se Consistoriul bisericii drept-măritoare 
bucovinene, Î. P S.S. fu înaintat, din graţia Maiestăţii Sale, gloriosului nostru 
Împărat şi rege Francisc losif I, la demnitatea de consilier consistorial. Și, 
de aice, se începe adevărata activitate a Î. P. S. S., care I-a ridicat aşa de sus 
în faţa ţării. Dar, totuşi, avu a se lupta şi cu nişte tendinţe înstrăinătoare ale 
unor elemente răuvoitoare, încât, în urma calomniilor dușmănoase ortodoxiei 
din Bucovina, fu suspendat din serviciu, chiar de către arhiereul său, de pe 
atuncea. Dar adevărul triumfă, în scurt timp, şi cel prigonit fu reaşezat, cu 
onoare, în postul său, la anul 1874, de când deveni sufletul Consistoriului şi 
al Arhidiecezei; apoi, intrând în statutul monahal şi primind, cu acea ocazie, 
numele călugăresc „Silvestru”, fu înaintat la rangul de Arhimandrit catedral. 

Iar la anul 1877, fu numit Arhimandrit arhidiecezan şi vicar general al 
Mitropoliei, încât, după repauzarea fericitului Teoctist, fu înaintat la treapta 
de administrator al Eparhiei, până ce, în anul 1880, fu numit Arhiepiscop 
şi Mitropolit în scaunul vacant al Bucovinei şi Dalmației. Și acest bărbat 
providenţial, văzând, pe timpul când era biata Bucovina anexată la Galiţia, 
pericolul cel mare pentru ţară, credinţă şi naţiune, lucră, dimpreună cu bravii 
şi fidelii Hurmuzăcheşti şi cu alți bărbaţi zeloşi, de-şi căpătă ea autonomia, 
în anul 1849; căci e adevăr nerăsturnat că nimic nu era mai de stricăciune 
pentru poporul din Bucovina decât această împreunare nenaturală;, în acel 
timp fatal, ţărişoara aceasta paşnică şi ospitalieră şi-a pierdut faţa de mai 
înainte şi s-au încuibat într-însa multe rele, ale căror consecinţe funeste se 
simt chiar astăzi mai vârtos. 

Pe jubiliarul nostru îl mai putem ferici pentru că, cunoscând neapărata 


49 


Bucovina, în mărturii necunoscute 





necesitate de o activitate mai potrivită, se apucă, încă pe când era paroh în 
Ceahor, de editarea „Calendarului român”; apoi, între anii 1850-1863, îl vedem 
lucrând şi aprovizionând şcolile poporale şi mijlocii din Bucovina cu cărţi 
religioase şi profane, chiar 16, la număr, dintre care multe se întrebuințează 
şi în ziua de astăzi. Pe lângă aceea, în anii 1850 şi 1851, funcţionă Î. P. S. S. 
ca membra al comisiunii cenzuratoare pentru cărțile liturgice ort. orient., şi 
anume cu o activitate ce fu recunoscută chiar de locurile mai înalte. 

Tot ca paroh din Ceahor, a scris şi editat |. P. S. S. şi o carte de „Predici 
pentru duminici şi sărbători”. Ca tipiconist renumit, Eminenţa Sa şi-a câştigat 
merit nedisputabil, scriind şi tipărind „Tipiconul bisericii greco-orientale”. 
Ca cântăreţ, Î. PS. S. este cunoscut, şi astăzi, nu numai în Bucovina, ci pre- 
tutindeni, pe unde a pătruns „Psaltchia bisericească”, compusă de Î.P.S.s. 

Pe baza meritelor celor multe literare, Î. P. S. S. fu ales, în anul 1873, 
Vicepreşedinte al „Societăţii pentru cultura şi literatura română din Bucovina”, 
iar de la 1880, ca membru de onoare al acestei societăţi. 

De la suirea pe scaunul mitropolitan, Eminenţa Sa a mai pus la cale, cu 
concursul preoţilor din eparhie, înfiinţarea tipografiei şi editarea foii bisericeşti 
„Candela”. În fine, a scris şi două apologii, în care combate, în mod sistematic, 
atacurile asupra bisericii noastre, din partea contrarilor ei. 

Cu privire la multipla şi onoranta activitate a Eminenţei Sale, îi 
conferiră profesorii Universităţii Imperiale din Cernăuţi titlul de „Doctor 
sacrae teologiae honoris causa”, care conferire şi fu aprobată de Maiestatea 
Sa Împăratul. 

Din cele amintite, se vede cât de meritat s-a făcut jubiliarul înalt cu 
lucrările sale pentru biserica şi națiunea noastră şi, de aceea, mă adresez cu 
un apel călduros şi frăţesc către Dumneavoastră, iubiţi creştini, ca să bine- 
voiţi a ilustra, cu prezența Dumneavoastră, serbarea jubileului de 10 ani, 
din capitala ţării, ca să-i descoperim Eminenţei Sale, cu toţii, simţămintele 
noastre de bucurie şi mulțumire, şi, cu un glas, să-i strigăm: „Bucură-te, 
regina noastră cea tare şi neclătinată; bucură-te, văzându-ţi fiii sufleteşti în 
jurul tău, purtând stâlpările faptelor Tale!”. Amin!” (Biserica şi Școala, Anul 
XIV, Nr. 20 din 20 mai / 1 iunie 1890, Nr. 21 din 27 mai / 8 iunie 1890, Nr. 
22 din 3/15 iunie 1890). 


lei 


1891: O întâmplare din Bucovina. Călătoream, cu o trupă de teatru, 
acum 4 ani (în 1887), prin Bucovina. Plecasem, într-o seară, aprope de Cră- 
ciun, de la Rădăuţi, spre Suceava. Noi, actorii, eram înghesuiți în două mari 
trăsuri, câte cu patru cai, iar bagajele noastre, cuprinzând vreo 35 de cufere 
şi coşuri mari, cu efecte atât particulare, cât şi de teatru, erau aşezate într-un 

camion colosal, tras numai de doi cai — doi cai, însă de o talie şi de o forță 
extraordinară. Deasupra bagajului, se mai aşezaseră sufleurul, maşinistul, 
garderobierul şi vreo doi corişti, mai fiecare cu jumătăţile lor — 9 capete, în 
total, şi cu conductorul, zece. 

Trăsurile mergeau una, înainte, alta, îndărătul camionului. 

Era o vreme pâclosă şi nu tocmai ger, dar nici tocmai moale. Abia se 
zărea drumul. Ajunşi la un rîuleţ, pe care habar n-aveam cum îl chema — unii 
îi ziceau Moldova, alţii, Siretul, alţii, Suceava, unii chiar Bistriţa! — trăsura 
cea dintâi, în care eram şi eu, înainta în vad, spărgând, pe unde călca, gheaţa 
nu tocmai grosă. Apa ajungea mai până-n trăsură, încât cu toții ne ridicarăm 
piciorele în sus, ca să nu ne ude. leşirăm pe o insulă mică, după care se vedea 
că mai este un crac al râului, ceva mai mic decât cel dintâi. 

Deodată, auzirăm o droaie de țipete, mai ales femeiești, în urma nostră. 
Ne săltarăm toţi, în sus, trăsura nostră se opri, şi văzurăm, cu destulă spaimă, 
că greoiul, colosalul nostru camion stătea, într-o rână, în mijlocul râului, caii 
dădeau zadarnic din cap şi din picioare, fără să potă urni din loc, iar căletorii, 
deasupra bagajelor, vociferau şi gesticulau cu mâinile prin aer, într-un chip şi 
jalnic, şi caraghios, totodată. 

Cu cât caii se zbuciumau mai tare, ca să tragă namila din apă, cu atât 
ea se pleca mai mult într-o rână. Dar iată că unul din cei ce erau deasupra 
camionului îşi face vânt, de deasupra, sare în mijlocul apei, se alătură de partea 
camionului ce sta plecată şi puse umărul lângă unul din cufere. 

Deodată, caii fac o opinteală puternică, camionul se îndreaptă, por- 
neşte şi iese pe insulică, alăturea cu trăsura nostră. În urma lui, vine, printre 
gheţurile sfărâmate, abia dând din picioare, cel ce sărise în apă, de pe camion, 
Şi, cu mare greutate, pune şi el piciorul pe uscat. Atunci, îl vedem mai bine 
şi distingem în acesta ființă bizară pe coristul Buzdurug... 

L-am suit, cu noi, în trăsura, şi, la cel dintâi han, unde am ajuns, l-am 
dezbrăcat de hainele-i ude, i-am dat de-ale noastre, l-am cinstit cu vreo 5-6 
romuri... pe care le-a pus, de altmintrelea, numai pe o măsea, şi, după ce cu 
toţii ne-am mai înaripat, am pornit înainte, în toiul nopţii, la Suceava. 

* 


De câte ori, după aceea, atât cât am stat în Bucovina, cât şi după venirea 
în ţară, chiar până în ziua de astăzi, de câte ori mă întâlnea, Buzdurug mă 
oprea în mijlocul drumului şi, punându-mi mâna pe bumbul surtucului său, 
al paltonului, îmi zicea, cu un ton lugubru: 

— Ei, nene, îţi mai aduci aminte, de când am trecut Moldova (Suceava 
— n, n.)?... Dacă nu eram eu, ca să opresc, cu umărul meu, camionul şi să-l 
scot din râu, şi bagajurile, şi voi, cu toţii, vă duceaţi dracului... Noroc de mine 
numai... Nu-i aşa? 

— Ba aşa-i, aşa!, răspundeam eu, întotdeauna, scoțând câte unul de 50 

bani, câţiva gologani ce-i aveam în buzunar, şi, punându-i în mâna „Mântui- 
torului nostru”, ca să se mai desgheţe de frigul ce l-a suferit atuncea. 

De la o bucată de vreme, însă, „Mântuitorul” prea m-a îndesit cu 
recitarea tristei întâmplări de la Rădăuţi, încât, când îl văd, cat să-l încunjur 
sau, dacă-i vin drept în faţă, cârnesc nasul în altă parte şi o pornesc, repede, 
înainte. EI, însă, nu mă scapă din ochi, nici un moment, se pune pe urmele 
mele şi debitează, cu mult patos şi fără popas, refrenul obicînuit: 

— Acu nu mă vedeţi... dar, dacă nu eram eu, vă duceaţi dracului cu 
toţii... / N.A. BOGDAN (Mântuitorul nostru, în Generaţia nouă, Anul IX, 
No. 3, aprilie 1891, pp. 85, 86). 


lei 


1892: Cu ocazia expoziţiei de la Viena „Die Hausindustrie Oster- 
reichs”, la care, din partea română, participa, cu un material bogat, numai 
Bucovina, directorul unei şcoli industriale din Moravia, F. Rosma€l, conclu- 
ziona că „sărăcie goală şi foamete se află pretutindeni unde se aude zgomotul 
monoton al războiului de ţesut”, spre satisfacția ardelenilor, care nu aveau 
industrie casnică, dar nici sărăcie şi, drept urmare, nici nu şi-o doreau. „Grosul 
lucrurilor de provenienţă românească se afla în pavilionul de industrie casnică 
şi în aşa-numita „Huzulenhaus”. Arhitectul şi profesorul C. A. Romstorfer 
din Cernăuţi a fost zidit, la expoziţia vieneză, o casă, cum e obişnuită în 
munții Bucovinei. Interiorul casei era înzestrat cu toate acele obiecte care 
sunt uzitate de huţuli, într-un mod atât de corect şi complet, încât, bunăoară, 
pe vatra cuptorului puteai afla, într-o cofiță, şi ouă de Paşti roşii sau, mai 
bine zis, încondeiate. Nimic nu lipsea aici: veşminte de pat, albituri, brâne, 
covoare, pieptare, catrinţe, şerpare, ploşti, rociuri pentru pescuit, opinci, me- 
rindare, toate lucrate cu multă diligenţă de către huţuli, adunate, apoi, de la 
ei şi expuse, în fine, în acest original facsimil al locuinţelor lor. Din numele 
proprietarilor, care erau anexate de fiecare obiect, se putea vedea, însă, bine că 
majoritatea absolută a exponenţilor erau români, şi nu ruteni” (Transilvania, 
anul XXIII, 1892, p. 15). 


lei 


1895: La ruinele cetăţii din Suceava, după cum aflăm din „Gazeta 
Bucovinei”, au început dezgropările, în 25 iulie 1895; spre acest scop, se 
întrebuinţează, deocamdată, suma de trei sute florini, pe care i-a încredinţat- 
o Ministerul din Viena domnului profesor şi conservator Carol Romstorfer, 
pe care-l sprijineşte, întru lucrările sale acestea, un comitet, compus dintre 
suceveni. Nu ne îndoim că, spre conservarea ruinelor acestora, de mare însem- 

nătate istorică, şi spre continuarea dezgropărilor acestora va oferi puternicul 
său sucurs şi Comitetul țării Bucovina (Foaia Diecezană, anul X, nr. 31, 30 
iulie / 11 august 1895,p.7). 


IX 


1897: Întrunirea conducătorilor. Tinerii şi bătrânii. O temere. 
Viitoarele alegeri. Candidaţii. Cernăuţi, în 4 februarie 1897. Mâine, va fi 
întrunirea bărbaţilor de încredere ai partidului român din Bucovina, pentru 
a fixa definitiv lista candidaţilor pentru alegerile de deputaţi în cameră. 
Comitetul executiv a ţinut, deja, sub prezidiul baronului Victor Stîrcea, mai 
multe conferinţe prealabile, în care s-a ajuns la rezultate pozitive, astfel că 
comitetul va supune adunării o listă deja formată. Nu am considera aceasta 
de un mare avantaj, pentru că nu credem că o listă, făurită de cei mai tineri 
partizani ai „direcţiei vechi”, poate corespunde intenţiilor şi aspirațiilor oneste 
naţionale. Totuşi, ne surprinde că „bătrânii” noştri, de astă dată, au arătat mai 
multă obiectivitate, oferind unul din mandatele, ce sunt a se ocupa — şi sunt 5 
de toate — unui „tânăr”. Acest lucru nu se explică însă ca un pas de apropiere 
a bătrânilor, ca un semn de aprobare pentru ideile divergente ale „tinerilor”. 
Absolut nu! 

Azi, ca mai înainte, în rândurile conservatorilor viguroasa mişcare a 
tinerimii e osândită ca o pornire distrugătoare, ca o hazardare nechibzuită. 

Azi, ca şi până acuma, contrariază „bătrânii” cu înverşunare orice 
încercare a „tinerilor” de a se afirma. Şi, în această luptă pierdută pentru pre- 
stigiul lor, „bătrânii” nu sunt deloc scrupuloşi, când e vorba de a mai oprima 
tinerimea. Nu sunt deci momente de „bună speranţă”, care au înduplecat pe 
matadorii noştri, la această concesie făcută tinerilor. Sunt consideraţii de na- 
tură mai terestră, care au înrâurit asupra conducătorilor actuali. Ei se tem că 
lupta care, actualmente, s-a încins în Galiţia, între elementul boieresc şi între 
fracțiunea tânără-democrată, să nu-şi găsească calea în Bucovina învecinată. 
Prea de tot analoagă e situaţiunea. Numai că nobilimea polonă merită, totuşi, 
puţină preferinţă. Politica, condusă de partidul ei, deşi în multe privinţe o 
acţiune infectă, totuşi a condus şi la rezultate considerabile. 

Activitatea” politică a curților noastre boiereşti, sprijinită cu cârdul, 
odată, şi oareşcând cu sprijinul destul de considerabil al sateliților, a produs 
drept final actualul stadiu de neputinţă politică a Românilor din Bucovina. De 
aceea, e şi un act de naționalism, când tinerii tind de a face capăt apucăturilor 
politice ale direcţiei vechi. Cu toate acestea, un privitor imparţial va trebui să 
recunoască frica ce a intrat în rândurile bătrânilor oarbă. In grupul „tinerilor” 
nu a existat presiunea de a intra în arena electorală, tendinţa pronunțată de a se 
pune în opoziţie faţă de „Concordia” şi de conducere „bătrână” a partidului. 

Corespondentul dumneavoastră e pe deplin la curent cu cele ce se 
petrec în cercurile tinerilor şi vă poate asigura că între ei domină ideea că 
soarta actualelor alegeri încă e în mâna „bătrânilor”. Aceasta e opinia „nor- 
mativă”. Deşi nu o împărtăşesc, sunt silit să constat că ea există şi domină, 
fiind profesată de membrii cei mai cu trecere. Ei bine, bătrânii au cedat unui 
sentiment prea matur şi nemotivat de temere. Dar fapt e că au cedat şi, de aici, 
rezultă, pentru ceilalţi, datorii asupra cărora îmi voi permite să atrag atenţiea 
partidului. Până atunci, însă, întreb: mulţumi-se-va adunarea de mâne cu lista 
— partea ei personală nu o discut azi —, aşa cum e croită ea, adică privitoare 
numai la cele trei mandate din curiile poporului, şi scăpând din vedere total 
sau, mai bine zis, lăsând cele două curii boierești la discreţia şi bunul arbitru 
al membrilor ei, fără control naţional, de parcă membrii acestor curii n-ar face 
parte din naţiune, n-ar avea îndatorirea de a se supune intereselor comune şi 
voinţei generale. 

Rău ar face adunarea, de ar admite acest principiu. Ar arăta că nu 
posedă nici un singur cap, care e în stare să cugete logic şi să vadă anomalia 
teribilă, ce rezultă de aici. Înţeleg ca baronului Stîrcea sau arhimandritului 
Călinescu să le convină principiul ca curia consistorială şi cea a proprietarilor 
boieri să-şi nominalizeze candidaţii după arbitrul propriu, şi nu după avizul 
luat de la comitetul naţional, şi contrar cu interesele comune. 

Dar datoria oamenilor lipsiţi de egoism e de a se lupta, ca să nu fie 
abandonat principiul adevărat al unităţii intereselor naţionale ale Românilor 
din Bucovina şi dreptul partidului de a nominaliza el, prin organele sale con- 
stituționale, candidaţii pentru toate curiile. Desconsiderarea acestor principii 
aduce partidului pericole colosale. Discreditează şi anihilează solidaritatea, 
introduce nemulțumire în rândurile curiilor poporale, fiindcă boierii dispun 
aici, fără a suferi însă o reciprocă ingerință asupra curiei aristocrate, şi — ce 
e periculos de tot — patronează candidaturile, care, de altfel, nu ar îndrăzni a 
se ivi. Pentru adevărul aserţiunilor mele, voi avea trista satisfacţie să primesc 
dovezi eclatante, privitoare la curia electorală a prelaţilor din consistoriu, dacă 
nu se vor lua, de cu bună vreme, măsuri drastice şi neşovăitoare. Ziua de mâne 
va arăta dacă mai are partidul sentiment viu şi vede cine îl poartă de nas. Aici 
e rolul tinerimii, mai ales al ei, căci ea reprezintă demnitatea şi progresul. 

Am încă un cuvânt la adresa ei. Prin faptul că „Concordia” oferă gru- 
pului „tânăr” un mandat şi, prin aceasta, posibilitatea de a introduce, în situaţia 
politică, asanarea pe care o cere imperios opinia publică, trezită tocmai şi, mai 
ales, prin critica „tinerilor”, aceştia din urmă au datorie morală, de-a întra în 
arenă. Zvonurile lansate, că persoanele luate în combinaţie vor refuza, nu au 
dreptul de a fi adevărate. Dacă tinerimea nu are luptători, ea încetează de-a 
fi speranţa noastră; încetează de a fi un factor demn de considerare. Atunci 
„bătrânii” vor rămânea eterni şi caraghioslâcul politic nu va avea sfârşit. Şi în 

această privinţă, ziua de mâne va aduce lămuriri. Dar un lucru e clar. Dorinţa 
majorităţii dintre tineri e incontestabil pentru „activitate”. 


* 


Din Cernăuţi, în ultimul moment, primim următoarea notiţă interesantă: 
Comitetul electoral român, instituit din incidentul alegerilor pentru parlament, 
s-a grăbit să supună lista candidaților români guvernatorului. Guvernatorul a 
exprimat următoarea cenzură: „Domnilor, n-am nimic în contra lui Popovici 
(George Popovici, adică poetul T. Robeanu — n. n.). Dar mă tem că el nu va 
fi partizanul vostru şi, precum cehii tineri, care, peste noapte, au înlăturat pe 
cehii bătrâni, astfel puteţi fi şi dumneavoastră bătuţi de românii tineri. Dar 
mie poate să-mi fie, în fine, egal”. 

Are dreptate domnul guvernator al Bucovinei. Afacerile interna ale 
partidului român sunt un lucru unde nu-i fierbe oala şi, deci, ferească a-şi 
băga nasul! De atâta, însă, îl putem încredința, că românii „bătrâni” de pe 
acum nu mai există, decât în câteva exemplare, uzate până la exces (Tribuna 
Poporului, Anul |, Nr. 18, miercuri 29 ianuarie / 10 februarie 1897). 


II 


1897: Lupta în Bucovina. Cernăuţi, 7 Februarie. Peste trei, patru 
săptămâni, vor începe, în Bucovina, alegerile pentru parlamentul din Viena. 
In Bucovina, cu câteva zile mai curând, decât în celelalte provincii ale mo- 
narhiei! De aceea, uşor se înțelege că toţi s-au grăbit să se lămurească cum să 
stea în faţa acestui lucru, de mare însemnătate, şi pe cine să aleagă. Şi fruntaşii 
poporului român din Bucovina s-au adunat la Cernăuţi şi s-au chibzuit asupra 
acestei trebi. Multe s-au pus, aici, la cale şi multe va trebui să zicem despre 
acea adunare. Dar lăsăm să le vină rândul. 

Acum, vom vorbi numai despre ce s-a hotărât pentru alegerea în curia 
a cincia, pentru că această alegere e cea dintâi şi chiar foarte aproape. Frun- 
taşii români, adunaţi la Cernăuţi, au hotărât ca toţi românii, la acea alegere, 
să-şi dea glasul pentru Dr. George Popovici, din Cernăuţi, bărbat tânăr încă, 
ajuns abia în floarea vieţii. Naţia românească din Bucovina a intrat, acum, în 
timpuri grele, că-i prigonită de cei de la putere. Cu atât mai vârtos, trebuie să 
sepună ea pe lucru, trebuie să sară în luptă. Mai ales țărănimea din Bucovina 
pătimeşte mult şi are multă lipsă de ajutor. 

Toate liftele străine se aşează în ţară şi strâmtoresc pe bieţii români. 
Trebuie să fi văzut Bucovina cu ochii tăi, ca să ştii cât de jalnică soartă au 
nepoţii ostaşilor lui Ştefan Vodă. De aicea urmează că alegerile de deputat 
sunt un lucru deosebit de însemnat pentru naţia românească din Bucovina. 
Dacă va fi ales un om cuminte, cu inimă cinstită şi cu voinţă tare, el va putea 

multe îndrepta. 

Fruntaşii români, adunându-se la Cernăuţi, au chibzuit că de folos ar fi, 
mai ales acuma, dacă s-ar alege deputat, pentru curia a cincia, dl Dr. George 
Popovici. Dr. Popovici este un bărbat care poate ajuta poporului român din 
Bucovina şi este omul care vrea să ajute. Căci mulţi sunt care pot, dar sufletul 
lor e mic şi împietrit. DI Dr. George Popovici e unul dintre cei dintâi bărbaţi 
de carte din Bucovina. E un tânăr înţelept şi cald la inimă. Tinerimea româ- 
nească din Bucovina i se încrede ca unui sfânt. Silinţele mari, ce şi-a dat, cu 
Internatul din Cernăuţi şi cu cabinetele de cetire, de pe la sate, sunt aminte 
tuturor românilor din Bucovina. Aşa un bărbat, care lucră şi cu mintea, şi cu 
fapta, le trebuie Românilor bucovineni. E adevărat că dl Dr. George Popovici 
e încă tânăr. N-a fost încă deputat şi-i va trebui câtăva vreme, până s-a deda 
în cele ale deputăţiei. 

Dar ca om întreg ce este, în un an, doi, va fi deprins şi meşter. Şi 
Românii din Bucovina ştiu ce este răbdarea. Ei nu vor cere fructe înainte 
de timp. Dar fără îndoială că, punându-și toată speranţa în un om şi dându-i 
timp şi răgaz, nu se vor lăsa, când va fi sosit ziua vedelei, amăgiţi numai cu 
vorbă dulce, ci vor cere fapte. 

Până atunci, însă, vor avea încredere, pentru că bărbatul de care e vorba 
are nume bun şi cinstit. La începutul lunii viitoare, românii din districtele de 
miazăzi ale Bucovinei îşi vor da, cu toţii, glasul pentru Dr. George Popovici şi 
vor fi dobândit un tare apărător, care, cu sabia ascuţită a vorbirii sale înțelepte, 
va cuceri, pentru poporul român din Bucovina, o soartă mai cu dreptate. Să le 
ajute Dumnezeu Bucovinenilor (Tribuna poporului, Anul |, Nr. 20, sâmbătă 
1/13 februarie 1897). 


Iei 


1898: Adunarea de la Rădăuţi. Cu data de „Cernăuţi, 26 februarie 
nou 1898”, „Patria” scrie: „Adunarea electorală din Rădăuţi, la care a dat, 
ieri, deputatul nostru, Dr. George Popovici (poetul T. Robeanu-— n. n.) seamă 
despre situaţia noastră politici şi despre activitatea Clubului Român parlamen- 
tar, a decurs splendid. Sosind, vineri, în 25 februarie 1898, dl Dr. Popovici la 
Rădăuţi, i s-a înmânat nota prefecturii, prin care se ia act de această adunare. 
Nota e emisă în limba română şi e primul caz în care, la anunţuri române, 
căpitanatul (prefectul — n. n.) răspunde româneşte; să sperăm, însă, că, de 
acum, înainte, va deveni uz general. 

Deja la orele 2 și jumătate, sala comunală era înghesuită de alegători 
români. Nu mai era nici un loc liber. Înaintea Palatului Comunal (primăria — 
n. n.) stăteau mase mari de popor, care nu aflară intrare, din lipsă de spaţiu. 
Mai multe dame române, care doreau să participe, au trebuit să renunţe. Un 

comitet de gospodari, care avea distincţie tricoloră, susţinea ordinea, care a 
fost perfectă. 

La orele 3, deputatul Dr. Popovici apare în sală, viu aclamat. Imediat 
după sosirea domnului deputat, adunarea se constitui, alegându-se, prin acla- 
maţii, preşedinte domnul exarh Teodor Patraş, din Frătăuții Vechi, care, salutat 
de aplauze frenetice, ocupă fotoliul şi ţinu un însuflețit discurs de deschidere. 
Domnul preşedinte trecu în revistă istoria trecutului nostru. În timpurile noastre 
de vitejie, se strângeau locuitorii Moldovei, la chemarea căpitanilor. Şi astăzi 
avem dureri. Şi venim să le spunem deputatului nostru. Părintele Patraş salută 
călduros pe domnul deputat şi-i acordă cuvântul. 

Domnul Dr. Popovici, salutat de aplauze zgomotoase, luă cuvântul, 
dezvoltând, în o vorbire mai lungă, idei, îmbrăcate în formele unui discurs 
bine înţeles şi adeseori acoperit de aprobări generale şi însuflețite (Tribuna 
Poporului, Anul II, Nr. 34, joi 19 februarie / 3 martie 1898). 


— 


1898: Distingerea de care a fost făcut părtaş dl baron Vasilco, din 
partea Alteţei Sale imperiale, archiducele Francisc Ferdinand, moştenitorul 
tronului austro-ungar, este o urmare, pe cât de neaşteptată, pe atât de îmbu- 
curătoare, a atitudinii românului verde bucovinean în Delegaţiuni. 


Confratele nostru din Cernăuţi, „Patria”, comentând acest fapt neaş- 
teptat al Alteţei Sale, îşi exprimă unele păreri şi constată unele apariţii ori 
împrejurări care ne fac să le cuprindem şi noi în cuvântul cu care ne permitem 
a comenta distingerea întâmplată. 

Să analizăm, mai întâi, ştirea însăşi despre incidentul, dată de noi după 
„Patria”, care o reproduse-se şi dânsa, din „B. R.”. 

Din alt izvor şi numai peste câteva zile, am aflat, că „B. R.” înseamnă 
„Bukowinaer Rundschau”, o foaie, după toate aparențele, oficială ori cel 
puţin semioficială, în sfârşit o foaie care este, se vede treaba, în legături şi în 
poziţia de a afla şi lucruri care nu-s încunoştiinţate şi altor ziare, fie ele orişicât 
de importante, şi în relaţii de prietenie politică şi naţională atât de strânse, 
cum este, desigur, raportul între dl baron Vasilco şi confratele nostru român 
bucovinean. De ce „Patria” nu a primit ea, mai întâi, sau cel puţin deodată 
cu „B. R.” ştirea, nu vrem să discutăm, încredinţaţi fiind că aşa cum s-a făcut 
bine s-a făcut... 

Vorba vine numai de ce ştirea, despre o întâmplare aşa de „interesantă” 
pentru patrioții din Ungaria, nu a fost, în nici un fel, fie prin telegraf ori pe 
altă cale, comunicată ziarelor de aici. Sau telegrama doară şi sosise, la biroul 
oficios telegrafic din Budapesta, dar directorul biroului nu s-a simțit împuter- 

nicit a o transmite ziarelor, înainte de a întreba, la locul competent superior, 
care interzisese organelor oficioase a comenta păşirea baronului Vasilco în 
Delegaţiuni? Oricare din aceste două versiuni — şi fertium non datur aici — o 
fi adevărată, ea rămâne foarte caracteristică. 

Dar dacă nici „Patria”, nici foile din Budapesta nu aveau ştirea, se im- 
pune întrebarea: cine este acel bine informat, care a trimis-o lui „Bukpwinaer 
Rundschau”? Asta e chestiunea, pe care nici noi nu ne încumetăm a o dezlega, 
în mod apodictic, ci numai aşa, pe ghicite. Cine o fi comunicat, aşadar, foii 
nemţeşti — oficială ori semioficială, până nu ne-o spune confratele din Cernăuţi 
— nu ştim, dar atâta rămâne sigur, că: întâi, a fost foarte bine informat, ba chiar 
martor ocular, văzuse incidentul de aproape; iar apoi, că desigur şi înadins a 
fost îusărcinat cu comunicarea întâmplării, către suspomenitul organ oficial, 
desigur cu intenţia şi presupunerea că telegrama va fi trimisă mai departe, 
dacă nu la alt loc, atunci cel puţin la Budapesta. Corect şi logic? Credem că da. 

Cine a trimes, aşadar, foii nemţeşti informaţia? Nu se poate deduce 
altfel, decât: ori din jurul baronului Vasilco, ori din jurul altcuiva. Pentru a ne 
da noi înşine un răspuns, pe cât se poate de verosimil, la întrebările relevate, 
să vedem cum sună ştirea din „Bukowinaer Rundschau”: 


„La alergările de cai, care au avut loc marţi (7 iunie) la Freudenau, 
Arhiducele Francisc Ferdinand de Este i-a cerut şefului casei sale de vânătoare, 
contele Abensberg-Traun, să-i prezinte pe deputatul dl baron George Vasilco. 
Alteța Sa a conversat, apoi, vreme mai îndelungată, cu dl baron Vasilco, ceea 
ce se consideră de o deosebită distincție. Este evident că Alteța Sa Imperială 
a căutat să dea deputatului român o satisfacţie strălucită, pentru infectele 
injurii, cu care a regalat presa maghiară pe baronul Vasilco, pentru aducerea 
cestiunii naţionale în Delegaţiuni”. 


Forma precisă, cuvintele hotărâte, ai putea zice milităreşti, stilul întreg, 
precum şi chipul în care se scoate la iveală atât distingerea însăşi, cât şi, mai 
ales, lauda ascunsă la adresa deputatului şi membrului român în Delegaţiune 
ne face să credem că informaţia nu a ieşit din nemijlocita apropiere a dlui 
Vasilco. lar dacă aceasta o admitem, nu ne rămâne decât a crede că izvorul 
ştirii este a se căuta în jurul acelui altcineva... 

Ia să ne uităm, acuma, mai de aproape, la cuprinsul informaţiei. 

„Alteța Sa Imperială i-a cerut” etc., să-i fie „prezentat” dl Vasilco . Din 
această stilizare reiese că arhiducele nu-l cunoştea, încă, până atunci, pe dl 
Vasilco şi voia, deci, într-adins să-l cunoască, cu această primă ocazie, la care 
ştia că deputatul bucovinean se află; ocazia, tocmai la alergări, în mijlocul unui 
număr foarte mare a boierimii celei înalte din toată Austria, ba poate chiar și 
din Ungaria, o mulţime unde şi persoane cu titluri mult mai sunătoare decât 

baroni nu prea se întâmplă a fi tocmai „deosebit distinse” cu „conversaţia”, 
care dăinueşte „vreme mai îndelungată”, de către moștenitorul tronului. 

Păstrând cu sfinţenie respectul nemărginit, ce-l datorăm Alteţei Sale 
Imperiale, credem a nu-l ştirbi întru nimic, punându-ne întrebarea: cam cine 
o fi spus Arhiducelui că, între mulţimea cea mare şi strălucită, se afla şi depu- 
tatul dl baron Vasilco, lui cu totul necunoscut? „Alteța Sa a conversat, apoi, 
vreme mai îndelungată, cu dl deputat baron Vasilco, ceea ce se consideră 
de o deosebită distincţie”. Deşi orice cetăţean, fie cât de sus pus pe treapta 
socială şi cu orice titlu s-ar putea mândri pe drept şi, fără a trece nemodest, de 
a fi distins, cu o conversaţie mai îndelungată, de către moştenitorul tronului 
austro-ungar, totuşi nu ne vine a crede că dl baron Vasilco ar fi trimis foii 
nemţeşti, spre publicare, comunicatul în chestiune. 


Să analizăm, mai departe, comunicatul. „Este evident” — aceste două 
cuvinte sună aşa de categoric, încât, cu forţă irezistibilă, se impune părerea 
că informaţia a ieşit din jurul, din sânul suitei arhiducelui Francisc Ferdi- 
nand. Şi apoi urmează toată importanţa şi gravitatea ştirei din „Bukowinaer 
Rundschau”: „Este evident, că Alteța Sa Imperială a căutat să dea deputatului 
român o satisfacţie strălucită, pentru infectele injurii, cu care a regalat presa 
maghiară pe baronul Vasilco, pentru aducerea chestiunii naționale în Dele- 
gaţiuni”; să vedem, mai de aproape, înţelesul acestor cuvinte. 

Alteța Sa a vrut să-l cunoască pe baronul Vasilco şi să-i vorbească 
anume, spre a-i da „satisfacţie strălucită, pentru infectele injurii, cu care 
l-a regalat presa maghiară”. Anume în acest scop a vrut archiducele să-i fie 
prezentat deputatul dl baron George Wassilco. Iar finalul înformaţiei răsu- 
nă, într-adevăr, ca un ecou, pe cât de clar, pe atât de puternic al păşirii dlui 
Vasilco, în cuvintele: „pentru aducerea chestiunii naţionale în Delegaţiuni”. 
Aici este poanta, aici culminarea şi a înformaţiei, şi a incidentului însuşi, la 
care ea se referă. 

In ce termeni şi cuvinte o fi dat Alteța Sa baronului Vasilco, pe timpul 
conversaţiei mai îndelungate, acea „satisfacţie strălucită”, se înţelege, nu 
putem şti; suntem mulţumiţi şi cu cele ce ni le spune informaţia, stilizată în 
mod atât de categoric. Nu credem să greşim, însă, dacă presupunem că, în 
această „strălucită satisfacţie”, se cuprinde şi aprobarea păşirii românului 
verde bucovinean. 

După acestea, ni se impune întrebarea cea mai gingaşă: O fi venind 
Alteța Sa Imperială, din propriul său imbold, la gândul, de a i se prezenta 
„deputatul dl baron Vasilco”, de a-l distinge în mod deosebit, cu conversaţie 
mai îndelungată, şi a-i da o „satisfacţie strălucită pentru” etc. şi „pentru adu- 
cerea chestiunii naţionale în Delegaţiuni”? 

Admiţând, cu bucurie, că aşa este şi, mai ales, având încredere în ne- 

mărginita lui iubire şi supunere faţă cu Acela care avea să urmeze în domnie, 
cu greu ne vine a presupune că ar fi făcut-o fără ştirea şi învoirea Maiestăţii 
Sale Monarhului. Nu ne este însă iertat a scruta şi mai profund, mai amănunţit 
gândul şi intenția Monarhului şi a urmaşului Său presumptiv. 

* 


Meritul mijlocit şi al acestor constatări, ce ne-am permis a face din 
fapta arhiducelui Francisc Ferdinand, revine unui român bucovinean. În 
aprecierile sale asupra acestui fapt, „Patria” zice, în două locuri, că este „de 
cea mai mare importanţă pentru românii Bucovinei... care, prin discursul dlui 
baron Wassilco, au avansat în primele rânduri ale luptătorilor pentru chestiunea 


x 


naţională”. Constatând aceasta, „Patria” scrie: 


„Fraţii, care aproape ne-au uitat, să-şi îndrepte mai intens privirile 
asupra Bucovinei şi să stea într-ajutor, cu fapte şi sfaturi, românilor, care 
încă au o poziţie interioară de tot dificilă”; ca „ideile şi sentimentele, puse 
în circulaţie prin ridicarea chestiunii naţionale, în Delegaţiuni, să nu rămână 
dorinţe sau explozii momentane, fără consecinţe, ci să restituie contactul 
stabil şi reciprocitatea tuturor românilor, în lupta pentru lumină şi adevăr”. 
Şi mai la vale, se plânge că: „In urma vitregelor împrejurări, de până acum, 
Bucovina cădea aproape afară din sfera românismului. Lâncezirea naţională, 
care domnea în Bucovina, lipsa de legătură cu corpul naţiunii, au izolat întru 
atâta pe românii din ţările vecine, încât, dincolo de Carpaţi şi, mai ales, în 
Regat, se lua foarte rar act de existenţa noastră, de durerile şi bucuriile noastre”. 


Recunoscând, în măsura cuvenită, îndreptăţirea acestor plângeri şi 
imputări, desigur nu ne vor lua frații bucovineni şi organul lor în nume de 
rău, dacă afirmăm că o mare parte, dacă nu partea covârşitoare a constatărilor 
acestora, cade tocmai în cârca acelei „lânceziri naţionale, care domnea în 
Bucovina”, acelei „vitregimi a împrejurărilor”, care ţinea pe fraţii bucovineni 
„afară din sfera românismului”. 

Cât despre vitregia împrejurărilor, binevoiască numai confratele nostru 
a lua în considerare că noi, aceştia „de peste Carpaţi”, nu avem — fiindcă nu 
ne este iertat să avem — reprezentant în corpurile legiuitoare, nu avem nici 
o persoană, nici un bărbat, care ar sta în legături cu cercurile hotărâtoare, ba 
ar găsi chiar uşi deschise, în urma poziţiei lui sociale, în acele cercuri hotă- 
râtoare, pe când de aceste împrejurări favorabile fraţii bucovineni se bucură. 
In această privinţă, aşadar, „vitregia timpurilor” este mai nefavorabilă nouă, 
decât fraţilor bucovineni. 

In ce priveşte „sprijinul moral”, de care, zice organul lor, au trebuinţă, 
noi, confrații lui, pe când eram la „Tribuna” veche, ne făceam datoria, în mod 
cât se poate de conştiincios şi cât de des; în foiţa ei şi, pe urmă, în broşură 


60 


Sigiliul vremelniciei 


separată publicaserăm lucrarea atât de apreciată despre Bucovina a colegului 
nostru de atunci, George Bogdan-Duică, o lucrare despre care şi fostul locţiitor 
al țării, contele Goess, se exprimase în mod foarte lăudabil. 

Credincioşi principiilor noastre, vom ţine seamă, în măsura largă, de 
dorinţa exprimată şi vom pleda călduros pentru „sprijinul moral al tuturor 
românilor”, recunoscând pe deplin adevărul şi justeţea cuvintelor, cu care 
confratele din Cernăuţi îşi încheie apreciările, anume că „salvarea românis- 
mului în Bucovina înseamnă nu numai salvarea unui sfert de milion de suflete 
româneşti, ci înseamnă, între împrejurările de astăzi, mântuiea unei poziţii de 
mare importanţă pentru întreaga chestiune naţională” (Tribuna Poporului, 
Anul II, Nr. 9 şi 10, 9-10/21-22 iunie 1898). 


lei 


1898: Fundaţiunea „Vasile Cocârlă”. În unul din numerele din urmă 
ale acestei foi, am amintit şi noi, în rând cu toate foile noastre naţionale, de no- 
bila donaţie, de 20.000 florini, ce a făcut-o preotul din Ruşi-Moldoviţa, acum 
protopresbiter Vasile Cocârlă, la Societatea „Școala română” din Suceava, 
pentru înfiinţarea, în timp, a unui internat, în care să se adăpostească şcolarii 
români de religie ortodoxă din Bucovina. Fapta generoasă, aplaudată de toată 
presa noastră, merită ca, deşi, la prima vedere, s-au părea de însemnătate mai 
mult locală, să ne ocupăm de ea ceva mai de aproape; căci este un ce foarte 
lăudabil, ba dovadă de cea mai curată iubire, nu numai către fraţii săi cei 
mai de apropiere, ci către tot neamul său, ca cineva să se despartă de toată 
agonisita unei vieţi pline de osteneli şi să depună acea agonisită pe altarul 
naţiunii sale, ca din aceea să se dea pâine celor flămânzi şi să se îmbrace cei 
goi, şi să înveţe cei doritori de învăţătură. 

Din biografia nobilului donator, precum o descrie compatriotul său, dl 
Vasile Bumbac, în „Gazeta Bucovinei”, însemnăm că preotul Vasile Cocârlă 
s-a născut, la 22 martie 1836, în comuna Costâna, partea Berindeşti (sat 
dispărut — n. n.), din părinţi ţărani, a învăţat şcoala elementară în sătul natal, 
apoi a continuata la Suceava, a terminat studiile gimnaziale în Cernăuţi, şi tot 
acolo şi cursul clerical, în toate clasele cu diligenţă rară, purtare bună, eco- 
nomie lăudabilă. Deosebit talent arată tânărul student pentru muzica vocală 
şi instrumentală, pe care le cultiva cu bun succes. 

La 1866, se căsători, la 1867 se hirotoni întru diacon şi presbiter şi 
se rândui preot la Costişa, apoi administrator parohial, şi, la 1870, paroh la 
Ruşi-Moldoviţa, unde, ca preot model, păstoreşte poporul până în prezent. La 
1873, pierdu, prin moarte, pe soţia sa, iar la anul 1882, moartea îi răpi şi pe 
unica fiică, ce avea. Cât pentru fundaţiunea, de care ne ocupăm, satisfacem cu 
plăcere apelul ce îl face Comitetul „Şcolii române” către toate foile noastre, 

de a publica procesul verbal al şedinţei ei respective, cu atât mai vârtos, căci 
fapta nobilă semnalează un nou îmbucurător progres în viaţa fraţilor noştri 
bucovineni, şi, ca atare, merită a fi inclusă în analele istorice ale poporului 
nostru. lată acel proces verbal: 


„Nr. Il ex 1893. / Proces verbal // din şedinţa comitetului „Școala 
română ”, ţinută în 23 august (4 septembrie) 1893. // Prezenţi: Toţi membrii 
comitetului şi, ca oaspe, dl protoprezbiter Samuil Pietroschi. / Vicepreşedintele 
I, dl Constantin Cosovici, comunică următoarele: 

„„Chemaţi fiind de protoprezbiterul, dl Vasile Cocârlă, ca să-l vizităm 
la Solca, unde se afla spre restaurarea sănătăţii sale, am plecat, luni, în 16/28 
august 1893, dimpreună cu membrul comitetului, dl adjunct Epaminonda 
Voronca, prin Rădăuţi, unde ni s-a asociat dl adjunct Emilian Isopescu, la 
Solca, unde am fosta întâmpinați de către dl protoprezbiter Vasile Cocârlă. 
Nesimţindu-se Prea Cucernicia Sa în puteri, ne-a comunicat că, având toată 
încrederea în comitetul Societăţii „Școala română”, vrea să predea întreaga 
sumă juruită acestei instituţiuni filantropice, în mâinile comitetului actual, 
drept ai cărei reprezentanţi ne-am înfățişat noi. 

Primind, deja, în două rânduri, suma de 2.000 florini, pe care am 
înmânat-o casierului Societăţii, d-lui Animpodist Daşchevici, Prea Cucer- 
nicia Sa ne predă, în cărticele de ale casei parcimoniale din Cernăuţi (casa 
de economii — n. n.), sumă enormă pentru împrejurările noastre de azi, este 
menită se formeze baza pentru un internat, în care să afle adăpost studenţii 
români care frecventează gimnaziul din Suceava, aflând aici cu, ba chiar şi 
fără plată cortel (cazare — n. n.), vict şi privegherea recerută. 

Administrarea acestei sume o predă Venerabilitatea Sa comitetului 
Societăţii „Școala română” din Suceava, îşi rezervă, însă, numai cât dreptul 
uzufructului, pe timpul vieţii sale. 

Pentru scopurile viitorului internat, ne împuterniceşte Părintele Vasile 
Cocârlă să finalizăm negocierile privitoare la cumpărarea tuturora realităților 
(terenurile şi construcțiile —n. n.), aşa numite ale lui Volcinschi, care se află, în 
prezent, în posesia dlui proprietar mare din Stroieşti, George cav. de Popovici, 
şi anume cu suma de 13.000 florini v. a. (florini vienezi — n. n.), să reparăm 
şi se adaptăm edificiile de pe acele realităţi şi să le închiriem, până ce se vor 
afla vrednici imitatori ai Prea Venerabilităţii Sale, care vor strânge un fond 
atât de mare, ca să poată înfiinţa un internat pe o bază solidă. 

Predându-ne suma numită, faţa Prea Cucerniciei Sale s-a înveselit şi, 
surâzând, ne-a comunicat: „Mi-e uşor la inimă, ca şi când mi-aş fi înzestrat 
Copiii”. 

Multe virtuţi eroice am văzut, am fost prezenţi când bravii noştri români 
şi-au vărsat sângele pentru ţară şi împărat; ca să se despartă, însă, cineva în 

viaţă de întreaga sa avere, depunând-o pe un altar sfânt, precum este acela al 
„Școlii române”, astfel de natură eroică nu am văzut încă. 

Depunem această sumă în mâinile casierului Societăţii şi rugăm co- 
mitetul de a lua act despre primirea sumei de 20.067 florini şi a o întrebuința 
conform îndegetărilor (indicaţiilor — n. n.) mărinimosului filantrop, care a 
urmat cuvintelor Mântuitorului: „De voieşti să fii desăvârşit, mergi şi vinde-ţi 
averile tale şi le dă săracilor, şi vei avea comoară în cer, şi vino şi urmează 
mie” (Matei, cap. 19, v.21). 

Profesorul, dl Vasile Bumbac, seniorul comitetului Societăţii „Școala 
română” şi prieten, din pruncic, al mărinimosului filantrop, face următoarea 
propunere: 

Comitetul Societăţii „Școala română” primeşte, în administrare şi 
posesiune, suma depusă din partea Prea Venerabilului domn Vasile Cocârlă, 
promițând şi obligându-se de a satisface tuturor dorințelor exprimate din partea 
Prea Venerabilităţii Sale, cât şi ale acelora care se vor ivi în viitor. Societatea 
„Scoala română” ia asupra-şi chivernisirea conştiincioasă a averii depuse în 
mâinile ei şi a o fructifica astfel încât să o poată întrebuința, în scurt timp, 
pentru acel scop, pentru care este menită. Internatul, care se va deschide la 
timpul său, va purta numele urzitorului, numele „Internatul protoprezbiterului 
Vasile Cocârlă”. Această propunere se primeşte unanim. 

Spre a arăta atât consimţământul la toate dorinţele exprimate, iar mai 
ales spre a mulţămi generosului bărbat pentru încrederea ce o are în comitetul 
actual al Societăţii „Școala română”, cât şi spre a manifesta devoţiunea tuturor 
acelor tineri studenţi, care vor avea, la timpul lor, parte de instituţiunea Prea 
Venerabilităţii Sale, dl Vasile Bumbac propune, mai departe, ca membrii 
comitetului, încântați de atâtea impresiuni măreţe, sculându-se, să ureze 
mult preţuitului bărbat mulţi ani. Sub o emoţiune generală, se corespunde şi 
acestei propuneri. 

Spre a demonstra, că românii pricep a fi mulţămitori, membrul comite- 
tului, dl Simion Florea Marian, propune ca procesul verbal al acestei şedinţe, 
care cu greu va alia semenii, să se publice în „Gazeta Bucovinei”, din care îl 
vor reproduce toate gazetele care ne sunt binevoitoare. Fiind spiritele mişcate, 
se suspendă tratarea tuturor celorlalte agende pentru şedinţa memorabilă din 
23 august 1893. 

Suceava, în 23 august (4 septembrie) 1893. / Dimitrie Costin m. p., 
Constantin Cosovici m. p., Dr. Vasile Tarnavschi m. p., Emanuil Ciuntuleac 
m. p., Gheorghe Buliga m. p., Vasile Bumbac m. p., Ştefan Stefureac m. p., 
Simion Florea Marian m. p., Dr. Animpodist Daşchevici m. p., Lazăr Vicol 
m. p., Epaminonda Voronca m. p., Alexandru Paşcan m. p.”. 


Cu drept cuvânt, „Gazeta Bucovinei” aduce, în Nr. 74 al anului curent, 

portretul generosului binefăcător, precum şi un însufleţit articol de fond întru 
prețuirea fundaţiei întemeiate de dânsul. Meritul l-a încununat Înalt Prea 
Sfinţitul mitropolit Silvestru Morariu, când a donat pe fiul său spiritual cu 
hirotonia de protoprezbiter. Din inima poporului nostru a vorbita toată presa 
română, aducând elogiile sale vrednicului bărbat, care, cu aşa „dragă inimă”, 
a depus toată avuţia sa pe altarul luminării iubitului său popor. 

„Mi-e uşor la inimă, ca şi când mi-aş fi înzestrat copiii!”, a zis ve- 
nerabilul preot, când a pus tot avutul său în mâinile comitetului „Școlii 
române”. Fie ca generosul dăruitor să ajungă a vedea, cu ochii săi, fructele 
acestei „înzestrări a copiilor săi” şi ca exemplul cel luminos, ce ni l-a dat 
preotul Vasile de la Moldoviţa, în toate părțile locuite de poporul nostru să 
afle preţuitori şi imitatori! / Zaharia BOIU (Transilvania, Anul XXIV, Nr. 
12, 15 decembrie 1893). 


ID 


1898, Ioan Pop Reteganul: Bucovina. Când zicem că suntem Ro- 
mâni, trebuie să ne aducem aminte că numele nostru vine de la cetatea Roma, 
care s-a zidit la anul 753, înainte de Christos şi stă până în ziua de azi, acolo, 
în Italia, unde nu-i iarnă friguroasă ca pe la noi. Şi noi din acea ţară am venit 
aici, adică nu chiar noi, ci strămoşii noştri, pe care i-a adus, pe aceste plaiuri, 
împăratul Traian, pe la anul 105 după Christos, adică acu 1.793 ani. Şi nu ne-ar 
fi adus, poate, pe-aici, dacă nu ar fi avut necaz cu Dacii, adică cu poporul ce 
trăia, până într-acolo, pe aceste plaiuri, pe unde azi şed Ungurii şi Românii, 
adică prin Ardeal, Banat, Bucovina, România şi Basarabia. 

Dar Dacii, fiind oameni neastâmpăraţi, necăjeau mult pe vecinii lor, pe 
Romani, de aceea Traian s-a hotărât să-i stângă de pe faţa pământului, ca să nu 
mai aibă năcaz eu ei. Aşa a şi făcut Traian, că a venit cu armată mare asupra 
lor, i-a bătut, aici, la ei acasă, i-a ucis, iar cei rămaşi au luat lumea-n cap, de 
frica Romanilor, ori au fost prinşi şi duşi la Roma, în robie. Apoi, Dacia fiind 
goală ori aproape goală, a populat-o Traian cu coloni, aduşi din Italia şi din 
toată împărăţia romană. De la acei coloni ne tragem noi, Românii de azi, şi de 
aceea ne şi numim Români; de la ei ne-a rămas pământul pe care călcăm, care 
ne nutreşte, până suntem vii, şi care ne primeşte în sânul său, după moarte, 
acest pământ „cu al nostru sânge îngrăşat, cu ale noastre lacrimi udat”, de la 
strămoşi ne-a rămas şi limba ce o avem, limba românească. 

Timp de vreo 270 de ani, avură strămoşii noştri pace, pe aceste plaiuri, 
care se numeau Dacia Traiană. Dar, după aceea, începură a roi, din Asia, şi a da 
navală, peste împărăția Romanilor, mulțime de popoare sălbatice: Goţii, Hunii, 
Gepizii, Avarii, Slavii, Bulgarii, Ungurii, Pecenegii, Cumanii şi Tătarii, care, 
aproape o mie de ani, s-au preumblat prin Europa, pustiind, arzând, răpind 

tot ce le sta în cale. Dar, de la o vreme, s-au dus mai toate, cum au venit, iar 
care s-au aşezat în Europa s-au îmblânzit şi au părăsit viaţa nomadă, şi s-au 
făcut cetăţeni stabili, ca Europenii. 

Pe poporul roman, însă, nu l-au putut stinge, căci, precum răsar, din- 
tr-o trupină de vie mlădiţe proaspete şi tinere, aşa au răsărit şi din trupul cel 
vechi al imperiului roman alte popoare tinere: Francezii, Italienii, Spaniolii, 
Portughezii şi noi, Românii. Noi, aceste cinci popoare, suntem dintr-o trupină, 
dintr-o viţă şi, de aceea, ne şi recunoaşte întreaga lume, sub nume de „vită 
latină” (romană), deci suntem fraţi de un sânge, de o mamă; limbile acestor 
popoare surori toate îşi au începutul din cea romană (latină). Toate aceste 
popoare se ţin de religia romano-catolică, afară de noi, Românii, din care 
unii suntem greco-catolici, iar alţii, greco-ortodocşi. 

Pe timpul năvălirii popoarelor celor barbare, strămoşii noştri din Dacia 
şi-au mântuit viața în munții Carpaţi, ce înconjură Ardealul din toate părțile. 
Iar după ce popoarele acele sălbatice s-au retras, din acei Carpaţi au prins 
Românii a roi ca dintr-o matcă şi a se resfira iar pe câmpiile care erau, odată, 
în stăpânirea lor. Astfel, Românii, sub conducerea lui Dragoş, s-au coborât, din 
codrii Maramureşului Ardelenesc, pe la 1288, şi au întemeiat statul Moldova; 
Radu Negru s-a dus, din Carpaţii Făgăraşului din Ardeal, şi a fundat România. 

Moldova era între râurile Moldova, Siret, Nistru şi Marea-Neagră; 
România, între Carpaţi, Nistru şi Dunăre. Timp de 487 ani, fu aşa, dar, pe la 
1775, o parte a Moldovei, Bucovina, trecu la împărăția Austriei, adică se rupse 
de către maica sa, Moldova. Sub stăpânirea domnilor Moldovei, se numea 
Bucovina „Ţara de Sus”, mai târziu, Arboroasa. Ca toată Dacia traiană, aşa 
a avut şi Bucovina de suferit, din partea popoarelor barbare, ce au inundat-o, 
pe timpul năvălirii popoarelor: Goţi, Gepizi, Huni, Avari, Unguri, Tătari ş.a., 
care au lăsat după sine numai groază şi fiică. 

In acest timp, de aproape o mie de ani, Românii toţi, aşadar şi cei din 
Bucovina, fură împiedicaţi în dezvoltarea lor culturală şi fură buni bucuroşi 
că-şi pot mântui viaţa, datinile şi limba, şi ca să poată păstra aceste comori, 
luptau contra duşmanului pe moarte, pe viaţă; iar când nu mai puteau lupta, 
de foame şi oboseală, atunci se ascundeau în desișul codrilor, în creierii 
Carpaţilor, şi duceau cu ei aceste comori scumpe, ca să le poată lăsa întregi, 
neştirbite, urmaşilor lor. 

Cât timp fu Bucovina parte întregitoare a Moldovei, avu soarta ace- 
leia, dar, de când s-a încorporat la Austria adică de la 1774 (anul în care, la 
1 octombrie, cercul de ocupaţie era complet — n. n.), lucrurile s-au schimbat. 
Bucovina s-a incorporat la Austria prin învoirea făcută între cei mai mari ai 
Austriei şi intre generalul moscălesc Romanţov (Rumeanţev -—n. n.), ca adică 
să ia Bucovina de la Turc (că Moldova întreagă era sub stăpânirea turcească) 
şi să o încopcie la Austria (7 mai 1775). 

După numărarea poporului Bucovinei, care mai tot era Moldovean, 
s-a adeverit că, la 1776, erau 75 mii de suflete, locuind în trei oraşe, Sucea- 
va, Cernăuţi şi Siret, şi în 229 sate. Din aceştia, erau 415 preoţi, 86 dascăli, 
466 călugări, 88 călugăriţe, 286 diregători mai mici, 45 neguţători, 14,992 
țărani, 58 Armeni, 522 Evrei şi 294 Țigani, va să zică nici o mie nu erau 
străini, ci toți Români sau, cum se numeau şi se numesc ei, până în ziua de 
azi, Moldoveni. Fiind poporul Bucovinei mai tot Români, de la sine urmează 
că limba românească o vorbea şi o folosea în toate afacerile şi cum că aşa 
era dovedeşte şi scrisoarea, tipărită la 27 August 1777, prin care împărăteasa 
Maria Teresia cheamă deputaţi de toate stările poporului să se adune, pe 
1/13 Octombrie, în Cernăuţi, ca să jure credinţă către tron şi împărăție. lată 
începutul acelei tipărituri: 


„Noi, Maria Teresia, cu mila lui Dumnezeu 

A Râmului împărăteasă, văduvă crăiască de la ţara Ungurească, Bo- 
hemia, Dalmația, Croaţia, Slavonia, Galiţia şi Lodomeria; Arhicneaghină de 
Austria, Cneaghină de la Burgundia, Cneaghină de la Branat, Mare Cneaghină 
de la Toscana, la toţi şi fiecăruia, ce sunt locuitori într-această Bucovina, 
district, care oriunde, ce sat sau moşie au aice de stăpânesc, cu care sunt ai 
noştri supuşi sau podani şi protecţia noastră sunt vrednici a avea: Adică tu- 
turor Mitropoliţilor, Arhiepiscopi, Episcopi, Arhimandriţi, Dichei, Egumeni, 
Protopopi, Preoţi, Mazili, ruptaşi şi la toată prostimea, oraşe, târguri, sate, şi 
la toată obştea, atât parte bisericească, cum şi lumească, vă adeverim întâi a 
noastră împărătească şi crăiască milă, gând bun şi tot binele, cărora noi cele 
arătate mai jos arătăm şi înştiinţare facem (şi aşa mai departe, toată scrisoarea 
e româneşte, de unde iese că, pe atunci, româneşte se scria către obştea Bu- 
covinei, a cărei limbă era româna. În privinţa aceasta avem mai multe dovezi 
(vezi „Părţi alese din istoria Românilor bucovineni”, scrisă în limba poporală 
de eruditul şi zelosul preot Constantin Morariu, Cernăuţi, 1893). 

Dar, la 1786, se împreuna Bucovina cu Galiţia, care împreunare ţinu 
62 ani, adică până la 1848. Şi, de-odată cu această împreunare, urmară, asupra 
poporului român bucovinean, relele cele mai mari, descrise în modul următor, 
de un vrednic scriitor al nostru: 


„Nici sângeroasele şi necurmatele războaie, întâmplate pe pămânul 
Bucovinei, nici năvălirile sălbatice ale Tătarilor şi Cazacilor, nici năvălirile 
turbate ale Turcilor nu au adus mai multă stricăciune nației române din Bu- 
covina, decât această împreunar nefirească cu Galiţia, în răstimp de 62 de 
ani, lungi ca 62 sute de ani. Căci în acest timp nenorocit, o parte a Bucovinei 
a începui să-şi piardă faţa cea drept românească, în acest timp poporul româ- 
nesc a început straşnic a-şi pierde limba, apucând a se da la limba rusească, 

va să zică în acest timp s-a încuibat, în Bucovina, rădăcina unui rău care cu 
greu se va mai stârpi”. 


Polecii şi Leşii galiţieni, care inundară Bucovina, după împreunarea 
acesteia cu Galiţia, au fost varga lui Dumnezeu pentru Românii bucovineni. 
Ei îndată au pus mâna pe Bucovina, au scos pe învățătorii români din şcoli, 
au scos pe diregătorii români din diregătorii şi, în locul lor, au băgat tot Poleci. 
Aceştia sugrumau limba românească, schimonoseau numele româneşti, limba 
românească nu mai fu suferită nicăieri în Bucovina, iar în şcoli era chinuită şi 
batjocorită cu sălbăticie fără margini. Făcură dascălii poleci un măgar, tăiat 
din hârtie ori zugrăvit pe o tablă de lemn, de care era legată o aţă, şi măgarul 
acela trebuia să-l poarte de grumaz copilul român ce cuteza a vorbi în limba 
sa română. Ca să scape nenorocitul copil de măgar, pândea să audă pe alții, 
vorbind româneşte şi să le predea măgarul. Că nu era destul batjocura de a 
purta măgarul la grumaz, dar Sâmbăta erau adunaţi, la un loc, toți şcolarii, din 
toate clasele, şi toţi aveau dreptul de a scuipa asupra păcătoşilor Români, ce 
aveau măgari la grumaz. Uneori, pe cei cu semnul îi şi băteau dascălii poleci. 
Cu băţul, scoteau din capul copiilor de Români limba românească, cu băţul 
băgau în capul lor limba leşească. 

„Şcolăriţelor române le ziceau dascălii poleci, când le auzeau vorbind 
româneşte: Ar fi copile frumoase şi de treabă, dar mi-i greață că vorbesc 
țigăneşte!” (rezumat, făcut de loan Pop Reteganul, unui capitol din cartea cu 
amintiri a lui Constantin Morariu-Andrievici — n. n.). 


În popor vârâseră veneticii superstiţia că Dumnezeu nu va milui, la 
judecata de apoi, pe cei ce vorbesc ţigăneşte (aşa batjocoreau limba română), 
că pe cei ce vorbesc ruseşte îi va pune la masă cu sine, că Dumnezeu cu îngerii 
vorbeşte numai ruseşte (superstiţia a fost născocită şi răspândită de preoți, 
inclusiv de cei români, dar care predicau şi slujeau doar în slavonă, deci într-o 
limbă liturgică, batjocorind limba română ca fiind „limba diavolului” —n. n.). 

Aşa, copilul, de frica măgarului şi a bătăilor, copilele, de frica hulelor şi 
a batjocurilor, oamenii mari, de frica osândei veşnice, părăsiră limba română 
şi, încet, încet, se deprinseră cu ruseasca şi cu leşeasca, încât nu se mai putea 
cunoaşte de sunt Români ori străini. 


„Căci streinul ne tot paşte 
De nu ne putem cunoaşte”. 


E de mirare, deci că bietul Eminescu, întristat până în adâncul sufletului 
de această stare de lucruri, a doinit de răsunau codrii şi văile: 

„De la Nistru pân” la Tisa 
Tot Românul plânsu-mi-s-a 
Că nu mai poate străbate 
De-atâta străinătate”? 





Nu, căci el vedea limpede, cu cei doi ochi ageri ai săi, că: 


„Din Hotin si pân” la Mare 
Vin muscalii de-a călare, 
De la Mare la Hotin 
Mereu calea ne-o aţin; 

Din Goian în Vatra-Dornii 
Au umplut omida cornii 

Şi streinul te tot paşte, 

De nu te mai poţi cunoaşte, 
Sus la munte, jos la vale 
Au făcut duşmanii cale, 
Din Sătmar pân” la Săcele 
Numai vaduri de acele. 

Vai de biet Român săracul 
Îndărăt tot dă ca racul, 

Nici îi merge, nici se-ndeamnă 
Nici îi este toamna toamnă. 
Nici e vară vara lui 

Şi-i străin în ţara lui. 

De la Turnu-n Dorohoi 
Curg duşmanii în puhoi 

Şi s-aşează pe la noi. 

Şi cum vin cu drum de fier 
Toate cântecele pier, 
Zhboară păsările toate 

De neagra străinătate; 
Numai umbra spinului 

La uşa creştinului”, 


La această stare ticăloasă aduseră străinii biata Bucovina, dar, la 1848, 
„s-a îndurat bunul monarh Francisc Josifa ridica Bucovina la rangul de ducat, 
dăruindu-i neatârnarea, în cele ale cârmuirii”, şi aceasta s-a făcut, după cum 
spune diploma din 9 Decembrie 1862, „arătându-se din trecut că deosebire 
de limbă nu lasă să fie dorită o contopire a Bucovinei cu Galiţia”. Deci, limba 
română a fost cea care a despărțit Bucovina de Galiţia, şi numai prin limbă îşi 

poate Bucovina păstra neatârnarea ei de Galiţia. Noroc că, în cei 62 de ani, 
nu şi-au uitat Românii limba de tot şi nu au înlocuit-o cu cea care le promitea 
împărăţia cerului, că, altcum, în veci erau legaţi de Galiţia. 

Deci, fraţi bucovineni, limba, limba şi iar limba! Limba românească 
curată să fie vorbită în familiile voastre, în şcolile voastre, în bisericile voas- 
tre, în toate afacerile voastre, căci aveţi dreptul de a o susţine şi aveţi sfânta 
datorinţă de a o cultiva, ca să o lăsaţi moştenire urmaşilor voştri. Acesta să o 
ştie tot Românul, oriunde s-ar afla el, prin urmare şi Românii din Bucovina. 

Dar, dacă undeva a fost şi mai este periclitata limba română, atunci 
în Bucovina a fost şi, periclitată fiind limba, periclitat era viitorul Românilor 
bucovineni, ca parte aparținătoare naţiunii române; era pe calea renegării. De 
groază că nu pot vedea faţa lui Dumnezeu ca ceea ce sunt, prinseră a se da de 
cea ce nu erau, de Ruşi, „numai şi numai să poată vorbi cu bunul Dumnezeu, 
pe ceea lume, ruseşte, căci el altă limbă nu vorbeşte, decât ruseasca”. 

Boierii şi bogaţii se încuscreau cu neamuri streine; în palatele lor pri- 
miră străine limbi, străine obiceiuri, iar poporul se deznaționaliza văzând cu 
ochii. Aşa află anul o mie opt sute patruzeci şi opt pe Românii bucovineni. O 
singură familie, din boierii cei vechi, mai cuteza, pe faţă a se da de Români, 
o singură familie mai cultiva simțămintele naționale — ilustra familie Hurmu- 
zachi. Dar, cu revoluţia din 1848, deodată aduse Dumnezeu, în Bucovina, pe 
învățătorul de la Blajul Transilvaniei, pe nemuritorul Aron Pumnul, care aduse 
Românilor bucovineni aminte ce înseamnă cuvintele „Naţie” şi „Limbă”. 


„Naţie, zice el, este poporul care are acelaşi sânge, vorbeşte aceiaşi 
limbă şi are aceleaşi datini şi obiceiuri. Poporul este trupul, iar limba este 
sufletul naţiei. Pentru aceea, precum trupul fără suflet e mort, aşa este şi naţia 
moartă fără limbă. Naţionalitatea este Dumnezeul, veşnicul şi deodată cu 
omul, născutul drept de a se folosi de limba sa în toate trebuinţele vieţii, în 
casă, în şcoală, în biserică şi în cele ale cârmuirii. Nimeni pe lume nu poate 
lua dreptul acesta al limbii!”. 


Aşa învăţa Pumnul pe Românii bucovineni. Din acel timp prind a se 
încuminţi Românii bucovineni, prinseră a-și ridica şcoli, încât, pe la 1869, 
erau 105 în activitate şi 104 proiectate, iar astăzi sunt, în Bucovina, 3/3 
şcoli primare publice, cu 827 învăţători; mai sunt 8 şcoli secundare, cu 154 
profesori, două şcoli pentru meserii, o şcoală de cântăreţi bisericeşti, una de 
moşit şi o universitate, cu 36 docenţi şi 369 auditori. Pe lângă acestea, se mai 
află câteva şcoli şi institute private, ca internatul Doamnelor Române, Azilul 
de băieţi români etc. 

Reînvierea Românilor bucovineni, ca naţiune, se datorează, fără îndo- 
ială, vestitei gazete „Bucovina”, redactată de iluştrii fraţi George, Alexandru 

şi Eudoxiu Hurmuzaki (din octombrie 1845, până în septembrie 1850), apoi 
reintroducerea limbii române la Institutul Teologic (20 decembrie 1848) din 
Cernăuţi, după care urma deschiderea catedrei de limba şi literatura română, de 
la facultatea filosofică din Ceruăuţi. După acestea, urmă, la 1862, deschiderea 
Reuniunii de lectură, care se prefăcu în Societatea pentru cultura şi literatura 
română în Bucovina. Toate acestea contribuiră la redeşteptarea Românilor 
bucovineni din somnul cel de moarte, în care-l adânciră duşmanii cei barbari. 

Cu pana şi cu graiul viu, în faptă şi în fiinţă au propovăduit cultura 
naţională, la Românii bucovineni, pe lângă frații Hurmuzaki, următorii bărbaţi 
binemeritaţi: 

Pe terenul teologic: Vasile lanovici, Isidor de Onciul. 

Pe terenul didactic: Samuil Andrievici Morariu, Vasile lanovici, 
Teoctist Blajevici, Aron Pumnul, Constantin Morariu (Andrievici), Nicolai 
leremievici Dubău, Teofil Bendea. 

Pe terenul belestristic: Iraclie Porumbescu, Dimitrie Petrino, Simion 
Florea Marian, Vasile şi lon Bumbac, Mihai Eminescu. 

Pe terenul educaţiunii naţionale: Aron Pumnul, lon G. Sbiera, Dr. 
Dumitru Onciul, Constantin Morariu (să-l numim noi junior, spre deosebire 
de cel amintit mai sus). 

Apoi, când pe un teren, când pe altul, au mai lucrat la redeşteptarea Ro- 
mânilor din Bucovina: Dr. Vasile Mitrofanovici, Artemiu Berariu-leremievici, 
Dr. Ambrosiu Dimitroviţă, lon luvenal Stefanelli, Mihaiu Miron Calinescu, 
loan Berariu, Dionisie O. Olinescu, Teodor V. Stefanelli, Dimitrie Isopescul, 
Isidor Vorobchievici, Ştefan V. Isopescul, Ştefan Ştefureac, Ciprian Porum- 
bescu, Dimitrie Dan, Dr. Alexandru Ştefanovici, Eusebiu Popovici, Vasile 
Vladimir de Repta, Isidor cav. de Onciul, Dr. Emilian Volutschi, Constan 
Cosovici, Constantin Popovici senior, Calistrat Coca, Mihai Bendevschi, 
Dr. loan cav. de Volcinschi, Grigore Halip, Simion Cobilanschi, Dr. Dimitrie 
Onciul, Dr. George Popovici, Vasile Calancea, Dr. Orest Popescu, Dr. Ştefan 
Saghin, Alexa Comoroşan, Teodor Tarnavschi, Constantin Procopovicl, 
Dr. Aninipodist Daşchewicz, Pompiliu Pipoş, Dr. |. V. Paşcan, Temistocle 
Bocancea, George Bogdan Duică, Eugenie Vorobchievici şi alţii, mai mult, 
ori mai puţin însemnați, între care şi câteva muieri, ca Sofia Ştefanova şi 
Elena Voronca ş. a. / loan POP RETEGANUL / (Revista ilustrată, Anul |, 
Broşura 7, iulie 1898). 

1898: Constantin Morariu-Andrievici a fost fiu de gospodar (agricul- 
tor) din Mitocul Dragomirnei, din districtul Suceava, în Bucovina. S-a născut 
la 26 iulie st. v. 1835. La anul 1843, îl duse tată-său la şcola capitală normală 

(elementară) din Suceava, unde ştim cum erau trataţi copiii de român. Aci îşi 
începu, dar, Constantin învăţământul şi pote tocmai acelei tratări neumane 
a străinilor e de a se mulțămi că el deveni, cu timpul, ceea ce deveni, adică 
român înflăcărat întru apărarea limbii şi a naționalităţii. Aşa-i în lumea acesta: 
când cu forța voim a face pe cineva să urască un lucru, prin aceea îl facem 
ca tocmai acel lucru să-l îndrăgescă mai tare! Cercau străinii răuvoitori ca 
să dezguste pe copiii de român de limba şi naționalitatea lor, şi ei cu atâta o 
iubeau şi preţuiau mai mult. Aşa, în Bucovina, ca şi la noi! 

După absolvirea şcolii normale din Suceava, Constantin fu dus la 
gimnaziul de stat din Cernăuţi, unde făcu, la 1855, examenul de maturitate. 
După aceea, intră în seminarul clerical, unde absolvi teologia, la 1859. În acest 
seminar, se dedică cu totul studiului, cetind foarte multe din opurile cele mai 
valorose teologice şi profane. 

Absolvind teologia, se căsători cu fiica parohului Teodor Cosovici din 
Mologhia, anume Veronica, şi fu aşezat ca administrator parohial la biserica 
Sfânta Paraschiva din Cernăuţi. Deschizându-se, la 1860, gimnasiul ortodox- 
oriental din Suceava, Constantin Andrievici fu numit acolo învăţător supleant 
de religiune şi limba română. Inaugurarea acestui gimnaziu s-a întâmplat 
la 4 septembrie 1860, cu care ocazie catihetul Constantin Andrievici ţinu o 
cuvântare, în limba română, despre scopul unui gimnasiu. Publicul român a 
rămas încântat şi edificat de o aşa cuvântare, dar nu aşa au rămas răuvoitorii 
neamului nostru şi duşmanii lui Constantin Andrievici, care îi făcură multe 
zile amare, din cauza acestei cuvântări. Aşa, arhimandritul Bendela (mai 
târziu arhiepiscop şi mitropolit, în 1974-1975), temându-se, bag de seamă, 
de popularitatea tânărului catihet, se pune şi raportează Consistoriului român 
greco-ortodox din Cernăuţi următoarele, referitoare la această întâmplare: 


„După acest act, ţinu nou numitul catihet Constantin Andrievici o 
cuvântare în limba română despre scopul unui gimnaziu. Deşi cuvântarea 
acesta a fost, în totalitatea ei, cu totul corespuzătore, totuşi unele pasaje sunt 
foarte de dojenit, pentru că-n ele se desfăşură, cu prea mare căldură, prospectul 
că, prin înființarea acestui gimnaziu, se va ţine, ca şi în celelalte provincii, 
deosebit cont de cultivarea limbii române. In astă privinţă, eu i-am şi spus 
oratorului că sunt cu totul nemulțămit, provocându-l să-mi dea cuvântarea 
imediat, ca să o pot alătura la acest raport. Dară Andrievici nu şi-a împlinit 
datoria asta nici până acuma” 


8 Bendela fusese trimis ca delegat, din partea Consistoriului, la sfinţirea gimnaziului din 
Suceava. 

” Astfel de arătări sunt pentru unii fusceii scărilor, pe care se urcă până rangul de vlădică, 
pe când, fără ele, poate n-ar ieşi nici din opincă. 

Dacă, iubiţi cetitori, unul care se numea „al nostru” a purces astfel faţă 
de catihetul Andrievici, pentru o cuvântare „care a fost în totalitatea ei cu totul 
corespuzătore” (vorbele delegatului pârâş), atunci să nu ne mirăm că străinii 
au făcut din ţânţar armăsar? Consistoriul ceru, de la catihetul Andrievici, pe 
baza raportului lui Bendela, să-i supună, fără nici o amânare, cuvântarea în 
scris. Şi ce credeţi că conţinea acea cuvântare? Adevărurile cele mai mari! 
Dar bag de semă că şi în Bucovina, pe acele vremi, cine cuteza să vorbească 
adevărul putea lesne umbla „bătut ca mărul”, vorba proverbului. 

Gimnaziul din Suceava s-a înfiinţat din Fondul religionar al bisericii 
române gr. ort. din Bucovina, şi limba „propunativă” trebuia să fie cea ro- 
mână, conform literelor fundaţionale, întărite de toate locurile cele mai înalt 
competente. Şi totuşi, acestui gimnaziu, la înfiinţarea lui, numai un unic 
profesor român i se dase'', pe Constantin Morariu-Andrievici, care era şi 
catihet totodată. Ceialalţi toţi erau străini şi propuneau toate studiile în limba 
germană. Această stare de lucruri nu mulțumea nicidecât pe învățătorul ro- 
mân Constantin Morariu-Andrievici. EI striga, sus şi tare, la toate ocaziile, 
că gimnaziului acestuia i se face nedreptate; apela la Consistoriu, în acestă 
cauză, spunea, sus şi tare, că la gimnaziul din Suceava, în loc ca tote studiile 
să se predee în limba română!!, acestui studiu al limbii materne i se dau numai 
2 ore pe săptămână, pe când celorlalte, studii câte 3-4 ore. Dar înveţătorul 
Constantin Morariu-Andrieviciu nu se lăsă, până nu obţinu limbii române 3 
ore pe săptămână, pentru fiecare clasă, şi înfiinţă o frumosă bibliotecă din opuri 
române, cu ajutorul căreia elevii să se poată perfecționa în limba lor maternă. 

In 1865, fu numit ca învăţător ordinar al gimnaziului superior din 
Suceava, iar la 1869, ca profesor auxiliar la Institutul teologic din Cernăuţi, 
fiind pretutindenea la înălțimea chemării sale, iubit de elevi, stimat de colegi 
şi respectat de superiori. Rămas, la 1861, văduv, în floarea etăţii, când era 
numai de 26 ani, îşi consacră tot timpul numai studiului, astfel că deveni nu 
numai cel mai apt profesor, dar şi un harnic şi zelos autor, scriind 3 opuri 
valorose, care s-au tipărit pe spezele Fondului religionar al Bucovinei. Acele 
opuri sunt: ,„„Manuariu pentru învăţătura religionară a bisericei drept-credin- 
cioase a răsăritului, compus spre folosul clasei întâia gimnasiale”, Viena, 
1866, „Manuariu pentru învăţătura istoriei testamentului vechi, compus spre 


1 Consistoriul întârziase să trimită tineri români la Viena, pentru a deveni profesori, iar 
împăratul grăbise trimiterea acestor tineri la studiu, deschizând, cu o întârziere de zece 
ani, gimnaziul sucevean cu limbă de predare germana; mai târziu, când gimnaziul va 
avea profesori români, doar copiii de țărani alegeau „despărțitura” românească, după cum 
argumenta, cu documente, celălalt Constantin Morariu — n. |. D. 

1! Nici manuale şcolare în română nu existau, pentru că tot Consistoriul întârziase să formeze 
comisia de traducători a manualelor consacrate — n. I. D. 

folosul clasei a II-a gimnasiale”, Viena, 1866; „Manuariu pentru învăţătura 
istoriei vieţii Mântuitorului lumii Isus Christos, compus pentru clasa a III-a 
gimnasiale”, Viena, 1867. 

Afară de acestea, mai publica, în „Foaia Societăţii”, din 1865, intere- 
santul tratat „Despre şcolile creştineşti în evurile cele patru dintâi ale creşti- 
nismului”, pe lângă ce lăsă în manuscris: o colecţiune de cuvântări bisericești, 
compuse şi rostite de el în cei 16 ani ai preoţiei sale, la deosebite sărbători, 
duminici ori cu alte ocazii, tot predici instructive şi morale. Ca profesor al 
Facultăţii teologice din Cernăuţi, nu se odihni până îşi revendică vechiul şi 
adevăratul nume familial, „Morariu”, nume pe care l-a revendicat şi vărul său, 
mitropolitul Silvestru Morariu, şi pe care-l portă şi nepotul său, Constantin, 
cel mai valoros scriitor de azi în Bucovina, despre a cărui activitate sperăm 
a putea vorbi în revista noastră. 

Constantin Morariu-Andrievici, când merse ca profesor la teologie, nu 
află acolo nici o carte de morală, adică o carte din care să înveţe pe semina- 
rişti. S-a pus, deci, pe muncă şi, în cinci ani de zile, a compus întreagă partea 
primă şi jumătate din partea a doua a acestui op. Dar n-a avut fericirea să-l 
vadă gata, căci, în primăvara anului 1875, l-a ajuns o boală de plămâni, care 
i-a curmat zilele, în 29 martie (10 aprilie), spre nespusa întristare şi daună a 
bisericii şi naţiei române din Bucovina. S-a stins când era mai puternic, numai 
de 40 ani, şi chiar când se putea spera mai mult de la talentele și curajul lui; s-a 
stins acela care cuteza să spună, sus şi tare, că limba germană nu este materna 
noastră, pentru că noi suntem moldoveni şi avem limba nostră moldovenească, 
pe care trebuie să o iubim şi cultivăm mai presus decât ori pe care limbă din 
lume, fie aceea oricât de cultă pe lângă a noastră; s-a stins acela care nu voia 
să cedeze nimic din ceea ce se cuvine moldovenilor din Bucovina, iar dacă 
ar fi avut numai câţiva ortaci, care să pună umăr la umăr cu el, schimbau cu 
totul mersul lucrurilor din Bucovina, în favoarea moldovenilor şi a limbii lor. 

N-a existat şi nici azi nu mai există, în Bucovina, un preot mai vrednic, 
un profesor mai zelos şi mai inteligent, un fruntaş mai energic, mai curajos 
şi mai frumos de cum era acest bărbat în adevăr providenţial. E] era înalt de 
statură, avea faţa rumenă, frunte lată şi albă ca neaua, ochi mari căprii, în care 
vedeai ca într-o oglindă mintea lui cea frumosă şi bunătatea inimii lui; apoi, 
avea un glas dulce la vorbire şi plăcut la cântare, dară era forte riguros întru 
împlinirea detoriilor şi întru apărarea drepturilor bisericii şi a naţiunii sale în 
contra nedreptăţilor străine. Văzând, în 1873, ministrul Stromayer din Viena 
pe profesorul Morariu şi vorbind cu el despre felurite lucruri din Bucovina, 
i-a pus ambe mâinile pe umeri şi i-a accentuat memorabilele cuvinte: „Ferice 
de Bucovina, dacă are mulţi bărbaţi de aceştia!”. Iar despre destoinicia lui de 
profesor învăţat erau siguri şi superiorii lui dela Consistoriu, căci, scriind cel 
mai vechi profesor de teologie, loan Calinciuc, opul de teologie dogmatică, 

i l-a dat lui spre cenzurare, deşi era cel mai tânăr dintre profesori, având abia 
40 de ani! Ferice va fi Bucovina, când o va înzestra Dumnezeu cu mulţi fii 
vrednici, după cum era fericitul Constantin Andrievici-Morariu! (Revista 
Ilustrată, Anul |, Broşura 9, septembrie 1898, pp. 162, 163). 

1899: Situaţia românilor bucovineni. „Tribuna Poporului” a adus 
ştirea că domnul Lupul, căpitanul ţării Bucovina, a depus conducerea Parti- 
dului Naţional Român şi că, în locul dânsului, au păşit domnii: arhimandrit 
Călinescu, Baron Eudoxiu Hurmuzachi şi Dr. lancu Flondor. Depunerea 
prezidiului Partidului Naţional Român, din partea dlui Lupul, nu poate sur- 
prinde pe nimenea dintre cel care cunosc pe dl Lupul, şi dacă a fost, vreodată 
ceva ce a putut surprinde a fost numai primirea rolului de conducător din 
partea dlui Lupul. DI Lupul este un om de cultură înaltă, cu maniere fine, 
cu bunăvoință, blând, în atingerile sociale plăcut şi conciliant, cu caracter, 
însă fără să posede energia cerută spre a putea servi ca conducător al unul 
partid, în timpuri agitate şi furtunoase. Şi acum, împrejurările din Bucovina 
nu sunt proprii pentru ca românii de acolo, în frunte cu naturile blânde, să 
poată ajunge la liman. 

Simţul național printre românii din Bucovina a dormitat mult, a dormit 
timp îndelungat chiar şi în popor, pentru că elementele care, prin cultură, bu- 
năstare materiala şi poziţii sociale ar fi fost chemate, ca să lăţească în popor 
cultura, conştiinţa naţională şi năzuinţa de a câştiga valoarea propriei indivi- 
dualităţi n-au avut, sau deloc, sau prea puţin, simţ pentru aceasta, de vreme 
ce interesele lor proprii nu le-au lăsat timp pentru aceasta. Pe aceşti oameni 
cel mult timpul alegerilor pentru dieta ţării şi pentru parlamentul imperial 
dacă i-a făcut să-şi aducă aminte că există şi un popor, de ale cărui voturi au 
trebuinţă, spre a-i pune în posesia câte unui mandat. Trecute alegerile, iar 
rămâneau toate cum au fost. 

La alegeri, însă, normativă era, în privinţa aspiranţilor, voința preziden- 
tului ţării! Voci singuratice (între care şi a regretatului mitropolit Morariu), din 
bună vreme, au stăruit să se gândească românii la urmările oarecând inevitabile 
ale unei astfel de proceduri, dar fără să fie băgate în seamă, ba s-a permis 
chiar ca mitropolitul, căpetenia bisericii de acolo, să fie insultat, printr-o foaie 
jidovească, în modul cel mal murdar, fără ca să afle cineva vreun cuvânt de 
dezaprobare contra unei astfel de porniri obraznice. Dar, în cele din urmă, 
s-a milostivit bunul Dumnezeu de bietul popor: a trimis de prezident al ţării 
Bucovina pe contele Pace, spre a aduce pe români la conştiinţa primejdiei din 
situaţia ce i se crease, sau, mai bine zis, ce înşişi îşi creaseră. 

Ca prezident al ţării, contelui Pace i-a succes, prin ţinuta sa neprevă- 

zătoare faţă de români şi preferarea, pe faţă, a nemților, ovreilor şi a rutenilor, 
şi, mai departe, prin atitudinea sa stupidă faţă cu congresul bisericii greco- 
orientale din Bucovina, a deştepta pe români din adâncul lor somn. O afacere 
privată, între contele Pace şi baronul N. Mustatză, cunoscută sub numele de 
„friptura rece de vițel”, a provocat, în sfârşit, o schimbare de front în viaţa 
naţională a românilor. Adversarii românilor au crezut că a sosit momentul 
oportun, spre a le smulge acestora majoritatea din dieta țării; de aceea, pentru a 
face această dietă incapabila de a lua hotărâri, şi-au depus mandatele, sperând 
că, în chipul acesta, se va impune, de la sine, trebuinţa unor noi alegeri dietale. 

Puşi în extremă necesitate şi recunoscând marea primejdie a situaţiei 
în care ajunseseră, românii, în sfârşit, au început a fi împinşi de forţa împreju- 
rărilor spre prevedere şi concentrare. Lupta între partide a fost din cale-afară 
înverşunată, dar, cu toate acestea, şi în butul tuturor opintirilor regimului, le-a 
succes românilor a-şi alege pe candidaţii lor naționali şi a recâştiga majoritatea 
în dieta ţării: un rezultat, la care a contribuit foarte mult fericitul mitropolit 
Morariu, prin ingerinţa sa în campania electorală şi prin energica şi efectiva 
sprijinire a românilor. Se poate zice că, din acest timp, a început a prinde 
rădăcini mai adânci viaţa politică la poporul român din Bucovina. 

Astăzi, deşi, încetul cu încetul, ajung şi elemente tinere la suprafaţă, şi 
unele dintre cele bătrâne se retrag, totuşi, procesul de cristalizare, influenţat, 
câte-odată, prin deosebite momente, într-un mod nefavorabil, nici acum nu 
este terminat şi, după toate prevederile omeneşti, nici nu se va termina degrabă. 
Unul dintre aceste momente nefavorabile este atitudinea actualului mitropolit, 
Ciupercovici, care înrâureşte în mod destructiv asupra preoţimii române. 

Intre cei trei domni, care au luat conducerea Partidului Naţional Ro- 
mân, este şi Arhimandritul Călinescu, un nume care, pe timpul fie iertatului 
mitropolit Morariu, suna cât se poate de rău. Călinescu, Bejan şi Reus erau 
oamenii care, cu toate că fuseseră făcuţi consilieri consistoriali de mitropo- 
litul Morariu, totuşi îşi făcuseră drept problemă a intriga contra lui şi a se da 
de unelte vii în mâna lui Ciupercovici. Această ţinută a acestor trei domni 
a fost pretutindeni cunoscută, în Bucovina, şi pretutindeni condamnată. Se 
poate ca arhimandritul Călinescu să fi devenit mai prevăzător şi să fi ajuns 
la convingeri mai bune! 

Ciupercovici a ajuns arhiepiscop şi mitropolit prin graţia guvernului, 
şi nu prin voturile românilor, dar, cu toate acestea, ura ce se descarcă, astăzi, 
asupra lui, din toate părțile, este numai o răzbunare din partea Celui de Sus, 
pentru toate cele ce el le-a săvârşit, în calitatea sa de deputat în Viena şi de 
vicar-general în Cernăuţi, contra fericitului mitropolit Morariu. 

Ambiţiosul arhimandrit Călinescu, însă, n-a ajuns vicar-general şi, 
adevăr grăind, nici nu este înzestrat cu aptitudinile cerute pentru aceasta. 

Baronul Eudoxiu Hurmuzachi este om în puterea cuvântului, de ca- 

racter, liniştit, activ, cu bunăvoință pentru cauză, dar, până acum, n-a păşit 
aproape deloc în publicitate. 

Dr. lancu Flondor este o putere tânără, care îndreptăţeşte la frumoase 
speranţe. Să dea Dumnezeu ca aceste speranţe să se şi realizeze. 

Imprejurarea că un partid este condus de o persoană sau de trei persoane 
este cu totul indiferentă. Și într-un fel, şi într-altul, poate fi bine şi poate fi rău. 
Vorba e numai că oare sunt cei chemaţi la conducere potriviţi pentru aceasta 
ori nu; sunt oare caractere dezinteresate, care pun problema de a servi propriul 
partid, fără a privi câtuşi de puţin la interesele proprii ori nu? 

Să dea Dumnezeu ca românii, în lupta pentru drepturile ce li se cuvin, 
să nu amorţească, pentru că numai atunci vor putea ajunge la un sfârşit bun! 
(Tribuna Poporului, Anul III, Nr. 134, marţi 13/25 iulie 1899). 


ID 


1900: Apelul fraţilor din Bucovina. Din partea „Societăţii pentru cul- 
tură şi literatură română din Bucovina” primim, spre publicare, următorul apel: 


Fraţilor Români! Piedica principală în dezvoltarea noastră naţională 
culturală este regretabila împrejurare că, la noi, românii bucovineni, viaţa soci- 
ală este aproape de tot influenţată de mediul social străin. Această împrejurare 
este ultima şi adevărata cauză a unui fel de amorțeală a vieţii naţionale. E 
notoriu faptul cât de greu este, la noi, a pune la cale orice înţelegere. Şi de ce 
? Pentru că noi, între-olaltă, azi ne cunoaştem prea puţin sau defel. Rezultatul 
acestei stări este că orice întreprindere naţional-culturală, din partea noastră, 
se manifestează greoi şi suferă adesea de lipsa entuziasmului unitar. Această 
scădere roade necontenit la rădăcina dezvoltării noastre naţionale şi înseamnă 
incontestabil un pericol iminent pentru existenţa noastră națională. Necesitate 
imperioasă este, deci, centrarea perfectă a vieţii noastre sociale în jurul unul 
focar. Acest focar naţional cultural va fi Casa Naţională! 

In Casa Naţională se vor concentra toate societăţile şi instituţiunile 
române din capitală şi orice întreprindere naţională va afla aici căpătâi sigur 
şi corespunzător. Casa Naţională va fi terenul pe care se va întâlni întreaga 
societate română. Casa Naţională va fi locul unde se vor petrece aranjările 
sociale, unde se vor ţine conferinţe ştiinţifice, literare, se vor da concerte şi 
reprezentații teatrale, de unde vor purcede toate întreprinderile naţional-româ- 
ne. Efectele centralizării întregii noastre vieţi sociale vor fi cele mai salutare. 

In Casa Naţională se vor apropia, se vor întruni şi cunoaşte reciproc 
toate păturile sociale române. Din aceasta va urma, între noi, acea firească 
asimilare în vederi, simţiri şi năzuinţe, pe care o observăm la alte popoare şi 
care formează o organizaţie puternică şi unitară. Recunoscând acest adevăr, 

Societatea pentru cultura şi literatura română din Bucovina a hotărât, unanim, 
în adunările generale, ţinute în 2 iulie 1899 şi 24 iunie 1900, a ridica, cât de 
curând, Casa Naţională. 

Fraţilor Români! Tuturor vă este cunoscută situaţia grea, prin care 
are să străbată mult încercatul nostru popor. Grăbiţi cu toţii, mic şi mare, şi 
sacrificați obolul vostru pe altarul naţiunii. Progresul cere sacrificii şi scopul 
râvnit de noi merită să fie din răsputeri sprijinit! Alte popoare au recunoscut, 
la timp, absoluta necesitate de asemenea centre naţional-culturale şi le-au şi 
ridicat deja. 

Fraţilor Români! Nici noi să nu ne ţinem în urmă! Toată suflarea româ- 
nească să se facă cel mai aprig agitator pentru realizarea acestei întreprinderi 
şi izbânda trebuie să fie a noastră! Ofertele mărinimoase să se adreseze la 
casierul Societăţii pentru cultura şi literatură română din Bucovina, domnului 
prof. Dr. Vasilie Găina, în Cernăuţi, Strada Iosif, Nr.5. 

Comitetul Societăţii pentru cultura şi literatura română în Bucovina. 

Cernăuţi, în iunie 1900. / Prezidentul: Dionisie cav. de Bejan, con- 
silier consistorial. / Viceprezidentul: Dr. Alexandru baron Hurmuzachi. / 
Secretarul: Lazăr Vicol, profesor gimnazial. // Membri: / Bălan Grigorie, 
director la Tabula țării, / Balmoş Iancu, secretar la Direcţia căilor ferate; / Dr. 
Găina Vasile, profesor de universitate; / Hostiuc Constantin, / Dr. Isopescul 
Emilian, secretar de tribunal; / Dr. Lupu Florea, consilier de tribunal; / Pridie 
Atanasie, consilier de tribunal; / Popovici Constantin, profesor de universi- 
tate; / Dr. Procopovici Eudoxie, medic la Spitalul ţării; / Procopovici loan, 
protopresviter stavrofor, / Sbiera Radu, profesor gimnazial; / Dr. Tarnavschi 
Teodor, profesor de universitate; / Dr. Teleaga Gavril, spiritual; / Dr. Voiutschi 
Emilian, profesor de universitate (Zribuna Poporului, Anul IV, Nr. 147, 
duminică 6/19 august 1900). 

1900: Bancrotatul politicastru Mustatză voia să constate, în anii 
trecuţi, prin infectul său organ „Bukowinaer Post”, că Bucovina nu posedă 
talente politice, nici generaţii bine crescute politiceşte. Deocamdată, nu dis- 
cutăm cuzele acestei triste apariţiuni. E cert, însă, că arogându-şi, odată, acest 
drept de judecare, trebuia să se excepteze pe sine însuşi. Ar fi, deci, de mare 
folos, dacă presa s-ar ocupa, mai intens, de acest geniu politic, examinând, 
cu rigoare, toate isprăvile sale, ca toţi să ne convingem, odată, despre temeiul 
tacticii urmărite, până acum, cu o tenacitate inexplicabilă. Noi trebuie să de- 
clarăm, azi, că nu putem să descifrăm decât trista figură a unui pseudostrateg, 
care se sileşte a scăpa de urât prin felurite jucării, în formă de combinaţii 
politice, una mai scrântită decât alta. Toate aceste, însă, numai pe hartă, căci 

de vreo armată, ce ar trebui să execute planurile comandantului minune, nici 
vorbă! Din toate galimatiile, zugrăvite pe hârtie, reiese, totuşi, clar o tendinţă, 
anume donchijotismul unui erou demn de compătimire, stăpânit de ardenta 
dorinţă de a fi recunoscut şi adorat drept un general celebru. Mijloacele nu se 
aleg, deci, precum nu se cruţă nici pocloanelele cele mai degradante, înaintea 
tuturor veneticilor, cu deosebire, însă, înaintea usturoiaţilor perciunaţi. Dacă 
toate vicisitudinile sorții nu au putut vindeca până acum, această patimă 
scârboasă, o curăţire este cu desăvârşire exclusă. 

Rezultatul nemernicei atitudini este că boierimea a pierdut şi ultimul 
sprijin, ce îl ofereau evreii, în proprietatea mare. Căci, deeizându-se evreii 
de rezultatul alegerilor dietale, în acest colegiu, boierii aveau mare interes să 
nu se strice cu evreimea „oficială” şi „mare proprietară”. Recenta grupare a 
evreilor din proprietatea mare, ce urmăreşte izolarea românilor şi, aci, nu e 
deloc o dovadă pentru prevederea şi perspicacitatea baronului Mustatză et 
consortes, care, în hatârul interesului pur personal, bazat pe încrederea neţăr- 
murită, la un element ticălos, au împiedicat toate acţiunile poporale energice. 
Azi, trebuie să asistăm la spectacolul unde evreimea, în unire cu nemţii fără 
căpătâi în patria lor, stăruie, din răsputeri, la promovarea slavismului în Bu- 
covina. Trebue să te pună în uimire cutezanţa căzăturilor pacificatoare, de a 
continua cu toate acestea şi a amăgi convingerea proprie. Lichelele au ajuns, 
de fapt, între ciocan şi nicovală, căci, închizându-le Bourguignon, după ce i-a 
folosit bine, uşa înainte nasului, scheaună, acum, la scara palatului din Piaţa 
Austria, implorând milă ingratului paşă, cel puţin în ce priveşte îndeplinirea 
condiţiunilor ruşinosului pact, iar de flagelul naţionaliştior revoltați cearcă 
a scăpa, punându-le, după metoda obișnuită, iarăşi nişte himere în perspec- 
tivă, cu scopul de a linişti numai spiritele. Căci ce alta este, decât o himeră, 
în actualele împrejarări, pretinderea mandatului dietal al oraşului Rădăuţi 
pentru un român? 

Baronul Mustatză e doar convins de nereuşirea românilor. Ce scop au, 
deci, rodomontadele tipărite în organul „Bukowinaer Post”, la adresa evreilor, 
la care numai un falit ca Mustatză mai poate afla onoare, fermitate de principii, 
convingere proprie, tărie de caracter ş. a., calităţi ce constitue demnitatea de 
om? Alegerea din Rădăuţi, asupra cărei rezultat nu încape îndoială, va mări 
numai numărul dovezilor, furnizate din abundență de mucegăita coterie însăşi, 
despre propria incapacitate şi insuficienţă. 

In fine, protestăm energic contra insultelor şi invectivelor murdare, 
tipărite în organul baronului Mustatză, la adresa fraţilor noştri din Regat! 
Apelăm la sentimentul de onestitate al fiecărui român din Țară, să riposteze 
la răutatea nemaipomenită asupra autorităţilor române a celor ce se încu- 
metă a reproduce cele mai murdare articole, în contra românilor, puşi pe o 
treaptă cu „boxerii” din China, calomnierile cele mai ticăloase publicate de 

ZOioşii în toată presa europeană. Aproape e timpul unde toţi românii cinstiţi 
din Bucovina îşi vor forma devisa în unisonul: „În lături cu mizerabilul ce 
nutreşte viermii care rod la rădăcina arborelui naţional!” / Claudius (Tribuna 
Poporului, Anul IV, Nr. 133, duminică 16/29 iulie 1900) 


lei 


1900: Bucovinenii şi Rutenii: Trebuie să relevăm un simptom din 
cele mai triste, ce se manifestă, constant în creştere şi amenințând cu un ade- 
vărat dezastru, în viaţa fraţilor noştri din Bucovina. Românii din Bucovina 
se deznaţionalizează, se rutenizează cu locul, „en masse”. 

Mai deunăzi, o foaie bucovineană înregistra, ca un mare eveniment, 
zvonul că credincioşii unei parohii de acolo ar avea de gând să se unescă cu 
Roma şi să-şi cheme de paroh un preot de la noi. 

Prilejul proxim al acestei pretinse „mişcări” ar fi o nemulțumire, 
provenită din pricină că consistoriul din Cernăuţi n-ar fi voit să le dea de 
paroh pe persoană dorită de credincioşi... Poate că nu era nimic serios, în 
toată treaba, poate că era numai o manoperă „electorală”, de care se folosesc 
mulţi, cu uşurătate; poate nu se intenţiona decât să se facă o blândă presiune 
asupra celor competenţi a hotărî în afacere. Şi totuşi, unele ziare, de la noi şi 
din România, s-au grăbit să reproducă articolul foii bucovinene, ca un fel de 
alarmă despre pericolul mare, ce ar ameninţa românismul. 

Din Cernăuţi, ştirea acesta neînsemnată, în sine, s-a pornit, cu paşi 
mari, în voiaj prin ziare şi a făcut adâncă impresiune la Bucureşti, la Sibiu, 
la Arad, Caransebeş etc. Poate pretutindeni unde trăiesc Români şi unde mai 
bate, cu căldură, o inimă „ortodoxă”. 

O „funestă mişcare e în pornire!”, îşi vor fi zis mulţi. Fraţii noştri din 
Bucovina sunt gata să treacă la papistaşi, sunt gata să se lepede de „legea 
strămoşească”, să se dea uniaţi. Cam aşa vor fi comentat articolul din ches- 
tiune mulţi, în multe părți. 

Ei bine, trebuie să spunem, în faţa acestei proceduri, că noi n-am luat 
în serios „funesta mişcare” de la Cernăuţi. Dar, chiar şi dacă ar fi serioasă, 
trebuie să declarăm că ea, departe de a fi funestă, ar fi chiar foarte norocoasă 
şi necesară, în interesul bine înţeles al bucovinenilor, şi spre binele comun 
al românismului întreg. 

Din contră, trebuie să caracterizăm de funestă tocmai procedura aceea, 
a presei româneşti, dovedită, şi cu acest prilej, procedura de a sări ca muşcată 
de şarpe, ori de câte ori e vorbă de o apropiere a Românilor, fie în orice for- 
mă, de catolicism; şi viceversa, de a închide ochii şi a tace, ca un păcătos sau 
ca un nepăsător, ori de câte ori se dovedeşte că ortodoxismul e păgubitor, e 
periculos intereselor superioare ale neamului românesc, Şi, în unele părţi, e 

primejdios chiar existenţei neamului nostru. 

Când constatăm acest lucru, vrem să abstragem, pe un moment, de la 
partea religioasă a chestiunii şi să vorbim numai în teză politică. Nu pentru 
că partea teologică nu ar fi pentru noi, ci pur şi simplu numai pentru că cei 
visaţi, în acest articol, ştim că sunt în majoritate oameni care, dacă le vorbeşti 
cu scriptura şi cu sfinţii părinți în mână, spun că nu dau nimic pe ele, pentru 
că ei, aşa le place a zice, sunt întâi şi întâi Români şi numai Români. 

Ei bine, să vorbim, acum, din punct de vedere curat românesc. 


* 


Înainte de toate, să constatăm că situaţia Românilor din Bucovina este 
foarte tristă. În Macedonia, stăm rău de tot, pentru că Bulgarii şi Grecii stau 
să înghită pe Români, de dragul ortodoxiei. Dar să zicem că acolo niciodată 
n-am stat mai bine ca acum, şi să ne mângâiem cu atâta. 

In Basarabia, românismul e ca pierdut, graţie ortodoxismului. Pentru 
că, sub domnia Atotputernicului Țar, se pot susţine necontopiţi Polonii catolici, 
deşi sunt de neam slavic şi ei, căci îi susţine religia lor, sub scutul căreia s-au 
dezvoltat ca individualitate naţională. Dar nu se pot susţine Românii, deşi de 
neam latin, pentru că-s ortodocşi, de o confesiune cu Țarul. 

Acesta să ne-o însemnăm şi să trecem înainte. 

Stăm rău şi noi, Românii din Ardeal şi Ungaria, ca străini sub un regim 
cu totul duşmănos. Graţie însă sentimentului naţional, deşteptat în inteligenţă 
şi popor, de şcoala naționalistă, latinistă, creată de unire, nu ne temem de 
deznaționalizare; tot Români rămânem noi, în mijlocul tuturor presiunilor, 
ademenirilor şi intrigilor dușmane. Şi cât timp Români vom fi, nu ne temem 
că om pieri. 

Cum stăm, însă, în Bucovina ? Mai rău ca oriunde! Românii se dez- 
naţionalizează en masse şi se fac Ruteni, graţie ortodoxismului pravoslavnic! 

Abstrăgând de la partea confesională a chestiunii, faptul în sine este 
atât de grav şi important, încât merită atenţiunea fiecărui Român de bine. 
Toţi câţi au scris despre Bucovina, mai în urmă, dl George Bogdan-Duică, 
în monografia sa („„Bucovina”, Sibiu, 1895), arată că poporaţiunea română, 
locuitorii băştinaşi ai ţării, cedează Rutenilor teritoriul moştenit. Nimeni, 
însă, n-a relevat, în toată mărimea sa, pericolul acesta, ca autorul, de altfel 
necunoscut, al broşurii germane, apărută în vara acesta, la Viena, sub titlul: 
Die Slavisirung der Bucovina in XIX lahrhundert'?. 


2 Die Slavisirug Bukovina in XIX. Jahrhundert als ausgangsprukt grosspolnischer 
Zukunstspolitik. Ethnographisch und politische Betrachtungen von einem Bukoviner 
Rumenem, Wien, 1900. Comisionsverlag von Carl Gerolds Son. 1. Barbara gasse 2. 8* 40 


pagini. 

Broşura e scrisă de un Român şi, după cum se pare, de un Român na- 
ționalist. Să vedem, dar, pe baza acestei broşuri, în ce constă pericolul pentru 
românism şi Bucovina. 

Mai mulţi bărbaţi competenţi, care s-au ocupat cu chestiunea, constată 
că elementul românesc pierde terenul, faţă cu elementul rutean. Dr. Adolf 
Ficher, şeful comisiunii statistice, în scrierea sa „Hundert Jahre” scrie: 


„Românii, a căror limbă domnea aproape exclusiv în Bucovina, încă în 
ultimele decenii ale secolului trecut, prin rapida înaintare a Rutenilor, în Nord 
şi Vest, au fost reduşi la Est şi Sud, aşa încât mulţi din conaţionalii lor, mai ales 
între Nistru şi Prut, învăluiţi de Ruteni, s-au alipit la naționalitatea ruteană”. 


Tot aşa se esprimă, dintre statisticienii austrieci, Dr. Romstorfer şi 
Dr. Wiglitzky. lar Elisee Reclus, celebrul geograf francez, zice (în Nouvelle 
Geographie Universelle) că elementul latin este mânat, încetul, spre miazăzi, 
lăsând Slavilor superioritatea numerică. Asemenea, Bertrand Anerbach zice 
(Les races et les nationalites en Autriche-Hongrie, Paris, 1898) că Rutenii 
pătrund, în marş victorios, la inima populaţiunii româneşti şi că evoluţiunea 
etnică, ce urmează, în Bucovina este în defavoarea românismului. 

E cu atât mai dureros a constata acest fapt de regres, că e deja dovedit şi 
recunoscut chiar de străini, ca Miklosich, că, într-o vreme, elementul românesc 
înaintase spre Nord, până în Galiţia, lăsând urme şi dovezi despre existenţa 
sa, acolo, în numiri de locuri, care şi azi există. În Galiţia estică sunt munţi cu 
numele: Petrosu, Stogu, Ardeluşa, Runcu, Bujor, Sihlenii, Puşcariu, Mencel, 
(Muncel), Rotunda etc. În Bucovina, în părţi, locuite azi numai de Ruteni, 
există încă numiri de locuri ca acestea: Sărata (râuleţ) Petrăşeni, Mareniceni 
(sate), Lungul, Tomnatic, Cornu, Pleşu, Fruntea (munţi în cercul Vijniţa). 

Indată după anexarea Bucovinei la Austria, în 1786, s-a făcut un 
„Regulirungs plan” (ex consilio aulae bellicae), stabilind, în şcolile distric- 
tuale, limbile română şi germană ca limbi de propunere. Atari şcoli s-au fost 
întemeiat şi în Vaşcouţi, şi în Zastavna. Astăzi, aceste comune sunt tocmai la 
mijlocul părţii rutene a ţării! 

Prin anii 1850, comunele mari, Toporăuți (cu 5.108 locuitori) şi Ra- 
rancea (cu 4.275 locuitori) erau curat româneşti. Astăzi, sunt rutenizate! Şi 
ca acestea, multe, multe altele. 

La 1777, când s-a anexat Bucovina, se zice că erau vreo 40.000 Români 
şi 6.000 Ruteni. Astăzi, cu 68.000 sunt mai mulți Rutenii decât Românii... 
Şi dacă aceste cifre n-ar fi chiar corecte, ele ne arată, totuşi, disproporţia cea 
mare, ce s-a stabilit în dezvoltarea celor doue elemente. De altfel, procesul 
de rutenizare se continuă şi decurge sub ochii noştri. 

„Patria” ne vestea, în ultimele numere ale existenţei sale, despre comu- 

ne întregi, care s-au rutenizat. Dacă cercetăm, mai adânc, cauza acestei dezna- 
ționalizări, aflăm, că, zău, în ultimă analiză, ea se datorează ortodoxismului. 

„Aşa ne-a fost fatalul destin al istoriei”, esclamă, cu durere, un istori- 
ograf al nostru, expunând cum neamul românesc s-a rupt de către Roma, de 
dragul Bulgarilor. In acest strigăt de durere, se cuprinde mult adevăr şi nu e 
numai întâmplător că ţipătul acesta plin de regret a izbucnit din inima unui 
Român bucovinean (Dimitrie Onciul, profesor universitar la Bucureşti, de 
origine Bucovinean). 

De fapt, şi autorul broşurii de care ne ocupăm, recunoaşte şi constată 
că pricina rutenizării este „ortodoxia” fraţilor noştri din Bucovina. Pe de o 
parte, biserica „naţională” şi „strămoşească” a Românilor din Bucovina nu 
a dezvoltat o înrâurire culturală asupra credincioşilor săi, cum a dezvoltat, 
de exemplu, biserica noastră, după unire, iar pe de altă parte, clerul rutean, 
deşi nu are putere în guvernământul bisericesc, seduce poporul credul, cu 
vorbe că cine nu ştie ruteneşte nu se poate ferici, „că în rai se vorbeşte numai 
ruteneşte, şi Isus Christos, când va veni să judece lumea, va vorbi ruteneşte” 
(pag. 16 a broşurii). 

Să nu se mai înfioare, deci, fraţii din Bucovina, dacă unii dintre ei s-ar 
uni cu Roma, căci mare farmec pentru românism zace în acest cuvânt: Roma. 
În el este mântuire şi viaţă pentru Români / Romanus (Unirea, Anul X, Nr. 
51,22 decembrie 1900). 


ID 


1900: Se ştie că Partidul Naţional al fraţilor noştri bucovineni, de 
la venirea în Bucovina a guvernatorului Bourguignon, care l-a nedreptăţit 
atât de mult şi o goană turbată pornise în contra a tot ce e românesc în ţară, 
începuse a face o strajnică, dar demnă opoziţie guvernului asupritor al ro- 
mânilor. Îndeosebi, în ziarul „Patria”, se manifesta această opoziţie şi lupta 
bărbătească a partidului în aplausele poporului se ducea. În tot timpul acesta, 
guvernul rând pe rând a confiscat, din „Patria”, articolele care guvernului i se 
păreau supărătoare. În fine, însă, tiranul nedrept a îmblânzit partidul român, 
prin anumite promisiuni, şi, afară de trei membri valoroşi ai acestui partid, 
domnii deputaţi Dr. Ţurcan, Dr. Popovici şi Dr. 1. Flondor, toți ceilalți au depus 
arma de luptă şi s-au apropiat de guvernatorul duşmănos, pe temeiul unui pact. 

In urma acesteia, ziarul partidului, „Patria”, susținut, mai cu seamă, 
de curentul mai energic al românismului bucovinean, şi-a sistat apariţia şi 
cei ce neîncredere au în sinceritatea şi în iubirea de dreptate a şefului țării 
s-au dat la o parte şi rămân, acum, în aşteptare, până ce fracțiunea bătrânilor 
fruntaşi va face o nouă experienţă cu rezultatul negocierilor de împăcare cu 
guvernul. Cam cum decurg negocierile de împăcare, se vede şi din faptul că, 

neavând alt jurnal de prigonit, guvernul țării a îceput, acum, să confişte şi 
gazata poporală „Deşteptarea”. 
* 

În numărul său mai nou, „Deşteptarea” publică, la loc prim, un articol 
care, între altele, arată că, în 14 mai 1900, s-a ţinut, în Cernăuţi, o adunare de 
aleatori, couvocată nu de dirigenţa partidului, ci de singuraticii deputaţi con- 
servatori (împăcaţi). „La adunarea aceasta, zice numita foaie, au fost invitate 
mai ales persoane, despre care se ştia, înainte, că vor zice „amin” la pacea 
încheiată de deputaţi”. În aduaarea din 14 mai, s-a citit şi „pactul”, încheiat 
cu guvernul, s-a votat o rezoluţie şi s-a dat „vot de încredere” deputaţilor 
împăcaţi. Totodată, s-a hotărât înființarea unei foi române guvernamentale. 

După informaţiile ce le are „Deşteptarea”, cei trei deputaţi români, 
care n-au subscris pactul (domnii Dr. Ţurcan, Dr. Flondor şi Dr. Popovici) 
n-au fost invitaţi la adunare; ei au fost trecuţi cu vederea, prin urmare nu li 
s-a dat posibilitatea de a-şi spune şi ei cuvântul şi de a arăta motivele pentru 
care n-au voit să subscrie pactul. Rezoluţia, ce s-a luat în adunarea din 14 
mai, este următoarea: 


„Un număr mare de bărbaţi de încredere ai Partidului român, întruniți 
într-o adunare, în 14 mai 1900, a deliberat asupra tratărilor de înţelegere, ce 
s-au făcut de către cluburile unite ale deputaţilor români, din camera din Viena 
şi din Dieta ţării, cu guvernul local. 

După nişte discuţii foarte temeinice, asupra necesităţii şi a foloaselor 
pactului, s-a hotărât, cu unanimitate de voturi, ca pactul încheiat să fie bine 
primit, corespunzând el intereselor poporului român. 

Poporul însuşi se ţine, însă, deocamdată în expectativă, până ce nu se 
vor da fapte, care să probeze că, în înţelesul stipulaţiilor făcute, se va ţine cont 
de îndreptăţitele dorinţe şi aspirații ale românilor din Bucovina. 

Deputaţii, pe de altă parte, şi-au rezervat, pe terenul obiectiv, deplina 
libertate a deciziilor despre ţinuta lor în cameră şi dietă”. 


O a doua adunare s-a ţinut, vineri, în 18 mai, tot în Cernăuţi, fiind 
cercetată, aproape exclusiv, de elementele oportuniste. 


* 


Tot „Deşteptarea” arată, un semn cât se poate de trist, cum înţege 
guvernul provincial „împăcarea” cu o parte din deputaţii români. lată anume 
ce spune numita foaie: 


„Semnele împăcării se arată acuma. În comuna Mihalcea, s-a izgonit, 
zilele acestea, din partea consiliului (sfatului) şcolar al țării, limba română 

din şcoală. Înainte cu câţiva ani, în numita comună era numai limba română. 
Doamna Pulcheria de Buchenthal, născută de Costin, a lăsat, în testamentul 
făcut în 24 octombrie 1869, suma anuală de 150 florini (300 coroane), din 
moşia dumisala, anume pentru şcoală, şi anume pentru limba română, în şcoala 
din Mihalcea. La o sistemizare nouă a acelei şcoli, au introdus, însă, domnii 
din consiliul şcolar al ţării şi limba ruteană, pe lângă cea română. Prezidentul 
țării, de pe atunci, contele Goes, a dat poruncă să se silească părinţii ca şă-şi 
înscrie copiii lor la limba ruteană, ceea ce s-a şi făcut. Cu multă râvnă a lucrat, 
la treaba aceasta, pe lângă alţii, încă şi părintele Zaharia Voronca, după cum 
o adevereşte şi Sfinţia Sa, singur, într-o scrisoare, tipărită în numărul 10 al 
„Gazetei Bucovinei”, din 14 februarie 1894. 

Atunci, era vorba că jumătate din copiii umblători la şcoala din Mi- 
halcea învaţă limba rusească. Astăzi, după cinci ani, a pierit urma românilor 
din Mihalcea. Limba română e dată afară din şcoală şi cea rusească e singura 
limbă stăpâtnitoare. Acestea sunt roadele împăcării? De ce nu şi-au asgurat 
deputaţii satele şi şcolie române, contra astorfel de atacuri? Pentru cine va fi 
numit inspectorul şcolar român, când nu vom mai avea şcoli române? (7ri- 
buna Poporului, Anul IV, nr. 91, marţi 16/29 mai 1900). 


ID 


1901: Descoperiri arheologice în Bucovina. Comisiunea centrală 
pentru conservarea monumentelor artistice şi istorice din Viena, spune „De- 
şteptarea”, a luat la cunoştinţă despre înfiinţarea unui muzeu arheologic în 
Siret, care s-a constituit ca o filială a Muzeului Central al Ţării din Cernăaţ, 
apoi raportul conservatorului C. Romstorfer, relativ la săpăturile făcute la 
„„Cetate”, în Suceava. Dezgropate au fost nişte încăperi din împrejurimea 
curții din lăuntru a cetăţii. Acestea sunt o hală mare, lângă capela cetăţii, 
patru încăperi pentru morminte, patru odăi boltite mai mari şi mai mici şi o 
hală mare subterană. În o încăpere se află încă vatra şi fundamentele sobei, 
încăperea a patra o formează mai multe chilii mici. Înaintea acestor încăperi, 
spre curte, se află patru pilaştri, legaţi prin boltituri între-olaltă, peste care se 
reazemă un cerdac. ȘI 

Hala subterană este împărțită în două părţi, prin o boltitură. In molozul 
din această boltitură s-a aflat o monedă de aur, din anul 1525. S-au mai aflat 
o mulţime de alte obiecte mărunte: lacăte, vârfuri de săgeți, inele de alamă, 
ornamente de metal, mărgele de piatră, o bombă de fier, fosforite, cuţit de 
alamă, ciocane, cuie, mănunchiuri de cuțite, monede mici, cahle diferite 
etc., etc. Foarte numeroase sunt diferitele pietre cu ornamente. S-au aflat şi 
o mulţime de lespezi de piatră cu găuri, despre care nu se ştie la ce au fost 
întrebuințate. Foarte interesante sunt diferitele semne ale pietrarilor (Tribuna, 

anul V, nr. 1, miercuri 3 ianuarie 1901, p.4). 


IX 


1901: Lumina şi adevărul înăbușite. „Deşteptarea”, organul Parti- 
dului Poporal Român din Bucovina, iarăşi a căzut jertfă cenzurii. In numărul 
său din urmă, din primul articol au rămas abia câteva rânduri neconfiscate. 
Ceca ce taie Bourguignon, în Bucovina, tot nu va scăpa de lumina publicităţii; 
iată ce-l ustura pe satrapul din Cernăuţi şi pe şleahta sa: 


„Pertractarea în contra domnului adjunct de la judecătoria din Storo- 
Jineţ, Claudie Stefanelli, ce a avut loc sâmbătă, în 8 iunie 1901, înaintea unul 
senat disciplinar al Curţii de apel din Lemberg, s-a terminat cu splendida 
achitare a numitului domn adjunct. La prima privire asupra acestui fapt ca 
atare, abstrăgând de la bucuria generală, produsă în toate cercurile care ştiu 
preţui excelentele calităţi de bărbat şi amploiat ale dlui Stefanelli, chestiunea 
aceasta, a achitării, nu s-ar părea aptă a fi discutată în public. Lucrurile stau, 
însă, cu totul altfel, fiindcă obârşia şi istoricul acestei chestiuni e de natură 
politică foarte pronunţată şi ne oferă o privire clară şi adâncă în dezolantele 
stări de lucruri, ce domnesc în aparatul politic administrativ al acestei ţări. 

Dacă luăm în consideraţie că sentinţa de achitare, rostită de senatul din 
Lemberg, implică tacit şi respingerea acuzei, ridicată de procuratura superioa- 
ră, contra dlui Stefanelli, ca neîntemeiată, trebuie numaidecât să ne întrebăm: 
oare ce îndemn a aflat procuratura superioară de a căuta pricină contra dlui 
Stefanelli, ziua mare, cu lumină, ridicând, ca din senin, voluminoasa acuză, 
căreia i-a alăturat bogatul material probator (de dovezi), constând din 16 
momente agravante, culese de diregătoriile politice, spre a-l face imposibil 
înaintea prepoziţilor săi pe un tânăr amploiat, cu calificaţi excelente, şi a-i 
nimici „mala fide” întregu-i viitor! 

Dacă o diregătorie atât de înaltă a statului s-a putut simţi determinată, 
prin care factor sau prin care moment de oportunitate, la acţiuni care trebuie 
să provoace indignare generală cumplită, autorul intelectual al scandalului 
trebuie demascat, el trebuie târât înaintea tribunalului opiniei publice şi 
stiematizat după merit, ca să servească pentru toate timpurile ce vin drept 
exemplu descurajator. 

Să intrăm, acum, în meritul chestiune ce ne preocupă. Cursul istoric 
al afacerii este acesta: prezidentul ţării acesteia s-a amărât foarte, văzând că 
judecătorii nu voiesc să se supună orbiş dictatelor guvernului, relativ la aşa- 
zişii candidaţi guvernamentali, s-a supărat, văzând că judecătorii, ca santinele 
ale legilor, n-au voit să se întovărăşească cu cei ce călcau legile în picioare, ci 
au ţinut cu totul de incompatibil cu starea lor de judecători de a se identifica 

cu partidul politic, lansat de guvern, partid ai cărui electori au fost recrutaţi 
din indivizi care, de repetate dăţi, au intrat în serioase conflicte cu codul penal, 
şi şi-au câştigat un nume cât se poate de măgulitor. 

Spre ilustrarea acestor maşinaţiuni ale guvernului, amintim numai că 
căpitanul districtului Storojineţ a intervenit personal, la pretor, ca să amâne, cu 
orice preţ, arestarea ce-l aştepta, cu drept cuvânt, pe unul dintre şefii partidului 
guvernamental. Faptul acesta e notoriu. Nu-i lucru de mirat, dacă vedem că 
crescânda prepotenţă a diregătoriilor politice, faţă de judecători, în aceşti doi 
ani din urmă, cu pietate şi respect trebuie să ne aducem aminte de actualul 
prezident al Curţii de apel din Araga, Wessely, care nu s-a sfiit a lua hotărârea 
să disciplineze radical pe judecătorii din Bucovina. Și cum şi-a propus, aşa 
a şi făcut. EI intervine singur, în persoană, pe lângă prezidentul tribunalului 
Clar, află primire călduroasă la guraliva babă de pe piaţa Mariei, află urechi 
atente şi „adâncă pricepere” pentru neatârnarea judecătorilor şi, astfel, începe 
vânătoarea nebună, în formă de nenumărate cercetări disciplinare. 

Auziţi şi vă îngroziţi! Cercetările disciplinare, în contra judecătorilor, 
sunt încredințate căpităniilor districtuale, o procedură menită a face de râs şi 
batjocură orice principii ale justiţiei, împuterniciţii fiind, pe deoparte, înşişi 
pârâşii, în propria lor cauză, a face ancheta, pe de altă parte, subordonându- 
se, întrucâtva, diregătoria judecătorească celei politice. E drept că, în cazul 
acesta, a trebuit să se procedeze cu multă precauţie, fiindcă nu e înțelept a se 
expune pericolului de-a încape pe mâinile judelui penal, din cauza depunerilor 
mincinoase, stoarse sub presiunea diregătorului politic. 

„Genialul” prezident al ţării însă şi-a făcut o socoteală falsă. E doar 
secret public că rău a umblat sărmanul Bourguignon, la Excelenţa sa, prezi- 
dentul Curţii de apel din Lemberg, Tchorznicki, când a încercat a-l câştiga 
pentru „scopurile sale candide”. Că prezidentul Clar s-a simţit, poate, îndemnat 
a ţine cont, în rapoartele sale, de dorinţele prezidentului ţării, nu ne mirăm 
deloc, cunoscute fiindu-ne calităţile acestui bărbat. Pentru noi este aceasta 
o nouă dovadă cât demult este neglijată ţara noastră, în orice privinţă, dacă 
judecătoriile ei sunt încredințate conducerii unui atare amploiat. Se pare 
că, cu numirea domnului Clar ca prezident al Tribunalului ţării, s-a avut în 
vedere tendinţa de a nu contrapune prezidentului ţării o persoană de calitate 
superioară. 

Fie, însă, orişicum, judecătorii mai înalţi şi-au rostit sentinţa lor! Ju- 
decători care desigur nu aparţin Partidului Poporal Român din Bucovina şi a 
căror obiectivitate stă mai presus de orice discuţie. Privim cu linişte sufletească 
deplină şi spre finitul celeilalte duzini de cercetări disciplinare, pendinte asupra 
altor judecători. De mare şi îndreptățită îngrijire însă suntem cuprinşi, când 
vedem că prezidentul țării demoralizează, cu destructiva sa tactică, diregăto- 
riile şi cercuri întregi sociale din Bucovina, ba nu se sfiieşte a atrage în apele 

sale chiar şi pe ofiţerii activi. Dar nu vom suferi, niciodată, ca el să-şi subjuge 
în mod frivol, sub picioarele sale, neatârnarea judecătorilor țării. 

In contra acestor apucături, din partea prezidentului Bourguignon, 
vom lupta fără orice considerare şi în modul cel mai vehement” (7ribuna 
Poporului, Anul V, Nr. 104, miercuri 6/19 iunie 1901). 


lei 


1901: Un polon, despre raporturile bucovinene. În şedinţa din 16 
iulie 1901, a camerei Bucovinei, deputatul cav. de Wiesiolowski a interpelat 
guvernul pentru revoltătoarea inundare a străinilor în Bucovina, mai ales 
în diregătoriile administrative, îndeosebi în cele de finanţe. „Fiii ţării sunt 
preferaţi, în mod sistematic, a zis oratorul, iar posturile de rând sunt ocupate 
de străini. Cauza acestor stări anormale nu e de căutat în lipsa de puteri po- 
trivite, cunoscut fiind că şcolile bucovinene, în special universitatea, oferă o 
creştere abundentă, iar juriştii bucovineni stau la culmea misiunii, după cum 
au adeverit şi mari autorităţi juridice din afară. 

Bucovinenii sunt preferaţi din alte motive. Modul cum sunt preferaţi 
fiii ţării rectifică părerea ce domneşte în popor, că adică Bucovina, întocmai 
ca o ţară cucerită prin foc şi sabie, nu e tratată cu acea bunăvoință și dreptate, 
pe care fiecare provincie austriacă e îndreptăţită a o pretinde”, 

„Acestea sunt constatările unui Polon, zice „Deşteptarea”, nicidecum 
ale unui „român fanatic”, după cum i-ar place baronului Bourguignon a scuza 
bunăvoința nemăsurată a guvernului faţă de ţară şi poporul băștinaş. 

Am citat anume câteva pasage din interpelarea polonă, spre a arăta 
ce părere au chiar străinii despre procedura cu importurile nesfârşite. Dacă 
considerăm, încă, că deputatul polon n-a fost, nici nu este fire opoziţională 
faţă de guvern, dacă ştim că numărul polonilor bucovineni e aproape disparent 
Şi, prin urmare, nu poate fi vorba de preferări a fiilor poporului polon, dacă 
ne mai aducem aminte de câte ori şi în câte rânduri au fost şi sunt preferaţi 
fiii poporului nostru, odinioară unic străpânitor al acestei ţări, trebuie să ne 
mirăm de unde mai avem noi încă atâta răbdare şi cum de nu se revoltă şi 
ultima licărire de bărbăţie naţională din sufletele noastre româneşti! Sau nu 
mai sunt în stare a se revolta, căci aşa s-ar părea, dacă i-am judeca pe românii 
bucovineni după „representanţii” lor, legitimaţi de baronul Bourguignon, şi, 
atunci, orice tânguiri ar fi oftate de bătrânii fără putere”, încheie „Deşteptarea”. 


* 


În urma magistralei vorbiri a valorosului şef al Partidului Poporal 
Naţional din Bucovina şi deputat, vorbire rostită în 8 iulie 1901, în dieta ţării, 
toţi românii, de pretutindeni, şi-au îndreptat privirile asupra noilor evoluţii, 

prin care trece cauza asupriților noştri fraţi bucovineni, şi admiră atitudinea 
bărbătească a bravului fruntaş. Ca o dovadă despre aceasta, sunt şi următoarele 
adrese de aderenţă, trimise la adresa dlui Dr. Iancu cav. de Flondor: 

„„Cooperatorii români, adunaţi astăzi (8 iulie), în Cernăuţi, mulțămin- 
du-vă pentru apărarea energică a preoțimii, contra insinuărilor infame, vă 
votează absolută încredere şi aderenţă nemărginită în toate. Cernăuţi, 8 iulie 
1901” (Urmează 58 subscrieri..). 

„Dlui Dr. lancu cav. de Flondor, Storojineţ, Bucovina: Inspiraţi de ţinuta 
dumneavoasră vrednică, în lupta pentru interesele naționale, vă asigurăm de 
nestrămutata noastră iubire şi alipire. Totodată, exprimăm dispre ţulnostru faţă 
de trădători naţiunii, de pănura lui loan Lupul. Tinerimea română din Viena”. 

„Dr. lancu Flondor, Storojineţ, Bucovina. Admiraţie şi încredere 
distinsului luptător al neamului romanesc. Lupta energică, desvoltată contra 
duşmanilor, ne însufleţeşte. Cauza Partidului Poporal Român din Bucovina 
e cauza întregului neam, iar cei ce s-au lepădat de neam, pactizând, de dragul 
strălucitei poziţii, ca lancu Lupul, sunt ţinta dispreţului naţional. Trăiască 
Partidul Poporal Român! Trăiască reprezentanța lui; trăiască lancu Flondor! 
/ Studenţimea română din Graz” (Zribuna Poporului, Anul V, Nr. 127, du- 
minică 8/21 iulie 1901). 


II 


1902: Vestea morţii lui Mihai Teliman. Mihai Teliman, ziarist din 
Bucovina, a decedat. „Deşteptarea” îl prezintă în următorul chip: „I-a căzut 
pana. Mort e acum şi el, sărmanul, după o lungă suferinţă. Prin un deceniu a 
răspândit surâsuri şi hohote de râs în jurul său şi prin toate casele româneşti 
din Bucovina. Pana lui cultiva, cu măiestrie neîntrecută, umorul, ironia şi 
satira. Pentru ea, stilul elegant şi spiritual era un idol. 

Pe la 1892, Mihai Teliman a început a serie foiletoane la „Gazeta 
Bucovinei”, validându-se, din capul locului, ca un stilist şi scriitor de frunte. 
Chiar „Convorbirile literare” au devenit atente la scrierile lui şi au reprodus 
o parte din foiletonul „Dimitrie Bunduşca”, tipărit, la 1897, în „Patria”. Cine 
nu a râs, din tot sufletul, când a citit „Victima lui u mut”, „„Cazacul Nencu”, 
„Siretul”, „Ziua lui Probus” şi aşa mai departe, un şir întreg de foiletoane 
scăpărătoare de sarcasm şi de spirit! 

Impresionabil ca un copil, acum râdea, glumea şi se gândea la poznă, 
şi un cuvânt, o trăsătură a feţei puteau să pună frâu voii bune, spre a-l abate 
către melancolie, din care cu nespusă dezinvoltură izbucnea în veselie. În 
contact, îi plăcea harţa vorbei spirituale; provoca cu drag conflicte, spre a 
le sfârşi în hohote de râs. Era un om original, în felul său. Individualitatea 
lui pretindea răsfăţarea copilului. Nu putea suferi sclavajul intelectual, mai 

ales când tutela era de ordine prea inferioară. Se răzbuna prin şozenii şi prin 
glume, cu toată bunătatea sufletului său. Era satiric şi ironic, dar cinismul, 
soţul egoismului, era departe de el. Uşor se lăsa răpit de însufleţire. Pentru 
exprimarea ei, găsea nu accente, ci acorduri întregi. 

A luat parte şi la politica militantă, ca redactor în ziaristica română 
bucovineană, mai întâi la „Gazeta Bucovinei”, al cărei şef-redactor a fost, 
din toamna anului 1895, până în primăvara anului 1896; după apunerea ei 
şi fundarea „Patriei”, la 1897, a stat ca redactor la acest ziar, mai multe luni; 
a fost, apoi, şef-redactor al foilor „Sentinela” şi „Timpul”, care ambele au 
trăit numai câte puţine luni. Spre sfârşit, a colaborat la „Deşteptarea” şi la 
„Bukowinaer Journal”, unde şi-a scris ultimele foiletoane, în limba germană. 

De trei ani, încoace, s-a încuibat în el tuberculoza. Încet, încet, a înce- 
put a i se tăia firul vieţii şi, vineri (19 decembrie n. n.), la 2 ore p. m, şi-a dat 
sufletul, la Siret, unde petrecea sub îngrijire frățească. 

Vestea morţii lui Mihai Teliman, deşi nu era neaşteptată, va fi primită 
cu regrete pretutindeni, unde el şi scrierile lui au fost cunoscute. Scrierile 
lui, îndată ce vor fi pătruns în cercuri mai largi, îi vor cuceri, între scriitorii 
noştri moderni, locul unuia dintre cei mai buni stilişti români. Fie-i ţărâna 
uşoară! Doarmă în pace!” (Tribuna Poporului, Anul VI, Nr. 230, miercuri 
11/24 decembrie 1902) 


Dă 


1902: Subsemnatul Franz Ritter des Loges, primar şi deputat al 
oraşului Suceava (Bucovina-Austria), şi Vartires Ritter von Prunkul, pro- 
prietar, viceprimar şi preşedinte al comunităţii armene de cult oriental din 
Bucovina, de comun acord la Suceava au exprimat lor adeziune la eforturile 
care se fac, în cadrul Congresului care se ţine la Bruxelles, în zilele de 17 şi 
18 iulie, pentru a saluta nefericitul popor armean din Turcia, aprobând toate 
demersurile care se fac, în măsura puterilor lor, şi vă roagă să treceţi numele 
lor între cele ale aderenţilor la Congres. / Franz Ritter des Loges / Vartires 
Ritter von Prunkul!5. 


IX 


1903: Constituirea Centralei însoţirilor economice române din 
Bucovina. Marţi, în 10 martie a. c., fraţii noştri din Bucovina au pus funda- 
mentul la o operă nouă, menită să consolideze poporul de acolo, făcându-l 
capabil de un nou avânt şi o nouă energie de viaţă, anume au înfiinţat Centrala 


15 Congresul Armeanofil — n. n. 

însoțirilor economice române din Bucovina. 

Adunarea a fost prezidată de dl baron Eudoxiu Hurmuzachi, care, în 
cuvântul de deschidere, a zis, între altele: „Însoţirile noastre, dacă vor fi bine 
conduse şi grijite, pot să fie de mare folos pentru poporul român, dacă însă 
vor fi rău alcătuite, pot să devină şi un năcaz, şi un pericol”. 

Urmă la cuvânt dl Mihail Bendevschi, întemeietorul primelor însoţiri 
Raiffeisene române (Și-a însuţit meritele lui Grigore Filimon — n. n.), care a 
accentuat însemnătatea ce o va avea Centrala, pentru regenerarea economică a 
poporului român din Bucovina. Apoi, a raportat asupra proiectului de statute, 
prezentat adunării, citind şi explicând dispoziţiunile principale ale statutelor. 

La discuțiunea asupra proiectului de statute, au participat mai mulți 
oratori, între care şi Dr. Trubrig, directorul Centralei germane din Bucovina. 
Discuţiunea a fost mai vie în jurul chestiei părtăşiilor şi garanţiei. După clarifi- 
carea, în toate direcţiunile, statutele au fost votate în bloc. Au fost prezentate 69 
declaraţii de intrare, din partea a tot atâtor însoţiri române în sistem Raiffeisen, 
şi 16 declaraţii de intrare, de la oameni distinşi din Bucovina. 

Director a fost ales dl Nicu Balmoş, iar în direcţiune şi în consiliul de 
control, tot fruntaşi. Noul director a rostit, apoi, o frumoasă cuvântare, din 
care, după „Deşteptarea”, cităm următoarele: „Pentru delăturarea cămătăritului 
şi pentru îmbunătăţirea şi ridicarea stării economice a poporului muncitor, 
de la ţară, s-au dovedit, până astăzi, ca cel mai puternic mijloc însoţirile de 
păstrare şi credit, după sistemul lui Raiffeisen, pentru că aceste însoţiri lucrează 
cu dobândă cât se poate de ieftină, se acomodează referinţelor materiale ale 
agricultorilor şi, pe lângă asigurarea financiara a împrumutului, caută ele, mai 
ales, ca un împrumut dat să aducă efectiv şi un folos material. 

Însoțirile de păstrare şi credit, după sistemul Raiffeisen, sunt baza 
tuturor celorlalte acţiuni, ce le va întreprinde Centrala, pentru a uşora soarta 
agricultorilor” (Revista economică, Anul V, Nr. 14, 4 aprilie 1903). 


lei 


1903: Biserica Mirăuţilor. Biserica aceasta se încă se află acum sta- 
diul reconstrucției... Cu ocaziunea renovării ei de acum, s-a aflat, între două 
cărămizi, zidite în partea de sus a cupolei, o groşiţă (Dreigrâscher), de pe 
timpul lui Sigismund al III-lea. Acest fapt ar dovedi că acea parte a cupolei a 
mai fost renovată, spre finea veacului al XVI-lea. Mai departe, s-a descoperit 
un semn, sculptat în o piatră la uşa principală; acest semn ar fi, după forma 
sa, simbolul unei societăţi de sculptori (pietrari) germani din jumătatea pri- 
mă a secolului al XVI-lea. În urmă, s-a dezgropat şi o piatră mormântală, în 
apropierea bisericii, pe care se află cioplit anul 1700, semn că, pe acel timp, 
grădina din jurul bisericii se întrebuința ca cimitir. 

Din toate acestea şi pe baza încă câtorva descoperiri de natura acestora, 
arhitectul Romstorfer susține ca probabilă părerea că biserica Mirăuţilor, după 
devastarea ei din 1515, a mai fost renovată şi întrebuințată spre scopurile 
cultului dumnezeiesc. Alte date, relative la istoria acestei biserici, nu aflăm, 
până în timpul anexării Bucovinei la Austria. 

În acest timp, ea era o ruină fără proprietar. În anul 1781, când a între- 
bat Comisiunea pentru delimitarea moşiilor şi introducerea cărţilor funciare, 
care funcţiona în Suceava, de proprietarul bisericii, ea nu a fost reclamată 
de nimeni. „N-au făcut aceasta — după cum zice prof. Onciul — nici măcar 
episcopul, cu consistoriul său, sau cei 23 de arhimandrţi şi egumeni ai mănăs- 
tirilor”. Astfel, prima prima biserică mitropolitană a Moldovei, după trecerea 
Bucovinei la Austria, a fost declarată de proprietate erarială. Caracteristic 
pentru acele timpuri. 

Pentru ca să se ridice oraşele, pe atunei era permis oricui voia numai 
să zidească să întrebuinţeze, ca material de zidit, ruinele ce erau în propri- 
cetatea erariului. Aceasta s-a decretat printr-un emis aulic şi faţă de ruinele 
din Suceava. Prin acest decret era hotărâtă şi soarta bisericii Mirăuţilor. Dar 
sentimentul de pietate al locuitorilor din Suceava, faţă de locurile sfinte, a 
scăpat-o de totala nimicire. Ei, după un răpuns nefavorabil (câte 25+25 bețe), 
primit de la comisarul Sucevei, se îndreaptă, în anul 1792, într-o jalobă, către 
Consistoriu, cu rugarea ca să se întrepună la locurile competente pentru păs- 
trarea bisericeii. Consistoriul aşterne jalba la Oficiul cercual. Oficiul cercual, 
în urma unor desluşiri tendenţioase, primite de la comisarul Sucevei, provoacă 
cu asprime Consistoriul ca să îndrume târgoveţii din Suceava, la pace şi linişte, 
ceea ce se şi împlineşte. 

Probabil fiindcă biserica ajunsese un obiect de ceartă şi neînţelegeri, 
erariul vinde locul pe care se afla ea şi, după ce trece prin mâna a doi pro- 
prietari, al treilea, loan Floarea, care cumpărase locul, cu biserică, cu tot, îl 
dăruieşte cu totul, în anul 1799, comunităţii greco-ortodoxe din Suceava. 
Astfel, biserica Mirăuţilor ajunge, iarăşi, în posesia confesionalilor greco- 
orientali din Suceava. 

Pe la anii 1825, precum şi între anii 1854 şi 1859, ea a fost dată în 
mâna erariului militar, care a folosit-o ca magazie. O parte din preţul arendei 
s-a întrebuințat ca speze pentru acoperirea bisericii, spre a o scuti de ploi. 
După anul 1859, iarăşi a fost dată în arendă la diferiţi neguțători, pe un preţ 
de bagaelă. Intre acestea, însă, atenţia bărbaţilor specialişti într-ale arhitecturii 
a fost mai tot timpul atrasă asupra acestei biserici, în care au recunoscut unul 
dintre cele mai venerabile monumente arhitectonice din ţara Bucovinei. În 
anul 1885, cu ocazia vizitei canonice, ce o făcuse mitropolitul mult regretat 
Silvestru Morariu în părţile Sucevei, a vizitat şi biserica Mirăuţilor şi a pri- 
mit, de la reprezentanții proprietarilor ei, promisiunea că cedează Fondului 

religionar dreptul lor de proprietari, dacă biserica va fi renovată pe spezele 
Fondului. În urma acestei învoieri, încă din anul 1886, se îndreptă mitropolitul 
Morariu către Maiestatea Sa cu rugarea ca să conceadă restaurarea acestei 
biserici, pe spezele Fondului religionar, dând ca motiv al reconstruirii lipsa 
unei biserici destul de spaţioase, în care să se adune tinerimea studioasă, la 
rugă, în duminici şi sărbători. 

Astfel se încep pertractările între guvern şi consistoriu şi se sfârşesc cu 
rezultatul că, în anul 1892, Maiestatea Sa încuviinţează preliminarul pentru 
reconstruirea bisericii. 

Executarea proiectului de reconstruire şi conducerea lucrărilor tehnice 
a luat-o asupra sa arhitectul Romstorfer, iar pictarea bisericii — pictorul aca- 
demic Carol lobst. Reconstruirea, amăsurată stilului original, s-a început în 
iulie 1898 şi a durat 5 ani, dara fost făcută cu atâta succes, încât, azi, biserica 
Mirăuţilor e un giuvaer al artei. Biserica nu ne impune prin mărime, o admi- 
răm, însă, cu atât mai mult, pentru artă, pentru frumuseţea şi drăgălăşenia ei 
(Telegraful Român, anul LI, nr. 134, sâmbătă 6/19 decembrie 1903, p. 546). 


— 


1904: Apel din Bucovina. Către meseriaşii români. Redacţia foii 
„Viitorul” a clerului ortodox român din Bucovina, ce apare în Cernăuţi, 
adresează, în numărul său ultim, către fraţii români din Transilvania, un apel 
cu următorul cuprins: „Vă rugăm să binevoiţi a ne trimite cât de multe adrese 
de meseriaşi români, din toată branşa, care ar fi dispuşi a primi la învăţătură 
băieţi români din Bucovina. Condiţiile şi timpul cât va dura învăţătura încă 
dorim a le şti” (Bunul econom, Anul V, Nr. 27, 17 iulie nou 1904, pp. 4 şi 5). 


lei 


1904: Mormântul lui Ştefan cel Mare. Mormântul acestui Domn 
erou, despre care poporul român pomeneşte cu atâta mândrie şi emoție şi-i 
atribuie tot ce-i mare şi vitejesc din trecut, se află în Bucovina, în mănăstirea 
Putna. Ea este situată la poalele munţilor, în districtul Rădăuuţilor. Capitala 
acestui district este oraşul Rădăuţi, situat pe linia ce duce, de la Suceava, spre 
Cernăuţi, capitala Bucovinei. La 30 de kilometri de acest oraş, spre apus, la 
poalele munților Carpatini, într-o regiune romantică, se află comuna Putna, 
în care fiecare loc şi fiecare culme aminteşte o faptă măreaţa din trecutul 
românilor, aproape o legendă. La capătul acelei comune, se află mănăstirea 
Putna, înfiinţată de către Ştefan cel Mare. 

Mănăstirea este înconjurata cu un zid cu metereze, având, spre răsărit, 
poarta de intrare, cu un turn înalt, şi, spre apus, un alt turn, în care se păstrau, 

în timpuri de restrişte, tezaurele mănăstirii şi ale boierilor. Zidurile mănăstirii 
nu sunt de pe vremea lui Ştefan cel Mare, ci din timpul lui George Ştefan 
Vodă, care a reînnoit-o, după ce au dărâmat-o Vasile Lupul şi cazacii lui Ti- 
muş. Asta o adevereşte inscripția slavonă, deasupra uşii de intrare a bisericii: 


„Această biserică a înnoit-o lo George Ştefan Voievod şi s-a săvârşit 
în zilele lui Istratie Dabija Voievod, în anul 7170 (1662)”. 


Toată biserica mănăstirii este presărată cu morminte, care aparţin 
familiei lui Ştefan cel Mare. 

Plini de emoție, trecem porticul, pronaosul şi naosul bisericii, spre a 
ne apropia de mormântul lui Ştefan cel Mare, care se află în dreapta naosu- 
lui sau templului bisericii. „Apropierea de mormântul lui Ştefan, îi umple 
sufletul de nişte mişcări lăuntrice, care te transportă în trecutul cel glorios 
al ţării, condusă de acest extraordinar bărbat, mare erou şi mare politician. 
Mişcarea sufletească te înfiorează, te umple de lacrămi şi te zguduie în toată 
existenţa fizică şi spirituală. Ce va fi fost el, în viata lui, dacă numai umbra 
lui are atâta putere morală?” (Melchisedec, O vizită la câteva mănăstiri din 
Bucovina, £. 252.) 

Un mausoleu de piatră, cu păreți de sticlă şi decorat cu arabescuri, 
indică mormântul lui Ştefan cel Mare. Un acoperemânt sau, cum se zice în 
limba ecleziastică, un pocrovăţ de catifea roşie, brodat cu flori de aur, acoperă 
piatra mormântală. Pe marginea pocrovăţului se află următoarea inscripție 
slavonă (bulgară ecleziastică), pe care o dăm aci în traducere: 


„Io Bogdan Voievod, cu mila lui Dumnezeu Domnitorul ţării Moldovei, 
a înfrumusețat şi a acoperit, cu acest acoperământ, mormântul tatălui său, lo 
Ştefan Voievod, care a domnit în ţara Moldovei 47 de ani şi trei luni şi care 
s-a mutat în veşnicul locaş, în anul 7012 (1504), luna iulie, ziua a doua, în 
ora a patra din zi”. 


Dedesubtul acestui acoperământ se află piatra mormântului, de forma 
unui trapez, care este de marmoră albă şi decorată cu ornamente gotice. Pe 
marginea pietrei mormântale se află următoarea inscripţie slavonă (bulgară 
ecleziastică): 


„Evlaviosul Domn, lo Ştefan Voievod, cu mila lui Dumnezeu, Domn 
al ţării Moldovei, fiul lui Bogdan Voievod, ctitorul şi ziditorul acestui sfânt 
locaş, care aici zace şi s-a mutat la veşnicele locaşuri în anul 7... luna... şi a 
domnit ani” . 

Data morţii lui Ştefan cel Mare lipseşte şi este indicată numai pe po- 
crovăţul făcut de fiul lui, de Bogdan Voievod. Inscripţia mormântală a fost, 
deci, pregătită de însuşi Ștefan cel Mare. 

în deceniile din urmă, s-au aşezat, lângă mormântul lui Ştefan cel 
Mare, mai multe urne de sticlă, în ele se află, după cum arată hârtiuţele de 
deasupra capacelor urnelor, resturile aflate în mormântul lui Ştefan cel Mare 
şi în celelalte morminte ale bisericii, la anul 1856, când ele au fost deschise de 
guvernul austriac. Cităm din aceste resturi: o parte dintr-o hlamidă domnească, 
desigur din mormântul lui Ştefan cel Mare, câteva inele de aur din mormântul 
lui Bogdan Vodă, o maramă sau o broboadă a unei Doamne, brodată cu sârme 
de aur, şi o pereche de cercei de aur, de formă lungăreaţă şi lucraţi jour. 


Grigore Ureche, în cronica sa, zice astfel despre moartea lui Ştefan- 
cel-Mare: „In anul 7012 (1504), multă vreme dacă s-a întors Ştefan Vodă, de 
la Pocuția, la scaunul său, la Suceava, fiind bolnav şi slab de ani, ca un om ce 
era într-atâţia ani, în patruzeci şi şapte, tot în războaie şi osteneli şi neodihnă, 
în toate părțile, de se bătea cu toţii şi, după multe războaie cu noroc ce a făcut, 
cu mare jale a răposat marţi, iulie, în 2. Era acest Domn om nu mare la stat, 
întreg la minte, nelenevos şi lucrul său ştia să-l acopere; şi unde nu cugetai, 
acolo îl aflai. La lucruri de războaie meşter, unde eră nevoie el însuşi se vâra, 
ca, văzându-l ai săi, să nu se îndărăpteze. Şi, pentru aceea, rar război de nu 
biruia. Aşişderea, şi unde îl biruiau alţii, nu pierdea nădejdea, că, ştiindu-se 
căzut jos, se ridica deasupra biruitorilor. 

Ingropat-au pe Ştefan Vodă în mănăstirea Putna, cu multă jale şi plân- 
gerea tuturor locuitorilor ţării, cât plângeau toţi ca după un părinte al lor; că 
cunoşteau toţi că s-au scăpat de mult bine şi apărare. Ci, după moartea lui, 
îi ziceau sfântul Ştefan Vodă, nu pentru suflet, ci pentru lucrurile sale cele 
vitejeşti, pe care nimenea din Domni, nici mai înainte, nici după aceea nu 
l-au ajuns”. 


Dintre contemporanii lui Ştefan cel Mare, medicii venețieni, doctorul 
Muriano şi Leonardo de Massuri, care au petrecut la Curtea din Suceava, 
descriu caracterul lui, în culori foarte vii. Leonardo de Massuri zice că Şte- 
fan „s-a arătat, la moarte, ca şi în viaţă şi în sănătate, în acelaşi timp teribil şi 
prudent”. ară doctorul Muriano scrie, din Suceava, în 27 decembrie 1502: 
„Ştefan este foarte înţelept, iubit de supuşii săi pentru clemenţa, justiţia, 
energia şi liberalitatea lui, bine constituit la corp, afară numai de gravul 
morb, de care sper să-l vindec. Ştefan zice că e înconjurat, din toate părțile, 
de duşmani, cu care avuse, până acum, 36 bătălii, învingându-i în 34 şi fiind 
învins numai în două”. 

Lângă mormântul lui Ştefan cel Mare, se află portretul lui. Este o lu- 
crare de la sfârşitul secolului trecut (al XIX-lea —n. n.) şi o imitație a chipului 
lui Christos din ceasloavele româneşti. Căutătura lui Ştefan cel Mare este a 
unui mort, ochii lui sunt închişi. Portretul acesta nu e adevărat. 


Cronicarul Grigore Ureche zice că Ştefan cel Mare a zidit 44 de mă- 
năstiri şi biserici. În mai toate aceste biserici se află zugrăvit şi portretul lui, şi 
anume pe păretele de ctitorie, din templul bisericilor sau în Evangheliile din 
vremea lui Ştefan cel Mare, care se păstrează, acolo, până în ziua de astăzi. 

Pe păretele de dedicație, din templul bisericilor din Voroneţ, Bădeuți şi 
din Pătrăuți, toate în Bucovina, se află portretul lui Ştefan cel Mare, al Doam- 
nei sale, Maria, al fiului lor, Bogdan, şi al fiicelor lor, şi anume la biserica din 
Pătrăuți a două fiice. Ștefan cel Mare, de obicei în costum roşu, este mic la 
statură, cu faţa plină, fără barbă şi cu mustăţi, cu păr lung, blond şi cu capul 
cam plecat; ţine biserica respectivă, oferind-o lui Iisus Christos. 

La aceste portrete găsim, însă inconvenientul că bisericile acestea au 
fost devastate, în mai multe rânduri, şi apoi, iar reînnoite. Arhitecţii austrieci 
au constatat că, în bisericile din Bucovina, se găsesc mai multe pături de 
zugrăveli, care provin de la reînnoiri. Portretul de la Voroneţ este din anul 
1546, adică de pe când Ştefan cel Mare nu mai trăia. 

Un criteriu sigur oferă, însă, portretele lui Ștefan cel Mare, ce le găsim 
pe mai i multe obiecte de pe vremea lui, care nu au fost supuse unei înnoiri şi au 
rămas intacte, până în ziua de astăzi. Aceste obiecte sunt dverele sau perdelele 
de la uşile Împărăteşti ale catapetesmei bisericeşti, epitrafile şi evangheliere. 

In tetraevanggelierul din biserica Gura Humorului, scris în 1487, pe 
epitrafilul din biserica de la Pătrăuți, fără dată, şi pe dvera din mănăstirea 
Putna, din anul 1500, tustrele dăruite de însuşi Ştefan cel Mare, fiind în viaţă, 
se află portretul lui, care, în executare, se aseamănă mai mult cu portretul din 
biserica Voroneţului. Ştefan este mic la statură, cu faţa plină, fără barbă, cu 
mustăţi şi păr lung şi blond / Dionisie OLINESCU (Familia, Anul XL, Nr. 
28, 11/24 iulie 1904). 


lei 


1904: Serbarea lui Ştefan cel Mare. Escursiunea ce se va întreprinde, 
cu această ocaziune, în Bucovina, va cuprinde vizitarea mănăstirii Putna şi 
a cetăţii Suceava. Cred că e locul, aici, de a aminti cititorilor noştri şi celor 
care vor lua parte la acest pelerinaj că, vizitând aceste localităţi, vor rămâne 
uimiţi de lucrurile ce le vor vedea. Rămășițele monumentelor lui Ştefan cel 
Mare nu le vor găsi în ruină, ci restaurate şi îngrijite, prin o bună administraţie. 

De ani de zile, profesorul C. A. Romstorfer s-a ocupat aşa de mult cu 

architectura mănăstirii Putna, cu repararea şi decorarea mormântului marelui 
nostru Domn, cu restaurarea mitropoliei Mirăuţilor din Suceava, cu dezgropa- 
rea ruinelor cetății Suceava şi cu instituirea unui muzeu. Toate aceste lucrări 
sunt, astăzi, terminate şi aduse la bun sfârşit, prin sârguinţa neobositorulul 
architect C. A. Romstorfer. 

Mănăstirea Putna excursioniştii vor găsi-o restaurată, cu toate depen- 
dinţele ei; biserica, cu felul învelitorilor, după cum era, înainte, la toate clădirile 
decultale lui Ştefan cel Mare. S-au păstrat, cu sfinţenie, toate pisaniile şi marca 
țării Moldovei. Ruinele mănăstirii Mirăuţi din Suceava, unde, odinioară, erau 
moaştele Sfântului loan cel Nou, este de asemenea restaurată. Cetatea Suceava 
a fost dezgropată şi curăţită până în temelii; astăzi, se poate cunoaşte unde 
a fost locuinţa Domnului, capela cetăţii, dependinţele, magaziile bastionale 
şi toate întăririle. În muzeul instituit în Suceava, se vor vedea toate obiectele 
scumpe istoriei noastre, care sau găsit în ruinele cetății (Tribuna, anul VIII, 
nr. 114, 16/29 iunie 1904,p.4). 


Zi mare, zi luminată, zi de cucernică evlavie, zi înălţătoare de suflet, 
în care toate inimile româneşti se întâlnesc în tainică închinare şi proslăvire 
a celui mai strălucit român, care a purtat coroană pe fruntea sa mândră... 
Sunt patru sute de ani, de când un mormânt s-a închis, stropit de lacrimile 
unul neam întreg, deschizând poarta mare a nemuririi, a gloriei veşnice, în 
calea lui Ștefan cel Sfânt şi Mare. Nu-l încăpea mica sa ţărişoară, Moldova, 
pe acest mare Voevod, căci el în suflet purtat-a vigoarea, vrednicia şi idealul 
unui neam întreg. Nu-l răbdau în tihnă pe marele Voievod îngânfații şi piz- 
muitorii vecini, contra cărora, o jumătate de veac, purtat-a războaie eroice, 
sprijinindu-şi pe spadă tronul falnic, făcând să răsune pământul de gloria 
neamului românesc şi să se înalțe la ceriuri stăruitoare rugi de mulțumire și 
preamărirea lui Dumnezeu, pentru izbânda Froului şi a eroicului său popor. 

Din negre zile de lupte pentru tron, pentru mărire trecătoare, dintre 
chemaţi după sânge, dar nu aleşi prin virtuțile lor, se ridică Ștefan şi se înalță 
prin spadă la domnie, la o domnie nu de bun trai şi stăpânire, ci de slujbă 
grea şi trudă neîntreruptă, de lupte necurmate pentru statornicirea în bine şi 
pregătirea pentru viitor a unui neam, vlăstar al celui mai mare, mai strălucit, 
mai mândru şi mai eroic popor... ŞI venit-au grele zile, amare zile peste mica 
Moldovă, căci unul peste altul urmează strigătele santinelei: „Sari, Ştefane 
la hotară, / Ca intrat sabie-n ţară!”... Şi se-ncruntă Leul Moldovei; şi răsună 
tulnicul prin păduri şi codri; şi vin, vin şi curg plăieşii cu capete pletoase, pe 
cai mărunți şi iuți; se înşiră oştirea; porneşte la luptă; şi vine biruitoare... lar 
Ştefan înalță biserici şi mănăstiri, pentru mărirea lui Dumnezeu, biruitor prin 
sabia sa... Clopotele răsună de sărbătoare. Biruinţa crucii o serbează luptătorii, 
un popor întreg; iar în fruntea lor, cu fruntea plecată la altar, aduce rugi de 

mulţumire Tatălui ceresc cel mai cucernic domnitor, Ştefan cel Sfânt şi Mare... 

Tunuri rupte se aduc la Suceava, e bucurie mare şi sărbătoare... Şi 
steaguri rupte, luate de la neamuri din patru părți ale lumii, stau grămadă... 
Semiluna e în pulbere, la pământ, iar patruzeci de cruci pe vârfuri de biserici, 
pe turnuri zvelte strălucesc, în soare, ca semne de biruinţă şi scuturi ale nea- 
mului; strălucesc ca sufletul mare şi strălucit al lui Ştefan. Strălucesc sfintele 
semne ca puterea credinţei, cum străluci-va în veci numele marelui Voevod, în 
mândria neamului românesc; strălucesc cum străluci-va în etern, pe paginile 
istoriei, numele apărătorului creştinătăţii... 

E linişte în Moldova şi pace. Holdele aurii se pleacă în bătaia vântulul; 
dinspre mare, din vârfuri de falnice cetăţi, fâlfâie steagul moldovean; în inima 
Ardealului, un Arhiereu pomeneşte, în rugile sale din altar, numele lui Vodă; 
adânc, peste Prut, oştirea română stă, în tihnă, de pază. Dreptate face din 
scaunul său de la Suceava Domnul cel mare şi bun. Se înclină cu smerenie 
blândul român, sfiosul „vecin”, la domneasca dreptate, căci Ştefan nu este 
domn al boerilor, ci părinte al poporului... Binecuvântare răsună din largul 
țării asupra blagoslovitei domnii, căci Domnul Ştefan, cel mare în războaie, 
e strălucit în pace... Neînfrânt şi neînfricat în luptă, el era drept şi sfânt în 
judecăţi... 

Dar iată că volbură vestitoare de furtună se ridică, de la miază-noapte, 
căci nu-l lasă pe leah în tihnă laurii „spadei creştinătăţii”. Şi s-a pornit furtună; 
şi vuiesc munții, zboară săgețile arcaşilor ca ploaia; se prăvălesc stejari, de fac 
morminte deschise trupurilor îndrăzneţilor călcători peste hotarele Moldovei, 
cu arma în mână... Şi câţi n-au păţit-o ca dânşii!... lar Domnul cel Sfânt şi Mare 
lui Dumnezeu prinos aduce pentru neamul său... Dar tâng şi jale cuprinde 
sufletul de erou, când răpitorilor vecini tovarăș [i se face domnescul frate, de 
peste Milcov. Şi amarnice zile, crunte răzbunări se plămădesc de tovarăşii 
slăbănogi, contra marelui Voevod, sub scutul îngânfatei Semilune, ruşinată 
de crucea lui Ştefan. A lupta cu potop de armate, tu mică Moldovă, cu Marele 
tău Ştefan; a lupta cu perfidia şi intriga îți va fi cu putinţă? 

Şi Hercule a fost sfâşiat de cămaşa otrăvită; şi Mântuitorul neamului 
omenesc a murit pe cruce... Nori grei se grămădesc pe cerul Moldovei; şi 
legea firii se apropie, să ceară lui Ştefan bănuţul pentru trecerea în lumea 
umbrelor. Dar cel mare în războaie şi strălucit în pace, bătrânul Voievod, 
albit în lupte şi de glorie, înconjurat de iubirea caldă a poporului său, cum îl 
va lăsa pe acesta pradă răilor, care aşteaptă, ca lupii răpitori, apunerea stelei 
strălucitului păstor? Mintea lumintă şi prevezătoare a marelui Voievod gătit-a 
țării şi poporului său linişte şi pace, de la care numai slăbiciunile viitorimii 
l-au abătut; şi orbitoarea lui strălucire, dacă apune, ca să resară iarăşi ca un 
meteor, peste un veac, întrupată în Mihal Viteazul, rămâne de-a pururi izvor 
de mângâiere şi de însufleţire pentru întreg neamul românesc. 

După o jumătate de veac de lumină şi mărire, zilele lui Ştefan cel 
Mare urmat-au fulgerătoare clipiri de ale puterii româneşti, ale bărbăţiei 
românului. Dar, încolo, durere... Intunecimea veacurilor şi greul robiei, ce 
tot mai mult strâng lanţurile pe braţele fiului Romei, păreau a înmormânta 
pe vecie norocul acestui neam. Dar, sub vraja numelui lui Ştefan, din nou se 
avântă vultureşte, se ridică inimile româneşti; şi cultul neasemănatului erou 
devine izvor de muncă, de luptă, de încredere în puterea virtuţii, de credinţă 
într-un falnic viitor... 

A fost plânset şi jale, durere fără asemănare, acum patru sute de ani. 
Tânguitul românului răsuna, din codri, în văi, pe întinderea vechii Dacii: „A 
murit Eroul cel nebiruit, a murit domnul cel bun şi mare, care-n lume seamăn 
n-are; a murit Ştefan cel Sfânt!”... Şi acel ce, cu mişcarea spadei sale, îngro- 
zea cete de păgâni, nemişcat sta. Acel cap luminat, care şi-a ridicat coroana 
peste înălțimea străluciţilor împărați şi regi, plecat stă, pe pernă, în coșciug. 
Cel necuprins de oamenii vremii, cu înălțimea gândurilor lui şi a măreţetor 
sale planuri, cuprins e de patru scânduri... Şi tânguire şi jale a fost. Iar lacri- 
mile vărsate de aceşti strămoşi ai noştri udat-au sfânta ţărână, de a răsărit 
gloria neamului românesc: Ştefan cel Sfânt şi Mare, pe care în veşnicie îl va 
înveşmânta cântecul şi graiul românesc, în eternă aureolă... 

Astăzi, după patru sute de ani, când în lumina faptelor sale se înalță 
maiestuoasă şi mândră, din mormânt, umbra lui Ștefan cel Bun, cel Mare, cel 
Sfânt, cu inima smerită, cu sufletul curat, să ne prosternăm în faţa mormântului 
de la Putna; să ridicăm altare, în sufletele noastre, cultului Marelui Ștefan... 
Să luăm duh din al său, să învăţăm calea virtuţii, pentru a putea răzbate pe 
drumul măririi neamului românesc. 

Sfântă Umbră de la Putna! Cucernic ne închinăm amintirii tale şi cu 
sufletele oţelite, în contemplarea glorioasei tale măriri, ne vom purta sfânta 
cruce. Amin! (Tribuna, Anul VIII, Nr. 125, sâmbătă 3/16 iulie 1904). 


* 


Alte sărbătoriri. Academia Română a adresat, după şedinţa solemnă 
de la 2 iulie 1904, următoarea telegrama Maiestăţii sale regelui Carol: 


„Maiestăţii Sale Regelui, Castelul Peleş, Sinaia, 2 Iulie. 


Celebrând memoria de patru ori seculară a lui Ştefan, Voievod al 
Moldovei, unul dintre cei mai buni şi mai mari domnitori ai țării, depunem, 
cu cel mai profund respect, cu cea mai sinceră afecţiune şi admiraţie, tributul 
recunoştinței noastre la picioarele Majestății Voastre, care aţi reînviat şi înălțat, 
în regatul României, gloria strămoşească. 

Membrii Academiei Române: 


Kalinderu, preşedinte, Dim. Sturdza, Sp Haret, Grigorie Ştefaneseu, 
Angliei Saligny, loan Bianu, Dr. V. Babeş, Ştefan Hepites, loan Bogdan”. 


Majestatea Sa Regele a binevoit a răspunde, prin următoarea depeşă: 
„Castelul Peleş, 2 Iulie 1904. 
Domnului |. Kalinderu, preşedintele Academiei Române, Bucureşti. 


Astăzi, când întreg neamul Românesc evocă, cu dragoste şi mândrie, 
numele lui Ștefan Vodă, ca mare şi brav soldat, sunt profund atins de faptul 
că gândul Academiei Române se-ndreaptă spre Mine. 

Mulţumesc călduros membrilor săi, pentru semnul de recunoştinţă pe 
care l-au adus iubitei Mele armate, care a pecetluit, cu sângele său, mărirea 
României. 

Carol!” (Tribuna, Anul VIII, Nr. 128, 7/20 iulie 1904). 


La Sinaia. Al patrulea centenar al lui Ştefan cel Mare a fost serbat, 
în Sinaia, cu o pompă excepţională. Serbarea s-a început prin un serviciu 
divin, oficiat de arhimandritul Nifon, cu asistenţa mai multor preoți, la 9 ore, 
în Mănăstire. După serviciul divin, dl major Nestorian, comandantul garni- 
zoanei din Sinaia şi dl locotenent Racoviceanu au rostit, în faţa trupelor, în 
curtea Mănăstirii, vorbiri, în care vor preamări faptele militare glorioase ale 
lui Ştefan cel Mare. Au mal vorbit încă dl Stănculescu, directorul şcolii „Car- 
men Sylva”, Demetrescu-Mugur, institutor, şi Manolescu, primarul Sinaiei. 
Sărbătoarea s-a terminat prin o splendidă defilare a trupelor (Tribuna, Anul 
VIII, Nr. 128, 7/20 iulie 1904). 


Iaşi. Oraşul este frumos pavoazat. Cortegiul istoric a plecat de la platoul 
Copoului, la orele 8, cu muzica militară, urmată de şcolile secundare de băieţi 
şi fete şi de numeroase societăți cu drapele. Serviciul religios a fost oficiat, 
la Mitropolie, de către I. P. S. S. Mitropolitul Parthenie, asistat de arhiereii 
Georgescu şi Calistrat. 

După terminarea serviciului religios, întregul cler s-a dus la statuia lui 
Ştefan cel Mare, unde s-a oficiat parastasul şi unde Mitropolitul şi asistenţa 
au îngenunchiat. Preoţii cântau „Veşnica pomenire”. DI Răşcanu, profesor 
universitar, ţine un discurs, arătând faptele de vitejie ale măritului Voievod. 
După domnia sa a vorbit dl Nădejde, directorul gimnaziului „Ștefan cel 
Mare”. Mai vorbesc domnii Gane, prefectul judeţului, şi Manolescu, din 

partea Ligii Culturale. 

A început, apoi, defilarea cortegiului istoric, a elevilor şi societăților. 
Defilarea s-a sfârşit la orele 11, cu aceea a Batalionului 4 de Vânători, Regi- 
mentul 13 Ştefan cel Mare şi Regimentul 7 Călăraşi. Seara, a fost retragerea 
cu torţe, de la statuia marelui Voievod, până la platoul Copoului (7ribuna, 
Anul VIII, Nr. 128, 7/20 iulie 1904). 


Brăila. La orele 8, dimineaţa, protoereul I. Dedicescu, înconjurat de 
întregul cler al oraşului şi în prezenţa autorităţilor, tuturor societăţilor şi cor- 
poraţiunilor, cu drapelele lor, oficiază sfânta liturghie. La 8 jumătate, toţi cei 
prezenţi se îndreaptă spre grădina publică, în ordinea următoare: în fruntea 
convoiului e purtată o mare colivă, cu portretul marelui Domnitor, urmează, 
apoi, steagurile şi felinarele bisericilor. 

In urmă, venea asistenţa, în următoarea ordine: elevii şcolilor rurale 
şi urbane, ai gimnaziului „N. Bălcescu”, ai liceului „|. C. Maxim”, corul 
elevilor de gimnaziu şi liceu; clerul tuturor bisericilor, în frunte cu protoereul; 
autorităţile şi corpul didactic; societăţile, cu drapelele lor. 

Procesiunea trece pe străzile Sf. Nicolae, Calea regală şi strada Bolin- 
tineanu. La orele 9, în grădina publică, protoerul, înconjurat de toţi preoții, 
oficiază parastasul, dând citire pomelnicului familiei marelui Domn şi al 
tuturor vitejilor căpitani, care l-au însoţit în războaie. Parastasul se sfârşeşte 
prin cântarea, de către corul de sub conducerea domnului maestru lon Simi- 
onescu, a „Veşnicei pomeniri”. 

După parastas, protoereul I. Dedicescu ţine o călduroasă cuvântare oca- 
zională, relevând sentimentul religios al viteazului Domn. Apoi mai vorbesc 
domnii Al. Popescu, directorul gimnaziului „N. Bălcescu”, din partea şcolilor 
secundare. P. Mărculescu, institutor la Școala Nr. 1 de băieţi, din partea şcolilor 
primare, şi elevul Popescu M. Cesar, din partea elevilor liceului „Maxim”. 

Corul gimnaziului şi liceului intonează cântecele ocazionale: „Mama 
lui Ştefan cel Mare” (D. Bolintineanu), „Trompetele sună” şi „Cântecul lui 
Ştefan cel Mare” (Tribuna, Anul VIII, Nr. 128, 7/20 iulie 1904). 


Constanţa. La 9 dimineaţa, elevii şcolilor s-au strâns în Piaţa Inde- 
pendenţei, unde s-a celebrat, la catedrală, un parastas, la care au luat parte şi 
preoţii greci şi bulgari. Protoereul Nifon a arătat importanţa zilei şi faptele 
lui Ştefan cel Mare. În Piaţa Independenţei, a avut loc, apoi, defilarea trupe- 
lor şi a şcolilor. Apoi, în grădina publică „Mircea”, directorul gimnaziului, 
Dimitrescu, a ţinut o cuvântare ocazională. Seara oraşul a fost feeric iluminat 
(Tribuna, Anul VIII, Nr. 128, 7/20 iulie 1904). 


Suceava. Serbarea de la Suceava, ţinută în 2 iulie 1904, a fost strălucită. 

S-a slujit un parastas şi s-a făcut o procesiune la ruinele cetăţii lui Ștefan, la care 
au luat parte ca la 3.000 de oameni. Mulțimea, adunată acolo, a fost mişcată 
până la lacrimi de o minunată vorbire, ce a ţinut Eusebiu Popovici, profesor 
la liceul din Suceava. Au fost de faţă mulți domni din Bucureşti şi studenţi 
din toate părțile românimii (Răvaşul, Anul II, Nr. 30, 23 iulie nou 1904). 


* 


În amintirea lui Ştefan cel Mare. Vineri şi sâmbătă, săptămâna tre- 
cută, românimea întreagă a avut serbări frumoase şi înălțătoare, sărbătorind 
aducerea aminte a unuia dintre cei mai mari fii ce i-a avut poporul nostru, 
aducerea aminte a lui Ştefan cel Mare. Serbările au fost strălucite şi impu- 
nătoare, cu deosebire la Putna, unde este îngropat Ştefan cel Mare, apoi în 
Bucureşti şi laşi, în aceste oraşe unde bate mai cu tărie pulsul vieţii româneşti. 
Vineri, în 2 iulie 1904, s-au ţinut parastase şi rugăciuni pentru odihna sufletului 
marelui domnitor român în toate bisericile din România. Frumoasa rugăciune, 
alcătuită anume spre acest scop, este următoarea; 


„Doamne, Dumnezeul puterilor, acela ce, cu negrăită înţelepciune, 
ocârmuieşti lumea şi în dreapta Ta ţii soarta popoarelor, acela ce înalți şi sme- 
reşti popoarele, le risipeşti şi iarăşi le înnoieşti, după sfatul tău cel nepătruns 
de mintea noastră, auzi-ne pe noi, nevrednicii, care, cu genunchii plecaţi, cu 
inima frântă şi smerită, cădem înaintea Măriei Tale şi îndrăznim a-ţi aduce, ca 
o tămâie binemirositoare, jertfa inimilor noastre drept mulțumită pentru marile 
Tale faceri de bine, ce ai revărsat asupra neamului românesc, care pe Tine te 
preamăreşte, şi l-ai învrednicit, veacuri întregi, să fie apărarea creştinătăţii, 
i-ai trimis viteji fără pereche, care să ducă sfânta Ta cruce la izbândă; şi acum, 
prea bunule ÎImpărate, noi, urmaşi ai aleşilor Tăi, străbunilor noştri viteji, cu 
lacrimi te rugăm, iartă-i pe ei de toate greşelile şi-i odihneşte în împărăţia 
ta; iar spre noi caută cu milă şi cu nespusa Ta părintească dragoste şi ne fă 
vrednici de străbunii noştri; insuflă în inimile noastre, ale tuturor, dragostea 
de lege, de neam şi de ţară; învredniceşte-ne şi pe noi, cum ai învrednicit pe 
străbunii noştri, ca, de se va simţi trebuinţă, să fim aleşii Tăi întru apărarea 
bisericii tale celei sfinte şi a patriei noastre; sădeşte şi întăreşte în inimile 
noastre râvna sfântă de a ne jertfi şi noi pentru moşie, neam şi lege; mai cu 
dinadinsul te rugăm, Doamne al puterilor, insuflă în inima tineretului nostru 
focul cel sfânt al dragostei de neam şi de lege, împreună cu duhul ascultării 
de poveţele ocârmuitorilor, pe cari tu i-ai pus, spre binele neamului nostru; 
întăreşte inima şi braţul oştenilor noştri, dându-le duhul vitejiei, pe care stră- 
bunilor noştri cu prisosinţă l-ai dat; luminează mintea celor pe cari i-ai rânduit 
povăţuitori ai oştirilor şi îi înarmează cu vitejia cu care ai înarmat pe alesul 
Tău luptător Ştefan Voievod, a cărui pildă fă să rămână vecinic povăţuitoare 

între noi, care suntem râvnitori a înălța sfânta Ta cruce şi Evanghelie şi a 
lupta pentru strălucirea ei. 

Părinte al luminilor, încălzeşte inimile şi luminează mintea căpeteniilor 
noastre bisericeşti, ca să povăţuiască biserica ta română, după bunăvoința Ta; 
unsului Tău, pe care Tu l-ai trimis nouă, Regelui nostru iubit, păstrează-i daru- 
rile cu care l-ai împodobit şi-i lungeşte viaţa între noi, spre binele şi fericirea 
neamului şi spre lauda şi preamărirea numelui Tău. Amin”. 


Serbarea din Putna a fost strălucită şi măreaţă. Au fost de faţă la 20 
mii de oameni din Bucovina şi din toate părţile locuite de români. Ministerul 
român de culte a fost reprezentat prin profesorii Petru Poni şi Dimitrie On- 
ciul. Din partea Ligii Culturale au luat parte Petru Grădişteanu şi Dimitrie 
Anghelescu, apoi au fost de faţă guvernatorul Bucovinei, prinţul Hohenlohe, 
consulul român din Cernăuţi, Cogălniceanu, mulți studenţi din Bucureşti, laşi 
etc. Liturghia şi parastasul a fost slujit de mitropolitul Dr. Vladimir de Repta, 
împreună cu membrii consistoriali. 

Serbarea altcum s-a petrecut, decât după programul publicat, şi a 
decurs în bună rânduială. S-a ţinut o frumoasă predică, iar vorbirea festivă a 
ținut-o profesorul Dimitrie Onciul, arătând însemnătatea istorică a lui Ştefan 
cel Mare. S-a trimis o telegramă omagială Maiestăţii Sale, împăratului Fran- 
cisc losif, subscrisă de mitropolitul Repta şi de baronul Hurmuzachi. Și, în 
decursul zilei, a sosit, de la cancelaria de cabinet a Maiestăţii Sale, răspuns 
de mulțumire la telegrama aceasta. 

La orele 4 după-amiază, o mare mulțime s-a adunat în grădina mănăs- 
tirii. Aici, s-a executat, de către corurile societăţilor „Armonia” şi „Academia 
Ortodoxă”, imnul festiv, compus pentru serbare. Au urmat binecuvântarea 
publicului şi discursurile reprezentanţilor studenţeşti, şi o vorbire istorică 
pentru popor. Mormântul lui Ştefan cel Mare a fost acoperit de cununi, în 
număr de peste 60. Între acestea, a fost una din partea Maiestăţii Sale, a regelui 
Carol, apoi a ministrului de culte din Bucureşti, a Ligii Culturale, a tinerimii 
române din Ardeal şi Ungaria, a damelor române din Bucovina etc. 


În București, a fost, vineri, în 2 iulie vechi, o strălucită serbare întru 
pomenirea lui Ştefan cel Mare. S-a slujit un parastas, sub cerul liber, de 
către clerul din capitală, la care au fost de faţă prinţul Ferdinand, miniştri 
şi alți fruntaşi ai ţării. După parastas, s-a cântat Imnul lui Ştefan cel Mare, 
de către un uriaş cor, alcătuit din 700 de elevi şi eleve ai şcolilor secundare. 
Au urmat mai multe cuvântări, apoi defilarea armatei şi, în sfârşit, defilarea 

cortegiului istoric, care a înfăţişat intrarea în Suceava a lui Ştefan cel Mare, 
în îmbrăcămintea şi armătura din acel timp. În fruntea cortegiului mergeau 
buciumaşii, surlaşii şi trâmbiţaşii, apoi urma grupul domnesc, cu figura lui 

Ştefan cel Mare, în vestmintele de ceremonie, cu coroana pe cap şi cu sceptrul 
în mână, având, la stânga, pe Vlad Ţepeş; veneau, apoi, cetele de voinici, cu 
halebardierii lor în frunte. Cortegiul a fost privit şi viu aplaudat de mii de 
oameni, care au năpădit străzile. 


În Iaşi, festivitățile de asemenea au fost minunate, asemănându-se, în 
mare parte, cu procesiunea din Bucureşti. Mai amintim că Academia Română 
a ţinut, în 2 iulie vechi, o şedinţă festivă, în amintirea lui Ştefan cel Mare, la 
care a luat parte un numeros public. Aici s-au rostit mai multe vorbiri frumoa- 
se. Prezidentul Academiei, dl I. Kalinderu, a deschis şedinţa cu o frumoasă 
vorbire, zicând, între altele: „Mare a fost şi Mircea, care a pornit lupta contra 
cotropitorilor turci şi a purtat-o cu vrednicie. Mihai Viteazul, care a căzut 
continuând lupta aceasta, ne-a lăsat o moştenire de glorie. Ştefan, însă, mai 
fericit şi poate şi mai înţelept, apărându-şi ţara, neamul şi legea, a fost un erou 
al creştinătăţii şi al civilizaţiei, care atunci renăştea, şi ne-a arătat tuturor drept 
ceea ce suntem, împlinitori ai voinţei lui Dumnezeu aici, pe pământ, cum zice 
marele nostru poet Alecsandri”. 

S-au mai ţinut serbări frumoase în Suceava (Bucovina), unde a fost 
scaunul domnesc al lui Ştefan cel Mare, apoi în deosebite oraşe ale României. 


Telegrama Papei. Cu prilejul sărbătoririi memoriei lui Ştefan cel Mare, 
Papa Piu X a trimis, prin secretarul său de stat, dl Vladimir Ghica, următoarea 
telegramă: „Sfântul Părinte ia parte la serbarea care comemorează pe marele 
dumneavoastră Erou național, Erou pe care papa Sixtus IV l-a numit „Atletul 
lui Christos”, şi împarte, din toată inima, nobililor săi fii din România, bine- 
cuvântarea Sa apostolică, exprimându-şi urarea pentru prosperare a glorioasei 
lor patrii. / Cardinalul Merry del Vaal”. 


„Aista-i tatăl nostru”. Era în decembrie 1855, când, după orânduirea 
ministerului din Viena, se dezgropară, la mănăstirea Putnei, moaştele lui Ştefan 
Vodă şi ale întregii sale familii, care odihnesc în acea biserică. La dezgroparea 
moaştelor fusese trimis Teoctist Blajevici, ca comisar duhovnicesc, pe lângă 
alţi trei, unul politic, altul sanitar şi al treilea tehnic. Incă se descoperiseră 
mormintele lui Bogdan, fiul lui Ştefan cel Mare, apoi al lui Ștefan cel Tânăr 
şi multe alte, până ce, în sfârşit, ajunseră la însuşi mormântul lui Ştefan cel 
Mare, săpat frumos şi bine în marmură sură. 

La şase picioare, sub faţa pământului, lovi întâiaşi dată hârleţul în les- 
pedea de granit lustruit a lui Ştefan Vodă cel Mare şi Sfânt! Patru călugări şi 
patru mireni coborâră, în sunetul tuturor clopotelor mănăstirii, dar în tăcerea 
a toată suflarea omenească, în mormânt, răsturnând greaua şi marea lespede 
de pe el, iar sub ea se zăriră, după trei sute de ani, la adâncime de 2 stânjeni, 

îmbrăcat într-un pieptar lung, tunică cu fir de aur şi încă lucitor, cu mantaua de 
tron, aruncată pe partea de jos a trupului, fără sicriu, pe 6 chingi late de fier... 

Se zăreau, zic, moaştele celui pentru care însuşi Papa de la Roma a 
poruncit ca, în toate bisericile din târgurile lumii, să se facă rugăciune de 
mulţumire către Dumnezeu, pentru că scăpase creştinătatea întregii Europe 
de îngenuncherea păgânilor turci. 

Teoctist Blajevici sta pe gânduri, în faţa mormântului descoperit, răzi- 
mat de un stâlp de marmoră şi, de sfială (emoţiune), nu putea vorbi un cuvânt 
Atunci se apropie un moşneag bătrân (Toader Niţu) din Putna, în genunchi 
şi plângând, spre mormântul descoperit al lui Ştefan cel Mare şi Sfânt, şi, 
uitându-se în el, zise încet şi cu o Jele sfâşietoare: „Săracii de noi, aista-i tatăl 
nostru!” (Foaia Poporului, Anul XII, Nr. 29, duminică 11/24 iulie 1904) 


* 


Sărbătorirea lui Ştefan cel Mare. Cu ocazia festivităților în amintirea 
lui Ştefan cel Mare, damele române din Bucovina au subscris o sumă de bani 
considerabilă pentru a înfiinţa, la Rădăuţi, un internat pentru elevii români 
greco-ortodocși, care va purta numele de „Ştefan cel Mare”. Pentru acest 
fond au donat sume însemnate şi Societatea academică „Junimea”, precum şi 
Societatea pentru cultura şi literatura poporului român din Bucovina. Românii 
din Bucovina au votat, cu învoirea guvernului, din Fondul religionar, 10 mii 
coroane pentru serbări. 

* 

Şedinţa festivă a Academiei. Academia a serbat, sâmbătă 3 iulie vechi, 
printr-o şedinţă solemnă, aniversarea celui de al patrulea centrar de la moar- 
tea lui Ştefan cel Mare. La ora 2 şi jumătate p. m., şedinta s-a deschis, sub 
preşedinţia dlui 1. Kalinderu, care, înainte de a intra în ordinea zlei, comunică 
domnilor membri moartea regretatului profesor lonescu-Gion, făcând elogii 
defunctului. După această tristă comunicare, dl Kalinderu citeşte următorul 
discurs: 


„Onoraţi colegi! Azi e o zi mare, o sfântă. Se împlinesc 400 de ani de 
la moartea marelui Ştefan, Domnul Moldovei. Patru sute de ani sunt, chiar 
şi în viaţa unui popor, o lungă perioadă de timp. În cursul celor 18 secole, 
au trecut, de când marele Împărat, Divinul Traian, a adus şi a aşezat pe acest 
pământ neamul nostru, s-au ţinut lanţ încheiat anii, chiar veacurile de luptă, 
de durere, de viaţă zbuciumată şi încercată, iar clipele de reculegere, în care 
puteam să ne împlinim menirea şi să privim cu încredere în viitor, au fost 
puţine şi scurte. Viaţa şi domnia lui Ştefan sunt una din acele nepreţuite clipe, 
fără îndoială cea mai luminoasă şi mai înălțătoare, căci nimeni n-a înţeles ca 
el chemarea neamului românesc şi n-a ştiut, deopotrivă cu dânsul, să ne ducă 

spre realizarea ei. 

Aduşi aici ca să ţinem pacea romană, ordinea şi civilizaţia antică, noi 
am trăit, todeauna, în luptă cu tulburătorii liniştii şi cu asupritorii popoarelor, 
şi eroii noştri toţi au fost nu numai naţionali, ci şi apărători ai marilor bunuri 
ale neamului omenesc. Dar nici unul dintre aceşti viteji nu s-a ridicat la în- 
semnătatea universală a lui Ștefan, sfânt şi bun pentru noi, mare pentru toți. 
Mare a fost şi Mircea, care a pornit lupta contra cotropitorilor osmanlâi şi a 
purtat-o cu vrednicie. Mihaiu Viteazul, care a căzut continuând lupta aceasta, 
ne-a lăsat şi el o moştenire de glorie. Ştefan, însă, mai fericit şi, poate, şi mai 
înţelept, apărându-şi țara şi legea, a fost un erou al creştinătăţii şi al civilizaţiei, 
care atunci renăştea, şi ne-a arătat tuturor drept ceea ce suntem, împlinitori ai 
voinţei lui Dumnezeu aici, pe pământ, cum zice marele nostru poet Alecsandri. 

Onoraţi colegi! Epocile din viaţa naţională puternică sunt, mai tot- 
deauna, şi epoci de înflorire estetică. Ștefan cel Mare, care înființa, după 
fiecare biruinţă, ca jertfă de mulţumire, un locaş al Dumnezeirii, împodobit 
cu frumoase săpături, cu ciubuce împletite, deasupra uşilor, cu roți de smalţ 
colorat, înfăţişând dobitoace fantastice din zodii şi poveşti, iar pe dinlăuntru, 
cu frumoase icoane, cu preţioase odăjdii de stofe scumpe şi grele, cu bogate 
cruci, cu potire şi vase sfinte, de un stil şi execuţie artistică prefectă, ne-a lăsat, 
astfel, comori artistice, din care multe s-au pierdut, dar şi multe au rămas, şi 
care vor fi, pe viitor, o nepreţuită călăuză pentru artiştii noştri. 

Privit în mijlocul contemporanilor săi, Marele şi Sfântul Domn se 
ridică în rândul celor aleşi, nu numai ca mare căpitan şi înţelept ocârmuitor, 
ci, totodată, şi ca om al înălțării sufleteşti, contemporan al îndrăzneților Vasco 
de Gama, Magellan şi Christofor Columb, el stă, ca om de arme, alături cu 
Mohamed al II-lea, Matei Corvin, Carol cel Temerar, cu Ludovic al XI-lea, cu 
Henric Tudor şi Maximilian de Habsburg, cavalerul neînvins de nimeni, iar 
ocârmuitor se întrecea cu Inocenţiu al VIII-lea, cu Sixt al IV-lea , cu Isabela 
de Castilia şi cu, atunci încă tânărul, loachim de Brandenburg. 

Trăieşte, însă, Ştefan al nostru, deşi departe, în orientul turburat şi 
întunecos, şi alături de Lorenzo il Magnifico, de Nicolo Machiavelli şi de 
Bevenuto Cellini, alături cu Leonardo da Vinci, Michel Angelo, Rafaelo şi 
cu ceialalţi luminători ai timpurilor. Mare el însuşi, şi fiu al unui timp mare, 
el se ridică, din trecut, în mărire deplină. Nici centrarul întâi, nici al doilea 
şi nici al treilea al strălucitului Voivod n-au fost serbate. Nestabilitatea, ne- 
siguranţa viitorului, înmulţirea primejdiilor, nu lăsau să se dezvolte mândria 
naţională, amintirea vremurilor bune, iar cărturarii n-au ştiut să vorbească, 
cum se cuvine, despre faptele lui Ştefan cel Mare. Numai Neculce, după 
mai bine de un veac şi jumătate de la dispariţia eroului, ne-a mai transmis o 
mică comoară de fapte, care noi am dori să fie de o sută, de o mie de ori mai 
bogată. Apoi, tocmai la 2 iulie 1904, vedem prima serbare a aniversării triste 

şi glorioase. Arhimandritul Vartolomeu Măzăreanul aduse cel dintâi prinos 
marelui moldovean şi se întreba cu sfială: „Oare ne vom mai învrednici şi noi 
să avem asemene vremuri?” Nu putea sărmanul şi bunul român să ştie cât 
de aproape era de anul învierii, căci Dumnezeu, în nepătrunsa-i înțelepciune, 
n-a dat decât unui număr nesfârşit de muritori darul supraomenesc de a ridica 
un colţ al vălului care acoperă privirii noastre viitorul. 

Trec 59 de ani (de la moartea lui Măzăreanul — n. n.), o clipă în via- 
ţa unui popor, şi, la capătul celălalt al țării, Tudor dă semnalul deşteptării 
naţionale. Veacul trecut, început cu atâta fericire, a despăgubit ţara noastră 
de timpurile de încercare, căci am mers, din treaptă, în treaptă, la mărire. 
După 1821, vin anii 1848, 1859, vine 1866, care aduce pe acel care, cu atâta 
înțelepciune, ne-a călăuzit spre 1877-78, spre 1881, spre starea de azi, care 
ar umple de bucurie pe Marele Ştefan, pe războinicul Mihai Viteazul, pe toţi 
oamenii buni, care au mai fost, pe boerii şi căpitanii lor, pe toţi mucenicii 
românismului, în sfârşit, pe scumpii noştri străbuni, tot aşa de iubitori de ţară 
ca şi noi, dar mai puţin norocoşi. 

Onoraţi colegi! Pătrunşi, ca în timpul lui Ştefan, de simţămâtul că 
numai lucrând pentru pace, pentru ordine şi pentru civilizaţie, ne împlinim 
menirea, să ne luminăm, să ne însufieţim de faptele marelui Voevod, care, 
ridicându-se pe el, a ridicat şi neamul nostru şi ne-a deschis calea pe care 
umbăm şi azi. Din lăcaşul nemurirei, din de trei ori sfântul sanctuar al păcii şi 
al iubirii divine, unde viaţa e fără de sfârşit, Ştefan şi voinicii lui ne privesc, se 
bucură de bucuria noastră şi ne spun: „Munciţi, adunaţi comori de muncă şi 
de iubire, pentru ca moşia strămoşească să fie tot mai frumoasă, mai întărită 
şi mai slăvită, şi pentru ca toți fiii neamului să fie, până la sfârşitul veacurilor, 
adunaţi într-un gând şi tari prin frăţeasca lor unire!”. 


Discursul dlui D. Sturdza: Domnul Prim-ministru începe discursul 
dumisale prin a spune că meritele cele mari se cunosc nu atâta când ele vin de 
la străini. Și Ştefan cel Mare a fost lăudat de întreaga lume creştină, şi citează 
părerea istoricului polonez Dlugosz, care, într-un moment de entuziazm, 
exclamă: „O, bărbat minunat, întru nimic inferior ducilor eroici, pe care noi 
îi admirăm, care, în timpurile noastre, a repurtat, cel dintâi dintre principii 
lumii, o victorie strălucită contra turcilor, după judecata mea, el este cel mai 
vrednic a fi numit în fruntea unei coaliţii a Europei creştine, contra turcilor”. 

„Iată judecata cea mai curată, termină dl D. Sturdza, şi cred că nu e 
nimic de adăogat la cele spuse de Dlugosz”. 


DI Spiru Haret. Comunică că oferă Academiei 50 medalii de aur, bătute, 
cu ocazia aniversării de astăzi, de către ministerul instrucţiunii publice, pentru 
comemorarea zilei. Se suspendă şedinţa pentru 10 minute . 

DI Nicole Iorga. La redeschiderea şedinţei, ia cuvântul şi, într-un 
lung şi foarte documentat discurs, face istoricul domniei voievozilor Ştefan 
cel Mare şi Mihai Viteazul, şi al Mitropoliei Ardealului. Incepe prin a spune 
că, astăzi, poporul românesc serbează o zi mare, nu numai pentru românii 
din Moldova, ci şi pentru cei din Ardeal, căci Ştefan cel Mare a desfăşurat 
multă activitate, spre a-i ridica şi a-i scăpa de diferitele influenţe străine, de 
prin acele timpuri. Dl lorga face un lung istoric al înființării episcopiei din 
Ardeal şi spune că faptul acesta are o mare însemnătate, care întrece chiar o 
mare biruinţă, căci, întotdeauna, întemeierea unui mare aşezământ glorifică, 
în mod deosebit, pe cel care l-a înfiinţat. Conferenţiarul înşiră numele şi ac- 
tivitatea diferiților episcopi, care s-au perindat în Ardeal. Arată cum românii 
ardeleni şi-au păstrat legea strămoşească, cu toate influienţele şi presiunile 
exercitate asupra lor. Continuând, dl Nicolae Iorga spune că, pe lângă multe 
altele, cea mai puternică dovadă că mitropolia din Ardeal a fost înființată de 
Mihai Viteazul este că, înainte de domnia lui, nici nu exista măcar biserica 
românească pe acolo şi că românii erau nevoiţi să urmeze cultul calvin sau 
catolic. Încheind, oratorul spune că Episcopia şi mitropolia din Ardeal sunt 
monumentele nepieritoare, care fac ca măreţele fapte ale lui Mihai Viteazul 
şi Ştefan cel Mare să rămână neşterse în memoria întregii românimi, din toate 
timpurile. Ultimele cuvinte ale oratorului sunt acoperite de frumoase aplauze. 
Şedinţa se ridică la orele 4 şi15 (Bunul econom, Anul V, Nr. 27, 17 iulie nou 
1904 — preluare din România și Cronica). 


La Bucureşti. Măreaţă, impunătoare şi vibrând de cel mai înalt 
patriotism a fost sărbătorirea lui Ştefan cel Mare în capitală. De dimineaţă, 
scrie „Voința Naţională”, capitala îşi ia aspectul de mare sărbătoare. Timpul e 
splendid, cerul senin, temperatura plăcută. Mulțimea, îmbrăcată de zile mari, 
curge valuri-valuri, dinspre părţile mărginaşe ale oraşului, către centru. Maga- 
zinele sunt toate închise. Pe bulevardul Colţei şi pe Calea Victoriei mulțimea 
era compactă, aşteptând, cu patriotică nerăbdare, trecerea cortegiului istoric. 


Tribunele, aşezate pe Piaţa Victoriei, la capătul şoselei Kisseleff, foarte 
frumos construite, erau împodobite cu picturi, trofee, drapele şi verdeață. Una 
din tribune e rezervată pentru ceremonia religioasă: în interior este construită o 
exactă reproducere a capelei de la Putna şi a mormântului lui Ştefan cel Mare. 
Imprejurul acestui mormânt, iau loc miniştri, cu soțiile lor, înalţi funcţionari 
ai statului şi profesori ai Universităţii. 


Ceremonia religioasă. Alteţele Lor Regale, principele Ferdinand 
şi principele Carol, sosesc, la 8 ore dimineaţa. După câteva minute, începe 


107 


Bucovina, în mărturii necunoscute 





ceremonia religioasă, oficiată de P. S. Sa arhiereul Nifon Ploeşteanul, vicarul 
mitropoliei, înconjurat de înaltul cler din capitală. Printre membrii clerului, 
asistau şi doi preoţi din Basarabia, Vasile Gobzilă şi ieromonahul Gurie, de 
la mănăstirea Neamţ-Nou. Rugăciunile erau cântate de corul mitropoliei, 
sub conducerea maestrului Bănulescu. În timpul când arhiereul a intonat 
rugăciunea „Doamne, Dumnezeul puterilor”, Alteţele Lor Regale şi toată 
asistenţa au îngenuncheat, cu evlavie, în faţa mormântului. 


Asistenţa. Au luat parte, la serbare, domnii Dim. Sturdza, preşedintele 
consiliului; domnii miniştri Spiru Haret, cu doamna; I. |. C. Brătianu, C. I. Sto- 
icescu, cu doamna, şi Em. Porumbaru; domnul general Wartiadi, şeful Casei 
Militare Regale, din partea M. S. regelui; domnul 1. Kalinderu, administratorul 
Domeniului Coroanei; domnul C. F. Robescu, primarul capitalei; domnull D. 
Protopopescu, vice-preşedinte al Camerei; domnii generali Coandă, Tătărescu, 
Boteanu; domnul colonel Hiotu; C. Dumitrescu-laşi, rectorul Universităţii; 
domnul Paul Stătescu, prefect de Ilfov; domnul I. Bogdan, decanul facultăţii 
de litere; domnul George Lahovary, preşedintele Curţii de Conturi; dl P. 
Gârboviceanu, administratorul Casei Bisericii; domnii doctori Măldărescu, 
Stoicescu, Sutzu, Petrini-Paul, Severeanu; domnii Hamangiu, prim-procuror; 
Mavrodin, prim-preşedinte al Tribunalului Ilfov; St. Sihleanu, deputat, etc. 


Corurile, discursurile. După oficierea serviciului religios, corul şcolilor 
secundare de băieţi şi fete, sub conducerea domnului G. Ionescu, a intonat 
„Cântecul lui Ştefan cel Mare”, „Ştefan, Ştefan, Domn cel mare, / Seamăn pe 
lume nu are”. Apoi, corul Societăţii „Carmen”, sub conducerea maestrului Ki- 
riac, a intonat „Deşteaptă-te Române”. Ambele coruri au fost mult aplaudate. 

Seria discursurilor a fost deschisă de studentul în drept Victor Raţiu, 
care, cu multă însufieţire şi avânt patriotic, a glorificat memoria marelui Domn, 
rezumându-i înaltele-i calităţi în următoarele cuvinte: „Viteaz căpitan, iscusit 
politic, dibaci ocârmuitor, drept judecător, bun şi milostiv creştin”. 

Apoi, luă cuvântul domnul loan Bogdan, decanul Facultăţii de drept. 
Domnia sa arată, în trăsături generale, măreţele fapte şi vitejia lui Ştefan, şi 
sfârşi exprimând nădejdea că „poporul care a născut pe Ştefan cel Mare va 
mai da naştere, desigur, şi la alţi Ştefan”. 


Cortegiul istoric. Un pluton de jandarmi călări deschise defilarea 
cortegiului istoric, care reprezintă intrarea în Suceava a lui Ştefan cel Mare, 
însoţit de Vlad Ţepeş. La apariția marelui cortegiu, un fior străbătu mulțimea, 
căci gloria strămoşească, despre care atâtea se vorbiseră, era acum aci, întru- 
pată. Aci, în carne şi oase, erau flăcăii viteji, aci boierii îmbrăcaţi în zale, aci 
Domnul Ștefan şi Vlad Ţepeş. 


108 


Sigiliul vremelniciei 


În frunte, sunt buciumaşii, sunând din lungile lor buciume, apoi vin 
surlaşii şi trâmbiţaşii. Vine, apoi, steagul, copie a steagului lui Ştefan cel 
Mare, găsit la muntele Athos, înconjurat de garda de onoare. In sfârşit, plin 
de măreție, apare grupul domnesc: Ştefan cel Mare, tânăr, cu plete bălane, cu 
ochii albaştri, îmbrăcat în haine de ceremonie, cu Coroana pe cap, iar în mână 
ţinând schiptrul țării Moldovei. Alături, Vlad Ţepeş, cu o căciulă împodobită 
cu mărgăritare, ţine, de asemenea, în mână sceptrul Munteniei. 

După grupul domnesc, urmară, rând, pe rând: grupul copiilor de casă, 
sfetnicii domniei, sfatul boierilor mari, pârcălabii, aprozii şi corpul hățişurilor, 
format din cete comandate de viteji. Un halebardier merge în fruntea fiecărei 
cete de voinici. Cetaşii sunt în costume naţionale moldoveneşti. Ei poartă 
scuturi, arcuri după gât, table cu săgeți, arbalete, sulițe, topoare, halebarde, 
măciuci şi paloşe. Sunt 15 cete, în total, iar „vitejii”, care le comandă, au pe 
umăr câte un topor cu două tăişuri. Cortegiul e închis de un pluton de jandarmi. 

Tânărul şi talentatul pictor Costin Petrescu, căruia i se datorează tot 
aranjamentul şi desemnul strălucitelor costume ale cortegiului, a fost viu 
felicitat de domnul preşedinte al consiliului şi de domnul Haret. 


În oraş. Cortegiul o coteşte spre dreapta, pe bulevardul Elisabeta, 
unde un alt public, grămădit de o parte şi de alta, soarbe cu ochii măreţia şi 
noutatea priveliştii. Pe cheiul Dâmboviţei, cortegiul a fost fotografiat. Tot 
personalul cortegiului a fost recrutat dintre cei mai chipeşi şi arătoşi soldaţi 
ai Regimentului 2 Călăraşi. Sărbătoare măreaţă şi care va rămâne mult timp 
întipărită în sufletul oricărui bun român, iată ce a fost ziua de ieri. 


La Putna s-a adunat foarte multă lume. Aici a fost serbarea mai 
impozantă. Numărul celor prezenţi, adunaţi din toate unghiurile locuite de 
români, s-a urcat la 20.000. A participat guvernatorul Bucovinei, principele 
Hohenlohe, mareșalul țării, Lupu, baronul Hurmuzachi, domnii Flondor, dr. 
Pantazi, secretarul guvernatorului, Popovici, viceprimarul din Cernăuţi Reiss 
şi preşedintele tribunalului K lar, rectorul Universităţii din Cernăuţi, consulul 
român din Cernăuţi Cogălniceanu; ministerul de culte al României a fost 
reprezentat prin domnii Poni şi Onciul, Liga culturală, prin P. Grădişteanu şi 
Anghelescu. Dintre cei prezenţi, mai notăm pe domnii N. Filipescu, loan Gră- 
dişteanu, Gr. G. Tocilescu, N. Densuşianu. Alimănăştianu, Vintilă Brătianu, 
studențimea din Bucureşti şi din laşi, „România Jună” din Viena, „Junimea 
academică ortodoxă” din Cernăuţi, studenţii români din Berlin şi Paris. 

De la noi, au luat parte domnul profesor Andrei Bârseanu, cu doamna, 
domnul profesor Banciu, din Braşov, domnul Vătăşanu, profesor în Sibiu. 

Pe mormânt s-au depus peste 60 de coroane, între ele una splendidă, 
trimisă de regele Carol. Programul serbării s-a executat întocmai, precum o 

publicarăm în numărul trecut. 

La banchet, mitropolitul Vladimir de Repta a salutat pe reprezentantul 
local al guvernului, prinţul Hohenlohe, care a răspuns în termeni călduroşi. 
S-a trimis Majestății Sale împăratului Francisc Iosif o telegramă omagială, 
la care, încă în cursul zilei, a sosit, de la cancelaria de cabinet a Majestății 
Sale, răspunsul de mulţumire. 

Vicepreşedintele camerei române din Bucureşti, domnul Șendrea, a 
salutat pe principele Kohenlohe in limba franceză. Au mai vorbit domnul N. 
Filipescu, profesorul din Viena Neumann, ca reprezentant al ministerului de 
culte din Viena. 

După amiază, la patru, o imensă serbare poporală, în grădina mănăstirii, 
unde corurile „Armonia” şi „Academia ortodoxă” au cântat diverse piese. 
Apoi s-au ţinut discursurile delegaţiunilor studenţeşti şi, în fine, un discurs 
pentru popor. 

* 

La Suceava, la laşi, la Borzeşti şi în alte locuri, de asemenea s-a ser- 
bat, cu mare pompă, această zi mare. În toate oraşele şi comunele rurale din 
România s-au serbat liturghie şi parastas (Familia, Anul XL, Nr. 28, 11/24 
iulie 1904) 


Impresii din Bucureşti. Un mare filozofa zis: nu iubirea prezentului 
dă gloria trecutului, ci gloria trecutului măreşte viitorul. Şi aceste cuvinte, 
în care se oglindeşte tot esprit-ul rasei franceze, să servească ca introducere 
acestui croquis. 

S-au împlinit patru sute de ani, de când Acel Domn murise, lăsând 
aureolă vitează supuşilor săi. Patru sute de ani sunt de-atunci, de când, în 
mănăstirea Putna, săpat-au românii un larg mormânt, în care aşezară trupul 
rece al Marelui Voievod. Şi mult popor, şi mii de oameni strânsu-s-au, atunci, 
să-i dea ultimul onor. Şi preoții, cu odăjdii de mătase, citi-tu-i-au rugăciuni, 
iar clopotele sfinţilor pustnici îţi sfâşiau inima cu ruga ce-o cântară. Şi era 
o îngropăciune în care îngropară românii gloria lor, puterea lor şi arma lor 
învingătoare. 

Câţi nori amenințţători au trecut, de-atunci, pe bolta românismului. 
Câte horde barbare au prăpădit comorile adunate de strămoşi, câţi lacomi au 
răpit diamante din stema lui Ştefan! 


Azi (2/15 iulie), sărbătorim. În libera Țară, în dulcea Românie, şi-n 
cadâna Bucovina. La Bucureşti şi la Putna. La Bucureşti, în capitala Țării, şi la 
Putna, în mănăstirea austiţilor părinţi, unde Ştefan adormise în veşnicul somn. 

Câtă lume! Străzile Bucureştilor sunt decorate. Mii de steaguri fâlfâre 
în vânt; geamurile par îndesate cu ramuri verzi. Porţi triumfale se ridică falnic 

din Colţul Bulevardelor. La Şosea, tribune pompoase, decorate scump. lar 
pe ele, elita românească: principi din sânge german, principi din sânge latin, 
oameni de litere, militari, profesori, boieri imitatori de cultură apuseană, po- 
liticieni, jurnalişti şi mulţi alţi aristocrați ai artei. În tribuna din partea stângă 
a Căii Victoriei, stau preoţii, oratorii, iar încunjuraţi de suite, Alteţele Lor: 
Principele moştenitor şi Carol, zâmbesc spre public, cu zâmbirea domnitorilor 
din Casa Siegmaringen-Wied. 

Jandarmii formează un cerc strâns, peste care nu treci decât cu aripi. 
Ofiţeri sclivisiţi şi parfumaţi conversează, după cum se cuvine la atari serbări. 
Cocoane, cu pălării „â le Nice”, ţes visuri din privirile oştenilor, iar studenții, 
aceşti proletari ai amorului, le aruncă câte-un fulger din ochii lor, de regulă 
adânc-albăstrii. _ 

Sunt orele 8. Incepe liturghia. Mitropolitul, cu asistenţa clerului înalt, 
celebrează parastas pentru odihna Marelui Ştefan. Principii Casei Regale 
ascultă cu evlavie predica şi-şi fac cruci adeseori. 

Suntem la vorbiri. Tânărul Victor Raţiu, prezident al studenţilor uni- 
versitari ai Bucureştilor, rosteşte cuvântarea sa caldă, plină de vervă naţională, 
gesticulând viu. Lungi aplauze vestesc îndestularea şi consimţirea ascultă- 
torilor. Decanul facultăţii, transilvăneanul loan Bogdan, urcă tribună, în faţa 
moștenitorului de tron, şi încălzeşte inimile cu un strălucit discurs, demn unui 
ardelean care înţelege însemnătatea acelui timp apus! Ministrul cultelor, dl 
Spiru Haret, întăreşte credinţa ce-o avem despre un ministru român: că acela 
e în veci înflăcărat apărător al şovinismului latin. 

Liceanul Grigoriu declamă din Alecsandri o poemă („Dumbrava ro- 
şie”) cu-o şcoală retorică perfectă. In melodiile lui „Deşteaptă-te Române” 
se sfârşeşte programul atât de înălțător pentru noi... 

Lin murmur prelungit in public, începe defilarea. Vine miliția română. 
Jandarmii călări deschid conductul, în urmă păşeau studenții universitari, cu 
steagul lor, din Sibiu, şi gimnaziştii. Se desfăşură cortegiul istoric. Arcaşii 
şi trâmbiţaşii erau în frunte, smulgând urările publicului. Vin purtătorii de 
steaguri, copiii de casă, Ştefan, prezentat prin un ofiţer de vânători, şi Vlad 
Ţepeş, pe doi armăsari, îmbrăcaţi în zale; vin, apoi, boierii, şi-n fine, armata, 
compusă din arcaşi şi plăieşi. 

Trecerea lui Ştefan şi a lui Vlad Ţepeş a fost prinsă cu aplauze infinite, 
ambii Domni semănau mult celor foşti, odată. Ștefan era blond; avea şuviţe 
bălane, care îi inundau fruntea. Vlad Ţepeş: un ţigan negru, cu privire sumeaţă 
măsurând jurul seu. Şi cortegiul înaintează. Trece, în lungul tribunei regale, 
e deja la începutul Căii Victoriei, acolo, unde domnea o nelinişte mare, din 
cauza zădufului. Urările publicului se amestecă cu glasul muzicii militare, 
care cântă fel de fel de marşuri naţionale. Mii de mâini se ridică spre cer, 
fluturând batiste, mii de strigăte entuziasmate. Mii de feţe se aprind, la tre- 

cerea eroilor din trecut. Unii plâng de bucurie, alții bat din palme. Jobenurile 
şi pălăriile, de-odată, dispar de pe capul bărbaţilor... E ceva mult mişcător în 
ovaţia aceasta spasmodică, prea înflăcărată. E ceva mult înduioşător, văzând 
iubirea românească faţă de luptătorii apusului timp glorios. 

„Şi cortegiul, mereu-mereu, înaintează .. Şi dispare în îngusta Cale... 
Muzica intonează imnul regal. Principii urcă în trăsură. Miliția salută, poporul 
deschide drum respectuos armăsarilor prinşi la trăsuri. Şi ca mii de furnici 
se mişcă oamenii pe străzile Bucureştilor / Emil ISAC (Familia, Anul XL, 
Nr. 29, 18/29 iulie 1904). 

* 

Serbările de la Putna. Pe când, în pavilionul din curtea mănăstirii, 
se desfășura banchetul oficial, într-un alt pavilion, împodobit cu verdeață şi 
drapele române şi austriece, se ospătau sutele de studenți și de delegaţi, în 
jurul meselor. Animaţia era mare. Aci s-au ținut cuvântări entuziate, de către 
domnii Tufan, din partea comitetului de organizare a serbărilor, Popovici, 
şeful delegației de la Viena; Covată, din partea studențimii macedo-române; 
Pogonatu, din partea studențimii din Bucureşti; N. S. Ionescu, din partea 
studenților în litere de la facultatea din București; Rusu, din partea academiei 
ortodoxe din Cernăuţi etc. Toate cuvântările erau primite cu nesfârșite aplauze. 
Domnului prof. Gr. Tocilescu, care a ţinut, de asemenea, o caldă patriotică 
cuvântare, i s-au făcut cele mai călduroase ovaţiuni. 

Priveliştea meselor ţărăneşti, în jurul cărora erau înşiraţi peste 3.000 de 
țărani, era încântătoare. Mesele au luat sfârşit pe la orele şase. Străzile înguste 
şi întortochiate ale Putnei deveniseră impracticabile, din cauza mulțimii ce 
se îmbulzea în toate părțile, spre a merge la staţie. La sfârşitul banchetului, 
I. P.S. S. Mitropolitul de Cernăuţi a expediat M. S. împăratului Frantz losef 
o telegramă, prin care îi aduce omagii de recunoștință şi devotament pentru 
înalta solicitudine arătată de M. S. românilor bucovineni şi instituţiilor lor. 

Suveranul Austro-Ungariei a răspuns, prin următoarea telegramă, 
expediată, din Ischl, de către mareșalul Curţii imperiale. 


„Eminenţei Sale, Mitropolilului de Repta. 


Maiestatea Sa Imperială şi Regală cu o deosebită satisfacție a bine- 
voit să ia cunoştinţă de expresia nestrămutatei credințe ce i s-a exprimat, cu 
ocazia serbărei centenarului al patrulea de la moartea principelui Moldovei, 
Ştefan cel Mare. 

Majestatea Sa mulţumeşte Eminenţei Voastre, precum şi tuturor 
oaspeţilor adunaţi pentru manifestația făcută și cu această ocaziune”. 


Tânăr viguros, prințul Hohenloe e o personalitate cât se poate de sim- 

patică. Din marea familie Hohenloe, guvernatorul Bucovinei se înrudeşte cu 
fostul cancelar al Germaniei și cu mai multe familii domnitoare din Europa. 
E un nobil în toată puterea cuvântului şi noblețea sa se vede din toate actele 
sale. E un bun prieten al românilor, pe care îi iubește și-i respectă. Cu ocazia 
şederii lor în Putna, românii sosiți din ţară au fost obiectul unei deosebite 
atenţii din partea Alteţei Sale. În urma cererei prințului, domnul Cogălnicea- 
nu, consulul nostru la Cernăuţi, i-a prezentat pe toate persoanele marcante 
din București, cu care Alteța Sa s-a întreținut îndelung, cu cea mai mare 
afabilitate şi prietenie. Toastul, ce l-a ţinut la banchet, a entuziasmat pe toți 
românii, mișcându-i adânc. 

Domnul Nicu Filipescu a avut dreptate, zicând că centenarul lui Ștefan 
cel Mare a depășit marginile unei simple serbări pioase, transformându-se, 
astfel, într-un eveniment politic, acela al cimentării priteniei ce leagă ambele 
națiuni vecine. 

Eminenţa Sa Mitropolitul de Repta e de o amabilitate neţărmurită. Cu 
toate că e înaintat în vârstă, e voios şi vesel. În cursul banchetului, părăsindu-şi, 
cateva momente, locul, s-a întreţinut cu o parte din comeseni. Reprezentanții 
presei bucureştene, care luaseră parte la banchetul oficial, au fost obiectul 
unei atențiuni deosebite din partea Eminenţei Sale, care le-a mulțumit pentru 
că veniseră la Putna, să ia parte la serbările centenarului. Eminenţa Sa ne-a 
vorbit cu multă laudă de Majestatea Sa împăratul Frantz Iosef, pentru înalta 
solicitudine ce o are pentru români. 

Baronul Hurmuzachi e unul din cei mai mari fruntași bucovineni și 
şef al partidului naționalist. Era impozantă manifestaţia ce au făcut-o miile 
de ţărani, dupa terminarea banchetului. După ce au intonat, în cor, imnul 
„Deşteaptă-te Române”, dânșii au defilat pe dinaintea pavilionului, pe când 
buciumaşii, veniți de la Suceava, sunau voioşi din instrumetele lor antice. 
Defilarea a durat mai bine de un ceas, așa erau de numeroşi țăranii care lu- 
aseră parte la ea. / Mestugean (Albina, anul VII, nr. 40-41, 4-11 iulie 1904, 
pp. 992, 993). 


lei 


1904: Un antisemit ortodox, călător prin Bucovina. Când am găsit, 
în paginile gazetei arădene „Tribuna”, ampla relatare Impresiunii şi reflexiuni 
dintr-o călătorie, m-am bucurat, mai ales că, la o fugară parcurgere a textelor, 
grupate în „foiletoane”, am dat peste descrieri interesante ale Bucovinei anului 
1904, inclusiv peste relatarea întâlnirii cu Nicolae Iorga, în casa lui Dimitrie 
Onciul, din Straja, în care trăia, acum, ca paroh, cărturarul Dimitrie Dan. 
Veniseră, atunci, mulţi români în Bucovina, căci „numai o dată îs 400 de ani 
de la moartea lui Ștefan!”, dar mărturiile rămase sunt puţine şi dedicate, în 

principal, comemorării de la Putna, din jurul mormântului gol, fiindcă fusese 
prădat de călugări, dar ideal pentru spălat suflete şi creiere, sub pretextul 
idealizării lui Ştefan cel Mare. 

Comemorarea din 1904, făcută posibilă, ba chiar determinată de un 
arhitect austriac, Karl Adolf Romstorfer, care a scos din pământ „cariera de 
piatră” suceveană a fostei Cetăți de Scaun a Moldovei şi a reconstruit Miră- 
uţii şi Putna, reparând temeinic şi biserica mănăstirii Sfântului loan cel Nou 
din Suceava, şi pe cea din Solca, şi pe multe altele, comemorarea din 1904, 
deci, a fost pentru poporul nostru festivist şi aplaudac un prilej de a-şi da 
importanţă şi de a se simţi, măcar o clipită, mai breaz decât toate neamurile 
lumii. În fruntea trufiei românești, ortodoxia şi, mai ales, tinerii seminarişti 
şi studenţi la teologie din Ardeal şi din Bucovina, care tocmai îşi făceau glo- 
ria autoproclamatului antisemitism desuet. Căci asta îi soarta lumii bigote: 
impune credinţa într-un evreu mesianic, dar îi extermină furioasă cosângenii. 

Violenţele verbale ale tânărului antisemit ortodox bănăţean Sebastian 
Tamba mi-au dat mult de furcă. In transcrieri mai vechi, pe care le publicasem, 
selectasem doar propoziţii scurte, cu descrieri precise ale unor localităţi buco- 
vinene, dar nu a fost bine. Pentru că textul întreg prezintă lumea bucovineană 
a anului 1904 în întregul şi în complexitatea ei, aşa cum şi era ea pe atunci, iar 
zvârcolirile antisemite ale ortodoxiei ardeleneşti încă nu o alteraseră şi nici nu 
cred că au alterat-o, cu adevărat, vreodată. Tocmai de asta, în cele din urmă, 
m-am decis să copii în întregime părţile Impresiunilor şi reflexiunilor dintr-o 
călătorie, din 1904, ale lui Sebastian Tamba, care se referă la Bucovina, şi să 
le încredinţez memoriei locurilor naşterii noastre. 

* 

Ne oprim la una din cele mai frumoase, dacă nu cea mai frumoasă, 
gară din România. Mă uit mirat şi curios la numele ei. E gara Burdujeni, ul- 
tima staţie românească. Mult trebuie că s-a cheltuit cu edificarea acestei gări 
în brazda Moldovei!... E mare şi frumoasă: adevărată gară de capitală, pusă 
la hotarul ţării ca un semn al progresului, spre care năzuieşte acolo. Trecem 
prin sita vămii, vizându-ne paşapoartele. Urcăm, apoi, iarăşi, în trenul care 
ne duce, cu viteză săsească, spre gara nemţească, Iţcani; spre Putna nu era 
modru de-a mai merge. 

Ne-am hotărât, cu amicul Victor, să înnoptăm în Suceava, unde încă 
aveam multe de văzut, şi numai a doua zi, dimineaţa, s-o luăm mai departe. 
Ne-am încartiruit, dar repede, în tramvaiul care duce la Suceava şi, hăis! cea! 
boulean!, cât ar cânta moş Corbu „a Sasului”, eram în fosta reşedinţă a vo- 
ievozilor români. Pe străzi, lume multă: domni şi popor. Se terminase slujba 
dumnezeiască, făcută pe ruinele cetăţii de odinioară a Domnilor moldoveni, 
în amintirea celui mai strălucit şi mai mare Domn al ei. La hotel nici nu ne- 
am mai gândit. Era evident că, cu atâta lume, n-o să putem căpăta adăpost. 

Afară de aceea, mai auzisem că nu e nici un hotel creştinesc, în oraşul întreg, 
şi ploşniţe, drept să vă spun, nu-mi venea la socoteală să hrănesc, nici de 
cele cu două picioare, nici de cele cu mai multe. Ergo... la mănăstire, altă 
scăpare nu este. Amicul Victor îmi spunea că are, acolo, un bun prietin, care, 
de bună-seamă, o să ne facă rost de un adăpost, unde să ne odihnim oasele. 

Luarăm o birjă decorată, cu o spurcăciune de om pe capră— nu găsisem 
alta — şi, întovărăşiţi de un amabil student de la Cernăuţi, cu o panglică trico- 
loră de-a curmezişul pieptului, o pornirăm spre sfânta mânăstire. Sub poartă, 
visa un moşneag de-odată cu Ştefan visuri frumoase de mărire naţională. Era 
sentinela porţii. Multă ispravă n-o fi făcând el, că era bătrân românul, dar, 
după cât am auzit: cinstea întrupată. Trecem pe lângă acest „Kerberos” cu 
suflet senin şi blând şi întrăm în curte, o curte largă, încăpătoare, în mijloc 
cu sfânta biserică. De două părţi, e îngrădită de odăi pentru primirea oaspe- 
ților, iar într-o parte, în dreapta, e frumoasa reşedinţă a simpaticului stareţ al 
mănăstirii, a Arhimandritului Balmoş. Locuinţă de guvernor. 

Domnul Cioloca, căruia multă vreme i-am zis tot Colacea, neînţele- 
gându-i bine numele, prietenul tovarăşului Victor, nu era acolo, atunci, şi aşa 
am fost siliţi să trezim din somn pe fiul părintelui Balmoş, care avea cheile 
odăilor la sine şi care, obosit de multa alergătură, îşi plecase puţintel capul 
pe perină. Am fost întâmpinați cu multă prevenire, punându-ni-se o odaie la 
dispoziţie, cu cereri de scuze, că nu ni se pot da nişte paturi mai bune, fiindcă 
sunt mulți oaspeţi şi vor veni şi mai mulţi, şi n-au atâtea oghiale (plăpumi 
— n. n.), ca să-i poată culca pe toţi. Noi, se înţelege, eram foarte mulţumiţi 
de aranjament, gândindu-ne că, dacă nu găseam aci adăpost, eram siliți să 
rămânem pe stradă. Nici prin gând nu ne trăsnea să-i dăm a înţelege că n-am 
fi mulţumiţi. Vedem şi noi situaţiunea cea grea pentru ai mănăstirii. 

Ne-am tolănit pe străjacele de pe jos, dând în vorbă despre reuşita 
festivităților de la ruine. Ni s-a spus că au reuşit peste aşteptare, mulțumită, 
în primul rând, fempestăţii admirabile, de care au avut parte. Arunc ochii la 
tovarăşul Victor, care încă tocmai atunci îmi pândea privirea, surprins şi el 
de întrebuinţarea cuvântului fempestate şi a altora, pe care le-am uitat. Am 
mai schimbat câteva vorbe, până ce ne-a adus servitorul apă de spălat, apoi 
gazda noastră, luându-şi adio, s-a depărtat, iar noi ne-am pus să ne civilizam 
o leacă, că prea eram afumaţi şi urduroşi, ca să ne putem şi noi scoate niţel 
nasul prin oraş până ce nu se înserează încă. Primeneala, aşa, pe jumătate, a 
mers milităreşte şi, până ce n-apucară încă să gate înjurăturile doi studenţi 
din România — la a cui adresă nu ştiu — eram gata şi plecaţi. 

Ajunşi în curte, de cine ne izbim? De compatrioţii noştri, atât de mult 
doriţi, cu care făcându-mi-se calea în două, la plecare, nu credeam să ne mai 
întâlnim, până la Putna. Bucuria revederii era nespusă. Şi-a şi manifestat fie- 
care, care prin chiote, care prin vorbe mai agitate, cu excepţiunea prietinului 

Nicolae, care mai mult a simţit-o, se vede, luându-i graiul falca Sfântului loan 
cel Nou. Ne-am dus, îndată, şi noi, să vedem această comoară a mănăstirii, 
care atrage ca un magnet puternic mii şi mii de creştini, pe an, la sine şi alte 
mii de florini în buzunare. 

Moaştele Sfântului loan cel nou sunt aşezate, în prezent, fiind biserica 
cea mare în reparaţie, într-o bisericuţă din stânga curții, într-o ladă îmbrăcată 
în argint, în care sunt înfăţişate o grămadă de scene din viaţa plină de chinuri a 
acestui sfânt. Sunt acoperite de tot şi pecetluite. Nu vezi din moaştele sfântului 
decât o falcă vâlcedă şi uscată, cu un şir de dinţi, lucru care te cam furnică 
pe şira spinării, când îl priveşti. Nu înţeleg de ce nu s-a lăsat, spre vedere, o 
parte ceva mai estetică, de exemplu o parte a mâinii! Sau falca aceasta s-a 
conservat mai bine? 

La capul Sfântului, stă un călugăr, iar la picioare, bătută în zid, o cu- 
tie de tinichea, cu o gaură lungăreaţă, pentru creiţarii cercetătorilor acestor 
moaşte. După ce atingem şi noi, cu mâna, coşciugul făcător de minuni, ne 
depărtăm din mănăstire, în frunte cu amabilul domn Cioloca, care, tocmai 
când să plecăm, nimerise, spre marea noastră bucurie. leşim în oraş, ca să 
ne mai plimbăm puţintel ochişorii jur-împrejur, înainte de a-şi cerne noaptea 
întunerecul asupra oraşului. După câteva cotituri, la dreapta şi la stânga, ajun- 
gem în strada principală. Dacă te-ai dus cu oareşcari iluzii în fosta reşedinţă 
a Domnilor moldoveni de odinioară, nutrite poate de mărirea trecutului, apoi 

cu multe deziluzii amare şi deprimări sufleteşti te reîntorci. În locul orăşelului 
zugrăvit de fantazia-ţi aprinsă şi răpită de faptele glorioase ale lui Ştefan cel 
Mare, găseşti un clociob de ploşniţe omeneşti, cu feţe atât de simpatice, încât 
te mănâncă palma ca de râie, când le priveşti. Odinioară centru de boieri şi 
hatmani, azi cuib de lipitori. Sărmană Suceavă!... 

Umblam să angajăm un birjar creştin, pentru a doua zi, dimineaţă, să 
ne ducă la Iţcani. Ni se spune, însă, că dintre 39 de birjari, câţi îi are Suceava, 
numai doi sunt creştini: un neamţ şi un biet român. Îi căutăm în toate părțile, 
dar nu-i găsim. Ce era de făcut? A trebuit să luăm un ovreu, cu toată ura ce-o 
aveam faţă de el. Voiam să intru la un bărbier, căci mă năpădise barba, de 
nu-mi mai puteam scoate nasul în lume. Mi se spune că nu există bărbier 
creştin. Ce era de făcut?... M-am dus la târtan. Primul târtan care m-a ras în 
viaţa mea. Înţeleg cu brici şi cu săpun, căci fără brici şi fără săpun m-au mai 
ras ei, trebuie s-o recunosc, vrând, nevrând. 

— Haidem la cină şi la un pahar de bere, oameni buni, că mi s-or lipit 
maţele de şira spinării! 

— Sănătoasă vorbă!, aprobară cu toţii. 

— Unde să ne oblim, oleacă, domnule Cioloca? 

— Uite, aici, împotrivă! E cel mal bun restaurant. 

— Creştin?... 

— Proprietarul e creştin, birtaşul, însă, durere!... Tot jidan. 

— Eu, unul, atunci nu mănânc aci. 

— Ba, zău, îi mânca, dacă te-o răzbi foamea, că birtaş creştin nu vei 
găsi, în Suceava. 

— Atunci, mai bine mă duc şi-mi iau nişte cârnăţării şi mă-ndop, acasă, 
la mănăstire, decât să ştiu c-am mâncat din mâna unul jidan. 

— Socoteala nu-i rea, numai cât nu ştiu unde-i găsi pe cârnățarul ăla 
creştin, căruia vrei să-i faci alişveriş. 

— Doar nici de-aceștia n-aveţi creştini?... 

— Durere!... 

— Ptiu, fir-ar al dracului! Hotelier creştin — ba; bărbier — detto; birtaş 
— ca-n palmă; cârnăţar — nici atât; birjar — caută-l!.. . No, amu poftesc şi te 
omoară! 

Tovarăşul B: Aici, nici omori nu te poţi, cu naționalismul nost in- 
transigent, că tot un medic — sachter de-al lor te diseacă, să constate cauza 
sinuciderii şi tot un târtan îţi ia procesul verbal. Haide, întrăm unde ne arată 
domnul Cioloca, c-aici ca antisemit rămâi cu stomacul lipit. Mai bine filosemit 
şi cu el dezlipit! 

Maţele îmi chiorăiau pogan şi-ncepuseră a mă lua amețeli. Nu mai era 
de-a flămânzi. Vedeam bine că, dacă mai persist în principiile mele antitârtănis- 
te, ajung ca Sfântul loan cel Nou. Ce era de făcut, dar? Am înghiţit şi paharul 
acesta. Mi-am dres, însă, iute gura cu două halbe de bere Okocim. Nu e rea. 

Se bea bine. Inceputul nu e rău, îmi gândii, şi-mi comandai un „Holzfle- 
isch”. M-am speriat de ochii ce i-a boldit la mine chelnerul. Nu ştia de e de 
mâncat sau de băut. Mi-a adus, în sfârşit, o friptură cuşer de porc, care, după 
2-3 grohăieli prin stomac, îmi potoli tonurile maţelor discordate. Ceilalţi încă 
îşi puseră fălcile în mişcare, ca după o zi lungă de post. Parcă-şi mai veniră 
creştinii în fire, după ce mai traseră şi câteva pahare de vin. Scurt zis: cu ziua 
aceea ne împăcarăm omeneşte. De ziua următoare nu ne durea capul pe nici 
unul. Singură, doamna B. se gândise că ceva mâncare pe drum nu strică. Cine 
ştie, pupăm ceva, pe unde trecem sau ba, cu îmbulzeala asta mare de oameni. 
A şi plecat, îndată, să cumpere ceva cămătării, însoțită de fratele V., pe care-l 
însărcinasem să se îngrijească şi de mine. Până ce s-au reîntors ei, noi, cei 
rămaşi, am mai „slobozit” nişte cărți poştale ilustrate, iar după ce au venit şi 
ei, am plătit o socoteală jidovească pipărată, să i-o trânteşti de cap nu alta. 
Dar, vorba dumnealui: „Numai o dată îs 400 de ani de la moartea lui Ştefan!”. 

Am plecat, cu mângâierea că, la 500 de ani, n-o să ne mai tragă nouă 
chiulul, ci altora, mai pricopsiţi ca noi. Ajunşi la mănăstire, la invitarea domnu- 
lui Balmoş, ne mutăm hotrobele în altă odaie mai convenabilă, rămasă goală. 
Ii mulţumim şi cerem audienţă la tătucul Morpheu. Mai întâi, a fost primit 
tăcutul tovarăş Nicolae, pe care, în curând, îl şi auzii boscorodind în limba 


117 


Bucovina, în mărturii necunoscute 





somnoroşiei sale, a moşului Morpheu. Eu, până către miezul nopții, avusei 
de furcă cu gardiştii pişcători ai acestui omnipotent, nevoind să mă anunţe 
la audienţă. Credeam că a întrat fratele Victor şi cine ştie ce rapoarte lungi îi 
face, de nu-mi mai vine şi mie rândul! Mă săturasem până în gât de scărpi- 
natul urmelor gardiştilor, când aud numai: sfârrr!..., în unghiul opus al odăii. 

— Care eşti, măi? 

— Eu. Pute, măi frate, a usturoi, aici, de gândeşti că te ia dracul!... 

— Ce-ai aruncat? 

— Perina, trebuie că aceea pute... 

Nu trec 5 minute şi aud numai zzzdup!, în celălalt unghi. 

— Ce drac e cu tine, măi Victore? 

— Unul... soarele ei de putoare! Imi vine să-mi vărs sulletul, măi, nu 
alta... 

— Acum cu ce-ai zvârlit?... 

— Mai era o perină. Băga-s-ar dracul în toate perinele şi plapomele de 
pe lume!... De ştiam una ca asta, mai bine mă culcam pe treptele bisericii. 

Rămăsese bietul gol-golaş, numai pe saltea şi tot se zvârcolea şi 
şuiera, de gândeai că-şi dă sufletul. Soţul Nicolae habar n-avea de toate 
acestea. Trăgea nişte dordoloşi de sunete pe nas, de credeai că vrea să sperie 
pe cineva. După ce mi se tociră unghiile de scărpinat, ajunsei, în fine, şi eu 
să capăt audienţă la unchiaşul Morpheu, care mă primi cu braţele deschise, 
în apartamentele sale de somn aducătoare. Dar abia mă alintă la sânul său 
cald, vreo două ore, şi un bubuit straşnic mă redă iarăşi tristei realităţi. Venise 
târtanul, cu birja, să ne ducă la Iţcani. 

Primul gând, după ce m-am trezit, mi-a fost să mă uit la fratele Victor, 
dacă mai e în pat sau l-a aruncat dracului şi pe acela undeva. Era în pat bie- 
tul, cu capul bondărău şi cu picioarele priponite în părete. Chinuit somn!... 
Il compătimeam din inimă, dar nici eu nu eram de invidiat. Eram cu pielea 
toată ciorsăită. Ne ridicăm noi, cu chiu, cu vai, căci jidănaşul de la uşă nu ne 
mai tăcea de pe cap, cu fleura lui ascuţită: „Pofthesc să sculhaţi, boierilor, 
ehe schephem trhenuu!”. 

— Mai tacă-ţi nespălata, măi jigodie, că noi te-am angajat să vii la 2 
ore Şi, acum, e numai ora |. 

— Ma rhog, pună la Iţchani e departe. 

— No, acum basta şi te cară de aici! Aşteaptă, la uşă, până venim! 

— Mă rhog, mă rhogl... 

Ne îmbrăcăm noi repede, bufnindu-ne mai de una, mai de alta, ca 
omul nedormit, şi ieşim, încărcându-ne birja jidanului. 

— Mă rhog, fost vorba che nhuma 3 boiehri! 

— Ține-ţi pupăza şi mână înainte! 

— Ieh, da” nhu-i cu dhereptate! 

— Dă numai înainte, că-ţi facem noi dreptate! 

Mal veniseră, adică, doi domni cu noi, de aceea făcea, acum, jidanul 
gură, voind să mai stoarcă ceva. După ce pornirăm la drum, aflarăm de ce a 
venit ovreiul aşa de timpuriu şi nu ne mai slăbea din gură, să ne îmbrăcăm 
mai repede. Avea să mai ducă nişte domni la Iţcani şi trebuia să aibă vreme, 
să se mai reîntoarcă o dată, ca să nu scape nici aceia trenul, căci, altcum, o 
păţea. S-a folosit de ocazie pezevenchiul, ca să stoarcă încă o taxă, în contul 
odihnei noastre. Un folos, însă, tot am tras şi din gheşeftul acesta al târtanului. 
Anume acesta că, să nu întârzie cu cei pe care avea să-i mai ducă la gară, 
mâna în ruptul capului, scăpându-ne, astfel, mai repede de colbul teribil, ce 
era pe drum şi pe care trebuia să-l respirăm. 

Cât e drumul de lung, era plin de grupuri de studenţi, care, învăluiţi în 
negura de praf, îşi zoreau picioarele spre Iţcani. Ajunşi la gară, ne împăcăm 
cu birjarul obraznic, încununându-l cu câteva înjurături şi înnădindu-i plata 
cu câteva piţule, primite cu gheare lacome şi cu vorbe de mulțumită. Trecem, 
apoi, in furnicarul gării. Abia te poţi strecura, atâta lume. Dar când vor mai 
veni şi ceilalți!... Vai de capul nost!... Ce ne facem?... O să ne urâm zilele, aşa 
înghesuială o să fie pe tren!... Unul trece să ne ia bilete. După o oră întreagă 
de baie de vapori şi de masaj rusesc, scapă, mort de jumătate. Punându-ne 
în activitate febrilă coatele, intrăm în sala restaurantului, să luăm un ceai sau 
o cafea. 

Unii stăteau în jurul mesei, parte cercând tăria mesei şi răcnind după 
chelnăr, parte, cu capul culcat pe braţe şi cu gurile căscate, visau de bom- 
bardările japonezilor de la Port-Arthur. Alţii stăteau ghemuiţi prin unghere, 
cu faţa înrourată de sudoare şi cu vinele gâtului moi de oboseală. Alţii iarăşi 
înjurau sau conversau în gura mare, ca să le sară somnul. După un chin de o 
oră şi jumătate, în sfârşit, chin pe care să nu-l doreşti nici dușmanului tău, se 
dă signalul de urcare în tren. Norocul nostru că luaserăm bilet de clasa a II-a, 
căci cel mai mulţi călătoreau cu a III-a, şi, aşa, am căpătat câte un locşor de 
şezut, după munca grea ce-am avut-o până-ce ne-am desvălmăşit din mulţime 
Când am ajuns în tren, am oftat, o dată, din baierele inimii, cu toţii şi ne-am 
ocupat repede locurile, căci mulțimea curgea nesfârşită. Trenul ţipă asurzitor 
şi o ia domol înainte, cu frică şi cu cutremur, nu cumva să se răstoarne sau să 
ne stelească ochii, uitându-ne pe fereastră. În zadar îl îndemnăm, cu chiote, 
îi fudul de urechi. 

In cupeul în care ne sălăşluiserăm „al noştri”, mai erau şase persoane: 
patru domni şi două dame. După vorbă, erau nemți, după naştere — români. 
Unul era procuror, unul profesor, ceilalți — nu ştiu. Cu ai noştri, îşi mai vorbeau 
limba maternă: între ei?... Să-i fi picat cu ceară! Se puseră pe politică, cu un 
tovarăş de-al nostru. Scărmănau politica disperată a căpiaţilor din Ungaria, 
asemănând-o cu politica nemţească din Bucovina, unde guvernanţii, din 

prezent, sunt cât se poate de prevenitori faţă de elementul românesc. N-aveai 
decât să arunci o privire la afişările oficioase din cupeu şi la cele de prin gări 
şi oraşele prin care treceai, ca să te convingi de atenţiunea ce se dă limbii 
româneşti, a majorităţii locuitorilor din ţară. Textul românesc nu lipsea de 
nicăieri, ba, ce era mai mult, unele erau scrise numai în limba românească. 
Dacă treceţi vreodată prin Bucovina, pe linia aceasta, uitaţi-vă la tablele 
care vă fac atent la sosirea trenului, peste drum, şi nu veţi vedea scris, pe 
ele, decât cuvintele româneşti : „Sama la tren!”. E o românească rea, de care 
se vorbeşte peste tot în Bucovina, dar e româneşte scris, pe când la noi, în 
Ardeal, unde majoritatea covârşitoare a locuitorilor e românească, nu vei 
găsi, pe toate acestea, o singură slovă românească; vei găsi însă o limbă pe 
care n-o vorbeşte nici pui de om în Ardeal, îngânându-te: „Opano je vai se 
nagnuti” — şi vei mai găsi limba aspră, pârâitoare a stăpânilor, scrâşnind către 
bietul ţăran (care atâta ştie ungureşte, cât ungurul chinezeşte): „Kâpkâdni 
tilos! Vigyăzz, ha jân a vonat!” etc., citit pe româneşte „Vigyâzz, că vine lon 
de la vânat!”. Dar nici nu ai nevoie să alergi în Bucovina, ca să vezi lucrul 
acesta! Nu ai decât să te uiţi pe partea nemţească a banilor noştri şi vei vedea 
şi text românesc, şi-ntoarce, apoi, hârtia şi te uită pe partea ungurească!... Și 
ce disparent e elementul românesc din Austria, faţa de elementul românesc 
din Ungaria!... Unde-ai ajunge cu drepturile limbii româneşti, dacă ai socoti 
după proporţie!... Şi stăpânii noştri tot mai au obrazul să se bată în piept, 
urlând, în gura mare, în faţa lumii, că aici e egală îndreptăţire şi —ca la ei, la 
nimenea sub soare!... La aşa-ceva se cere obraz deosebit! 

Se vorbea tocmai de proiectul lui Berzeviczy, când un domn din 
Bucovina ne arătă, pe fereastra trenului, o vacă, în marginea drumului. Nu 
avea sărmana decât o coadă de vreo şchioapă şi jumătate. I-o tăiase cineva, 
de jumătate, şi se opintea amar să se apere de muşte, care o năpădiseră din 
toate părțile. 

Cam rezultatul apărării vacii acesteia pare-mi-se îl vor avea şi ungurii 
dumneavoastră, cu politica lor de maghiarizare!, zice acelaşi domn. 

Nimerit apropo! Fie-i gura de aur! 

M-am cugetat multă vreme la politica feremterte din Ungaria şi la po- 
litica nemţească prevenitoare din Bucovina şi la rezultatele lor. Şi am ajuns la 
convingerea că noi, românii, din punct de vedere naţional românesc, ar trebui 
să fim mai mulţumitori ungurilor, decât nemților. Pentru-ce? 

Care o fi oare cauza? la-n spargeţi-vă capadochia cu dezlegarea acestei 
enigme... De aceea zicem mai sus că dacă, la noi, se păstrează sentimentul 
naţional atât de viu, avem să mulțumim maghiarilor, care se îngrijesc, aproape 
în fiecare zi, de alimentarea şi oțărârea acestui sentiment, pentru ceea ce trebuie 
să le fim foarte recunoscători, căci dacă urmau şi ei politica cu mănuşi a nem- 
ților din Austria, față de românii din Bucovina, inevitabil trebuia să ajungem 

şi noi acolo unde au ajuns românii din Bucovina. Dar sus e Dumnezeu, care 
se îngrijeşte de toţi şi le orânduieşte pe toate!... Cu cât se va da mai aprig „cu 
Bânfty”, cu atât are să ne pese mai puţin de slăbirea sentimentului național 
şi de maghiarizare!... 

Am cam deraiat. Dar nu-i mirare! Trenul, că merge pe şine de fier 
bine fixate, şi tot deraiază, dar apoi pribeagul de gând, căruia nu-i poate pune 
nimenea căpăstru, să nu deraieze?... Tot timpul, cât m-am luptat cu gândurile, 
fratele Victor, care-mi şedea în faţă,nu-şi găsea locul. Părea că vrea să dea 
de urma unui lucru ascuns, atâta se sucea şi se învârtea. De-odată, îl văd 
că-mbrânceşte un pacheţel şi-l duce la nas, apoi, cu faţa luminată, îmi zice: 

— Ştii tu, măi Tamba, ce mirosea, azi-noapte, aşa teribil, de n-am putut 
închide ochii?... 

— Perinele! 

— Pe dracul. Pacheţelul ăsta! 

— Mă miram eu de unde dracu-i putoarea asta cunoscută, aici, în 
cupeu... 

— O simţeai?... 

— Cum dracul, nu! Dar ce hoit usturoiat e în pachet? 

— Sunt cămătăriile ce le-am cumpărat, aseară, peste drum, de la jidanul 
din Suceava! Săptămâna lui de porc! 

Şi zvâr!, cu pachetul pe fereastră, împroşcând bucățele de cârnaţi, care 
ne acriseră sufletul, cu duhoarea de usturoi clocit, în carnea stricată. 

Trenul se opreşte şi călăuza ne dă de ştire că am sosit la Hatna, de 
unde linia ferată se ramifică în 2 părţi. O linie o ia spre Vatra Dornei, alta spre 
Hadikfalva. Noi „ai lui Ştefan”, ţinem linia din urmă, înmulțiţi, de la Hatna, 
cu lumea care venise dinspre Dorna, Câmpulung, Gura Humorului. 

Mergem noi, mergem şi iarăşi mergem mersul ţiganului la spânzură- 
toare şi, trecând prin Milişăuţi, ajungem la Istensegits şi-apoi la Hadikfalva, 
două localităţi de ciangăi, pentru care se varsă atâtea lacrimi fripte în „fericita” 
Ungarie, dar care, pentru aceea, nici cu spatele nu se gândesc să treacă gra- 
niţa şi să se oploşească şi fericească în Țara-nouă. Au adoptat şi ei, se vede, 
principiul românului: „Ce-i în mână nu-i minciună”, 

La Hadikfalva, linia ferată iarăşi se desface în două. Una o ia spre 
apus, către Putna, şi alta spre miază-noapte, către Cernăuţi. Maşinistul nostru 
o coteşte la stânga, spre Rădăuţi, domolind mersul locomotivei, care, şi până 
aici, te făcea să disperi că vei mai vedea, în anul acesta, Putna, într-atâta, când 
am trecut prin Rădăuţi, aveam impresia că merg călare pe un melc. Şi-ncepui 
a-l descânta, cum descântau, în copilărie, melcul, ca să iasă din găoace şi să se 
pună în mişcare: Bourel, bourel / Scoate coarne de vițel / Şi te du la Dunăre 
/ Şi bea apă tulbure... 

Victor, de colea, ieşindu-şi din pepeni: 

— Ba să se ducă dracului, nu la Dunăre! 

Tablele cu inscripţiuni „Sama la tren!” sunt, într-adevăr, de prisos pe 
aici. Îţi vine a crede că a făcut cineva o glumă foarte potrivită pe socoteala 
carului de foc. Rădăuţi au peste 15.000 de locuitori. E un oraş frumuşel şi 
curăţel, situat lângă râulețul Topliţa. Se zice că ar fi întemeiat de Domnul 
Moldovei, Bogdan |, pe la anii 1349-1370. În anul 1402, întemeia, aici, 
Alexandru cel Bun o episcopie. În Rădăuţi, se află un gimnaziu superior, o 
şcoală agronomică şi mai multe şcoli poporale. Mult contribuie la ridicarea 
acestei localități herghelia statului, înfiinţată, deja, la anul 1812, cu un renu- 
me universal, azi. Trecând prin Rădăuţi (trenul trece pe străzile oraşului), îți 
atrage atenţiunea o biserică veche, acoperită cu şindile, în care multe capete 
încoronate îşi dorm somnul de veci. Din Rădăuţi, o luăm spre Vicovul de Jos 
şi, de aici, de-a lungul râului Suceava, spre Karlsberg, de unde, continuând-o 
spre miază-zi, într-o jumătate de oră, ajungem la atât de mult dorita Putna. 

Satul Putna, care are peste 1.500 de locuitori, e aşezat lângă râul cu 
acelaşi nume şi încunjurat cu păduri de brad. De pe tren, deja îţi bate la ochi 
sumedenia de scânduri şi joagărul cel mare a baronului Popper. Nu mi-a scăpat 
vale, coastă şi muche de deal din vedere, gândindu-mă cu jale la vremurile 
când voinici lui Ştefan erau stăpânii lor, la vremurile când potecile acestor 
păduri scăpărau de copitele tari ale cailor pieptoşi, care adulmecau urma 
duşmanului nesăturat, tăbărât, fără de veste, asupra bietei ţări. Locuri sfinte 
sunt acestea, sfinţite de osemintele unor oameni sfinţi! 

La gară, ne-a întimpinat o colonie de ovrei, care aveau să-şi conducă 
oaspeţii. Norocul nost că ne înştiințaserăm din vreme, căci, altcum, puteam 
durmi pe stradă. Cât ce ne-am dat jos, ne-a luat în primire gazda, un ovrei 
ceva mai spălat, ca cei care-i văzusem până aci, şi cu el în frunte o pornim 
spre, locuinţa dumnealui. Parcă ne ducea la puşcărie, aşa plouaţi eram, văzând 
că nici aici n-avem parte de un creştin. Singur, Itzig mergea înainte cu o faţă 
radioasă, mândru de oaspeţii lui, pe cari şi-i arăta semenilor, în dreapta Şi în 
stânga. Odaia ce mi-se rezervase, deşi era a unul ovrei, era curată şi prietinoasă. 
Ne spălăm repede şi ne gătim ca să putem şi noi ajunge la parastasul ce se 
servea la mănăstire. Luarăm haine negre şi mănuşi albe, ca să ne pomenim 
la mănăstire cu mănuşi negre şi haine albe. Colbul de-o şchioapă, de pe 
drum, răscolit de-atâtea mii de picioare, ne primenise a doua oară. Apropiin- 
du-ne de curtea mănăstirii, un cor grozav de voci discordate, înlăcrămate şi 
tânguitoare, ne luă auzul. Zeci şi zeci de schilavi, de nenorociţi, înşiruiți pe 
amândouă părţile drumului, mai cu seamă ruteni, te făceau să-ţi astupi ochii 
şi urechile şi, dându-le ceva pomană, o luai îngrozit înainte, să nu mai auzi şi 
să nu mai vezi atâta nefericire. Mă mir foarte mult cum li s-a permis acestora 
să se aşeze tocmai acolo, pe unde avea să treacă toată lumea!... Nu s-a găsit 
un loc mai retras ceva? 

Intrând în curte, uiţi repede tabloul de mai înainte. Tabloul miilor de 
românaşi, care mişunau în toate părțile, cu pieptarele lor de piele cu blană, cu 
pălăriile cu păreţi îndoiţi în sus, cu pletele negre, care le bat umerii laţi, şi cu 
ochii vioi plini de viaţă, e de toată frumseţea. i privesc cu respect şi admira- 
țiune: sunt urmaşii vitejilor Marelui Ştefan! Mă apropii de sfânta biserică din 
mijlocul spaţioasei curţi, de biserica în care-şi doarme somnul veşniciei Ștefan 
cel Mare. Mă apropii cu pietate, cu evlavie rară, cum îşi apropie creştinul 
buzele de lingura cu sfânta cuminecătură, cum trebuie să se apropie fiecare 
român de un lăcaş de două ori sfânt: sfânt, ca lăcaş dumnezeiesc, şi sfânt, ca 
lăcaş de odihnă al celui mal mare Domn român. 

Nu-i modru de-a intra omeneşte. Aranjeorii zbiară răguşiţi, oamenii 
se-ndeasă, ghiontuiţi şi striviţi. Nimenea nu vrea să se depărteze, înainte de-a 
săruta piatra „Sfântului mormânt”. Eu încă eram dintre aceştia. M-am vârât, 
dar, în vârtej. Ce-o mai fost, apoi nu-mi mai pot da seama curat. Ştiu atât 
că, după o jumătate de oră bună de presat straşnic, m-am pomenit în tinda 
bisericii, fără să fi făcut un pas măcar; şi după altă jumătate de oră şi mai 
bună de adevărată inchiziţie spaniolă, din care ma-am pomenit cu un cap 
mai mare decum eram, m-am trezit în a doua încăpere a bisericii. Mai era 
una, cea de la altar, unde era şi mormântul, dar nu-mi mai permiteau oasele 
şi atletul din uşă ca să răzbat mai departe. Am mulţumit lui Dumnezeu c-am 
ajuns până aici, fără să-mi dau sufletul, şi m-am retras la o parte din vârtejul 
din dreapta uşii. Nu vedeam nimic, ce e drept, din cele ce se petreceau la altar, 
dar auzeam tot. Auzeam vocea blândă a preoţilor şi răspunsul teologilor, care 
cântau în cor, voci late şi puternice, dar lipsite de fineţe, care dă şi o gingăşie 
oareşicare cântării. Care striga mai tare, acela plăcea mai mult, după cât am 
observat. Uitându-mă împrejur,observai că aci nu e înmormântat Ştefan 
singur, ci mai are vreo zece tovarăşi: episcopi, domnitori şi membri de-ai 
caselor domnitoare române. 

La spatele meu, auzii un oftat adânc, stors că de un rău ascuns. Mă 
întorc. Era un ţăran, în genunchi, care, cu faţa plină de lacrimi, săruta les- 
pedea plină de țarină a bisericii, bolborosind dintre buzele-i tremurătoare o 
rugăciune fierbinte către Cel de Sus, că l-a învrednicit şi pe el, păcătosul, de 
a vedea acest praznic mare şi această sfântă biserică. Imi dădură lacrimile. 
Binecuvântat fie numele Tău, Doamne, din neam în neam, că popor de aur 
ne-ai dat nouă, nevrednicilor, gândii în mine. Vârtejul de-odată amuţeşte, 
descleştându-se în părţi şi făcând loc celor ce veneau dinspre altar. În frunte, 
mergea corul teologilor, după care urma . P. S. Mitropolitul Repta, cu sistema 
sa. leşeau, ca să ocolească biserica. 

Mitropolitul, un bătrân simpatic, împarte binecuvântarea arhierească, 
în dreapta şi în stânga. Se zice că ar avea o inimă foarte românească, că ar fi 
însă prea timid faţă de cei mai mari. M-am folosit de ieşirea unei bune părți 

a publicului din biserică şi m-am strecurat şi eu la mormântul lui Ștefan. 
Când s-a reîntors procesiunea, eram lângă grilajul mormântului, ascuns în 
dosul uriaşei cununi a regelui Carol; cu gândul pierdut în vremurile apuse, 
încununate de aureola Marelui Ştefan, cu ochii pironiţi la locul lui de odihnă, 
încordându-se să străbată parcă prin lespedea cea groasă, şi cu nepreţuita şi 
nemărginita mângâiere în suflet, de-a fi văzut, de a mă fi rugat şi de a fi vărsat 
o lacrimă, izvorâtă din adâncul inimii, la mormântul celui mai mare român, 
ce va fi cunoscut vreodată istoria. O mângâiere ca aceasta să nu o dai pentru 
o lume întreagă! 

După terminarea serviciului divin, valurile mulțimii se puseră în miş- 
care, spre partea unde avea să-şi ţină dizertaţia prof. univ. Dimitrie Onciul. Cu 
multă pricepere şi cu multă căldură românească, înfățişă profesorul Onciul 
figura măreaţă şi faptele şi mai măreţe ale Marelui Domnitor. Păcat, însă, că 
nu s-a căutat un loc mai potrivit, căci arşiţa dogoritoare a soarelui te topea pe 
picioare. După terminarea, dizertaţiei, domnii cel mari se duseră la banchet, 
iar noi — minorum gentium — cu biletul într-o mână şi cu pălăria în cealaltă, 
o luarăm spre baraca cea mare, a mulţimii. Poporul, pentru care se făcuseră 
barăci, pe coasta unui deal, se-ndreaptă într-acolo. 15-16 mii de oameni se 
zice c-ar fi fost la Putna. Multe noroade văzut-am şi eu, dar nu prea aveau ce 
să roadă. Arătat-am noi biletele, care te îndreptăţeau la mâncare, şi lui Stan, şi 
lui Bran, dar „papa” ca-n palmă. Abia ne-a şterpelit o cucoană — Dumnezeu 
s-o ţină! — nişte rămăşiţe de la alţii, cu care ne-am înşelat oleacă foamea. 

Când s-au început vorbirile, s-a sculat toată lumea, ce era să facem? 
Ne-am sculat şi noi, cu biletele întregi şi cu maţele chiorăind. De vorbit s-a 
vorbit destul, chiar prea mult. Unii au bătut câmpii, scoţându-se mai mult pe 
sine la iveală, alţii au fost la locul lor: scurţi şi cu duh. A vorbit şi-o doamnă, 
mai bine nu vorbea! Cerinţa principală şi cea dintâi a vorbitorului, la astfel 
de ocaziuni sărbătoreşti, este să fii serios. Cel care, nici când spune cele mai 
serioase lucruri, nu poate fi serios, acela să şadă acasă sau să lase altora rolul 
de vorbitor. 

Mai mult mi-a plăcut vorbirea macedoneanului şi-a ardeleanului de 
la Universitatea din Viena. Au vorbit din inimă şi la inimă. Am înţeles că ar 
mai fi vorbit şi domnul Dorimedont Popovici, poporului. Imi pare rău că 
nu l-am auzit, fiindcă, după cât mi s-a spus, ar vorbi foarte bine. Mai ales, 
fiindcă e bucovinean, aş fi dorit să-l ascult. Asta e pare-mi-se tot ce s-a făcut, 
cu ocaziunea aceasta, pentru popor şi poate cele 2-3 pahare de vin, ce le-or 
fi băut unii. 

Decursul serviciului divin — parastasul — lucru de căpetenie pentru 
popor, nu cred că l-a văzut vreun ţăran. N-a fost, oare, păcat să răpeşti atâtor 
mii de suflete, setoase şi dornice de mângâierea de a fi asistat, de a fi văzut 
şi auzit serviciul divin de la acest rar parastas?... Pe vremea aceea dumneze- 

iască, n-au putut oare ieşi preoţii în aer liber, să servească la auzul şi vederea 
tuturora?... Ce moment sublim ar fi fost, când 10.00 0 de creştini, la sunetul 
unor treascuri, ar fi îngenuncheat, deodată, înălțând, cu sufletul smerit, către 
slava cerului, un fierbinte „În veci, pomenirea lui!”. Moment înălțător, care 
s-ar fi încrustat în sufletul poporului pentru vecii vecilor! Şi, în locul băuturilor 
ce li s-au împărțit ţăranilor, nu era oare mai bine să i se fi dat o icoana şi-o 
istorie de-a lui Ştefan, pe care s-o citească şi s-o recitească fiilor şi nepoților 
de-acasă? În felul acesta, cred eu, sufletul lui Ştefan pătrundea mai adânc 
serbarea, putea avea rezultate mai trainice, mai dăinuitoare, nu momentane. 

După terminarea vorbirilor, ne-am reîntors, din nou, la mănăstire, 
unde ne-am urcat în turnul făcut anume pentru clopotul dăruit mănăstirii de 
însuşi întemeietorul ei, de Ştefan cel Mare. E un clopot masiv şi mare, numit 
„Buga”, pe care merită să-l vezi. 

În drumul spre locuinţă, ne-a bătut la ochi un semn din creștetul unei 
coline învecinate. Ni se spuse că, după tradiţiune, de acolo ar fi tras, cu să- 
gcata, Ştefan, în anul 1465, indicând astfel locul unde să se zidească altarul 
bisericii. În 1634, biserica a fost dărâmată de duşmani, dar mai târziu a fost 
iarăşi reclădită. Tot în drumul spre locuinţă, am fost martorul unei scene foarte 
înduioşătoare, din care am putut vedea ce inimă de aur au ţăranii bucovineni. 
Erau vreo cinci români, adunaţi în drum. Se vede că doi inşi se certaseră rău, 
gata-gata să se-ncaiere. Şi-au revenit, însă, oamenii în fire, căci tocmai când 
treceam pe acolo, unul da să apuce pe după gât pe celălalt, zicându-i, cu ochii 
plini de lacrimi: „Măi frate dragă, noi am venit aici la paradia a mare a lui 
Ştefan, şi-amu să ne certam ca ţiganii, să râdă lumea de noi?... Ne bate ĂI de 
Sus, măi frate!”... Şi, în momentul următor, erau îmbrățişaţi, împreunându- 
şi lacrimile şi sărutându-se ca doi copii. Trebuie să te taie lacrimile, văzând 
atâta inimă! 

Ajunşi la locuinţă, am stat, multă vreme, în cumpănă: să plecăm sau să 
ne lăsăm, până a doua zi?... Şi, după ce am cântărit noi bine şi motivele pro, 
şi contra, a rămas pe-a mea: să nu plecăm decât a doua zi. Trei tovarăşi mai 
nedisciplinabili însă, neţinând seamă de votul majorităţii, au tulit-o la gară. 
Spuneau că-s sătui de flămânzeală şi de călătorit după meşii trenurilor. Noi, 
cei rămaşi, ne-am mai înmulțit, în timpul acesta, cu unul, cu un bun prietin 
din Bucureşti, om cu un singur cusur: să nu-l fi întrebat de-i place brânza sau 
ba, că era în stare să-ţi scoată ochii, încolo, să-l pui la rouă, aşa suflet de om. 

Ne-am dus şi noi la gară, să ne zgăurăm la plecarea trenului şi să ne 
luăm adio de la tovarăşii dezertori. Ne părea rău, pe de o parte, că se răznesc 
de noi, şi bine, pe de alta, căci nu aveam în odaia jidanului decât trei paturi şi 
şapte persoane, câte eram, ce dracul era să facem peste noapte?... Când am 
văzut, însă, potopul de lume de la gară, căci nu erau numai cei care veniseră 
cu noi, dinspre Hatna-Hadikfalva, ci şi cei care veniseră de pe linia de către 

Cernăuţi, atunci, zic, ne păli mila şi începurăm a-i capacita să rămână, pu- 
nându-le în vedere fel şi fel de distracții, dar toată truda ne-a fost mazăre pe 
părete; ei, nu şi nu! Văzând, în sfârşit, că nu-i chip de-ai mai îndupleca să-şi 
cârnească vorba, le-am strâns mâna şi ne-am întors la tartanul nost, oprindu- 
ne, din când, în când, să ascultăm huietul înfundat al noroadelor nerăbdătoare. 
Acasă, am ajuns cu o falcă în cer şi cu alta în pământ de flămânzi ce eram. 
Da mănâncă, Tănasă, când nu-i nimic pe masă! Noroc cu fratele Tiberiu, care 
avusese ascunsă în geantă o cutie zdravănă de sardine şi cu mult hulita gazdă, 
căreia încă i se făcuse milă, dându-ne niţel lapte, pe care doamna B. iute şi de 
grabă îl prefăcuse într-o ciocolată admirabilă. Ciocolată găsisem la un sfârnar 
de jidan din Putna. De săturat? Ce să te saturi, cu atâta goliște în tine! Dar 
vorba e că ne-am omenit noi bine, aşa, de jumătate. În decursul cinei, ne-am 
revizuit, încă o dată marşruta călătoriei şi, acceptând principiul că, în decursul 
călătoriei de plăcere, nu-i bine să te ţii de programe, ne-am întors marşruta 
pe dos, hotărându-ne să mergem, a doua zi, la Straja, şi ca, de aici, încolo, să 
nu mai luăm hotărâri cu săptămâni înainte, ci în fiecare zi să stabilim numai 
şi numai programa zilei ce urmează. După această cuminte decizie, am tras, 
apoi, până a doua zi, un pui de somn, numai ca acela! 

Ce bine ne-a părut, dimineaţa, că n-am avut, seara, mai mult de mân- 
care, să ne încărcăm stomacul! I-am luat, cel puţin, hasna somnului. După ce 
ne-am deşteptat, ne-am troscănit un piculeţ încheieturile, întinzându-ne care 
mai de care, ca după un somn dulce tihnit. Apoi, am început a ne îmbrăca, 
colea... domneşte, cu răgaz, nemaiavând cuvinte de laudă pentru hotărârea 
luată decuseară; căci, dacă ne ţineam de marşrută, trebuia să ne sculăm cu 
noaptea-n cap şi să alergăm până la Carlsberg, ca să prindem trenul. Am 
trimis, apoi, să ne caute o trăsură pentru Straja. Până atunci, ne-am adunat 
hodoroabelele, am dejunat, tot din mila gazdei, şi-am chemat pe jidanca, să ne 
tragem socoteala. Multe păcăleli am mai mâncat şi noi, dar ca atunci, mai rar! 
Noi, de convingerea că odăile ne sunt deja plătite, din fondurile religionare, 
i-am dat câte o coroană de cap, plus costul laptelui, ca recompensă pentru 
atenţiune şi bună voinţă. Când colo... ne spune jidanca ruptales că la ea au 
fost angajate 3 paturi, cu câte 2 florini, prin urmare ea are să capete 6 florini 
pentru odaie, nota bene: pentru o noapte. 

Cam scumpă odihnă în paturi jidoveşti! Dar ce era să facem? Am plătit, 
căci, vorba birtaşului din Suceava, „numai o dată-s 400 de ani de la moartea 
lui Ştefan”. Şi eram tare bucuroşi, şi aşa, venindu-ne în minte cazul celor doi 
domni din Bucureşti, cu poziţie înaltă, care, negăsind, în seara precedentă, 
nici o locuinţă, au fost siliți să doarmă în trăsură, iar dimineaţa, neavând ce 
să mănânce, au muls vaca, pe care o văzuseră legată de un car, şi aşa şi-au 
astâmpărat foamea. 

Până ce avea să ne sosească cărăuşul, am luat-o, cu fratele Tiberiu, pe 

râu, în sus, să dăm de „Sihăstrie”. Îndrumaţi de rişte româncuţe, care coborau, 
în jos, am şi ajuns repede. E o odăiţă, în forma unei bisericuțe, săpată cu dalta 
în stâncă, de cine ştie ce sihastru fără lucru şi ocupaţiune mai rentabilă. Mult 
trebuie c-a ciocănit, până ce-a scobit-o, bietul! Când ne-am reîntors, trăsura 
era la poartă, în formă de căruţă hodoroagă, cu un proțap cât pe colea... gol 
pe de-o parte, iar pe de cealaltă, cu o şarlă de cal, cu şoldurile ieşite, încât îți 
puteai anina pălăria de ele. Nu se găsise alta căruţă, necum trăsuri, erau toate 
duse cu oaspeţi. Stăpânul căruţei era un chip de om să-l pui între ferestre; un 
exemplar dintre cei mai „prima” târtani, ce era să fie alta, bată-l Precesta să-l 
bată!, urduros, imos, rânced pe la nas, nespălat, nepieptănat şi mai ştie-l, dracul 
să îl ia. Ne-am pus la tocmeală. Se ţinea sus al dracului la preţ spurcăciunea 
— „boi-l-ar cataroiul în greabăn, să-l loiască!”. Şi nu voia să mai lase o lescaie 
măcar, spunându-ne că l-au chemat atâţia şi atâția şi că, dacă ne convine, bine, 
dacă nu, pleacă. Ne-am învoit, ce naiba să facem?... Vedeam noi că, acum, „cu 
Ştefan”, nu-i de a te mai târgui. Fiecare se foloseşte de ocaziune de a-ţi lua 
preţuri întreite. Dar iarăşi, vorba „dumnealui”, din Suceava: „Numai o dată-s 
400 de ani de la moartea lui Ştefan!”. Ne-am exprimat, apoi, nedumerirea, 
de-o să ne poată duce gloaba pe toţi sau ba. Jidanul, parcă l-am fi călcat pe 
ochiul de găină: „Mă rog, mă rog.,, iau io pe barb-al meu!”. Încăiera-s-ar 
cânii de ea, gândeam în mine. „Dache nhu dhuce io pune la Straja, se nhu 
platheşte nimic!”. 

— Dar dacă ne laşi în mijlocul drumului, să ştii că eşti al dracului! 

— Mă rog, mă rog... 

Nu mai era de filozofat, dacă voiam să nu rămânem în Putna. Ne-am 
încărcat bagajul, noi peste el, şi, în trosniturile încheieturilor căruţei, haida-hai, 
haida-hai!... Am uitat să spun că, la Straja, fuseserăm invitaţi de părintele de 
acolo, Dimitrie Dan, la care se dusese, în presară, şi domnul profesor Iorga, 
cu doamna. Adică, la drept vorbind, erau invitaţi domnul şi doamna B., cu 
care se cunoşteau mai de demult, eu şi cu fratele Tiberiu am mers la legău, pe 
lângă dânşii. De primiţi, însă, tot aşa de bine am fost primiţi şi noi. 

Cât a ţinut drumul până în Straja, am dus-o într-un haz Nu se mai 
isprăveau glumele, făcute pe socoteala „fercheşului nost birjar”. Dar, de pe 
partea lui, puteam să ne dăm de-a hapta-n cap, că nu ne cresta. Se ciormonia 
cu şarla lui, să nu-l dea de ruşine. Şi se ţinea şerparul de gloabă!... Numai la 
un râu, au avut oleacă de pricină. Se oprise boala oblu-n mijlocul râului. Şi 
nici cu hăis, nici cu cea!... Ne împăcaserăm, deja, cu ideea că trebuie să ne 
desculțăm şi s-o luăm, prin râu, cu ghetele de-a umărul, şi tocmai eram gata 
de-a o face când, după o opinteala răsunătoare, îi succese bietului dobitoc 
să ne urnească din loc, trecându-ne pe malul celălalt, îndemnat de loviturile 
căzăceşti ale lui Salamon, de pe care turuiau sudorile ca de pe-o streaşină. 
Norocul lui, căci eram hotărâți să-i radem barba, pe garanţia căreia ne luase 

la plecare, şi să-l botezăm, aşa, mai în glumă, mai în serios, colea, în râu. 

De aici, până în Straja, am mers, ce e drept, mai încet, dar mai sigur, 
căci nu mai erau nici hopuri, nici râuri de trecut, şi, în preajma prânzului, 
sosirăm în curtea Sfinţiei Sale. Câtă bucurie la oamenii aceştia, când ne-au 
văzut! Şi se vedea din faţă că nu e prefăcută, ci izvorâtă din inimă. Nu ştiau 
cum să-şi mai manifesteze bucuria, cum să ne mai bineventeze. Când a sosit, 
apoi şi domnul profesor Iorga, cu doamna, care erau duşi prin sat, bucuria 
şi-a ajuns culmea. Am avut fericirea să cunosc, aici, o casă românească, cum 
nu prea sunt în Bucovina, cu o bibliotecă românească frumoasă, cu ziare şi 
reviste literare româneşti, şi de o ospitalitate rară. 

Domnul Dimitrie Dan, de altcum, e membru corespondent al Acade- 
miei Române de la Bucureşti şi scriitor de valoare în Bucovina. Tot aici, am 
mai avut fericirea să cunosc şi pe domnul lorga. Din scrieri, îl cunoşteam de 
mult, din văzute încă, dar nu-l cunoşteam ca om de societate. Mi-l închipuiam 
om ursuz, închis, veşnic ocupat cu probleme ştiinţifice şi la adică... Am găsit 
tocmai contrarul: Raritate de om vesel, comunicativ şi plăcut în societate. E 
în stare să distreze, singur, zile întregi, societatea în care să află, dacă-i con- 
vine societatea şi se simte bine în sânul el. Și nu cu palavre, cu mofturi şi cu 
fleacuri! Ci cu lucruri pline de duh, de măduvă, cu observări care scânteiază 
de un spirit înalt şi puternic şi care denotă un capital imens de cunoştinţe, o 
privire ageră, care pătrunde până în măruntaiele lucrurilor şi un spirit de ob- 
servaţie rar. Şi toate acestea se răsfrâng prin prisma celei mai rari sincerităţi. 
O sinceritate care nu prea cunoaşte consideraţiuni. 

Multă vreme, ne-a fost neexplicabilă posibilitatea dezvoltării unei 
activităţi atât de îmbelşugate ca a domnului Iorga. Şi poate şi azi mi-ar fi 
neexplicabilă, dacă nu i-aş fi ascultat, odată, cursul de la Universitate. Eram 
în Bucureşti, acum nu ştiu câţi ani, şi, neterminându-se încă cursurile de la 
Universitate, dornic şi cu mare sete m-am dus să ascult şi eu pe câţiva pro- 
fesori, care îmi erau cunoscuţi deja, din scrierile lor. Cel dintâi, la care m-am 
dus, a fost profesorul Iorga. Dumnealui obişnuieşte a-şi ţine cursul 2 ore neîn- 
trerupte. Vorbea tocmai despre relaţiile lui Mihai Viteazul cu Ştefan Băthory. 
Un lucru care mă interesa şi pe mine. Şi a vorbit omul acesta, în decurs de 
2 ore, fără să facă pauză de o minută, fără să repete o singură frază, fără să 
se oprească vreodată, să-şi caute cuvântul potrivit, a vorbit, sincer vorbind, 
un... volumaş întreg. Şi o singură notiţă nu a avut înaintea sa. Şi a vorbit atât 
de frumos şi de cald, încât nu mi-aş mai fi luat ochii din gura lui, zile întregi. 
Atunci mi-am explicat cum e în stare omul acesta să şi scrie atâta. Memoria 
şi izvorul de cunoştinţe îi sunt atât de bogate şi îmbelşugate, încât îi lipseşte 
timpul fizic, ca să poată pune pe hârtie tot cât îl poate produce creierul. Nu 
pot trece mai departe, înainte de a mai scoate la iveală o însuşire nobilă şi 
foarte rară, în ziua de azi: desconsiderarea arginţilor. După ce scrisese „Istoria 

Cantacuzineştilor”, domnul Cantacuzino voia să-i dea, într-un plic, o sumă 
mai mare de parale, drept recunoştinţă. Domnul lorga, însă, deşi e om sărac, 
a refuzat să primească paralele. La observarea domnului Cantacuzino, apoi, 
ca suma aceasta să nu o considere ca o plată pentru opera scrisă, ci mai mult 
ca o recunoştinţă şi din mulţumire din partea dumisale, domnul orga i-ar fi 
răspuns: 

— Pentru mine, e destulă mulţumire că aţi avut încrederea de mi-aţi 
pus arhiva dumneavoastră la dispoziţie. 

— Dumneavoastră sunteţi o fire rară şi neobişnuită, zice domnul Can- 
tacuzino. 

— Da, domnule Cantacuzino, sunt o fire neobişnuită!, a răspuns dl lorga. 

Şi-a luat, apoi, pălăria, a salutat şi a ieşit. Alta. Cine citeşte „Sămă- 
nătorul”, regulat, a putut observa că fiecare număr e scris, pe jumătate, cel 
puţin, de domnul Iorga. Afară de aceea, corectura întreagă a fiecărui număr o 
face numai el, singur, căci, după cum a zis însuşi, „tot ceea ce se publică, cu 
numele meu, trebuie să treacă prin mâna mea”. Şi ştiţi ce ia de la „Sâmănă- 
torul”, în schimbul acestei munci!... Nici o para chioară! Tot venitul l-a cedat 
celorlalți colaboratori. Altul, cu volumele scrise, până acum, de domnia sa, 
ar fi milionar; dânsul e om sărac. Sărac, dar cinstit! Şi asta-i mare vorbă, în 
ziua de azi. Imi descopăr capul înaintea unui astfel de om, rugându-mă Celui 
de Sus să îi dea posibilitatea să rupă încă multe sute de perechi de papuci, 
pe pământul acesta, fiindcă talentul ce i l-a hărăzit nu a rămas ascuns, ci va 
rămânea însutit şi înmiit generaţiunilor viitoare. 

După prânz, am dat o raită prin sat, cercetând o casă ţărănească şi jocul 
flăcăilor. Casa consta din 3 încăperi. Intrai în tindă, având, în stânga, camera de 
dormit, cu cuptorul de pâine, iar în dreapta, casa cea mare, cu un pat încărcat 
cu perine şi haine de pat (oghiale), care se ridicau aproape până în plafonul 
de grinzi, dichisit, ici-colea, cu busuioc. Jur-împrejur, sunt cuiere, de care 
sunt agăţate căni şi cănicioaie de pământ. Ferestrele mici sunt jumătăţite de 
fiare cu căngi. Lângă vatră, e răzimată o puşcă sistem „Crînca”. Caracteristica 
femeii române de pretutindeni, curăţenia, o observi şi aici. 

Jocul m-a lăsat mai puţin mulţumit. Te ia la ochi un lucru cam neestetic: 
aproape toate fetele erau desculţe. Jocurile, încă, au fost monotone şi flăcăii 
muţi. Nu am auzit o singură chiuitură. Mi-a plăcut, totuşi, de un flăcăiaş mai 
curăţel. S-a hotărât să joace şi el. Inainte de a pune mâna pe fată, însă şi-a 
ţinut de o sfântă datorinţă să se oţelească. Şi unde nu trânteşte un scuipat în 
palmă şi, frecându-l cu gravitate, parcă avea să se apuce de cine ştie ce lucru 
mare! A prins, apoi, fata, ameninţându-o, întruna, să-i strivească golanele. 

Mi-a bătut la ochi, nu numai aici, ci peste tot în Bucovina, uimirea 
cu care se uitau ţăranii la noi, văzându-ne îmbrăcaţi domneşte şi vorbind 
româneşte. Sunt obişnuiţi să audă, din gura domnilor, numai vorbă străină, 

nemţească. Cărturarii lor sunt „români cu buze nemţeşti — în legea ungureas- 
că! Şi-am mai observat un lucru foarte dureros, în Bucovina. Am observat o 
prăpastie grozavă între clasele sociale; între domni şi între țărănime. De aceea 
şi e țăranul atât de umil, slugarnic chiar, căci domnii îşi ţin de sub demnitatea 
lor de a se cobori la popor, afară de cazul când au lipsă să-l exploateze, şi 
ți se ia în nume de rău să te amesteci printre ţărani şi să stai cu ei de vorbă, 
după cum mi-a spus un teolog, fiu de ţăran. Țăranul bucovinean e aproape 
cu totul desconsiderat. Nu se face nimic pentru el, pentru a-l ridica din starea 
umilă, în care se află, pentru a-i dezvolta încrederea în sine, ambițiunea şi 
conştiinţa valorii sale ca popor. 

In timpul cât am petrecut în Bucovina, am avut ocaziune să vorbesc 
şi cu o domnişoara de acolo. Locuieşte la sat. Am întrebar-o cu ce-şi petrece, 
mai mult, vremea la sat şi dacă se face, pe acolo, câte o petrecere. Mi-a spus 
că nu se face şi că la petreceri merg la oraş. 

— Nu aveţi dumneavoastră şcoală în sat? 

— Ba da. 

— Numai cu un învăţător? 

— Ba sunt mai mulți. 

— Şi nu aranjează aceştia, cu şcoala, nici o petrecere? 

— Ba da. 

— Atunci, tot aveţi, şi în sat, câte-o petrecere! 

— Cine va merge la astfel de petreceri! 

— Pentru ce nu? 

— Fiindcă învățătorii n-au decât câte 3-4 clase gimnaziale... Cine să-şi 
petreacă cu ei? Noi nu mergem decât la petrecerile academicilor! 

Când i-am spus, apoi, că, pe la noi, merg domnişoarele şi domnii cu 
„diplome academice” nu numai la petrecerile învăţătorilor, dar şi la petrecerile 
flăcăilor din sat şi joacă în rând cu ei, s-a uitat la mine cu ochi mari, cu mirare 
şi cu oareşicare dispreţ. Și fumurile aceste aristocratice stupide, şi prăpastia 
cea mare dintre domni şi popor vor dăinui până atunci, până ce nu se va ridica 
din sânul poporului din opincă o pătură puternică de cărturari nenobili, nici 
cavaleri, nici baroni, os din osul poporului şi sânge din sângele lui; cărturari 
domni, cărora să nu le fie ruşine a întinde mâna „mojicului”, a şedea cu el 
la o masă, a sta cu el de vorbă, a lua parte la petrecerile şi la năcazurile lui, 
la bucuriile şi durerile lui, domni cu durere de inimă pentru el, care, luând 
conducerea în mână, să lucreze din răsputeri şi cu tragere de inimă pentru 
ridicarea şi cultivarea bietului popor. 

A doua zi, dimineaţa, la 4 ore, eram hotărâți să ne cărăuşim mai de- 
parte. Dar iarăşi ne-am făcut socoteala fără birtaş. Gazda casei ne-a denegat 
şi trăsură şi tot până a doua zi, la 4 ore după amiază. Zadarnică ne-a fost 
toată oratoria. N-a ajutat nimic: nici motive binecuvântate. A trebuit să ne 

dăm plainici. Am mâncat, dar şi-am băut, mai departe, încă 12 ore, căci aşa 
e obiceiul la casa aceasta creştinească: să n-ai timp de răsufiat. Nu se isprăvea 
una şi venea cealaltă. Rău nu ne părea nouă, nu-i vorbă, mai ales după postul 
de la Putna, dar vorba ceea, ce-i prea mult nu-i sănătos, şi băgai de seamă 
că, de-o mai merge aşa, o să dau cinstea pe ruşine. Mi se înţepeniseră fălcile 
de-atâta măciniş şi pântecele îmi era tanana. Şi, dacă vă veţi mai abate careva 
pe la părintele Dan din Straja, să ştiţi, să nu vă duceţi numai cu o gură şi cu un 
stomac, căci lăsaţi oamenii foarte nemulţumiţi, cum i-am lăsat noi, pe lângă 
toată bunăvoința de a le face cât mai mare pagubă. 

La ora statornicită de stăpânul casei, de dictatorul nostru, în fine, am 
plecat. La gară am fost transportaţi, în două rate, tot de trăsura domnului 
Dan. Apoi, cu obiceiul general în Bucovina de a te săruta, şi la întâlnire, şi la 
despărţire, ori de câte ori te-ai întâlni şi despărți pe zi, ne-am despărțit. Am 
auzit că, de exemplu, profesorii universitari, pe toți studenţii câți merg de 
le fac vizită, îi sărută. Tot aşa şi mitropolitul. Am plecat cu dorinţa de-ar da 
Dumnezeu Bucovinei cât mai mulţi oameni ca domnul şi ca doamna Dan. 

Până în Rădăuţi am călătorit cu toţii. Aici, însă, am pierdut pe domnul 
şi doamna lorga, care au rămas aici, voind să cerceteze biserica cu mormintele 
voievozilor. Noi, ceştilalţi, am luat-o mai departe, năzuind spre Vatra Dornei. 
Dar, fiind rău informaţi de mersul trecutului, am fost siliți să ne facem, la 
Hatna, calea întoarsă, luând-o către Suceava, cu gândul să dormim aici, până 
a doua zi, şi să facem drumul spre Dorna, ziua. Aşa am ajuns, apoi, pe la 8 
ore, în Suceava, dormind încă o noapte în patul în care credeam că nu o să 
mai dorm în vecii vecilor. De astă-dată, am dormit mai bine, fără parfumul de 
usturoi, din rândul trecut. A doua zi, fiindcă trenul pleca numai pe la 10 ore 
şi jumătate, am avut vreme, cu fratele Tiberiu, să mergem şi noi, să vizităm 
biserica Mirăuţilor şi ruinele cetăţii, pe care, cu ocaziunea primei noastre pe- 
treceri în Suceava, le-am văzut numai din depărtare. Ne-am pus într-o trăsură, 
dimpreună cu amabilul nostru Cicerone, cu dl Cioloca, îndreptându-ne mai 
întâi spre biserica Mirăuţilor. 

Biserica aceasta a fost edificată înainte de anul 1400 şi aici se încoronau 
voievozii. De la 1409, a fost catedrală metropolitană. Azi e cu totul renovată 
(ca şi Cetatea, ca şi biserica mănăstirii Sfântului loan, care tocmai se renova, 
de către arhitectul vienez Karl Adolf Romstorfer, pe bani procuraţi de el n. 
n.) şi e singurul lucru care nu m-a lăsat deziluzionat în Suceava. E de toată 
frumuseţea, stai cu gura căscată. Biserici mai sunt multe în Suceava. Afară 
de biserica Sf. Gheorghe (a mănăstirii Sfântul loan —n. n.), întemeiată la anul 
1522, locul de păstrare al Sfântului loan cel Nou, al patronului Bucovinei, 
moaşte cumpărate de principele Alexandru 1 cel Bun şi transportate la Suceava, 
în anul 1402, mai sunt bisericile Sfântul Ioan, a Sfâmtului Nicolae, biserica 
armenească, numită „Zamka”, apoi biserica Sfântului Dumitru, întemeiată 

de Ştefan cel Mare, la anul 1475 (era din lemn, iar pe locul ei a durat Petru 
Rareş biserica ştiută — n. n.). 

Suceava e, de altcum, al doilea oraş din Bucovina; zace pe malul 
drept al râului cu acelaşi nume. Are o populaţiune peste 12.000. Se zice că 
s-ar fi întemeiat, deja, prin secolul al 12-lea. O tradiţiune îl aminteşte chiar pe 
Dragoş, ca întemeietor. După mutarea episcopiei romano-catolice, din Siret, 
la Bacău, întemeie Alexandru cel Bun, la anul 1401, o episcopie la Suceava, 
care, cu 8 ani mai în urmă, deveni mitropolie, căreia îi fu subordonată şi epi- 
scopia din Rădăuţi, întemeiată cam pe acelaşi timp. De la anul 1388-1564, a 
fost Suceava reşedinţa principilor moldoveni, care o înfrumuseţară cu multe 
edificii pompoase, cum a fost şi cetatea, întemeiată cam pe la anul 1390, ale 
cărei ruine se văd până în ziua de azi. Ruinele acestea ale unei epoci de glorie 
am mers să le vizităm, după ce am cercetat biserica Mirăuţilor. Sunt aşezate 
pe o colină. Vreme îndelungată au cărat, de aici, locuitorii Sucevei piatră şi 
cioplită şi necioplită, de şi-au edificat case, până ce n-a atras un profesor neamţ 
(arhitectul Romstorfer— n. n.) atenţiunea oamenilor asupri însemnătății acestor 
ruine, că apoi s-a interzis căratul pietrelor de acolo şi s-au început săpăturile. 

Mai toată împărţeala cetății de odinioară se poate recunoaşte, iar pie- 
trele enorme, cioplite, păstrate parte pe la boltituri, parte pe la porți, arată şi 
azi vizitatorului ruinelor soliditatea cu care a fost ridicat acest colos de zidire. 
Cornorarele păstrate, cu diferite podoabe în piatră, între care nu lipseşte, mai 
niciodată, Sfânta Cruce, arată gustul întemeietorilor De la anul 1564, de când 
s-a mutat reşedinţa principilor şi mitropolia la Iaşi, Suceava, odinioară atât de 
înfloritoare, a mers tot pe povârnişul decadenţei. Te podidesc lacrimile, când 
te cugcti ce fost, ce e, şi de cine e locuită capitala lui Ştefan cel Mare. Și ţi 
se revoltă sufletul, când vezi că nici atâta inimă şi consideraţiune n-a avut, la 
1775, Austria, ca se cedeze Moldovei petecul acesta de loc, cu monumente 
istorice atât de însemnate pentru neamul românesc! Granița României trece 
tocmai pe lângă Suceava şi, dacă se ceda, atunci, şi acest loc românilor, azi 
desigur că avea altă înfăţişare Suceava. 

Reîntorşi la mănăstire, ne-am luat bagajul şi, strângând mâna iubitului 
nostru Cicerone, care atâtea servicii nepreţuite ne-a făcut, am luat-o, cu tră- 
sura, la Iţcani, şi, de-aici, cu trenul, la Hatna. Dedaţi cu învălmăşeală mare, 
cu împinsături si cu îmboldituri, ne părea călătoria monotonă de tot, acum. 
Hatna e la o înălțime de 294 metri de la suprafaţa mării. Trenul, care o coteşte, 
de aici, la stânga, parcurgând partea sudică a Bucovinei, datează numai de 
la anul 1888. Până în anul acesta, prin cea mai frumoasă parte a Bucovinei 
nu se putea călători decât cu trăsura, pe drumul de ţară, ce duce, de la Iţcani, 
spre apus, către Transilvania. Abia în anul 1886 se apucă Societatea pe acţiuni 
„Bukowinaer Lokalbahnen” de construirea liniei ferate Hatna-Câmpulung, 
în lungime de 67 km, care, apoi, în 1 mai 1888, fuse predată circulaţiei. Con- 

tinuarea liniei, până la Vatra Dornei, a rămas, multă vreme, numai dorinţă, 
din cauza cheltuielilor şi a piedicilor mari, care trebuiau delăturate. Abia la 
anul 1899 se apucă, iarăşi, aceeaşi societate de realizarea acestei dorinţe, 
continuând construirea liniei, până la Valea Putnei, care se deschide, apoi, la 
începutul anului 1901. Vatra Dornei, însă, numai la 28 octombrie 1902 vede, 
pentru prima dată, trenul. 

De la Hatna, trenul o ia, peste râul Suceava, traversat de un pod de fier, 
cu 7 arcuri şi de-o lungime de 263 m. Ajungi, apoi, în valea râului Soloneţ, 
tăind cu trenul pământuri foarte roditoare, până la Kaczyka (Cacica — n. n.) 
cea drăguță, aşezată într-o căldare frumoasă, înconjurată, jur-împrejur, de 
păduri. Acestei localități îi dă importanţă bogăţia de sare. Ocnele de aici 
prevăd aproape întreaga Bucovină cu sare. De la stațiunea Kaczyka, care 
zace la înălțimea de 375 metri, urcă trenul necontenit până la Strigoaia, care 
se află la o înălțime de 528 metri. Aici e cumpăna apei şi, de aici, încolo, 
trenul coboară întruna, până în valea râului Moldova. De la Strigoaia, mai 
parcurgem, în jos, 6 km şi ajungem, apoi, în Păltinoasa, care se află deja cu 
70 metri mai jos ca Strigoaia. De aici, încolo, rămân singur, deoarece ceilalți 
tovarăşi, fiind invitaţi aici, la nişte neamuri, au trebuit să rămână până a doua 
zi, având să ne întâlnim, a doua zi, seara, în Vatra Dornei. 

Din Păltinoasa, am mers cale de 33 km, de-a lungul râului Moldova. 
De aici încep pădurile imense, cea mai mare parte proprietatea Fondurilor 
religionare greco-ortodoxe. Aproape la fiecare stațiune de tren, e câte unul 
sau mai multe fierăstraie, care despică în scânduri buştenii plutiţi pe râurile 
laterale. De la Păltinoasa, ajungi în Gura Humorului, care, în anul 1899, a ars 
aproape cu desăvârşire, dar care, în scurtă vreme, s-a re-edificat mai frumos 
faţă de cum era şi care, cu împrejurimile sale pitoreşti, cu aerul înviorător şi 
limpede de munte şi cu râul Moldova, care ofere băi reci plăcute, atrage mulți 
oaspeţi, peste vară. De la Hatna, până la Câmpulung, treci peste 14 poduri 
mai mari, dintre care abia vreo 4 sunt de fier, celelalte de lemn. 

Din Gura Humorului, ajungi în Vama, de unde se ramifică o linie mai 
scurtă (21 km) spre nord-vest. La 4 km depărtare de Vama, la Eisenau (Prisaca 
Dornei —n. n.) aşa se strâmtează valea prin care trece acum trenul şi drumul 
de ţară, încât a trebuit lărgită mult, cu săpături foarte costisitoare. În curând 
se lărgeşte, însă, valea din nou, străjuită de un şir de munţi încoronați de cele 
mai înalte piscuri ale Bucovinei, ca Rarăul (1648 m) şi Giumalăul (1859 m), 
care, partea cea mai mare a anului, e acoperit cu zăpadă. După o cale de 12 km 
de la Vama, dai de Câmpulung, la o înălţime de 621 m, de unde iarăşi urcând 
întruna, ajungi la Pojorâta (686 m). De aici, trenul parcurge o vale împădurită 
de toată frumseţea, până la Valea Putna (825 m). La înălțimea de 951 metri, 
urmează un tunel, de o lungime de 1622 metri. Mai mult de 2 ani şi jumătate 
s-a lucrat neîntrerupt la acest tunel, care a costat la vreo 2 milioane coroane. 

După părăsirea acestui tunel, ajungi în ţinutul Bistriţei Aurii, deschizându-ţi-se 
o privelişte fermecătoare, plină de variațiune. Incepi, totodată, coborâşul spre 
Iacobeni, cea mai admirabilă parte din acest drum. O panoramă dumnezeiască, 
amestecată însă cu fiori reci. De câte ori te uiţi în vale, de pe culmea muntelui, 
pe unde merge trenul, te furnică prin şira spinării şi te iau amețeli. lacobenii 
zac la înălțimea de 823 metri şi sunt bogaţi în mine de metale şi în izvoare 
tămăduitoare cu conţinutul de pucioasă; acestea sunt proprietatea Fondurilor 
religionare greco-ortodoxe. 

Din lacobeni, până la Vatra Dornei, iarăşi cobori, întruna, pe o linie de 
12 km. Ajungând în Vatra Dornei (baia), rămâi frapat de gara cea frumuşică 
şi scârbit de-atâta jidovime, care, de altcum, la toate gările de pe linia aceasta 
te întâmpină cu faţă obraznică şi toaletă zângălită. Sunt aceleaşi feţe ca şi-n 
Suceava, dar într-o ediţie ceva mai mâzgălită, mai năclăită: când le zăreşti, să 
le trăsneşti. Gazdă mi-a fost jupânul Iacob Hânigsberg, arendaşul Hotelului 
Comunal. Hotelul e frumos şi nou. Nu e rău şi nici prea scump. Auzisem 
adeseori de Vatra Dornei, ca de un loc însemnat de industrie de lemne şi, mai 
ales, ca de o localitate bogată în izvoare tămăduitoare, pe care mulți o numesc 
„Franzesbadul răsăritului”. De aceea, curios de ce-o fi şi cum o fi, cât ce am 
ajuns la fapte, m-am spălat repede şi am ieşit pe-afară. Mai aveam încă o oră 
şi jumătate, până să însereze. 

Foarte plăcut m-au surprins instalaţiunile moderne şi noi ale locului de 
cură, ca „Kurhotel”-ul, „„Badehaus”-ul şi, mai ales, „Kurhaus”-ul, ridicate şi 
înzestrate toate după cele mai noi cerințe, cu mari speze din partea Fondului 
religionar greco-ortodox din Bucovina. Opt izvoare sunt cu totul, dintre care 
cel mai frumos împodobit e „Izvorul Fallenhayn”, izvoare la care aleargă 
mulţi nefericiţi, să caute apa tămăduirii. Multe lucruri frumoase sunt aci şi, 
cu toate acestea, plângea sufletul din mine, văzând atâta stup de jidovime. 
Am colindat orăşelul, şi cruciş, şi curmeziş, să dau de vreo firma românească. 
Abia am aflat două: a unui medic: Dr. Gheorghe Spânul, şi a unui neguţător, 
Constantin Nanu, aruncat aici de valurile vieții tocmai din Tilişca, de lângă Se- 
lişte; încolo: Pischel Goldschlăger Sure Goldhammer, Chaim Lang, Schmiel 
Itzig, Schmale Lang, Moische Harth, Jakob Tokayer, Salamon Păcht (numele 
care au puit mai multe lichele) şi-o duhoare de usturoi, să iei lumea-n cap. 
In zadar a strigat, în lumea românească, nefericitul Eminescu: „Din Boian în 
Vatra-Dornii / A umplut omida cornii / Şi străinul te tot paşte / De nu te mai 
poţi cunoaşte”, căci soarta bietului român n-a înduioşat pe nimenea. Mâncatu-i 
şi azi, poate şi mai rău ca atunci, de rele şi de lichele. 

A doua zi, mi-au sosit tovarăşii, de la Păltinoasa, şi a treia zi, dimineaţa, 
ne-am pus într-o birjă şi-am luat-o, peste Măgura, la Bistriţa. Şi de n-ar fi 
jupânul Păcht pretutindeni, să-ţi scoată ochii cu urdorile lui, cu perciunii şi 
cu barba-i neţesălată şi inomisu-i decor: murdăria de-un deget, ai zice ferice 

de locuitorii acestor ţinuturi. Cât am mers, de-a lungul Dornei, a fost răcoare 
şi bine. După ce am început urcuşul, a început şi dogoreala. Primul popas 
scurt l-am făcut la Poiana Ştampi, unde am luat câte un lapte şi caii, câte o 
troacă de apă. Franzoale (cornuri) ne cumpăraserăm din Dorna. Pentru toate 
eventualităţile, am comandat şi nişte ouă fierte, căci altceva nu era de căpătat 
în cârciuma aceasta din drum, pe care le-am luat cu noi, pe drum. 

Şi, Doamne, bine ne-au mai prins, în Vârful Tihuţei, unde nu e decât o 
cârciumă greţoasă şi unde a trebuit să stăm vreo două ore, ca să se odihnească 
caii. Ajuns în culmile Măgurei, mi-am întors, încă o dată, privirile înlăcrimate 
spre mândra Bucovină, având în fundul panoramei plină de vrajă muntele 
Ineu, care se înalţă în văzduh ca un protest uriaş contra omidelor bietului 
popor român. Şi cum stăteam aşa, aiurit, cu ochii duşi în fundul zării, părea 
că aud o voce de pe lumea cealaltă, spintecând văzduhul, spre mormântul din 
Putna: „Ştefane, Măria Ta, / Tu la Putna nu mai sta! / Las” Arhimandritului / 
Toată grija schitului. / Clopotele să le tragă, / Ziua-ntreagă, noaptea-ntreagă, 
/ Doar s-a-ndura Dumnezeu / Ca să-ţi mântui neamul tău!”. 

Ajunşi în vârful Tihuţei, intrăm în cârciumă, să îmbucăm ceva. Când 
colo... să ne lovească guta! Erau trei târtani, mult mai spurcaţi ca celălalt, 
ucigă-i sfânta cruce, să-i ucidă! Doi bărbaţi şi o femeie. Unul era legat, peste 
fălci, de nu se vedeau decât doi ochi blioşdiţi şi-un nas ardeiat şi bobotit. Ea, 
fără gene, fără sprâncene, cu spumă pe la gură. Celalalt, cu scrofule plesnite 
pe la gât. Şi toţi trei, jumătate râncezi, jumătate mucezi: să nu le mănânci 
nici nuca din mână. No, amu pofieşte şi te înfruptă cu de-ale mâncării)... 
Ne-am mâncat ouăle noastre, luate de la Poiana Ştampi, aşa, din picioare, 
am cerut o sticlă de bere, pe care am dat-o întreagă birjarului, i-am aruncat 
banii pe masă şi-am tăbărât pe trăsură. Scuturându-ne ca de friguri. Am dat, 
apoi, zor vizitiului şi, scuipând ca după ucigă-l toaca, am luat-o, în goană, 
devale. Numai de nu i-aş mai visa, că mă bagă în fras aceia! (Tamba, S., 
Impresiunii şi reflexiuni dintr-o călătorie, în Tribuna, anul VIII, nr. 174-188, 
14/27 septembrie — 5/18 octombrie 1904). 

1904: Jubileu de 25 ani al „Junimei”. Din mândra ţară a Bucovinei 
încep să se înteţească, pe zi ce merge, semnele de viață românească. Un curent 
sănătos a început să adie în mijlocul românilor de sub oblăduirea austriacă. 

Dacă până la noi ajung, câte o dată, și niște note discordante, câte o 
frază mitocănească, spusă oamenilor venerabili sau invective de preț ieftin, 
aceia care sunt inițiați în cauză ştiu să aprecieze, pe lângă toate acestea, starea 
şi gradul de entuziasm ale românilor din Bucovina. Şi iată o nouă dovadă 
despre tăria în credinţa strămoșească: jubileul „Junimei”. 

„Junimea” este societatea studenților români din Cernăuţi. Înainte cu 
25 de ani, o mână de oameni au avut fericita idee de a înființa acest focar 
de puteri juvenile, pline de vigoare şi entuziasm național. Și ideea aceasta a 
prins rădăcini, trup şi suflet, încât astăzi societatea poate privi, cu mulțumire 
sufetească, la trecutul ei şi, cu încredere, la viitor. „„Junimea” n-are însemnătate 
exclusiv studențească, ea este un factor cultural important în viața poporului 
român din Bucovina, un factor care colaborează, din răsputeri, dimpreună cu 
„Societatea pentru cultura și literatura poporului român din Bucovina” şi cu 
celelalte societăţi culturale române, la cultivarea simțului naţional. 

Numărul respectabil de membri, care figurează în anuarul ultim al 
societăţii, ne este o dovadă mai mult că toată floarea Bucovinei sprijină şi 
aderează la ţinta nobilă a „Junimei”. Despre aceasta, ne-am putut convinge 
toți aceia care am grăbit să aducem prinos de laudă societăţii, venind, cu 
dorul în suflet, să ne cunoaştem frații. Au fost sărbători înălțătoare de inimi. 
Până când, într-alte locuri, o parte din confrații noştri îşi omoară timpul cu 
„Madame Flirt”, uitându-și că au şi ei o limbă, că trebuie să aibă un cult şi 
pentru ea, până atunci, aici, la serbările din preajma Putnei, ne-a fost dat să 
vedem silința entuziastă de a fi cât mai românesc tot ce este în program. 

Şi aşa şi este firesc, căci ce ne-am face noi, cei de sub oblăduire străină 
nouă, și ca grai, și ca ţintă, dacă n-am învăţa să ne păzim ce avem mai scup: 
caracterul naţional? In mijlocul fraților noştri, am petrecut, pentru o clipită, 
adunaţi laolaltă, solii trimise din toate părțile unde-i suflare românească, 
afară de nefericita Basarabie. Au venit să încunune „sfântul” stindard frați 
din România liberă, frați de-ai noștri din Macedonia, dărăpănată și dată pradă 
flăcărilor, am venit noi, din Ardeal, din „Dacia felix”, cu toții cu acelaşi gând, 
cu aceeaşi dorință, să ne vadă ochii sărbătorirea muncii pe ogorul țelinos al 
Bucovinei. Şi putem spune, din capul nostru, că ne-am întors la vetrele noastre 
cu ochii înrourați de lacrimi de bucurie, că ne-a fost hărăzit să fim părtaşi de-o 
mulțumire sufletească atât de mare. 

Să descriu șirul festivităților din program, decursul lor, executarea lor. 
Toate acestea mă cred dispensat a le face, fiidcă ziarele noastre au căutat să 
descrie, în cronici cât mai amănunțite, decursul serbărilor. Aici voiesc numai 
să tâlcuiesc, prin vorbe, bucuria pe care au simţit-o cu toţii. Cred că nu este o 
bucurie de toate zilele bucuria pe care am simțit-o şi eu, spre pildă, la „aca- 
demie”, privind feeria fantastică a domnului Pantazi (Grigore Pantazi, actor 
şi regizor al Teatrului Naţional din Cernăuţi şi, din nostalgie, al Reuniunii 
muzical-dramatice „Ciprian Porumbescu” din Suceava, înființată în același an, 
1904-—n. n.) şi ascultând oratori, la „comers” (petrecere, reuniune, bal-—n. n.) 
fiind lângă „Picurarlu de la Pind”, îmbrăcat în costum național arămânesc, față 
în față cu frații bucovineni, la balul festiv, când vedeam pe femeile Bucovinei 
cum se întrec în frumuseţe cu costumele naționale. 

În orașul Cernăuţi, un „mixtum compozitum” de tot felul de neamuri, 
cosmopolis de nuanță ebraică, catolică, pravoslavonică-ruteană, galițiană — 
după cum spune un scriitor de-al nostru, se înalță mândru, pe piaţa principală, 
Casa Naţională. O idee fericită aceasta. In Casa Naţională îşi au sediul aproape 
toate societăţile culturale româneşti din Bucovina. Cine voieşte să vină în 
atingere cu elita societății româneşti din Cernăuţi n-are decât să cerceteze 
Casa Naţională, unde sunt locaţiile societăților și redacțiile revistelor române 
din Bucovina. Și impresia asta de unire, de întovărășire frățească, îţi impune. 

Din Casa Naţională s-a început şirul festivităților „Junimei”. Aici au 
fost prezentaţi, în locaţia societății, un local aranjat cu gust, cu o bibliotecă 
bogată, cu reviste multe, reprezentanții societăţilor surori din România, Tran- 
silvania şi Macedonia. Reprezentate au fost următoarele societăţi: „Uniunea 
studenților români” din Bucureşti (domnii Titu Axente, Nicu Fortunescu, 
Petre Doria și Radu Pancu), „Studenții în Drept” din București (dl Căpăţină), 
„România Jună” din Viena (domnii George Novacovici şi Cercaoschi), „Petru 
Maior” din Budapesta (Sebastian Stanca şi Horia P. Petrescu). Cu bucurie 
nespusă, am văzut reprezentaţi și pe studenții macedo-români, prin domnii 
Covată și George Cica. i 

La festivitățile care au urmat, au luat parte, în frunte cu |. P. S. Sa 
Mitropolitul dr. Vladimir de Repta, cu Preşedintele Țării, Principele de Ho- 
henlohe, şi nişte oaspeţi iubiţi din România: Principele Moruzzi, Alexandru 
şi Leon Ghica, cunoscuţi mecenaţi, apoi zelosul secretar al Ligii (Culturale 
Române — n. n.), Alexandru Florescu. Apoi, dintre tinerii noştri învățați, dr. 
Sextil Puşcariu, care a ţinut o conferință mult gustată, despre „Poeţii noștri 
cei tineri”. 

„Academia”, un obicei preluat de la studenţii germani, dar aplicat la 
cerințele noastre, ne-a pus la uimire prin frumuseţea tablourilor vivante, prin 
vorbirile pline de avânt ale preşedintelui Societăţii Academice, dl George 
Lucaci, şi cele ale domnului profesor Eusebiu Popovici („Dorul şi românul”) 
şi, mai presus de toate, prin scena fermecătoare, plină de emoţiune, preda- 
rea steagului Societăţii, din partea Femeilor Române. Femeile Române au 
ținut să-şi arate dragostea lor, dăruind „Junimei” un steag tricolor de toată 
frumusețea. Dacă au fost cineva fericiți de grandioasele festivități, atunci, 
în prima linie, au fost reprezentanții societăţilor. Pe dinaintea ochilor lor li 
s-au deschis orizonturi noi, de care dădeau socoteală că există, dar nu aveau 
cunoștință că sunt împodobite cu atâta bogăție dumnezeiască. Trebuie să se 
ştie că numai acela îşi poate da seama despre românii din Bucovina care a 
avut norocul să se oprească, cândva, în „mândra Bucovină”, care a putut auzi 
păsurile fraţilor săi de acolo, care s-a convins de entuziasmul ce domnește, 
spre pildă, în cercul Societăţii „Junimea”, față de tot ce este românesc şi nobil. 

După jubileul „Junimei”, s-au adunat toţi reprezentanții studențimii, 

dimpreună cu „Junimenii”, și s-au sfătuit cu privire la serbarea amintirii lui 
Ştefan cel Mare. În 2 iulie nou, anul curgător (1904 —n. n.), se împlinesc 400 
de ani de când trupul lui s-a dat odihnei. Și s-a hotărât, într-un glas, ca toată 
suflarea românească să fie chemată să-și dea tributul de admiraţie memoriei 
marelui Voievod. Credem cu tărie că apelul acesta va avea un răsunet, pre- 
tutindeni unde bat inimi româneşti. Să sperăm că jubileu „Junimei” a fost 
numai un preludiu măreț la aniversarea amintirii aceluia care își odihneşte 
trupul la Putna, dar spiritul căruia cutreieră inimile noastre, îmbărbătându-ne 
la muncă către un ideal larg. 

Jubileul „Junimei” ne-a dat o nouă dovadă despre spiritul, care se 
încheagă, acum, tot mai mult, în societatea bucovineană, astfel încât suntem 
ferciți de-a face o constatare: Dacă dl profesor lorga, a cărui slovă ne-am 
obişnuit, pe drept cuvânt, să o ținem drept scriptură, a terminat, mai anii 
trecuţi, un articol referitor la stările din Bucovina, cu cuvinte „Am dori ca să 
se provoace o mişcare mai puternică românească, mai mult avânt de lucru 
patriotic”, atunci astăzi putem zice, cu siguranță, că avântul acesta nu lipseşte 
generaţiei de acum, în urma felului cum a ştiut să arate că gândeşte şi simte 
româneşte, cu ocazia jubileului, şi credem, cu tărie, că nu va lipsi, cu atât mai 
vârtos, la festivitățile de la Putna / Horia P. PETRESCU (Luceafărul, Anul 
III, Nr. 5, 15 martie vechi 1904, pp. 120, 121). 


Dă 


1904: Noul prezident al ţării Bucovinei. Vineri, dimineaţă, a sosit, 
la Cernăuţi, noul prezident al țării, dl Dr. Octovian Regner cav. de Bleyleben 
şi s-a instalat, imediat, în funcțiunea sa înaltă. Atitudinea ce o va arăta, de ce 
spirit se va călăuzi? Până acum, se lansează veşti că are dorinţa să păstreze, 
în întregime, moştenirea rămasă în urma principelui Hohenlohe şi că prima 
țintă a sa va fi de a susţine, în Bucovina, o administraţie bună şi prevenitoare 
faţă de interesele populației. 

Să nu se lase înşelat de aspectul extern. Nu este adevărat că domneşte 
pace şi linişte în ţară. Majoritatea actuală a păcătuit greu, faţă de ţară, căci a 
introdus, aici, lupta între stări, luând la goană nemotivată preoțimea bisericii 
noastre şi marea proprietate. A ntecesorul noului prezident al ţării aflase cuvinte 
destul de elocvente, ca să demonstreze, în publicitate, contra pretinsului anti- 
semitism, n-a găsit însă nici un cuvinţel, ca să descalifice furibundele atacuri 
contra numitelor stări. Este misiunea guvernului, în Bucovina, de a proteja 
pe membrii unei confesiuni, dar a tolera lupta între stări? 

Suntem nemulțumiți şi cu accentuata protecţiune a Rutenilor, pe contul 
Românilor. Poporului rutean 1 se dă, de un deceniu, cu munificenţă, aproape 
totul, ce pretinde pe terenul şcolar şi bisericesc; faţă de poporul român, se 

aplică însă neîncetat o măsură nedreaptă. Suferă biserica şi poporul nostru, 
iear dacă poporul se plânge şi îşi exprimă dorinţa, este întâmpinat doar cu 
zimbete dulci pe buze şi cu vorbe nesincere. 

De peste doi ani de zile, se ţin, tot vacante, posturile înalte, ce sunt de 
ocupat în consistoriul archiepiscopesc, deşi propunerile sunt foarte demult 
făcute; cererea creării unui gimnaziu Românesc la Câmpulung rămâne nebă- 
gată în seamă, filiala română a gimnaziului prim de stat din Cernăuţ se susţine 
într-o organizare imposibilă etc. De ce se neglijează atât de demonstrativ 
interesele poporului român şi ale bisericei noastre? 

De la noul prezident al țării aşteptăm să se înterpună, cu bunăvoință şi 
cu energie, pentru realizarea dorințelor poporului român, care este tratat, pe 
pământul Bucovinei, de un şir lung de ani, în chipul cel mai maşter. 

In acest înţeles îl salutăm, la sosirea în ţară şi la instalarea în funcțiunea 
sa înaltă (Deşteptarea). 

* 

Baronul Nicolae de Wasilco, deputat în Reichsratul austriac, a publicat, 
în „Neue Freie Presse”, din 3-8 Octombrie 1904, un articol asupra pretenţi- 
unilor extravagante ale Polonilor din Bucovina. 

Iacă, în esenţă, expunerile domnului Nicolae de Vasilco. 

Populaţiunea Bucovinei e de 723.504, dintre care 26.857 Poloni. 

Românii sunt 229.010 şi Rutenii, 297.798. 

Cu toate acestea, cele două naționalități n-au ridicat atâtea pretenții, 
câte au formulat Polonii, în petiția înaintată domnului de Koerber, ministru 
preşedinte austriac, cu ocazia vizitei acestuia la Cernăuţi, şi să nu se piardă din 
vedere, zice nobilul baron român, că aceşti Poloni sunt de extracţiune joasă. 
Astfel, ei sunt servitori, vizitii, fetele de case, servitoare şi rândaşi, care toţi s-au 
grăbit să părăsească Galiţia, unde conaţionalii lor îi tratează rău şi îi plătesc 
şi mai rău, pe când, în Bucovina, sunt trataţi uman şi li se dă simbrie bună. 

In oraşele mici, se găsesc, pe ici şi pe colea, meseriaşi de rând, cârpaci,; 
la ţară, nu e nici un polon; în capitală, se găsesc câteva familii de burghezi şi 
funcţionari. Proprietarii mari, cu o infimă excepție, sunt stabiliți în Bucovina 
numai de două decenii; toți sunt oameni polonizaţi, după pilda armenilor 
din Galiţia, care toţi trec în tabăra lehilor şi adoptă naționalitatea poloneză. 

Ei bine, cu toate aceste împrejurări, ei au cerut, de la ministrul pre- 
şedinte, nici mai mult, nici mai puţin: Introducerea limbii polone în şcolile 
poporale şi secundare, înfiinţarea unul inspectorat şcolar polonez pentru 
provincia Bucovinei, precum şi înființarea unei catedre de limba polonă, la 
Universitatea din Cernăuţi. 

E de observat că nici Românii, nici Rutenii, cu tot numărul lor covârşi- 
tor, n-au încă un inspectorat școlar cu caracter general pentru toată Bucovina, 
şi polonii, care n-au, în total, mai mulți de 3.000 de elevi de toate gradele, 

îndrăznesc să formuleze nişte pretenții atât de exagerate! 

Rutenii abia au doi inspectori şcolari judeţeni, iar Românii n-au încă 
o catedră de limba română, la Universitatea din Cernăuţi, care nu numără 
decât 43 de studenţi poloni. 

Ministrul de instrucţiune publică, dl Sp. Hartel, căruia 1-a încredinţat 
dl de Koerber Memorandumul Polonilor din Bucovina, desigur că, după ce 
va afla cum stau lucrurile în realitate, va da o soluţie în sensul dreptăţii şi nu 
va nedreptăţi pe Români şi pe Ruteni. Despre aceasta, Polonii bucovineni 
pot fi siguri, de pe acum. 

Polonii se plâng că, în gimnaziile din Bucovina, religia se propune în 
limba germană, dar ei uită că, în gimnaziile din Galiția, religia se predă în 
limba polonă exclusiv. 

DI deputat Vasilco, terminând articolul său, se întreabă care a putut fi 
mobilul memorandiștilor Poloni, când ştiau prea bine că n-o să isbutească. 
Răspunsul e să arunce un măr de ceartă în Dieta bucovineană, a cărei majo- 
ritate a fost ferită, până acum, de intrigi şi şovinism. Polonii caută zarvă, ca, 
apoi, să pescuiască în apă turbure. Dar intrigile lor vor avea un efect contrar 
celui pe care-l speră ei şi rezultatul va fi cimentarea, şi mai strânsă, a partidelor 
din Dieta Bucovinei (Tribuna, Anul VIII, Nr. 184, miercuri 29 septembrie / 
12 octombrie 1904) 


Dă 


1904: Plecarea guvernorului prinţul Hohenlohe din Bucovina. Joi, 
6 Octombre 1904, guvernatorul, prinţul Hohenlohe, împreună cu familia, a 
plecat, din Bucovina, la noul său post. Pe străzile Cernăuţiului, ce duc la gară 
şi pe care avea să treacă prinţul, cu familia, s-a fost adunat multă populaţiune 
a oraşului. 

La oarele 1, după-amiază, prinţul, cu familia, a sosit la gară, unde a 
fost aşteptat de cătră reprezentanţii diferitelor oficii şi diregătorii: I. P. S. Ar- 
chiepiscop şi Mitropolit Dr. Vladimir de Repta, cu consistoriul. Monseniorul 
prelat Schmidt, căpitanul ţării, baron de Wassilko, mulţi deputați ai dietei. 
Rectorul magnific Dr. Tit Tarnavschi, cu senatele academice, Preşedintele 
tribunalului Klar; conducătorul oficiului de exploatare Dr. Hnidei, consilierul 
aulic Knipfner, consulul regal al României Constantin Cogălniceanu, cu se- 
cretarul, consilierul Gallin, consulul imperial rusesc Doliwo-Dobrowolski, cu 
secretarul, consilierul Dimitrovici, generalul Wanka , primarul Kochanovski, 
cu viceprimarul Dr. Reiss şi membrii consiliului comunal, directorul poştelor 
Posch, consilierul silvic superior Bâhm, coloneii Dworzak şi Lavric, coman- 
dantul jandarmeriei Weinmann, directorii şcolilor secundare, şi reprezentanţi 
de la diferite societăţi şi corporațiunl. 

Prinţul şi prințesa Hohenlohe s-au întreținut cu persoanele prezente, 
luându-și, în mod cordial, rămas bun. Inainte de plecarea trenului, i s-a oferit 
prinţesei foarte multe buchete de flori, cu dedicaţiuni din partea unor persoane 
private şi societăţi. 

La suirea prinţului şi a familiei sale în tren şi la plecarea trenului, 
oaspeţii, adunaţi pe peron, au erupt în strigăte de „Trăiască!”. 

Multe dintre persoanele prezente au petrecut pe principi până la Ne- 
polocăuţi. Înainte de plecarea din Cernăuţi, prințul Hohenlohe a primit, de la 
Maiestatea Sa regele Carol al României, următoarea telegramă: 


„Sinaia, 6 Octobre 


Regret sincer că Serenitatea Voastră sunteţi, momentan, împiedecaţi 
a-Mi face vizita atât de dorită, la Sinaia, Mă mângâi însă cu sperenţa plăcută 
de a Vă putea saluta, la Noi, în timp nu prea depărtat. La cele mai sincere 
felicitări pentru înaintarea Voastră, ca guvernor la Trieste, unde, înainte de 
câţiva ani, Mi s-a făcut o primire cordială, adaog mulțumita Mea sinceră pentru 
toată bunăvoința, ce a avut-o Serenitatea Voastră pentru supuşii Mei, care au 
vizitat Bucovina. Rog, Serenitatea Voastră, să primiţi asigurarea sentimentelor 
Mele prieteneşti. / Carol”. 


Noul preşedinte al Bucovinei, Dr. O. cav. de Bleyleben, a sosit, vineri, 
dimineaţă, în Cernăuţi, întimpinat fiind, la gară, de actualul conducător al 
guvernului țării, consilierul aulic Fekete, şi de conducătorul biroului prezidial, 
comisarul superior Keschmann. 

Îndată după sosirea sa, noul prezident al ţării a luat în seamă conduce- 
rea guvernului. În decursul dimineţii, i s-a prezentat noului preşedinte biroul 
prezidial al guvernului ţării. 

La amiază, noul preşedinte a făcut vizite următoarelor personalităţi: 
primarului Kochanowski, |. P.S. Archiepiscop şi Mitropolit Dr. Vladimir de 
Repta, prelatului Schmied, comandantului de brigadă Wanka, căpitanului țării, 
baron George de Wassilko, consulului imperial rusesc Davilo Dobrowolski, 
consulului regal al României, Constantin Cogălniceanu. 

După-amiază, la orele 4, i s-au prezentat noului preşedinte: funcțio- 
narii guvernului țării, sub conducerea consilierului aulic Fekete, funcţionarii 
direcțiunii de finanţe, conduşi de consilierul aulic Knipfer, funcționarii di- 
recţiunii Fondului religionar gr.-or. Bucovinean, conduşi de consilierul aulic 
Ullmann şi toţi căpitanii districtuali (Tribuna, Anul VIII, Nr. 184, miercuri 
29 septembrie / 12 octombrie 1904). 

1905: Iancu cavaler de Flondor. După luptele mari şi înălțătoare de 
suflet din Transilvania, a urmat redeşteptarea naţională a fraților din Buco- 
vina. Durerea ce ni-o pricinuiau neînțelegerile din Ardeal ni s-a uşurat, întru 
câtva, de avântul mişcărilor din Bucovina, care deveneau din ce în ce mai 
impunătoare şi mai bărbăteşti. Aceste lupte naționale din Bucovina în mare 
parte sunt legate de numele domnului Dr. Iancu cavaler de Flondor. 

Familia Flondor este una din cele mai însemnate familii boiereşti, 
din vechea şi marea Moldovă, era înrudită, din vechime, cu familiile Balş, 
Buhuş, Urechia etc. După tradiţie şi unele indicii, Flondorenii ar fi urmaşi 
de-ai lui Alexandru Lăpuşneanu şi probabil că la aceasta se referă cuvintele 
din Diploma imperială din 1796: „antiqua et nobilissima familia Albota pro- 
cedere et etiam cum princibus Moldaviae affinitatem habuise”. Albota era 
numele originar al familiei şi abia Toader Albota, marele armaş din secolul 
al XVII-lea, luase numele de Flondor. 

Cronicarul Neculce, vorbind despre domnia lui Dumitraşco Canta- 
cuzino, scrie despre Toader Flondor: „Flondor Armașul şi cu fratele său, 
Gheorghiţă Ciudin, cu Mitre Căpitanul, cu Mileştii şi cu alţii, au burzuluit 
tot târgul şi slujitorimea asupra grecilor, tot cu pietre şi cu bețe, de era curtea 
domnească plină de oameni, şi pe ziduri stăteau oamenii”. Poate că de la 
acest strămoş au moştenit puternicul sentiment naţional şi de independenţă 
membrii familiei Flondor, cu toate titlurile lor boiereşti şi întinsele lor moşii, 
nu s-au lăsat ademeniţi de marile demnități imperiale, ci s-au mulțumit a fi, 
întotdeauna, în fruntea poporului asuprit, luptând pentru drepturile lor ca 
adevăraţi cavaleri ai românismului. Astfel, din tată, în fiu, s-a moştenit iubirea 
de limbă şi legea strămoşească. În atmosfera acestei tradiţii, a fost crescut şi 
domnul Dr. Iancu Flondor. 

DI Dr. Iancu Flondor s-a născut, la 4/17 octombrie 1865. Studiile se- 
cundare le-a făcut în Cernăuţi, iar cele universitare, în Viena, luând, la 1892, 
titlul de doctor în drept. Îndată după moartea tatălui său, George Flondor, a 
intrat în viaţa politică, atrăgând atenţia generală prin agerimea spiritului său 
şi prin energia sa extraordinară. Ales în Dieta ţării, ca reprezentant al marilor 
proprietari, se uneşte cu DI Dr. George Popovici (poetul T. Robeanu — n. 
n.), reprezentantul țărănimii, şi lucrează, în deplină armonie, spre a ridica 
conştiinţa națională a poporului, nebăgat în seamă până atunci, şi a înfiera 
abuzurile guvernului atotputernic. 

Fiind la ordinea zilei chestia tricolorului, DI lancu Flondor o apărase 
cu energie bărbătească; a fost primul care a îndrăznit să vorbească, în o dietă, 
cu guvernatorul, ca de la egal la egal, reprezentând, faţă de suveranitatea 

statului, suveranitatea naţiunii. Prin atitudinea sa intransigentă, provocase 
ura guvernatorului Bourguinon, care, la alegerile penultime, a încercat toate 
mijloacele spre a împiedeca realegerea Dlui Iancu Flondor, dar încercările 
guvernatorului au fost zadarnice, căci Flondor a fost reales. Această epocă, 
prin luptele bărbăteşti duse de Flondor, de Popovici şi de Branişte, formează 
epoca de aur a naţionalismului din Bucovina. 

După emigrarea Dlui Dr. G. Popovici (în România — n. n.), DI Iancu 
Flondor a fost proclamat şef al Partidului Poporal-Naţional şi începu organi- 
zarea poporului român, atât pe teren politic, cât şi economic. Urmele acestei 
activităţi se văd în numeroasele bănci populare, după sistemul Raiffeisen, 
menite a scăpa pe ţăranul român din ghearele cămătarilor (Flondor a finanţat 
activitatea profesorului udeştean Grigore Filimon, de documentare în Austria 
şi de aplicare a cunoştinţelor în Bucovina n. n.). lar emanciparea economică 
aromânilor nu era pe placul evreilor şi aceştia, folosindu-se de ambiția politică 
a Dlui Aurel Onciul, directorul unei bănci de asigurare din Brin, şi de ura 
personală a renegatului Nicolaj Basilco (Nicolae Vasilco — n. n.) în contra 
Dlui lancu Flondor, au înjghebat o alianţă evreo-română-ruteană, cu scopul 
de a submina poziţia politică a luptătorului român. 

Tendinţa principală a Dlui Flondor era să unească toate clasele sociale 
într-o singură armată naţională, spre a putea da piept cu duşmanii neamului. 
Aurel Onciul l-a lovit chiar în acest punct sfânt al programului său, începând 
o luptă violentă contra boierimii şi preoţimii române (în realitate, Ociul re- 
prezenta învăţătorimea, pe care preoţii o catalogau drept anti-românească, 
pentru că nu înţelege că politica se face doar „de boieri şi de preoţi” — n. n.), 
promițând ţăranilor pământurile boiereşti şi bisericeşti. In faţa acestor mijloace 
demagogice, Dr. lancu Flondor era dezarmat. 

Agitaţia lui Onciul convenea guvernului bucovinean, căci ea ducea 
sigur la descompunerea Partidului Poporal Naţional, care demult era un spin 
în ochii săi. Dieta a fost dizolvată, spre a face posibilă intrarea aderenţilor lui 
Aurel Onciul. În faţa agitaţiilor dlui Aurel Onciul, ajutat de evrei şi de ruteni, 
sprijinit şi de guvern, soarta Partidului Poporal Naţional era decisă. Şeful 
partidului, Dr. Flondor, văzând că e ameninţat a rămâne singur în dietă, ca 
reprezentant al direcției naţionale, a tras consecinţă din nimicirea partidului 
său, şi-a dat dimisia din şefia partidului, retrăgându-se din viaţa politică. Cu 
toate stăruinţele aderenţilor săi, de a reveni asupra hotărârii luate, el a rămas 
neclintit, 


„Domnilor — zise el —, sunt viu mişcat de simpatiile voastre, dar am 
fost şi voi rămâne un om cinstit, ca tatăl meu, ca moşii şi strămoşii mei. Eu 
văd că ideile mele politice au bancrotat. Deci, ce să mai caut în viaţa publică? 

Eu eram pentru unirea tuturor elementelor corpului nostru naţional, 

pentru lupta comună contra străinilor. lar poporul a ales pe acei care au semănat 
discordia socială. Eu consider pe ruteni ca pe cei mai periculoşi adversari ai 
poporului nostru, iar poporul a ales pe acei care s-au înfrățit cu rutenii. Eu 
am stat cu programul meu şi am căzut cu el. Mă retrag la moşia mea şi, de 
acolo, de sub umbra stejarilor seculari, care înconjoară casa mea, a acelor 
stejari care au văzut timpurile de glorie ale românilor, voi urmări, cu atenție, 
fazele politicii bucovinene. Mă retrag din viaţa politică fără amărăciune, cu 
conştiinţa împăcată, de a fi făcut tot ce am putut pentru interesul națiunii mele”. 


Astfel s-a retras cavaler de Flondor, la moşia sa model, de la Storojineţ, 
ocupându-se cu administraţia vastelor sale domenii, în organizarea cărora se 
reflectă spiritul organizator şi energia fostului luptător național. 

Ultimul act al vieţii sale publice a fost serbarea de la Putna (din 1904 
— n. n.). În mare parte, lui i se datorează că grandioasa serbare n-a pierdut 
nimic din caracterul său naţional, intervenţiei sale i se datorează, de asemenea, 
că reprezentantului M. S. Regelui Carol i s-a rezervat, în biserica mănăstirii, 
locul de onoare. Un episod caracteristic pentru ilustrarea sentimentelor sale 
se observă şi din următorul episod: Odată, soseşte, la Storojineţ, un dezertor 
din România, se prezintă la Dr. Iancu Flondor, cerându-i un ajutor. 

— Îţi dau ajutorul cerut, dar să-ţi fie ruşine că ai părăsit drapelul trico- 
lor, mândria tuturor românilor, care ar trebui să-ţi fie sfânt ca icoana Maicii 
Domnului. Să-ţi fie ruşine că ai părăsit pe Regele tău înţelept şi viteaz, pentru 
care trebuie a-ţi vărsa sângele, ar trebui să fie dorul vieţii tale. îţi dau ajutorul 
cerut, dar mergi în ţara ta, la colonelul regimentului tău, şi roagă-l de iertare. 
Aici ai şi o scrisoare, către Dl. colonel, în care-l rog să nu te pedepsească. 

Soldatul, viu emoţionat şi surprins de a auzi astfel de vorbe, într-o ţară 
străină, luă un bilet, direct de la Burdujeni, şi se prezentă sub drapel. 

Astăzi, Dr. lancu Flondor trăieşte retras, în castelul său din Storojineţ, 
ducând o viaţă de familie fericită, căsătorit fiind cu Elena, fiica regretatului 
conducător român, Dr. lancu cavaler de Zotta (procurorul român care ordonase 
arestarea lui Ciprian Porumbescu —n. n.), o doamnă distinsă prin sentimentele 
sale naţionale şi filantropice, o soţie şi o mamă model, care-şi creşte copii: 
Mircea, Şerban şi Neagoe, în frica lui Dumnezeu şi în iubirea de neam. Orele 
de repaus cavalerul de Flondor şi le petrece fie în biblioteca sa, unde literatura 
română ocupă un loc considerabil, fie cu muzica, fiind un violoncelist distins, 
dar mai ales se ocupă cu sculptura, pentru care are un talent frumos / L. R. 
(Calendarul Minervei, 1905). 

1905: Interpelarea deputatului prof. G. Popovici. Raporturile ex- 
terne de drept ale bisericii ortodoxe din Bucovina, nefiind încă regulate nici 
până acum, deputatul prof. George Popovici a înaintat, în parlamentul din 
Viena, în privinţa aceasta, următoarea interpelare: 


„De mai mult de jumătate de secol durează năzuinţele bisericii gre- 
co-orientale din Bucovina, privitoare la autonomie. Regularea şi ordinarea 
politică a raporturilor juridice ale acestei biserici se bazează, până astăzi, pe 
planul regulativ, emis, cu decretul Consiliului aulic de război, din 29 Aprilie 
1876, Nr. 2484, care formează unicul fundament legal. 

Această operă legislativă, care deja atunci, când a fost emisă, n-a fost 
Inspirată de dispoziţiunile canonice şi instituţiunile tradiționale ale bisericii 
ortodoxe- orientale, nu mai corespunde concepțiunii actuale asupra raportului 
între stat şi biserică. Acest plan regulativ e un product al sistemului de drept 
canonic aprobat de stat, îndeobşte dominant în jumătatea a doua a sec. XVIII, 
cunoscut în Austria sub numirea de „losefinism”, a cărui particularitate a 
constat în restrângerea vieţii independente a bisericii şi în subordonarea ei, 
pentru promovarea scopurilor statului. 

Dispoziţiunile acestui plan regulativ sunt, în cea mai mare parte, 
depăşite şi nu mai pot fi aplicate. Nesiguranţa juridică, ce se naşte de aici, îi 
cauzează adesea şi administraţiei politice a cultelor greutăți considerabile. 

E explicabil, deci, că, în acel timp, când a început, în Europa întreagă, 
o dezvoltare istorică mare, care a dus, pe terenul politic, la revoluţiunea anului 
1848 şi au zguduit, pe terenul bisericesc, învăţăturile canoniştilor iosefinişti 
asupra raportului între stat şi biserică, a început şi biserica greco-orientală 
din Bucovina ca să tindă la emancipare de sub tutela statului. Iar când a fost 
proclamat, prin legea din 2 Decembrie 1867,F. 1. i. Nr. 142, principiul libertăţii 
bisericii şi i s-a garantat fiecărei biserici recunoscute de lege regularea proprie 
a afacerilor interne şi posesiunea averii, atunci a devenit, şi la membrii bisericii 
er.-or. din Bucovina, şi mai ardentă dorinţa ca cuvintele pline de speranţe ale 
legii fundamentale din stat să se împlinească şi cu privire la astă biserică, cum 
s-a făcut aceasta la celelalte biserici din monarhie . 

Nenumărate sunt petiţiunile, memorandumurile şi rezoluţiile care au 
fost adresate, de la 1848, încoace, până în timpul cel mai recent, de membrii 
bisericii ort.-or. şi de reprezentanţii lor, în corpurile reprezentative, către 
administraţia politică a cultelor. 

Fără de a intra în detalii, voim să amintim numai că toate aceste nă- 
zuinţe au tins mai ales la acordarea unui congres bisericesc şi elementul lor 

la guvernarea bisericii, mai ales la ocuparea scaunului arhiepiscop şi admi- 
nistrarea averii bisericeşti. Indreptăţirea principală a postulatelor privitoare 
la congres a fost recunoscută şi de autoritatea politică. Fazele singuratice 
ale dezvoltării acestei întrebări îi sunt cunoscute guvernului c. r. De aceca, 
se observă numai atâta, că, în urma rezoluţiei prea înalte, a fost publicat, în 
foaia legilor pentru Bucovina, din 7 Septembrie 1871, Nr. 12, regulamentul 
alegerilor pentru congres şi că, în intervale mai lungi, a şi urmat convocarea 
congresului. 

După ultima închidere a congresului din 1891, a urmat o stagnare în 
astă afacere, şi ne putem pune, cu tot dreptul, întrebarea de n-a abandonat 
guvernul, în mod definitiv, încercările de-a introduce, ca organ al bisericii 
ortodoxe din Bucovina, pentru apărare a autonomiei complete, un congres 
bisericesc, la care să participe şi elementul laic, şi de poate fi privit acest 
congres încă ca existent. Această stare e de tot regretabilă, din punctul de 
vedere al bisericii ortodoxe din Bucovina, mai ales de un şir de ani, în special 
de la opoziția partidului rutean tânăr, de la 1890, încoace, au devenit stările 
din biserica ortodox-orientală din Bucovina de tot critice. 

Pe când, mai înainte, era recunoscut caracterul unitar istoric al arhidie- 
cezei din Bucovina, de către toţi membrii bisericii, fără privire la naţionalitate, 
tinde acum populaţiunea ruteană, reprezentată prin partidul rutean tânăr, la 
divizarea diecezei şi la introducerea unui dualism român-rutean, luat fiind 
acest postulat în programul partidului rutean tânăr. 

Lipsind un congres bisericesc, în care ar putea populaţiunea greco-ori- 
entală ca să aducă la expresie îngrijorările şi dorinţele ei, pe terenul bisericesc, 
se manifestă aspiraţiunile tuturor elementelor, care nu sunt mulțămite cu 
stările actuale din biserica gr.-orient., în alt mod, ele apucă calea agitațiunii. 

Această agitaţiune dezvoltată, adesea, cu multă pasiune, e fără îndo- 
ială o apariţie regretabilă, căci ea subminează şi zguduie credinţa şi spiritul 
religios al păturilor celor largi ale populaţiunii. Ea se îndreaptă, în prima linie, 
contra autorităţii supreme bisericeşti, a consistoriului gr.-orient. şi a organelor 
acestuia, apoi şi contra acelei părţi a preoțimii ort.-orient., care nu aparţine 
partidului rutean tânăr. 

Indreptăţirea îngrijorărilor celor multe, aduse la expresie, nu voim s-o 
cercetăm aice. 

Dacă şi pot fi, în cazuri izolate, unele stări nemulţumitoare, ceea ce 
provine, în fiecare corporaţiune şi oficiu, apoi totuşi nu greşim dacă aducem 
în legătură un număr mare din aceste îngrijorări, cu altă agitaţie, şi o privim 
ca mijloc spre ajungerea scopurilor mai depărtate, cu privire la schimbarea 
organizaţiunii şi constituţiunii bisericeşti. 

Fapt e că timpul cel mai recent a ţinut nu numai administraţia politică 
a cultelor, ci şi autoritatea bisericească, în mod prevenitor, cont de dorinţele 

credincioşilor săteni. Că aceste atacuri, în contra forului bisericesc, trebuiesc 
privite, în mare parte, ca mijloace pentru promovarea scopurilor amintite, 
rezultă acuma din asta, că partea cea mai mare a administraţiei statului, ale 
cărei hotărâri sunt în ultima linie decisivă. 

Un inconvenient deosebit al acestor stări triste zace în aceasta că 
ocuparea posturilor mai înalte bisericeşti, care se acordă de Maiestatea Sa, 
la propunerea administraţiei cultului şi a arhiepiscopului, întâmpină cele mai 
mari greutăţi şi dau adesea prilej la nemulțămiri între populaţiunea gr. orienta- 
lă. La aceste ocupări, exercită, adică, reprezentanţii politici ai coreligionarilor 
er. Onient. o astfel de influenţă, că ridică astfel de ocupări la chestii de partid. 

Dacă, în cazuri speciale, nu corespund propunerile arhiepiscopului 
intenţiunilor unui partid politic, care-i decizător asupra hotărârilor guvernelor, 
atunci se nasc, din această incongruenţă, cele mai mari nemulțămiri, care 
uşor pot tulbura buna înţelegere, atât de dorită, între autorităţile statului şi 
cele bisericeşti. 

Astfel, a devenit vacant, înainte de timp mai îndelungat, prin numirea 
actualului arhiepiscop şi mitropolit, postul unui vicar general (arhimandrit 
consistorial). 

Din posturile sistemizate de cosilieri consistoriali, sunt două, adică un 
post de consilier şi postul de protopop catedral, care are loc şi vot în consistor, 
de un timp îndelungat neocupate. Propunerile de ocupare ale arhiepiscopului 
pentru toate aceste posturi stau, de ani, la guvernul c. r. din Cernăuţi, nu pot 
să fie însă prezentate, din cauza pertractărilor, la infinit, cu partidele politice. 
Această trăgănare nu aduce bisericii nici un folos şi nici nu poate promova o 
administrare satisfăcătoare în biserică şi ridica vaza ei la populaţiune. 

Dacă privim aceste stări, din orişicare punct de vedere, stă afară de toată 
îndoiala că poziţiunea bisericii gr. Orient. din Bucovina a devenit insuportabilă, 
şi că astfel s-au tulburat mai ales relaţiunile între poporul român şi cel rutean. 

Sub astfel de referinţe, începe a răsuna, acum, şi în tabăra română glasul 
dezbinării Românilor de Ruteni, pe terenul bisericesc. În timpul din urmă, a 
declarat conducătorul partidului român liberal şi prezidentul majorităţii unirii 
liberale, din dieta ţării, deputatul dietal Dr. Aurel cav. de Onciul, într-o serie 
de articole, apărute în ziarul „Bukowinaer Post”, din Cernăuţi, că va prezenta 
în dietă un proiect de lege, relativ la regularea raporturilor juridice în biserica 
gr. Orient. din Bucovina şi instituirea unui congres bisericesc. 

In considerarea acestei manifestări, de care aţi fost, Excelenţa Voastră, 
informat, prin interpelaţia din parlament a deputatului Pihuliak, în şedinţa a 
299, din această sesiune, în 7 Februarie 1905, precum şi în considerarea fap- 
tului că chestiunea bisericească va fi desfăşurată, probabil, chiar în sesiunea 
proximă din dieta bucovineană, a devenit aceasta chestiune actuală şi-i de mare 
importanţă nu numai pentru subsemnaţii, ci şi întreaga populaţiune gr. orien. 

din Bucovina, de a cunoaşte punctul de vedere care-l are a. r. administraţie a 
cultului, în chestiunea organizării bisericii gr.- or. din Bucovina. 

Subsemnaţii îşi permit, deci, a vă pune, Excelenței Voastre, următoa- 
rele întrebări: 

1. Sunteţi, Excelenţa Voastră, dispus a exopera, la Majestatea Sa c. r. 
apostolică, convocarea congresului bisericesc pentru Bucovina, care-i încu- 
viințat acuma de Maiestatea Sa şi s-a adunat, de multe ori, în scopul regularii 
definitive a chestiunilor organizatorice ale acestei biserici? 

2. Sunteţi, Excelenţa Voastră, dispus de a ordona prezentarea cât mai 
grabnică a propunerilor arhiepiscopului şi mitropolitului, relative la ocuparea 
postului unui vicar general, unui protopop catedral şi a postului unui Consi- 
lier consistorial, vacant, eventual a unuia ce ar deveni vacant, la consistoriul 
din Cernăuţi, care propuneri zac la guvernul c. r. din Bucovina, şi a exopera 
ocupare a tuturor acestor posturi? 

Această interpelaţie a fost subscrisă de deputaţii : Popovici, Hormu- 
zaki, Lupul, Dr. Bartoli, Mazorana , Dr. Verzegnassi, Zambosi, Dr. Bennati, 
Scaramanga, Malfati, Dr. Antoneli, Mauroner, Lenassi, Polesini” (Candela, 
apud Biserica şi şcoala, Anul XXIX, Nr. 13, 27 martie / 9 aprilie 1905). 


— 


1906: Bucovineanul Archip Roşca, pictorul Papei Pius X. Sub 
acest titlu (Archip Roşca —n. n.), a apărut, nu de mult, într-o foaie germană 
din Bucovina, un articol, al cărui cuprins e următorul: 


„Din Roma, ni se scrie despre un stipendist al dietei ţării din Bucovi- 
na, Archip Roşca. În Roma, a făcut mare senzaţie icoana (portretul — n. n.) 
sfântului Părinte Papa Pius al X-lea, lucrată de artistul bucovinean Archip 
Roşca, atât prin perfecțiunea artistică, cât şi plastică. Acest artist l-a desenat, 
după natură, pe sfântul Părinte, aducând la expresie toate acele fineţuri, de 
care tehnica modernă a acestui gen, de la Lembach, încoace, e atât de bogată. 
Deosebirea de cele mai multe portrete ale sfântului Părinte, care au fost elabo- 
rate, de la încoronarea sa, încoace, este poziţia cea simplă Şi lej eră, fără mitră 
ori altă insignă papală, pe care artistul a ales-o. La prima privire, modelarea 
plastică trădează că dI Roşea e un sculptor perfect, pe când simplele linii de 
fond, tranziţia de la veştmânt, spre spatele fotoliului, nuanţa, notabila linişte a 
întregii concepţii îl trădează ca un fin şi modern pictor, care a umblat în şcoala 
celor mai renumiţi pictori din timpul mai modern. Icoana, executată astfel de 
Roşca, poate să fie pusă alături de cele mai bune icoane ale Sfântului Părinte 
Papa Pius al X-lea, cu toate că şi oameni de renume (aşa, un artist croat, un 
francez şi un german) au încercat acest lucru. 

Înainte cu doi ani, i-a reuşit unui tânăr sculptor (L.) să modeleze chi- 
pul sfântului Părinte şi, astfel, şi-a câştigat, prin întâia sa încercare, renume, 
poziţie şi viitor. Noi nu ne îndoim că şi dl Roşca, care, în decursul celor şase 
luni de petrecere în Roma, a lucrat cu zel şi la unele busturi, studii, compoziţii 
şi reliefuri, în mod excelent, va avea, deci, aceeaşi recompensă. Acest portret 
al Sfântului Părinte a trecut în posesiunea privată a unui german”. 

Astfel scrie ziarul german, iar unul român dă următoarele informaţii: 

„Acum s-a reîntors tânărul Archip Roşca din călătoria de studiu, pe 
care a întreprins-o prin Italia şi se va stabili în Bucovina, patria sa. El e fiu 
de ţăran din Braşca (o parte a Ilişeştilor — n. n.) şi a devenit, prin sârguinţă 
şi muncă, un artist în ramurile picturii şi sculpturii, care se bucură deja de 
renume bun, între specialiştii ce-l cunosc”. 

Cercetând, zilele trecute, expoziţia de elaborate ale elevilor de la Şcoa- 
la c. r. de Artă şi Industrie din Viena, ce, actualmente, e deschisa în muzeul 
austriac (Kunstgewerbemuzeum I. Stubenring) din Viena, am aflat, spre 
vedere expuse, şi mai multe lucrări ale domnului Roşca, excelent executate, 
precum busturi şi reliefuri: „Primul pas”, „Iubirea de mamă”, „Muzicantul”, 
„Cerşetorul” etc. 

Precum am aflat, sunt expuse, şi la Expoziţia Naţională actuală din 
Bucureşti (în pavilionul bucovinean), lucrări de succes ale domnului Roşca. Îl 
felicităm, din inimă, pe conaţionalul nostru bucovinean, dorind tânărului artist 
succese şi mai strălucite, pe terenul picturii şi sculpturii, care ramură, de un 
timp, încoace, a luat un avânt îmbucurător. Avem talente atât în Transilvania, 
cât şi în Bucovina, dar trebuie sprijinite şi încurajate spre cultivarea artelor 
frumoase şi de a face un renume naţiei noastre româneşti / Viena, la 20 iunie 
1906 / Champignon (Tribuna, Anul X, Nr. 113, miercuri 14/27 iunie 1906; 
Răvaşul, Anul Anul IV, Nr. 25-26, 30 iunie nou 1906). 


IX 


1906: De la Expoziţia română. Gazetele din Regat aduc ştiri despre 
mai multe obiecte foarte frumoase, lucrate în lemn, de către elevii Şcolii 
pentru prelucrarea lemnului din Câmpulungul bucovinean, sub conducerea 
profesorului loan Pâşlea, şi expuse în pavilonul Bucovinei. Spre informarea 
publicului român, notăm aici că dl loan Pâşlea este bănăţean de origine, din 
Bozovici, comitatul Caraş-Severin, şi este fiul neînfrântului naţionalist octo- 
genar Petru Pâşlea, de acolo. 

DI lon Pâşlea a fost stipendiatul Comunităţii de avere, ales şi trimis, 
dimpreună cu mulți alţi tineri români din graniţă, de către preşedintele de pe 
vremuri al Comunităţii de avere, generalul Traian Doda, spre a se perfecţi- 
ona în arta sculpturii. A studiat în Timişoara, Budapesta, Viena, Miinchen, 

Nirnberg etc., până ce a fost chemat, de către Mitropolitul Silvestru, ca 
sculptor arhidiecezan la Cernăuţi. În calitatea aceasta, a săvârşit lucrul de 
sculptură în cele mai bogate biserici bucovinene, peste 30 la număr. 

Cu deschiderea şcolii de mai sus, în Câmpulung, a fost chemat aici 
pentru postul de sculptor. Un merit netăgăduit şi nepreţuit are sculptorul Ion 
Pâşlea pentru studierea şi reînvierea istoricelor noastre motive româneşti, pe 
baza obiectelor vechi de sute de ani, păstrate în bisericile şi casele româneşti 
din Bucovina. A încetățenit în Bucovina acest stil vechi românesc şi, astăzi, 
abia se va afla familie boierească în Bucovina, din care să lipsească câte o 
garnitută de mobile, executate în acest stil. Ba, ce e mai mult, o mulţime de 
familii străine, din Galiţia şi Viena, pentru ca să nu mai amintim de cele din 
România, au comandat garnituri întregi de acestea. Ce potrivit şi frumos ar fi 
dacă, de exemplu, fiecare bancă de la noi ar avea câte o garnitură de aceasta, 
Chiar şi numai pentru a avea câte o reminiscență pentru o artă românească din 
trecutul nostru istoric, o artă din care şi prin care să vedem că, şi pe atunci, 
nu am trăit în zadar! 

Şcoala la care este aplicat dl Pâşlea este cu limba de propunere ro- 
mânească, are 4 cursuri şi se primesc şi elevi din Ungaria. Se cere numai 
atestat de pe 4 clase elementare. De altfel, putem servi şi cu detalii celor ce 
se interesează. 

Sculptorul Archip Roşca, tânăr bucovinean, care, în petrecerea sa în 
Roma, a stârnit, prin unele lucrări artistice, admiraţiunea artiştilor şi despre 
care scriu, în termeni foarte favorabili, gazetele româneşti şi străine din Bu- 
covina, este elevul dlui loan Pâşlea (Foaia dicezană, Anul XXI, Nr. 27, 2 
iulie vechi 1906). 


lei 


1906: Despre şi pentru Bucovina. Citesc, cu predilecție, „Viaţa Ro- 
mânească” (laşi) şi mai ales articolele relative la viaţa neamului nostru din 
toate ţările, căci aceiaşi este ea pretutindeni şi pentru a lui soartă inima ne 
palpită. Şi am aflat, nu fără surprindere, în numita revistă, un articol, „Evoluţia 
politică în Bucovina”, de dl Aurel cav. de Onciul, despre care nu ştiam că 
aderă la direcţia acelei preţioase reviste, după ce despre domnia sa s-au spus 
următoarele!*: „Şi în agonia de moarte a bietului popor român bucovinean, 
vedem cum mulţi din acea aşa numită inteligență română, cum mulți din fii 
săi (Dr. Aurel cav. de Onciul, Dr. Florea Lupu, Baron Georg Vasilesco, Nicolai 
Vasil(es)co, Pihuleac (Pinul), Teutu, Cantemir etc... sunt o legiune), produ- 


14 Nistor, Ion I., Rutenisarea Bucovinei şi cauzele desnaţionalizării poporului român, semnată 
„Un Bucovinean”, Bucureşti. Ed. „Minerva”, 1905. 

sul unei creşteri rele, stricate, corupte, ridică chiar şi pumnalul, sub cuvânt 
că lucrează pentru popor —sărmanul popor, cât de mult este el luat în râs şi 
batjocură — ca să lovească, conduşi de motive egoiste, mârşave, personale, 
în inima naţiunii lor” (p. 185). 

Dar să-l lăsăm pe dl Onciul şi lumina în care e pus (fără să mai amintim 
de metehnele cunoscute, din presă, despre filosofia politică a „Privitorului”, în 
jurul alegerii sale ca deputat, de tristul rol al ziarului „Timpul”, de dezavuarea 
din partea dlui Titu Maiorescu etc. etc.) şi să vedem de studiul său din „Viaţa 
Românească”. 

Acel studiu, cu o întindere de 7 pagini de revistă, care cuprinde capito- 
lele „]. Starea la incorporare”, „II. Era absolutismului” şi „III Era constituţiona- 
lă”, ne dă gata tot trecutul şi prezentul țărişoarei româneşti, „de la încorporare”. 
Domnia sa spune!*: „Caracterul țărişoarei acesteia era românesc, limba română 
fiind limba oficială şi cea mai răspândită în ţară. Populaţiunea, însă, nu era cu- 
rat română, ci amestecată. Toate ştirile contemporane amintesc, între locuitori, 
pe lângă români şi armeni, jidovi, ţigani şi ruşi. Numărul armenilor, jidovilor şi 
țiganilor s-a constatat, cu prilejul recensământului făcut de generalul Splenyi, 
la anul 1776, aflându-se, între 17.601 de familii, cu aproape 70,000 de capete, 
58 de familii armeneşti, 526 jidoveşti şi 294 ţigăneşti; raportul între români 
Şi ruşi a rămas, însă, neconstatat, numărându-se ţăranii, fără a-i deosebi după 
limbă. Deosebirea aceasta fu trecută cu vederea, în împărtăşirile generalilor 
Splenyi şi Enzenberg, sub numele numai de moldoveni, ceea ce a făcut a se 
crede că, în Bucovina, pe timpul încorporării, existau numai țărani români. 
In terminologia austriacă, însă, termenul „moldovean” nu are înţeles etnic, ci 
geografic... Ştiri mai precise, asupra raportului între români şi ruşi, ne dă numai 
geometrul Budinszky, însărcinat, de împăratul losif II, cu descrierea ţării, care, 
la 1783, raportează că, în Bucovina, „se vorbeşte mai mult ruseşte şi că cam 
numai a patra parte vorbeşte româneşte”. Relatarea aceasta, neîntemeiată pe 
date statistice şi, deci, arbitrară, va fi desigur exagerată... 

Faţă cu laconica utilizare a statisticii şi considerând scepticismul, cu 
aer ştiinţific, al autorului, că oricât s-ar putea porecli de precise datele şi con- 
cluziile sale, noi nu ne putem opri de a le pune, faţă în faţă, cu altele; căci e 
vorba, de a se stabili dacă e cu putinţă şi adevărat că, dintr-o ţară curat româ- 
nească (Moldova), răpindu-se o provincie română, „fiindu-i limba oficială” 
română, într-o sută de ani aceea şi-a schimbat faţa, cu... toată graţiozitatea 
şi sprijinind binevoitor al stăpânirii, pe care, cum vom vedea, îl atribuie dl 
Onciul „civilizatoarei” Austrii? 

Pentru a cunoaşte păcatele trecutului şi pentru a putea aprecia „virtuţile” 
actualilor „conducători politici” ai românilor din Bucovina, vom argumenta 


15 Viaţa Românească, |, 7, pp. 80, 81. 

cu datele ce ne stau la îndemână. 

În lucrarea citată!€, ni se spun, în chestia istorică, din vorbă următoarele: 

„Editorul lui Splenyi, Polek, este surprins (fă/t auf) că Splenyi nu 
vorbeşte, în raportul său asupra ţării, şi de ruteni. Surprinsul istoriograf, dl 
Polek, însă un adorator respectuos al rutenismului modern, citează apoi o 
glosă, pentru noi necontrolabilă în original, a unui editor, pusă, la 1776, pe 
manuscriptul lui Spl&nyi, şi care zice că ruteni sunt, dar numărul lor este mai 
mic (minder betriichtlich) decât al moldovenilor!” Luând ca ajutor statistica, 
făcută la 1775 de Splenyi, asupra locurilor statistice, publicată tot de Polek, sub 
titlul „Ortschaft- Verzeichniss der Bukovina”, Czernovitz, 1893, am ajunge la 
rezultatul că rutenii erau abia la vreo 2.000. Toate familiile bucovinene erau, 
însă, fără negustori, fără ovrei şi ţigani, aşadar numai românii şi rutenii, la un 
loc, 16.624... Familiile ţărănimii erau 14.992. Unde erau cele mai multe? Erau, 
fireşte, în sate, iar satele erau, după Splenyi, care împărțea ţara în districte, în 
districtul Sucevei — 142, Cernăuţului — 119, Câmpuhsngului moldovenesc 
11, Câmpulungului rusesc — 3. 

Considerând, apoi, suprafața teritoriilor acestora, azi ajungem iar la 
rezultatul că părțile române, şi nu altele, erau cele bogate, atât în sate, cât şi 
în oameni. Oricât s-ar suci acest soi de istoriografi şi politicieni renumiţi, 
ajungem, întotdeauna, la concluzia că rutenii nu formau, pe timpul anexării, 
nici măcar a 70-a parte din toată poporaţiunea Bucovinei. Ei o dispăreau din 
vedere, precum foarte bine s-a exprimat Constantin Morariu... 

Din cele expuse, oricine poate vedea că argumentaţia „ştiinţifică” a 
dlui Onciul nu întrece expunerile şi temeinicia expuselor opului citat alături, 
ci, din contră, parcă domnia sa umblă să se justifice de lipsa de scrupul pen- 
tru întovărăşirea cu elementele ruteano-ebraice în politică; ori, poate având 
un real sentiment de simpatie pentru ruteni, nu poate să nu le zâmbească, în 
calitatea sa de... român. Oricare ar fi, în definitiv, adevărul, în chestiunile ce 
le-am relevat şi dintre care, pentru cele istorice, credem că ar fi fost în măsură 
a se pregăti, a le studia, a le expune mai pe larg, mai temeinic şi cu căldura 
inimii pentru neam, dnul Onciul chiar, deocamdată a/ea jacta est! Şi trecem 
la fericitoarea — după dl Onciul — „Eră a absolutismului” austriac. 

DI Onciul zice, cu o naivitate puţin adorabilă, că „cu drag ar fi adus 
ca (Austria) şi colonişti din Moldova; dar încercările respective au rămas 
zadarnice”, şi continuă, apoi, că „totuşi continua mereu imigrarea spontană, 
îndeosebi din Galiţia”. Aici, trebuie să se cutremure orice suflet românesc, 


'* Rutenisarea Bucovinei, pp. 12 şi 13. 

17 Se ştie că, astăzi, numărul rutenilor a întrecut pe cel al românilor din Bucovina; iar sporul 
cel mare provine şi din imigrarea din Galiţia, în afară de binecuvântarea favorurilor şi 
avantajelor, oferite de regimuri acelui neam (Vezi şi N. lorga: Neamul Românesc) 

căci e vorba de Galiţia! Vrea cititorul mai multă clarificare? Credem că nu 
e de trebuinţă!... 

Recunoaşte dl Onciul, totuşi, cu tot patriotismul său austriac, că spo- 
rul străinilor e în defavoarea românilor (p. 82) şi că „mazilii români, aşezaţi 
între ruşi, uitară, pe încetul, limba românească”, dar, totuşi, zice (p. 84) că 
rutenizarea Românilor e un neadevăr. Cum se armonizează acestea, noi nu 
înțelegem. Dar se vede că, şi în judecată, dl Onciul merge după „absolutism”, 
fiind vorba de era absolutismului austriac în Bucovina. 

DI Onciul conchide prin a lovi în boierimea românească „slăbănoagă”, 
dar nu în cea „deutsch erzogen” din Bucovina, ci în cea română, peste tot 
naționalistă, şi exprimă dorinţa emancipării ţăranului român, fără să fi dat 
semne, până acum, că domnia sa, însuşi român, prin întovărăşirea ebreo- 
ruteno-polonă („democrată”!), din care face parte politiceşte, e capabil de 
a face ceva pentru acea țărănime română, care, în timpul modem, n-a avut 
parte decât de doi oameni politici, dintre care unul a răposat ca cetăţean al 
României (trimitere la memoria lui George Popovici, aliat poetul T. Robeanu, 
care s-a sinucis în anul 1905 — n. n.), iar celălalt (lanu Flondor — n. n.) a fost 
înlăturat din lupta politică, prin parvenirea democratului dr. Aurel de Onciul, 
ales de ruteano-evreo-germano-democraţi, pentru a reprezenta pe români în 
parlament şi interesele lor „democrate internaţionale”. 

Aici e locul, fiindcă trecurăm la „Era constituţională”, să amintim o 
notă caracteristică a politicii austriece în Bucovina „dulce”: Baronul Erb, 
fost secretar la ministerului de externe din Viena, a decretat: „Vom crea, în 
Bucovina, astfel de stări de lucru, ca nici dracul să nu mai poftească a întinde 
mâna după ea”. Şi, cu toate astea, există şi oameni învăţaţi printre românii 
din Bucovina, ca şi dl Onciul, care „constată” că „țărănimea, talpa ţării, fu 
neglijată complet şi slăbi tot mai mult, iar slăbiciunea ei — ţăranul român fiind 
depozitarul românismului în Bucovina — era identică cu slăbirea segmentului 
român. Situaţia lui deveni cu atât mai precară, cu cât, în decursul erei consti- 
tuţionale, progresaseră şi se întăriseră atât ruşii, cât şi celelalte elemente din 
țară şi începuseră a apăsa tot mal greu asupra Românilor”. 

Şi cu toate astea, un idealist naţionalist român bucovinean, iată cum 
scoate Ia iveală păcatele vremii noastre, care apasă, tot atât de mult, dacă nu 
şi mai mult, în cumpăna vieţii obştii, şi completează cele spuse despre ţăran, 
de dl Onciul, şi care toate-toate ar trebui să preocupe pe adevăratul luptător, 
în Bucovina, pentru românism: 

„Cât de departe a ajuns, la noi, decadenţa naţională în inteligenţa noas- 
tră, ne serveşte ca exemplu împrejurarea din anul 1900 — lucru nemaipomenit 
în istoria popoarelor — că, dintre deputaţii români dietali, citeşte lectorule şi 
te minunează, unsprezece deputaţi dietali români s-au lăsat a fi ademeniţi şi 
total corupți prin tocmeli şi promisiuni de favoruri şi avantaje personale, din 

partea prezidentului ţării,baronul Burgouignon, vânzând aceşti bravi eroi 
întreg poporul român şi toate interesele naționale... Deci, iată şcolile străine, 
creşterea tendenţioasă, ca exemplu drastic, la ce grad de degradare morală 
şi naţională ne poate aduce creşterea străină, ne servesc Dr. Aurel Onciul şi 
Dr. Florea Lupu, care ne fac imposibilă reînălțarea din mocirla existenţei 
noastre naţionale”... 

Nu numai mântuirea economică a ţăranului, ci şi cea morală naţională 
a inteligenţei, şi aceasta o cere Bucovina românească!... Din această serie 
de observaţii şi reflexii ocazionale şi fără pretenţii, precum şi în urma lor, ni 
se deşteaptă în aminte o minunată plăsmuirea a lui Sudermann, care poate 
s-ar potrivi în cazul nostru. Magda, ajunsă celebră printre străini, se întoarce 
acasă (Haimath!), şi îl dă afară, din casă, pe cel ce a săvârşit păcatul şi vrea 
să facă pe sfântul virtuos... 

Şi îmi vine a întreba: Acasă, în Bucovina, dl Onciul nu găseşte „„Ju- 
nimea Literară”? Acolo să-l vedem sufulcându-se de-a binelea, alături cu 
Tofan, Nistor etc., cei care sunt români buni şi jertfitori pentru neam! Nu voi 
să trag nici o concluzie, dar îmi vin în minte multe proverbe româneşti... ŞI, în 
definitiv, „Viata Românească” e a tuturor românilor de bine şi... „cel ce vine, 
în ceasul al 12-lea, primit va fi şi acela în casa Domnului!” / Sfinx (7riPuna, 
Anul X, Nr. 186, miercuri 4/17 octombrie 1906). 


II 


1907: Cum lucră fraţii Bucovineni la răspândirea economiei rați- 
onale? Ca să arătăm lucrurile acestor fraţi, lăsăm să urmeze, aici, o Circulară, 
primită de la secretariatul Insoţirilor economice române din Bucovina, Nr. 
2202/1907, Cernăuţi, în 22 August 1907. 


Onorată însoţire! 

Răspândirea economiei raționale, la poporul nostru, este, în împreju- 
rările grele de azi, de importanţă deosibită. Instituţiunile noastre economice, 
precum este Centrala şi însoțirile raiffeiseniene, respectiv însoțirile agricole, 
sunt datoare a sprijini dezvoltarea economică a poporului nostru, cu toate 
mijloacele posibile. Ele sunt datoare a supraveghea dezvoltarea economică a 
poporului, în cercul lor de activitate, şi a da sfaturi bune poporului, în afaceri 
agricole şi economice. Răspândirea cunoştinţelor economiei raționale, la 
poporul nostru, să poate face, pe de o parte, prim exemple şi demonstraţiuni 
practice, pe de altă parte, prin cetirea, cu atenţiune, a foilor economice, în care 
se cuprind şi se aduc în publicitate rezultatele obținute în economie. 

Cu ocaziunea inspecţiunilor făcute de inspectorul nostru, pe la însoțirile 
diferite, s-a constatat că poporul nostru, deşi dispune de o inteligenţă foate 

mare, se ocupă prea puţin cu economia raţională şi lucră pământul, aproape 
cu excepţiune, aşa precum a învăţat de la părinţii săi, fără a ţinea cont de 
înnoirile şi de progesul ce se face pe terenul agriculturii raţionale. Un mijloc 
care ar contribui la îmbogățirea cunoştinţelor economiei raţionale sunt, fără, 
îndoială foile economice şi agricole. 

Avem, la noi, în ţară, o foaie agricolă, editată de către Consiliul cultural 
al ţării, şi anume foaia „Agricultorul”. Această foaie se ceteşte, de către popor, 
foarte puţin. Cauza este nu atât analfabetismul, cât, mai mult, neorientarea 
şi chiar indiferentismul. 

Consiliul cultural al ţării este gata de a pune agricultorului foaia sus 
numită, chiar şi pe lângă solvirea unei taxe anuale de abonent, de o coroană, 
la dispoziţie, în cazul când, din fiecare comună, s-ar abona la această foaie o 
sumă mai considerabilă a agricultorilor noştri. 

Este, deci, de dorit ca onorata însoţire să recomande, cu orice ocaziune, 
agricultorilor din comună abonarea acestei foi agricole. 

Intrucât membrii însoşirii dumneavoastră sunt în stare de a abona chiar 
mai multe foi agricole, nu putem trece cu vederea de a vă recomanda încă 
alte două foi economice foarte bine redactate şi anume, „Bunul Econom” 
(redacţia: protopresbiterul Vasile Domşa, în Orăştie (Szâszvâros), comitatul 
Hunyad, Ardeal) şi „Economia” (redacţia: Caransebeş, Banat). 

In speranţa că veţi contribui, în primul rând, la răspândirea foii noas- 
tre din ţară, „Agricultorul”, şi, în urmă, şi la celelalte două foi economice, 
semnăm, salutându-vă cu toată stima: 

Centrala însoțirilor economice române din Bucovina, 

asociaţie înregistrată cu garanție limitată. 

Dr. Lupu m. p. Cuparenco m. p. 


(Bunul Econom, Anul VIII, Nr. 34/35, 15 septembrie 1907). 


IX 


1908: Expoziţie românească în Bucovina. De aproape două săptă- 
mâni, s-a deschis, la Şcoala specială pentru prelucrarea lemnului din Câmpu- 
lung, o frumoasă expoziţie de sfârşit de an, unde se expun vederii vizitatorilor 
fructele muncii unui întreg an şcolar. Privind desenele şi obiectele expuse, ne 
încredințăm că această muncă a fost rodnică, spre lauda profesorilor, care, 
conducând cu pricepere pe nişte simplii absolvenţi de şcoală primară, reuşesc 
ai face, după scurt timp, a da la iveală adevărate lucrări de artă. Expoziţia e 
aranjată în 4 camere din localul şcolii. 

In prima cameră, se pot vedea desene geometrice, executate de elevii 
clasei pregătitoare, începând de la elementele cele mai simple geometrice, 

până la frumoase compoziţii proprii de obiecte casnice ca: ploscuţe, cruci, 
rame, talgere decorative, mânere pentru sugători etc., minunat executate. În a 
treia cameră, se expun frumoase lucrări de desen decorativ, predat după cele 
mai noi metoade de dl Alexandru Moroşan, ahitect pentru decoraţiuni interne. 
A patra cameră ne arată o minunată odaie, cu mobile româneşti, decorată de 
dl Alexandru Moroşan. Aici, se vede cea mai mare din parte din obiectele 
executate în sculptură, sub conducerea dlui sculptor lon Pâşlea. Tot aici, se 
mai expun frumoase obiecte, de la cursul ambulant de coşărcărit din Sadova, 
predat de dl maestru Doroftei. 

Expoziţia a fost vizitată şi admirată, până în prezent, de toată elita in- 
telectuală a Câmpulungului, precum şi de persoane străine, ca elevii Liceului 
Sfântul Sava din Bucureşti, sub conducerea dlui profesor Floru, Societatea 
„Ciprian Porumbescu” din Suceava, dl secretar ministerial T. Gramatovici, 
cu doamna, şi dl Constantin lordăchescu, directorul Şcolii Nr. 4 din Tulcea, 
cu doamna, şi domnul profesor Ionescu Dunăreanu, cu doamna, care au fe- 
licitat şi încurajat pe profesori. Indemnăm pe românii noştri poporeni a-şi da 
fii lor, la învăţătură, în această excelentă şcoală, căci, după frumoasa cugetare 
a unui oaspe vizitator, „Numai când vom cuceri meseriile şi condeiul, vom 
fi stăpâni pe pământul nostru, de la strămoşi” (Tribuna, Anul XII, Nr. 162, 
marți 22 iulie / 4 august 1908). 


II 


1908: Concertul din Câmpulung. În seara zilei de 6 iulie 1908, a 
fost, în sala Palatului Comunal din acest orăşel bucovinean, concertul dat de 
societatea „Ciprian Porumbescu” din Suceava. Programul, alcătuit aproape 
în întregime numai din compoziţii romaneşti de Porumbescu, Vidu, Chiriac, 
Procopovici, Mandicevchi, Tudor Flondor şi T. Teodorescu, a dovedit că şi 
în Bucovina se preţuieşte, după cum se cuvine, arta națională. Frumoasele 
melodii ale poporului nostru, armonizate de cei mai de frunte compozitori ai 
noştri şi cântate cu multă însufleţire de românii suceveni, au stârnit salve de 
aplauze entuziaste. În deosebi, compoziţiile marelui maestru Porumbescu au 
stârnit adevărate furtuni de aplauze. 

Conducerea corului a avut-o dl Alfred Schliiter; tot domnia sa a întovă- 
răşit, la pian, cu maltă pricepere, „Balada”, de Porumbescu, şi bucăţile solo. 
Succesul moral a fost desăvârşit; cel material, de asemenea, mulțumitor. După 
concert, s-au dat scaunele la o parte şi a urmat o mică petrecere frățească, 
între suceveni şi câmpulungeni, la care au luat parte şi cei câţiva oaspeţi de 
ocazie din România. Au stârnit admiraţia celor de faţă şcolarii Liceului Sfântul 
Sava din Bucureşti, aflaţi în excursie, sub conducerea d-lui profesor S. Floru, 
care, la un moment dat, apar în sală, înlănţuiţi într-un frumos şirag şi jucând 

„Brâul” românesc. Îndemnaţi de călduroasa primire ce [i s-a făcut, au jucat, 
apoi, „Banul Mărăcine”, au cântat cântece patriotice şi poporale şi au făcut 
nişte exerciţii gimnastice în adevăr uimitoare. O seară neuitată pentru toţi, câţi 
au fost de faţă (Tribuna, Anul XII, Nr. 162, marţi 22 iulie / 4 august 1908). 


lei 


1908: Jubileul oraşului Cernăuţi. În zilele de 19 şi 20 septembrie 
1908, capitala Bucovinei a îmbrăcat haină de serbătoare, pentru a-şi serbători 
jubileul semi-milenar. Acum se împlinesc 500 de ani, de când a luat naştere 
acest oraş (în aceeaşi zi, este atestată şi Vama — n. n.), în urma permisiunii 
date de Alexandru cel Bun, Domnul Moldovei, negustorilor poloni de a-şi 
transportă mărfurile lor în Moldova, prin punctul de graniţă, de-a lungul 
Prutului. Pe atunci, fără nici o însemnătate, punctul acesta, graţie frecvenţei 
negustorilor de toate neamurile, care căutau să-şi desfacă mărfurile în ţările 
române, a devenit, cu vremea, un loc de importanţă deosebită. 

Domnii Moldovei n-au neglijat nici ei acest petec de pământ, dând tot 
sprijinul lor primilor locuitori ai Cernăuţilor: români moldoveni. Au început 
să zidească primele căsuțe, pentru a servi de adăpost autorităţilor vamale, 
iar astăzi, după cinci secole, micul petec de pământ românesc e frumoasa 
capitală a Bucovinei... 

La acest jubileu rar, au sosit delegați din toate provinciile imperiului 
habsburgic, primiți cu multă însufleţire. Seara, întreg oraşul a fost decorat 
festiv, iar primăria a fost iluminată feeric. Serbarea comemorativă oficială a 
avut loc în Sala Sinodală a reşedinţei Mitropolitului. Profesorul universitar 
Kaindl a schiţat istoricul oraşului şi însemnătatea serbării, apoi i s-a predat 
primarului diploma şi lanţul de aur, făcut în amintirea jubileului. 

Au avut loc banchete şi reprezentații festive, reprezentându-se tablou- 
rile istorice: „Cernăuţi, înainte cu 500 ani” şi „Cernăuţii, în anul 1908”. S-a 
dat un concert, la care a fost frenetic aplaudată „Hora Dobrogeană”, cântată 
de corul Armonia” din Cernăuţi... La atât s-a readus rolul românilor, urmaşii 
„coloniştilor” moldoveni, la jubileul semi-milenar al oraşului lor / S (Lucea- 
fărul, Anul VII, Nr. 19, 1 octombrie 1908). 

* 


În august trecut (1908-—n. n.)'%, s-au împlinit 500 de ani de la înființarea 


'* Privilegiul comercial din 6 octombrie 1408 — nu din august, acordat de Alexandru cel 
Bun, sub formă de tratat „încheiat cu sfetnicii şi cu orăşenii din târgul Liov şi cu tot poporul 
lor”, prin care voievodul a „făcut aşezăminte despre vămi, în ţara noastră”, reprezintă şi o 
primă atestare a localităţii Cernăuţi, printr-un paragraf şi o referire la o vamă specială („iar 


la Cernăuţi vama pentru car”). Existenţa localităţii este confirmată explicit: „Iar în Cernăuţi, 

orașului Cernăuţi. Autorităţile au hotărât să serbeze cu mare pompă această 
aniversare şi, cu toate că ploaia torențială, ce a avut loc, serbările au fost cât 
se poate de pompoase. S-au oficiat te-deumuri, la toate bisericile şi de toate 
confesiunile din oraş. A avut loc, apoi, o recepțiune la Primărie, unde s-au 
ținut numeroase cuvântări entuziasmate. 

Seara, a avut loc o reprezentaţie, la teatrul principal, cu diferite scene 
alegorice cu privire la Cernăuţul din trecut și la cel din prezent. Oraşul a fost 
întreg pavoazat și instituțiile publice au fost toate ornamentate cu mii de lampi- 
oane (Serbările din Cernăuţi, în Almanah 1909 Adevărul şi Dimineaţa, p. 73). 


lei 


1908: pictorul Eugen Maximovici. Revista literară-ştiinţifică a 
fraților noştri din Bucovina, „Junimea literară”, grupează puteri harnice, 
serioase şi culte. A dovedit-o aceasta prin publicaţiile sale şi prin progresul 
făcut, în decurs de patru ani, prezentându-se, în anul al 5-lea, cu însemnate 
îmbunătăţiri. Ca limbă, e scrisă această revistă bine românește, se recunoaşte 
în acest fapt prezenţa tineretului; dar nu lipseşte nici câte unul din harnicii 
veterani, cu bun nume. Peste tot, revista reprezintă, după părerea noastră, în 
mod demn, forţele reale culturale ale fraţilor din Bucovina, în măsură de a fi 
grupate, deocamdată, la un loc, pentru a da, a presta partea acelei ţărişoare, la 
capitalul culturii româneşti. Aleşi ai muzelor, cântăreţi şi povestitori nu, dar 
investigatori da, găsim aici. Pe terenul ştiinţific, se lucrează; în artă, acum e 
rândul, se manifestă în arta picturii. 

O mişcare artistică, în pictură, există la poporul român, în România. 
Şcoala genialului Grigorescu, ţara şi poporul românesc, n-a rămas fără 
următori, deşi maestrul e... sus! La noi, sub acest raport, ne putem mândri 
nu cu vreo grupare, dar, cum am dat poeziei pe Goga, în pictură avem pe 
Smighelschi, artist în redarea celor sfinte... Vin, la rândul lor, fraţii bucovineni 
şi ne dau pe Eugen Maximovici, la a cărui sărbătorire s-a închinat numărul 
2m din anul curent, al „Junimii literare”. Acest număr este închinat pictorului 
Eugen Maximovici, ca autorului icoanelor ctitorilor bisericeşti şi al portretelor 
întemeietorilor de stat, Alexandru cel Bun şi Ştefan cel Mare. 

Frumosul număr al revistei din vorbă ne dă reproduceri bine reuşite 
din operele pictorului numit. lată cele mai de seamă: „Frescă”, executată în 


vama pentru car nemţesc e de patru groşi, iar pentru un car armenesc şase groşi, pentru o vită 
un groş, pentru zece porci un groş, pentru zece oi un groş, iar pentru un cal sau iapă câte doi 
groşi, iar la trecători şi pentru carele nemţeşti încărcate şi pentru cele armenești, câte patru 
groşi. Aceasta e vama Cernăuţilor. lar în Cernăuţi, carele să nu se scuture, ci neguțătorul să-şi 
dea cuvântul său că nu are în carul lui marfă oprită: jderi, argint, ceară şi cai buni de ţară”. 

reşedinţa mitropolitană din Cernăuţi, în frunte cu Mitropolitul, foarte viu şi 
expresiv. „Doi munteni cu desagi”, tipuri adevărate româneşti, figuri de oa- 
meni brumaţi de vârstă, dar vânjoşi, cum e omul muncii. „La pârleaz” şi „La 
fântână” sunt alte icoane sugestive, şi mai ales frumoasă ni-se pare „Fetiţa 
cu cofa plină”. Alte „motive” şi un perete din galeria de tablouri a artistului 
mai împodobesc paginile revistei, în afară de articolele scrise şi dedicate, în 
cea mai mare parte, artistului. 

Partea de căpetenie, însă, desigur că sunt cele două reproduceri murale 
ale figurii lui Ștefan cel Mare (de la bisericile Sf. Ilie şi Voroneţ), ca lucruri 
vechi, despre care scrie pictorul un studiu, şi Alexandru cel Bun şi Ştefan cel 
Mare, pe care i-a făcut pictorul, pentru a împodobi sala de primire, din reşe- 
dinţa mitropolitană din Cernăuţi, unde se află aşezaţi, ca lucruri noi. Despre 
aceşti ctitori şi întemeietori, ieşiţi din penelul artistului sărbătorit, iată ce scrie, 
în corpul revistei, dl Sextil Puşcariu: 

„E necesar, însă, ca un artist modern să sintetizeze din toate aceste 
scumpe rămăşiţe, din cărţi vechi şi de pe ziduri de biserică, tipul eroului şi, fără 
a se depărta de adevărul istoric, să adaugă toate acele note, care să ni-l apropie 
de concepţia pe care ni-o facem noi despre scumpul strămoş. Dumneata l-ai 
ridicat din genunchi, căci nu ţinuta umilă a ctitorului, din Evanghelia de la 
Humor, ci Voievodul temut, cu mâna încleştată pe sabia biruitoare, ţi-a stat 
înaintea ochilor. I-ai dat o ţinută care ne aminteşte viu faptele sale şi care, în 
acelaşi timp, nu este o poză teatrală. Din trăsurile feţei sale — mă gândesc la 
pânza dumitale — apare, energic, conştiinţa de sine, iar în acelaşi timp, o frunte 
lată şi senină ne arată pe omul care n-a stat numai în războaie, ci a ştiut să-şi 
fericească ţara şi în timpul păcii, cu bunătatea sufletului său de sfânt. Nu l-ai 
făcut mai mare de stat, decât ni-l descrie sfătosul Neculce, dar, privindu-l, el 
creşte înaintea ochilor noştri”. 

Popularizarea productelor româneşti de orice ordin, fie artistic, literar, 
economic şi altele, apoi adâncirea vieţii trecute şi evocarea figurilor ei, cu 
putere de plasticizare, şi, în fine, fixarea tipurilor vii din timpul şi viaţa actuală, 
de-a gusta farmecul acestor fel de producte, înlesnirea influenţei reciproce, 
cum şi apropierea între elementele omogene, constituie o problemă, în al 
cărei serviciu s-a pus şi „Junimea literară”, când sprijină şi popularizează 
producțiuni artistice, ca cele despre car am vorbit în aceste rânduri (Biserica 
şi Scoala, Anul XXXII, Nr. 10, 9/22 martie 1908). 


Iei 


1909: Comemorarea lui Eminescu în Cernăuţi. Într-un chip demn şi 
frumos a fost serbată aniversara morţii lui Eminescu, în Cernăuţi, unde poetul 

a trăit, mai mulţi ani, ca elev al lui Aron Pumnul. lată, după o corespondenţă, 
pe care „Universul” a primit-o din Cernăuţi, cum s-a serbat ziua aceasta. 

Duminică, s-a dat marea serbare a comemorării poetului Eminescu, 
aranjată de către studenţimea universitară română. La orele 9, dimineaţa, s-a 
oficiat, la capela din reşedinţa Mitropoliei, un parastas pentru odihna sufletului 
marelui poet, de către profesorul de la Facultatea teologică, Dr. Voiniţchi, 
înconjurat de către toți profesorii Facultăţii teologice. Corul teologilor a 
executat cântecele religioase. Au luat parte societăţile academice, profesorii 
universitari, precum şi un numeros public. Solemnitatea s-a terminat la orele 
11, dimineaţa. 

In program, s-a prevăzut şi o excursie, la casa unde Eminescu şi-a 
petrecut cel mai mult timp, cu ocazia studiilor sale, aci, în Cernăuţi. 

La orele 2 şi jumătate d. a., publicul român, compus din profesori, 
studenţi şi doamne, s-a strâns în faţa universităţii, de unde a plecat în strada 
lui Pumnul, la casa fostă proprietate a marelui naționalist Aron Pumnul, la 
care a stat, în gazdă, Eminescu. 

Ajuns în strada lui Pumnul, publicul s-a oprit în faţa casei cu nr. 19, 
o căsuţă modestă, situată în mijlocul curţii, având, în faţă, o grădiniţă, iar în 
dosul ei, o parcelă mai mare. Casa se compune din 4 încăperi şi o bucătărie. 
Din datele culese, referitoare la schimbarea diferiților proprietari, reiese că, 
după moartea lui Aron Pumnul, soţia aceluia se căsători, pentru a doua oară, 
şi ceru, la 29 noiembrie, ca dreptul de proprietate să treacă pe numele ei, de 
pe al doilea bărbat, Parteniu Tomasciuc. 

La 25 iunie 1889, casa trecu în posesiunea dnei Casiana Misichie- 
vici, născută Tomasciuc; la 15 septemvrie 1903, la Elias Misichievici, la 4 
Noemvrie 1903, la Gheorghe Tomasciuc, iar la 18 Februarie 1908, trecu pe 
numele de Susie Rosenmaun. 

După vizitarea exterioară a casei, excursioniştii au intrat în aparta- 
mente, unde, în odaia locuită de Eminescu, studenţii au intonat „Somnoroase 
păsărele” şi „La arme”, de marele poet. După aceasta, dl State Dragomir, de 
la Teatrul Naţional din Iaşi, a ţinut o frumoasă cuvântare. După ce se recită o 
poezie de Eminescu, luă cuvântul profesorul universitar Dr. Sextil Puşcariu. 

Scara, la orele 8, s-a dat, în sala teatrului, un concert, de către studenţii 
români, la care profesorul universitar dr. Puşcariu a ţinut o conferinţă literară 
asupra trecutului poetului. La ridicarea cortinei, corul a intonat: „Pe-al nostru 
steag”, de Ciprian Porumbescu, după care dl Puşcariu ţine discursul festiv. 

După aceasta, dl State Dragomir declamă mai multe bucăţi de Emi- 
nescu, fiind frenetic aplaudat. Cu această ocazie, i s-a predat, ca amintire din 
partea studenţilor bucovineni, o cunună de lauri, cu inscripţia: „Festivalul 
Eminescu / Studenţii români bucovineni”. 

Apoi, s-au mai declamat „Satira III”, „Glossa”, „Doina” etc., şi s-au 

cântat mai multe cântece, din partea corului studenţilor, cu o reuşită satisfă- 
cătoare, finindu-se, astfel, serbarea festivalului lui Eminescu (7ribuna, Anul 
XIII, Nr. 137, sâmbătă 27 iunie / 10 iulie 1909). 

* 


Un comitet din Bucureşti a lansat următorul Apel: În ziua de 16 
iunie, se împlinesc 20 ani, de la moartea tragică a marelui nostru poet, M. 
Eminescu. Făcând parte din generaţiunile care, în prima linie, au datoria de 
a slăvi amintirea neuitată a genialului lor educator literar şi cultural, ne-am 
alcătuit înt-un comitet de acţiune pentru comemorarea tristei zile, scumpe 
românimei întregi şi pentru înălțarea, în Capitală, a unei măreţe statui, întru 
pomenirea vrednică a măiestrului. 

Imprejurarea că elevii şcolilor, chemaţi a sărbători şi ei amintirea lui 
Eminescu, nu ar putea lua parte la serbări, acum, la finele anului şcolar, iar 
lumea intelectuală părăseşte, zilnic, Capitala, ne vedem nevoiţi să amânăm, 
pentru toamnă, festivalul pe care îl plănuisem pentru ziua morţii poetului. 

Admiratorii măiestrului sunt însă rugaţi să binevoiască a lua parte, în 
semn de pietate, la depunerea unei cununi pe mormântul poetului, din cimitirul 
Bella, în ziua de duminică, 14 iunie, orele 8 şi jumătate, dimineaţa, când vom 
pleca cu toţii, de la liceul „Lazăr”, Bulevardul Elisabeta. Mai departe, comi- 
tetul nostru va căuta să facă toate pregătirile, spre a se pune în înţelegere cu 
fruntaşii vieţei noastre culturale, sub ocrotirea cărora se cuvine să pornească 
mişcarea pentru înălțarea statuii lui Eminescu. 

D. Anghel, O. Arghirescu, profesor. C. Banu, profesor, D. Constan- 
tinescu, directorul Liceului „Matei Basarab”, G. Coşbuc, M. Dumitrescu, 
directorul Liceului „Lazăr”, Şt. O. Iosif, P. Mihăileanu, profesor, O. Murnu, 
profesor, Chibici Râvneanu, M. Sadoveanu, C. Sandu-Aldea, I. Scurtu, profe- 
sor, I. Slavici, O. Spaethe, Artur Stavri, C. Storck, Şt. Pop, profesor (Tribuna, 
Anul XIII, nr. 127, sâmbătă 13/26 iunie 1909, p. 5). 


lei 


1909: Almanahul jubiliar al Academiei ortodoxe. Societatea 
Academia ortodoxă a teologilor români bucovineni din Cernăuţi a scos un 
frumos Almanah literar, din incidentul împlinirii de 25 de ani de existenţă a 
societăţii. Infinţată la anul 1884, prin stăruința marelui mitropolit bucovinean 
Silvestru, Academia ortodoxă a avut un netăgăduit rol cultural în Bucovina. 
Ea aranjează, în Cernăuţi şi în celelalte oraşe bucovinene, şedinţe publice şi 
concerte, împreunate cu conferinţe şi declamări; tipăreşte, prin 8 ani (1886- 
1895) singurul „Calendar român pentru arhidieceza Bucovinei”, cu valoroase 
lucrări pur literare de Eminescu, Coşbuc, Păcăţianu, Constantin Morariu, 
Andrei Bârseanu, Vasile Bumbuc și așa mai departe, şi alte lucrări bune 

şi folositoare, de pe toate terenurile ştiinţei şi economiei, editează, în anul 
1894, broşura destul de voluminoasă „Istoricul bisericii orientale ortodoxe 
din Bucovina”, de la încorporarea Bucovinei, până la anul 1893. Dar cel mai 
mare merit al Academiei ortodoxe a fost şi este, mai ales acum, când este 
curat românească şi nu mai are membri şi teolgi ruteni, care s-au constituit 
deosebit, într-o societate teologică, creşterea în spirit național şi religios a 
membrilor ei, pentru drumul de mâine al păstoriei sufleteşti. 

Societatea a numărat şi numără, între alcătuitorii ei, pe cei mai aleşi 
teologi şi ierarhi ai neamului nostru, care, pe timpul studiilor la Cernăuţi, 
conlucrau din răsputeri şi cu dragoste pentru realizarea scopurilor sublime 
şi înalte ale Academiei cernăuţene. Fie ca Academia să prospere, mulţi ani, 
pentru întărirea conştiinţei naţionale şi a ortodoxiei din duioasa ţărişoara a 
fraților bucovineni. 

Almanachui îl deschide „Cuvântul înainte” al preşedintelui societăţii, 
Nicolae Cotos, în care ni se espune istoricul înființării şi desfăşurarea, în 
linii generale, dar foarte dejsluşite, a activităţii societăţii, în cei 25 de ani, vin 
apoi articole de conţinut ştiinţific teologic, semnate de profesorii universitari 
Dr. E. Voiutschi şi Dr. O. Isopescul, o dare de seamă a Dr. Sextil Puşcariu, 
despre mişcarea literară românească din anul 1905, două schiţe măiestre 
de Agârbiceanu şi de tânărul prozator bucovinean lon Grămadă, poezii de 
Leandru-Cocârlă, Cotruş, Loichiţă, Constantin Morariu, Demeter Calmuschi 
ş. a., Dr. E. Dăianu, despre marele botanist Florian Porcius, iar loan Slavici 
şi Atanasie Gherman, cu interesantele articole „Este fericire?” şi „In secolul 
electricității”. Membrul corespondent al Academiei române, DI Dimitrie Dan, 
are un foarte frumos capitol din istoria mănăstirii Suceviţa: „Un odor din 
mănăstirea Suceviţa”. Volumul are 157 pagini şi costă 3 coroane ; se poate 
procura de la Societatea Academică ortodoxă din Cernăuţi, Bucovina (Foaia 
diecezană, Anul XXIV, nr. 15, 12 aprilie vechi 1909). 


lei 


1909: Necrologul baronului Nicolae Hurmuzachi. În sâmbăta 
trecută, a repausat, la locuinţa sa din Cernăuţi, la vârsta unor adânci bătrâ- 
neţi, baronul Nicolae Hormuzachi, unul dintre cei mai de seamă fruntaşi ai 
românilor din Bucovina. Coborâtor al unei vechi familii boiereşti, a Hormu- 
zăcheştilor moldoveni, ai căror membri au îmbrăţişat slujbe înalte în viaţa 
publică a ţării Moldovei, cum au fost: Manolache, mare comis la curtea lui 
Nicolae Mavrocordat; Hristea, stolnic în una din cele trei domnii ale lui Gri- 
gorie Ghica cel Bătrân; un nepot al lui Hristea, postelnicul Alexandru, om cu 
dorinţă de carte; Matei pârcălab şi paharnic pe vremea nenorocitei încorporări 
a Bucovinei la Austria; Ştefan vistiernic şi pârcălab la Hotin şi Constantin, 

mare medelnicer la Galaţi, cu cei patru fii ai săi, Alecu, lordache, Constantin 
şi Docsachi, acesta din urmă onorat de către Domnul Moldovei, la 1819, cu 
rangul de căminar, pentru curăţenia sufletului său românesc. 

Baronul Nicolae Hormuzachi este ful mai mic al acestuia din urmă, 
crescut în sfințenia tradițiilor româneşti, trăit însă în o viaţă, pe care am fi dorit 
s-o vedem pusă cu totul în serviciul neamului său şi mai puţin influenţată de 
ispitele la care s-a obişnuit a se deda sinistra Camarilă vieneză, care a căutat, 
întotdeauna, să atragă în cursă pe oamenii mai de seamă ai popoarelor sub- 
jugate. Om cu studii superioare făcute la şcolile înalte de la Paris şi Berlin şi 
cu frumoase însuşiri personale, baronul Nicolae Hormuzachi era destinat să 
ia în mână conducerea unui neam rupt de la sânul mamei sale şi dus pe poteci 
rătăcite de o mână de necăpătuiţi, care voiau să-l piardă, pentru a se ridica 
ei pe ruinele acestuia. Firea lui, însă, şi mai ales certurile continue, care au 
dezbinat pe fraţii noştri bucovineni, cu o tristă fatalitate, au lăsat şi mai mult 
pe oropsitul popor bucovinean în voia unei sorţi nedesluşite şi numai vigorii 
inerente firii neamului nostru i se datorează faptul că bucovinenii nu s-au în- 
străinat cu desăvârşire şi că, astăzi, sub conducerea unei generaţii de oameni 
noi, conştienţi de datoria lor, s-au putut trezi, la primul semnal de alarmă. 

Scriem aceste rânduri, lipsiţi de orice răutate în suflet, pentru a nu lăsa 
să se încuibe în inima noastră credinţa că fiecare român, care trece la cele 
eterne, are dreptul la recunoştinţa noastră. În zilele acestea grele, tot atât de 
grele ca şi acelea pe care le-a trăit răposatul baron Hormuzachi, avem cea 
mai sfântă datorie a nu clinti de la postul ce ni-l încredinţează naționalitatea 
noastră, oricare ar fi favorurile cu care stăpânirea şireată vrea să ne îmbrace. A 
fi cinstiţi în acţiunile noastre româneşti, a fi drepţi ca brazii e o calitate la care 
trebuie să râvnească mai ales aceia care, prin situaţia lor în mijlocul nostru, 
sunt chemaţi să ne conducă destinele. 

Nicolae Hormuzachi s-a născut, la 1826, în comuna Cernanca, din 
Bucovina. A studiat la Cernăuţi, Paris şi Berlin. La 1854, s-a căsătorit cu 
baroneasa Natalia Stârcea, de la care a avut doi fii, pe Constintin şi pe Ale- 
xandru, apoi deputat în Reichsrathul austriac. La 1883, a fost ales ca membru 
onorar al Academiei Române. 

* 

Din partea familiei, ne soseşte următorul necrolog; „Adânc întristaţi 
şi pătrunşi de nespusă durere, aducem la toţi cosângenii, amicii şi cunoscuţii 
trista ştire că au adormit în Domnul prea scumpul nostru părinte, soţ, cumnat 
şi unchi, domnul Nicolai Baron Hormuzaki, mare proprietar, membru onorar 
al Academiei Române din Bucureşti, sâmbătă, în 19 septembrie (2 octombrie) 
1909, în etate de 83 ani. Ceremonia religioasă va avea loc, luni, 21 septembrie 
(4 octombrie) 1909, Ia orele 2 şi jumătate p. m., în casa defunctului, strada 
Iosif nr. 8, de unde cortegiul va pleca la biserica catedrală şi, de acolo, după 

săvârşirea oficiului divin, la cimitirul gr.-or., în Cernăuţi, unde se vor depune 
resturile mortale în cripta familiei. Fie-i ţărâna uşoară şi memoria eternă! / 
Eudoxiu baron Hormuzaki (nu istoricul, ci prefectul de Suceava), Ştefania 
baron Hormuzaki, loan baron Styrcea, Bertie baron Styrcea, Maria de Niculi- 
ţa-Popovici, Constantin cav. de Neculiţa-Popovici, nepoți şi nepoate. Natalia 
baron Hormuzaki, născută baron Styrcea, soţie. Constantin baron Hormuzaki, 
Alexandru baron Hormuzaki, fii. Victoria baron Styrcea, Nina baron Styrcea, 
cumnate” (Tribuna, Anul XIII, nr. 204, 6 octombrie nou 1909, pp. 4, 5). 


Iei 


1909: Oraşele Bucovinei. Însemnătatea oraşelor, ca centre de activi- 
tate culturală, economică şi socială, e incontestabilă. Un popor, care nu are în 
stăpânirea sa oraşele, are o viaţă politică şi culturală ştirbită. Intr-o astfel de 
situaţie se află şi românii bucovineni. Oraşele, aşezate în mijlocul satelor lor, 
nu sunt centre în care să se concentreze tot ce satele au mai copt ca activitate 
economică, mai ales ca activitate socială şi, mai înnaintat, ca cultură, repre- 
zentând, astfel, inima regiunii, ci sunt centre de exploatare neruşinată, ajunse 
pe deplin în mâinile străinilor. Din ele nu se răspândeşte cultură şi lumină, ci 
mizerie, nevoi şi o mulţime de influenţe stricăcioase. Românul bucovinean 
nu e deloc pregătit să susțină lupta economică cu străinismul cotropitor şi, 
de aicea, rând pe rând, oraşele, care, înainte, erau complet româneşti sau cel 
puţin în mare parte româneşti, sunt astăzi cu totul înstrăinate. Și acest proces 
de înstrăinare progresează repede şi, sub ochii noştri, vedem cum, pe zi ce 
mergem, elementul românesc al oraşelor se înstrăinează, se pierde. 

O acţiune de salvare a acestui element, de foarte mare importanţă — 
importanţă nu numai numerică — ar fi fost demult la loc. Până azi, nu se poate, 
însă, spune că s-ar fi făcut ceva de seamă în direcţia aceasta. Sunt, totuşi, 
câteva începuturi bune. Numai prin o împrospătarea elementului slăbit de la 
oraşe cu elemente viguroase, ţărăneşti, cu pregătire suficientă pentru lupta 
de la oraş, s-ar putea salva, măcar în parte, oraşele noastre. Dacă procesul de 
descompunere urmează mai departe, ne vom trezi, peste câţiva ani, că elemen- 
tul românesc de baştină a dispărut din oraşele noastre şi a am rămas numai 
cu clasa fluctuantă a funcţionarilor, cu care nu se poate întemeia o adevărată 
viaţă orăşenească. Din putinele date, pe care le vom înşira mai jos, se va vedea 
care era situaţia oraşelor, la 1900; e aproape sigur că recensământul, care se 
va face anul viitor, ne va aduce noi surprinderi dureroase. 


În Cernăuţi, capitala ţării, elementul românesc e aproape dispărut. 
Aici, unde toate popoarele din ţară îşi concentrează activitatea lor, rolul 
elementului băştinaş român e minimal. Numeric, suntem cei mai slabi şi, 

dealtminteri, activitatea noastră, ca popor autohton, e foarte slabă. E drept 
că avem, în Cernăuţi, o sumă de instituţii culturale, care dezvoltă o activitate 
frumoasă, pe diferite terenuri, dar de poporaţiunea românească a oraşului, 
în special, nu ne-am prea interesat şi urmarea a fost că elementul românesc 
a dispărut cu desăvârşire din centrul oraşului. Progrese enorme, direct ame- 
ninţătoare, au făcut, în ultimii ani, rutenii, evreii şi polonii. Mai ales polonii 
s-au revărsat ca un adevărat potop asupra capitalei ţării. Pe cea mai principală 
stradă a Cernăuţului, strada Domnească, se ridică, faţă în faţă, două clădiri 
impunătoare, de o parte Dom Polski (Casa polonă), în stilul Zakopane (stil 
naţional polon), şi Deutsches Haus (Casa nemților), în stil gotic. 

Pe cea mai frumoasă piaţă a Cernăuţului, în mijlocul orasului, lângă 
teatrul municipal, se ridică Casa naţională a evreilor, iar in apropierea străzii 
care cuprinde casele boiereşti române — câte au mai rămas în Cernăuţi — se 
ridică Narodnyi Dim (Casa naţională a rutenilor). Au si Românii Palatul lor 
naţional, pe piaţa principală. Chiar azi, când scriu aceste rânduri, se desfăşoară, 
în Cernăuţi, serbarea Sokoliştilor poloni, ca un memento pentru timpurile 
viitoare. Pentru sfințirea unui loc, dăruit lor de comună, pentru exerciții gim- 
nastice, polonii au aranjat festivități grandioase, aducând Sokolişti (Sokol 
sunt societăţi gimnastice, care formează armata viitoare pentru eliberarea 
Poloniei) din toate centrele polone, din Lemberg, Cracovia, Varşovia şi din 
Posen, spre a arăta lumii puterea lor. Şi ziarul autorizat al Partidului Naţional 
Unit (român — n. n.), „„Patria”, salută cu căldură, într-un prim articol, voind să 
arate lumii că suntem un popor cult. Mi se pare că „Patria” va regreta, odată, 
acest articol plin de căldură, pentru că aci tot mai mari şi mai primejdioase 
sunt aspiraţiile polone. Pentru câteva sute de elevi de şcoală primară, ei au 
primit nu numai inspectori districtuali naţionali, ci şi un inspector general; 
în Cernăuţi, au deja un liceu polon privat, care, peste puţin, va fi public, pe 
când noi aşteptăm, de jumătate de secol, ca să avem, cu banii noştri (mijloa- 
cele Fondului religionar), o şcoală secundară națională. Rutenii au o şcoală 
secundară naţională, în Vijniţa, pe socoteala statului; şi chiar evreii au un 
institut particular, în Storojineţ, numai românii nu! 

Rutenii, care ne intreceau, la 1900, cu vreo 4.000-5.000 de suflete, 
se vor fi înmulţit, desigur, în cei 10 ani din urmă. Majoritatea lor e imigrată 
din Galiţia şi sunt pentru noi, mai ales pentru românii suburbieni, cel mai 
periculos element de deznaționalizare. În centrul orasului, ei sunt lucrători 
manuali, organizaţi în asociaţii socialiste, ca, de exemplu, asociaţia tăietorilor 
de lemne şi a servitorilor. Aproape toate oficiile publice şi casele particulare 
sunt pline de servitori ruteni din Galiţia, aşa că, fără exagerare, s-ar putea spune 
că toată servitorimea Cernăuţului e ruteană. Şi această observare se potriveşte 
nu numai pentru Cernăuţi, căci mai toate oraşele şi orăşelele bucovinene, 
chiar şi cele aşezate în regiuni curat româneşti, au un contigent considerabil 

de servitori şi servitoare rutene, toţi de origine galiţiană. 

Cât de periculos e acest element încăpățânat şi refractar, aceasta o poate 
spune numai acel care i-a cunoscut de-aproape. Pericolul acesta e şi mai mare 
în Cernăuţi, unde acest element e adunat în număr mare şi exercită o influenţă 
zilnică asupra elementului român, foarte puţin rezistent. Populaţiune băştinaşă 
românească, în mase compacte, se află numai în suburbiile Cernăuţului: în 
Roşa, cu atinenţa Stânca, în Clocucica, Caliceanca şi Horecea. Cele trei, din 
urmă, sunt amenințate de slavism şi avem de înregistrat zilnic pierderi. Unicul 
suburbiu care reprezintă viitorul cernăuţenilor e Roşa; aici locuim, împreună 
cu nemții, care nu sunt periculoşi pentru masele poporului. 

Nemţii au, în centrul oraşului, un număr însemnat de funcționari, căci 
aproape toate funcţiile superioare sunt ocupate cu nemți, importaţi din restul 
monarhiei. Principiul superior, după care se cârmuieşte Bucovina, nu admite 
ca un român, chiar nici bucovinean, să fie conducătorul unui oficiu mai de 
seamă. In mahalale, cel mai însemnat contigent îl au nemții în Roşa. 

Evreii sunt stăpânii absoluţi ai centrului şi au contingente însemnate 
şi în toate suburbiile. Dăm o tablă, care arată situaţia românilor şi a rutenilor 
din Cernăuţi, după statistica de la 1900. Cernăuţul avea o populaţiune de 
67.622 suflete: 


La 1890, românii aveau, în Cernăuţi, 7.624, iar rutenii, 10.384 deci, in 
decursul perioadei de la 1890-1900, ei ne-au întrecut cu 1.000 de suflete, şi 
la 1910 acest numar va fi cel puţin întreit. Centre mai însemnate, în districtul 
Cernăuţului sunt: 


Boianul este centrul românilor, care au mai rămas peste Prut. Încon- 
jurat, din toate părțile, de ruteni, năpădit de evrei, va trebui bine apărat, ca 
să nu cadă pradă străinismului. Populaţiunea de 6.695 suflete, din 1900, se 
repartiza, precum urmează: 4.562 români, 1.087 evrei şi 308 ruteni. 


Sadagura e cel mai infect cuib evreiesc din Bucovina; din cei 4.510 
locuitori ai acestui orăşel, care are onoarea să aibă, în cuprinsul său, pe cel 
mai vestit rabin, sunt 3.437 evrei şi 641 ruteni. E vorba ca Sadagura să fie 
legată, cu o linie de tramvai, cu Cernăuţul, şi atunci ne putem aştepta la o 
nouă imigrare a elementului evreiesc calic. 


Cea mai mare comună din Bucovina, Cuciurul-mare, cu o populațiune 
de peste 10.000 locuitori, e aşezată în acest district. Comuna e deja, astăzi, 
aproape complet rusificată, din cauza indolenţei conducătorilor români de 
pe vremuri. Cu căderea acestui mare centru e hotărâtă şi soarta românilor 
din acest district. 

Gura Humorului, aşezat într-un district cu o populaţie în majoritate 
românească, e un târguşor nemţesc-evreiesc. Românii sunt în minoritate 
disparentă: câțiva funcționari şi câţiva ţărani, rămaşi la periferia oraşului. În 
timpul din urmă, se concentrează în Humor o însemnată activitate naţională. 
Sunt două bănci române, o prăvălie şi o şcoală de copii români. Continuată 
această activitate, ea va deschide un frumos viitor pentru district şi pentru 
oraş. Populaţiunea de 4.063 locuitori se împarte în 2.000 nemți, 1.457 evrei, 
582 români şi 37 ruteni. 

Centre mai însemnate în district sunt: 


Solca, aşezată lângă o frumoasă regiune de brazi, cercetată de bolnavii 
de piept, aproape toţi evrei; are o populaţiune de 2.884 locuitori, dintre care 
1.605 români, 1.000 nemți, 300 evrei şi ruteni. 


Arborea, satul Hatmanului Arbore, cu o populaţiune de 5.657 locuitori, 
dintre care 4.581 români, 670 nemți, 363 evrei 13 ruteni. Însemn înadins, peste 
tot, numărul rutenilor, spre a arăta că nu-i colţişor mai însemnat, în Bucovina, 
în care să nu afli măcar câţiva ruteni. E mic numărul comunelor române din 
Bucovina, care să nu aibă nici un oaspe din neamul acesta, pe când districtele 
lor sunt aproape curat rutene. 


Câmpulung e unicul oraş mai mare, în care populaţiunea românească 
e în majoritate absolută, majoritate care se poate prevedea că va dispărea, în 
scurt timp. La 1900, raportul dintre naţionalităţi era următorul: români 4.698, 
evrei 1.654, nemți 1.199, ruteni 192, total: 8.028. Desigur că recensământul 
care se va face, la anul, ne va aduce surprinderea că, şi în această veche aşezare 
românească, românii au pierdut majoritatea absolută. Lucrarea de organizare 
naţională, prin care s-ar putea întări poziţia elementului românesc, s-a început 
de-abia în timpul din urmă; ar fi de dorit ca ea să fie mai energică şi mai unitară. 

In oraş avem o şcoală profesională pentru prelucrarea lemnului, care 
ne face cinste. Ea are un frumos viitor de împlinit: regenerarea clasei noastre 
de meseriaşi şi colectarea frumoaselor lucrări originale de mobilier românesc, 
care se mai află în acest district şi care se pierd treptat. În anii din urmă, am 
primit, după o luptă grea, un liceu utracvist, cu limbile de propunere română 
şi nemţească. Şcoala română a deschis o librărie românească, a doua în toată 
țara; mai există o prăvălie românească, încolo nimic. Nici un meseriaş român, 
nici un comerciant pentru miile de locuitori români ai oraşului şi pentru zecile 
de mii ale districtului. 

Centre mai însemnate în district sunt: 

Vatra-Dornei, loc balnear. Din cei 5.159 locuitori, pe care-i avea Dor- 
na, în 1900, 2.946 erau români, 1.052 evrei, 622 nemți şi 55 ruteni. Centrul 
este complect iudeizat. Vara, în timpul sezonului, centrul Dornei e o a doua 
Sadagură. Evreii din Galiţia, din Ungaria, Rusia România îşi dau aici întâlnire. 
Caracterul românesc al acestei frumoase aşezări româneşti este ameninţat de 
evreism, care cuprinde tot mai multe locuri. În această parte a ţării, evreii s-au 
aşezat în număr considerabil, mai ales de când cherestelele evreieşti ruinează 
podoaba ţării. Fiecare întreprindere de cherestea aduce cu sine un contingent 
însemnat de evrei, ca funcţionari, şi alt contigent de străini, ruteni, boici şi 
mazuri galițieni, ca lucrători manuali, aşa încât se împlinesc, pe deplin, cu- 
vintele marelui Eminescu: „şi cum vin cu drum de fier, toate cântecele pier”. 


Comune fruntaşe sunt Vama, cu 3.931 locuitori, dintre care 2.704 
români, 545 evrei, nemți cam 500 şi 27 ruteni; Dorna Candrenilor, cu 
2.600 locuitori, dintre care 1.968 români, evrei 268 şi 15 ruteni; Stulpicanii, 
care va avea, în scurt timp, o pretură, ceea ce-i un prilej nou pentru aşezarea 
străinilor, cu 1.904 locuitori, dintre care 1.413 români, 132 evrei şi 6 ruteni. 
O comună fruntaşă a districtului, care face cinste românilor din acele părţi, 
e Fundul Moldovei. 


Siret, vechiul oraş moldovenesc, în care trăia, odată, breasla vestită a 
cojocarilor, e pierdut definitiv pentru români. Un mic procent mai vegetează 
pe la periferia oraşului, dar şi acesta va dispărea, din cauza ticăloşiilor lor şi a 
indiferenţei noastre, a tuturora. Din cei 7.614 locuitori, 3.093 sunt evrei, 1.566 
nemți, 1.882 ruteni şi 669 români. Liceul din Siret e un institut complet evreiesc. 

Soarta românismului din Siret îi aşteaptă şi pe puţinii români din dis- 
trict, care vor cădea pradă slavismului, căci, pe lângă multele păcate pe care 
le avem, suferim şi de o completă lipsă de orientare. Tocmai acolo, unde sunt 
posturile cele mai expuse, locurile cele mai periclitate, se trimit oamenii cei 
mai slabi, cei mai lipsiţi de iniţiativă, acei care nu vor sau nu pot să înțeleagă 
rostul vremii. Duşmanii noştri însă trimit, în tocmai astfel de locuri, pe cei mai 
muncitori, pe cei mai intransigenţi dintre ei. Aş putea dovedi cu fapte şi nume 
că tocmai în acest district, cel mai periclitat, pe lângă Cernăuţi, domneşte, din 
punct de vedere naţional, cea mai mare destrăbălare, cea mai iresponsabilă 
nepăsare şi dezorientare. Pe românii bucovineni nu-i pasionează alte chestiuni 
decât chestiunile politice. O chestiune culturală a întregii ţări nu se cunoaşte. 
Societăţi de apărare naţională, la români, singurii care au de pierdut în această 
țară, pe când toţi ceilalţi au de câştigat, nu există. O mână de nemți, care trăiesc 
în satele lor ca în sânul lui Avram, au „Schutzvereine”; Rutenii au societăți 
la fel, de asemenea, polonii, şi numai românii nu! Care societate românească 


x 


din ţară, făcând abstracţie de „Școala Română”, care şi-a mărginit, în timpul 

din urmă, activitatea la Suceava, se ocupă cu chestiunea şcolară, cea mai de 
seamă şi mai delicată chestiune care poate exista pentru un popor, care se află 
în situaţia românilor bucovineni? In care adunare politică s-a pus în discuţie 
această chestiune, vitală pentru românismul din Bucovina? Şi câte nu s-ar mai 
putea spune?! Aceste rele se simt, mai ales, în astfel de localităţi primejduite. 
Acolo de-abia se vede ce cumplită e dezorganizarea noastră... 


Rădăuţul e aşezat în centrul Bucovinei româneşti şi în unul dintre 
cele mai puternice districte româneşti. Din cei 14.403 locuitori ai oraşului, 
3.876 sunt români, între ei foarte multi gospodari cu stare, 4.894 evrei, 4.628 
nemți şi 494 ruteni. Ca centru de activitate naţională românească, Rădăuţul 
n-a avut, până în prezent, nici un rol sau numai un rol foarte puţin însemnat. 
Rădăuţul avea, în toate manifestările sale, un caracter pur german. Liceul din 
Rădăuţi, deşi aşezat într-o regiune cu o poporaţiune românească numeroasă 
şi bogată, e pur german (aşa l-au premeditat liderii români care l-au ctitorit, 
drept acces la marea cultură a Europei — n. n.) şi e frecventat de o minoritate 
disparentă de elevi români. O mişcare de regenerare s-a început şi sperăm 
că, în scurt timp, Rădăuţul va ajunge ceea ce trebuia să fie demult: un centru 
de activitate naţională românească. De la toamnă, vom avea, în locul şcolilor 
primare nemţeşti- româneşti, două şcoli, de câte 6 clase, curat naţionale, una 
de băieţi şi alta de fete; deasemenea, peste puţin, dacă nu la toamnă, vom 
avea prima clasă românească la liceul nemţesc de acolo. 

Rădăuţul mai are o prăvălie românească, un internat de băieţi, o bancă 
şi o librărie, întemeiată de Reuniunea districtuală a învăţătorilor. Alte institu- 
ţiuni vor trebui înfiinţate. În acest district avem o serie de comune mari; cea 
mai mare este Vicovul de Sus, cu 6.892 locuitori, dintre care 6.177 români, 
365 evrei şi 16 ruteni. 


Suceava este, prin tradiţie, oraşul culturii româneşti din Bucovina. 
Vechea capitală modovenească are cel mai de frunte institut cultural al ro- 
mânilor bucovineni: Liceul greco-oriental, care a contribuit, în mod simţitor, 
la ridicarea unei clase de cărturari bucovineni. Și alte instituţii de seamă, ca 
„Scoala Română”, care a înfiinţat internatul („Vasile Cocârlă” —n. n.), librăria 
şi tipografia, apoi Societatea muzicală „Ciprian Porumbescu” îşi au sediul în 
Suceava. Vechea populaţie băştinaşă, meseriaşi şi comercianţi (majoritatea 
armeni — n. n.), a dispărut demult, neputând susține concurența omorâtoare 
a evreilor imigraţi, care lucrau cu cele mai neiertate mijloace. Azi, abia mai 
vegetează, pe la periferia oraşului, rămăşiţele falnicei bogatei burghezimi 
de altădată. Chiar şi armenii, vestiţii negustori ai Moldovei, care aveau, în 
Suceava, un centru principal al lor, au dispărut, în mare parte, şi tot mai mult 
se întinde pecinginea străinismului. Pe toată strada principală a Sucevii nu 

se mai află decât două sau trei case creştine. 

Din cei 10.955 locuitori ai Sucevii, numai 2.780 sunt Români, pe 
când 4.229 sunt evrei, vreo 2.174 sunt nemți şi 598 ruteni. Polonii, care sunt 
de-abia o mână de oameni, îşi au „Dom Polski” al lor, în capitala lui Ștefan. 
Românii, abia în anul din urmă, şi-au adus aminte că, pentru concentrarea 
activităţii lor, au nevoe de un adăpost propriu. 

Dintre comunele fruntaşe ale districtului, amintim aici pe cea mai 
mare, Bosanci, cu o populaţie de 5.157 suflete, dintre care 4.658 români, 
171 evrei şi 18 ruteni. 


Storojineţul e, dintre oraşele care au încă o numeroasă poporaţiune 
țărănească, aşezat într-un district în care se dă o luptă vehementă, deşi deo- 
camdată latentă, între românism şi slavism. Storojineţul este lipsit şi de cele 
mai primitive instituţiuni naţionale. Afară de filiala „Școlii Române” şi a 
„Societăţii Doamnelor române”, societăţi prea mici şi prea slabe, spre a face 
faţă multelor cerinţe culturale ale districtului, nu s-a găsit că e de trebuinţă şi 
o altă societate pentru Storojineţ. Nici măcar o modestă casă naţională, unde 
să se adune oamenii la sfat, nu se află în Storojineţ. Nemţii, care vor fi, la un 
loc, vreo câteva sute, au ridicat, în Storojineţ, un palat naţional impunător, 
care costă vreo 140.000 coroane; românii, care sunt, în district, vreo 50.000, 
n-au nimic. Şi să nu se uite că acesta e districtul celor mai mulţi proprietari 
români! Storojineţul are o poporaţiune de 7.182 suflete; din aceştia, sunt 2.512 
români, 2.612 evrei, 757 ruteni. 

Centre mai însemnate, în district, sunt: Banila-moldovenească, care 
numire e mai mult o ironie, căci comuna e, cel puţin după statistica oficioasă, 
mai mult rusească, decât moldovenească; are vreo 4.806 locuitori, din care 
1.374 sunt români, 2.071 ruteni şi 659 evrei. Ciudeiul are o poporaţiune de 
2.594 locuitori, dintre ei, 1.706 români, 520 evrei şi 55 ruteni. 


În părțile rutene, nu sunt centre de însemnătatea celor aşezate în sudul, 
estul sau centrul Bucovinei. Vijniţa este un târg pur evreiesc; din cei 4.490 
locuitori ai oraşului, 3.997 sunt evrei şi 199 ruteni. Chiar inscripțiile străzilor 
sunt scrise, în acest nou Canaan, în evreieşte. E de mirare că tocmai în acest 
oraş a fost aşezat gimnaziul rutean, pe care guvernul austriac l-a dăruit rute- 
nilor, ca despăgubire pentru ceea ce nu le poate da în Galiţia. Vaşcăuţul are 
5.047 locuitori: 3.419 ruteni, 836 evrei şi un român. Coţmanul, cu un liceu 
rutean-nemţesc, frecventat mai ales de rutenii galiţieni, are 4.782 locuitori, 
între care 3.885 ruteni, 509 evrei şi chiar 7 români. Zastavna, cu 4.162 locu- 
itori, dintre care 3.311 ruteni, 479 evrei, nu are nici un român. Şi în acest oraş 
se afla, pe la 1786, una din cele 6 şcoli naţionale româneşti din Bucovina!../ 
Gt. (Viaţa Românească, Anul IV, vol. 13, 6 iunie 1909, pp. 454-460). 

1910: Mişcarea cooperativă la Românii din Bucovina. / Raportul 
dlui prof. George Tofan, membru în direcţiunea Centralei însoţirilor eco- 
nomice române din Bucovina, prezentat,în limba germană, Congresului 
internațional cooperativ,de a 3 Septemvrie a. c. în Hamburg. 


Bucovina, provincia etică a ţărilor austriece, între Rusia, România 
şi Ungaria, prezintă, din punct de vedere naţional, un amestec particular de 
popoare. În sudul şi mijlocul ţării, locuiesc Românii, poporul autohton al 
acestei provincii, ce a aparținut, odinioară, Moldovei; în nord şi, amestecați 
cu Românii, sunt Rutenii; afară de aceștia, mai sunt, în ţară, Germani, Poloni, 
Maghiari şi, mai ales în oraşe, foarte mulţi ovrei (a şaptea parte a populaţiei 
totale), care formează, în unele oraşe, majoritatea relativă. 

Până acum vreo 12 ani, n-a existat, în Bucovina, nici măcar umbra unei 
mişcări cooperative. Întreg comerţul şi traficul, precum şi mijlocirea creditului 
se aflau, în preponderanţă, în mâinile ovreilor, care considerau toate afacerile 
ca nişte privilegii ale lor, cu ajutorul cărora s-au îmbogăţit, ducând, totodată, 
poporaţia rurală la ruină. 

Ar fi prematur a vorbi, deja de pe acum, despre o istorie a mişcării 
cooperative în Bucovina. Aceasta datează abia de pe la sfârşitul anilor '90, 
încât nu poate aparţinea încă istoriei. În expunerile următoare, voim să schiţăm, 
numai pe scurt, dezvoltarea treptată a mişcării cooperative din Bucovina şi 
anume numai la Românii bucovineni, lăsând în grija reprezentanţilor celorlalte 
centrale, a centralelor însoţirilor economice germane şi rutene, să-şi prezinte 
separat rapoartele asupra însoţirilor lor. 

Organizaţia cooperativă şi-a luat începutul, la Românii bucovineni, 
cu înfiinţarea însoțirilor de credit sistem Raiffeisen, a cărora scop principal a 
fost eliberarea poporului ţăran din mâinile uzurarilor, în a cărora stăpânire a 
ajuns. Primele casse raiffeiseniene, şase la număr, se înfiinţează, la Românii 
bucovineni, abia în anul 1898, va să zică într-un timp când, în țările vestice, 
mişcarea cooperativă luase deja mare avânt şi avea deja o organizaţie puter- 
nică. Ele au avut a lupta, îndată, la început, cu mari greutăţi, având a învinge 
nu numai neîncrederea poporaţiei rurale, ci şi a cercurilor conducătoare. Nu 
mai puţin au avut să lupte cu contra-agitaţia înscenată de uzurarii şi băncile 
uzurare, amenințate în existenţa lor. Din motivul acesta, mişcarea a reclamat 
multe jertfe şi a putut înainta numai încet. 

O cauză pentru care cassele raiffeiseniene n-au putut da rezultate mai 
de seamă a fost şi lipsa capitalului de operaţie, şi a unei legături durabile cu 
un institut mai mare. O eră nouă pentru mişcarea cooperativă română din 

Bucovina a început abia după ce a luat fiinţă ideea unui institut central al 
cooperativelor române. 

Acest institut, „Centrala însoțirilor economice române din Bucovina”, 
s-a înfiinţat în Martie 1903 şi şi-a început activitatea la 1 lunie 1903. Scopul ei 
este, conform structurii particulare locale sociale şi economice a țării, în prima 
linie a organiza, în mod unitar, însoţirile economice române, din comunele 
rurale, şi a le procură credit ieftin. Dar nici această centrală nu a împlinit, la 
început, aşteptările legate de ea, lipsindu-i o conducere energică şi conştientă. 

Întreaga povară a primei organizări a purtat-o un singur om, Grigore 
Filimon, care, deşi ne-specialist în materie, s-a dedicat, cu trup şi suflet, or- 
ganizării mişcării cooperative, şi al lui este, în prima linie, meritul că cassele 
raiffeiseniene s-au putut peste tot menţine, în acele vremuri agitate, din punct 
de vedere politic. O nouă eră a început, pentru mişcarea cooperativă română 
din Bucovina, cu ajungerea deputatului, din parlamentul central, Dr. Florea 
Lupu, în scaunul prezidial al Centralei, întâmplată la 28 Mai 1905. 

Sub conducerea probată a acestui bărbat, primul specialist la cârma 
Centralei, institutul a început a înflori. Prima grijă a nou alesei direcţiuni a 
fost de a regula creditul însoțirilor. A iniţiat legături de afaceri cu institute 
mari financiare din Vest, procurând casselor raiffeiseniene credite însemnate 
şi deşteptând, prin măsura aceasta, băncile populare române la o nouă viaţă. 
Deja, în anul 1908, circulaţia totală s-a cifrat cu K 32.034.428, care, apoi, 
în 1909, s-a urcat la K 93.709.131. Centrala însoţirilor nu s-a restrâns, însă, 
numai la organizarea casselor raiffeiseniene, ci, după regularea creditului 
cooperativelor, s-a năzuit a îmbunătăţi situația economică a poporului ţăran. 
Spre scopul acesta, s-a înfiinţat, în sinul centralei, o secţie agricolă proprie, 
a căreia menire principală a fost de a exclude comerțul mijlocitor şi a aduce 
pe producători în legătură directă cu consumatorii. 

In direcţia aceasta, s-a lucrat cu succes bun, mai ales pe următoarele 
terenuri: 


1. Până acum câţiva ani, era în uz că comercianții cumpărau, de la 
țărani, cu preturi de batjocură, productele, pentru a le furniza, apoi, cu preţ 
bun, la magazinele militare de aprovizionare. Prin aceasta, producătorii erau 
simţitor păgubiţi. Cu ajutorul secţiei agricole a Centralei, s-a organizat vânza- 
rea directă a singuraticelor producte, din partea producătorilor, la magazinele 
militare de aprovizionare. Încercările de la început au dat rezultate strălucite, 
încât furnizările pentru armată se fac, acum, aproape excluziv direct din partea 
producătorilor. 

2. Pentru a combate uzura cu cerealele, Centrala a cumpărat o moară 
cu vapori, cu preţul de K 134.000, pentru ca aceasta să cumpere productele 
de la producători, să le macine, în regie proprie, şi apoi să vândă făina, cu 

preţ moderat, la ţărani. 

3. Pentru a combate uzura cu vitele şi, în parte, a micşora scumpetea 
alimentelor, Centrala a participat, în mod activ, la fondarea unei centrale pentru 
vite, în Viena, şi a înființat cooperative speciale, care se ocupă excluziv cu 
transportul vitelor, direct în piaţa de vite. Rezultatele de până acum sunt foarte 
satisfăcătoare şi, deşi întreagă acţiunea se află încă în stadiul începutului, totuşi 
promite un viitor strălucit. 

4. Este cunoscută lipsa de pământ în Bucovina. Pentru a micşora, măcar 
în parte, acest rău, s-au înființat cooperative de arendare, care iau în arendă 
moşii de ale fondului religionar gr.-or. din Bucovina, dând astfel ţăranilor 
posibilitatea de a cultivă, fie şi parcele mai mici de pământ. Până în prezent, 
există în Bucovina 5 astfel de cooperative de arendare româneşti, care s-au 
validat foarte bine şi şi-au ajuns pe deplin scopul. 

5. Dar pentru a delătura, în mod durabil, lipsa de pământ, au trebuit 
parcelate complexe mai mari de pământ la ţărani. Spre scopul acesta, Centrala 
a dat ţăranilor întreg sprijinul său, parte direct, parte indirect. Indirect, prin 
aceea că, la parcelarea a trei moşii, a acordat ţăranilor, prin cassele raiffei- 
seniene, împrumuturi însemnate. Direct, prin cumpărarea a două moşii, şi 
anume Pătrăuți, cu 3.400 jugăre, cu preţul de K 1.560.000, şi Miiişăuţi, cu 
315 jugăre, cu preţul de K 214.000. Moşiile acestea se vând, acum, parcelate 
şi cu prețuri moderate, la ţărani şi anume plăteşte cumpărătorul a treia parte 
a prețului de cumpărare, iar restul, în 10 rate, cu 6 % interese (dobândă — n. 
n.), parte la cassa raiffeiseniană locală, parte la Centrală. Aceasta a înfiinţat, 
pentru combaterea uzurii, cu mijloacele alimentare şi câteva cooperative de 
cumpărare şi vânzare. Acestea îşi acuiră capitalul de operaţie pe calea casselor 
raiffeiseniene, astfel că ele nu aparțin direct centralei noastre, ci numai prin 
mijlocirea casselor raiffeiseniene. 

6. Bucovina are păduri foarte extinse, cu un areal de circa 450.000 
hectare, care partea cea mai mare formează proprietatea fondului religionar 
gr.-or. din Bucovina, o instituţie creată pentru administrarea bunurilor apar- 
ținătoare odinioară mănăstirilor româneşti şi confiscate de împăratul Iosif II. 
Exploatarea acestor păduri s-a aflat, până acum, aproape excluziv în mâni 
particulare, de regulă, evrei, care s-au îmbogăţit, pe socoteala fondului religi- 
onar şi a lucrătorilor. La aceste extinse exploatări de lemne sunt ocupați multe 
mii de lucrători, care au fost exploataţi, prea adeseori, fără nici un scrupul, 
plătindu-li-se simbria, în loc de bani, de regulă în mijloace alimentare şi alte 
mărfuri, de cele mai multe ori, în băuturi spirtoase şi alte asemenea. Pentru 
delăturarea acestor rele, s-au înfiinţat cooperative speciale pentru exploatări 
de păduri, care au luat în arendă, pe calea ofertelor pe mai mulţi ani, cele mai 
multe păduri ale fondului religionar, în scop de a le exploata. Cooperativele 
acestea s-au bucurat de întreg sprijinul Centralei. Înfiinţarea lor a provocat 

o schimbare radicală a relaţiilor de câştig la muncitori. Anume, aceştia pri- 
mesc, acum, o simbrie omenească, care li se plăteşte în bani gata şi nimic nu 
poate caracteriza mai bine această schimbare spre bine, decât faptul că, în 
circumscripția unei singure judecătorii, procesele provenite din neînţelegeri 
între patroni şi lucrători, din cauza simbriei, s-au redus, într-un an, în 1909, 
cu circa 2.000. 

7. Pentru a veni în ajutorul singuraticelor cooperative, la oferte etc., 
s-a înfiinţat o secţie specială, pentru vadii şi cauţiuni. 

8. Afară de cooperativele amintite, Centrala a mai înfiinţat singuratice 
cooperative speciale, ca: o cooperativă a cojocarilor, una pentru industria 
lemnului etc. 

Cu finele anului 1909, au aparținut Centralei însoţirilor economice 
române din Bucovina 158 casse raiffeiseniene şi 4 casse sistem Schulze-De- 
litzsch, cu 26.095 membri şi un magazin central de mărfuri (adică un depo- 
zit —n. n.), cu 1447 membri. La conducerea cooperativelor iau parte preoţi, 
învăţători şi ţărani. Pentru propagarea spiritului cooperativ, în cercuri cât mai 
largi, Centrala aranjează, în fiecare an, cursuri speciale asupra cooperativelor 
şi foloaselor lor. Situaţia materială a Centralei o oglindesc următoarele date: 
părți fundamentale: K 92.897, rezerve: K 17.002, depozite spre fructificare: 
K 415.813, profit net, pe 1909: K 14.815 (Revista economică, Anul XII, Nr. 
42, 16 octombrie 1910). 


Dă 


1911: Noul mareșal al Bucovinei, Baronul Alexandru Hormuzachi. 
Majestatea Sa Împăratul a numit mareşal al țării, pentru noua perioadă le- 
gislativă, pe Dr. Alexandru baron Hormuzachi, deputat în dieta țării. Vestea 
aceasta, care a sosit, la Cernăuţi, sâmbătă seară, a fost primită, în toate cercurile 
şi păturile populaţiei, cu o vădită satisfacţie. Baronul Hormuzachi face parte 
din familia bine cunoscută a Hormuzăcheştilor, care şi-au câştigat, pentru 
dezrobirea politică a Bucovinei de jugul galiţian şi pentru trezirea națională 
a Românilor bucovineni, merite netrecătoare. Membrii acestei familii au stat, 
decenii întregi, în fruntea vieţii politice şi naţionale a Românilor bucovineni, 
înaintaşii actualului mareşal al ţării au avut totdeauna partea leului. Ca bărbaţi 
politici, ca scriitori ori în fruntea societăţilor culturale, ei au luptat pentru 
promovarea intereselor neamului românesc din tară. 

Baronul Alexandru Hormuzachi a fost, până la intrarea sa în politică, 
funcţionar la procuratura de finanţe. Pe atunci, a fost ales, de repetate ori, 
viceprezident al „Societăţii pentru cultura şi literatura română din Bucovina”, 
luând parte activă la acţiunile culturale ale Românilor bucovineni. În anul 
1904, a fost ales, pentru prima dată, în dieta ţării, din curia proprietății mari. În 

dietă, baronul Hormuzachi a fost, totdeauna, părtaş la acțiunile mai de seamă, 
care s-au petrecut în timpul de frământare al ultimei epoci politice. Aparţinând 
clubului proprietarilor mari, din fire conservativi, baronul Hormuzachi n-a 
accentuat însă, nicicând, prea mult această confesiune politică, ci a fost mai 
mult o natură împăciuitoare, mijlocind legătura dintre cele două grupări ale 
deputaţilor români: stânga extremă a democraţilor radicali şi dreapta con- 
servatorilor. Cât de folositoare a fost această mijlocire, poate aprecia numai 
acela care nu uită importanţa reformelor realizate de ultima dietă şi care ştie 
că, împotriva unei opoziții sistematice a grupului conservator, nu s-ar fi putut 
înfăptui niciuna din ele. 

Activitatea dietei ar fi fost zdruncinată, de la începutul ei, şi urmarea 
ar fi fost un fiasco complet, care ar fi îndârjit la o luptă disperată elementele 
progresiste şi n-ar fi folosit nimic grupului conservator. Graţie spiritului de 
conciliere, dovedit de gruparea conservatoare, Românii s-au unit, la scurt timp 
după constituirea dietei, şi au putut, astfel, în armonie colabora la reformele 
menite să pună viaţa publică a tărişoarei noastre pe o bază nouă. Cunoscător 
temeinic al chestiunilor de la ordinea zilei, orator, deşi nu cu vervă, dar cu 
dar de convingere, temperament liniştit, baronul Hormuzachi se bucură de 
simpatii generale atât la Români, cât şi la celelalte naţiuni şi era predestinat 
pentru acest post plin de responsabilitate. Cunoscându-l ca român bun, ca 
parlamentar cu experienţă, ca bărbat cumpănit în judecata şi acţiunile sale, 
bucurându-se în toate cercurile de trecere deosebită, noi putem aştepta de 
la activitatea sa că va însemna o perioadă de succese pentru politica ţării şi 
îndeosebi pentru politica neamului. În speranţa aceasta, îl salutăm în fruntea 
administraţiei autonome a ţării şi dorim ca, sprijinit de toţi factorii chemaţi, 
să lucreze la prosperarea ţării şi a neamului din care face parte / „Foaia Po- 
porului” (Zribuna, Anul XV, nr. 113, 25 mai / 7 iunie 1911,pp. 4,5). 


Iei 


1912: Cum ne cunosc străinii. Dacă ne comparăm cu alte popoare, 
în privinţa aceasta, trebuie să constatăm că noi suntem prezentaţi de către 
străini într-o lumină foarte nefavorabilă, deoarece informaţiile lor despre 
neamul, cultura şi arta românească sunt insuficiente sau, de cele mai multe 
ori, tendenţioase. Străinii care vin să facă studii prin ţările noastre se opresc, 
pe o săptămână, în Bucureşti, petrec zilnic la „Capşa”, vizitează bibhotecile 
franțuzeşti ale boierilor şi, apoi, se întorc în ţara lor: francezii, încredinţaţi că 
România e a doua patrie a limbii şi culturii franceze, iar germanii convinşi că 
regatul de la Dunăre e un debuşeu excelent al industriei germane şi un satelit 
politic al Triplei Alianțe. 

Capitaliştii străini privesc România ca un teren bun de exploatare şi 
tot astfel e prezentată şi de conferenţiarii străini din oraşele mari din lume, 
de câte ori vine vorba de statul românesc. E ca şi când ar vorbi de cutare stat 
african sau din America, bun numai de exploatat, de a face pe teritoriul lui 
lucrări industriale ori plantaţii — cu ajutorul sclavilor negri. Că are poporul 
acesta o cultură deosebită a lui, o artă naţională, un suflet creator, care nu 
seamănă cu al altor neamuri, de asta nu se interesează decât foarte puţini. Dar, 
dacă cei mai mulţi călători şi economişti străini ne cunosc aşa de unilateral şi 
aşa de insuficient, informaţiile ce le dă presa şi literatura străină despre noi, 
sunt în adevăr revoltătoare. Suntem priviţi printr-o prismă exclusiv iudaică, 
ştiind că aproape toată presa mondială e condusă de evrei, care grijesc ca la 
tot pasul să ne înnegrească şi să ne înjosească în faţa străinilor. Foiletoanele 
jurnalelor străine, cu pretenţia de a fi „literare”, mişună de români criminali 
şi beţivi, de oameni extravaganţi ca în romanele lui Sherlock Holmes — să ne 
aducem aminte de drama lui Brociner, „Nunta din Văleni” —, care trăiesc într- 
un desfrâu revoltător. Infamiile scrise pe socoteala noastră sunt nenumărate 
ca şi autorii lor. 


Pe cât de temerari sunt, însă, detractorii noştri, pe atât de optimişti şi 
nesuferiți sunt vânătorii de medalii şi distincţii, care ne descriu într-o lumi- 
nă romantică, ne exagerează calitățile la extrem, ne ridică în slăvi, şi toate 
acestea numai pentru că au avut fericirea să stea de vorbă, câteva minute, cu 
Majestatea Sa Regina României, care-i de tot binevoitoare cu orişice străin 
care-i cere o audienţă. Nesuferiţi ne sunt, însă, şi cei care ne înjură, dar şi acei 
care ne omoară cu laudele lor nedrepte. Adevărul acesta voim să-l vedem şi 
să-l auzim din partea străinilor, iar dacă nu vor să-l spună, atunci să ne cruţe 
cu platitudinile lor! 


Bineveniţi vor fi, însă, toţi acei străini, care se apropie cu dragoste de 
noi, cu înţelegere pentru cultura şi sufletul nostru şi, de aceea, sunt drepţi în ju- 
decata lor. Un studiu temeinic, în limba germană, despre scriitorul Sadoveanu, 
scris de fostul profesor universitar din Cernăuţi, Mathias Friedwagner, acum 
la Universitatea din Frankfurt, sau altul, de acelaşi autor, despre „Cântecul 
românesc”, conferințele profesorului |. Urban-Jarnik, din Praga, sau novelele 
scriitorilor români, traduse în nemţeşte de către regretatul filo-român Kra- 
merius — ceh de origine —, comunicările interesante ale dlui M. Montandon, 
în „Mercure de France”, despre literatura românească, ale dlui Benedetto de 
Luca, în ziarele şi revistele italiene etc., sunt contribuţii cu mult mai serioase 
la răspândirea literaturii româneşti şi a cunoştinţelor despre neamul nostru, 
decât toate articolele ocazionale, pline de laude searbăde la adresa noastră. 
In urma acestor lucrări conştiincioase, nu numai noi, ci şi străinii vor profita. 


116 


Sigiliul vremelniciei 


În raport cu fraţii lor din regat, ardelenii şi bucovinenii sunt descriși 
într-un mod şi mai nedrept şi înjositor, de către duşmanii lor etnici, ungurii 
şi rutenii, care nu se sfiiesc, cu toate acestea, să prezinte, la toate expoziţiile 
internaţionale de artă casnică, lucruri româneşti, dându-le drept ale lor. Într-o 
privinţă, suntem şi noi de vină, ba încă într-un grad foarte mare: prea ne lăsăm 
ca străinii să scrie despre noi, fără ca să lucrăm înşine. N-avem reviste şi ziare 
româneşti, scrise în limbi străine, ca să ne apărăm cauza şi cultura noastră cu 
mai mult succes. Dispunem noi, de exemplu, de reviste ca „Revue d'Hongrie” 
a ungurilor, ca „Ukrainische Rundschau” a rutenilor etc.? Revistele noastre 
de acest fel, de exemplu „Rumânische Revue” a dlui Diaconovich şi „Revue 
de Roumanie” a dlui V. Arion, au dispărut, ca să facă loc unei publicaţii slabe, 
scrisă de Macedonsky şi Caion în limba franceză. Până nu de mult, chiar şi 
istoria noastră naţională era un fel de „terra incognita” pentru străini, azi, 
însă, după ce avem o istorie a românilor de dl Xenopol, în limba franceză, 
una de dl Iorga, în limba germană, şi alta, tot de domnia sa, în cea italiană, 
putem zice că stăm chiar foarte bine în privinţa aceasta. Un pas spre mai bine 
sunt, desigur, şi seminarele de limba şi literatura noastră, pe care le susţine 
statul românesc, la universitățile din Viena, din Lipsca, din Berlin şi, înainte 
de câteva luni, la Paris. 


În timpul din urmă, e o tendinţă tot mai vădită de a repara greşelile din 
trecut, de a ieşi din apatia în care zăcuseră antecesorii noştri. Azi, un savant de 
talia lui Xenopol ţine cursuri la Sorbona, doamna Bacaloglu ţine conferințe 
despre români prin oraşele Italiei, părintele Lucaciu rosteşte, la congresul 
raselor din Londra, o importantă conferinţă despre neamul şi trecutul nostru, 
domnişoarei Văcărescu, membră a Institutului Franţei, i se joacă, la opera din 
Paris, o operă românească, „Cobzarul”, iar în Viena, la toate balurile elitei, 
costumul şi jocul românesc e căutat, dându-i-se întâietate faţă de ale străinilor. 
De aceea, n-am putut decât să ne bucurăm, când am cetit, în jurnalele străine, 
că zilele acestea, la Viena, cu ocazia unui concurs de cântece poporale ale 
tuturor popoarelor din monarhia noastră — un fel de „„Musikwoche” — va fi 
reprezentat, cu demnitate, şi cântecul românesc, printr-o compoziţie a dlui 
Gheorghe Dima, „Mândruliţă de demult”. Sperăm că, alături de stridentele 
sunete ale ceardaşului unguresc şi alături de jalnicele cântece ale slavilor, 
cântecul românesc, cu toate particularitățile sale distinse, va fi un testimoniu 
ales şi nobil al artei noastre româneşti, o bucată ruptă din sufletul nostru (lon 
Grămadă, în Românul, Anul II, nr. 126 din 9/22 iunie 1912). 

lei 


1912: Atentat contra profesorului Mocrenschi. O întâmplare, care 
a zguduit adânc populaţia oraşului Suceava, s-a petrecut eri, în următoarele 
împrejurări: Elevul Vichenti Greciuc, din clasa a 5-a a gimnaziului superior 
din Suceava, a tras, în timpul când profesorul Grigore Mocrenschi îl examina, 
trei focuri de revolver asupra acestuia, cu intenţia de a-l omorî. Gloanţele au 
nimerit, însă, în mâna stângă și în umărul drept, producându-i leziuni care 
nu-i ameninţă viaţa. Profesorul, rănit fiind, s-a refugiat, în grabă, în camera 
profesorilor, pentru a anunţa pe directorul gimnaziului, dl Procopovici, de 
cele întâmplate. În acest timp, atentatorul Greciuc şi-a descărcat un glonte 
în tâmpla stângă. 

Elevii din clasă fură apucaţi de groază şi nu cutezau să intervină, pentru 
a-l opri pe Greciuc de la fapta sa. Autorităţile, fiind alarmate, au sosit în grabă, 
dispunând transportarea profesorului rănit la spital. Atentatorul sinucigaş 
Greciuc a murit imediat. În urma acestui nenorocit caz, întreaga clasă a fost 
supusă unui interogatoriu. Nici un elev, însă, nu poate da vreo informaţiune 
dacă atentatul a fost săvârşit cu premeditare. Cauza acestei drame se pare a 
fi profesorul, care se purta foarte riguros faţă de Greciuc. 

Nemulțumirea elevilor de gimnaziu se manifestă cam des, aici, în 
contra unor profesori. Aşa, acum câtva timp, un profesor din Cernăuţi a primit 
un colet poştal, conţinând o bombă de dinamită. Deschizând, cu precauţiu- 
ne, pachetul, profesorul a examinat, cu de-amănuntul, conţinutul şi a rămas 
înlemnit că se află în faţa unui aşa de teribil material. Acestei precauţiuni îi 
datoreşte profesorul viaţa. Luăm la cunoştinţă cu durere în suflet cele ce se 
petrec la gimnaziul din Cernăuţi. Avem, însă, speranţa că fraţii noştrii vor 
şti să pună capăt acestor stări de lucruri, care au făcut pe elevi să recurgă la 
mijloace disperate, iar profesorilor li s-a pus viaţa în primejdie (Românul, 
Anul II, Nr. 8, miercuri 11/24 ianuarie 1912). 


* 


Sărmana noastră Bucovină! Departe a ajuns! Vrei, odată, să iei condeiul 
în mână şi să scrii ceva din viaţa de aici, te pui şi scrii şi, apoi, dacă reciteşti 
ceea ce ai scris, deodată te trezeşti că din pană ţi-a ieşit o cronică scandaloasă. 
Numai de bine nu auzi. 

In corespondenţele mele anterioare, am scris despre tâlhăriile demo- 
cratice şi despre subjugarea totală a presei locale şi, astăzi, cu durere trebuie 
să tratez un capitol nou, şi anume să aduc o pildă de tot faină si frumoasă 
de pedagogie modernă, cum se îndeletniceşte ea la gimnaziul din Suceava. 

Acest gimnaziu, până nu demult, a fost singurul gimnaziu românesc în 

toată Bucovina. La început, au servit la el profesori străini, care au prigonit, 
din gros, elementul românesc. După aceea, însă, fură, cu timpul, înlocuiți de 
profesori români. Aceştia îşi dădeau, acum, toată silinţa să ridice mereu inteli- 
genţa românească din ţară, crescând o generaţie nouă, care să fie contrabalanță 
pentru străinii ce au cucerit țara. Da, aşa era pe atunci, când erau activi încă 
profesorii cei vechi, bunii bătrâni, care parte nu mai sunt în viaţă, parte, din 
cauza bătrâneţilor, au trebuit să se retragă, spre durerea elevilor. Cu retra- 
gerea acestor profesori s-a finit şi epoca pedagogiei vechi, al cărei caracter 
era creşterea serioasă, ştiinţifică şi morală, îmbinată cu dragoste părintească 
pentru elev. De acolo vine faptul că noi, foştii elevi ai acestor buni bătrâni, şi 
astăzi, cu iubire fiiască şi respect gândim la foştii noştri profesori şi ne simţim 
pururea ca şi când am fi, mai departe, învăţăceii acestor bărbaţi vrednici. 

Astăzi e cu totul altfel. Au venit, vezi Doamne, pedagogi din lumea 
nouă, cu idei moderne, cu reforme peste reforme, una mai genială decât alta, 
dar, lucrul de căpetenie, creşterea inimii şi a caracterului, care se poate câştiga 
numai prin o purtare părintească faţă de elev, zic lucrul de căpetenie s-a uitat 
cu totul. Aşa pedagogii moderni au introdus, în Suceava, sportul, în cea mai 
extinsă măsură, încât în adevăr nu poţi pricepe de unde mai au vreme elevii 
să înveţe ceva din obiectele prescrise pentru învățământul ordinar, după ce, 
ziulica întreagă, aleargă pe cele dealuri şi văi, ba cu „Rodel”, ba cu dracul, 
ba cu tatăl său. Aceste sporturi toate n-au satisfăcut postulatelor „pedagogiei 
moderne”, de aceea s-a născocit un sport mai cu coarne, anume tragerea la 
țintă cu puşca de foc. Că acest sport este cu totul de prisos, la un institut de 
creştere, care produce aproape exclusiv numai teologi, jurişti, medicinişti şi 
filosofi, iar numai în parte minimală militari, la aceasta pedagogia modernă 
nu s-a gândit, ba nici nu s-a gândit nici măcar la aceea că elevii, la acest sport, 
se joacă nu numai cu puşca, ci şi cu viaţa. Nu o doresc, dar mă tem foarte că, 
peste scurt timp, se va întâmpla vreo nenorocire, şi apoi cine va răspunde? 

Dar ce să vezi! Nici măcar acest sport destul de gogonat n-a putut să 
mulţumească „pedagogia modernă”! Deci, reprezentanții acestei direcţii de 
creştere hipermodernă s-au pus pe gânduri şi au gândit, şi gândit, şi gândit, nu 
şagă, până ce celor două lumini dintre ei, profesorilor Burduhos şi Antonovici, 
le-a trăznit o idee nouă prin cap, o idee înaintea căreia Comenius, Pestalozi şi 
toţi pedagogii vestiți din lume s-ar băga în pământ de ruşine! Anume, amân- 
doi pedagogii moderni, sus numiţi, s-au hotărât să pună capac reformelor şi 
să introducă, în gimnaziu... duelul! A fost mare discuţie şi ceartă, în corpul 
profesoral din Suceava, dar introducerea duelului n-a reuşit, se vede, pentru 
că, în acel corp didactic, se află încă prea mulți pedagogi retrograzi, care le-au 
stricat hazul acestor doi pedagogi, smântânei pedagogiei moderne! 

Dar gimnaziul din Suceava a căpătat, nu de mult, şi un catihet nou. 
Acesta, văzând atâta râvnă la pedagogia modernă, n-a putut să rămână şi el 

în urmă şi, deci, şi-a frământat lung creerii, ce să înceapă. Şi iată rezultatul 
acestei clociri: să se uniformizeze elevii gimnaziului din Suceava! Straie 
albastre, bumbi de aur, comanac englezesc sau turcesc — nu ştiu, e greu de 
cunoscut. Până acum, fiecare elev se purta îmbrăcat cum putea: majoritatea 
elevilor, fiind de la ţară, poartă haine româneşti ţărăneşti, ceea ce foarte mult 
uşurează părinților, adesea foarte săraci, să-şi trimită copiii la şcoală, deoa- 
rece hainele produse de industria casnică sunt, pe cât de trainice, pe atât de 
ieftine, ba pe ţărani aproape nu-i costă nimic. Acum, însă, era cât pe ce să se 
schimbe treaba, căci, introducându-se acea uniformă şugubeaţă, țăranii ar fi 
fost nevoţi să se bage în datorii, de dragul catihetului, sau să nu trimită deloc 
copii la şcoală. Insă, mulţumită lui Dumnezeu, uniforma a păţit-o, ca şi duelul 
sus pomenit: astăzi mai poartă uniformă numai fiul catihetului şi... doi evrei! 
N Dar trebuie să mai amintesc încă un truc „pedagogic” memorabil. 
In despărțiturile româneşti, crescând numărul elevilor, pe zi ce merge, de 
la o vreme clasele trebuiră împărțite. La început, alfabetul servea ca normă 
pentru împărţire, aşa, bună-ooară, o despărțitură cuprindea elevii cu inițialele 
numelui A-L, iar a doua, pe cei cu inițialele M-Z. Acuma, însă, s-a introdus 
altă normă: împărțirea după feciori de domn şi feciori de ţăran. Cine a venit 
la această idee genială nu ştiu, atâta numai pot constata că începutul datează 
cam de atunci, de când catihetul din Suceava a devenit nobil de valea Uţei! 
Pe vremea mea, când studiam în Suceava, era cu totul altfel. Atunci 
nu ştiam ce era fecior de domn ori de ţăran. Eu însumi, ca fecior de ţăran, 
locuiam, în gazdă, la un loc cu un fecior de preot, care, în studiu, era cu doi 
ani înaintea mea. El era de la munte şi avea sprijin de acasă, eu eram de la 
țară şi n-aveam nimic, deci trebuia să mă susţin cu lecţii. EI nu avea nevoie 
de lecţii şi, de aceea, lucra cu atât mai intens ale sale pentru şcoală. Seara, 
când mă vedea obosit de munca pentru pâinea zilnică şi înţelegea că trebuie 
să mai lucru şi pentru şcoală, îndată se aşeza lângă mine şi, peste scurt timp, 
mă trezeam pregătit, pe mâine, pentru şcoală. Aşa, eu, feciorul de mojic, 
aveam instructor de casă gratuit pe un fecior pe popă! Dar de câte ori n-am 
mâncat din blidul lui, când întârziau părinţii să-mi aducă mâncarea de acasă! 
Astăzi, amândoi suntem persoane cu stare şi, deşi locuim în depărtare, fiecare 
cu grijile familiei sale, totuşi căutăm să ne întâlnim, măcar de vreo două ori 
pe an, ca să ne reamintim viaţa cea frumoasă, ce am dus-o, odinioară, fiind 
copii. Aşa era pe vremurile acelea şi, de aceea, nu e de mirare că, până astăzi, 
nimenea nu m-a putut îndupleca să mă asociez partidului democrat provizoriu, 
să nu fiu rău înţeles, căci, la noi, cuvântul „provizoriu” are două sensuri, şi 
anume: 1) provizoriu, adică nu definitiv, cum, bunăoară, este George Tofan, 
care va fi provizoriu în vecii vecilor, Amin!; 2) provizoriu, adică cel care ia 
provizii pentru toate, cum, bunăoară, corifeii democraților, Florea Lupu şi 
Aurel cavaler de Onciul, care, până acum, au luat provizii cu sutele de mii. 

Până acum, am vorbit, aşa-zicând, de „paedagogia extra muros”, care, 
la drept zis, fiind numai o donquijoterie, n-ar cauza elevilor altă daună, decât 
numai Că i-ar împiedica să se ocupe mai intens cu obiectele şcolare, pierzându- 
se timpul pe cele văi şi dealuri. Dar vine alt soi de pedagogie modernă, pe care 
voim să o numim „paedagogia intra muros”, şi aceasta este direct periculoasă, 
atât pentru elev, cât şi pentru profesor. Norma acestui soi de pedagogie este 
şicanarea până la sânge, şi în Suceava sunt, acuma, o mulțime de pedagogi, 
care sunt însuflețiți pentru această metodă. Cel mai terorist dintre toţi este 
actual vestitul Mocrenschi. Acesta este abia de un semestru numit profesor la 
Suceava. Studiile şi le-a făcut în Cernăuţi, fiind membru „activ” şi „zelos” al 
societății bătăuşe „Bucovina”. Cu ciupiță roşie şi țigla (BratspieB) în mână, 
întru bătăi veşnice, beţii etc., nobilul Mocrenschi şi-a cultivat inima taman 
cum trebuie pentru metoda pedagogică teroristă. După ce a mai dăinuit, pe la 
unele gimnazii, cu groaza băeților, în fine a ajuns la Suceava, unde s-a excelat 
tocmai în 16 ianuarie 1912 stil nou, cu un efect pedagogic care va rămâne 
o pată de sânge neştearsă în istoria gimnaziului din Suceava. lată ce a fost: 

De când a venit Mocrenschi la Suceava, s-a pus pe şicanare sistematică, 
neîncetând nici măcar un moment. îndată la început se iscă o revoltă între 
elevi. aceasta însă fu suprimată, fără ca Mocrenschi în urma să-şi schimbe 
tactica. În preseară anului nou 1912, căzură chiar câteva împuşcături, prin 
fereastră, în locuinţa lui Mocrenschi, care, din norocire, rămase nevătămat. 
Insă Mocrenschi rămase tot Mocrenschi. Şicanele sale deveniră din ce în ce tot 
mai acute, până ce, în 16 ianuarie, se întâmplă catastrofa, şi anume aşa: între 
elevii din clasa a V-a, despărțitura română, era şi un elev, cu numele Vichenti 
Greciuc, un băiat sârguincios şi blând ca o copilă, după mărturia celorlalți 
profesori ai săi. De acasă, era copil de ţăran, fiul unei văduve sărmane ca vai 
de ea. Băiatul era conştient că, odată, va trebui şi el să fie sprijnul mamei sale 
şi de aceea, se sârguia, din răsputeri, să ajungă la o bucăţică de pâine. Dar, 
trudă zadarnică! 

Vine Mocrenschi şi iarăşi Mocrenschi! Se pune pedagogul, numai- 
decât, pe aceea, să rupă gâtul băiatului şi mi ţi-l şicanează, încontinuu, cu 
o consecvuenţă vrednică de un lucru mai bun. Băiatul, cu blândeţea lui, a 
răbdat toate şicanele, cugetând că se vor întoarce spre bine. Dar s-a înşelat. 
Semestrul este, acum, spre sfârşit şi Mocrenschi avea să-i dea ultima lovitură 
lui Vichenti Greciuc şi, aşa, să-i facă imposibil să urmeze mai departe studiile 
gimnaziale. Vezi Doamne, şi un vierme se zvârcoleşte, dacă îl calci, necum 
un om! Aşa şi băiatul, în fine, s-a revoltat! In ziua sus pemenită, Mocrenschi 
avea să-şi desvolte talentele pedagogice, în clasa a V-a, la ora dintre 12 şi 
1, ora de matematică. Îndată, la începutul orei, elevul Vichenti Greciuc ceru 
permisiunea să iasă din clasă. Mocrenschi îi încuviinţă; iar băiatul ieşi şi se 
întoarse, chiar îndată, înapoi, cu o scrisoare închisă, neadresată, în mână. 

Această scrisoare o dădu lui Mocrenschi, zicând, că e de la profesorul V. M., 
şi stătu înaintea catedrei. 

Pe când Mocrenschi deschidea scrisoarea, ca să o citească, Vichenti 
Greciuc scoase un revolver şi trase cinci focuri asupra lui Mocrenschi, care, 
uşor vulnerat, fugi în cancelaria directorului. Îndată după fuga profesorului, 
băiatul puse revolverul la tâmplă şi, cu ultimul glonte, îşi spulberă creierii. Se 
născu o mare panică în gimnaziu. Îndată veniră mai mulți medici şi orânduiră 
transportarea elevului la spital. Pe drum, către spital, muri Vichenti Greciuc. 
Se înţelege că această întâmplare produse o senzație grozavă. Simpatiile 
întregii lumi, aduse la expresie şi în ziarele locale, au fost şi sunt pe partea 
victimei. Dar martirul, nici după moarte, nu avu odihnă, ci şi acum urmară 
şicane, din partea direcţiunii. Anume, textul anunţului funebru al colegilor 
defunctului fu confiscat, „ Supus unei cenzuri aspre şi redactat literal de cătră 
direcţiunea gimnazială. Îţi vine a crede că gimnaziul din Suceava este sfânta 
mămucă Rusia, iar directorul este ţarul, tătucul tuturor ruşilor pravoslavnici! 

A doua şicană: rămăşiţele victimei aveau să fie transportate, pe strada 
principală, pe lângă Tribunal, ca să fie duse în locul natal al defunctului, unde 
aveau să fie depuse spre odihna veşnică. Se adunară colegii răposatului şi o 
mulţime de popor, ca să privească la cortegiul funebru. Atunci, tătucul tuturor 
ruşilor pravoslavnici, temându-se ca sfânta mămucă Rusia să nu facă revoluţie, 
poate chiar cu bombe de dinamită, lucră într-acolo ca acel conduct funebru 
să ia, de la spital, alt drum, anume peste câmpuri, înconjurând oraşul, şi aşa 
făcând un drum îndoit, până la locul natal al victimei. Şi aceasta s-a întâmplat 
în 18 ianuarie 1912, într-o zi când, la noi, temperatura arăta 20 grade Celsius! 
Întocmai, o temperatură muscălească! Oare n-am dreptate, dacă spun că ne 
aflăm în zodia muscalului? 

Inspectorul şcolar român al ţării, imediat ce a aflat despre catastrofă, 
a plecat la Suceava şi a îndrumat o cercetare disciplinară severă, la care vor 
fi audiaţi atât profesorii, cât şi elevii. Ştiu bine că, la această ocazie, se vor 
descoperi lucruri destul de frumoase şi de încântătoare la gimnaziul din Su- 
ceava. Dar acuma este ocazia să se asaneze acele neajunsuri atât de funeste, 
care corup generaţii întregi. Pedagogi ca Mocrenschi trebuie, o dată pentru 
totdeauna, eliminaţi din corpurile didactice ale şcolilor noastre şi, de aceea, 
aşteptăm ca inspectorul ţării să procedeze cu rigoarea cuvenită la cercetarea 
disciplinară, iar consiliul şcolar al ţării îl va alunga peste hotare pe acel tiran 
blestemat, crescut în şcoala societăţii ultrademocrate studenţeşti „Bucovina”, 
care are, între membrii ei onorari, şi nişte tâlhari vrednici de puşcărie, cum e 
Florea Lupu şi Aurel cavaler de Onciul. 

Acum, încă un cuvânt serios, către directorul gimnaziului din Suceava! 
Toată lumea ştie că acest gimnaziu odinioară a fost o mostră vrednică de imitat, 
sub conducerea mult regretatului director Ştefan de Repta. După retragerea sa, 

veni un director, drept că român bun, dar slăbănog, şi atunci începu anarhia. 
Acel director se retrase, după scurt timp, în urma bolii sale, şi era de aşteptat 
că noul director va restabili timpurile de aur, de sub Ștefan de Repta. Ţi-ai 
găsit! Astăzi e şi mai rău, decât sub directorul intermediar! Actualul director 
se teme şi de umbra sa. Dacă se întâmplă ceva în corpul didactic — şi acolo 
se întâmplă foarte multe ce n-ar trebui să se întâmple — directorul pe toate le 
muşamalizează, în loc să se străduiască pentru îndreptarea răului. EI se teme 
că autoritățile superioare vor pune vina pe el, dacă va fi tras la răspundere 
vreunul dintre profesori. El crede că, atunci, autorităţile superioare îl vor ţine 
de un conducător rău, sub care se întâmplă neajunsuri, iar pe de altă parte, se 
teme de fiecare supleant, ca să nu-l denunțe cumva. De aceea, acea destrăbălare 
totală, la gimnazul din Suceava! 

Ştiu că directorul va obiecta că acel gimnaziu, având cred că vreo 24 
de clase, este, aşa zicând, un gimnaziu triplu şi, de aceea, conducerea sa cere o 
muncă uriaşă. Bine! Insă, dacă cineva nu se simte apt să presteze acea muncă, 
atunci să nu se apuce de ea! Să nu sărute toate pragurile şi tălpile cinovnicilor, 
ca să ajungă director, şi apoi să lase ca să se întâmple aşa nişte grozăvii sub 
conducerea sa! Directorul unui gimnaziu trebuie să fie un apărător de granit 
al institutului său, să-l scutească de atacuri de sus şi de Jos! Aşa era Ştefan 
de Repta! Astăzi, dacă guvernul ar porunci introducerea limbii ucraine în 
gimnaziul din Suceava, directorul îndată ar face-o! Un cuvânt prin telefon 
ar ajunge! Directorul îndată ar grăbi la telefon, s-ar închina adânc, căci aşa o 
face, când vorbeşte, prin telefon, cu autorităţile din Cernăuţi şi, apoi, îndată 
ar da ucaz să se vorbească ruseşte în gimnaziu. Aşa o figură este directorul 
actual! Vai de gimnaziul din Suceava! Dacă va merge aşa mai departe, se 
duce de râpă! Aici e o pildă eclatantă pentru ceea ce înseamnă o conducere 
rea. Cine nu ştie conduce să nu se prindă la aşa un lucru plin de răspundere! 
„Qui episcopatum desiderat, bonum opus desiderat”, zice Sfântul Apostol 
Paul, dar el nu-şi gândeşte, sub „episcopat”, o sinecură cu multă cinste, 
multe parale şi puţină muncă, ci un oficiu greu, plin de răspundere, care cere 
o muncă uriaşă, curaj, prudenţă, cumpătare, pe scurt — toate virtuțile pe care 
trebuie să le aibă un general iscusit! 

Directorul din Suceava a ajuns la acel „episcopat”; bine, deci, că şi-a 
satisfăcut ambiţiei sale! Acum, însă, dacă este el un om conştiincios, trebuie 
să purceadă astfel: sau cu mână de fier să prindă cârma gimnaziului şi să-l 
aducă la acea înflorire, în care era sub Ştefan de Repta sau, dacă vede că are 
mâini de ceară, să lase cârma altuia mai destoinic, să grăbească la telefon, să 
se închine adânc şi să vorbească spre Cernăuţi: „Domnilor, văd că nu pot, văd 
că nu merge; deci, având eu, acuma, anii de serviciu pe deplin, vă rog să-mi 
daţi pensia cuvenită şi să vă căutaţi pe altul!”. Dacă directorul are numai un 
pic de simţ al onoarei în sine, aşteptăm că el aceasta va face-o, cât de curând, 

şi aşa îşi va salva cinstea înaintea lumii şi va rămâne, şi mai departe, acel 

Sfârşesc cu cuvintele: Dumnezeu să-l ierte pe Vichenti Greciuc şi să 
dea ca el să nu fi căzut degeaba ca jertfă! / Cornelius a Lapide (Românul, 
Anul II, Nr. 8, miercuri 11/24 ianuarie 1912). 


* 


Tragedia din Suceava. Nu spusesem cândva că Suceava a devenit, 
de un timp, celebră? Mai ales aşa va şti întreaga lume că există, şi acolo, un 
liceu român. Niciodată, de când există acest institut, nu s-au petrecut fapte de 
necrezut, ca în anul acesta. Recapitulăm: Greva abiturienţilor, uniformizarea 
elevilor şi atentatul unui elev. Ca fulgerul s-a răspândit, pretutindeni, groaz- 
nica întâmplare. Ziarele cotidiane nu mai sfârşesc cu interviurile şi detaliile 
corespondenţilor lor. Dar, îndeosebi, domneşte în Suceava o panică deosebită, 
din cauza accidentului petrecut cu câteva zile înainte. 

E vorba de elevul de liceu al clasei a V-a, Vichenti Greciuc, care a 
tras cinci focuri de revolver asupra profesorului său de matematică, Grigori 
Mocrenschi, în clasă, în prezenţa colegilor săi, şi s-a sinucis, apoi. În jurul 
acestei întâmplări nemaipomenite, s-au născut legende întregi. După infor- 
maţii pozitive, primite din sursă sigură, s-au petrecut lucrurile astfel: de la 12, 
la 1, erau matematicile, în clasa a V-a. Profesorul cu pricina intrase, imediat 
după semnul clopoţelului, înlăuntru. Îndată părăsi silitorul elev Greciuc, cu 
învoirea profesorului său, clasa. După câteva minute, se întoarse, cu un plic 
în mână, pe care-l dădu profesorului, ca din partea dirigintelui clasei. Pe 
când desfăcea profesorul Mocrenschi plicul, scoase Greciuc, din buzunar, 
revolverul şi ţinti asupra profesorului, care se afla la depărtare de câţiva paşi. 
Dintre cele cinci împuşcături, nimeriră pe profesor una în mâna stângă, iar 
alta, în umărul stâng. Un plumb se opri în carnetul din partea inimii, iar altul, 
în fierul de la brăţele. Al cincilea foc nu avu nici un efect. Numai prin minune 
a scăpat, deci, profesorul cu viaţă, reuşind să iasă, în grabă, pe uşă. 

A urmat încă o detunătură de revolver şi Greciuc zăcea într-un lac de 
sânge. Ultimele sale cuvinte au fost: „Ora răsplătirii a sosit”. Imediat, s-a 
înştiințat poliția, consiliul şcolar, tribunalul şi prefectura. Din partea aces- 
tor autorităţi au început cercetările cele mai riguroase contra profesorului 
Mocrenschi, fiind ascultați profesori şi elevii. Cauza acestui atentat pare să 
fi fost stricteţea exagerată a profesorului faţă de elevii săi. Greciuc, fiul unei 
văduve din Mitoc (districtul Suceava), era un băiat sârguincios şi foarte plăcut 
colegilor săi. Corpul defunctului a fost înmormântat în satul său natal, până 
unde l-au însoţit mulţi studenţi. Dormi în pace, fiu al cruntei soarte! 

Ca şi în anii trecuţi, s-a săvârşit, şi acum, sfinţirea apelor, cu mare pom- 
pă, în Cernăuţi. După serviciul divin, celebrat de Excelenţa Sa mitropolitul dr. 
Vladimir de Repta, împreună cu clerul mitropolitan, s-a format o impozantă 
procesiune, care s-a dus la locul sfințirii. Era ger cumplit afară, dar pe stradă 
se mişca multă lume. Trei coruri au cântat imnuri religioase, atât la mers, cât 
şi la întors. Şi de astă dată, am admirat vioiciunea mitropolitului, care, deşi 
a trecut de 70 de ani, păşeşte bărbăteste, ca un bărbat căruia bătrâneţa nu-i 
pregăteşte nici o greutate. Nu e lucru uşor de a sta, jumătate de zi, în picioare. 

Contele de Meran, care a sosit în Cernăuţi, a asistat şi dânsul la serbare. 
Desigur că-i vor fi părut curioase datinile noastre. Dânsul era obişnuit să vadă 
cortegii compuse din germani blonzi, din pitorescul Tirol. 


* 


Adeseori, s-au plâns foile bucovinene despre faptul cum ştie „Tribuna” 
să informeze publicul cetitor. Mai ales, din Bucovina primeşte, pe lângă unele 
corespondențe bune, şi lucruri oribile. Nu ştii cine poartă vina. Respectivul 
corespondent, care nu-şi face datoria conştiincios, sau redactorul, care nu-şi 
dă seama de ceea ce se scrie în ziarul său. Citind unele lucruri, izbucneşte în 
hohote de râs, fiiindcă nu corespund realităţii. Citesc, de exemplu, în numărul 
4, pagina 7, următoarea notiţă: 


„Atentatul unui elev. Din Suceava, se telegrafiază ziarelor ungureşti 
că un elev de pe clasa a V-a gimnazială (admiraţi frumoasa şi plastica limbii 
literare! Aşa-i că-i zice bine? —Nota Autorului), cu numele Gorcim (numele 
nu importă; faptul ca atare e însemnat. Să-i zicem, însă, greşeală de tipar — N. 
A.) a împuşcat asupra prof. de matematici (trebuie să fi fost un savant, dacă 
era profesorul unor matematici. E, orişicum, o deosebire între matematice 
şi „matematici”. Nu? — N. A.) Makusaski (Dar asta ce o fi? Fie greşeală de 
tipar! — N. Aut.), care a tratat rău cu el (Se vede că s-au sfădit matematicii 
între olaltă-— N. A.). Pe urmă s-a sinucis. Profesorul a murit şi el în spital (Dar 
dacă trăieşte poate? — N. Aut.). 

S-a terminat cu toate. Despre negrii din Africa s-ar scrie mai bine şi 
mai exact, decât despre fraţii din Bucovina. Comparaţi lucrurile din fruntea 
corespondenţei, expuse de mine, cu fantastica notiţă a „Tribunei” şi cred că 
nu va îndrăzni nimeni să-mi arunce vreun cuvânt greu în faţă. Rog, pe viitor, 
pe „Iribuna” să redacteze mai precis ştirile din Bucovina. Atâta, pentru cei 
ce iubesc adevărul (Românul, Anul II, Nr. 10, miercuri 13/26 ianuarie 1912). 

lei 


1912: Noul şef al Bucovinei. Citim, în ziarul „Viaţa Nouă” din Cer- 
năuţi, că Majestatea Sa Monarhul a numit pe contele dr. Rudolf de Meran şef 
al Bucovinei. Contele dr. Rudof de Meran s-a născut la Graz, în 9 decembrie 
1872, şi este fiul contelui Franz de Meran, care era fiul arhiducelui loan, 
frate al împăratului Franz, bunicul Majestății Sale Împăratului. Străbunicul 
comun a fost împăratul Leopold al II-lea, fiul împărătesei Maria Theresia. 
Arhiducele loan luase, în 1827, în căsătorie morganatică pe fiica maestrului 
poştal Plochl. Ea a primit, în 1834, rangul de baroneasă, iar în 1844, rangul 
de contesă de Meran. Contele dr. Rudolf de Meran a servit la guvernul din 
Innsbruck, apoi din Briin, în 1900 a devenit vice-secretar în ministeriul de 
interne, în 1904, prefect la Judenburg, de unde a trecut, la 1908, consilier al 
locotenenței din Tirol, apoi şefal prefecturii din Bregenz. EI nu este căsătorit 
(Românul, Anul II, Nr. 3, miercuri 4/17 ianuarie 1912). 


lei 


1912. Prima victimă a gerului. Şezătoarea literar-muzicală a Ca- 
binetului „Stânca” din Roşa. Moartea arhimandritului mitrofor Calinescu. 
S-a înăsprit vremea. De un timp, încoace, gerul ţine întruna. Argintul viu din 
termometru circulă, de la 18, până la 22, şi retur. Dar totuşi, e astel mai bine 
ca înainte, când negura şi noroiul te opreau să stai în casă. Acuma, măcar ştii 
că e iarnă... ă 

II cunoşteau toţi. Era un oaspe cunoscut al tuturor cafenelelor. ÎI în- 
tâlneai veşnic râzând şi-ţi cerea numai un ban: „Nur einen Heller bitte ich!”, 
era vorba lui. Cine era acest curios om? Un nebun, care nu făcea nimănui 
nimica. Un om, care nu avea a face cu nimeni. Locuinţa sa era întreg oraşul. 
Rude nici nu ştiu de o fi având. Orişicum, era un tip caracteristic al capitalei 
acel Saviatkowski, care înnebunise, după ce studiase tehnica. Frigul l-a oprit, 
însă, acum, din calea pribegiei sale, căutându-i, undeva, departe, un loc liniştit 
pentru veşnicul repaos. Duminecă, am întâlnit conductul funebru. După dric, 
păşeau atâţia, să însoţească la veşnică odihnă pe nebunul Cernăuţiului. Și o 
spun, fără exagerare, că mulţi oameni cuminţi nu vor avea parte de astfel de 
înmormântare. 

* 

Roşa e una din suburbiile Cernăuţiului, în care avem o populaţie nu- 
meroasă românească. În acest colţ n-au pătruns încă rutenii. Ne bucură mult 
faptul că această suburbie şi-a păstrat, în mare parte, caracterul său românesc. 
Numai în privinţa portului s-au făcut, în cursul timpului, unele modificări, care 

l-au schimbat. În Roşa, ce-i drept, s-a dezvoltat, de către unii bărbaţi energici şi 
cu tragere de inimă pentru neamul lor, o activitate destul de rodnică. Amintesc 
de neobositul deputat Scarlat Modest, care, veşnic cu carnetul colectelor în 
mână, a devenit spaima tuturor intelectualilor. Nimeni nu scăpa din mâinile 
sale, până ce nu-şi dădea obolul său pentru Casa Naţională din Roşa. Numai 
prin stăruința sa, de a face din Roşa o fortăreață puternică a românismului din 
Cernăuţiul ameninţat de puhoiul străin, s-au colectat peste 50.000 coroane, 
menite pentru ridicarea unei Case Naţionale. 

Aproape în fiecare duminică, se dau acolo petreceri poporale, care aduc 
un folos material vădit. Anul trecut, a dat chiar corul plugarilor din Roşa un 
concert minunat, într-una dintre cele mai mari săli ale Cernăuţiului. Reuşita 
a fost frumoasă. De aceea, nu ne-a cuprins nici o mirare, când s-a dat, şi anul 
acesta, o şezătoare muzical-literară. Nu a fost cine ştie ce producţie artistică. 
A fost atâta cât ne poate oferi un cabinet de lectură de la sat. Domnul George 
Tofan a ţinut o entuziastă conferință, după care au urmat mai multe cântece, 
executate de corul cabinetului. Un moşneag, cu plete argintii, vestit în Roşa 
pentru minunatele sale poveşti, a dus publicul asistent prin codrii fermecaţi, 
la feţi/frumoşi etc. Un flăcău din sat a cântat, pe vioară, câteva cântece, care 
au stârnit devărată admiraţie. Atâta-i tot. Ne bucurăm, însă, mult, văzând că a 
pătruns un curent de regenerare în suburbiile Cernăuţului. Ar face bine şi acei 
români, cărora le place să se laude că luptă pentru cauza noastră națională, 
să facă act de prezenţă pe la aceste petreceri, concerte şi şezători, aranjate de 
cabinetul de lectură. N-ar trebui să le pară deloc lucru de prisos. Apelăm la 
sentimentul lor şi doresc să nu mai văd sălă deşerte. 


* 


Tocmai când închei această corespondenţă, primesc dureroasa veste că 
arhimandritul mitrofor dr. Miron Calinescu a trecut la cele eterne. Prin moartea 
sa, neamul şi biserica pierd un reazem tare. Chestia bisericească va deveni, 
deci, foarte acută, căci rutenii aspiră la scaunul mitropolitan (Românul, Anul 
II, Nr. 11, miercuri 14/27 ianuarie 1912). 


Iei 


1912: Un nou ziar. Doi morţi vii. Era firesc să ne trezim, de sfintele 
sărbători, cu nişte lucruri noi. Mai ales acum, iarna, când se adună câţiva to- 
varăşi de idei, la o măsuţă singuratecă de cafenea, şi pun câte verzi şi uscate 
la cale, se întâmplă multe evenimente. Din Bucureşti ne sosesc, adeseori, 
reviste literare, în jurul cărora se grupează câţiva literați, pe care i-a unit 
entuziasmul unei clipe înălțătoare. Isteţimea şi îndrăzneala lor e înăbuşită, 
după apariţia celor dintâi numere de greutăţi materiale... Suntem deprinşi cu 

astfel de surprize, care fac mult zgomot în jurul lor, la început, şi amuţesc 
fără vreme. De aceea, nu m-a uimit deloc faptul când am primit, de Crăciun, 
primul număr din „Viaţa Nouă”, organ naţional politic, care apare la Cernăuţi. 

Cine nu a avut în mână acest ziar săptămânal va crede că-i un nou organ 
de publicitate, în orice privinţă. În realitate, însă, corespunde în fond şi idei 
ziarelor naţionale, care au batjocorit, defăimat şi au murit, apoi, singure. Nu 
potprevesti viaţă lungă acestui ziar, care, pe prima pagină, unde se cuvenea să 
citim, cu litere maşcate, noul program de muncă, susţinută de bărbaţii grupaţi 
în jurul „Vieţii Noi”, are numai invective la adresa partidului democrat. Nu 
voi încerca, la locul acesta, de a apăra partidul democrat din Bucovina, care 
are scăderile sale. Dar voi să relev punctul de vedere al mai multor români 
de bine, doritori de pace şi de muncă cinstită, din această ţară. Avem lipsă de 
un ziar bine şi independent redactat, care să informeze publicul cititor despre 
starea lucrurilor de la noi şi din ţările locuite de români. Ziarul să fie citit de 
toţi, cu aceeaşi iubire şi dragoste, nu numai de un cerc restrâns de aderenți, 
cărora le fac atât de bine frazele îngâmfate şi înjurăturile triviale. 

„Viaţa Nouă” nu păşeşte cu un program, care ar putea satisface, pe de- 
plin, întreaga opinie publică. Până acum, atâta. Vom reveni, dacă ziarul acesta 
şi-ar schimba direcția. „Cine a îndrăgit străinii / Mânca-iar inima cânii!”, a 
scris şi simțit Eminescu. Vor fi mulți români (şi trebuie să adaug, în orice caz, 
naţionalişti intransigenţi) care, deşi cunosc poeziile genialului poct, se sărută 
în bot cu străinii. Au şi acei străini ceva misterios şi atrăgător pentru oamenii 
pierduţi şi trecuţi de-a binelea în tabăra internaţională. Ce să-şi mai bată şi 
dânşii mult capul cu problemele şi durerile neamului! Nu vor fi doară toți 
politiciani sau oameni cu interes pentru mişcările noastre naţionale! Dânşii 
au visuri mai mari: să trăiască cu toţii frățeşte, căci e şi în folosul lor propriu. 
Ce face şi zice națiunea li-i indiferent. 

E un simpton foarte curios cum de se întâmplă, de un timp, încoace, 
atâtea năsdrăvânii în Suceava. A deplasat, într-adevăr, mult de la însemnătatea 
sa politică şi culturală vechea capitală a voevozilor moldoveni. Mi-a ajuns în 
mână un cotidian local (se înţelege, iudeo-german), în care am aflat, la noti- 
țele mărunte, că renumitul cvartet din Suceava a excelat, în preseara anului 
nou german. Şi, mă rog, ştiţi cine sunt în celebrul cvartet? Doi români şi doi 
străini. În privinţa asta, s-a mai scris, o dată. Când şi unde anume, nu ştiu. 
Dar numele domnilor lerimievici şi Sorocean sunt cunoscute, ale celorlalți 
doi străini nu impoartă. Nici nu m-a surprins mult această întâmplare, această 
izbândă a cvartetului tămâiat de către Moriţii gazetelor evreieşti. Poate n-aş 
fi scris nimica, în privinţa asta, dar nu mă simt împăcat cu conştiinţa mea ca 
unele fapte, ca unele purtări meschine să nu fie taxate după merit. Mult n-am 
scoposit prin aceasta. Respectivii domni vor citi, poate, aceste rânduri şi parcă-i 
aud zicând, cu un aer grav şi nepăsător: „Zică lumea ce a vrea. Noi ştim ale 

noastre”. Aveţi dreptate, adaug eu. Nume bun şi cinstit nu aţi avut şi nici nu 
veţi avea. Nu pierdeţi, deci, nimica. La revedere şi pe altădată! (Românul, 
Anul II, Nr. 4, joi 5/18 ianuarie 1912). 


IX 


1913: Criza bisericească din Bucovina. Într-o scurtă notiță, am 
remarcat şi noi criza de care suferă biserica ortodoxă română din Bucovina. 
Am spus că rutenii au provocat, acum, lupta pe faţă în biserică şi intenţionează 
să pună mâna pe cârja mitropolitană şi, prin ea, pe toate fondurile şi averile 
bisericii româneşti din Bucovina. Ruteanul Manastersky a fost numit arhi- 
mandrit cu scaun şi, astfel, e numai o chestie de timp, până îl vom vedea şi 
mitropolit, în Cernăuţi, şi cap văzut al bisericii ortodoxe naționale româneşti. 

Decadenţa la care a ajuns, prin aceasta, biserica românească din 
Bucovina €, pentru marele public, neexplicabilă, căci doar Biserica bucovi- 
neană e curat românească şi fondurile, din care se susţin aşezâmintele ei şi 
se salarizează preoţii, sunt averile mănăstirești de pe vremuri, avere aşadar 
curat românească. 

Cum, însă, în Austria politica pan-germană a dat faliment, pe întreagă 
linia, politicianismul vienez a căutat alt reazem pentru scopurile sale şi l-a 
aflat în vechiul sistem de guvernare: Divide et impera. Asupra românilor din 
Bucovina, deci, a slobozit puhoiul rutean şi jidovesc, care, apoi, au distrus nu 
numai economiceşte pe românii de acolo, dar au corupt moralul public şi au 
împestrițat ţara, încât cu greu vei mai cunoaşte, în heloţii de azi, pe mândrii 
viteji ai lui Ştefan cel Mare, de odinioară. Pe tema omogenității confesionale, 
s-au vârât, între zidurile bisericii ortodoxe româneşti, rutenii şi, îndată ce s-au 
văzut în număr corespunzător acolo, au pretins drepturi şi şi-au cerut partea 
lor, în administraţie şi la averea bisericească. Românii au pierdut tot mai 
mult terenul de subt picioare, au cedat mereu rutenilor, până ce, azi, au ajuns 
aceia în situaţie ca să pună piciorul pe grumazul lor şi manile pe fondurile şi 
averile bisericeşti româneşti. 

Politica nemţească nu s-a mărginit la aceste măsuri de corcire, ci, în 
aceeaşi vreme, a menajat pe conducătorii poporului românesc bucovinean şi 
i-a înstrăinat pe de-a-ntregul de la aspiraţiile poporului. Salarizarea preoților, 
funcţionarismul intelectualilor şi-au avut roadele lor. Astăzi, în Bucovina, nu 
este opinie publică românească şi nici o lovitură, cum e cea de acum, nu e 
capabilă să închege rândurile conducătorilor bucovineni. 

Imi aduc aminte că regele Carol a cercetat, acum, câţiva ani, aceste 
locuri istorice şi cu duioase tradiții, şi, între mulţi delegaţi şi onorațiori, câţi 
l-au întimpinat, a fost şi o nobilă porodiţă dintr-un vechi neam de oameni, 
un oarecare baron Mustatza. Regele Carol, înviorat de împrejurarea că are în 

faţă pe o descendență atât de nobilă românească, i-a grăit româneşte, la care 
nobilul baron a rămas detot neplăcut atins, apoi a zis: „Majestăt, wir sind hier 
deutsch erzogen — Maiestate, noi suntem, aici, crescuţi nemţeşte”. 

Aceste elocvente vorbe ale baronului Mustaţă se pot aplica la întreagă 
inteligenţa românească bucovineană, afară de unele cuvioase excepţii, se poate 
zice că e nemţită cu desăvârşire. Doar nicăieri nu a fost atât de dezastruoasă, 
pentru intelectualii unui popor, cultura germană, ca la românii din Bucovina. 
Cei mai independenţi materialiceşte, dacă mai ştiu româneşte, în sentiment 
şi aspirații sunt deutsch gesinnt, ceilalți, în slujbe de stat şi provinciale fiind, 
sunt cu atât mai mult înstrăinaţi. Iar clerul bucovinean îşi păstrează graiul 
cel mult pentru altarul, de pe urma căruia trăieşte, încolo, e înstrăinat şi el şi 
îi place să facă paradă cu cultura şi cunoştinţele lui germane. Viaţa de stat, 
slujbele şi lefurile, dotaţia deosebită a clerului, aşadar, şi-au avut efectele lor, 
în cursul vremii. Inteligența şi clerul bucovinean român s-au despărţit definitiv 
de poporul ce rămase, cu sufletul, averea, aspiraţiile sale, pradă străinilor. Între 
astfel de împrejurări, guvernul din Viena şi locotenenţa din Cernăuţi îşi făceau 
mendrele cum voiau. A trebuit o mare doză de indolenţă şi o totală inconştienţă 
ori reacredință, ca să-ți creşti pe cap, în biserica proprie, cu banul şi bunurile 
tale, pe rutenii venituri pe titlul că sunt ortodocşi şi ei. Numai o turmă total 
aservită a putut privi, cu mâinile încrucişate, la guvernul din Viena, cum vâra, 
unul, după altul, pe ruteni în fortărețele naţionale ale poporului din Bucovina. 

In acest hal a ajuns, acum, bisesica ortodoxă naţională din Bucovina. 
De naţională ce e, mai trăim să vedem cum rutenizează în masă pe românii 
bucovineni, prin şcoală şi biserică, cu ajutorul fondurilor religionare româ- 
neşti. Şi, pe urma acestei lovituri, nici nu vedem pornindu-se aceea grandi- 
oasă protestare, care cel puţin să rămână ca document a unei conştiinţe clare 
naţionale. Intelectualii trec indiferenți pe lângă ţipătul clerului, şi parcă nici 
nu prea înţeleg la ce strigă, când este dotat atât de bine. 

Iar poporul de rând îşi face cursul obişnuit al acestei scurte vieţi pă- 
mântene. Părăsit de intelectuali, cercetat, numai strict în cadrele slujbei, de 
preoţi, înşelat de jidani şi dezmoştenit de ruteni, el nu multe mai are ce căuta 
pe acest pământ. 

Când guvernul vienez atât de puţin a taxat valoarea poporului româ- 
nesc din Bucovina, încât s-a pretat la astfel de dispoziţii, nu e greu de ghicit 
că vor urma alte surprinderi, şi mai dureroase pentru românii de acolo. Batăr 
dacă acestea ar trezi opinia publică bucovineană la cruda realitate, ca să vadă 
limpede cât plăteşte dragostea străinului! 

Şi e pentru întreg neamul românesc o mare învăţătură, că cel ce se 
reazemă pe străin, pe umbră se reazemă. Nu vom căpăta, niciodată, nimic de 
la stăpânitori, nici favoruri, nici drepturi, nici apărare, ci toţi se vor năzui să 
ne destrame, să ne spargă rândurile, să ne vulnerabilizeze, unde suntem mai 

slabi. Singura noastră mântuire, şi aici, şi în Bucovina, şi aiurea, e constiiința 
limpede a unei mari datorii, de ane strânge rândurile şi a ne cunoaşte interesele. 

Nu cel slab, dezolat, ticăloşit, dezmoştenit şi vândut va fi respectat, 
cândva, în viaţa de stat, ci cel puternic, bine organizat, conştient şi disciplinat. 

Aceste calicative i-au lipsit, până acum, clerului şi inteligenţei din 
Bucovina. Numirea lui Manastersky îi va readuce la realitate şi vor căuta să 
se incopcieze de popor şi aspiraţiile aceluia ca, prin el, să devină puternici 
şi capabili a-şi apăra legea şi moşia (Unirea, Anul XXIII, Nr. 109, marți 28 
octombrie 1913). 


Iei 


1914-1918: Cronologie bucovineană: „Peste câteva zile, trebuiră să 
plece! La hotare se arătaseră numeroase trupe ruseşti. Din cer cădea o bură 
subțire, încât abia îi mai puteai distinge în lumina becurilor electrice. Erau 
împodobiţi cu garoafe roşii şi cu verdeață la chipiuri. Lumea de pe trotuare 
le făcea ovaţii... Iar neştiutorii de ei cântau la comandă: 

- Hai cu Domnul sfântul, 

Haidem peste Prut, 

Să luăm pământul 

Care l-am avut!...“ 

(lon Grămadă, Junimea literară, nr. 1-3/1923). 


* 


28 iunie 1914, Sarajevo: „arhiducele Francisc Ferdinand, moştenitorul 
tronului austriac, împreună cu soția sa Sofia, fu ucis la Sarajevo de tânărul 
sârb Gavrilo Princip” (Bălan, p. 11). 


23 iulie 1914, Viena: „La Viena se pregăti ultimatumul care fu predat 
Serbiei” (Bălan, p. 12). 


28 iulie 1914: „Austria declară război Serbiei” (Bălan, p. 12); „un 
număr mare de cetăţeni aranjă o demonstraţie patriotică în faţa palatului 
guvernamental de la Cernăuţi” (Bălan, p. 13); „în urma tuturor veni biserica 
şi împrăştie blagoslovenie” (Bălan, p. 14). 

29 iulie 1914, Viena: Mobilizare generală (La Grande Guerre, IL, p.9). 

30 iulie 1914, Petrograd: Mobilizare generală (La Grande Guerre, 
II, p. 11). 

24 iulie / 6 august 1914, ora 18, Viena: Austria declară război Rusiei 
(La Grande Guerre, LL, p. 59). 


5 august 1914, Bucovina: „De-a lungul hotarului Basarabiei, între 
Prut şi Nistru, paza graniţei căzu în seama jandarmilor. În acest sector, ma1o- 
rul Fischer strânse, în seara zilei de 5 august 1914, un număr de aproape 50 
jandarmi, 600 milițieni pedeştri şi vreo 80 de călăreți” (Bălan, p. 18). 


6 august 1914: „Austria se afla în stare de război şi cu Rusia” (Bălan, 
p. 12); „primele patrule austriece trecură hotarul în Basarabia, străduindu-se să 
ocupe locurile strategice, situate de-a lungul frontierei. S-au angajat, cu acest 
prilej, mici conflicte cu armata rusă la Blamuca, Calincăuţi şi Răchitna. În 
Noua Suliţă (rusească —n. n), patrulele austriece întâmpinară o rezistenţă mai 
mare, reuşind, după mari sforţări, să ocupe această localitate” (Bălan, p. 18). 


11 august 1914: Regimentul de Infanterie nr. 41 „Arhiducelui Eugen”, 
format numai din bucovineni, părăseşte Cernăuţi, botezul de sânge primindu-l 
în Husiatin-ul rusesc. 


20 august 1914: „Cele dintâi unităţi militare ruseşti se puseră în miş- 
care, alungând cu uşurinţă patrulele austriece aflate pe teritoriul basarabean” 
(Bălan, p. 19). 


23 august 1914: „Prima luptă, lângă satul bucovinean Rarance” (Bălan, 
p. 19), în care Regimentul de Infanterie nr. 41 „Arhiducelui Eugen”, împreună 
cu bravii glotaşi bucovineni îi bătură pe ruşi şi-i siliră să se retragă, prin Noua 
Suliţă, pe teritoriul rusesc, şi cuceri patru mitraliere, făcând mulţi prizonieri. 
Comandantul regimentului era colonelul Meyerhofer (Viaţa Nouă, IV, nr. 161). 


29 august 1914: „Ruşii atacă din nou, pornind, de astă-dată, din 
Basarabia, în Bucovina, în sectorul între Prut şi Nistru, în patru coloane pa- 
ralele. Jandarmii, ca şi milițienii austrieci, neputând rezista, s-a retras parte 
în munţii Galiției, parte în sudul Bucovinei” (Bălan, p. 19); maiorul Fischer, 
comandantul jandarmilor, preluă comanda militară în Bucovina. 


2 septembrie 1914: „Armata rusă se afla concentrată în faţa oraşului 
Cernăuţi, pe malul stâng al Prutului”; „la ora 6, seara, armata rusă a ocupat 
oraşul Cernăuţi” (Bălan, p. 19). 


8 septembrie 1914, Petrograd: „Dezertorii din armatele austriece 
(înfrânte în Galiţia, după asediul Lembergului — n. n.) relatează că pierderile 

Austriei au fost enorme. Numeroase regimente au fost decimate. Austriecii 
se tem de o revoltă împotriva jugului lor în Bucovina” (La Grande Guerre, 
III, p. 46). 


_ 15 septembrie 1914, Cernăuţi: „S-a inaugurat o administraţie civilă. 
In fruntea ei fu pus camer-iunkerul Simeon Evreinov. Ajutorul şi informato- 
rul său a fost Alexei Gerowski”; „în fruntea Primăriei de Cernăuţi ajunsese 
avocatul român Temistocle Bocance” (Bălan, p. 20). 


15 septembrie 1914, Cernăuţi: Au fost arestaţi şi duşi în Siberia, 
la Naremski Kraj, de unde s-au întors, fiind primiţi ca nişte adevăraţi eroi, 
după mai bine de un an, baronul Nico Flondor, consilierul aulic Bazil Ritter 
de Duzinkiewicz, fost locţiitor al guvernatorului, primarul oraşului, Dr. Salo 
Weisselberger, deputatul ucrainean Nicolai Spenul, procurorul Tribunalului 
din Cernăuţi Dr. Norbert Lazarus şi avocatul Dr. Filip Menzel, redactorul zi- 
arului cernăuţean „Bukowiner Allgemeine Zeitung” (Viaţă Nouă, IV, nr. 167). 


16 septembrie 1914, Petrograd: „În Bucovina. Am aflat că, la Cernăuţi, 
portretele nu Franz Josef nu mai sunt expuse în birourile oficiale şi în cafenele. 
Toate comunicatele autorităţilor ruse sunt făcute în limbile rusă şi română. 
Ziarele româneşti scot în evidenţă necesitatea de a prezenta Parlamentului 
chestiunea trimiterii de trupe în Bucovina şi în Transilvania, spunând că a venit 
clipa recunoaşterii neutralității, până când copiii românilor nu vor putea să-şi 
acuze părinţii de trădare. O caldă manifestaţie a avut loc în onoarea ţarului 
Rusiei” (La Grande Guerre, IL, p. 108). 


21 octombrie 1914: Austriecii recuceresc Cernăuţi. 


20 noiembrie 1914: Românul Aurel Onciul şi ruteanul Nicolai Vasilo 
adună la Vijniţa voluntarii bucovineni, numiţi „legionari”, printre aceştia 
numărându-se 50 din Mareniţa, 45 din Moldova-Suliţa, 54 din Șipotele 
Sucevei, 90 din Putila, 73 din Plosca, 100 din Rostoki, 82 din Serghieni, 48 
din Lăpuşna, 100 din Dicheniţ, 50 din Berchişeşti şi Corlata, 100 din Valea 
Seacă şi Capu Câmpului, 50 din Solca, 20 din Cacica, 50 din Drăgoieşti şi 
Măzănăieşti, 44 din Gura Humorului, 56 din Mănăstirea Humorului, 50 din 
Tlişeşti, 103 din Capu Codrului şi 8 din Vatra Dornei, românii fiind aduşi la 
Câmpulung. 


22 octombrie 1914, Viena: „Avanposturile noastre au sosit la Cernăuţi” 
(La Grande Guerre, V, p. 68). 

22 octombrie 1914, Viena: „Ofensiva noastră în Bucovina a atins 
Siretul Mare” (La Grande Guerre, V, p. 68). 


22 noiembrie 1914: Trenurile de Vatra Dornei, Straja şi Cernăuţi aduc, 
la Suceava, 2.000 de ţărani, convocați de Aurel Onciul, din curtea mănăstirii 
Sfântului loan cel Nou, cer intrarea României în război de partea Austriei. 


25 noiembrie 1914: Ofensiva rusească asupra Bucovinei începe cu 
un schimb de focuri violent între patrulele ruseşti şi austriece. 


26 noiembrie 1914: Sprijinite de un baraj de artilerie, trupele ruseşti au 
trecut Prutul, ocupând poziţii pe malul drept. Austriecii părăsesc Cernăuţii şi 
se retrag spre Franzenthal, iar de acolo, spre Sadagura, iar românii cernăuţeni 
organizează un consiliu comunal, condus de avocatul Constantin Hostiuc. 


27 noiembrie 1914: Trupele ruseşti ale colonelului Sechin ocupă 
Cernăuţii, numindu-l comandant al oraşului pe căpitanul Astahov. 


1 decembrie 1914, Cernăuţi: Simion Evreinov revine în Cernăuţi, 
împreună cu Alexei Gerowski şi Temistocle Bocance, preluând conducerea 
civilă a Bucovinei, prefect al poliţiei este numit Crijanovschi. „Guvernatorul 
rusesc al Bucovinei a numit pe d. Dr. Hoştiuc, fruntaş român din Cernăuţi, 
primar al oraşului Cernăuţi” (Românul, nr. 265), au fost stabilite garnizoanele 
şi patrulele — cele mai multe, pe drumul dintre Zurin şi Cernăuţi. 


1 decembrie 1914: Peste zece mii de cernăuţeni se aflau în Suceava 
şi în Iţcani, aşteptând, de la Bucureşti, permisiunea telegrafică de a intra în 
România. 


2 decembrie 1914, Câmpulung: „Legionarii” depun jurământul în 
faţa colonelului Eduard Fischer, în piaţa oraşului, care, pe atunci, se numea 
„Francisc losif”. 


11 decembrie 1914: După ce-i bătuseră pe imperiali la Rarancea, 
ruşii re-ocupau Cernăuţii. „De aici, ruşii au înaintat pe teritoriul cuprins între 
râurile Prut, Ceremuş şi Siret, concentrându-se, în mase considerabile, pe 
malul Prutului, la Zalaucea, în drept cu oraşul Sniatin, şi pe malul Siretului, 
la Berhomet şi Hliboca” (Viaţa Nouă, UL, nr. 151). 


13 decembrie 1914, Viena: „În general, trupele noastre şi înălțimile, 
şi în Bucovina, pe linia văii Sucevei.” (La Grande Guerre, IX, p. 106). 

15 decembrie 1914: Ruşii ajung la Cârlibaba, năvălind din nord, şi se 
pregătesc să dea piept cu sutele de milițieni austrieci din poziţiile fortificate. 


30 decembrie 1914: La Vatra Dornei soseşte Arhiducele Moştenitor 
Carol Francisc Iosif, pentru a primi raportul guvernatorului conte de Meran 
şi a colonelului Eduard Fischer. 


31 decembrie 1914: Lupte încrâncenate la Storojineţ şi Rădăuți. 


* 


1 ianuarie 1915, Viena: „Luptele în Carpaţi şi în Bucovina continuă. 
Nu s-a semnalat, ieri, nici o schimbare a situaţiei (La Grande Guerre, XI, p. 5). 


1 ianuarie 1915, Petrograd: „În Bucovina, noi am ocupat, după lupte, 
Storojineţ şi Rădăuţi, unde am făcut mulți prizonieri” (La Grande Guerre, 
XI, p. 8). 


1 ianuarie 1915, după-amiază: „Primele patrule ruseşti şi-au făcut 
intrarea în Suceava, venind din direcţia Hatna şi luând drumul spre satele 
Costâna şi Mihoveni. În urma patrulelor, trupele ruseşti au cantonat în pădurea 
Costâna”, iar sucevenii şi ițcănenii s-au refugiat în Burdujeni. O companie de 
„legionari” şi un pluton de jandarmi pleacă, din Câmpulung, să apere Gura 
Humorului şi Ilişeşti, unei altei companii de „legionari” revenindu-i misiunea 
de a apăra Frasin, Frumosu şi Argel. 


2 ianuarie 1915, pe la orele 14: 300 de ruşii colonelului Bacunin 
au intrat în Suceava, ocupând oraşul. La pichetele de grăniceri ruse au fost 
instalaţi soldaţi basarabeni, care, „aflând că este teritoriul românesc, au salu- 
tat, retrăgându-se”. „Suceava a fost predată comandantului trupelor ruseşti 
la ora 4, de locţiitorul primarului, Voronca, care a ieşit în pragul primăriei 
cu un steag alb. Un număr de soldaţi şi un ofiţer rus au preluat, de îndată, 
primăria” (Adevărul, 27, nr. 9980). Ulterior, comandant al oraşului a fost 
maiorul Alexei Zadorin. Satele din josul Sucevei, cuprinse în colţul ce intră 
în pământul României, ca Lisaura, Tişăiţi, Bosanci, Udeşti, Chilişeni, n-au 
fost cercetate de cazaci. 


3 ianuarie 1915, Petrograd: „Ofensiva noastră în Bucovina continuă” 
(La Grande Guerre, XI, p. 16). 


4 ianuarie 1915, Petrograd: „În extremitatea aripii noastre stângi, 

trupele noastre, care au traversat toată Bucovina, a ocupat oraşul Suceava, la 
aa 


distanţă de o verstă de frontiera austro-ungară” (La Grande Guerre, XI, p.20). 


Gianuarie 1915, Petrograd: „În Bucovina, ofensiva noastră continuă. 
Am ocupat Șipot-Kameral, la sud de Seletin, şi Ilişeşti (la sud-est de Suceava). 
La 3 ianuarie, am luat Clit şi Cacica, situate pe drumul Gura Humorului. La 4 
ianuarie, am ocupat, după o luptă, Gura Humorului şi Bucşoaia. Aceste două 
puncte sunt situate pe o excelentă cale, care duce în Transilvania, traversând 
Bucovina” (La Grande Guerre, XI, p. 26). 


7 ianuarie 1915, Viena: „Trupele de avangardă, aflate în avangarda 
Carpaţilor Bucovinei de sud, au fost mutate mai aproape de trupele inamice 
superioare” (La Grande Guerre, XI, p. 29). 

7 ianuarie 1915, Petrograd: „În Bucovina, ofensiva noastră continuă” 
(La Grande Guerre, XI, p. 31). 


8 ianuarie 1915, Petrograd: „În Bucovina, am ocupat, la 6 ianuarie, 
Câmpulung. In ultimele zile, trupele au parcurs, luptând, peste 120 verste, 
ajungând la lanţul de munţi de la frontiera care desparte Bucovina de Ungaria. 
În timpul acestor operaţiuni, am făcut prizonieri peste 1.000 de austrieci şi am 
capturat o bogată pradă de război” (La Grande Guerre, XI, p. 47). 


9 ianuarie 1915, Viena: „În Bucovina meridională şi în Carpaţi, nu 
au avut loc decât încăierări” (La Grande Guerre, XI, p. 50). 


10 ianuarie 1915, Viena: „Două strălucite detașamente inamice, care 
s-au apropiat de avanposturile noastre, în Bucovina, au fost dispersate cu foc 
de artileria şi mitralierele noastre” (La Grande Guerre, XI, p. 54). 


12 ianuarie 1915: Unul dintre fraţi Gerowski, locotenent în armata 
rusă, însoţit de mai mulţi ofiţeri ruşi, a vizitat, într-un automobil, Suceava, 
Ițcanii şi alte localităţi, îndreptându-se spre munte. 


14 ianuarie 1915, Viena: „În Carpaţii Orientali şi în Bucovina me- 
ridonală, s-au semnalat noi lupte de recunoaştere insignifiante” (La Grande 
Guerre, XI, p. 69). 


16 ianuarie 1915: Trupe ruse, înaintând prin Fundu Moldovei şi oco- 
lind localitatea întărită Mestecăniş, unde se aflau forţele austriece, au trecut 
muntele Colacul şi au înaintat până la Ciocăneşti. Aceste trupe erau sprijinite 

de alte două coloane, una care se îndrepta spre muntele Giumalău şi alta, spre 
Valea Putnei, formând, astfel, un front pe întinderea liniei Ciocăneşti — laco- 
beni — Valea Putnei. Austriecii s-au retras din Mestecăniş, loc puternic întărit, 
spre Iacobeni, luând poziţia în faţa frontului rusesc, pe muntele Giumalău 
— Ciocăneşti — Iacobeni — Valea Putnei. Lupte cu adevărat grele s-au dat pe 
munții Fluturica şi Tatarca, generalul austriac Pflanzer-Baltin, aducând întăriri, 
cele mai importante fiind trupele din Divizia nr. 54. În Divizia nr. 54 au fost 
înglobaţi şi legionarii ruteni, conduşi de căpitanul Iosif Weickert, şi legionarii 
români din Bucovina, conduşi de căpitanul Roman, aceşti voluntari căpătând 
statutul de militari şi scăpând, pe viitor, de pericolul de a mai fi spânzurați ca 
franctitori (Balan, p. 30). 


17 ianuarie 1915, Petrograd: „În Bucovina, trupele noastre avansează 
şi au luat cu asalt culmile Cârlibabei, la graniţa Transilvaniei şi unde este 
intersecţia şoselelor care duc la Câmpulung, în Maramureş şi la Deesz” (La 
Grande Guerre, XI, p. 86). 


17 ianuarie 1914: „Aripa stângă a trupelor ruseşti a obținut avantaje 
apreciabile asupra aripei drepte austriece, în forţă de un batalion de infanterie 
şi patru escadroane de cavalerie, provocând retragerea trupelor austriece, 
din flancul lor stâng, spre Dorna Vatra, în satele Galiceni, Calineşti şi Rusca, 
eşalonate pe malul stâng al râului Bistriţa, poziţii pregătite prealabil ca puncte 
de sprijin” (Adevărul, 28, nr. 9994). 


19 ianuarie 1915, Viena: „Aproape de Iacobeni, în Bucovina sudică, 
un atac rusesc a fost respins, cu mari pierderi pentru inamic” (La Grande 
Guerre, XI, p. 103). 


20 ianuarie 1915, Petrograd: „În Bucovina, trupele noastre avansează 
cu succes; ele au ocupat, după o luptă, satul Ciocăneşti, aflat la distanţă de 15 
verste, la nord de Vatra Dornei, unde am luat prizonieri un important număr 
de ofiţeri şi soldaţi” (La Grande Guerre, XI, p. 109). 


20 ianuarie 1915: Ruşii ajung la 6 km de Vatra Dornei, ocupând poziţii 
în Călineşti, Goliceni şi Rusca, pe Bistriţa. 


21 şi 22 ianuarie 1915: Lupte încrâncenate pe frontul de la Sunători, 
Osoi şi Zugreni, austriecii retrăgându-se în direcția munţilor dinspre Pojorâta. 


22 ianuarie 1915, Petrograd: „În Bucovina, am constatat concentrarea 
a unor considerabile forțe austriece” (La Grande Guerre, XI, p. 121). 

23 ianuarie 1915, Viena: „Atacurile repetate ale ruşilor asupra pozi- 
țiilor noastre din Bucovina sudică au încetat ieri, prin recucerirea, de către 
trupelor noastre, a Cârlibabei şi a înălțimilor care domină localitatea. Ruşii 
s-au retras cu pierderi mari. Tentativele adversarilor de a câştiga lacobenii şi 
Cârlibaba au eşuat complet” (La Grande Guerre, XI, p. 123). 


23 ianuarie 1915, Petrograd: „În Bucovina, importante forţe austri- 
ece fortifică înălțimile munţilor. În 21 ianuarie, o forță inamică, cu efectivul 
unei divizii de infanterie şi prevăzută cu artilerie, a atacat frontul în regiunea 
Cârlibaba, dar a fost respinsă. Trupele noastre şi-au păstrat pozițiile până în 
dimineaţa de 22 ianuarie. Noi am făcut 200 de prizonieri, în această luptă. 
S-au semnalat pe înălțimile Carpaţilor violente furtuni de zăpadă” (La Grande 
Guerre, XI, p. 124). 


23 şi 24 ianuarie 1915: La Iacobeni, Ciocăneşti şi Mestecani se 
dau lupte grele; prin vecinătatea Mamorniţei au fost zărite, în 10 ianuarie, 
îndreptându-se spre munți „două regimente de cavalerie şi un regiment de 
infanterie” ruseşti. 


24 ianuarie 1915, Viena: „În Bucovina, aproape toate luptele s-au 
desfăşurat cu succes pentru noi şi domneşte liniştea” (La Grande Guerre, 
XI, p. 126). 


24 ianuarie 1915, Petrograd: „În Bucovina, în jurul localităţii Valea 
Putnei, situată la 20 verste în vest de Câmpulung, avangarda noastră a răspuns, 
în tot timpul zilei de 23 ianuarie, focului de artilerie inamic” (La Grande 
Guerre, XI, p. 128). 


25 ianuarie 1915: 600 de „legionarii” Bezirkeagmeister-ului din Gura 
Humorului se angajează în luptă la Ilişeşti, dar cum nu pot opune rezistenţă 
puhoiului de cazaci, se retrag la Gura Humorului. 


26 ianuarie 1915, Viena: „Nu a fost nici o bătălie în Bucovina” (La 
Grande Guerre, XI, p. 135). 


26 ianuarie 1915, Petrograd: „În Bucovina, nici o modificare impor- 
tantă” (La Grande Guerre, XI, p. 138). 


26 ianuarie 1915, Botoşani: Inspectorul de poliție Cămărăşescu „a 
luat măsuri pentru expulzarea refugiaților bucovineni. Toţi refugiații au fost 

chemaţi la poliție, unde [i s-a comunicat ordinul ca, până astăzi, la orele 6 
seara, să părăsească oraşul, urmând să plece, prin Palanca, în Austria” (4de- 
vărul, nr. 10000). 


27 ianuarie 1915, Petrograd: „În Bucovina, în 25 ianuarie, în regiunea 
Valea Putnei, la sud-vest de Câmpulung, s-au semnalat tiruri de artilerie” (La 
Grande Guerre, XI, p. 145). 


28 ianuarie 1915, Petrograd: „Nici o schimbare în Bucovina; tiruri 
de artilerie şi încăierări între avangărzi” (La Grande Guerre, XI, p. 150). 


29 ianuarie 1915, Viena: „„Calmul domnește în Bucovina” (La Grande 
Guerre, XI, p. 151). 


29 ianuarie 1915, Petrograd: „Nimic de semnalat în Bucovina” (La 
Grande Guerre, XI, p. 154). 


31 ianuarie 1915, Petrograd: „În Bucovina nu se semnalează decât 
ciocniri neimportante între avangărzi” (La Grande Guerre, XI, p. 173). 


1 februarie 1915, Viena: „În Bucovina, nu s-a întâmplat nimic im- 
portant” (La Grande Guerre, XI, p. 175). 


5 februarie 1915, Viena: „Ofensiva rusă în Bucovina a fost oprită 
la mijlocul lunii ianuarie, în partea superioară a văii Moldovei. Poziţiile 
noastre de la Iacobeni şi de la Cârlibaba au oprit toate atacurile din Carpaţi 
a importantelor forţe inamice din acest sector. Adeversarii au încercat, după 
20 ianuarie, prin atacuri care au ţinut mai multe zile, să spargă rezistenţa 
grupurilor care blochează trecătorile principale. Dar toate aceste tentative 
de a lua cu asalt poziţiile noastre de pe înălțimi au eşuat şi trupele noastre au 
trecut, la rândul lor, la ofensivă, curăţind, în 22 ianuarie, Cârlibaba de inamici. 
In zilele următoare, inamicul şi-a retras grosul forțelor sale spre Câmpulung 
şi pe Moldova, unde s-a oprit. Pe parcursul acestor ultime zile, noi lupte au 
început. Trupele noastre au înfruntat, într-un mod remarcabil, dificultățile 
terenului şi ale timpului urât. Ele au pătruns în valea Moldovei, au înfrânt 
forţele inamice şi au luat Izvor, localitate pe Moldova (Izvoarele Sucevei —n. 
n.) şi Breaza. Numărul prizonierilor capturați în aceste zile de lupte în Carpaţi 
este de peste 4.000 de oameni” (La Grande Guerre, XII, 6). 


5 februarie 1915: Maiorul Zagorin primeşte ordin să părăsească oraşul 
şi să-şi ducă trupele la Cernăuţi. Drept consecinţă, „toată noaptea, pe şoseaua 

Iţcani-Suceava, s-au transportat trupe şi muniții” (Adevărul, 28, nr. 10012). 
Retragerea era confirmată şi de comunicatele rusesc şi austriac din 6 februarie, 
ultimul precizând glorios că „trupele noastre înaintează, cu deplin succes, pe 
când ruşii se retrag cu grabă” (Adevărul, 28, nr. 10013). 


6 februarie 1915, Viena: „Luptele continuă pe toate fronturile din 
Carpaţi şi în Bucovina” (La Grande Guerre, XII, p. 9). 


7 februarie 1915, Viena: „În Bucovina meridională, progresăm cu 
succes şi ruşii sunt în continuă retragere. 1.200 de prizonieri au fost anunţaţi 
ieri. O mare cantitate de material a fost capturată. Trupele noastre au intrat 
în Câmpulung, la amiază, în entuziasmul populaţiei” (La Grande Guerre, 
XII, p. 13). 


7 februarie 1915, Petrograd: „Pe căile care duc la Nadvorno (în Galiţia 
—n. n.) şi în Bucovina, trupele noastre, trupele noastre de pe poziţii montane, 
dificil de abordat, atacate în forță de forţe inamice considerabile, s-a retras cu 
precauţie” (La Grande Guerre, XII, p. 15). 


8 februarie 1915: Încăierări, „pe străzile oraşului Rădăuţi, între o 
avangardă austriacă de vreo sută de soldaţi, care au făcut o recunoaştere, şi o 
sută cincizeci de cazaci, care erau în retragere şi mai întârziaseră în Rădăuţi. 
Au căzut morți mulţi din ambele părți, fiind răniţi, cu această ocazie, şi doi- 
sprezece trecători”, iar „avangărzile austro-ungare au intrat, în entuziasmul 
indescriptibil al populaţiei, în Suceava. La două, după-amiază, a sosit grosul 
trupelor, care au fost primite cu ovaţii de populaţia civilă... Ruşii s-au retras 
cu totul spre Cernăuţi. Oraşele Câmpulung, Gura Humorului şi Suceava sunt, 
iar, cu totul în posesia trupelor austro-ungare”. „Guvernatorul rus al Buco- 
vinei, Evreinow, a părăsit, împreună cu întregul său stat major şi cu întreaga 
garnizoană, Cernăuţii, îndreptându-se spre Novoseliţa” (Pester Lloyd, apud 
Adevărul, 28, nr. 10015). 


9 februarie 1915, Cernăuţi: „S-au luat măsuri pentru o eventuală 
evacuare a Cernăuţilor, în care scop a fost retras din oraş tot ce ruşii înmaga- 
zinaseră acolo. Dr. Weich, ajutor de primar al Cernăuţilor, a fost însărcinat cu 
predarea oraşului, când va fi nevoie să se facă aceasta. Populaţia e liniştită” 
(Pester Lloyd, apud Adevărul, 28, nr. 10015). 


9 martie 1915: Luptă înverşunată în pădurea Rarancea, „austro-unga- 
rii, primind puternice ajutoare, au reuşit, printr-un asalt viguros de baionetă, 


să bată pe adversar, luându-i 4.000 prizonieri, 6 mitraliere şi o bogată pradă 

de material de război... Între Ţureni şi Noua Suliţă s-au dat, de asemenea, 
lupte mari, în cari Ruşii au fost respinşi” (Românul, V, nr. 53). 


12 martie 1915, Viena: „Calmul domneşte la fel la nord de Cernăuţi” 
(La Grande Guerre, XIX, p. 57). 


13 martie 1915, Viena: „Aproape de frontul de luptă din Galiţia sud- 
estică, în învecinata regiune Cernăuţi, calmul domneşte peste tot” (La Grande 
Guerre, XIX, p. 65). 


11 mai 1915, Viena: „În Galiţia sus-estică, ruşii au trecut la ofensivă 
în mai multe sectoare. Un atac important, la nord de Prut, asupra Cernăuţilor, 
a fost respins la frontiera Imperiului. Am făcut 620 prizonieri” (La Grande 
Guerre, XV, p. 57). 


11 mai 1915, Petrograd: „În Bucovina, în dreapta Nistrului, trupele 
noastre, la 9 mai, şi-au continuat succesele, făcând încă 500 prizonieri şi 
au capturat 3 tunuri mari şi unul uşor, precum şi mai multe mitraliere” (La 
Grande Guerre, XV, p. 62). 


18 mai 1915, Petrograd: „Se dovedeşte acum că proporţiile dezastru- 
lui austriac în Bucovina sunt atât de mari, încât anulează succesele pe care 
inamicii noştri le-au obţinut în Galiţia vestică. După ultimele informaţii, toată 
regiunea dintre Nistru şi Prut este sub stăpânirea noastră. Armata austriacă 
a fost bătută zdravăn şi s-a retras în dezordine, abandonându-ne 20.000 pri- 
zonieri şi o importantă poziţie, lungă de 140 verste, bine fortificată şi pentru 
defensiva pentru care inamicul a depus enorme eforturi, bani şi vieţi. Ceea ce 
ne face să credem că, după această victorie rusească, Cernăuţii sunt deja în 
mâinile noastre şi că restul armatei austriece, aflată la Prut, va fi condamnată la 
un dezastru ireparabil, după şarja energică a cavaleriei asupra părților divizate, 
formate din mase inamice în retragere, împrăștiate şi împuţinate.. În aceste 
clipe, numai un nod de cale ferată spre Bucovina reţine atenţia noastră, în 
regiunea Kolomeea, unde inamicul a primit întăriri şi a angajat toate forțele 
sale. Această furie a dușmanului este naturală: Kolomeea este un nod de cale 
ferată conectat la Bucovina şi Transilvania, şi la alte regiuni austro-ungare. 
Înfrângerea, în aceste clipe, este atenuată de firava rezistenţă în Bucovina” 
(La Grande Guerre, XV, pp. 120, 121). 


18 mai 1915, Petrograd: „Proporţiile dezastrului austriac în Bucovina 
sunt atât de mari, încât ele anulează succesul lor vremelnic în Galiţia. Toată 


regiunea dintre Nistru şi Prut este în puterea noastră” (La Grande Guerre, 

19 mai 1915, Viena: „La 16 mai, s-a publicat un raport oficial despre 
ultimele evenimente ce se derulează în aripa extremă a frontului de luptă, 
între Nistru şi Prut. S-a exagerat intenţionat succesul într-un sector de aripă, 
insignifiant în raport cu marea noastră victorie în Galiţia occidentală şi mij- 
locie” (La Grande Guerre, XV, p. 123). 


22 mai 1915, Viena: „Aproape de Boian, la est de Cernăuţi, o încercare 
a inamicului de a trece pe malul sudic a eşuat cu mari pierderi pentru adversar” 
(La Grande Guerre, XV, p. 144). 


23 mai 1915, Viena: „Noile tentative ruseşti de a trece Prutul, aproape 
de Boian, au eşuat” (La Grande Guerre, XV, p. 153). 


26 mai 1915, Petrograd: “În regiunea Nistrului şi în Bucovina, nici o 
schimbare” (La Grande Guerre, XV, p. 183). 


22 iunie 1915, Suceava: Se dizolvă reprezentanța comunală a Sucevei, 
primar fiind numit Dr. lon Luţia, care a murit după doar două luni, treburile 
comunale fiind preluate de inginerul Leo de Fuchs şi de consilierul Epami- 
nonda Voronca. 


20 iulie 1915, Viena: „Pe graniţa dintre Bucovina şi Basarabia, brigada 
rusă Plastun a fost surprinsă şi împrăştiată” (La Grande Guerre, XVIIL, p. 116). 


26 iulie 1915, Doroşăuţi: „Comemorarea încheierii unui an de război”, 
serbarea fiind organizată de parohul exarh Vasile Nichitovici. 


17 august 1915: „Cetăţenimea Sucevei a inaugurat serbarea patriotică 
prin un frumos conduct de torţe, care a străbătut, în sunetul muzicii, calea 
principală a oraşului, până în dreapta Palatului Administrativ” (Viaţa Nouă, 
IV, nr. 160). 


18 august 1915, Suceava: Ziua de naştere a Împăratului Francisc losif 
este sărbătorită cu mare pompă, iar la Vatra Dornei, s-a desfăşurat o „mani- 
festare omagială a deputaţilor români”, cu ocazia „aniversării zilei natale a 
Majestății Sale Împăratului Francisc Iosif” (Viața Nouă, IV, nr. 160). 


22 august 1915, Viena: „Între Vladimir-Volinsky şi Cernăuţi, situaţia 
este neschimbată” (La Grande Guerre, XIX, p. 159). 


202 


Sigiliul vremelniciei 


4 octombrie 1915: La Suceava începe colecta „Țintuirea bucumului”, 
bucium din lemn de tei făcut de „cunoscutul maestru Vasile Buliga din Câm- 
pulung”, când, „după săvârşirea serviciului divin, lumea oficioasă, însoțită de 
un public mare, s-a adunat în frumosul cort, ridicat în faţa intrării în Palatul 
Comunal”, iar prefectul Dr. Korn „a bătut cea dintâi ţintă, în numele protec- 
torului acestei serbări, al Preşedintelui Țării, contele Meran. Venitul realizat 
într-o singură zi a trecut suma de 2.000 coroane” (Viaţă Nouă, IV, nr. 163). 


10 octombrie 1915: Se ţintuieşte buciumul la Costâna, „în prezenţa 
reprezentantului prefecturii, Lomicovschi, a profesorului Tarangul, a preotului 
Mihaiu Sârbu, a profesorului M. Ursuleac şi a corului gimnazist din Suceava, 
condus de Severin Procopovici” şi se strâng 1.500 de coroane (Viaţă Nouă, 
IV, nr. 163). 


11 octombrie 1915: Acroplanele ruseşti „au operat un raid peste Cer- 
năuţi, aruncând, asupra gării, depozitelor de muniții şi trenurilor, mai multe 
bombe. O coloană de fum şi de văpăi a apărut, de îndată, deasupra gării. Un 
aeroplan inamic a venit în contra aviaţiei noastre, dar a fost canonat de avia- 
torii noştri şi silit să aterizeze, repede, lângă oraş” (Adevărul, 28, nr. 10257). 


17 octombrie 1915: Buciumul bucovinean se ţintuieşte în Bosanci, 
Ipoteşti, Securiceni, Rus-Plavalar, Tişăuţi şi Lisaura. 


24 octombrie 1915: Ţintuirea buciumului la Danila, Găureni, laco- 
beşti, Călineştii lui Cuparencu şi lenachie, Măriței, Romaneşti şi Slobozia. 


27 octombrie 1915: Buciumul este dus, pentru ţintuire şi colectă de 
fonduri, la Pătrăuți, Hatna (Dărmăneşti — n. n.) şi Mitocul Dragomirnei. 


31 octombrie 1915: Continuă sacrificare buciumului întru gloria 
Austriei în Ițcanii Noi, Iţcani Gară, Șcheia şi Lipoveni. 


8 noiembrie 1915: Ţintuirea buciumului la Udeşti, Chilişeni, Reuseni, 
Rus-Mănăstioara şi Ruspoieni. 


14 noiembrie 1915: Ofrande pentru Austria, prin ţintuirea buciumului, 
la Stroieşti, Sf. Ilie, Zahareşti, Liteni-Moara, Buneşti, Bălăceana, Liudihumora 
şi Comăneşti. 


4 decembrie 1915: Trupele ruseşti, aduse, cu trenul, de la Reni, la 

Noua Suliţă, ocupau poziţii pe aliniamentul Boian-Țureni, cu intenţia de a 
năvăli spre Cernăuţi. Trupele austriece, cantonate la Mahala şi la Sadagura, 
se pregăteau să înfrunte tirurile de artilerie rusească, iar cele cantonate prin 
partea sudică a Bucovinei au fost retrase (Adevărul, 28, nr. 10311). Comuni- 
catul oficial rusesc preciza că „luptele din Bucovina devin din ce în ce mai 
înverşunate, şi armata rusă, respingând contraatacurile, înaintează mereu spre 
Cernăuţi. Duşmanul a suferit, în această regiune, mari pierderi, care se urcă 
la 800 de prizonieri şi un mare număr de răniți şi morţi, lăsaţi pe câmpul de 
luptă” (Adevărul, 28, nr. 10342). 


22 decembrie 1915, Bucureşti: Cunoscutul literat şi profesor de limba 
germană pe la diferite şcoli secundare şi superioare şi-a pus capăt zilelor, la 
bodega „Mircea”, din Bulevardul Academiei” (Viaţă Nouă, IV, nr. 170-171). 


* 


5ianuarie 1916: ,,„Mari pierderi germane în Bucovina; ruşii avansează 
spre Transilvania; ei au ocupat Ilişeşti, Gura Humorului şi Bucşoaia” (Le 
Progres, 6 ianuarie 1916). 


6 ianuarie 1916: „Un comunicat din Petrograd anunţă, în sfârşit, în 
această dimineaţă, că austriecii au evacuat Cernăuţii. Ruşii vor să ocupe ora- 
şul, dacă nu au făcut-o până în această clipă. Este a patra oară când capitala 
Bucovinei îşi va schimba ocupantul, de la începutul războiului” (L'Ouest 
Eclair, 6 ianuarie 1916). 


7 ianuarie 1916: „Times a primit de la Bucureşti, următoarea tele- 
gramă, datată vineri (7 ianuarie — n. n.): O teribilă canonadă se putea auzi 
de la Dorohoi, oraş românesc aflat la 30 de mile de locul bătăliei. După un 
prim eşec al asaltului pozițiilor austriece, ruşii au izbutit să forțeze intrarea 
în Bucovina şi au capturat două poziţii fortificate ale tranşeelor austriece. Ei 
au ocupat, mai întâi, satele Toporăuți şi Rarancea şi au sosit în apropierea 
orăşelului Sadagura. Populaţia districtului de care ţin aceste două sate s-a 
refugiat la Cernăuţi, care este plin de soldaţi austrieci răniți şi unde proviziile 
sunt foarte rare. Criticii militari opinează că ocuparea Cernăuţilor de către 
trupele ruse este iminentă” (L'Ouest Eclair, 11 ianuarie 1916). 


11 ianuarie 1916: În zori, „de la Boian, în sus, se desfăşoară între 
beligeranţi lupte gigantice, lupte de exterminare, ale căror rezultate sunt 
dezastruoase”. Austriecii înconjuraseră Cernăuţii cu tranşee, fortificaţii „şi 
centuri de garduri construite din sârmă electrică” (Adevărul, 28, nr. 10347). 

15 ianuarie 1916: Marea bătălie de Anul Nou, din nord-estul Austriei, 
a început la 24 decembrie stil nou anul trecut şi a durat, fiind întreruptă nu- 
mai în unele zile, până la 15 ianuarie stil nou 1916, adică, în total, douăzeci 
şi patru de zile. Numeroase regimente de ale noastre au fost prinse, timp de 
şaptesprezece zile, într-o luptă neîntreruptă / Sub-şeful Statului Major/ Boeler” 
(Adevărul, 28, nr. 10353). 


1916, ianuarie 17: Înfiinţarea, la Suceava, a Societăţii i. r. „Crucea de 
argint”, sucursală a celei din Viena, din iniţiativa patriotică a „Consilierului 
guvernial Dl Visarion Gribovschi, care a convocat, pentru luni, 17 ianuarie, 
orele 5 post-meridian, în Palatul Municipal din Suceava, o convorbire prea- 
labilă, la care au participat 17 persoane, între care prefectul Dr. Robert Korn, 
prezidentul Tribunalului Dr. Alfred Handl, preotul greco-catolic Hlibowicki, 
directorul gimnazial Constantin Procopovici, primarul din Iţcani Hellman 
şi alții. Profesorul Dr. Orest de Tarangul a raportat asupra însemnătății şi 
organizării acestei instituţiuni, remarecând că, chiar şi în aceste momente, 
ne pătrunde o adiere de pace” (Viaţă Nouă, IV, nr. 173 din 24 ianuarie n. 
1915, p. 3). 


1916, ianuarie 19: Batalionul românilor din Ardeal, care fusese 
încazarmat la Doroşăuţi, s-a prezentat la biserica din Doroşăuţi, unde slujea 
bătrânul Vasile Nichitovici, apoi a participat, cu muzica militară în frunte, 
la procesiunea bisericească, la care cânta corul bisericesc, dirijat de Vasile 
Penteleiciuc, şi participa o mulţime de oameni cu făclii în mână, din Doroşă- 
uţi şi din împrejurimi (Viaţă Nouă, IV, nr. 174 din 7 februarie n. 1915, p. 3). 


21 ianuarie 1916, Petrograd: „La nord de Cernăuţi, în regiunea Ra- 
rance, am cucerit un sector din poziţiile inamice. In scopul recuceririi lui, 
inamicii au întreprins trei contraatacuri furioase, care toate au fost respinse, 
cu pierderi enorme pentru inamic” (LL 'Ouest Eclair, 5 ianuarie 1916). 


3-5 februarie 1916: Noi recrutări în Bucovina, comisia pentru recru- 
tări funcţionând în sediul Magistratului din Cernăuţi, o parte dintre ostaşii 
români din Ardeal fuseseră încazarmaţi, în ianuarie 1916. „Prima a fost făcută 
la începutul lui decembrie 1914, când au început ruşii a înainta vertiginos 
spre centrul Bucovinei; a doua, s-a ţinut prin martie 1915, după retragerea 
ruşilor peste Prut, şi a treia, la începutul lui mai 1915. La prima recrutare, 
s-au prezentat tineri, de la 18, la 21 de ani, şi toți dispensaţii, de la 24, la 36 
de ani, la a doua, toţi bărbaţii, de la 18, la 42 de ani, şi, la a treia, toţi bărbaţii, 
de la 18, la 50 de ani” (4devărul, 28, nr. 10354). 

15 februarie 1916, Petrograd: „Autorităţile militare explică relaxarea 
ofensivei în Bucovina şi Galiţia prin faptul că germanii sunt foarte puternic 
fortificaţi în teritoriul pe care îl ocupă de mai bine de şase luni” (L'Ouest 
Eclair, 16 februarie 1916). 


2 martie 1916: Sucevenii au aranjat o mare serbare patriotică-națională 
a şcolilor primare româneşti, venitul fiind ursit Societăţii Flotei Austriece 
(Oesterreichischer Flottenverein), iar serbarea s-a ţinut în sala „Dom Polski” 
(Viaţă Nouă, IV, nr. 178). 


14 martie 1916: „Pregătirile militare ruse au crescut, printr-o intensă 
activitate în Basarabia... Pentru a elimina dificultăţile de deplasare, ruşii gră- 
besc construirea, în Basarabia, a trei noi căi ferate, între Chilia, Cetatea Albă, 
Ismail, Reni, Chişinău şi Lipscani. Aviatorii ruşi au semnala o care concetrare 
de trupe austriece lângă Cernăuţi” (Journal des debats, 14 martie 1916). 


10 iunie 1916: Ruşii ocupă Toporăuţii şi Rarancea, iar în ziua următoa- 
re, se îndreaptă spre Mahala şi Cernăuţi. De la Boian, tunuri grele japoneze, de 
329 mm, coordonate de ofiţeri japonezi şi francezi, bombardează Cernăuţii, 
iar populaţia Bucovinei o apucă, în grabă, pe calea pribegiei (4devărul, 29, 
nr. 10497). 


11 iunie 1916: „Comunicat austriac: În partea de nord a Bucovinei 
au loc, din nou, bătălii încrâncenate. Sub presiunea forțelor inamice superi- 
oare, începută cu un dispreţ faţă de pierderile de vieţi omeneşti unică chiar şi 
printre inamici, a fost nevoie să întrerupem contactul cu adversarul şi să ne 
retragem trupele. .. Nimic nu se poate citi, în comunicatul austriac, despre ce 
se întâmplă la Cernăuţi, dacă oraşul este pierdut, după evacuarea Bucovinei 
septentrionale la Dobrinăuţi şi, în sud, descoperirea forțelor liniei de pe Prut. 
Capitala Bucovinei a căzut, deci, pentru a treia oară, sub puterea invadatorilor” 
(La Guerre mondiale, 13 iunie 1916). 


13 iunie 1916: Comunicatul oficial rusesc anunţă că „în sectorul 
Prutului, între Boian şi Nepolocăuţi, trupele ruseşti s-au apropiat de malul 
stâng al râului. Lângă capul de punte de la Cernăuţi, o luptă crâncenă mai 
dăinuieşte” (Adevărul, 29, nr. 10498). 


14 iunie 1916: „Marca ofensivă rusă în Galiţia, Volhnia şi Bucovina 
continuă. Armata generalului Letchinsky a sosit în faţa podului Zaleszisky, 
care marchează porţile capitalei Bucovinei. Capturarea Cernăuţilor este, deci, 
iminentă... Austriecii continuă mişcarea de retragere din partea nord-estică 

a Bucovinei” (Le Rappel, 14 iunie 1916). 


14 iunie 1916: „Ruşii sunt la porțile Cernăuţilor, ocupând mahalalele 
acestui oraş, pe care l-au încercuit, simultan, dinspre nor, sud şi vest” (L 'Ouest 
Eclair, 14 iunie 1916). 


15 iunie 1916: Guvernul României primeşte o telegramă, prin care se 
anunţa că Cernăuţi au fost evacuaţi de către austrieci, care au numit o comisie 
pentru predarea oraşului, compusă din câte doi reprezentanţi ai fiecărei naţi- 
onalităţi. Mitropolitul Repta a fost ridicat şi dus la Dorna. Linia ferată a fost 
distrusă, de la Cernăuţi, până la Volksgarden, pe o lungime de trei kilometri, 
pentru a întârzia înaintarea ruşilor. La Iţcani, 80 de locomotive aşteptau, sub 
presiune, să transporte întreg materialul rulant la Burdujeni, în vreme ce câteva 
trenuri cu răniţi erau îndreptate spre Vatra Dornei (Adevărul, 29, nr. 10498). 


17 iunie 1916: Ruşii generalului Lethitake au reluat bătălia pentru pod 
şi, după o luptă înverşunată, au ocupat, iar, Cernăuţi. „In 12 zile, austriecii 
au pierdut 300.000 de oameni, între care cel puţin 80.000 morţi şi răniţi, ceea 
ce constituie 30 la sută din efectivul de 670.000, care se ştie că erau pe acest 
front” (Adevărul, 29, nr. 10503). 


19 iunie 1916: Începe exodul refugiaților, care blochează gara din 
Burdujeni. 


20 iunie 1916: „Confirm unei telegrame a autorităţilor române de la 
frontiera cu Bucovina, un regiment ceh şi un regiment ungar s-au retras din 
calea ruşilor” (L 'Intransigeant, 26 iunie 1916). 


E 20 iunie 1916: Lupte grele la Storojineţ, Frazenthal şi Tereblecea. 
Intre Burdujeni şi Iţcani, coloanele refugiaților bucovineni, din toate clasele 
sociale, blocaseră drumul, dar cei mai mulți refugiați se îndreptaseră direct 
spre Vatra Dornei (Adevărul, 29, nr. 10504). 


20 iunie 1916: La Bucureşti, refugiații bucovineni sărbătoresc, seara, 
ocuparea Cernăuţilor şi a unei mari părți din Bucovina drept „eliberare de 
sub jugul austro-ungar” (Adevărul, 29, nr. 10505). 


21 iunie 1916: La Suceava, „la amiază, mai întâi a fost zărit un aero- 
plan rus, survolând deasupra Sucevei, iar după o oră, „prima patrulă rusească, 
compusă din 24 de cazaci, şi-a făcut apariţia în faţa Burdujenilor, pe şoseaua 
Iţcani-Suceava, imediat, a urmat o altă patrulă, de 100 soldaţi din cavalerie, 

care, intrând în Suceava, au preluat oraşul din mâinile noului primar, preotul 
român Sârbu” (Adevărul, 29, nr. 10506). 


22 iunie 1916; „Avansarea vertiginoasă a ruşilor a surprins nu numai 
populaţia, dar chiar autorităţile au fost înşelate asupra apropierii ruşilor” 
(Adevărul, 29, nr. 10505). 


23 iunie 1916: „La Iţcani s-au prezentat un maior rus şi zece soldaţi 
pentru a lua oraşul în stăpânire” (Adevărul, 29, nr. 10508). 


23 iunie 1916: „Câmpulung este în mâinile ruşilor, după 23 iunie, 
şi toată Bucovina, susține comunicatul rus, este în mâinile aliatului nostru” 
(L 'Intransigeant, 26 iunie 1916). 


23 iunie 1916: „În 23 iunie, ruşii, după o bătălie agresivă, au ocupat 
Câmpulung, ceea ce, după ocuparea precedentă a localităţii Kouty, îi pune în 
posesia întregii Bucovina” (Le Petit Parisien, 26 iunie 1916). 


23 iunie 1916: „În Bucovina, ofensiva rusă nu a putut fi oprită. După 
cucerirea Cernăuţilor, ruşii au continuat ofensiva spre sud şi au traversat Si- 
retul... Odată cu trecerea acestui râu, ruşii au ocupat toată regiunea nordică 
a Bucovinei. Pe de altă parte, nu putem şti când această ofensivă se va opri. 
Este sigur că austriecii vor ocupa, din nou, o linie defensivă în Carpaţi, care 
formează frontiera Bucovinei” (L'Ouest Eclair, 23 iunie 1916). 


23 iunie 1916, Petrograd: „Austriecii se retrag întruna în Bucovina. 
Ofensiva noastră continuă. Am ocupat localitățile Gura Humorului şi Straja, 
la vest de Rădăuţi. La Vijniţa, aproape de Kouty, am făcut 800 de prizonieri. 
Inamicul s-a retras în Carpaţi” (L'Ovest Eclair, 24 iunie 1916). 


18-24 iunie 1916; „Bucovina nu este un sector militar susceptibil de 
o viaţă proprie... Cernăuţi a căzut, pentru prima dată, la 1 septembrie 1915... 
dar în 21 octombrie Cernăuţi a fost reocupat de Pflanzer-Baltin... La sfârşi- 
tul lui noiembrie, fără mari bătălii, Bucovina se afla din nou sub stăpânire 
rusească, până la frontiera română: Câmpulung redevenea al slavilor în 6 
ianuarie, şi, trei zile mai târziu, înălțimile văii Cârlibaba erau stăpânite de 
invadatori... Dominația străină se întindea din Carpaţi, la Cernăuţi, care a 
fost „eliberat” după zece zile. Este exact timpul care le-a fost suficient ru- 
şilor, pentru recucerire, după 17 iunie 1916. Deci, Cernăuţi, pentru a treia 
oară, a căzut, iar grosul aripii drepte Pflanzer s-a retras spre vest, prin valea 
Ceremuşului, în timp ce detaşamente răzlețe angajau lupte, în retragere prin 

văile semi-circulare şi paralele Siretului Mare şi Siretului Mic, ale Sucevei 
şi Moldovei. Localitățile de şes ale provinciei au fost evacuate spre frontiera 
română, pentru că ruşii, avansând asupra ariergărzilor, au putut să cucerească 
Siretul, în 10 iunie, pătrunzând până în valea Sucevei, a doua zi, şi ocupând 
Rădăuţii, în 21 iunie, în aceeaşi seară ajungeau la Gura Humorului, poarta văii 
Moldovei, unde nu au întâlnit altă rezistenţă, ajungând la Câmpulung în 23 
iunie. Austriecii au pierdut 2.000 de prizonieri şi s-au repliat în munţii dintre 
Moldova şi Bistriţa Aurie. În această ultimă vale, în care se află Iacobeni şi 
Cârlibaba, cu fortificaţii pe înălțimi, ruşii încă nu au purces, întărindu-se la 
Pojorâta” (La Guerre mondiale, 1 iulie 1916). 


24 iunie 1916; „Petrograd: Pentru ocuparea oraşului Gura Humoru- 
lui, armata generalului Letchitsky a încolţit toată aripa dreaptă a generalului 
Pflanzer, la frontiera României” (Le Journal, 25 iunie 1916). 


25 iunie 1916: „Comunicat austriac: În Bucovina, trupele noastre 
au ocupat noi poziţii între Câmpulung şi Iacobeni. Am evacuat înălțimile 
Berhomet şi Vijniţa, fără intervenţia inamicului” (La Guerre mondiale, 27 
iunie 1916). 


25 iunie 1916: Alt comunicat austriac precizează că, „în Bucovina, 
trupele noastre au stabilit noi poziţii, între Câmpulung-lacobeni. Înălţimile 
de la sud de Berhometh-Viznitz au fost evacuate de noi, fără intervenţia 
duşmanului” (Adevărul, 29, nr. 10510). 


27 iunie 1916: „În Bucovina, ruşii au luat Câmpulung şi îşi urmează 
inamicii spre lacobeni, de-a lungul frontierei româneşti din munţi. Luarea 
oraşelor Câmpulung şi Kuty (în Galiţia — n. n.), spun ruşii, pune întreaga 
Bucovina în mâinile noastre” (Le Petit Journal, 27 iunie 1916). 


29 iunie 1916; „Comunicat rus: Inamicul, încercând să oprească ofen- 
siva noastră în Bucovina, a împiedicat, în multe locuri, cu toate mijloacele 
posibile, construind poduri sau demolându-le pe cele construite. În ciuda 
acestora, pontonierii noştri şi trupele de geniu au biruit toate obstacolele şi 
şi-au făcut, cu succes, datoria” (Bu//etin quotidien, 30 iunie 1916). 


2 iulie 1916: „„Avansarea ruşilor în Bucovina continuă... Este a treia 
oară când eroicii noştri aliaţi pătrund în Cernăuţi, de la începutul războiului, 
dar este pentru prima dată când austriecii apără acest oraş nefericit, pe care 
l-au evacuat de fiecare dată când ruşii se apropiau” (/ 'Independant du Berry, 
2 iulie 1916). 

2 iulie 1916; „Duminică, orele 4 după-amiaza, a izbucnit un incendiu 
la Iţcani, la antrepozitele Statului, construite de curând, şi la magazia bogă- 
taşului Hellman. Focul a fost pus şi, din neglijenţă, lăsat să se întindă şi la 
casele comercianților Peretz şi Sonnenfeld şi jandarmeriei. Sentinela rusă de 
la vamă n-a permis celor de la noi, care s-au grăbit să alerge pentru a stinge 
focul, şi, cum toate pompele le-au luat austriecii, în retragere, Ițcanii e expus 
să fie complet distrus. Nu s-a permis nici grănicerilor noştri, care au pompe şi 
voiau să treacă dincolo, pentru a localiza incendiul” (Adevărul, 29, nr. 10517). 


7 iulie 1916: „Am considera ultimele opt zile de război în Bucovina 
de o importanţă relativă, pentru că Bucovina nu poate servi drept bază pentru 
o invazie serioasă în Ungaria... Retragerea austriecilor seamănă, aici, cu o 
anulare a operaţiunilor militare pe termen lung, în aceste văi. Cea a Câmpu- 
lungului şi cea a Seletinului, care se află pe cursul superior al râului Suceava 
şi al Moldovei, sunt conectate între ele prin o rută semicirculară, paralelă cu 
graniţa şi care trece peste înălțimile Izvor. Impinşi înapoi din Pojorâta, în 25 
iunie, austriecii s-au retras, în parte, spre nord-vest de această rută, în parte 
spre sud-vest, prin Iacobeni” (Bulletin quotidien, 7 iulie 1916). 


8 iulie 1916: Ruşii ocupă Fundu Moldovei şi Valea Putnei. La Cernăuţi, 
funcțiile publice sunt ocupate de basarabeni. „Astfel, d căpitan Capşa a fost 
numit prefect de poliţie, dl Levinschi, şef al Siguranţei, avocatul Danielev, 
ajutor al şefului de Siguranţă” (4devărul, 29, nr. 10573). 


14 iulie 1916; „Peste 15.000 de refugiaţi bucovineni se află pe terito- 
riul românesc. Printre ei, un mare număr de evrei. Românii refugiaţi au fost 
avertizaţi că nu au voie să se stabilească în România” (Bu//etin guotidien, 
14 iulie 1916). 


14 august 1916: La Bucureşti, s-a întrunit Consiliul de Coroană, pentru 
a decide intrarea în război, iar coloanele ziarelor româneşti se transformă în 
versuri de epopee, mai ales că, în noapte de duminică, 14/15 august 1916, 
„trupele noastre au atacat frontiera austro-ungară”, iar „ruşii au început a 
trece în Dobrogea, fiind primiţi cu entuziasm de populaţie” (4devărul, 29, 
nr. 10573). 


9 august 1916; „Comunicat austriac: În Bucovina, inamicul s-a retras 
spre nord” (La Guerre mondiale, 11 august 1916). 

21 august 1916: „Comunicat austriac: La vest de râul Moldova, pe 
înălțimile de la sud-est şi sud-vest de Zabie, am capturat 2 ofiţeri şi 188 oa- 

meni, dar şi 5 mitraliere, inamicul făcând în van eforturi de a recuceri poziţiile 
pierdute” (La Guerre mondiale, 23 august 1916). 


31 august 1916: „În 31 august, creşterea presiunii ruse produse aştep- 
tata legătură cu aripa dreaptă română, care atunci intrase în munţii Gurghiului. 
La două culmi muntoase de a cuceri Vatra Dornei, slavii au pus presiune pe 
trupele colonelului Borgo; ei au forțat bariera Tomnaticul, iar prusienii s-au 


x 


retras pe coasta nordică” (La Guerre mondiale, 10 septembrie 1916). 


9 septembrie 1916; „Comunicat austriac: În Bucovina, având în frunte 
Regimentul de Infanterie Galiţiană nr. 13, şi-a croit un pasaj, pe Moldova, 
spre Breaza” (La Guerre mondiale, 14 septembrie 1916). 


23 septembrie 1916: „Comunicat austriac: În Bucovina, detaşamente 
de recunoaştere inamice au fost respinse. În afară de aceasta, activitate com- 
batantă minimă” (La Guerre mondiale, 25 septembrie 1917). 


24 septembrie 1916: „Este un mare entuziasm faţă de armata rusă, 
care a ocupat Bucovina, şi românii din nord au sărbătorit împreună intrarea 
României în război. Locuitorilor Bucovinei, care sunt în bună parte români, 
le străluceau ochii de bucurie” (Le Miroir, 24 septembrie 1916). 


24 septembrie 1916: Comunicat românesc: „Înaintăm la Vatra Dornei 
şi în munţii Călimanului”, „în Călimani, lupte de artilerie” (4/bina, 20, nr. 1-2). 


18 decembrie 1916: Comunicatul Marelui Cartier General Român: 
„Pe frontul generalului arhiducelui losef”, se înregistra o „luptă violentă de 
artilerie în sectorul de la Mestecănești, la sud de Bistriţa de aur” (Gazeta 
Bucureştilor, nr. 6). 


19 decembrie 1916: Comunicatul Marelui Cartier General Român: 
„Patru atacuri ruseşti la Mestecăneşti, pe malul răsăritean al Bistriţei de Aur, 
s-au prăbuşit în faţa rezistenţei batalioanelor austro-ungare. Mai la sud, duş- 
manul a fost izgonit din câteva posturi” (Gazeta Bucureştilor, nr. 9). 


* 

20 martie 1917, Petrograd: „Generalul Letchitsky a fost numit coman- 
dant şef pe frontul de răsărit. Cum el se găseşte încă în Bucovina, comanda 
interimară aparţine, până la sosirea lui, generalului Gourko” (Figaro, 27 
marie 1917). 

9 mai 1917: „Comunicat austriac: În sudul Bucovinei, am respins trupe 
de recunoaştere ruseşti” (La Guerre mondiale, || mai 1917). 


5 iulie 1917: Succesul ofensivei ruse în Galiţia şi Bucovina „a provo- 
cat un entuziasm mare până la delir în oraşul Fălticeni. Armata rusească din 
localitate a făcut o procesiune mostră pe străzi, cu muzică şi steaguri roşii, cu 
diferite inscripţii, între care cea mai de seamă era: Noi vrem războiul până la 
victoria deplină!” (Bianu, I, p. 145). 


22-28 iulie 1917: „Diviziile noastre au fost, în ultimele opt zile, aproa- 
pe de pierderea localităţilor Tarnopol şi Ostrow, această „placă turnantă” a 
Galiției răsăritene, ceea ce ar însemna, pentru ruşi, echivalentul unui ordin 
de evacuare a teritoriilor austro-ungare, în tot cazul, a celor din vecinătatea 
de sus a Bucovinei” (La Guerre mondiale, 2 august 1917). 


3 august 1917: „Cel mai important eveniment al zilei, pe frontul de 
răsărit, este intrarea trupelor austro-ungare în Cernăuţi... Nu va mai dura mult 
şi întreaga Bucovina va reintra în posesie austro-ungară” (Le Petit Journal, 
4 august 1917). 


3 august 1917: „Austriecii anunţă că au recucerit Cernăuţi. Eu recu- 
nosc, peste tot, că ruşii au opus puţină rezistenţă... Ruşii s-au retras, iarăşi, 
la granița Bucovinei cu Basarabia şi Moldova” (Le Miroir, 19 august 1917). 


6 august 1917: „Comunicatul austriac se exprimă astfel: În punctul 
de joncțiune a celor trei frontiere (transilvană, română şi bucovineană — n. 
n.), am înlăturat inamicul din localităţile Broşteni şi Holdiţa. În Bucovina 
sudică, am progresat spre Vama şi Moldoviţa. Pe Suceava, ruşii se repliază 
spre Rădăuţi. La sud-est de Cernăuţi, suntem atenţi la frontiere” (L'Ouest 
Eclair, 7 august 1917). 


8 august 1917: „Campania din Bucovina poate fi considerată termi- 
nată... Între Nistru, la Nord, şi Câmpulung, la sud, operaţiunile militare în 
Bucovina se desfăşoară pe un front de 100 km. Armata germană mărşăluieşte, 
spre răsărit, în patru coloane: cea din nord avansează spre Nistru, o parte 
pe ruta Lemberg, spre Hotin, şi s-a oprit lângă Zbrucz;, această coloană are 
ca ţintă Hotin. O a doua coloană avansează pe amândouă malurile râului 
Prut; a trecut de Cernăuţi şi se găseşte în contact cu frontiera română. A trei 
coloană avansează prin oraşul Siret, având ca obiectiv Dorohoi. În sfârşit, a 
patra coloană mărşăluieşte spre Suceava, având ca ţintă Botoşanii” (L'Echo 
d'Alger, 8 august 1917). 

9 august 1917: „Comunicat rus: La sud de Prut, aproape de satul 
Solca, inamicul a lansat un atac violent, care a fost respins. În regiunea nord- 
vestică Şipot-Cotârgaşi, inamicul ne-a atacat cu furie” (La Guerre mondiale, 
11 august 1917). 


10 august 1917: „Pe întreg frontul ruso-român, precum şi pe frontul din 
Bucovina şi Galiţia, operaţiunile în curs au luat aşa de mare intensitate, încât 
ele vor schimba, în curând, situaţia în mod foarte simţitor” (Bianu, |, p. 162). 


27 august 1917: „Lon Grămadă, fiu de ţăran din satul bucovinean Za- 
hareşti, ofiţer voluntar în Armata Română, scriitor de frunte şi bun cunoscător 
al trecutului neamului nostru, a murit moarte de erou pe Valea Trotuşului, 
luptând pentru realizarea idealului naţional. EI a fost un bun profesor al 
liceului din Cernăuţi; vorbea frumos şi cu căldură; iubit şi mult apreciat de 
elevii săi; ca chip, avea o înfăţişare voinică şi frumoasă; stăpânit de o minte 
ageră şi aleasă. Se pregătea şi era aproape să ia doctoratul în litere la Viena 
(doctorat în litere şi filozofie, pe care îl luase în 16 iulie 1913 —n.n.), pentru 
care îşi avea preparată teza, tratând despre „Românii la asediul Vienii din 
anul 1683” (Bianu, I, p. 223). 


28 august 1917: „Comunicat oficial rus: În 27 august, inamicul a 
întreprins o ofensivă spre Noua Suliţă, în regiunea Cernăuţi. Dimineaţă, ina- 
micul a început să bombardeze sectorul nostru între Răchitna şi Prut. Forţată 
de focul artileriei inamice, infanteria noastră a părăsit poziţiile de la nord de 
Boian şi a început retragerea spre est” (Le Temps, 30 august 1917). 


31 august 1917: „La sud de Zaleszezysky, în Bucovina, toate drumurile 
duc spre Cernăuţi, la sud-vest de Hotin... Austriecii se apropie de Seletin, pe 
Suceava. Un alt început de înaintare, în valea Câmpulungului, prin Fundu 
Moldovei; în fine, un al treilea, în sud, curăţă înălțimile Iacobeni — Valea 
Putnei” (La Guerre mondiale, | august 1917). 


8 septembrie 1917: În „Bucovina, austrieci stăpânesc, după 8 septem- 
brie, înălțimile din sudul Rădăuţilor” (La Guerre mondiale, 14 septembrie 
1917). 


8 octombrie 1917: „În Bucovina, unde ruşii au început ofensiva şi au 
capturat Văşcăuțţi, un sat situat la 2 km de oraşul cu acelaşi nume. Fi au făcut 
750 de prizonieri, dar au fost nevoiţi să abandoneze, apoi, teritoriul cucerit” 
(La Guerre mondiale, 9 octombrie 1917). 

7 martie 1918: „Românii abandonează Bucovina. Cităm comunicatul 
Vienei: Prin ultimele dispoziţii ale tratatului de pace cu România, românii au 
evacuat, după 7 martie, teritoriul pe care-l ocupaseră în Bucovina” (Le XTXe 
siecle, 12 martie 1918). 


7 mai 1918: Umilitoarea Pace de la Bucureşti obligă România să 
acorde „desdăunările pentru supuşii austrieci în România, pe urma pagubelor 
pricinuite prin pradă, internări şi sechestrări” (Viaţa Nouă, V, nr. 4). „Luni, 
în 7 mai, în ziua de Sf. George, s-a încheiat pacea între Puterile Centrale şi 
România. Pierderile teritoriale ale României sunt destul de însemnate. Ea 
pierde întreg teritoriul dincolo de Dunăre, împreună cu coasta Mării Negre... 
de la Turnu Severinului, până la Vatra Dornei, aşadar de-a lungul frontierei 
Transilvaniei către România, hotarul a fost scoborât, de pe piscurile Carpaţilor, 
la poalele lor. Această îngustă fâşie de ţară, care încinge, ca un colan de apă- 
rare, lungul frontierei Ungariei către România, are o suprafaţă de mai bine de 
5.000 kilometri pătraţi, aşadar ceva mai mult decât jumătate din ţara noastră, 
Bucovina... Înspre Bucovina, rectificările de frontieră cuprind un teritoriu 
de 1.800 kilometri pătraţi. In colţul dinspre Transilvania şi Bucovina, noua 
frontieră duce, de pe muntele Ceahlău, peste Bistricioara şi muntele Bivol, 
înspre Cornu Luncii. Ea cuprinde satele Borca, Dragoiasa, Şarul Negri, Şarul 
Dornei, Arinii, Broşteni, Găineşti ş. a.” (Viaţa Nouă, V, nr. 1). 


23 mai 1918: În Bucovina, „a izbucnit, în partea de apus a oraşului 
Suceava, un foc îngrozitor, care, în scurtă vreme, a cuprins şi nimicit şapte 
obiecte mari din piaţa gării. Intinsa clădire, cunoscută, odinioară, ca „Crâş- 
ma din Târgul Vitelor”, cu clădirile din ogradă au fost prima jertfă a focului 
năprasnic, care a adus la mizerie numeroase familii, ce locuiau în acele case, 
nimicindu-le tot avutul” (Viaţa Nouă, V, nr. 1). 


29 mai 1918: La Cernăuţi, se înfiinţează „Societatea româno ortodoxă 
împărătesc jubiliară pentru zidirea unei biserici în Viena” (Viaţa Nouă, V, nr. 5). 


29 august 1918: „Mitropolitul român Vladimir Repta, din Cernăuţi, a 
demisionat, cu întreg consistoriul. Biserica română şi fondurile româneşti s-au 
împărțit în două, numindu-se doi preoţi ortodocşi, Tzimirischi, pentru ucrai- 
neni (ruteni), şi Worobchievici, pentru români. Aceasta va să zică distrugerea 
completă şi definitivă a Bisericii române din Bucovina” (Bianu, IL, p. 53). 


1 iulie 1918: La Suceava s-a redeschis cadastrul, cărțile funciare ur- 

mând să fie la dispoziţia publicului (Viaţa Nouă, V, nr. 5). 


4 octombrie 1918: În parlamentul vienez, deputatul bucovinean 
Isopescu-Grecul preciza: („Noi, cei patru milioane de Români din monarhia 
austro-ungară, cerem autonomia noastră în cadrul Austriei!”. 


12 octombrie 1918: Câţiva români bucovineni, printre care şi Puş- 
cariu, s-au întâlnit în casa lui Isidor Bodea, pentru a discuta situaţia politică 
nou creată, optând pentru varianta care însemna răul cel mai mic, respectiv 
unirea cu România. Şi, pentru că aveau nevoie de un lider provenit din rân- 
durile românilor bucovineni get-beget, ei au trimis după Iancu Flondor, care 
se afla la Storojineţ, pentru a inaugura, împreună, şi prin publicaţia „Glasul 
Bucovinei”, ceea ce a fost numită de istoriografie drept „acţiunea românească 
din Octombrie 1918” 


17 octombrie 1918: Noul împărat al Austriei, Carol, lansa manifestul 
imperial, prin care anunţa transformarea Austriei într-o confederație de state 
naţionale autonome, dar toate popoarele fostului imperiu au refuzat mani- 
festul, comitetele naţionale hotărând, practic, constituirea tot atâtor state de 
sine stătătoare. 


17 octombrie 1918: Sextil Puşcariu face sugestia de a reclama toată 
Bucovina pentru România, din moment ce „Austria a intrat în agonie”. 


22 octombrie 1918: Nicolae Iorga nota, în jurnalul său, că „din Buco- 
vina au plecat austriecii şi chiar ucrainenii” (lorga, Memorii, II, p. 95), iar în 
seara zilei următoare scria: „Zota vine la mine, seara, pentru a-mi spune că, la 
Cernăuţi, s-a auzit tunul, poate al legionarilor ucraineni, aduşi de arhiducele 
„rutean” Wilhelm, şi că românii din Bucovina cer intrarea trupelor noastre” 
(orga, Memorii, p. 124). 


27 octombrie 1918: S-au întrunit, la Cernăuţi, „reprezentanţii poporu- 
lui român din Bucovina”, pentru a înfiinţa Consiliul Naţional, vreme în care, 
prin Cernăuţi, „mulțimea, de peste 1.000 de capete, bărbaţi şi femei, străbătea 
străzile Capitalei, cântând cântece naționale. La Palatul Guvernului şi înaintea 
Primăriei din Cernăuţi, mulţimea, din ce în ce mai sporită, a manifestat pentru 
Unirea tuturor românilor. Momentul culminant a fost când, la Primărie, s-a 
desfăşurat Steagul Tricolor. Intrând, apoi, în sala unde Consiliul Naţional îşi 
ținea şedinţa, manifestanţii au arborat Tricolorul în fereastra Palatului Naţi- 
onal” (Bianu, II, pp. 93-95). 


215 


Bucovina, în mărturii necunoscute 





2 noiembrie 1918: La Suceava, regimentul croat din oraş organizează 
un concert al primadonei Viorica Ursuleac, pe atunci angajată a operei din 
Zagreb, apoi „garnizoana aceasta croată, ofiţeri şi soldaţi, proclamă revoluţia 
şi rup rozetele de la chipie, înlocuindu-le cu tricolorul lor”, şi pleacă spre 
îndepărtata lor patrie (Morariu, Pavelescu, p. 60). 


6 noiembrie 1918: „În sfârşit, în dimineaţa zilei de 6 Noiembrie 1918, 
intră în Suceava grănicerii maiorului Anton Ionescu!” (Morariu, Pavelescu, 
p. 60). 


z 6 noiembrie 1918: Guvernul nostru a publicat următorul comunicat: 
„In Bucovina de sud s-a dezlănţuit o violentă mişcare bolşevică. Populaţia din 
Iţcani, Suceava, Gura Humorului şi alte localităţi s-a refugiat, în număr mare, 
la noi, cerând ocrotire şi adăpost. Domnul Flondor, preşedintele Comitetului 
Naţional Român, s-a adresat Guvernului Român, cerându-i călduros să vină 
în ajutorul populației din Bucovina, căzută pradă bolşevismului. Guvernul a 
dat imediat curs acestei cereri şi a ordonat trupelor de grăniceri şi de jandarmi 
să treacă, în număr suficient, graniţa Bucovinei, pentru a restabili ordinea în 
partea de sud şi a înainta oriunde necesitatea va cere” (Bianu, II, pp. 93-95). 


6 noiembrie 1918: La Cernăuţi, ucrainenii au ocupat oficiile publi- 
ce, Aurel Onciul urmând să preia puterea asupra sudului Bucovinei. lancu 
Flondor imploră, atunci, ajutorul regelui Ferdinand, adică intrarea Armatei 
Române în Bucovina. Mesajul este dus, la Iaşi, şi înmânat lui Marghiloman 
de Vasile Bodnărescu, dar Marghiloman nu-şi poate asuma riscul de a decide 
o intervenţie armată. 


8 noiembrie 1918: Datorită aprobării generalului Coandă, tatăl savan- 
tului, Divizia a 8-a a generalului Zadik este pregătită să intre în Bucovina, 
generalul spunându-le soldaților, minimalizând gestul grănicerilor, că abia 
„vouă v-a păstrat soarta norocul de a păşi cei dintâi pe pământul scump al 
Bucovinei. Fiţi mândri, arătaţi-vă demni de încrederea ce s-a pus în voi... 
Doresc spornicie pasului ce faceţi şi Vă zic: Cu Dumnezeu înainte!” (Bălan, 
p. 80). Apoi intră în Suceava. 


11 noiembrie 1918: Divizia lui Zadik intră în Cernăuţi, iar ucrainenii 
înarmați se retrag în nord şi sunt urmăriți de ostaşii români până hăt, în Galiţia. 


24 noiembrie 1918: La Suceava, s-a trăit o zi de sărbătoare: „Liturghia 
în sobor, la Sfânt, cu doxologie pentru Regele Ferdinand şi Regina Mania”. 
„Au fost clipe înălțătoare”, scrie „Glasul Bucovinei” (nr. 19). 

28 noiembrie 1918: Proclamarea unirii Bucovinei cu România. „Ce 
frumoasă a fost acea zi de 28 noiembrie 1918! Se bucura parcă şi cerul de 
fericirea noastră, trimiţându-ne, în acel început de iarnă, raze calde de soare. 
Veniseră soli din toate părțile locuite de români: din Moldova, din Muntenia, 
din Oltenia, din Ardeal şi din Basarabia, iar din Bucovina sosiră, la Cernăuţi, 
tot ce intelectualitatea şi țărănimea românească aveau mai curat şi mai bun. 
Şi, pe când mulţimea, încă dis-dimineaţă, se îndrepta, pâlcuri-pâlcuri, spre 
reşedinţa metropolitană, în sala de marmură a căreia era convocat Congresul” 
(Marmeliuc, Amintiri). 


1 decembrie 1918: Proclamarea unirii Transilvaniei cu România. 


$ decembrie 1918: Sărbătoarea oficială a Unirii în Suceava, cu tedeum, 
la care iarăşi a cântat corul „Ciprian Porumbescu”. 


27 decembrie 1918: „Pomenirea lui Ştefan cel Mare, cu parastas în 
sobor, cântând fireşte tot corul bisericesc al reuniunii. Seara, iarăşi concert 
festiv, cu concursul corului Reuniunii, sub conducerea lui I. Macariul” (Mo- 
rariu, Pavelescu, 53-65). 


— 


1916: Antiromânismul ortodoxiei transilvane. „Scrisoare circulară 
către venerabilul cler şi către poporul drepteredincios român din de Dumnezeu 
păzita metropolie a Românilor ortodocşi din Ungaria şi Transilvania. 

România, căreia fiinţă i-a dat patria noastră, Ungaria, căci Radu-Negru 
de la Făgăraş a întemeiat principatul Țării-româneşti, Dragoş din Maramurăş 
a întemeiat principatul Moldovei şi cu sprijinul monarhiei Habsburgice s-a 
ridicat şi s-a întărit România modernă, liberă şi independentă, care de bună 
voie s-a legat de monarhia noastră cu contract de credincioşie, cu făgăduieli 
de sprijinire reciproc: România — spre marea noastră durere — a călcat făgă- 
duiala de credinţă, a rupt peceţile contractului în chip perfid şi a ridicat arma 
asupra acelor fraţi, cari de doi ani de zile luptă pe moarte şi viaţă cu o vitejie 
nemaipotrivită împotriva duşmanilor monarhiei. 


Da, ei n-au ascultat porunca sângelui, n-au auzit chemarea tainică a 
fraţilor de o limbă şi un sânge de a ne da mâna de ajutor, ca trupele regatului 
român să lupte alăturea cu noi împotriva duşmanului comun, care tinde la 
nimicirea patrie noastre şi la sugrumarea neamului românesc, să lupte hotărâți 
şi cu bărbăţie în contra Rusiei cotropitoare. Nu, ci ei amăgiţi de lupii îmbrăcaţi 

în piei de oi şi ameţiţi de făgăduielile lui luda, au considerat cele mai vitale 
interese ale neamului şi sub cuvântul că vin „să ne slobozească”, vin să ne facă 
robi muscalilor, vin înfrățiţi cu hoardele ruseşti, cari au jefuit şi au aprins satele 
şi bisericile întemeiate de Ştefan cel Mare, cari au ucis pe urmaşii plăieşilor 
vestiți dela Dumbrava-roşie, cari au necinstit Putna şi Suceava, locuri sfinte 
de închinare sufletului românesc — vin acum să ne calce şi să ne fure moşia 
agonisită de moşii şi părinţii noştri cu sudori de sânge! 


Unde vă este şi în ce se arată patriotismul vostru, Români ucigători 
de fraţi, vă întrebăm cu Lactanţiu: „Cum patriotismul vostru poate să fie o 
virtute? Poate să existe o virtute într-un sentiment esențialmente duşmănos şi 
răutăcios? Binele, la care tinde iubirea voastră de patrie, constă în a face rău 
altora? Voi întindeţi graniţele voastre în hotarele vecinilor voştri, voi creşteţi 
puterea voastră, veniturile voastre, dezbrăcând pe alte naţiuni? Puteţi voi să 
numiţi virtutea aceea ce e distrucțiunea a toată virtutea? Voi rupeţi legăturile 
societăţii umane, voi distrugeţi inocenţa, voi nutriţi rapacitatea, voi nimiciţi 
ideea de dreptate. Drept aceea şi urile naţionale sunt necompatibile; acolo 
unde lucesc armele, dreptatea se nimiceşte. Poate să fie drept acel ce vatămă, 
urăşte, despoaie şi ucide? Iată faptele voastre, a celor ce ziceţi că vă iubiţi 
patria (Lactantius. Div Inatit., VI. 6.). 


Acela care, cu vorbele vicleniei pe buze, cu dorul de jaf în suflet, vine în 
hotarele noastre nu-i frate, ci cel mai păgân duşman, care, pentru a-şi împlini 
pofta sălbatică, îşi omoară fraţii şi părinți. Da, fraţii de ieri, astăzi prin voinţa 
şi faptele lor păcătoasă şi nelegiuite s-au făcut pentru noi în cei mai mari şi 
mai urgisiţi duşmani, asupra cărora glasul sângelui şi legea firii porunceşte 
să-ți rădici braţul fără milă. „Că cel ce varsă sângele omului, pentru sângele 
aceluia sângele lui se va vărsa” (Facerea, IX. 6 ). 


Iubit cler şi popor! Avem cea mai mare mângâiere şi bucurie a sufletului 
că iubirea voastră faţă de patrie e nemărginită, că alipirea şi credinţa voastră 
cătră înaltul tron sunt neclătite, că din iubirea, alipirea şi credinţa aceasta 
curată şi tradițională purcede ascultarea voastră necondiționată şi isvorăşte 
vitejia, care mai ales în anii din urmă în mod atâta de strălucit din nou aţi 
dovedit-o. De aceea vă sfătuim, mai vârtos acum, în aceste zile de cea mai 
grea cumpănă, şi vă îndemnăm cu cuvintele sf. apostol Petru ca cu blândeţe 
să vă supuneţi autorităţilor şi rânduielilor înaltei stăpâniri „ori împăratului, 
ca celui mai presus, ori guvernatorilor, ca celor trimişi de el spre pedepsirea 
făcătorilor de rele şi spre lauda făcătorilor de bine, căci aşa este voia lui 
Dunezeu, ca cu facerea de bine să amuţiţi necunoştinţa oamenilor celor fără 
de minte, ca cei liberi, iară nu ca cum aţi avea libertatea, ca un acoperământ 

răutăţii ci ca servii lui Dumnezeu” (I. Petru, C. Il. v. 13-16.). 


Faţă cu noul duşman, care râvneşte în chip atâta de păcătos la ştirbirea 
şi la stricarea hotarelor patriei noastre, veţi şti să luptaţi cu aceeaşi îndârjire, 
vitejie şi credinţă, cu care eroii noştri au sfărmat cetăţuile de granit de la 
Iwangorod. Căci dragostea, credinţa şi alipirea cătră tron şi patrie vă va lumina 
mintea şi sufletul, vă va întări inima şi vă va oţeli braţul. 


Întăriţi-vă dar cu credință în Dumnezeu, bucuroşi fiind în inimile 
voastre că aţi ştiut şi aţi putut să dovediţi credinţa şi alipirea voastră cătră 
tron şi patrie cu fapte atâta de strălucitoare şi cu jertfe atât de scumpe. Fiţi cu 
încredere că, în ziua judecății şi a răsplătirii, Maiestatea Sa înălțatul nostru 
împărat şi rege, împreună cu luminatul său guvern ungar nu vor întârzia a 
răsplăti după merit credinţa şi vitejia, cu care aţi apărat tronul şi patria, asigu- 
rând condiţiunile pentru dezvoltarea şi întărirea etnică, culturală şi economică 
a poporului român din patrie. 


Noi n-am provocat şi n-am dorit războiul cu fraţii noştri şi cu toată 
sinceritatea am stăruit pentru înfăptuirea păcii şi bunei înţelegeri între români şi 
maghiari şi credincioşi chemării noastre nu vom înceta de a ruga pe Dumnezeu 
ca să ne trimită pacea de sus, pacea la toată lumea, pentru că zice sf. Vasile 
cel mare: „Nu există un cine mai mare, decât pacea, care este un dar ceresc, a 
căreia şi numele numai este mai dulce, decât orice” (Basil Ep, 46, 1. Ep. 70.) 


Isus Hristos este principiul păcii, zise sf. Grigorie; apostolii au predicat 
pacea lui Dumnezeu. Armonia domină în Dumnezeu şi în toată creaţiunea; 
oameni trebuie să inainteze pe creatorul, păzind între ei concordia şi în puterea 
acestei condițiuni trebuie să existe cetăţile, societăţile şi popoarele (Greg. 
Naz. Orat, 12.). 

Oradea-mare — Nagyvărad la 8/21 Septemvrie 1916,/ Vasile Mangra 
m. p. / ales şi întărit arhiepiscop / loan I. Papp m. p. / episcopul Aradului / 
Dr. Miron E. Cristea m. p. / episcopul Caransebeşului” (Biserica și Școala, 
Anul XL, Nr. 40, Arad, Octombrie 2/15, 1916). 


Iei 


1917, august 27: Ultima scrisoare a lui lon Grămadă: „Adesea 
îmi fac bilanţul vieţii mele şi mă întreb ce bine am făcut eu pe pământ. Şi, 
totdeauna, regret că n-am putut lucra mai mult spre a aduce mai multă fericire 
altora. Căci atât rămâne după fiecare pe lumea asta: Binele ce l-a făcut altora. 
Incolo, totul e praf şi cenuşă, pe care le spulberă vântul. 

Constatarea aceasta nu rezultă din gândurile negre ce poate m-ar pre- 
ocupa. Nu. Mă gândesc foarte puţin la moarte şi nu mă tem deloc de ea. Sunt 
pregătit s-o înfrunt. Nu mă sperie nici mulțimea păcatelor ce le-am comis, 
căci aşa de sfântă şi de dreaptă înaintea lui Dumnezeu este cauza pentru care 
atâta tineret s-a îmbrăcat cu cămaşa morţii, încât pe toţi ne aşteaptă viaţa de 
veci. De asta sunt sigur. Războiul nostru este sfânt. 


Cum v-am spus, regret numai că nu mi-am legat numele de o faptă 
nepieritoare, care să aducă folos altora. Dar sper că, în lupta ce mă aşteaptă 
în curând, îmi va ajuta Dumnezeu să îndeplinesc o faptă care să mă treacă la 
nemurire (Dumnezeu ştie, însă, dacă nu păcătuiesc şi acum cu orgoliul meu). 


Mă mir numai că sunt atâţia oameni rămaşi la vetre, care nu înţeleg 
câtă frumuseţe sublimă cuprinde jertfa de sine, jertfirea făcută de bună voie. 
Sunt momente când simţi parcă însăşi suflarea lui Dumnezeu cum îţi atinge 
fruntea ca o adiere binefăcătoare. Şi, atunci, uiţi tot ce ai iubit în viaţă, tot 
ce-i călător ca nisipul pustiului şi nu regreți deloc lumea ce ai lăsat-o în urmă. 
Inainte, tot mai departe, spre un miraj de strălucire necunoscută, laşilor!... 
Dacă-l ajungi, te aşteaptă răsplata de veci. 


Necunoscutul acesta spre care mergi, mulțămirea că-i faci toată 
datoria, suprema datorie, intensitatea cu care trăieşti viaţa ce ţi-a dăruit-o 
Dumnezeu constituie un farmec de care vibrează toată fiinţa ta... 


Doamne, ajută-mi să fiu tare, să fiu vrednic şi neînfricat, spre a putea 
răzbuna lacrimile ce le-au vărsat ai mei vreme de o sută cincizeci de ani de 
robie!” (Calendarul Glasul Bucovinei, 1920; scrisoarea adresată unei doamne, 
în 27 august 1917, scrisă cu doar câteva ceasuri înainte de moartea Eroului 
şi neexpediată vreodată). 


lei 


1917: „Duşmanul român”, urât de românii ardeleni. Există măr- 
turii de presă, precum Amintiri din „România Mare”, extras din „raportul 
locțiitorului de primar Friedrich Fabrierus, din Brașov, în timpul ocupării 
oraşului liber regesc Braşov prin duşmanul român, de la 29 August, până la 
8 Octombrie 1916” (Gazeta Transilvaniei, Anul LXXX, Nr. 3, marţi 19/23 
ianuarie 1917), peste care poți trece lesne cu vederea, chiar dacă te zhârie în 
suflet expresia, referitoare la... eliberarea Braşovului „ocupat prin dușmanul 
român”. Dar descoperi alături, tot în prima pagină a acestei vechi gazete 

românești din Transilvania, pe post de articol de fond, un material care ia de 
guler, cu brutalitate, istoriografia oficială românească, „Vatra Luminoasă”: 


„În soarta românilor din Ungaria a fost scris ca adevărata înfrățire 
româno-maghiară să se înfăptuiască în momentele acestea măreţe de apărare 
a existenţei și mult iubitei noastre patrii, afară, pe câmpurile de luptă, departe 
de vatră, de bravii noștri flăcăi și viteji maghiari. Frăția aceasta de sânge, cu 
temelii veşnice, ne reamintește înfrăţirea româno-maghiară din Arad, din 
ziua sfântului Ilie, din 20 Iulie vechi 1899, care, pentru noi, românii de sub 
coroana Sfântului Ştefan, este o zi de sărbătoare mare și care, de s-ar fi luat 
în serios şi în România, ar fi o zi de sărbătoare națională pentru toți românii 
de pe tot globul pământului. 


Este de remarcat că înfrățirea de atuncea s-a făcut de un om care, tocmai 
în aceste clipe istorice, conduce barca statului spre fericirea patriei noastre: 
contele Ștefan Tisza, ministru-preşedinte. Acest mare bărbat politic, a cărui 
valoarea de-abia generațile viitoare vor putea-o recunoaşte în întregime, acest 
om cu voinţa sa de fier şi privirea sa clară, ales de soartă a conduce trebile 
monarhiei în cele mai grele zile, când o lume întreagă a dat năvală asupra 
noastră și a aliaților noștri, acest om a dezlegat din timp problema româno- 
maghiară, care, dacă ar fi fost înțeleasă la timp de cei chemaţi, ar fi dus întreg 
neamul românesc, alături cu ungurii, la mărire şi fericire. 


Înfrățirea de atuncea s-a făcut cu ocazia instalării, în scaunul episco- 
pesc din Arad, a arhimandritului Iosif Goldiș, vicar episcopesc din Oradea 
Mare şi fost deputat guvernamental în dieta țării. Instalarea, care s-a făcut 
cu mare solemnitate, a fost asistată de mai mulți deputați maghiari, în frunte 
cu contele Tisza, care au participat cu toţii la banchetul dat în onoarea zilei. 
Cuvântarea contelui Tisza, din această zi, va rămâne memorabilă pentru 
totdeauna, pentru că cuvintele rostite compun făclia care va lumina pentru 
vecie drumul politicii noastre: 


„Națiunea maghiară are misiune mare de îndeplinit, pe care însă numai 
împreună cu aliatul ei natural o poate împlini, împreună cu neamul românesc. 
Pentru neamul românesc iarăși nu este un alt mod de fericire, decăt înfrăţirea 
cu maghiarii (sublinierea „Gazetei” — n. n.). Să se dea fiecăruia aceea ce e a 
lui şi, atunci, înțelegându-ne unii cu alții, unindu-ne în bună înţelegere, nici 
porţile iadului nu ne vor putea birui!”. 


Frăția şi buna înțelegere, asta este vatra lumioasă, cu care ne alegem 
din războiul acesta teribil. Că este aşa ne-o dovedește victoria armatelor noas- 

tre, despre care contele Tisza a zis că, înfrățite, nici infernul nu le va putea 
birui. Frăția fiilor noştri și ai confraților noştri maghiari își revarsă focul de 
iubire frățească și asupra celor rămaşi acasă, şi în conlucrarea comună pentru 
izbânda finală, ne vedem datoria noastră cea mai înaltă spre a respecta astfel 
pactul de sânge, închiat, afară, pe câmpul cinstei și onoarei. Că aşa va fi asta 
o garantează noul nostru metropolit Mangra, care, în ziua serbării înfrățirii 
din Arad, a arătat, aemenea, calea cea bună şi dreaptă, pe care trebuie să o 
urmăm: biserica. „Scopuri nobile nu poate realiza nime fără biserica repre- 
zentată prin cler şi popor”. 


Poporul românesc din Ungaria își urmează păstorul său luminat, 
înfrățit cu contele Tisza, în deplină convingere că numai îm modul acesta, 
urmărind calea creată de aceşti doi bărbaţi, va ajunge la fericire şi prosperitate, 
spre vatra acea luminoasă, care ne va însufleți și în viitor, de a dezvolta forțele 
noastre în favoarea neamului și a patriei noastre nepieritoare”. 

Că astfel de atitudine caracteriza românimea din Ardeal, până foarte 
aproape de intrarea definitivă a trupelor româneşti în Transilvania, cu popas 
îndelungat în Budapesta, o confirmă numeroase mărturii, pe care intenționez 
să le supun atenției zilei. Nu de alta, dar ar fi păcat să ne plecăm, la nesfârşit, 
în faţa memoriei unor farisei precum Papp, Cristea, Goldiși, Maniu şi așa 
mai departe, care moşteneau, din latinism, doar convingerea că „patria este 
acolo unde ne este bine”. 


TI 
1917: „Actul acesta de trădare al României credule”. 


MOTO: „Românii din Trasilvania și Ungaria nicicând n-au apelat 
la ajutorul lor şi n-au cerut să-i mântuiască din nici o robie, pur şi simplu 
pentru că noi am avut şi avem o soartă de sută de ori mai bună decât poporul 
din România”. 


Niciodată nu am avut necuviinţa de a-mi judeca poporul, dar întot- 
deauna am vrut să ştiu cât mai mult despre adevărurile lui. Minciuna, cum 
spuneau Cantemir şi Xenopol, numai rău aduce Neamului nostru, pentru 
că neadevărul nu foloseşte decât celor care ne sleiesc de energiile benefice 
astăzi. lar când am scris că românii ardeleni şi bucovineni nu-şi doreau uni- 
rea cu România, decât în clipa în care au avut de a alege între două rele, nu 
am răvăşit morminte. Dimpotrivă. Lista eroilor români din Bucovina, care 
s-au jertfit pentru modelul de viaţă european, pe care îl reprezenta imperiul 
austriac, am fost printre puţinii care au publicat-o cu tot respectul, în ciuda 

faptului că am o lacrimă în plus pentru lon Grămadă, care a ales să moară 
pentru Întregirea Neamului, cu toate că m-a tulburat destinul cristic al tinerilor 
bucovineni Zamfir Nicoară şi Dumitru Catană, distinşi prin vitejie la asediul 
Lembergului, oraş polon pe care încercau să-l smulgă ruşilor, în beneficiul 
Austriei, dar care, la Satu Lung, lângă Braşov, când au avut de ales între a 
trage în ostaşii români, care năvăleau în Ardeal, şi a-şi săpa singuri mormin- 
tele, au ales martiriul. Nu am avut un cuvânt pătimaş împotriva colonelului 
Pop, care a dus la îndeplinire execuţia, nu i-am pus la îndoială românismul şi 
dreptul lui de a decide în ce statalitate vrea să creadă. Dar Nicoară şi Catană 
s-au aşternut pentru totdeauna în sufletul meu. 


* 


Pentru că, în curând, va reîncepe vânzoleala patriotardă şi pentru 
că politrucii de astăzi, cheltuind enorm pentru „Centenarul Unirii”, îşi vor 
cosmetiza doar imaginile lor compromise, fără să le pese de adevăr şi de 
adevărata poveste a neamului, o poveste în care, deşi condusă de mulţi ofițeri 
incompetenţi, Armata Română a făptuit soclul durabil al demnităţii noastre, o 
să tot încerc să vă aduc în faţa minţilor şi a sufletelor respirația reală a zilelor 
de atunci, a zilelor de nenoroc prin care s-a prefaţat, pentru o singură dată în 
istoric, întoarcerea privirilor bunului Dumnezeu şi asupra noastră, a românilor. 


„Ne sună necontenit în urechi pasajele din urmă ale declaraţiunii de 
război, făcută de bărbaţii de stat perfizi şi de regele României, fără nici o 
autoritate, Monarhiei noastre, în loc să-şi arate recunoştinţa pentru binefa- 
cerile primite de la ea, în toate împrejurările, și mai ales pentru întemeierea 
existenţei sale. In acele pasaje, piticul săbănog şi prezumțţios își motivează 
atacul nesăbuit față de uriaşul generos, cu scopul de a elibera poporul român 
din Transilvania şi Ungaria din robia maghiară. Câte fraze goale, atâtea 
minciuni grosolane, şi câte afirmaţiuni, atâtea acuze fulgerătoare în contra 
sa însuşi și în contra faptelor proprii. 


* 


Mai înainte de toate este un fapt absolut incontestabil că Românii din 
Trasilvania și Ungaria nicicând n-au apelat la ajutorul lor şi n-au cerut să-i 
mântuiască din nici o robie, pur și simplu pentru că noi am avut şi avem o 
soartă de sută de ori mai bună decât poporul din România. Starea noastră 
naţională, economică, socială şi politică este dovedită cu date nerăsturnabile 
ca fiind cu mult superioară cetăţenilor români din România. Cât despre ne- 
ajunsurile pe care au avut să le îndure cetăţenii neromâni de acolo, ele sunt 
notorii și presa respectivă s-a făcut ecoul tuturor plângerilor destul de amare, 
care veneau de la un stat mic național, cu pretenții de apărător al principiului 

de naționalitate. Vorbele late și umflate au fost puse în curs de niște necăpătuiți 
pigmei ai politicii naţionale intransigente, trecuţi peste munţi cu binecuvân- 
tarea părintelui Lucaciu, veşnicul candidat de arhierie şi bogăţie, de tristă 
memorie, şi în cântecul bardului fără strună Goga, băiatul răsfățat al sorții. 


* 


Acum, când trădarea lor josnică a avut efectul de a înverșuna și mai 
tare pofta de luptă a fiilor neamului nostru şi a le oţeli braţul întru apărarea 
tronului glorios al Habsburgilor și patriei noastre iubite chiar în contra fraților 
lor, denaturaţi cotropitori; acuma, când sperjurul lor s-a răzbunat în modul cel 
mai cumplit prin armele glorioase ale puterilor centrale nebiruite; acuma, când 
biruitorii generoşi le-au oferit dreptul de pace aţâţătorilor nemernici, antantei 
nesăţioase şi seducătoare, ca să se curme acest război ucigător şi ruinător 
pentru omenirea întreagă, printr-o pace cinstită şi binefăcătoare: acum ies la 
iveală ghearele pisicii şi cele zece puteri aliate contra noastră declară pe faţă, 
cu o neruşinare nemaipomenită, că ele voiesc să continue lupta până când 
vor întrona principiul de naţionalitate şi vor dezmembra puterile centrale şi 
aliatele lor şi-şi vor mări, astfel, teritoriile imperiilor lor. 


* 


Mintea omenească stă în loc în faţa unor declaraţiuni atât de îngâmfate 
şi de contrazicătoare cu cele mai elementare principii de umanitate şi echitate, 
răsturnate prin însăşi starea faptică a lucrurilor şi prin ţinta aspirațiilor lor 
nenaturale. Urmează oare Anglia vreun principiu naţional faţă de Irlanda, faţă 
de Buri, în Egipt, în Indii şi în celelalte colonii? Urmăreşte Franţa principiul 
naţional în recucerirea provinciilor de la Rhon, aparținătoare imperiului ger- 
man, cum s-au declarat ele însele, după războiul din anul 1870/71?7 Există 
principiu de naţionalitate în cerința de reconstituire a Belgiei unitare, când 
ştiut este că lupta dintre Flamanzi şi Waloni se dă, de multe decenii, tocmai 
pe acest principiu? Are Rusia pretenţia de a urmări un principiu naţional, când 
tinde la ocuparea Constantinopolului şi a strâmtorilor din Dardanele, fără să 
fi regulat, mai întâi, chestiunea polonă, chestiunea finlandeză, chestiunea 
ucraineană, chestiunea basarabeană şi a celorlalte seminții din imperiul mozaic 
rusesc? Gânditu-s-a antanta la Românii din Valea Timocului şi Macedonia, 
când apără existenţa Serbiei regicide, devenită, prin acest fapt, nevrednică să 
mai existe pe harta Europei? Dar nenorocirea Greciei tot principiul național al 
antantei este? Contrazicerea flagrantă între declaraţiunile şi faptele antantei, 
pe deoparte, iar pe de altă parte, între trebuinţa de a înfăptui un principiu 
naţional, dezmembrând un stat şi alipind teritorii răpite la alt stat este atât de 
bătătoare la ochi, încât şi un orb o poate vedea. 

* 

Dar această contrazicere iese la iveală, cu mai mare putere, la România 
şi la scopul trădării ei. Fapt incontestabil este că între poporul nostru şi între 
cel din România nu există nimic în comun, nici în caracter, nici în aspiraţi- 
uni, nici în sentimente. Limba şi legea comună n-au putut crea acea afinitate 
sufletească între aceste popoare, din simpla cauză că elementele constitutive 
şi mediul de dezvoltare a fost cu totul altul. Şi aceste fapte se confirmă exact 
prin toate declaraţiunile bărbaţilor competenţi şi prin toate manifestaţiunile 
vieţii. Cine a avut ocaziunea să cunoască oamenii şi curentele din România şi 
să facă comparaţie între noi şi ci, trebuie să ne dea dreptate, când afirmăm că 
diferenţa este ca între cer şi pământ şi că faţă de noi n-au avut şi, de aci, îna- 
inte, nu vor avea nimic mai puţin decât dragoste frățească şi bune sentimente 
de dezrobire, când dânşii gem în robia întunericului, în robia mizeriei şi în 
robia ciocoismului, iar noi îi compătimim şi-i condamnăm pentru pacostea 
ce ne-au adus-o pe capul nostru fără de nici o vină. 


* 


Actul acesta de trădare al României credule şi uşuratice trebuie înşirat 
alături de celelalte acţiuni perfide ale antantei, de a ademeni pe cei slabi de 
înger şi a-i avea ca obiecte de compensație, cu care să-şi achite despăgubi- 
rile, la masa verde de pace. Antanta ştie doară că, prin realizarea scopurilor 
României, s-ar altera şi mai tare principiul de naţionalitate în acest stat, după 
ce, în 1913, s-a mai călcat o dată faţă de Bulgari. Nu iubirea faţă de noi, nici 
principiul naţional au mânat România în război în contra aliatelor ei naturale, 
în contra puterilor centrale, ci nenorocita poftă de mărire şi lăcomia sugerată 
de antantă. Nu s-a mulțămit cu teritoriile câştigate cu atâta uşurinţă, acum 
patru ani, ci, după pilda câinelui din fabulă, care şi-a văzut umbra în apă, cu 
bucata de carne în gură, s-a aruncat în valuri, să mai prindă şi bucata cealaltă 
şi, astfel, şi-a aflat pieirea. 

* 

Convingerea noastră intimă este că, în cazul de faţă, principiul de 
naţionalitate, iscodit de antantă, este un simplu moft, pentru ca să poată vâri 
zâzanie nouă între cetăţenii statelor centrale şi, mai ales, ale Monarhiei noas- 
tre, provocând bănuiala în suflete şi ațâţând spiritele şi aşa destul de agitate, 
în urma invaziunii josnice româneşti, care a produs atâtea victime. Cât ne 
priveşte pe noi, Românii, oricât de dureros ne-a atins acest flagel al sorții, ne 
vom reculege şi din această pacoste şi, credincioşi lealităţii dinastice şi iubi- 
rii noastre de patrie tradiţionale, ne vom îndoi opintirile şi jertfele de sânge 
şi avere, pentru ca să alungăm, cât mai în grabă, toţi norii grei de bănuială 
şi neîncredere, ce, pe nedrept, ne învăluiesc” (Gazeta Transilvaniei, Anul 
LXXX, Nr. 4, joi 12/25 ianuarie 1917). 

lei 


1918: O cununie între tranşeele austro-ruse. Domnişoara Olga 
Grybowska poate fi mândră, pentru că a avut o nuntă unică în felul său, deşi 
nu s-a cununat la patriarhia din Constantinopol, nici în lavra din Chiev, ci 
sub cerul liber, pe un ogor pustiu, săpat de granate şi udat cu sângele atâtor 
viteji, dintre tranşeele celor două tabere duşmane, între care însă, în urma 
armistiţiului, încetară ostilitățile. Aici s-a ţinut cununia, din următorul motiv: 
Părinţii mirelui, domnul Octavian Iliuţ, amploiat la poliția din Cernăuţi, se 
aflau pe teritoriul ocupat de Ruşi, care nu le-au permis să treacă dincoace. 
Neputând ei veni, au fost siliți mirii şi nuntaşii să meargă la ei. Astfel, actul 
cununiei s-a celebrat pe teritoriul neutru dintre cele două armate, prin preotul 
militar Paul Marcovici (paroh gr. ort. rom. în Hodoş, dieceza Aradului). Naş a 
fost un general, iar nuntaşii: câteva rudenii, ofiţeri de ai noştri, comandantul, 
ales de soldaţi, al trupelor ruseşti şi soldaţi, care, în onoarea actului solemn 
şi neobişnuit, îşi părăsiră tranşeele şi uitară, pe un moment, monotonia vieţii 
din ele (Biserica şi Școala, XLII, nr. 7, 11/24 februarie 1918, p. 3). 


Iei 


1918: Readucerea moașştelor Sfântului loan cel Nou, de la Viena, 
la Suceava . S-au împlinit aproape patru ani, de când moaştele Sfântului loan 
cel Nou, din Suceava, au fost aduse la Viena, ca să nu fie luate de duşman, 
cum se întâmplase în anul 1686, când au fost transportate la Zolkiew, de 
unde numai cu greu au putut îi readuse, în anul 1783, la vechea mitropolie 
din Suceava. La sosirea lor în capitală, colonia română le-a ieşit înainte, cu 
mare şi sărbătoresc alai, şi le-a aşezat, apoi, în capela greco-ortodoxă română. 
In decursul acestor patru ani, sicriul nu a fost deschis niciodată, dar, cu toate 
acestea, mulți soldaţi răniţi, de prin spitalele din loc, veneau să se închine 
moaştelor, nădăjduind o alinare a durerilor trupeşti şi sufleteşti, şi să audă 
o slujbă curat românească. Şi mulți se întorceau cu cea mai caldă rază de 
mângâiere, pogorâtă în sufletul lor. 

In capelă s-a constituit şi un comitet de caritate pentru soldaţii români 
răniţi, din care făcea parte, ca membru foarte activ şi de ispravă, zelosul şi 
credinciosul păzitor, de decenii, al moaştelor, care le-a însoțit şi încoace, de 
curând protosincelul Pancratie Sidorovici. Cu rara sa bunăvoință şi dărnicie, 
şi-a folosit, şi-n locul acesta, toată activitatea, tot timpul disponibil şi toate cu- 
noştinţele sale numai pentru alinarea durerilor şi neajunsurilor celor nevoiaşi, 
străduindu-se să-i folosească şi fiecăruia, care numai i-a venit în cale. Casa 
Sfinţiei Sale era loc de întâlnire a celor înstrăinaţi de căminele lor, precum 

şi a celor care doreau să afle vreo informaţie sau să primească vreun ajutor, 
şi de tot puţini erau cei care nu ieşeau pe deplin mulțămiţi. Şi din câmpul de 
luptă, şi chiar din prinsoare, i se adresau sute de soldaţi, ca unui prietin bun, 
de multe ori fără ca măcar să-l cunoască, şi, dacă pretenţiile lor nu întreceau, 
cu totul, competenţa şi influenţa părintelui Pancrati, primeau un răspuns 
satisfăcător sau cel puţin mângăietor. 

În 21 iulie 1918, ultima duminică înainte de pornirea moaştelor spre 
Suceava, |. P. S. Sa mitropolitul Vladimir de Repta, asistat de arhimandritul 
mitrofor Manasterschi şi de protosincelul Sidorovici, a oficiat o doxologie 
pentru M. S. Împăratul şi pentru colonia română care a adăpostit relicvele 
sfântului, în capela sa. Nouri negri vărsau şiroaie de lacrimi, căci se apropia 
ziua când scumpa comoară pentru creştinii drept-credincioşi avea să pără- 
sească capitala. Şi cu toată vremea aceasta neprielnică, se adună o mulţime 
considerabilă de reprezentanţi distinşi ai coloniei şi de soldaţi şi se întruni 
şi comitetul bisericesc, în frunte cu prezidentul ei, Dr. Constantin cav. de 
Isopescul-Grecul, care, cu obişnuită bunăvoință, a primit şi noua sarcină, de 
a lucra, cu puternica sa influenţă, la realizarea visului, nutrit cu atâta ardoare, 
de colonia română, la înfiinţarea unei capele organizate, în care să se poală 
asculta, regulat, serviciul dumnezeiesc în limba română. După serviciul divin, 
s-au luat ultimele dispoziţii pentru transportarea relicvelor, îndrumându-se 
şi pregătirile necesare. 

Prea repede a sosit şi ziua de joi, 25 iulie 1918, ziua de pornire. La orele 
4, după-amiază, capela era tixită de credincioşi, în ţinută de paradă, şi sicriul 
tainic strălucea între florile care îl împodobeau. Cu fiori de solemnitate a fost 
săvârşită şi ultima doxologie, înainte de plecare, acum de către protosincelul 
Sidorovici. Creştinii adunaţi se despart, apoi, în două şiruri lungi, până la 
stradă, iar scumpul sicriu e ridicat, pe mâini, de soldaţi şi trece, prin mijlocul 
şirurilor, până la furgonul gata de pornire, care, primind sfintele moaşte, îşi 
ia drumul spre gara de nord. 

Sicriul cu sfintele moaşte a fost aşezat într-un vagon de poştă, adaptat 
anume pentru acest scop, însoţit de o gardă militară de onoare, de protosince- 
lul Pancratie Sidorovici şi de reprezentantul ministerului de culte, comisarul 
guvernamental, dl Dr. A. Voiuţchi. Vagonul a pornit din gara de nord, joi, în 
25 iulie 1918, cu trenul de seară, şi, după o călătorie neîntreruptă, a ajuns, 
sâmbătă, în 27 iulie 1918, la 10 ore a. m., la frontiera ţării, în Nepolocăuţi, 
unde a fost întâmpinat de reprezentantul arhiepiscopesc, nou numitul vicar 
general, arhimandritul Ipolit Vorobchievici, şi de reprezentantul guvernului 
țării, consilierul guvernamental, dl A. Patac, care amândoi au condus sicriul 
până la gara din Cernăuţi, unde aştepta, întru întâmpinare, clerul greco-orto- 
dox din Cernăuţi şi o reprezentanţă a damelor române, în frunte cu doamna 
consilier aulic Voiuţchi, care a depus, pe sicriu, o frumoasă jerbă de flori. 

În drumul spre Suceava, relicvele au fost întâmpinate, la gara Milişăuţi, 
de un mare număr de popor, din comunele învecinate, cu procesiile bisericilor, 
în frunte cu zeloşii păstori de suflete, părintele Ursachi, din Romaneşti, şi 
părintele Berariu, din Danila. Impunătoare a fost primirea sfântului în gara 
Iţcani. Cu jumătate de oră înainte de sosirea trenului, o parte a largului peron 
din gară a fost ocupată de numeroasele procesii, care se concentraseră aici, 
cu prapori şi sfinte icoane, din Suceava şi din comunele învecinate, Şcheia 
şi Mihoveni. Preoţimea districtului, în frunte cu protopresbiterul George 
Berariu şi priorul de la mănăstirea vechii mitropolii din Suceava, egumenul 
Inocentie Stefanelli, aşteptau, înveşmântaţi în pompoase odăjdii. La mijlocul 
peronului, era ridicată o masă, acoperită cu o frumoasă pânză de catifea roşie 
şi cusută în fir de aur. Aici era locul unde avea să fie aşezat sicriul cu sfintele 
moaşte, pe un pat de flori mirositoare (Biserica şi Școala, Anul XLII, Nr. 35, 
26 august / 8 septembrie 1918). 

* 

Întru întimpinarea sfântului, s-au înfățișat un mare număr de cetăţeni şi 
de popor din Suceava şi împrejurime. Erau de faţă: reprezentantul prefecturii, 
Dr. Nichitovici, reprezentantul oraşului Suceava, consilierul guvernamental 
Gribovschi, deputatul dietal Dr. Euseb Popovici, primarul comunităţii Iţcani, 
Hellmann, ofiţerii comandei militare din Iţcani, mulţi intelectuali, dame şi 
domni din Suceava şi împrejurime. 

Şeful staţiei din Iţcani, dl Leon Neşciuc, a condus, la sosirea trenului, 
vagonul cu sfintele moaşte până la locul destinat, în faţa mulţimii adunate. 
Uşile se dau în laturi şi, din vagon, coboară Părintele protosincel Sidorovici, 
în ornate, ţinând î în mână o frumoasă icoană a mucenicului. În cuvinte pline 
de duioşie, îşi exprimă bucuria şi mulţămirea sufletească, că soarta l-a învred- 
nicit, după 4 ani de zile, să întovărăşească readucerea sfintelor moaşte. Între 
aceste, şase preoţi coboară, din vagon, sicriul şi-l aşează pe masa pregătită. 
Reprezentantul ministerului, dl Dr. Voiuţchi, face reprezentantului preturii, 
domnului comisar Dr. Nichitovici, comunicarea oficioasă despre readucerea 
sfântului. Urmează doxologia în sobor, după a cărei săvârşire, procesiunea 
porneşte pe calea Iţcani, însoţită de bubuitul tunurilor. 

Ploaia torențială, care începu să curgă, părea a fi binecuvântarea 
sfântului, care se revarsă asupra holdelor însetate. Până la biserica Adormirii 
Maicii Domnului, soarele strălucea, din nou, pe cerul albastru şi moaştele fură 
depuse în mijlocul bisericii, unde se făcu privegherea, prin tot decursul nopții. 

Duminică, în 28 iulie 1918, s-a celebrat, în aceeaşi biserică, liturghia 
în sobor, în frunte cu priorul Inocenţiu Stefanelli. Erau de faţă reprezentanţii 
tuturor oficiilor civile şi militare, împreună cu trimisul special al guvernului, 
dl consilier aulic Dr. Erast cav. de Tarangul. Era adevărată zi de sărbătoare. 
Curtea bisericii, plină de lume, care se înşiră până în culmile de pe împrejuri- 

me. Comitetul festiv, compus din cetăţeni şi intelectuali, şi condus, cu multă 
pricepere, de comisarul guvernamental Bărgăuan şi de profesorul Sahlean, 
aranjă, cu multă pricepere, grandiosul convoi. 

In frunte, păşea un pluton de ostaşi, care cuprindea curmezişul străzii; 
urmară şcolile, conduse de corpurile lor didactice; mai întâi, şcoala primară 
de copile şi cea de băieţi, apoi elevii gimnaziului, în urmă, lungul şir de copile 
ale liceului orăşenesc. În urma şcolilor, se înşirară procesiunile tuturor biseri- 
cilor din Suceava şi din comunele învecinate, cu sfintele icoane împodobite 
cu flori, cu prapori şi felinare. In urmă, păşeau stegarii breslelor Sucevei, 
cu steagurile fâlfăitoare. Pe urma sicriului, purtat pe umeri de poporeni, 
în haine de sărbătoare, păşea soborul preoților, condus de vicarul general, 
arhimandritul Vorobchievici, Apoi veneau reprezentanții autorităţilor şi un 
număr nesfârşit de popor. 

In preajma bisericii Sfântului Dumitru, reprezentanţii comunității 
israelite au întimpinat, cu cuvinte călduroase, readucerea sfântului, a patro- 
nului ţării. În curtea spațioasă a vechii mitropolii, moaştele fură depuse sub 
baldachinul împodobit cu flori, şi se săvârşi, în mod deosebit de solemn, 
sfințirea apei. Predica festivă, ţinută de profesorul Dr. Orest de Tarangul, a 
făcut o adâncă impresie asupra mulţimii credincioşilor, care se vedea pătrunsă 
de emoție, când elocventul predicator a încheiat cu rugăciunea: „Păcătuit- 
am şi nu suntem vrednici să ridicăm spre cer rugile noastre; cu genunchii 
plecaţi, dar cu inimile înălțate, mulțămită Ție, Stăpâne, că ne-ai mângâiat cu 
întoarcerea sfântului Tău. Fii, deci, Tu, Sfinte loane, mijlocitorul nostru către 
Atotputernicul Creator; ca un ostaş vrednic al împăratului păcii, mijloceşte 
împăratului nostru biruinţă, între popoare pace, iar ţara noastră mântuieşte-o 
de urgie, implorând pentru ea mană şi harul cel ceresc!”. 

După încunjurarea bisericii, scrinul, în care se află sicriul, fu aşezat 
înaintea intrării şi despecetluit de comisarul ministerial Dr. Voiuţchi, fiind asis- 
tat de conducătorul prefecturii, Dr. Nichitovici, de reprezentantul mănăstirii, 
egumenul Stefanelli, de reprezentantul oraşului, consilierul guvernamental 
Gribovschi, de reprezentantul credincioşilor, deputatul Dr. Eusb Popovici. 

În momentul când sicriul fu scos din scrin, miliția descarcă o salvă de 
tunuri. În lăuntrul bisericii, sicriul fu aşezat în frumosul sarcofag de argint, la 
locul său de odihnă seculară, şi puternicul cor al teologilor făcu să răsune bolta 
bisericii de rugăciunile însufileţite de mulțămită. După săvârşirea ceremoniei 
bisericeşti, preoțimea şi lumea oficioasă s-a adunat în pompoasele încăperi 
din palatul egumenului. Aici, nou numitul vicar general, arhimandritul |. 
Vorobchievici, a fost obiectul unei simpatice atenţiuni, aducându-i-se, din 
partea preoţimii şi a reprezentanţilor oficiilor civile şi militare, călduroase 
felicitări din incidentul numirii lui în arhimandrit consistorial. 

Se făcuse 2 ore d. a., când amabilul gospodar de casă, priorul I. Ste- 

fanelli, cu un zâmbet înviorător pe buze, ne invită la masa festivă; şi era, în 
adevăr, festivă acea masă, în frumosul refectoriu al mănăstirii, unde se întruniră 
peste 80 de persoane, preoţi şi mireni. |. P.C. Sa vicarul general, arhimandritul 
Vorobchievici, află cuvinte învăpăiate, ridicând toastul împărătesc, şi trimisul 
special al guvernului, consilierul aulic Dr. Erast de Tarangul, bine cunoscut ca 
excelent orator, răspunse, într-o frumoasă limbă moldovenească, închinând 
paharul clerului bisericii noastre. 

Telegramele omagiale, pe care arhimandritul Vorobchievici le-a 
trimis la cabinetul împărătesc şi Excelenței Sale, mitropolitului Repta, fură 
întimpinate cu o furtună de aplauze (Biserica şi Şcoala, Anul XLII, Nr. 36, 
2 / 15 septembrie 1918). 


IX 


1918: Condiţiile de pace cu România. Bucureşti , 7 mai 1918. Agenţia 
telegrafică ungară anunţă: Contractul de pace cu România a fost subscris azi 
la amiază în palatul din Cotroceni. Condiţiile sunt următoarele: 


Capitolul I. 


Art. |. Germania, Austro-Ungaria, Bulgaria şi Turcia, de o parte, iar 
România, de altă parte, declară că starea de război între ele a încetat. Părțile 
contractante sunt hotărâte să trăiască, de acum, în pace şi prietenie una cu alta. 

Art, II. Relaţiile diplomatice şi consulare între părţile contractante 
vor fi reluate, din nou, imediat după rectificarea păcii. Pentru consuli rămân 
în vigoare dispoziţiunile vechi şi pe mai departe. 


Capitolul II. 


Art. II. Imediat după subscrierea contractului de pace se va executa, 
conform art. IV-VII, demobilizarea întregii armate române. 

Art. IV. Toate comandamentele militare superioare şi oficiile militare 
vor rămânea astfel cum au fost luate în bugetul ultimului an de pace. 

Diviziile 11-15 îşi continuă demobilizarea mai departe, precum s-a 
hotărât în contractul din Focşani de la 8 Martie 1918. 

Din diviziile române 1-10 rămân diviziunile 2 de infanterie, de prezent 
în Basarabia, împreună cu batalioanele de vânători şi 2 diviziuni de cavalerie 
ale armatei române mobilizate, până când operațiunile militare ale aliaților 
în curgere în Ucraina nu vor delătura orice pericol al frontierei româneşti. 

Celelalte 8 divizii vor rămâne la Moldova, sub comandamentele şi 
ofițerimea lor, în numărul de pace obişnuit. Ele vor consta fiecare din câte 4 

regimente de infanterie, din câte 3 batalioane din 2 regimente, fiecare din 4 
escadroane, din 2 regimente de artilerie, fiecare din 7 baterii, din un batalion 
de pioneri şi din detaşamentele de geniu necesare. Pe lângă această sumă totală 
a celor 8 divizii de infanterie nu pot întrece numărul de 20 mii, ai cavaleriei, 
3.200, şi al artileriei totale a armatei române, abstrăgând de diviziunile ce 
rămân mobilizate, nu poate întrece suma de 9.000 oameni. 

Diviziunile ce rămân mobilizate în Basarabia, după demobilizare vor 
rămâne la mărimea de pace, ca şi diviziile 8, din art. IV. 

Toate celelalte părţi, formaţiuni de trupe ce nu au existat în timp de 
pace vor fi dizolvate. Timpul de serviciu activ va rămâne ca în timp de pace. 
Rezerviştii şi soldaţii regimentelor de călăraşi nu pot fi chemaţi, până la 
încheierea păcii generale, la manevre. 


Art. V. Tunurile, mitralierele, puştile, vagoanele şi depozitele de 
muniţie, ce se eliberează prin demobilizarea şi dizolvarea formațiunilor tru- 
pelor române, vor fi predate, spre păstrare, până la încheierea păcii generale, 
comandamentelor supreme ale aliaţilor de pe teritoriul ocupat, unde vor fi 
administrate şi păstrate de trupe române de depozit, sub supravegherea co- 
mandamentului suprem. 

In ce priveşte armata română din Moldova, s-a stabilit ca muniţie pentru 
o puşcă 250, pentru mitralieră, 2.500, şi pentru tun, 150 gloanţe. 

Armata română e îndreptăţită să schimbe articolele de care nu are 
trebuinţă şi să pretindă pentru muniţia întrebuințată alta în loc, de la coman- 
damentul suprem, din depozitele de pe teritoriul ocupat. 

Diviziunile ce rămân mobilizate în Basarabia îşi menţin muniţia ne- 
cesară pentru război. 


Art. VI. Trupele române demobilizate vor rămâne, până la evacuarea 
teritoriului ocupat, în Moldova. Abatere de aceasta fac numai trupele nece- 
sare pentru apărarea depozitelor de arme pe teritoriul ocupat, conform Art. 
V. Soldaţii şi ofiţerii activi însă se pot reîntoarce pe teritoriul ocupat, numai 
cu permisiunea comandamentului superior al aliaţilor. 


Art. VII. În comandamentul superior al trupelor române din Moldova 
intră un ofiţer superior de stat major, cu ştabul său al aliaţilor, iar în comanda- 
mentul superior al trupelor aliate de pe teritoriul ocupat intră un ofițer român 
de stat major, cu ştabul său (Unirea, anul XXVIII, nr. 31, Blaj, sâmbătă 18 
mai 1918,pp. 3,4). 


Art. VIII. Forţele române fluviale şi navale vor rămâne, până la clari- 
ficarea situaţiei din Basarabia, în stare mobilizată, până când dispune Art. IX. 

Atunci vor trebui demobilizate şi forţele acestea la starea lor de pace obişnuită. 

Abatere de la aceasta fac numai vasele destinate pentru serviciul poliți- 
enesc pe fluviu şi cele necesare pentru apărarea vaselor comerciale pe Marea 
Neagră şi pentru pescuirea minelor. Nemijlocit, după subscrierea contractului 
de pace, trebuie puse vasele de pe fluviu la dispoziţia organelor încredințate 
cu executarea serviciului polițienesc conform, înțelegerilor speciale. Asupra 
forțelor navale de pe Marea Neagră are dreptul de dispunere comisiunea 
tehnică navală a Mării Negre. Pentru susținerea legăturii cu comisia aceasta 
va fi împărţit un ofiţer de marină român. 


Art. IX. Toţi soldaţii aplicaţi la armată sau marină, care, în timp de 
pace, au făcut serviciu în porturi ori pe vase, trebuie, la demobilizare, prima 
dată demişi, spre a-şi începe serviciul de mai înainte. 

Art. X. Asupra Dobrogei, cedată, conform punctului 1 al contractului 
de pace preliminară, se va decide în următorul mod: 

a). România abzice de ţinutul primit în contractul de pace de la Bucu- 
reşti, în anul 1913, împreună cu o rectificare de frontieră în favorul Bulgariei. 
Frontiera nouă a Bulgariei, însemnată cu culoare roşie pe harta aci alăturată, 
va fi următoarea: Frontiera nouă a Bulgariei la Dobrogea se începe de la 
punctul la vest de satul Cochirleni, situat lângă Dunăre, apoi se continuă, 
de-a lungul pârâului de leagă lacul, situat la sud de Cochirleni, cu Dunărea. 
Conduce apoi peste mijlocul lacului acesta şi mijlocului văii situată la nord 
de Ivrimeznie, urmează drumul văii Peştera, conduce spre nord de marginea 
nordică a satului Saidia, care va aparținea Bulgarie, taie înălțimea dintre satele 
Saidia şi Mircea Vodă, duce la nord de partea nordică a satului Mircea Vodă, 
ce va fi cedat Bulgariei şi continuă creştetul înălțimii ce se ridică la est de 
satul Mircea Vodă, taie cota 127, în direcţie estică, până la pădurea lui Traian, 
atingând-o la 2 kilometri şi jumătate spre nord de cota 129, urmează apoi 
pădurea lui Traian, până la un punct, la sud de satul Osmancea, apoi drumul 
de vale ce leagă satele Osmancea şi Omurcea, trece spre nord de marginea 
nordică a satului Omurcea, ce cade Bulgariei, apoi se continuă, în direcţie 
estică, până la cota 68, o taie pe aceasta şi Oiţa Tabia, la un kilometru spre 
nord de marginea nordică a satului Agigea, ce cade Bulgariei, taie şoseaua 
Constanţa- Techirghiol, trece în direcţie sud-estică, astfel că taie peste mijloc 
lacul situat la est de satul Agigea, până la Marea Neagră. 

Harta aceasta formează o parte însemnată a contractului de pace. 

O comisiune, compusă din reprezentanţii puterilor aliate, va stabili şi 
însemna, la faţa locului, imediat după semnarea contractului de pace, frontiera 
nouă în Dobrogea. 

Frontiera dunăreană, între ţinutul cedat Bulgariei şi România, urmează 
albia apei. Stabilirea se face pe baza unei înţelegeri speciale între cele două 

state, ce se va face imediat după semnarea contractului de pace. Însemnarea 
hotarului se va face amăsurat albiei din toamna anului 1918. 

b). România cedează Puterilor Centrale partea Dobrogii, la nord de 
linia nouă de frontieră, stabilită în punctul a), până la Dunăre, şi anume: 
între ramificarea Dunării şi Marea Neagră, o formează braţul Sf. Gheorghe. 
Frontiera dunăreană între teritoriul cedat Puterilor Centrale şi România o 
constituie albia râului. 

Imediat după semnarea contractului de pace, se va stabili mai de 
aproape albia fluviului şi se va însemna hotarul, conform înălțimii apei din 
toamna anului 1918. 

Puterile Centrale se vor îngriji ca România să primească un drum 
comercial sigur la Marea Neagră, peste linia Cernavodă-Constanţa. 


Art. XI. România e învoită să se facă o rectificare de frontieră în favorul 
Austro-Ungariei, precum e însemnat cu culoare roşie pe harta alăturată. Fron- 
tiera nouă se va începe, deci, la trecerea liniei ferate, la vest de Turnu-Severin, 
spre sud de Dudosu. Mai departe trece la 400 metri spre vest de casele vestice 
ale localităţii Dudosu şi pe marginea vestică a localităţii Saratu, peste punctul 
y al pârâului Jdosciţa, peste punctul y al localităţii Jidosciţa, peste cota 632, D 
Matorat (înălțimea va aparţine Ungariei), mai departe, de-a lungul drumului 
de ţară ce duce, de la cota amintită, către Cireşiu, aparținând drumul de ţară 
Ungariei, trece pe marginea vestică a localității Cireşiu, se continuă peste 
podul N al localităţii Jupaneşti, peste punctul E al localităţii Costeşti, peste 
cota de 1333 metri a înălțimii Sec (muntele va aparține Ungariei), de aici va 
lua direcţiune nordică, spre frontiera veche dintre România şi Ungaria, care 
va rămânea susţinută până la revărsarea pârâului Craiova în Cerna. 

Frontiera nouă o formează, de la cotitura amintită, Cerna singură, până 
la punctul A de la râul Cernişoara, apoi coteşte graniţa spre est şi trece peste 
punctul D Milano, spre sud de punctul D Negoea, în direcția estică, peste 
punctul D Seniuleului, către drumul ce duce, de la pasul Vulcan, spre sud, 
taie, la 600 metri, spre sud de Buliga, drumul acesta şi trece peste punctul de 
trecere, la sud de Lainici, drumul peste râul Jiu. 

Mai departe se continuă frontiera spre est, până la pârâul Sadu, apoi, 
de-a lungul pârâului, până la izvorul acestuia (ce se află la distanţă de un ki- 
lometru spre est de punctul U de la Stâna Prislopu), apoi, în direcţie nordică 
dreaptă, spre frontiera veche, de la cota 2589 a înălțimii Mândrei, urmează 
apoi frontiera veche, până la 400 metri spre sud-vest a punctului F a înălțimii 
Ciobanul. 

De la punctul acesta conduce frontiera drept în direcţie estică, pe 
marginea sudică a localităţii Bucolie, spre sud de punctul Repede Ciungeta 
şi pârâul Latoriţa. 

Granița merge apoi la 400 metri, spre sud de Piscul Moldovisului, care 
e înalt de 1632 m, în direcţie estică, până la vărsarea râuleţului, spre sud-vest 
de Racoviţa, 2 kilometri spre sud de localitatea Băişoara, la marginea nordi- 
că de la Titeşti, la muntele Canega, înalt de 1248 m (a cărui înălțime revine 
Ungariei), peste U-l descrierii Stana Cioreu, la un kilometru de la muntele 
înalt de 1862 m, Comarnicul, unde trenul de munte, la 3 km spre sud-vest de 
muntele de 2000 m Lipitoarea, apoi în direcţie estică, peste munţii înalți de 
1961, 1932, 1546-1172, 1607, 2338 Bătrâna, 2237 m, trignometrul de 2379 
m. Păpuşa, 1785, 1411, 1264, 1265, 1074 (toate înălțimile revin Ungariei) taie 
calea Câmpulung-Braşov, la pod, care e la un kilometru spre sud de punctul 
1074, duce apoi peste punctul 1265 m (podul şi înălțimile revin Ungariei) şi 
atinge, aproape în direcţie estică, printre Sf. Ilie şi Sigluia, la înălțimea 1880 
m, iarăşi graniţa veche. 

Granița veche, până la înălțimea de 1909 m, rămâne intactă. Granița 
nouă duce apoi de la înălțimea peste C a descrierii Schitu, Peştera Decebal 
peste U-1 a descrierii Caraiman, peste B-ul descrierii Vârfului Cerbului, la 
marginea nordică de la Azuga, peste al doilea A al descrierii vârfului Casacu, 
apoi, pe lângă vârful Casacu, înclinând 1 kilometru, spre sud-est, la sud de 
muntele 1757 m. 

Precis spre sud de descrierea Prislop, peste muntele 1521 (acesta 
revine Ungariei), peste înălțimile 1128, 878, 1235, 1540 (toate înălțimile 
revin Ungariei), | kilometru spre sud, 1771 în Grobitis, 1415 (toate punctele 
revin Ungariei), apoi 700 m, spre sud de punctul 871, comuna Teleajenul, 
peste punctul 961 (piscul Tartar, pasul Havat), peste punctul 975, 1486, 1115, 
calea din valea Bodza, 2 kilometru la nord-vest de Gura, mai departe, peste 
punct 1182, 1363, 600 m, la sud de punctul 1338, apoi spre nord-est, până 
la 1 kilometru spre nord de punctul 789, unde se contopeşte iarăşi cu graniţa 
de astăzi a Ungariei şi României. 

Granița veche rămâne până la punct 21, 2 kilometru la sud-vest de 
Popii îndepărtată, duce apoi în direcție nord-estică, până la 1 - spre sud-vest 
de punctul 1530, aci se întoarce repede spre nord-est, pe după 1530, la est 
de punctele 1521, 1687, spre nord-est, înconjurând punctul 1490. Muntele 
Condratu, spre est de punctul 950, tăind linia ferată de munte, la 4 kilometri 
spre vest de i Lepşa, spre est dle punctul 1374. Muntele Boina Neagră, spre 
est, pe lângă punct 1014. Muntele Războiului, trecând la 2 kilometri spre vest 
de punct 508, peste calea ferată de munte, la 1 kilometri de trigonometrul 
1167 muntele Măgura Caşinului (Unirea, anul XXVIII, nr. 32, Blaj, sâmbătă 
25 mai 1918,pp. 6,7). 

1918: Raportul consiliului de miniştri către M. S. Regele: Sire, / În 
urma retragerii ministerului prezidat de d. general Al. Averescu, subsemnaţii, 
fiind chemaţi la guvern de înalta încredere a Maiestăţii Voastre, ne găsim în 
faţa necesităţii de a supune unei grabnice ratificări a Parlamentului tratatul de 
pace ce s-a încheiat cu Imperiul German, Imperiul Austro-Ungar, Imperiul 
Otoman şi Regatul Bulgar. 

Parlamentul actual nefiind în număr pentru a putea lua deciziuni legale, 
după cum s-a dovedit în două rânduri, cu cel mai profund respect rugăm pe 
Maiestatea Voastră a semna alăturatul proiect de decret pentru dizolvarea 
Adunărilor legiuitoare Constituante. 

Această dizolvare nu implică, din partea guvernului Maiestăţii Voas- 
tre, renunţarea la repedea înfăptuire a unor reforme agrare şi electorale, cari 
necesitase deja convocarea unei Constituante. 

Guvernul Maiestăţii Voastre, hotărât să întreprindă o opera de reor- 
ganizare a tuturor ramurilor activității de Stat, înscrie o largă reformă agrară 
şi o adâncă reformă electorală ca două puncte principale în programul său. 

Suntem / Cu cel mai profund respect / Sire, / Ai Maiestăţii Voastre / 
Prea supuşi şi prea plecaţi servitori, // Preşedintele consiliului de miniştri şi 
ministru de interne, ad interim la agricultură şi domenii, A. Marghiloman. 
/ Ministrul afacerilor străine, C. C. Arion. / Ministru de război, General C. 
Hârjeu. / Ministru de finanţe, M. Seulescu. / Ministru de justiţie, D. Dobres- 
cu. / Ministrul instrucţiunii şi cultelor, S. Mehedinţi. / Ministrul industriei şi 
comerţului, C. Meissner. / Ministrul lucrărilor publice, N. D. Ghika. // No. 
89” (Monitorul Oficial, No. 21, joi 26 aprilie / 9 mai 1918, pp. 255, 256). 


* 


„laşi, 28 Aprihe 1918 /Telegrama d-lui Prim Ministru A. Marghiloman 
/ adresată M. S. Regelui la Iaşi cu ocaziunea / încheierii păcii de la Bucureşti 
în ziua de 24 / Aprilie (7 Mai) 1918. // Am adânca mulţumire să comunic 
Maiestăţii Voastre că pacea s-a încheiat. 

Tratatul care în ultimele negociațiuni a primit unele modificări favo- 
rabile României a fost semnat la orele 12. EI va purta titlul de „Pacea din 
Bucureşti”. 

Sub conducerea Maiestăţii Voastre şi ocrotirea Dinastiei, Țara îşi va 
putea reîncepe munca spornică pentru consolidarea viitorului ei. 

Ministru Preşedinte, A. Marghiloman. 

M. S. Regele a binevoit a răspunde prin următoarea telegramă: Dom- 
nului Marghiloman / Ministru Preşedinte / Bucuresti, // Luând act de tratatul 
încheiat la Bucureşti, Vă sunt recunoscător atât d-voastre cât şi celorlalți 
delegaţi pentru munca grea dar devotată ce aţi depus în apărarea drepturilor 
noastre în aceste clipe dureroase. Am nestrămutata nădejde, ca Rege şi Ro- 
mân, în viitorul vrednicului şi viteazului Meu popor şi Vă mulţumesc pentru 
asigurarea ce-Mi daţi de încrederea ce o aveţi în trăinicia şi propăşirea Țării 
sub conducerea Mea şi a Dinastiei Mele. / FERDINAND (Monitorul Oficial, 
No. 24, Duminică 29 aprilie / 12 mai 1918, p. 295). 


lei 


1918: Mitropolitul Repta. Prin prea înaltă rezoluţiune împărătească, 
mitropolitul Bucovinei şi al Dalmației, |. P. S. Sa Dr. Vladimir de Repta, 
consilierul intim al Majestății Sale, e desridicat din conducerea diecezei Sale, 
încredinţându-se, totodată, administrarea ei nou numitului vicar general, 
arhimandritul Ipolit Vorobchievici. Cuvântul împărătesc a făcut, deci, capăt, 
pentru totdeauna, afacerii Repta şi respectul ce se cuvine deciziilor Coroanei 
nu îngăduie nici un fel de critică. EI însă nu descarcă pe sfetnicii responsabili 
ai Coroanei de răspunderea ce au faţă de poporul românesc din Bucovina şi 
faţă de istorie, care va şti să aprecieze fără părtinire, întrucât stăpânirea actuală 
a înţeles să respecte dreptul şi prestigiul bisericii noastre naționale. Cât pentru 
mitropolitul Repta, suntem încredinţaţi că va purtă cu virtute creştinească 
martiriul cu care soarta împovărează anii bătrâneţilor sale. 

Ceca ce trebuie să ne preocupe pentru moment este soarta ce se pregă- 
teşte bisericii române din Bucovina. Prin rezoluția împărătească din 14 iulie a. 
C., se mai creează, în ierarhia bisericii acesteia, un al doilea post de arhimandrit 
consistorial şi un post de protopresviter la biserica Sf. Nicolae, rămânând ca 
aceste din urmă amândouă demnitățile să fie rezervate ucrainilor, pe lângă 
cele două, respective trei locuri deja sistemizate, de consilieri consistoriali 
ucraini. Această nouă organizare a consistoriului, care va rămâne în vigoare 
până la „regularea generală a consistoriilor gr. or. din Austria”, se întemeiază 
pe principiul strict al parităţii. 

Şi acum ne putem întrebarea: ce se va alege din acest principiu, dacă, 
peste scurtă vreme, vor fi încorporate Bucovinei teritoriile româneşti anexate 
în urma tratatului de pace cu România, prin care populaţiunea românească din 
Bucovina va spori la 480.000 suflete, faţă de 300.000 ucraini? Apoi: ce se va 
alege din această paritate, dacă părţile ucraine ale Bucovinei vor fi cuprinse, 
după cum e vorba, în noua provincie ucraină-galiţiană? Deocamdată ucrainii 
se grăbesc să tragă consecvenţele din principiul stabilit de stăpânire. 

Aducând gazetele din Viena ştirea că mitropolitul Repta şi-a dat de- 
misia şi că în locul său va fi numit arhimandritul român Ipolit Vorobchievici, 
organul ucrain „Bucovena” declară: „Noi nu vroim să ştim de nici o înţelegere 
ce s-ar fi făcut; noi ştim numai că dreptatea cere ca, după mulți ani, să fie 
odată şi un ucrain mitropolit, ceea ce putem cere, de astă-dată, cu atât mai 
mult, după ce avem, în persoana arhimandritului Timinski, pe cel mai vrednic 
bărbat pentru scaunul mitropolitan”. 

Aşadar, ucrainii nu mai stăruie pentru întemeierea unei episcopii proprii 
ucraine, prin separarea lor din arhidieceză, ceea ce a fost culmea aspiraţiunilor 
lor, cu puţini ani în urmă, ci ei râvnesc, de-a dreptul, la cârma bisericii orto- 
doxe din Bucovina. Această mărturisire a organului ucrain este binevenită, 
de astă-dată; ea arată absurditatea principiului prin care stăpânirea voieşte să 
stabilească pace a în biserica gr. or. a Bucovinei şi ea va trezi, în sfârşit, şi con- 
ştiinţa neamului românesc din Bucovina, ca să-şi apere, cu toate mijloacele, 
fiinţa sa, ce este cuprinsă şi în caracterul şi integritatea bisericii naționale. / V. 
N. (Biserica şi Scoala, XLII, nr. 36, 2/15 septembrie 1918, pp. 2, 3). 


— 


1918: Din vremile de groază ale Cernăuţului. Jurnalul vienez „Zeit” 
aduce, în numărul din 27 septembrie 1918, o desfăşurare exactă a evenimen- 
telor care au provocat criza în ierarhia Bucovinei. Expunerea aceasta, fiind 
scrisă cu deplină competenţă de consilierul aulic şi fostul vicar general român, 
profesorul univ. emerit Eusebie Popovici (tatăl istoricului şi poetului George 
Popovici — T. Robeanu), îi dăm loc, în traducere, în coloanele ziarului nos- 
tru, ca să rămână document vremilor viitoare, pentru cei ce vor scrie istoria 
Bucovinei fără părtinire, fără preocupare politică şi fără cuget întunecat de 
pornire pătimaşă. 

Comunicatul oficios, care însoţeşte „Desridicarea arhiepiscopului 
Cernăuţului”, Dr. de Repta având menirea să motiveze această măsură, din 
punctul de vedere al guvernului, s-a mulțămit pentru acest scop cu simpla 
constatare că, în „Foaia ordinaţiunilor a Consistorului Arhiepiscopesc din 
Cernăuţi”, din 2 octombrie 1914, numărul 47, a apărut o curendă, cu bună 
seamă că de tot regretabilă, cu semnăturile: „Mitropolitul Vladimir, vicarul 
Manastyrski”, care publicaţie a stârnit în fiecare patriot sentimentul de ruşine 
şi de amărăciune, care reclamă satisfacţie corespunzătoare. Pentru scopurile ce 
le urmărea, comunicatul oficios n-a aflat de cuviinţă să adauge că acel circular, 
care zice că ordinațiunea cuprinsă în el a fost dată parohiatelor de mitropolitul 
Bucovinei şi Dalmației, împreună cu consistoriul său, pe urma unei înţelegeri 
cu guvernorul rusesc din Cernăuţi, în realitate nu aduce adevărul şi că este, 
de la un capăt, până la altul, alcătuirea numitului guvern rusesc, care a stors 


237 





Bucovina, în mărturii necunoscute 


apoi subscrierea arhiepiscopului, a consistoriului şi a vicarului Manastyrski 
prin ameninţări severe că va luă „măsurile cele mai aspre”. 

Lipsind acest adaos în comentariul oficios, comentatorii neoficiali au 
fost copleşiţi de indignarea că arhiepiscopul, cu consistoriul său, a putut să 
ordone preoţilor săi atâtea monstruozităţi nepatriotice, câte stau în circulară 
(ordonarea de rugăciuni pentru ţar), şi nici nu la ordinul de neînconjurat al 
guvernorului rusesc, ci chiar în înţelegere cu dânsul. Comentariul oficios a 
mai adaos, pentru motivarea desridicării arhiepiscopului, că arhiepiscopul şi 
consistoriul său au putut, ce-i drept, să fi fost oarecum siliţi la publicarea acelei 
circulare, totuşi ei n-au trebuit să ia prea în serios amenințările „liberatorilor” 
ruseşti faţă de unicul mitropolit gr. or. în Austria şi că ei n-au trebuit să cedeze 
cu slăbiciune în acel timp de serioasă încercare, dacă şi se admite, în faţa 
loialității tuturor participanţilor, dovedită în decursul anilor în viaţa publică, 
că nu poate fi vorba de acea intenţie rea, care constituie un delict. Această 
condamnare a comentariului oficial mă îndeamnă pe mine, care, ca membru 
al consistoriului, consultat totdeauna de arhiepiscop, mă împărtăşesc şi eu 
de „vina” care i se atribuie arhiepiscopului, în ţinuta, sa pe timpul teroarei, la 
prima invazie rusească în Cernăuţi, să vă aduc dumneavoastră şi, prin dumnea- 
voastră, publicităţii la cunoştinţă acele împrejurări, sub presiunea cărora noi, 
fără nici un scut în acel timp de grele suferinţe, am fost siliți, prin ameninţare 
cu silnicii, să punem iscălitura sub acea nefastă circulară, alcătuită numai de 
guvernorul rusesc şi nu, cum e vorba la începutul actului, de arhiepiscop şi 
consistoriu, în înțelegere cu guvernorul rusesc. 

Incă înainte de război, arhiepiscopul, care a călătorit aproape în întrea- 
gă Europă de mijloc şi de vest, dar n-a pus piciorul nicicând în Rusia, atât 
de aproape de Cernăuţi, şi, ca arhiepiscop, nici nu voia nicicând să permită 
vreunui preot călătoria la Rusia, era adese batjocorit de presa rusofilă din 
Cernăuţi şi acuzat de trădare faţă de biserica ortodoxă, fiindcă, în verdicte 
oficiale şi interviuri, s-a fost rostit contra pretențiilor rusofililor, mai cu seamă 
în Galiţia, şi fiindcă a contestat că în Austria ar fi persecutată biserica gr. or., 
cum susțineau aceştia. Când au intrat ruşii în Cernăuţi, se ştia, din comunicări 
oficioase şi se auzea şi de la ruşi, că şi arhiepiscopul stă pe lista de prescripţie. 
EI şi aşteptă, zilnic, cu cufărul împachetat, arestarea şi deportarea sa în Rusia. 

Ruşii proclamară, după intrarea lor în Cernăuţi, că oraşul este rusesc, 
depărtară insignele monarhiei şi amenințau, prin afişe, cu moartea orice 
opunere sau fapte suspecte contra regimului şi armatei lor. Când încă a sosit 
un guvernator, teroarea era completă. Chiar în prima noapte, au fost arestaţi 
cinci bărbaţi cu autoritate, între ei şi primarul, de bună-seamă, fiindcă, după 
trecutul lor, nu păreau inofensivi pentru noua orânduire, şi apoi duşi la Rusia 
şi târâţi din închisoare, până la Siberia. 

A doua zi, dimineaţa, arhiepiscopul şi consistoriul au fost chemaţi la 

guvernor şi li s-a poruncit, deoarece Cernăuţul aparține acuma Rusiei, să se 
ție strict de ordinele sale, iar la serviciul divin să se facă rugăciuni pentru casa 
împărătească şi armata rusească, căci numai aşa va scuti biserica ortodoxă. 

Intreaga populaţie era cuprinsă de spaimă şi, după ce a fost admones- 
tată, înainte de predare, şi de autorităţile proprii, să se supună şi să observe 
o ţinută prietenoasă „în interesul conservării proprii”, ea făcea totul ce i se 
cerea din partea ruşilor, ca să nu fie suspectă de tendinţe antiruseşti. Totuşi, 
n-au lipsit arestări, deportări, amenințări cu moartea şi chiar o condamnare 
la moarte pentru o vorbă neînsemnată, a fost adusă la cunoştinţa publicului, 
spre groaza generală. Apoi mai veni nevoia economică a populaţiei din oraş, 
surprins de ocupaţia rusească, mai cu seamă la cei salariaţi care au fost rămas 
fără lefuri, aşa că arhiepiscopul şi consistoriul erau asediați de oameni, cu 
rugămintea pentru intervenţie la guvernor şi pentru ajutoare. 

Şi populaţia de la ţară căuta sprijin la păstorul ei suprem. Astfel, 
arhiepiscopul avea să intervină pentru mulţi. lar guvernorul îl trată cu un 
formalism rece, însă cu bănuieli şi despotic, chiar şi în privinţa serviciului 
divin în catedrală, la care asista regulat, cu ofiţeri şi soldaţi, în mod oficial. 

În astfel de î împrejurări, n-am avut cum să nu ne supunem ordinelor, 
date cu asprime de război şi cu ameninţări pe faţă şi ascunse, fără ca să ne 
expunem pe noi înşine şi populaţia la cel mai mare pericol. În sfârşit, tiranul, 
care avea, între sfătuitorii săi, şi pe prim-redactorul ziarului rusofil de odinioară 
din Cernăuţi, ne trimise circulara nenorocită, alcătuită gata, cerând subscri- 
erea arhiepiscopului şi tipărirea ei, fără nici o schimbare, în foaia diecezană 
a ordinaţiunilor, pentru ca să o trimită apoi singur la preoți. De repetate ori, 
arhiepiscopul a intervenit, cu rugămintea să ne cruţe de această ruşine sau să 
o reducă întru atâta, că circulara să nu fie publicată ca ordinaţiune a arhiepi- 
scopului, ci ca o poruncă a guvernorului. Dar în zadar. Pentru un moment, 
guvernorul părea că s-ar fi înduplecat, dar apoi pertractările s-au sfârşit brusc, 
cu aceea că îl puse pe arhiepiscop să spună, în „Introducerea” circularei, că 
o dă prin consistoriu, în înţelegere cu guvernorul şi că porunceşte executarea 
ei exactă, cerând apoi iscălitura arhiepiscopului şi a vicarului Manastyrski, 
până la o numită oră, cu ameninţarea „celor mai aspre măsuri”. 

Noi eram convinşi că cea mai blândă din „măsurile cele mai aspre” va fi 
nu numai deportarea mitropolitului la Rusia şi târârea lui prin alte localităţi de 
exil, chiar până la Siberia, ci, ceea ce ne făcea mai mare grijă, erau represaliile 
contra populaţiei din Bucovina, contra moşnegilor, femeilor şi copiilor. Co- 
mentariul oficial spune că amenințările ruseşti nu trebuiau luate aşa de serios; 
însă, la 1569, unicul mitropolit din întreaga Rusie a fost strangulat, din partea 
statului, în mănăstirea în care a fost surghiunit, şi noi auzeam, din toate părţile, 
că arhiepiscopul stă pe lista de proscripţie şi cunoşteam acuzele, pe care, scurt 
înainte de război, le-a fost ridicat rusofilul, care era confidentul guvernorului, 

că mitropolitul a trădat biserica ortodoxă şi a vândut-o guvernului austriac. 

O deportare la Rusia, cu cunoscuta lipsă de considerare, n-ar fi putut-o 
suporta arhiepiscopul în vârstă de 73 ani, cu o stare a sănătăţii aşa de slabă. 
Ce-ar mai fi păţit însă biata populaţie înspăimântată? 

Pe de altă parte, noi simţeam publicarea circularei, în formă de ordi- 
naţiune a arhiepiscopului, ca o ruşine mare pentru noi, nu credeam, însă, că 
ea ar putea constitui o ispită pentru păstorii sufleteşti, care ar primi-o. Căci 
limba rusească, forma curioasă a alcătuirii, precum şi conţinutul diametral 
opus loialității cunoscute a mitropolitului şi a consistoriului, trebuiau să-i 
arate orişicui că circulara este de origine rusească şi că iscăliturile sunt siluite. 

Mai eram, apoi, încredinţaţi că vom întâmpina înţelegere la concetăţenii 
noştri austrieci şi la guvernul austriac pentru situaţia noastră plină de spaimă 
şi o judecată blândă asupra strâmtorării noastre. În fine, noi aveam impresia, 
cu privire la influenţa redactorului-şef al ziarului rusofil asupra guvernorului, 
că porunca inexorabilă a unei circulare arhiepiscopale n-are de scop să câştige 
preoţii pentru ruşi, ci mai mult să-l pedepsească pe arhiepiscop pentru ţinuta 
sa antirusească, de înainte de război. 

Astfel, noi, într-o şedinţă urgentă a consistoriului, la care am participat 
numai cu, care sunt român şi încă 3 membri ucraini ai consistoriului, cunoscuţi 
ca adversari ai rusofilismului, iar mitropolitul purtă prezidiul, stând deprimat, 
fără să spună ceva, am ajuns, după lupte sufleteşti, la concluzia, mai cu seamă 
că eram siliţi de termenul pus, că nu ne rămâne alta decât să ne supunem, 
spre a evita năcazuri şi mai mari, acestei sile inevitabile. În acelaşi timp, i-am 
lămurit pe toţi preoţii, cu care am avut ocazie să vorbim. lar după depărtarea 
ruşilor, într-o circulară către cler, precum şi într-un raport către guvernul i. r. 
al ţării, noi am lămurit siluirea, la care ne-a expus duşmanul, regretând adânc 
că nu ne-a fost cu putinţă să ne sustragem de la aceasta, am reprobat şi anulat 
circulara ruşinoasă ca nepurcezând de la noi, ci purtând numai iscăliturile 
noastre siluite şi am asigurat clerul şi guvernul de sentimentele noastre aus- 
triace şi dinastice neschimbate / Eusebiu Popovici, consilier aulic î. r. şi prof. 
univ. (Biserica şi Şcoala, XLII, nr. 42, Arad, 14/27 octombrie 1918, pp. 2,3). 


lei 


1918: „La arme, Români! La arme, Români!”. Miracolul înfăptuirii 
României Mari se află dincolo de lozincarismul istoriei oficiale, care omite şi 
ruşinoasa „Pace de la Bucureşti” a ştirbitorilor de ţară Ferdinand, Brătianu, 
Marghiloman, şi faptul că dinspre Franţa „Clipa a sunat de a arde zdreanţa 
de hârtie care ne-a fost adusă la Bucureşti”. Armatei române, decimată de 
iresponsabilitatea guvernărilor, avem a-i aduce omagii pentru miracolul între- 
girii neamului, şi nicidecum clicilor de irositori de ţară, cărora alţi vânturători 

de demnitate naţională românească le vor ridica statui, în 2018, clădite pe 
ignoranță şi pe îndătinată prosteală publică băştinaşă. 


lei 


1918, 29 octombrie stil vechi, laşi: Proclamaţia generalului Berthe- 
lot. Trupele franceze au trecut astăzi Dunărea. Generalul Berthelot, comandan- 
tul armatei dunărene, a adresat românilor următorul apel: „La arme, Români! 
La arme, Români!!”. Trupele franceze trec astăzi Dunărea pentru a vă ajuta 
să vă eliberaţi de jugul sub care inamicul credea să vă îngenuncheze. De opt 
luni de zile aţi fost cu toţii în măsură de a judeca brutalitatea inamicului care 
vă socotea în puterea lui. Voi, mai cu deosebire oamenii din Oltenia şi Mun- 
tenia, care de doi ani de zile aţi suferit ocupaţia, aţi putut constata obrăznicia 
şi barbaria duşmanului care se numeşte civilizat. Germanii au pustiit câmpiile 
voastre şi au golit staulele voastre, au prădat casele voastre, au aşezat robia 
şi foametea la vetrele voastre, ferm hotărâți, ei înşişi au spus-o: să nu vă lase 
decât ochii pentru a plânge. 


Ceasul răzbunării sau, mai bine zis, ceasul dreptăţii a sunat. Învins pre- 
tutindeni, acolo unde nu este zdrobit, duşmanul este pretutindeni pus pe fugă. 
Clipa a sunat de a arde zdreanţa de hârtie care ne-a fost adusă la Bucureşti. 

Soldaţi ! Batalioanele voastre să se unească cu ale noastre. Ţărani, 
sculaţi-vă şi luaţi armele împotriva cotropitorului. Acesta este apelul Patriei 
române pentru care voi aţi suferit. Acesta este apelul guvernului vostru care a 
jertfit totul pentru „Marea Românie”. Acesta este apelul strămoşilor, a umbrei 
lui Ştefan cel Mare, Mihai Viteazul, Mircea cel Bătrân. Acesta este strigătul 
feciorilor şi fraţilor voştri căzuţi cu glorie pe câmpul de bătaie de la Oituz, 
Mărăşti şi Mărăşeşti, pretutindeni unde a fost nevoie de apărarea pământului. 


Iar mâine veţi vedea steagul englez şi tricolorul francez fâlfâind alături 
de tricolorul vostru la puternica suflare a victoriei şi libertăţii. Sculaţi-vă, 
frați români, şi aruncaţi-vă asupra duşmanului. / BERTHELOT (Regatul 
României / Monitorul Oficial, No. 177, Marţi 30 octombrie / 12 noiembrie 
1918, p. 3088). 


lei 


1918: În luna Unirii Bucovinei cu România. În 1918, nu mai apă- 
reau ziare româneşti, nici măcar în Ardeal sau în Bucovina, ci numai ziare 
germane, dar şi acestea cu apariţii sporadice şi deja spulberate de panică. În 
capitala Bucovinei, încă mai apăreau, ca un singur ziar comun, „Czernowitzer 

Allgemeine Zeitung” şi „Czernowitzer Tagblatt”, cu câte trei pagini dedicate 
ştirilor despre război şi cu o a patra rezervată anunţurilor publicitare, pentru 
că afacerile continuă şi în vremuri însângerate, ba chiar înregistrează şi un 
considerabil spor. În lipsa publicaţiilor româneşti, şi eu, care caut de atât amar 
de timp, să aflu cum a fost viaţa Bucovinei reale, în noiembrie 1918, mă văd 
obligat să apelez la ziarele de atunci şi încep cu ediția de luni, 3 noiembrie 
1918, când ziarul german titra, încă din capul paginii, „Zi plină de eveni- 
mente”, primul eveniment fiind considerat a fi cel reprezentat de „Asasinarea 
contelui Tisza”, iar al doilea, „Evenimentele politice din Cernăuţi”. De fapt, 
nu din Cernăuţi, ci din estul galiţian, unde, din dorinţa de a prelua controlul 
asupra tuturor ucrainenilor, se formase, la Lvov, Consiliul Naţional al Bu- 
covinei de Nord şi pregătea bande înarmate, care să ocupe Cernăuţi, Siretul 
şi Storojineţul, iar pericolul apropiat şi starea de nelinişte îi sili pe deputaţii 
Grigorovici, Serbul şi von Onciul să elaboreze şi să trimită o scrisoare de 
contact liderilor ruteni, care proclamaseră, în 19 octombrie 1918, la Lvov, 
noul stat ucrainean. Grigorovici, însă, care ducea o intensă activitate politică, 
i-a răspuns, în presă (să ştie tot poporul, domnilor!), şi lui Iancu Flondor, faţă 
de propunerea Consiliului Naţional Român, din 25 octombrie, de creare, în 
cadrul unei confederaţii dunărene, a unui stat naţional român, care să-i cuprin- 
dă pe bucovineni, pe ardeleni şi pe toţi românii din Ungaria. În 28 octombrie, 
studenţii ucraineni din Cernăuţi, organizaţi în societăţile „Soiuz”, „Zaporoje”, 
„Pravoslavna Academia” etc., răspândiseră şi ei, printr-un comunicat de 
presă, un memoriu în şase puncte, prin care revendicau teritoriile de până la 
Cernăuţi, Siret şi Storojineţ. 

Austro-Ungaria se prăbuşise aidoma unui mamifer preistoric rănit, 
asupra căruia se năpusteau cete înfometate şi însetate de sânge, deşi le şiro- 
iau hainele tuturora de-atâta sânge şi suferinţă. Deşi, în 4 noiembrie, intra în 
vigoare armistițiul general, pe toate câmpurile europene de luptă, pe fondul 
nou recunoscutelor drepturi ale naționalităților, politicienii îşi arătau colții unii 
altora, fluturând steagurile neostenitului lor oportunism, personajul simbol al 
acelor vremuri fiind liderul român al ucrainenilor, Nikolai Ritter von Vassilko, 
care nu ştia decât limba germană. 


lei 


1918: Tricolorul român în Bucovina. Generalul Petala, comandantul 
Corpului IV de Armată Română, care a intrat în Bucovina, a dat următorul 
ordin de zi: 


„Ofiţeri şi soldaţi ai Corpului IV de armată! Se împlineşte un an de 
când, prăbuşindu-se împărăţia rusească, fraţii noştri basarabeni ne-au chemat 

la ei, spre a desăvârşi dezrobirea începută şi a închega unirea întreagă şi 
veşnică a două ţări surori. Astăzi, ursita neamului românesc, mergând spre 
împlinirea sa, ne cheamă pentru a doua oară. Bucovina, pământ scump ro- 
mânesc, smuls, de aproape două veacuri, din trupul Moldovei, îşi îndreaptă 
glasul către noi şi ne cere ajutorul armelor noastre, spre a o mântui de focul 
aprins din clipa în care victoria aliaţilor noştri a prăbuşit, pentru totdeauna 
împărăţia austro-ungară. 

Regele nostru iubit şi cârmuitorii ţării au răspuns chemării lor frățeşti 
şi v-au ales pe voi, ostaşi ai Corpului IV, spre a duce cuvântul de pace şi de 
unire pe ogorul românesc al Bucovinei. Ostaşi! În clipa în care, purtători ai 
unei solii atât de înalte şi de sfinte, veţi păşi în ţara care păstrează moaştele 
marelui Ştefan, să fiţi pătrunşi cu toţii de măreţia faptei, pe care o săvârşiţi! 
Să ştiţi că, de sub porţile Sucevei, vă privesc veacuri de jertfă şi de vitejie 
românească şi că pământul pe care îl veţi călca, astăzi, sub cutele steagului 
României Mari, cuprinde mormintele atâtor eroi, care au luptat şi au murit, 
pentru ca să se facă cu putință înfăptuirea visului, pe care voi îl împliniţi azi. 

Insufleţiţi de această măreaţă amintire a trecutului, fiţi vrednici ostaşi de 
înaintaşii voştri, de acei mucenici care au presărat câmpia cu trupurile lor, pe 
calea însângerată către acelaşi ideal, care duce, de la Șelimbăr, la Mărăşeşti. 
Fiţi vrednici de clipele mari, pe care le trăiţi, şi aveţi neclintit în faţa ochilor 
voştri credința că numai păstrând, în toate împrejurările, o disciplină de fier 
şi fiind în tot timpul soldaţi ai cinstei, ai legalităţii şi ai ordinii în apărarea 
avutului şi onoarei locuitorilor, veţi răspunde cu adevărat înaltei chemări, pe 
care providenţa şi încrederea regelui v-au hărăzit-o vouă. 

Cântând „Deşteaptă-te Române” şi înălțând către ceruri stindardul 
zdrenţuit în lupte, mergeţi, ostaşi ai Corpului IV, să cuceriţi sufletele fraţilor 
Bucovinei şi fiţi soldaţi ai înfrățirii tuturor românilor. 

Iaşi, 24 Octomvrie 1918. / N. Petala, comandantul Corpului IV de 
armată, general de divizie (Biserica şi Școala, XLII, nr. 47, 18 noiembrie / 
1 decembrie 1918, p.4). 


lei 


1918: Guvern naţional român peste Bucovina. După eliberarea, 
prin trupele române, s-a alcătuit în Bucovina un guvern românesc, sub pre- 
zidenţia domnului Dr. lancu cavaler Flondor, care e, totodată, şi ministru de 
Justiţie, în mod provizoriu. Dr. Sextil Puşcariu, cunoscutul scriitor, e ministru 
de externe, Dori Popovici (cel care, conform mărturiei lui lorga, din 1914, 
ameninţa că, dacă vor intra românii, vreodată în Bucovina, el şi gospodarii lui 

câmpulungeni le va sparge capetele cu bâtele'* — n. n.), ministru de interne, 
baronul Nicu Flondor, ministru de finanţe şi, provizoriu, ministru al apărării 
naţionale, George Sârbu (cel care tuna împotriva „dezertorilor austriaci” din 
Armata Română — n. n.), ministru de agricultură, Dr. Radu Sbiera, ministru 
de instrucţie publică, Dr. Hipolit Tarnavschi, ministrul cultelor, Dr. Vasile 
Marcu, ministrul ocrotirii sociale şi de alimentaţie, Dr. Max Hackman, minis- 
tru de comerţ şi industrie, Dr. Aurel Zurkan, ministru de lucrări publice, Dr. 
Gheorghian, ministrul sănătăţii publice. Consiliul naţional român este stăpân 
peste întreagă Bucovina. Comandantul jandarmeriei austriace, generalul 
Fischer (ulterior, va fi eliberat cu onoruri militare de către tovarăşul său de 
contrabandă pentru armata austriacă din Bucovina, lonel Brătianu — n. n.), 
a fost transportat la laşi (Biserica şi Școala, XLII, nr. 47, 18 noiembrie / 1 
decembrie 1918, p. 4). 


ID 


1918: Bucovineni, în Armata Română. În afară de eroismul consacrat 
de istorie şi care presupune, de regulă, moartea românului de sub uniforma 
Țării, pe un anume front sau datorită suferințelor îndurate în război, din aceeași 
flacără s-au împărtășit și supraviețuitorii, care au pus mai presus de toate ideea 
unității naţionale. Din nefericire, la noi rămân în anonimat chiar şi românii 
care au săvârșit sacrificiul suprem pentru Neam și Ţară, așa că supraviețuitorii 
războiului, oricât de eroic s-ar fi luptat în bătăliile la care au luat parte, rămân 
pe veci necunoscuţi. Rămân, datorită indolenţei exaltate, dincolo de edificiul 
biruinţelor naţionale, deşi nu este drept, mai ales că există o sursă oficială de 
informare, „Monitorul Oficial” (în cazul acesta, No. 32, de miercuri, 9 (22) 
Mai 191$,pp.414-419), care menţionează pe românii bucovineni și ardeleni, 
care, datorită jertfei, primeau cetăţenia română. 

Documentul respectiv, din care voi alege doar numele bucovinenilor, 
începe aşa: 


19 1914, 14 decembrie: „Noul şi neexperimentatul moştenitor al Coroanei habsburgice a 
vizitat Bucovina... „Naţionalistul” Dori Popovici, întors din Bucureşti, unde l-a chemat 
dorul de noi, a ars tămâia cea mai curată în căţuia de aur a guriţei sale, şi arhiducele a găsit 
că miroase bine. Chestie de nas! Va să zică, de acum să ne luăm orice gând din partea 
aceea. Nu ne vor „gospodarii” de la Câmpulung şi nici dl Dori Popovici... Dar se poate să 
intrăm. Atunci dau sigur următorul lucru: Părintele Repta n-o să binecuvânteze pe feciorii în 
uniforma României libere. Dar cel dintâi discurs o să-l ţină dl Dori Popovici, iar cele dintâi 
aclamații au să vină de la „gospodari”. Şi mai garantez un lucru: că o să le primim şi o să 
le răsplătim” — în Nicolae Iorga, Memorii, |, Editura Ramuri, Craiova, 1928, pp. 124, 125. 

„MINISTERUL DE JUSTIŢIE / FERDINAND I, / Prin gratia lui 
Dumnezeu și voința naţională, Rege al României, / La toți de față și viitori, 
sănătate: 

Asupra raportului ministrului Nostru secretar de Stat la departamentul 
justiţiei No. 3.576 din 18 Aprilie 1918,/ Văzând jurnalul consiliului Nostru de 
miniştri No. 381 încheiat în şedinţa de la 2 Mai 1918, precum şi dispozițiunile 
legii promulgate cu decretul regal No. 3.239 din 21 Decemvrie 1916, Am 
decretat şi decretăm: 

Art. I. — Sub rezerva ratificării ulterioare a Corpurilor legiuitoare, se 
acordă calitatea de cetăţeni români următorilor români de origine, care se află 
sub drapel în armata română și anume”. 

In lista cu nume de jertfitori conștienți pentru temelia României Mari 
se află şi următorii români, de pe meleagurile noastre: 

„Vasile Alpetri, născut în anul 1897, în comuna Sf. Ilie (Bucovina); 

Constantin Bacinschi, născut în anul 1885, în comuna Storojineţ 
(Bucovina); 

Constantin Baciu, născut în anul 1882, în comuna Stupca (Bucovina); 

Traian Bădăluță, născut în anul 1888, în comuna Pârteşti-de-Sus 
(Bucovina); 

Veniamin Cazacu, născut în anul 1897, în Mitocul Dragomirnei 
(Bucovina); 

Nicodim Colibaba, născut în anul 1891, în comuna Rădăuţi (Bu- 
covina); 

George Dăncilă, născut în comuna Roșa (Bucovina); 

Virgil lanovici, născut în anul 1892, în comuna Bosancea (Bucovina); 

Vasile Iasinschi, născut în anul 1892, în comuna Burla (Bucovina); 

Ioan Pârvom, născut în anul 1888, în comuna Rusplavalar (Buco- 
vina; 

Spiridon Poleac, născut în anul 1899, în comuna Stroieşti (Bucovina); 

Alexandru Roșca, născut în anul 1895, în comuna Braşca (Bucovina); 

Nicolae Russu, născut în anul 1889, în comuna Stroieşti (Bucovina); 

Gheorghe Sârghi, născut în anul 1899, în comuna Lisaura (Buco- 
vina); 

Gheorghe Savu, născut în anul 1893, în comuna Stupca (Bucovina); 

Alexandru Scolot, născut în anul 1896, în comuna Cernăuţi (Bu- 
covina); 

Alexandru Strugariu, născut în anul 1886, în comuna Suceava 
(Bucovina)... 

Dat în lași, la 3 Mai 1918. / FERDINAND / Ministrul justitiei, / D. 
Dobrescu. / No. 1.016”. 

Alcătuit după același tipic, un al doilea decret regal, dar „asupra 
raportului ministrului Nostru secretar de Stat la departamentul justitiei sub 
No. 3.577/918... // se acordă calitatea de cetăţeni români unui număr de 71 
tineri, români de origine, care se află sub drapel în armata română”, printre 
ei numărându-se şi bucovinenii: 

„Petre Piticariu, născut în anul 1887, în comuna Bucşoaia (Buco- 
vina); 

Dumitru lonesi, născut în anul 1892, în comuna Frătăuţul-Vechi 
(Bucovina); 

Emanuil Isopescul, născut în anul 1882, în comuna St. Onofrei 
(Bucovina); 

Vasile Strejac, născut în anul 1886, în comuna Cernăuţi (Bucovina); 

Dat în laşi, la 3 Mai 1918. / FERDINAND / Ministrul justitiei, / D. 
Dobrescu. / No. 1.117”. 


În aceeaşi zi, „asupra raportului ministrulai Nostru secretar de Stat la 
departamentul justiţiei sub No. 3.578/918”, Regele României decide să acorde 
„calitatea da catăţeni români unui număr de 41 tineri, români de origine, care 
se află sub drapel în armata română”, printrei ei aflându-se şi bucovineni: 

„Timofte Bezdrucică, născut în anul 1879, în comuna Rogoșeşti 
(Bucovina); 

Constantin Horişcă, născut în anul 1882, în comuna Zahareşti 
(Bucovina); 

Dumitru Piticaru, născut în anul 1882, în comuna Câmpulung 
(Bucovina); 

Vasile Gr. Sturza, născut în anul 1883, în comuna Cupca (Bucovina); 

Artenie Gh. Vlad, născut în anul 1880, în comma Igeşti (Bucovina); 

Dat în laşi, la 3 Mai 1918. / FERDINAND / Ministrul justitiei, / D. 
Dobrescu. / No. 1.018”. 


Un al patrulea decret regal, „Asupra raportului ministrului Nostu se- 
cretar de Stat la departamentul justiţiei sub No. 3.579/918... acordă calitatea 
de cetăţeni români unui număr de 77 tineri, români de origine, care se află 
sub drapel în armata română”, bucovinenii care beneficiau de acest Decret 
Regal fiind: 

„Vladimir Brădăţan, născut în anul 1898, în comuna Drăgoiești 
(Bucovina); 

Eusebiu Brahă, născut în anul 1883, în comuna Ciudei (Bucovina); 

Andreiu Paicu, născut în anul 1895, în comuna Lucăceşti (Bucovina); 

Traian de Volcinschi, născut în anul 1898, în comuna Călinești 
(Bucovina); 

George Chiţan, născut în anul 1882, în comuna Vicovul-de-Jos 
(Bucovina); 

Silvestru Dascăl, născut în anul 1886, în comuna Frătăuţul Vechi 
(Bucovina); 

Samuel Facas, născut în anul 1889, în comuna Mologhia (Bucovina); 

Simion Holca, născut în anul 1881, în comuna Pătrăuţ (Bucovina); 

Victor Nastasi, născut în anul 1890, în comuna Rădăuţi (Bucovina); 

Dat în laşi, la 3 Mai 1918. / FERDINAND / Ministrul justiţiei, / D. 
Dobrescu, / No. 1.019”. 


Hotărând „asupra raportului ministrului Nostru secretar de Stat la de- 
partamental justiţei sub No. 3.580/918”, Regele României decreta acordarea 
calităţii „de cetăţeni români unui numar de 114 tineri, români de origine, care 
se află sub drapel în armata română”, printre care şi bucovinenii: 

„Vasile Bota, născut în anul 1896, în comuna Boian (Bucovina); 

Constantin Cadioschi, născut în anul 1882, în comuna Liteni (Bu- 
covina); 

Oreste Cosmiuc, născut în anul 1898, în comuna Udeşti (Bucovina); 

Ilie Dugan-Opaiţ, născut în anul 1886, în comuna Cireș (Bucovina); 

Nicolae Grămadă, născut în anul 1892, în comuna Zahareşti (Bu- 
covina); 

Constantin Hrişcă, născut în anul 1871, în Mitocul-Dragomirnei 
(Bucovina); 

Nicolae lanovici, născut în anul 1899, în comuna Suceava (Bucovina); 

Nicolae Leuciuc, născut în anul 1880, în comuna Șerbăuțţi (Bucovina); 

Aurelian Lucan, născut în anul 1894, în comuna Suceava (Bucovina); 

Nistor Cniș, născut în anul 1890, în Mitocul-Dragomirnei (Buco- 


vina); 

Meliton Martinescu, născut în anul 1876, în Horodnicul-de-Jos 
(Bucovina); 

Constantin Moruneac, născut în anul 1893, în comuna Mihoveni 
(Bucovina); 


Vasile Muscal, născut în anul 1893, în comuna Bădăuţi (Bucovina); 

Vasile Plăvan, născut în anul 1880, în comuna Cupcea (Bucovina); 

Gheorghe Posteucă, născut în anul 1885, în Stăneştii-de-Jos (Bu- 
covina); 

Nicolae Roșu, născut în anul 1895, în comuna Schei (Bucovina); 

George Ruhariu, născut în anul 1891, în Bucovina; 

Mihai Săftencu, născut în anul 1888, în comuna Roşia (Bucovina); 

loan Slavita, născut în anul 1886, în comuna Iacobeni (Bucovina); 

Petre Teleagă, născut în anul 1887, în comuna Danila (Bucovina); 

Dat în lași, la 3 Mai 1918. / FERDINAND / Ministrul Justiţiei, / D. 
Dobrescu. / No. 1.020” (Monitorul Oficial, No. 32, miercuri, 9 (22) Mai 
1918, pp. 414-419). 


Iei 


28 noiembrie 1918: Proclamarea unirii Bucovinei cu România. 
„Pentru refugiații ardeleni şi bucovineni, mulţi dintre ei proaspăt demobilizați 
de guvernul Marghiloman, Basarabia deveni o a doua patrie, în slujba căreia 
aceştia îşi puseseră toate forțele spirituale, ajutând la consolidarea noii vieţi 
româneşti în provincia dintre Prut şi Nistru. Cu ospitalitate adevărat frăţească, 
moldovenii din Basarabia ne primiră pe toţi. În septembrie 1916, ajunsei şi eu 
profesor la Seminarul Eparhial. Dar mult nu era să rămânem aici.. 

La 6 octombrie, refugiații şi voluntarii bucovineni se întruniră la 
Chişinău şi aleseseră un comitet, în frunte cu lon I. Nistor, hotărând trimite- 
rea unei telegrame M.S. Regelui Ferdinand I, la Iaşi, prin care îşi exprimau 
voinţa ca Bucovina întreagă să fie unită cu trupul Moldovei, din care fusese 
detrunchiată. In Parlamentul din Budapesta, dl. dr. Al. Vaida Voievod ceru, 
la 18 octombrie, în numele neamului românesc din Ardeal, pentru națiunea 
română, „dreptul de a hotărî, în deplină libertate şi fără nici o influenţă străină, 
forma de stat şi raportul ei cu naţiunile libere”. 


* 


La 21 octombrie, ziua în care, cu un an înainte, s-a proclamat auto- 
nomia Basarabiei, Consiliul Naţional al refugiaților şi voluntarilor ardeleni 
şi bucovineni a ţinut, la Chişinău, prezenţi fiind ambasadorul Statelor Unite 
ale Americii şi consulul Franţei, acel impozant meeting, în care s-a luat, cu 
însufieţire nesfârşită, rezoluţia ca „întreg teritoriul din monarhia habsburgică, 
revendicat de statul român, recunoscut şi garantat prin tratatele de alianţă 
încheiate de România cu puterile Inţelegerii (Antantei), să fie liberat şi unit 
cu patria mamă”. 

La 27 octombrie, se întruni, în Cernăuţi, Adunarea constituantă a 
românilor bucovineni şi hotărî „unirea Bucovinei integrale cu celelalte țări 
româneşti într-un stat naţional independent”, alegând, în scopul înfăptuirii 
acestei hotărâri, un Consiliu Naţional de 50 membri. 

Când generalul Berthelot trecu Dunărea, în fruntea trupelor aliate de la 
sud, marele rege Ferdinand 1 decretă a doua mobilizare a armatei române (9 
noiembrie 1918). Primind ordin de mobilizare, plecai, în ziua de 14 noiembrie, 
la Iaşi. În drumul spre Cartierul General, dl. general Artur Văitoianu, ministrul 
de interne de atunci, care mă cunoştea de la Oneşti, opri automobilul în strada 
Lăpuşneanu şi mă invită la Preşedinţia Consiliului de Miniştri. 

Găsirăm pe dl. general C. Coandă, preşedintele Consiliului de Miniştri, 
cu ochii umbriţi de lacrimi. Dl. general Văitoianu mă prezentă, spunându-i că 
sunt voluntar bucovinean şi potrivit pentru misiunea pentru care m-au căutat. 


* 


„Pe dumneata generalul Văitoianu te-a ales pentru o misiune impor- 
tantă în Bucovina dumitale. Vei pleca imediat, cu avionul, rugând, acolo, pe 
dl. Iancu Flondor, căruia-i vei preda acest plic, să vină cât de curând la Iaşi, 
tot cu avionul”. 

In Piaţa Unirii, întâlnii, atunci, pe George Tofan, care, auzind că plec 
la Cernăuţi, se hotări să plece şi el. Era bolnav. De-abia-şi mişca picioarele. 
Numai sufletul lui de jăratec îi rămase neatins şi se comunica în văpaia ochi- 
lor săi mari, căprui, care se aprinseră ca două lumini la ştirea ce i-o aduse. 

Drumul spre Cernăuţi îl făcurăm numai amândoi, George Tofan şi eu, 
făurind planuri şi povestindu-ne amintirile anilor de război. 


* 


La 15 noiembrie, orele 7, am vizitat, împreună cu George Tofan, pe 
bunul nostru prieten Sextil Puşcariu, care era secretarul de stat al externelor 
în guvernul bucovinean de sub preşedinţia lui lancu Flondor. Revederea 
noastră, după atâta timp de despărţire, a fost extrem de călduroasă. Două 
ceasuri întregi, am povestit, la o ceaşcă de cafea gustoasă, tot ce putea să ne 
intereseze reciproc, în acele clipe de hotărâre pentru destinul românesc. Dl. 
Sextil Puşcariu istorisi despre toate evenimentele ce s-au petrecut la Cernăuţi, 
în ultimele două luni, iar noi îi înfăţişarăm scene din epopeea românească şi 
din viaţa pribegilor bucovineni, aşa cum le-am trăit amândoi. La despărţire, 
dl. Sextil Puşcariu ne-a invitat să luăm parte la şedinţa Consiliului secretari- 
atului de stat, care avea să se ţină în aceeaşi zi, pe 15 noiembrie, la orele 11. 

La orele 9, m-am prezentat d-lui Iancu Flondor, care ocupa o cameră 
mare în hotelul „Pajura Neagră”. Era încă în pat. Suferea de o răceală. De 
aceea, m-a primit de-abia la orele 10. Ceti scrisoarea cu atenţie şi o umbră îi 
alunecă parcă pe faţa bronzată. Nu-mi dădu nici un răspuns. Era supărat de 
ceva, de vreo legătură a frazei din scrisoare, al cărei conţinut nu-l cunoşteam, 
dar pe care l-am aflat mai târziu: generalul Coandă îl invită să vină personal 
la laşi, pentru a hotărî împreună unirea Bucovinei. 

Mă concedie, invitându-mă să fiu, la orele 11, la Palatul Dietei Țării şi 
să iau dejunul împreună cu domnia sa. La orele 11, m-am prezentat, împreună 
cu George Tofan, la Palatul Dietei Țării. Revederea cu vechii noştri prieteni 
a fost înduioşătoare. 

După scurte tratative între d-nii lancu Flondor şi Sextil Puşcariu, am 
fost admişi să luăm parte amândoi la şedinţa Consiliului secretarilor de stat. 

Aci, după îndeplinirea formalităţilor de deschidere, între care preşedintele 
Consiliului, lancu Flondor, ne-a salutat în termeni foarte călduroşi, s-a discutat, 
pe lângă chestiuni de administraţie locală, şi chestiunea Unirii. Era în consiliu 
o minoritate, care o dorea cu anumite condițiuni şi garanții. 

Ni s-a dat cuvântul şi nouă. George Tofan se ridică, sprijinindu-se în 
baston, şi, cu glasul său limpede şi armonios, pe care-l înduioşară lacrimile 
izvorâte în ochii săi frumoşi, pledă convingător pentru ştergerea oricărei 
condiţii din actul istoric ce se va plini în zilele următoare. După cuvântarea 
lui, consiliul rămase profund impresionat. 

Eu vorbeam întâiaşi dată într-un astfel de sfat. Mă sculai de pe scaun 
emoţionat... Când terminai, văzui lacrimi în multe priviri. Dr. Octavian 
Gheorghian sări de pe scaunul de lângă mine şi mă sărută pe amândoi obrajii. 
Majoritatea celor de faţă, în frunte cu lancu Flondor, ai cărui ochi sfărâmau o 
lacrimă între gene, mă felicitară. .. Dar chestiunea rămase să se hotărască mai 
târziu, după întoarcerea de la laşi a d-lui Sextil Puşcariu, care a fost delegat 
să plece în capitala Moldovei în locul lui Iancu Flondor, şi a refugiaților, 
conduşi de dl Ion L. Nistor. 

In aceeaşi şedinţă, lancu Flondor mă numi, la propunerea d-lui Sextil 
Puşcariu, secretar de stat al apărării naţionale, al cărui interimat îl ţinuse, până 
atunci, dl Nicu Flondor. 

In după-amiaza aceleiaşi zile, am luat în primire serviciul Secretari- 
atului de stat al apărării naţionale, având ca secretar general pe dl George 
Dorofteiu, căpitan de rezervă, care, mai târziu, s-a dovedit a fi atât de bun 
gospodar ca primar al oraşului Suceava. 


* 


După două zile, la 17 noiembrie, am plecat la laşi, unde am prezentat 
un raport amănunțit despre situaţia din Bucovina d-lui preşedinte al Consiliului 
de Miniştri şi d-lui ministru de interne, care, în urma raportului acestuia, m-a 
însărcinat să plec la Chişinău şi să comunic refugiaților bucovineni, în frunte 
cu dl Ion I. Nistor, că s-au pus la dispoziţia lor trei vagoane de persoane şi 
unul de bagaje, pentru a se repatria, iar d-lui Ion I. Nistor, special, să-i spun 
că este invitat să vină la laşi cât se poate de curând. 

La Chişinău, am pus pe dl lon I. Nistor, preşedintele Comitetului 
refugiaților bucovineni, în cunoştinţă despre toate înfăptuirile din Cernăuţi, 
arătându-i şi eventualele obstacole în privinţa unificării necondiționate. 
Domnia sa a plecat, la 19 noiembrie, la Iaşi, unde a luat contact cu guvernul 
român, s-a întâlnit însă şi cu dl Sextil Puşcariu, cu care s-au înţeles în privinţa 
acţiunii viitoare în Bucovina. 

* 
Întâiul transport, cu 100 refugiaţi, plecă din Chişinău la 22 noiembrie. 

La laşi, se urcă în vagoanele noastre dl Ion L. Nistor. În gara Ițcani, ne întâm- 
pină, în numele Consiliului Naţional din Cernăuţi, dl dr. Vasile Marcu, la ale 
cărui calde cuvinte de bună sosire răspunse George Tofan. In gara Cernăuţi, 
frumos împodobită cu steaguri şi scoarțe româneşti, ne întâmpină mulţime 
mare de români şi de românce, în frunte cu muzica militară. 

Chiar în seara aceleiaşi zile, fruntaşii refugiaților se întruniră cu înte- 
meietorii „Glasului Bucovinei”, în localul Societăţii studenţeşti „Junimea”, 
şi, împreună, hotărâră editarea numitei gazete ca ziar cotidian, având direc- 
tor de dl Sextil Puşcariu. Ziarul a apărut, în acest nou format, duminică, 24 
noiembrie. 

A urmat, apoi, în ziua de 25 noiembrie, cooptarea a 12 reprezentanţi 
ai refugiaților şi voluntarilor în Consiliul Naţional. În aceeaşi şedinţă, lancu 
Flondor, în urma înţelegerii stabilite între guvernul bucovinean şi preşedintele 
refugiaților şi voluntarilor, făcu propunerea, primită cu entuziasm unanim, ca 
pe ziua de 28 noiembrie, orele 11, să se convoace Congresul General al Bu- 
covinei, „pentru a stabili raportul politic al Bucovinei faţă de Regatul român”. 


* 


Ce frumoasă a fost acea zi de 28 noiembrie 1918! Se bucura parcă şi 
cerul de fericirea noastră, trimiţându-ne, în acel început de iarnă, raze calde 
de soare. Veniseră soli din toate părţile locuite de români: din Moldova, din 
Muntenia, din Oltenia, din Ardeal şi din Basarabia, iar din Bucovina sosiră, la 
Cernăuţi, tot ce intectualitatea şi țărănimea românească aveau mai curat şi mai 
bun. Şi, pe când mulţimea, încă dis-dimineaţă, se îndrepta, pâlcuri-pâlcuri, spre 
reşedinţa metropolitană, în sala de marmură a căreia era convocat Congresul, 
într-o cameră a hotelului „Pajura Neagră”, dl Ion I. Nistor redacta, împreună 
cu mine, moţiunea unirii necondiționate a Bucovinei cu Regatul român. 


* 


Când am intrat în sala istorică a reşedinţei, o privelişte impunătoare 
ni se prezentă înaintea ochilor. Sala, ticsită de lume, avea aspectul unei 
alese adunări, chemată să întoarcă destinul unui neam. Primele rânduri erau 
ocupate de membrii Consiliului Naţional şi de reprezentanţii minorităţilor 
etnice. La dreapta mesei prezidenţiale, era masat corpul ofițeresc, la stânga 
— autorităţile şi magistratura. La masa de la mijloc, luară loc Dionisie Bejan, 
venerabilul preşedinte al Consiliului Naţional, şi Iancu Flondor, preşedintele 
guvernului bucovinean. Masa din dreapta o ocupă dl Ion I. Nistor, cu fruntaşii 
refugiaților, iar masa din stânga — generalul |. Zadik, ca şef al statului major 
al Diviziei a 8-a. 

* 
În aclamaţiile puternice, Iancu Flondor a fost ales, la propunerea lui 

Dionisie Bejan, preşedinte al Congresului. Lui 1-a fost dat să pronunţe verdictul 
reparaţiei istorice a nelegiuirii din 1774, cetind moţiunea de unire necondiţio- 
nată şi veşnică a Bucovinei cu România. Ropote de aplauze acoperiră ultimele 
cuvinte ale moțiunii, rostite, cu glas emoționat, de Iancu Flondor, în ochii 
căruia se iviră două lacrimi mari, prinos al nesfârşitei sale iubiri de neam. lar 
când dl lon I. Nistor se ridică, cu faţa transfigurată, şi, cu glas în care răsunau 
suferințele unui veac şi jumătate, rosti motivarea istorică a reparaţiei, care 
trebuia să se facă în acea zi, în toate sufletele se furişă fiorul mândriei noastre 
de neam, care, ca şi stânca viforită de atâtea furtuni, a rămas neatinsă, înfiptă 
în soclul ce i l-a hărăzit destinul” (Marmeliuc, Dimitrie, Amintiri răzlețe din 
Timpul Unirii, Cernăuţi, 1938, broşură). 


IX 


1918: Marea adunare naţională de la Alba Iulia. „Proclamarea 
unităţii naţionale. Un neam, o ţară. / În ziua memorabilă din 18 Noemwrie 
(1 Decemvrie ) împlinitu-s-a şi al treilea act din opera mântuirii neamului 
românesc. După unirea Basarabiei, ruptă de la sânul mamei sale de nesaţiul 
imperialismului țarist, şi a ţării mândre a fagilor, smulsă din frumoasa grădină 
a lui Ştefan cel Mare prin perfidia austriacă, era prea firesc ca şi partea robită 
de secole a corpului naţional din Transilvania, Ungaria şi Banat să urmeze 
legea firii şi, în marea sa adunare naţională, din sfânta cetate a gloriei şi a 
patimilor sale, să proclame unirea sa cu patria mamă. 


Idealul naţiunii române de pretutindeni s-a desăvârşit. Sculaţi-vă voi 
cei din morminte la glasul trâmbiţelor învierii noastre! Săltaţi cei întristaţi 
de veacuri, căci iată, lacrămile voastre de durere s-au prefăcut în şiroaie 
de bucurie! Veseliţi-vă şi bucuraţi-vă, împreună cu noi, cei goniţi de oarba 
tiranie pentru dreptate şi adevăr, în acest ceas de învingere a dreptăţii eterne 
dumnezeieșşti! Liberaţi de cătuşele robiei milenare, cu smerenie ne închinăm 
providenţei dumnezeieşti, pentru că ne-a hărăzit a ajunge praznicul mare şi 
luminat, care, în momentele sale principale, s-a serbat în următorul chip: 


Ajunul. Cei ce au avut rara fericire a petrece înălțătoarea zi de 18 No- 
emvwrie (1 Decemvrie), între zidurile istorice ale cetății lui Mihai Viteazul, au 
cules impresiuni, care nu se mai pot uita. O sută de mii de oameni, adunaţi din 
toate ţinuturile locuite de români, într-un glas şi într-o simţire spus-au lumii 
întregi voinţa sa nestrămutată de a trăi într-un singur stat naţional cu fraţii 
săi din România, Basarabia şi Bucovina. Imensa afluenţă a lumii româneşti 
s-a început de joi. Vineri, la orele 5 d. a., sosesc P. S. Lor: loan I. Papp, Dr. 
Miron Cristea şi membrii Consiliului Naţional Central, în frunte cu dl Dr. 

Ştefan C. Pop. La gară aşteaptă, într-o ţinută mândră, compania de onoare a 
locotenentului Ovid Grita, comanda Legiunii naționale române din Alba Iulia. 
Când intră trenul în gară, compania locotenentului Grita face onor la dreapta. 
Glasul biruitor al goarnei se amestecă cu puternicele acorduri ale imnului 
naţional, cântat de elevii institutului nostru teologic, care, cu însuflețire, sub 
stindard naţional, cu culorile aranjate orizontal, veniră la marea adunare. 


După salutul Consiliului național din loc, prin graiul protopopului 
Vasilie Urzica şi răspunsul dlui Dr. Ştefan C. Pop, lumea trece la biroul de 
încartiruire, care se îngrijeşte de aşezarea în locuinţe din oraş şi cetate. Cu 
trenul dinspre Teiuş, sosesc prelaţii bisericii unite: P. S. L. Dr. Demetriu Radu, 
Dr. Traian Frențiu, Dr. luliu Hossu şi vicarul Dr. Vasilie Suciu. Sâmbătă sosesc 
delegaţii din părțile sibiene, în frunte cu I. P. C. Sa păr. vicar arhiepiscopesc 
Dr. Eusediu Roşca. Trenurile tixite din toate părtile aduc mii şi mii de oameni. 
Mulţi vin pe jos şi cu trăsuri. Pretutindeni, cântece şi jocuri, ovaţii şi scene 
de înfrățire, ordine şi disciplină, care ar putea servi spre lauda şi a celor mai 
civilizate neamuri. Mulţămită admirabilei organizări şi a muncii gigantice, 
ce a prestat-o locotenentul Grita, în calitate de şef al poliţiei, nici un incident 
neplăcut n-a conturbat şi profanat evlavia şi măreţia serbării. 


Praznicul. Conform programului stabilit, marea adunare s-a început 
cu serviciul divin, săvârşit în bisericile protopopeşti ale ambelor confesiuni 
române din loc. În biserica ortodoxă, a servit P. S. Sa părintele nostru episcop 
loan, asistat de P. C. Sa păr. vicar episcopesc Roman Ciorogariu, protopresbi- 
terii loan Teculescu, Dr. Stroia, Procopiu Givulescu, Mihaiu Lucuţa şi Ghidiu 
şi diaconul loan Ciora. Răspunsurile liturgice le execută corul legiunii din 
Sibiu, condus de dl Timoteiu Popovici. Fiori sfinți şi lacrimi de bucurie au 
umplut ochii tuturor celor ce au asistat la acest serviciu înălțător. În loc de 
priceasnă, s-a cântat „Marşul legionarilor români”, iar la sfârşit, toţi credin- 
cioşii intonează „Deşteaptă-Te Române”. La cuvintele: „Murim mai bine-n 
luptă”, în semn de jurământ, toţi îşi ridică mâna dreaptă. Lacrămi curgeau şi 
din ochii P. S. Sale, când făcu otpustul întregit cu cuvintele „...Şi-a dat viaţă 
naţională şi neamului românesc”. 


Terminat fiind serviciul dumnezeiesc, la orele 10, se începu marea 
adunare, în sala casinei militare din cetate, tixită de mulțimea delegaților din 
toate părţile şi decorată cu steagurile popoarelor eliberatoare şi a celor ce au 
avut soartă comună cu noi. Când intră în sală membrii Consiliului naţional, 
se fac ovaţii furtunoase. Intre ovaţii nesfârşite îşi fac intrarea în sală şi urcă 
podiumul şi arhiereii ambelor confesiuni. Tot astfel, şi ofițerii români şi 
reprezentanții fraţilor din Basarabia şi Bucovina. Viu aclamat e şi generalul 

român dl Leonte, care ia loc lângă masa ziariştilor. 


Adunarea o deschide dl Ştefan C. Pop, prin un discurs însufleţit, după 
terminarea căruia numeşte de notari ad-hoc pe domnii Dr. Laurenţiu Oanea, 
Dr. Sever Miclea, iar de raportor al comisiunii de verificare, pe Dr. lon Suciu. 
După raportul dlui Dr. loan Suciu, fiind de faţă 1.228 de delegaţi, preşedintele 
Dr. Şt. C. Pop declară Adunarea Naţională capabilă de a aduce hotărâri deci- 
sive. Constituirea se face, între vii aclamări, astfel: Preşedinţi: Gheorghe Pop 
de Băseşti şi episcopii loan I. Papp şi Dr. Demetriu Radu; vicepreşedinţi: Dr. 
Mihali, Dr. Ştefan Pop şi lon Flueraş; notari: Dr. Al. Fodor, Dr. Sever Miclea, 
Dr. C. Brediceanu, Dr. Silviu Dragomir, Dr. L. Oanea, Iosif Ciser, Dr. Ionel 
Pop şi Dr. Gh. Crişan. 

* 

După cuvântul de deschidere al prezidentului Gheorghe Pop de Bă- 
seşti, se dă cuvânt dlui Vasilie Goldiş (discurs demagogic, în totală antiteză 
cu „Actul de fidelitate” din 1916, aşa că nu o să-l reproduc —n. n.). 


Proclamarea României Mari. Vorbirea P. S. Sale păr. nostru epi- 
scop loan. Pe câmpul lui Horea. Când dl Vasile Goldiş, terminând citirea 
proiectului de rezoluţiune exclamă: „Trăiască România Mare!”, întreaga sală, 
într-un elan de nespusă însufleţire, izbucneşte în ovaţii şi aplauze frenetice. 
Arhiereii şi întreg Marele Sfat se ridică de pe scaune. Idealul naţional se 
înfăptui şi pământul sfânt al mândrei noastre împărăţii e udat de lacrămile 


bucuriei şi ale emoţiunii. Momentul istoric nu se poate descrie. 


* 


După expozeul istoric al dlui Goldiș, ia cuvântul înțeleptul neamului, 
d Dr. Iuliu Maniu. Îşi începe vorbirea după urale şi ovaţii zgomotoase. Mo- 
tivează hotărârile din proiectul de rezoluţie cu o logică, claritate şi uşurinţă 
proprie tuturor manifestaţiunilor din viaţa publică a fruntaşului care întruneşte 
în persoana sa simpatică dragostea şi încrederea întregului neam românesc. În 
numele partidului social-democrat român, vorbeşte dl I. Jumanca. Discursul 
însufieţit şi cuminte a fost mereu subliniat de aplauze. Când rosti cuvintele: 
„Astăzi venim şi noi aici, adevărații reprezentanți ai muncitorimii româneşti 
din Ungaria, Transilvania şi Banat, să declarăm, în faţa preacinstitei adunări, 
în faţa internaţionalei socialiștilor, în faţa întregii lumi, că vrem unirea tutu- 
ror românilor. Noi vrem şi suntem gata a lupta, cu toate mijloacele, pentru 
înfăptuirea şi apărarea unirii”, un uragan de aplanare (??? — n. n.) răsplăti 
hotărârea demnă şi bărbătească a muncitorimii române, care, în faţa tuturor 
intrigilor, s-a ştiut înălța la priceperea imperativului vremurilor şi încălzi de 
idealul sfânt al întreg neamului românesc. 

După ce, la somarea prezidentului, nimenea nu mai ia cuvântul, iubitul 
nostru Badea Gheorghe enunţă proiectul de rezoluţiune, primit cu unanimi- 
tate. Tot cu unanimitate se primeşte, la propunerea dlui Dr. A. Vaida, şi lista 
Marelui Sfat Naţional. Ia, apoi, cuvântul P. S. Sa Episcopul Dr. Demetriu 
Radu şi propune ca Adunarea Naţională să voteze mulţămită Consiliului 
Naţional Român, care şi-a depus mandatul, precum şi bărbaţilor care, cu zel 
şi devotament, ne-au pregătit acest praznic mare. Roagă, apoi, pe arhierei să 
binecuvânteze lucrările Adunării Naţionale (P. SS. LL. se ridică de pe scaune 
şi binecuvântă). 


Măreaţa adunare o încheie seniorul episcopatului român şi locţiitor de 
mitropolit P. S. Să părintele nostru episcop loan prin următorul discurs (nu-l 
reproduc, datorită deselor atitudini antiromâneşti, pe care le-a manifestat chiar 
şi în „pastorale” acest ierarh oportunist, în fond, şi ca antiromân, şi ca filoro- 
mân, exprimările lui înseamnă o vâscoasă minciună — n. n.). Erau aproape 2 
ore, când acordurile puternice ale imnului naţional acoperiră ca nişte valuri 
ale mării tulburate de suflarea unui vifor neobişnuit ultimele cuvinte din 
frumoasa vorbire de încheiere a P. S. Sale. Şedinţa constituantei se termină 
şi lumea imensă porni pe câmpul lui Horia, unde evanghelia praznicului se 
vesti tuturor marginilor pământului, prin P. S. Lor episcopii Dr. M. Cristea şi 
Dr. luliu Hossu, şi alți oratori. Frumos şi măreț a fost praznicul învierii noastre 
şi demn de a fi serbat din neam în neam!” (Biserica şi Școala, XLII, nr. 48 şi 
49,25 noiembrie / 8 decembrie 1918 şi, respectiv, 2/15 decembrie 1918,p. 1). 


Iei 


1919: Direcţiunea Fondului Religionar din Bucovina. Ferdinand 
I numea, prin Decretul No. 3.686 din 29 august 1919, conducerea Fondului 
Religionar din Bucovina, desigur că fără nici un preot sau călugăr în com- 
ponenţă, ci cu specialişti silvici, precum inginerii: „Alexandru Isăcescul, 
consilier arhitect, prim-consilier silvic pe lângă direcţia fondului religionar 
din Bucovina; Franz Czeck, prim-consilier silvic pe lângă direcţia fondului 
religionar din Bucovina; Apostol Lucescu, prim-consilier silvic pentru 
ocolul silvic JUCICA; Ilarie Kozak, prim-consilier silvic pe lângă direcţia 
fondului religionar din Bucovina; Vasile Halip, prim-consilier silvic pentru 
ocolul silvic ILIŞEŞTI, Alois Bosert, prim-consilier silvic pe lângă direcţia 
fondului religionar din Bucovina; Franz Patzak, prim-consilier silvic pe 
lângă direcţia fondului religionar din Bucovina; Jason Welehorschi, consilier 
silvic pentru ocolul silvic PATRAUȚI; Boris Welehorschi, consilier silvic 
pe lângă direcţia fondului religionar din Bucovina; Aurel Ţurcan, consilier 

silvic pe lângă direcţia fondului religionar din Bucovina; Teofil Ivanovici, 
maestru silvic, consilier silvic pe lângă direcţia fondului religionar din Buco- 
vina; Valerian Mironovici, maestru silvic, consilier silvic pe lângă direcția 
fondului religionar din Bucovina; Eugeniu Simionovici, maestru silvic, 
consilier silvic pe lângă direcţia fondului religionar din Bucovina; Arthur 
Kargl, maestru silvic, consilier silvic pe lângă direcţia fondului religionar 
din Bucovina; Konrad Piwonka, maestru silvic pentru ocolul silvic GURA 
HUMORULUI; inginer Dimitrie "Ţurcan, maestru silvic pe lângă direcția 
fondului religionar din Bucovina; Aurel Isopescu, maestru silvic pentru ocolul 
silvic COZMIN; Grigore Bartoi (Bârtoi —n. n.), maestru silvic pentru ocolul 
silvic CUCIURUL MARE; Eusebie Patraş, maestru silvic pentru ocolul 
silvic SOLCA; Liviu leşan, maestru silvic pentru ocolul silvic VICOV DE 
SUS; Arcadie Boca, maestru silvic pentru ocolul silvic SELETIN; Toader 
Vicol, maestru silvic pentru ocolul silvic PUTNA; Mihail Dobrovolski, 
maestru silvic pentru ocolul silvic OSTRA; loan Andreiciuc, maestru silvic 
pentru ocolul silvic BREAZA; Leon Holca, administrator silvic pe lângă 
direcția fondului religionar din Bucovina; Silviu Iliuţ, administrator silvic 
pentru ocolul silvic STRAJA; Silviu Dimitrovici, administrator silvic pentru 
ocolul silvic VATRA DORNEI; Victor Paşcovici, administrator silvic pentru 
ocolul silvic POJORATA; George Dan, administrator silvic pentru ocolul 
silvic VAMA (M. O., No. 106, 30 august 1919, pp. 5966, 5967). 


În 10 septembrie 1919, decretul regal pentru stabilirea pensiilor pen- 
tru participanții la război și pentru urmaşii lor, prin consacrarea „prineipiul 
legiuitorului din 1877, principiu menţinut şi de legea din 25 martie 1894”, 
foloseşte, între ghilimele, formula „Războiul pentru ÎIntregirea Neamului” 
(MO, nr. 119 din 14 septembrie 1919), preluată din presă şi parcă din ce în 
ce mai lipsită de conţinut, din pricina dificultăţilor de aplicare a unei legislații 
unitare şi în provinciile noi. 


În 27 septembrie 1919 (M0, nr. 130, pp. 7445/7452), se publică sta- 
tutele Băncii Regionale din Cernăuţi, afiliată Casei Centrale a Cooperaţiei și 
a Improprietăririi Sătenilor, din București, statut aprobat, prin Decretul Regal 
No. 4.209, din 12 septembrie 1919, şi contrasemnat de Ministrul Agriculturii 
şi Domeniilor, |. G. Duca. 


În zilele de 2,3 şi 4 noiembrie 1919, în Bucovina (MO, No. 167 din 13 
noiembrie 1919) au avut alegeri pentru Adunarea Deputaţilor din Bucovina, 
primii aleși bucovineni, sub sceptrul României Mari, fiind: 

In circumscripţia orașului Cernăuţi, au fost aleşi independenţii Teofil 
Simionovici (2.692 voturi), Dr. Vasile Marcu (4.212 voturi), Norbert Kipper 

(4.212 voturi) şi Zaharia Voronca (2.080 voturi). 

La Cuciurul Mare şi Boian s-au impus membrii Partidului Democrat 
al Unirii George Băncescu din Cuciurul Mare (1.497 voturi) și Constantin V. 
Morariu din Boian (2.362 voturi), idependenţii Nicula: Mintencu din Cuciurul 
Mare (898 voturi) şi Lazăr Ropcean din Boian (724 voturi) pierzând alegerile. 

La Câmpulung şi Dorna, au câştigat membrii Partidului Democrat al 
Unirii lorgu G. Toma din Câmpulung (4.406 voturi) şi Vasile Liţu din Dorna 
(2.398 voturi), independentul lon Candrea din Dorna(786) fiind declarat 
învins. 

La Coţmani, Orășeni și Sadagura, „democraţii unirii” Josef Vihovici 
din Coţmani (1.802 voturi) şi Dimitrie Țopa din Sadagura (2.187 voturi), 
precum şi independentul Vasile Sniatinciuc din Orăşeni (1.708 voturi) au 
fost declaraţi învingători. 

La Gura Humorului și Solca, învingători au fost humoreanul Dumitru 
Gavrilescu (4.102 voturi) şi solcanul Romul Reuţ (3.368 voturi), amândoi 
candidați ai Partidului Democrat al Unirii. 

La Vicov, Marginea şi Rădăuți, lon Nistor, candidând ca reprezentant, 
prin naștere, al Vicovului de Sus (4.156 voturi), dar şi ca lider bucovinean 
al Partidului Democrat al Unirii, dar şi colegii săi de partid, mărgineanul Dr. 
Vasile Bodnărescu (3.643 voturi) şi rădăuțeanul bilcan George Tofan (3.472 
voturi) s-au impus, fără probleme, în alegeri. 

La Hliboca şi Siret, scris, precum odinioară, „Sirete”, au câştigat Am- 
filochie Burac, „democrat al unirii” din Hliboca (3.457 voturi), independentul 
siretean Constantin Simionovici (1.190 voturi) şi un alt „democrat al unirii”, 
sireteanul Aurelian Moldovan (2.747 voturi). 

La Storojineţ şi Ciudei au biruit „democraţii unirii” Dr. Aurel Morariu 
(3.502 voturi) şi, respectiv, Vasile Ungurean (4.168 voturi). 

La Suceava şi Costâna, alți „democrați unioniști (aiurea!)!, Filaret 
Doboş, viitorul comandant al „arcăşiilor” (4.065 voturi) şi Mihai Cormoş 
(4.319 voturi) biruiau şi sub aura României Mari. 

La Văşcăuţi, un fals „unionist”, Eudoxie Gribovschi (3.413 voturi) îl 
îndepărta din cursa spre privilegii pe independentul, Vasile Reus (523 voturi). 

La Vijniţa şi Berhomet, „democraţii unirii” Neculai Prelici (2.912 
voturi) şi Teodor Bujor (2.593 voturi) au câştigat alegerile. 

La Ocna și Zastavna s-au impus independenții lon Bloșca (717 voturi) 
şi Dr. Florea Lupu (1.156 voturi), în dauna independentului Tihon Hacman 
(503 voturi). 


Alegerile din 7 şi 8 noiembrie 1919, pentru Senat, au fost câştigate 
de Iacob Hect (Cernăuţi-oraș, 2.888 voturi), Teofil Simionovici (Cernăuţi- 
judeţ, 2.696 voturi), fluieraşul Nistor Andronicescul, din Fundu Moldovei 

(Câmpulung, 3.684 voturi), Victor Racoce (Coţmani, 3.687 voturi), lon Stâr- 
cea (Gura Humorului, 2.872 voturi), Dr. Nicu Carabiovschi (Rădăuţi, 2720 
voturi, independenţii Mihai Vicol, 2.371 voturi, şi Teofil Constantinovici, 
413 voturi, fiind înfrânți), Dr. Alexandru Hurmuzachi (Siret, 3.391 voturi, în 
dauna independenlui Vasile Popovici, 62 voturi), independentul Pavel Percec 
(Storojineţ, 4.8 17 voturi, în dauna independentului Dr. Constantin Onciul, 266 
voturi), minunatul Dr. Teofil Lupu, tatăl Octaviei Lupu-Morariu (Suceava, 
4.751 voturi), George Conte Wassilko (Vășcăuți şi Vijniţa, 4.880 voturi) şi 
idependentul Dr. Stanislaus Kwiatkovski (Zastavna, 1.510 voturi). 


În primul an de după Întregirea Neamului, prin Unire, Bucovina, ca 
şi Ardealul, a trăit după legile moştenite de la austrieci. Regele Ferdinand uită 
sau neglijează să o salute oficial, în 28 noiembrie 1919, sub banala formulă 
„La toți de faţă și viitori, sănătate”, cu prilejul împlinirii unui an de la Unire (la 
fel se va întâmpla şi cu Ardealul, în decembrie), deși, în cadrul manifestărilor 
de la Cernăuţi, ofiţeri şi politicieni din Regat îşi sărbătoresc triumful. În 15 
noiembrie, cu datare în 28 noiembrie (nr. 5.000), îi confirmase în funcții, ca 
notari publici, pe Adam Ludwig Rupprecht, Nicolae Drohomirecki Howora şi 
pe Adrian Soniewicki, la Cernăuţi, pe Adof Gottlieb, la Ciudei, pe Stanislaus 
Huzniarski, la Sadagura, pe Simeon Baranowski, la Siret, pe Wilhelm Robin- 
son, la Solca, pe Naftali Sperber, la Seletin, şi pe Paul Beras și Ludmil Kluger, 
la Storojineţ. Tot atunci şi sub acelaşi număr de înregistrare, în baza „art. X 
din decretul-lege privitor la administratia Bucovinei”, decretează confirmarea 
în funcții, începând cu 1 noiembrie 1919, a următorilor funcționari publici: 

Appenzelter Philipp și Zellinka Napoleon, directori de cancelarie, cu 
rangul VIII, la tribunalul Cernăuţi; pe Popescu Petrea, director al serviciu- 
lui executărilor, cu rangul VIII, la tribunalul Cernăuţi; pe Gudera Carol, 
director de cancelarie, cu rangul VIII, la tribunalul Suceava; și pe Budabin 
Berthold, şef superior de cancelarie, cu rangul IX. 

Din 15 noiembrie 1919, beneficiau de confirmări separate, Adam 
Ludwig Rupprecht şi Nicolae Drohomirecki Howora şi Adrian Soniewicki, 
ca notari publici la Cernăuţi, Adof Gottlieb, notar public la Ciudeiu, Sta- 
nislaus Huzniarski, notar public la Sadagura, Simeon Baranowski, notar 
public la Siret, Wilhelm Robinson, notar public la Solca, Naftali Sperber, 
notar public la Seletin, Paul Beras și Ludmil Kluger, notari publici în 
Storojineţ (O, No. 181 din 30 noiembrie 1919). 


În zilele de 25, 26 şi 27 mai 1920, în România Mare s-au ţinut ale- 
geri generale, aleşii Bucovinei pentru Adunarea deputaţilor fiind: socialistul 
Grigore Grigorovici, ales cu 3.336 de voturi, în Cernăuţi, oraş (au mai 
candidat: evreii naţionali Beno Straucher, Mayer Ebner şi Friedrich Bitling, 

independentul Constantin a lui Grigori Hostiuc, germanul oficios Alfred 
Kohlruss, polonul Stanislau Kwiatkowski şi socialistul Nathan Tropper), 
Constantin de Neculiţa, reprezentant al Partidului Poporului, ales cu 4.534 
voturi, în Cernăuţi, judeţ (au mai candidat: poporanistul Dimitrie Gh. Min- 
tencu, democratul Aurel Onciul, democraţii unirii Teodor Vicol şi Gheorghe 
Băncescu), ucraineanul Eugen Kozak, ales cu 3.778 de voturi, în Coţmani- 
Zastavna (au mai candidat: polonul Paul de Ştefanowicz şi democratul unirii 
Victor Racoce), poporanistul Constantin Cozmiuc, ales cu 6.414 voturi, la 
Gura Humorului-Câmpulung (au mai candidat: independenţii Alexan- 
dru Sbiera şi Gheorghe Hutu, şi democraţii unirii lorgu Gh. Toma, Nistor 
Andronicescul, Micu Carabioschi şi Romulus Reuţ), democratul Niculai 
Căpităneanu, candidat pe liste în Vişniţa-Văşcăuţi, cu 2.476 voturi (au 
mai candidat: democratul unirii George conte Vasilco, ucrainenii Vladimir 
Philipowicz şi Teofil Dracinschi, şi independentul român Eusebie Popovici), 
poporanistul Ipolit Tarnovschi, în Rădăuţi, cu 3.015 voturi (au mai candi- 
dat: românii independenţi Mihai Vicol, Ilarion Ungurean, Victor Iliuţ, Ifrim 
Bodnărescul şi Artemie Trufim) şi românul independent Gheorghe Jemna, 
în Storojineţ, cu 1.859 voturi (au mai candidat: independenţii lon George 
Cuciurean şi Eusebie Procopovici, şi poporanistul Pavel Percec — cf. MO, 
No. 047 din 2 iunie 1920). 


Dă 


Călătoria MM. LL. Regelui şi Reginei în Bucovina / 16-17 mai 
1920. Rar exemplu de penibilitate în istoria noastră, care să egaleze penibi- 
litatea vizitei familiei regale româneşti în Bucovina, din zilele de 16-17 mai 
1920. Prefăcătorie, onorarea lichelelor, în detrimentul celor care şi-au vărsat 
sângele în tranşeele întregirii neamului (Dimitrie Marmeliuc şi Alexandru 
Bocăneţu, printre alţii, decoraţi de însuşi Carol 1), vorbe deşănţate (nu mă 
aşteptam la asta şi din partea lui Dimitrie Onciul), insultarea porcoasă a 
memoriei lui Ştefan cel Mare, care era, şi atunci, ca şi astăzi, doar o metodă 
persuasivă de obţinut voturi. 

Se împlinea, în 16-17 mai 1920, prorocirea lui Nicolae Iorga, din 14 
decembrie 1914: „Naţionalistul” Dori Popovici, întors din Bucureşti, unde 
l-a chemat dorul de noi, a ars tămâia cea mai curată în căţuia de aur a guriţei 
sale, şi arhiducele a găsit că miroase bine. Chestie de nas! Va să zică, de acum 
să ne luăm orice gând din partea aceea. Nu ne vor „gospodarii” de la Câm- 
pulung şi nici dl Dori Popovici... Dar se poate să intrăm. Atunci dau sigur 
următorul lucru: Părintele Repta n-o să binecuvânteze pe feciorii în uniforma 
României libere. Dar cel dintâi discurs o să-l ţină dl Dori Popovici, iar cele 
dintâi aclamații au să vină de la „gospodari”. Şi mai garantez un lucru: că o 

să le primim şi o să le răsplătim”. 
* 

Sâmbătă, 15 mai 1920, orele 19, MM. LL. Regele şi Regina, împreună 
cu A. S. R. Principesa Elisabeta, au plecat, cu trenul, din halta Cotroceni. 
Maiestăţile Lor erau însoţite de dl preşedinte al consiliului General Alexandru 
Averescu şi de întreaga suită regală. 

Duminică, 16 mai, orele 9, în gara Burdujeni, un numeros public, 
împreună cu orfelinatul C. F. R. „Regina Maria”, aştepta pe Maiestăţile Lor, 
care, coborându-se din tren, au fost întâmpinate cu flori şi cântece naţiona- 
le. La orele 9.15, în gara Iţcani, Maiestăţile Lor sunt primite de dl General 
Lupescu, comandantul frontului de est al armatei române, care, prezentând 
raportul, M. S. Regele trece în revistă compania de onoare, din Regimentul 
114 Infanterie. Pe peronul gării o lume imensă aştepta pe Suverani, având 
în frunte pe dl I. Stârcea, ministrul Bucovinei, împreună cu toate autoritățile 
civile şi militare din localitate. 

Doi primari săteni prezintă Maiestăţilor Lor tradiționala pâine şi sare, 
iar dl Dori Popovici (cel care ameninţa, în 1916, că el şi gospodarii lui câm- 
pulungeni îi vor ciomăgi pe ostaşii români, dacă vor îndrăzni să intre în Bu- 
covina, prilej cu care Nicolae Iorga îi prorocea un viitor măreț în... România 
Mare-—n.n.), preşedintele comisiunii de unificare, într-o cuvântare însuflețită 
urează Suveranilor bună venire pe pământul Bucovinei. M. S. Regele răspunde 
mulțămind de călduroasa primire ce Li se face şi, după câteva momente de 
convorbire cu persoanele prezente, Maiestăţile Lor, suindu-se în automobile, 
pleacă la Suceava, înconjurați de o ceată de călăreţi săteni. 

In fata primăriei, primarul oraşului Suceava, dl lancu Avram (avocat, cu 
implicări serioase în viaţa culturală şi socială rădăuţeană, înainte de război — n. 
n.), în fruntea reprezentanţilor comunităţilor de toate limbile, după o cuvân- 
tare de bună venire, prezintă Maiestăţilor Lor pâinea şi sarea, iar dl Eusebie 
Popovici, directorul liceului (în 1917-1918, cântase, cu acelaşi entuziasm 
patriotic, imnurile statale austriac, rusesc, românesc şi iar austriac —n. n.), în 
cuvinte călduroase aduce urări din partea judeţului Sucevii. Mulţumirile M. 
S. Regelui sunt acoperite de uralele şi aclamaţiile marii mulțimi, adunate în 
mijlocul vechii capitale a Moldovei. 

De la primărie, Maiestăţile Lor se îndreaptă spre vechea si frumoasa 
biserică, unde se găsesc moaştele Sfântului Ion cel Nou. Aici s-a slujit un 
serviciu religios, după care dl Stârcea, ministrul Bucovinei, a salutat pe Ma- 
iestățile Lor, cu următoarele cuvinte: 


„Sire, Prea Graţioasă Doamnă, Alteță Regală, 
De 145 ani, Bucovina, ruptă din trupul vechii Moldove, în vitregia 
timpurilor ce au despărţit-o de Statul naţional, întemeiat chiar pe teritoriul ei, 

aşteaptă ziua de fericire, ce o vede împlinită astăzi. Bine aţi venit, mult dorite 
Rege Liberator, pe pământul românesc al Bucovinei, reunită cu Patria Mumă 
şi recucerită Coroanei române de Maiestatea Voastră şi de glorioasa armată! 

Bine aţi venit, Mărite Doamne, pe acest străbun pământ românesc, ce 
păstrează scumpe amintiri ale trecutului românesc, cu mormintele descălecă- 
torilor şi marilor Voievozi ai Moldovei, fericiţilor întru pomenire predecesori 
şi străbuni ai Maiestăţii Voastre, cu pioasele lor fundaţiuni, sacre monumente 
ale istoriei române. Bine aţi venit, Sire şi Mărită Doamnă, pe acest pământ 
istoric, unde se află cele dintâi fundaţiuni moldoveneşti, cu vechea capitală 
a Moldovei, valoroasa cetate a Sucevei, care a înfruntat atâtea furtuni şi a 
văzut îndeplinindu-se fapte de glorie ce sunt fala neamului românesc, ceta- 
tea unde Alexandru cel Bun, înțeleptul organizator al statului moldovenesc, 
a întemeiat scaunul Mitropoliei Moldovei; unde Ştefan cel Mare, slăvitul 
erou al neamului românesc şi al creştinătăţii, care se odihneşte în mormântul 
venerat de la Putna, şi alți domni iluştri ai Moldovei au respins cu fală atâtea 
atacuri duşmane; unde acum 320 de ani Mihai Viteazul, eroul martir al unităţii 
naţionale, proclamat Domn al tuturor Românilor, primind aici, în mai 1600, 
jurământul ca Domn al Țării Ardealului şi Moldovei. 

Pe urmele lui, Maiestatea Voastră, răzbunând vitregia trecutului, intră 
triumfător ca primul Rege al tuturor Românilor, îndeplinitor al visului secular 
al neamului românesc întreg. Poporul românesc al Bucovinei, care neclintit 
a stat strajă la comoara istorică a neamului, ce această ţară o păstrează cu 
sfinţenie, poporul românesc împreună cu neamurile conlocuitoare, Bucovina 
Intreagă, aduce Maiestăţilor Voastre, măritului său Rege şi Măritei sale Doam- 
ne şi Regine, omagiile sale de adâncă recunoştinţă, de dragoste şi credinţă 
nestrămutată, cu speranţa vie în viitorul fericit ce 1-aţi urzit. 

Şi toţi, într-un cuget, uniţi sub sceptrul blând şi ocrotitor al Maiestăţii 
voastre, ocrotiţi sub glorioasa Coroană de oţel a României, Vă urăm cu însu- 
flețire: Să trăiţi, Sire! Să trăiţi, Mărită Doamnă! Să trăiască Augusta Dinastie! 
Să trăiască şi înflorească România unită!”. 


M. S. Regele mulţumeşte, cu recunoştinţă, arătându-şi adânca bucurie 
că se află în acest sfânt locaş, care ne-a fost lăsat de vrednicii Voievozi ai 
Moldovei. Apoi Maiestăţile Lor merg la vechea biserică a Mirăuţilor, nu de 
mult restaurată, din faţa căreia au admirat vederea ruinelor cetăţii Suceava. 

La 11 ore, Maiestăţile Lor, împreună cu suita, în urale nesfârşite, 
pleacă, în automobile, spre mănăstirea Putna, pe un timp prea frumos, după 
o ploaie binefăcătoare, de mult aşteptată. Satele Ilişeşti, Păltinoasa, Marginea, 
Horodnic, Vicov, prin care au trecut Suveranii, erau frumos împodobite şi 
țărănime multă, din satele mai depărtate, se adunase, pe marginea drumului, 
în haine de sărbătoare, în frunte cu preoţii şi învățătorii, ca să întâmpine pe 

mult doriţii Stăpâni ai ţării. Călăreți, cu steaguri tricolore, petreceau pe marii 
oaspeţi, de la un sat, la altul. Pretutindeni erau ridicate arcuri de triumf, lângă 
care aşteptau fruntaşii satelor, cu pâine şi cu sare, în cântecul vioi al imnului 
regal, executat de tinerimea şcolară. Maiestăţile Lor se opreau, ca să primească 
aceste mărturisiri de dragoste şi să asculte păsurile locuitorilor. 

În satul Solca, unde, din cauza bombardărilor războiului din urmă, au 
fost distruse o mare parte din case, Maiestăţile Lor s-au interesat, de aproa- 
pe, de suferinţele locuitorilor, iar M. S. Regina a făgăduit Înaltul Său sprijin 
pentru refacerea locuinţelor. 

La orele 15, Maiestăţile Lor sosesc la Mănăstirea Putna, unde, în mij- 
locul a mai multor mii de săteni, au fost întâmpinate de: II. PP. SS. Mitopoliţii 
Miron Christea, Primatul României, şi Pimen al Moldovei şi Sucevei, dl gene- 
ral Coandă, fost prim ministru, toţi domnii miniştri, dl |. Nistor, fost ministru 
al Bucovinei, primul preşedinte al Înaltei Curți de Casaţie, domnii generali 
de corp de armată, rectorii universităţilor din Iaşi, Cluj şi Cernăuţi, dl mareşal 
al Curţii Regale, precum şi notabilităţile din Bucovina care fuseseră invitate. 
Armata era reprezentată prin delegaţii din Regimentele 13 Ştefan cel Mare, 
Regimentul 25 Racova, Regimentul 3 Grăniceri, Regimentul 12 Artilerie, 
Regimentele 113 şi 114 Infanterie din Bucovina şi batalionul de jandarmi. 

Intrând cu toţii în biserică, împreună cu drapelele Regimentului 13 
Ştefan cel Mare, Regimentului 25 Racova şi al Regimentului 3 Grăniceri, 
după obişnuitul serviciu religios pentru Suverani, săvârşit de P. S. Episcopul 
de Rădăuţi, înconjurat de Egumenul şi clerul mănăstirii Putna, a urmat pa- 
rastasul pentru odihna fericitului întru pomenire Ştefan cel Mare, voievodul 
Moldovei, în faţa mormântului căruia Maiestăţile Lor, împreună cu întreaga 
asistenţă, au îngenuncheat, cuprinse de cea mai adâncă şi patriotică evlavie. 
După sfârşitul serviciului religios, dl Dimitrie Onciul, profesor de istorie la 
Universitatea din Bucureşti, a rostit următoarea cuvântare: 


„Sire, Prea graţioasă Doamnă, Alteță Regală, 

Sunt 416 ani de când acest sfânt locaş păstrează, în sânul său, moaştele 
slăvitului erou al neamului românesc şi al creştinătăţii, Ştefan cel Mare. De 
atunci, acest venerabil mormânt a urmat să fie un loc de pelerinaj pentru româ- 
nii de pretutindeni, care căutau aici înălțare şi întărire sufletească, în vremile 
de restrişte ce au venit peste ţară şi popor. Acele vremi de restrişte, venite 
curând după moartea marelui apărător al neamului şi al creştinătăţii, începând 
cu suzeranitatea turcească din ce în ce tot mai apăsătoare, au adus în cele din 
urmă dezmembrarea ținutului cu acest slăvit mormânt, trecut, acum 145 de 
ani, sub stăpânire austriacă. Şi a chemat apoi Domnul pe Maiestatea Voastră 
ca să libereze acest mormânt sacru şi pământul românesc de stăpânirea străină. 

Măreaţă umbră, ieşi din mormânt şi priveşte pe urmaşul tău biruitor, 

Domnul Moldovei tale întregi, Rege al tuturor românilor, care, liberând lo- 
cul tău de odihnă şi tot neamul tău, de la Nistru şi până la Tisa, din Carpaţii 
păduroşi, până la Mare, a venit să se închine, aici, „Eroului plin de lumină / 
Căruia istoria se-nchină”. Cu noi împreună şi cu tot neamul românesc, vino şi 
tu, măreaţă umbră, să aduci prinosul de recunoştinţă, de admiraţiune şi mărire 
măritului Rege şi Domn, Măritei Doamne şi Regine, a căror binecuvântată 
Domnie ne-a adus aceste măreţe zile de glorie şi fericire! Să trăiţi, Sire, Să 
trăiţi Mărită Doamnă!”. 


A urmat apoi praznicul, dat sătenilor şi soldaţilor, la mesele întinse în 
jurul bisericii, iar într-un pavilion, ridicat în faţa chiliilor, s-a servit prânzul 
regal, la care au luat parte invitaţii speciali. 

Bucuria sătenilor, că li s-a îngăduit să fie la ospăț, alături de Familia 
Regală, era nespusă. Maiestăţile Lor au fost mereu obiectul celor mai vii şi 
mai simţite manifestații de dragoste şi devotament. Se vedeau bătrâni plân- 
gând de bucurie că au ajuns ziua când mormântul Marelui Voievod Ştefan a 
ajuns iarăşi sub stăpânirea românească. În timpul prânzului, muzica militară 
a Regimentului 13 Ştefan cel Mare şi corul acestui regiment au executat 
felurite cântece naţionale. 

Către sfârşitul mesei, dl General Averescu, preşedintele consiliului, 
a vorbit astfel: 


„Sire, Prea înaltă Doamnă, 

Să-mi fie îngăduit a mă face ecoul sentimentelor, de care este firesc să 
fim cuprinşi astăzi, când, găsindu-ne în aceste locuri sfinte, aduşi de o pornire 
atât de înălțătoare a sufletului Maiestăţilor Voastre, nu ne putem opri evocând 
marile fapte a căror amintire deşteaptă mormântul nemuritorului Voievod, de 
a face o apropriere între ce a fost şi ce este; între ceea ce au făcut strămoşii 
noştri şi ne-au lăsat şi între ceea ce am făcut noi înşine şi vom lăsa urmaşilor 
noştri. De la Ştefan cel Mare, la Ferdinand, ce întinsă cale, bătătorită de su- 
ferinţe şi durere, de asupriri şi aşteptare; dar, totodată, şi ce lanţ neîntrerupt 
de neînvinsă rezistenţă, de necurmată nădejde şi de neadormită credinţă în 
puterea de viaţă şi de izbândă a neamului! 

Străbătând cu mintea această întinsă cale, bogata în suferinţe şi bucu- 
rii, şi făcând suma lor, la lumina ultimelor mari evenimente, nu putem ocoli 
constatarea că, şi unele, şi altele, ne-au oţelit firea în aşa măsură, că am putut 
fi necontenit la înălțimea cerinţelor vremurilor. În adevăr, şi astăzi, chiar 
în această clipă, cea mai mare din istoria noastră, când de un trecut plin de 
vitejie se leagă desăvârşirea eroică a visului secular şi când întărirea paşnică 
a izbânzii noastre pare încă amenințată de primejdii din afară şi dinlăuntru, 
este din cale-afară de prețioasă şi constatarea că poporul nostru nu numai 

că a dezvăluit necontenit un minunat amestec de bărbăţie şi de blândeţe, de 
mândrie de neam şi de îngăduitoarea iubire de om, de porniri generoase şi 
de simţ al dreptăţii, dar a mai făcut şi dovada că de iubirea lui oţelită de ţară 
s-au sfărâmat întotdeauna neputincioase atacurile primejduitoare precum şi 
ademenirile otrăvitoare. Şi cum a făcut până acum va face şi în viitor. 

Sire, după pilda Marelui Voievod Ştefan, Maiestatea Voastră aţi ştiut 
să aveţi încredere în poporul de care providenţa V-a legat, şi, cu iubire şi 
abnegaţiune, identificându-vă cu năzuinţele lui sfinte, l-aţi dus la izbândă şi 
mântuire. Unind voinţa Maiestăţii Voastre cu voinţa rostită de clasele naţiunii, 
Maiestatea Voastră a simțit că jertfa şi vitejia poporului trebuie să-l ridice la 
demnitatea de neatârnare cetăţenească, precum şi la mândria de a se şti stăpân 
pe pământul pe care-l munceşte. Aţi simţit această mare necesitate a vremii 
şi, cu un gest ce va rămâne pe veci în istorie, aţi înfăptuit-o. 

Prea Înaltă Doamnă, Maiestatea Voastră aţi ştiut, pe de altă parte, să 
alinaţi suferinţele cele mai sfâşietoare, să împodobiţi jertfele cele mai tragice. 
Alăturea cu poporul Vostru, în zile bune şi în zile negre, aţi plâns cu el, aţi 
nădăjduit cu el, aţi crezut cu el şi în el. Pentru toate acestea, Sire şi Prea Inălţată 
Doamnă, poporul Vostru vă mulţumeşte, poporul Vostru vă iubeşte, precum 
a iubit întotdeauna pe Voivozii care au ştiut să se identifice cu el. lar nouă, 
celor din generaţiile actuale, din toate ţinuturile de-a pururea unite, care avem 
cinstea şi norocul a fi în jurul Maiestăţilor Voastre, umbra marelui Voievod ne 
spune că ne mai rămâne încă o datorie sacră de împlinit. Toate credinţele, toate 
ambiţiunile, toate puterile noastre avem datoria să le închinăm ţării, pentru 
ca, prin muncă fără preget şi prin luptă fără ură să pregătim şi să îndrumăm 
aşezarea unităţii neamului pe temelii sănătoase. 

Pentru acest scop măreț, ne este cerut ca, în pragul unei vieţi noi, să 
jertfim, din însuşi sufletul nostru, chiar şi cele mai tainice şi sincere porniri, 
dacă aceste porniri, semănând învrăjbirea, ar primejdui opera sfinţită cu sân- 
gele atâtor viteji. Ar fi un adevărat blestem al lui Dumnezeu, dacă nu ne-am 
arăta vrednici de jertfele făcute şi de nădejdea ce o pune Maiestatea Voastră 
în fiecare din noi, spre binele şi gloria Patriei. Să trăiţi, Sire, Să trăiţi, Prea 
înălțată Doamnă!”. 


M. S. Regele a răspuns, rostind, cu glas puternic, următoarea cuvântare, 
ascultată cu sfinţenie şi des întreruptă de entuziaste aplauze: 


„Călcând, pentru întâia oară, pământul frumoasei Bucovine, readuse 
la sânul patriei mume, am socotit ca o sfântă datorie ca întâiul meu pas să 
se îndrepte spre acest locaş, atât de scump oricărei inimi româneşti, pentru a 
aduce umbrei marelui erou al Moldovei şi al creştinătăţii, Ştefan cel Mare şi 
Bun, prinosul de recunoştinţă naţională, de adânc simțită slăvire din partea 

întâiului Rege al României întregite. Veacuri de restrişte au înşirat an după 
an şi au împletit o cunună de dureri şi de suspin, în timpul când ţările româ- 
neşti căzuseră sub îndelungata robie turcească, dar, mai cu deosebire, de la 
dezlipirea acestei părți, a celei mai vechi şi mai frumoase a Moldovei, din 
trupul părintesc. Inimile româneşti rosteau numele marelui Voievod plângând, 
pentru că mormântul său se afla pe pământul robit. Şi atât de adâncă şi reală 
era această durere, că, în anul 1871, la serbarea din Putna, marele nostru 
Eminescu cânta; 


„Durere!... şi-i profundă când România plânge, 
Cu fruntea-nfăşurată de doliu, la mormânt; 
Durere-i pretutindeni, durerea se răsfrânge 
In valea şi Capatul ce-i românesc pământ”. 


Dar sufletul românesc şi-a făurit, din icoana eroului său, simbolul de 
mângâiere şi de nădejde a unor timpuri pe care povestea le închipuise ca 
testament al lui Ştefan cel Mare: 

„Dumnezeul părinţilor voştri se va îndura de lacrămile fiilor săi şi va 
ridica dintre voi pe aceia care vă vor aşeza iarăşi în voinicia şi puterea de mai 
înainte!”. Acesta era cuvântul fermecător al nădejdii. Răzeşii, care fuseseră 
sădiţi de mâna lui Ştefan, la toate hotarele, l-au purtat cu sfinţenie, din tată, 
în fiu, în sufletul şi legendele lor. Bisericile şi mănăstirile, semănate pe tot 
întinsul ţării, ca prinos de recunoştinţă celui Atotputernic, pentru biruinţele 
împotriva atâtor duşmani, i-au păstrat evlavia sufletului său sfânt şi cărturarii 
i-au preamărit numele din, secol în secol. Până şi în veacul cel mai umilitor, al 
fanarioților, necunoscutul scriitor, în vestitul cuvânt de pomenire al Marelui 
Ştefan, îl preamăreşte astfel: „Ce minte aşa de bogată în gândiri, ce limbă aşa 
de îndestulată în voroave, ce meşteşug aşa de iscusit la împlinirea cuvântului 
să poată împodobi atâtea risipe a vrăjmaşilor, atâtea sfărâmări de cetate, atâtea 
ziduri de lăcaşuri sfinte şi atâta înţelepciune a acestui bărbat care cu vitejie 
ne-a apărat, cu înţelepciune ne-a cârmuit şi, cât a trăit, voinicia noastră şi 
fericirea au înflorit, şi care pe toate lucrările lui în credinţa lui Isus Christos 
le-a pecetluit; la război, biruitor smerit, la pace, domn drept şi bun, în viaţa 
sa, credincios adevărat”. 

Ştefane al Moldovei, ai trăit veacuri în sufletele româneşti şi vei trăi 
de-a pururea. Sămânţa ce ai pus-o în inimile noastre a rodit şi poruncile tale 
s-au îndeplinit. Prin jertfa de sânge a sute de mii din tinerii patriei, am împins 
hotarele până la marginile însemnate de graiul şi de sângele românesc. Chilia 
şi Cetatea Albă, la pierderea cărora a sângerat inima ta sunt ale noastre, şi 
Ardealul, pentru care tu şi viteazul tău fiu, Petru Rareş, aţi purtat armele vic- 
torioase peste munţi, este al nostru. Al nostru-i malul Mării şi bogata Dunăre 

de jos. Şi tot după a Ta poruncă făcut-am răzeşi, în tot întinsul pământului 
românesc, pe toți cei care au purtat arma în timp de război, lucrând cu plugul 
în timp de pace. Steagul tău, purtător de biruinţă, l-am aşezat în Mitropolia 
Capitalei noastre, spre a fi înfăţişat mulțimilor. la zile maro, de sărbătoare, 
pentru întărirea şi înălțarea sufletelor noastre. 

ŞI totuşi, când am plecat genunchii în faţa scumpului tău mormânt, în 
sufletul meu s-a născut încă o duioasă rugă, pe care o îndreptăm către Tine, 
ca unui părinte din veac adormit, dar necurmat alăturea de sufletele noastre. 
În numele Tău şi al marilor Tale fapte, am găsit izvorul nesecat al răbdării, în 
timpul de umilinţă, şi al curajului, în timp de restrişte. Insufleţeşte-ne duhul 
sfintei uniri în sufletele noastre, pentru îndreptarea tuturor păturilor sociale 
pe calea concordiei, din care numai poate izvorî adevăratul bine obştesc! 
Insufleţit de acest gând al unirii cetăţeneşti, chemasem aci pe fruntaşii țării şi 
ai neamului şi mai ales pe acei care, împreună cu Mine, au luptat, îndurând, 
într-un fel sau altul, marile greutăţi, prin care am trecut şi care M-au ajutat să 
văd adus la înfăptuire visul nostru secular. Şi vroiam să ne împărtăşim îm- 
preună de bucuria acestei zile înălțătoare şi, totodată, să ne aruncăm privirile 
asupra viitorului ce ni se deschide şi să ne gândim că opera unităţii noastre 
ca stat şi naţiune aşteaptă de la noi încă multe şi îndelungate silinţe, pentru ca 
tot ce am dobândit prin atâtea jertfe să fim în stare a păstra şi consolida prin 
necurmată şi înţeleaptă muncă. lar asemenea muncă nu se poate îndeplini, 
cu sorți de izbândă, decât numai prin unirea tuturor forțelor naţionale din 
vechiul regat şi din ţinuturile unite la patria mumă şi prin conlucrarea tuturor 
bărbaţilor pricepuţi la refacerea tuturor ramurilor de gospodărie ale Statului, 
după marile zguduiri prin care am trecut. 

Să jurăm, în faţa mormântului acestui erou național, că în împrejurările 
grele vom fi strâns uniţi, având numai un singur gând şi o singură simţire: fe- 
ricirea scumpei noastre patrii, pentru care suntem gata a face orice sacrificii!”. 


Pe la orele 16 şi jumătate, Familia Regală s-a ridicat de la masă şi, 
după ce luat rămas bun de la persoanele invitate, s-a îndreptat, pe jos, spre 
poarta mănăstirii, în sunetele clopotelor. Sătenii înconjuraseră pe Maiestăţile 
Lor, sărutându-le mâinile, cu dragoste, şi mulţumindu-le pentru bunătatea şi 
creştineasca Lor îndurare. 

La orele 18, Maiestăţile Lor ajung la mănăstirea Suceviţa, unde, după 
serviciul religios, au admirat frumoasele picturi şi bogatele odoare ale mă- 
năstirii lui Ieremia, Voievodul Moldovei. Câţiva ciobani, cu trâmbiţele lor, 
sunau cântece evocatoare a timpurilor vechi. 

De la Suceviţa, Familia Regală s-a îndreptat spre Rădăuţi, unde a sosit 
la orele 20. Oraşul era frumos împodobit. Intreaga populaţie aştepta, în haine 
de sărbătoare. Pe Piaţa Unirii se afla un arc de triumf, în jurul căruia se găseau 

notabilităţile oraşului şi preoţii tuturor confesiunilor. La sosirea Maiestăţilor 
Lor, tot poporul a izbucnit în puternice urale. După trecerea în revistă a tru- 
pelor, M. S. Regele a decorat stindardul Regimentului 11 Roşiori cu Ordinul 
Militar de Război „Steaua României”, în gradul de cavaler, cu panglică de 
virtutea militară, pentru modul strălucit cu care acest regiment s-a condus în 
luptele dintre Tisa şi Dunăre, din 1919. De asemenea, a atârnat, pe pieptul 
mai multor ofiţeri şi grade inferioare, diferite distincţiuni de război. 

Maiestăţile Lor au fost, apoi, salutate de dl primar, în numele oraşului. 
M. S. Regele, vădit mişcat, a mulţumit pentru simţămintele de credinţă ale 
populaţiei. Au mai vorbit, apoi, reprezentanţii tuturor confesiunilor şi ai mai 
multor societăţi. A urmat, apoi, defilarea trupelor garnizoanei: Regimentul 
114 Infanterie şi Regimentul 11 Roşiori. La sfârşit, au defilat şi călăreţi ţărani, 
care, prin frumoasa lor ţinută, şi-au atras mulțumirile Maiestăţilor Lor. După ce 
Maiestăţile Lor au vizitat vechea biserică din Rădăuţi, zidită de întâii Voievozi 
ai Moldovei, s-au urcat în trenul regal, plecând spre Dorneşti. 

La Domeşti, Familia Regală a fost salutată de populaţia din localitate 
şi din împrejurime. Erau de faţă mai mulţi primari, împreună cu prefectul 
judeţului Siret. Populaţia maghiară din vecinătate ieşise la gară, cu călăreţi, 
aranjând o retragere cu torţe. Trenul regal s-a pus în mişcare, urmând să se 
oprească numai la Cosmin; pe la gări însă era adunată atâta lume doritoare 
de a vedea pe Suverani, încât M. S. Regele a dat ordin de oprire a trenului, 
coborându-se în mijlocul sătenilor, a stat de vorbă cu ei; poporul striga neîn- 
trerupt: „Trăiască România Mare, trăiască Regele tuturor românilor!”. Trenul 
regal a rămas, peste noapte, în Cosmin. 


* 


Luni, 17 mai 1920. La orele 9.30, trenul regal intră în gara Cernăuţi. 
Din toate piepturile izbucnesc urale nesfârşite. Muzica militară intonează 
imnul regal, iar o companie, cu drapel, din Regimentul 3 Grăniceri, dă ono- 
rul. Pe peronul gării, frumos împodobit, aşteptau numeroase doamne din 
înalta societate, reprezentanţii tuturor autorităţilor civile şi militare, rectorul 
şi decanii universităţii, reprezentanţii tuturor confesiunilor, directorii şcolilor, 
reprezentanţi ai studențimii şi presei. 

M. S. Regele, în uniformă de grănicer, purtând buzduganul, însoțit de 
A. S.R. Principesa Elisabeta, de dl General Averescu, preşedintele consiliului, 
şi de întreaga suită, trece în revistă compania de onoare. Primarul oraşului, 
Părintele George Şandru, a prezentat pâinea şi sarea, rostind un călduros dis- 
curs de bună venire. M. S. Regele a binevoit a răspunde, mulțumind pentru 
omagiile de credinţă şi devotament ce i se aduc, în capitala Bucovinei, de-a 
pururi unită la sânul patriei mame. Doamnele au oferit A. S. R. Principesei 
Elisabeta frumoase buchete de flori, arătându-şi marea părere de rău că M. 

S. Regina era silită a rămâne în trenul regal, deoarece, în timpul zilei de 1eri, 
pe când s-a revărsat asupra Maiestăţilor Lor o adevărată ploaie de flori, M. S. 
Regina, din nebăgare de seamă, a fost lovită de un buchet în faţă, făcându-i-se 
şi o mică zgârietură pe corneea ochiului drept. 

De la gară, cortegiul regal a plecat, cu automobilele, spre catedrala 
metropolitană. Pe tot parcursul, şcolarii şi populaţia au prima pe M. S. Regele 
cu entuziaste ovaţiuni, presurându-i calea cu flori. Zeci de mii de oameni 
aclamau pe Regele românilor. La toate bisericile, în sunetul clopotelor, clerul 
aştepta îmbrăcat în sfintele veşminte. Pe toate străzile şi pieţele aştepta un 
public imens. Casele erau împodobite cu flori, steaguri şi covoare. Deasupra 
arcului de triumf, se ridică Coroana României, în jurul căreia flutură steagurile 
marilor puteri aliate. 

La biserica catedrală, M. S. Regele a fost întâmpinat de I. P. S. S. Mitro- 
politul Vladimir al Bucovinei (Nicolae Iorga prorocise şi această prefăcătorie 
popească a adversarului românismului, încă din 1916 -—p. p.), înconjurat de 
înaltul cler şi de membrii consistoriului. Serviciul divin s-a oficiat de I. P. S. 
S. Mitropolitul, cu frumoase cântări ale corului metropolitan. După serviciul 
religios, M. S. Regele a trecut în revistă trupele garnizoanei, oprindu-se la 
tribuna regală din Piaţa Unirii, prea frumos împodobită. Aci au fost prezentate 
M. S. Regelui mai multe persoane, cu care Maiestatea Sa a binevoit a convorbi. 
A urmat, apoi, defilarea trupelor, şi anume: Regimentele 25 şi 11 Infanterie, 
Regimentul 3 Grăniceri, batalionul de jandarmi şi Regimentul 12 Artilerie. 
M. S. Regele a rămas foarte mulţumit de ţinuta trupelor, a căror defilare a 
făcut o adâncă impresie asupra lumii imense, care se adunase în număr aşa 
de mare, cum nu se mai văzuse în capitala Bucovinei. 

De aici, M. S. Regele a plecat la Universitate, unde a fost salutat de 
rectorul Universităţii, de toţi decanii şi profesorii, precum şi de numeroşi 
studenţi. A vizitat, apoi, biblioteca Universităţii, arătând mult interes pentru 
cele dintâi tipărituri, de după inventarea tiparului. A mai vizitat şi Institutul 
Zoologic, după care M. S. Regele s-a îndreptat spre măreaţa reşedinţă metro- 
politană, unde au fost găzduiți înalții oaspeţi. La orele 13, M. S. Regele şi A. 
S. R. Principesa Elisabeta au luat prânzul intim, la reşedinţa metropolitană. 

La orele 15, a avut loc, la reşedinţa metropolitană, recepţia autorită- 
ților şi a reprezentanţilor diferitelor confesiuni. Dl ministru I. Stârcea şi dl 
Dori Popovici au prezentat M. S. Regelui şi A. S. R. Principesei Elisabeta pe 
domni, iar doamna I. Stârcea a prezentat pe doamnele din înalta societate şi 
pe reprezentantele diferitelor societăţi de binefacere. M. S. Regele a binevoit 
a se întreţine cu cei invitaţi, interesându-se de aproape despre situaţia tuturor 
păturilor sociale. După recepţie, M. S. Regele a oferit un ceai persoanelor 
prezente, în care timp corul societăţii „Armonia” a cântat imnul regal, iar 
mai multe copilițe, îmbrăcate în frumosul port naţional, au executat felurite 

dansuri naţionale. 

De la orele 18, până la 19 şi jumătate, Regele, însoţit de adjutantul 
de serviciu, a vizitat următoarele biserici: 1. Biserica luterană, unde a fost 
primit de preotul dr. Glondys; 2. Sinagoga, unde a fost primit de marele rabin 
dr. Rosenfeld; 3. Biserica catolică, unde a fost primit de preotul Schmidt; 4. 
Biserica greco-catolică (ruteană),unde a fost primit de preotul prof. Bilinsky; 
5. Biserica armeano-catolică, unde a fost primit de prelatul dr. Lukasievici. 
Câte un sfânt serviciu religios s-a oficial în aceste biserici. lar marea mulţime 
de credincioşi, adunaţi la fiecare biserică, a întâmpinat pe M. S. Regele cu 
flori şi însufieţite urale şi semne de bucurie, pentru înalta vizită. 

La orele 20 şi jumătate, a avut loc, în strălucitele saloane ale Palatului 
Metropolitan, prânzul de gală, oferit de M. S. Regele. La sfârşitul mesei, dl 
Stârcea, ministrul Bucovinei, salută pe M. S. Regele în următoarele cuvinte: 


„Maiestate, zilele de 16 şi 17 mai 1920 sunt zile care vor rămâne pe 
veci înscrise în cartea de aur a frumoasei Bucovine. După 145 de ani de dor 
arzător după Patria Mamă, poporul bucovinean a putut avea, în aceste zile 
strălucite pentru el, nespusa bucurie de a primi, de a vedea şi de a saluta pe cel 
mai viteaz şi pe cel mai bun urmaş al Domnului Moldovei, Ştefan cel Mare 
şi Bun, pe Regele Ferdinand 1, Făuritorul României Mari. 

Maiestate, în zilele acestea s-a împlinit dorinţa cea mai vie, ce o aveam 
cu toţii de la fericita zi a Unirii. Şi aţi putut citi, în ochii şi în sufletele tuturor, 
nețărmurita dragoste ce o poartă poporul bucovinean Maiestăţii Voastre, 
Maiestăţii Sale Reginei şi Augustei Voastre Familii. O mare părere de rău 
a copleşit însă astăzi sufletele cernăuţenilor: părerea de rău de a nu fi putut 
vedea şi de-a nu fi putut arăta şi Maiestăţii Sale Reginei dragostea şi marea 
admirațiune ce-i poartă. 

Sire, astăzi, sub ocrotirea Coroanei de oţel şi a vitezei între viteze ar- 
mate române, Bucovina doreşte şi voieşte să redevină, iarăşi, „vesela grădină” 
de odinioară. Și pentru, că de la mic la mare, fiecare locuitor al Bucovinei 
cunoaşte câtă iubire arată atât Maiestatea Voastră, cât şi Maiestatea Sa Regina 
poporului Lor, fără deosebire de naţiune şi confesiune, îmi permit, Sire, de a 
Vă aduce prinosul lor de dragoste, de recunoştinţă şi de adânc devotament. 
Să trăiască Maiestatea Sa Regele Ferdinand al tuturor românilor! Să trăiască 
Maiestatea Sa Regina Maria! Să trăiască Augusta Familie Regală! Să trăiască 
şi să înflorească România Mare!”. 


M. S. Regele, luând cuvântul, răspunde astfel: 


„Cu adevărată nerăbdare am aşteptat ziua de astăzi, când am putut 
îndeplini o veche dorinţă a Mea şi a Reginei, de a ne găsi în mijlocul noilor 

Noştri supuşi din frumoasa Bucovina, această veche parte a ţării, care a dat 
vechii Moldove un şir slăvit de voievozi, ale căror domnii sunt strâns şi 
nepieritor legate cu epoca cea mai strălucită a istoriei Moldovei şi ale căror 
rămăşiţe pământeşti sunt acoperite de țărâna sacră, de acum, înainte, în veci 
românească. Era, dar, firesc ca, în drumul spre capitala Bucovinei, întâiul 
Rege al României întregite să se închine la mormintele marilor voievozi din 
timpurile trecute, dar mereu vii în inimile poporului, care, prin vitejia oştilor 
sale, i-a dat înapoi, după o lungă epocă de robie, patriei lor pierdute, nu din 
voia lor, ci din slăbiciunea veacurilor. 

Primirea frumoasă şi aşa de caldă, ce Ni s-a făcut Mie şi Reginei, atât 
ieri, în tot ţinutul ce l-am parcurs, cât şi azi, aci, în Cernăuţi, mult Ne-au miş- 
cat şi cu drag şi bucuros aduc mulţumirile Noastre adânc simţite. Din toată 
inima salut pe fruntaşii acestui vechi şi prea frumos ţinut al vechii Moldove şi 
mulţumesc tuturor acelora care, în ziua fericită, rezervată generaţiei noastre, 
au înţeles duhul timpului şi poruncile momentului istoric, proclamând, din 
însăşi a lor voie, unirea Bucovinei cu Regatul român, unul şi nedespărțit în 
dreptele sale hotare fireşti. Mulţumesc Inalt Prea Sfinţiei şi clerului român 
că, în mijlocul îndelungatelor greutăţi, aţi păstrat cu sfinţenie biserica şi 
limba strămoşească, împreună cu bogatele danii şi strălucitele odoare, care 
ne vorbesc de puterea şi de evlavia fericiţilor întru amintire voievozi din se- 
colele trecute. Mulţumesc fruntașilor vieţii politice şi culturale din Bucovina, 
care au ştiut, în vremuri de restrişte, să ţină sus steagul, spre a fi gata, atunci 
când ceasul dezrobirii a sunat. Recunoştința neamului românesc este bine 
meritata lor răsplată. Mulţumesc orăşenilor şi ţărănimii bucovinene, care 
Ne-a ieşit pretutindeni întru întâmpinare, cu atâta dragoste şi însuflețire, şi 
care, în frumosul său port naţional, Ne-a evocat mândrele vremi de odinioa- 
ră. Cunoaştem lupta sa răbdătoare pentru păstrarea caracterului național al 
Bucovinei, în timpul trecut. 

Mulţumesc, în fine, reprezentanţilor şi poporului de naţionalitate 
străină, care, alăturea cu elementul românesc, Ne-au arătat, cu atâta căldură, 
simţămintele lor de credinţă către Mine şi noua lor patrie română. Ştiu cat de 
grele au fost suferinţele războiului din urmă, care, cu mişcările necontenite 
ale frontului de luptă. au apăsat cu atâta urgie asupra întregii Bucovine, de la 
şesul Cernăuţilor, până în munţii de la Vatra Dornei. Le-am simţit cu aceeaşi 
părintească strângere de inimă ca şi pe ale noastre, din vechiul Regat. Nu 
mă îndoiesc că, prin întoarcerea Bucovinei la Patria-mumă şi prin o muncă 
încordată a tuturor păturilor sociale, se vor vindeca, în curând, cele mai grele 
răni ale războiului. Azi, când stăm în faţa măreţului fapt al unirii românilor 
din toate unghiurile în acelaşi Stat, ne îndreptăm privirile noastre spre viitorul 
pe care noi singuri trebuie să-l croim, precum prin noi înşine ne-am clădit 
prezentul. Puterea de voinţă, patriotismul cald, de care trecutul nostru este 

martor netăgăduit, dorinţa sacră de a lucra toţi, împreună i cu concordie, mână 
în mână toți fiii acestei ţări, oricărei legi sau neam ar aparţine ei, numai şi 
numai pentru binele Patriei comune, sunt chezăşia cea mai sigură pentru un 
viitor plin de cele mai frumoase nădejdi. Imbrăţişând pe toţi locuitorii acestei 
vesele grădini, ce este Bucovina noastră, cu aceeaşi dragoste părintească şi 
drept răspuns la sentimentele ce le-am găsit aici, ridic paharul Meu în sănătatea 
Bucovinei şi a Capitalei ei!”. 


Întreaga asistenţă, cu nesfârşite aclamații, întrerupse adesea cuvintele 
regale. La orele 22 şi jumătate, puternice urale se înălţară din curtea reşedinţei, 
spre balconul unde era aşteptat să apară M. S. Regele, pentru a fi aclamat de un 
imens public, precum şi de voinicii şi credincioşii Săi ostaşi, care organizaseră 
o prea frumoasă retragere cu torţe. Corul societăţii „Armonia” a încheiat, cu 
frumoase cântece, această zi plină de înălțare sufletească şi patriotică (MO, 
No. 048 din 3 iunie 1920, pp. 1457-1462). 


— 


1920: Un parastas ciudat. DI Iorga nu pleacă la Putna. Am arătat, 
într-un număr trecut, motivate care au determinat familia regală să plece la 
Putna şi spuneam că această vizită se datorează numai situaţiei şubrede, în 
care partidul şi guvernul de sub conducerea dlui Averescu se află în provinciile 
româneşti nou unite cu vechiul regat. Oficiosul guvernului, în numărul său 
de aseară, numeşte situaţia firească şi exactă, pe care am dat-o vizitei regale, 
„grosolănie”. Nu ştiu cui îi revine, de drept, acest calificativ, dar pentru că nu 
facem nici un fel de polemică, ci ne mulţumim a relata numai fapte exacte, 
ne simţim datori a reveni asupra acestei chestiuni. Şi pentru a o preciza, vom 
întreba: de ce familia regală pleacă, tocmai acum, la Putna şi n-a plecat până 
acum? Sau, pentru a risipi bănuielile legitime: de ce nu pleacă după alegeri? 

La Putna are loc un parastas pentru eroii căzuţi în război. Foarte bine. 
Dar în Basarabia ce parastas se oficiază? De altminteri, dl lorga, care, în 
calitatea sa de fost preşedinte al Camerei, a fost invitat să ia parte la acest pa- 
rastas, a refuzat categoric invitaţia, spunând că „împrejurările bine cunoscute 
îl fac să nu poată sta alături de actualii miniştri ai Maiestăţii Sale”. Şi tot dl 
Iorga, întru-un articol intitulat „Un praznic curios”, se întrebă: de ce regele 
n-a fost la Putna, atunci când toată lumea îl aştepta, „în vremurile de unire 
românească, de iubire între frați, de viaţă constituțională şi de legalitatea”, 
pentru a sfârşi cu cuvintele: „Am crezut că a refuza participarea la o astfel de 
excursie n-ajunge, ci trebuie şi demascarea pe care o fac aici”. 

Aşadar este clar că cele spuse de noi, din primul moment, sunt exacte: 
vizita regală are ca scop influențarea maselor electorate, de fapt nu prea fa- 

vorabile guvernului Averescu (Adevărul, Anul XXIII, No. 11.081, duminică 
16 mai 1920). 


lei 


1920: Expoziţie de artă la Cernăuţi. S-a luat iniţiativa aranjării unei 
expoziţii de artă românească la Cernăuţi, sub protectoratul Ministrului delegat 
dl Dr. Ion Nistor. Expoziţia aceasta, urmărind scopul de a face propagandă 
pentru arta românească, şi-n acest colţ ai României de astăzi, toţi artiştii ro- 
mâni, arhitecţi, sculptori şi pictori din Patria mumă, Transilvania, Basarabia şi 
Bucovina, prin urmare din întreaga Românie Mare, sunt invitaţi să participe, 
cu maximum Cinci piese, dintre lucrările cele mai bune ale dumnealor. 

Doritorii de a expune lucrări sunt rugaţi să-şi anunţe, de urgenţă, par- 
ticiparea, mai întâi, în scris, la adresa: Prof. Archip Roşca, pictor şi sculptor 
academic, Cernăuţi, str. Ştefan cel Mare 33. 

Expoziţia se va deschide la 1 mai 1920. Lucrările trebuie să intre în 
intervalul de la 1, până la 15 aprilie a. c., la adresa dlui prof. Archip Roşca. 

Pentru comitetul expoziţiei: Preşedintele: Dr. Nicu de Flondor, primar, 
Cernăuţi. Vicepreşedinţi: Dimitrie Dan, consilier, şi Dr. Orest Luţia, confe- 
renţiar universitar, Secretari: Archip Roşca, Leca Morariu, George Voievidca 
(Expoziție de artă românească la Cernăuţi, în Biserica şi Şcoala, Anul XLIV, 
Nr. 10, 8/21 martie 1920). 


— 


1921: Regulamentul Legii Agrare pentru Bucovina. Pentru că sin- 
tagma „pământului strămoşesc”, pe care suntem datori să-l sfinţim cu jertfă, 
nu-mi prea dă pace, aidoma oricărei alte demagogii, am decis să caut şi să 
aflu istoricul brazdelor sfinţite şi cu sudoare de bucovineni, istoric funciar care 
poate avea contururi clare doar în „Monitorul Oficial al României” Mari, în 
care particularităţile de aplicare ale Legii Agrare nu se poate să nu fie puse în 
evidenţă de către regulamente speciale, care ţineau cont de realitățile diferite 
din provinciile româneşti, cuprinse de o graniţă lingvistică şi parţial etnică 
unitară. Şi, într-adevăr, în baza art. 121 din Legea pentru reforma agrară în 
Bucovina, promulgat prin înaltul decret regal cu No. 3.608 din 23 iulie 1921, 
s-a publica, în M.O. din 26 noiembrie 1921 (pp. 8108-8127), „Regulamentul 
Legii Agrare pentru Bucovina”, promulgat, tot prin decret regal, cu No. 4.823, 
în 22 noiembrie 1921, sub semnătura ministrului Agriculturii Constantin 
Garoflid. 

Regulamentul e lung, dar pe mine mă interesează (cred că şi pe dum- 
neavoastră) doar raportul dintre mica şi marea proprietate, care, dacă este să 

vorbim cu onestitate, este cel dintre credincioşii ortodocşi şi structura me- 
tropolitană, adică între hatul săracului şi întinsele moşii ale opulentei ierarhii 
clericale, veşnic la fel de lacomă după averi lumeşti, cum s-a întâmplat şi în 
ultimele două decenii. Iar după câte înțeleg, dintr-o primă vedere, legiutorul 
încerca, în 1921, o timidă dreptate socială. In Bucovina exista o structură 
a micii proprietăţi, inclusiv a celei comunale (imaşuri şi păduri), înfiripată 
încă din 1785 şi consolidată în 1848, dar păcatele lumeşti ale firii româneşti, 
întotdeauna aceeaşi, în contextul unei aprige pofte călugăreşti de revenire 
la structura proprietăţii feudale, măcar prin redobândirea, chiar şi numai în 
administraţie, a Fondului Religionar, o cam şubrezise, ca să nu fac trimitere 
spre verbul a spulbera. 

In favoarea micii proprietăţi, Regulamentul stabilea, în temeiul preve- 
derilor Legii No. 3.608/19211, înlesniri remarcabile, exceptând de la expropiere 
„vânzările până la 10 ha, de fiecare cumpărător, făcute până la promulgarea 
legii, către ţărani, invalizi, văduvele şi orfanii de război, agronomi, preoţi, 
învăţători, cultivatori de pământ. Pământul astfel vândut se scade din întin- 
derea totală a moşiei” (art. 4), dar şi „proprietăţile comunelor rurale şi urbane 
şi pădurile tovărăşiilor” (art. 9). 

In privinţa proprietăţilor clericale, „Se declară expropriate în întregime: 
a) Proprietăţile rurale, fără deosebire de caracter şi întindere, ale tuturor per- 
soanelor juridice de drept public, fără considerarea oricărei clauze contrarii. 
/ Se exceptează de la expropriere terenurile mănăstirilor Dragomirna, Putna, 
Suceava, Suceviţa, până la 100 ha. / Se mai exceptează 50 ha din pământul 
cultivabil al fondului bisericesc ortodox oriental pentru Mitropolia din Cernă- 
uţi; alegerea acestui teren de 50 ha va fi făcută de Mitropolitul din Cernăuţi” 
(art. 8). Atât, deci un maximum de 450 de hectare, însemna, conform legii din 
1921, proprietatea ecleziastică, pe care ar fi fost îndreptăţită să o revendice, 
în ultimele două decenii, Arhiepiscopia Sucevei şi Rădăuţilor. E adevărat, se 
exceptau de la expropiere şi „pădurile fondului bisericesc ortodox oriental, 
afară de părțile mărginaşe din apropierea satelor, pe care comitetul agar le 
va afla proprii pentru defrişare, în scop de a întemeia gospodării ţărăneşti şi 
păşuni comunale” (art. 9). „Se declară expropriate parţial: a) Sesiile existente 
pentru parohii până la 12 ha şi sesiile existente pentru cooperatori (preoţi 
ajutori) până la 6 ha” (art. 19). 

Legea şi regulamentul ei de aplicare relevă, cât se poate de clar, că 
proprietățile bisericeşti din Bucovina sunt bine delimitate, fără a permite 
confuzii cu Fondul Religionar, care e cu totul altceva. Nicăieri nu scrie în 
lege, de pildă, că parcul şi Cazinoul din Vatra Dornei ar aparține Mitropoliei 
Bucovinei, pentru că se ştia că sunt proprietăţi ale Fondului Religionar, deci 
ale unei fundaţii cu regim de personalitate juridică de drept public, autorităţile 
de aplicare a legii fiind pe deplin competente în gestionarea unei astfel de 

reforme. „Comisiunea regională de expropriere şi împroprietărire îşi are sediul 
în Cernăuţi şi se compune din 8 membri: doi membri ai Curţii de apel sau, în 
lipsă, doi judecători de la tribunalul din Cernăuţi, desemnaţi de preşedintele 
Curţii de apel, din care unul ca preşedinte şi unul ca vicepreşedinte; doi delegați 
ai proprietarilor; doi delegaţi ai Casei centrale a împroprietăririi şi doi delegaţi 
ai sătenilor. Comisiunea se împarte în două comisiuni compuse din câte un 
membru din fiecare categorie arătată mai sus şi prezidată de către membrul 
judecător. Odată cu desemnarea membrilor judecători, preşedintele Curţii 
de apel din Cernăuţi va desemna şi un supleant care va înlocui pe membri în 
caz de lipsă” (art. 68). 

Nu intenționez să mă ocup în amănunţire de regulamentul împropri- 
etăririi, ci doar să semnalez că el există, urmând să caut, în zilele următoare 
şi cazurile concrete de expropriere şi de împroprietărire, scopul legii fiind, 
în fond, o aproximativă dreptate socială (pentru că „se parcelează spre a se 
vinde în loturi ţăranilor muncitori de pământ, parohiilor ortodoxe creştine, ca 
sesie pentru cooperatori, cantori şi pălimari şi şcolilor ca teren de experienţe 
agricole” — art. 116). 

O scurtă trecere în revistă a proprietăţilor bisericeşti însumează: 50 ha 
pentru Mitropolie (Arhiepiscopie, în cazul nostru de astăzi), 100 ha terenurile 
celor 4 mănăstiri, plus sesiile bisericeşti, între 12 şi 18 ha de parohie, adică 
de sat, pentru că nu se înmulţiseră parohiile precum ciupercile buticarismului 
religios din ultimii ani. Nici vorbă de păduri în proprietatea bisericească, nici 
vorbă de staţiuni balneare, cazinouri, şcoli sau alte clădiri de interes public, 
toate durate din banii Fondului Religionar, care însemna o avere obştească a 
tuturor românilor bucovineni, şi nicidecum din banii bisericii, care, desigur, 
a avut, are şi va avea cel mai important rol în obşte, acela de iluminător şi nu 
de proprietar cu biciul şi blestemul în mâini. 


IX 


În 23 martie 1921, au parte de „înaintări în pesonalul secretariatului 
general de industrie şi comerţ din Bucovina” în ranguri funcționărești prim- 
consilierii de administraţie: Victor Negruş, Rosin Carol, Wolf Carol, Bonnert 
Emanuel, Simiginovici Emil, Palitzka Artur, Eugen Mustaţă, Lorber Eduard, 
Prodaniuc lancu, Luţiu Gheorghe şi Obadă Ion (MO, No. 001 din 1 aprilie 
1921,p.20). La poliţia gării din Dărmăneşti este numit „Procopovici Romeo, 
actual subcomisar clasa I, la poliţia gării Rădăuţi, în funcțiunea de comisar 
clasa |, în locul înființat” (MO, No. 001 din 1 aprilie 1921, p. 24). 

În 16 aprilie 1921, Dori Popovici, urmând prorocirea lui lorga despre 
antiunioniştii care vor fi recompensaţi de România Mare, a fost uns, împre- 
ună cu Dr. Petru Groza, prin Decretul regal No. 1695, „ministru de stat fără 
portofoliu” (MO, No. 014 din 17 aprilie 1921, p. 465). „DI dr. Traian Brăi- 
leanu se numeşte profesor agregat pentru catedra de pedagogie şi sociologie 
la Facultatea de filosofie a Universităţii din Cernăuţi, pe ziua de 1 martie 
1921”, iar „prin înaltul decret regal cu No. 1.471 din 5 aprilie 1921, dl medic 
veterinar Dusceac Vasile se numeşte provizoriu, pe ziua de 1 aprilie 1921, 
la judeţul Siret, în postul vacant” (0, No. 014 din 17 aprilie 1921, p. 466). 

„Vasile Tudan, actual notar public la Stulpicani, din judeţul Câm- 
pulung, se permută, în aceeaşi calitate, la Coţmani, din judeţul Coţmani, în 
locul vacant”, iar „Lazăr Markussohn, actual candidat de notar în Cernăuţi, 
se numeşte notar public la Stulpicani, din judetul Câmpulung, în locul dlui 
Vasile Tudan, permutat.” (MO, No. 023 din 28 aprilie 1921, p. 750). „Dl. dr. 
Morăreanu Isac se numeşte provizoriu, pe ziua de 1 mai 1921, în postul va- 
cant de medic secundar la Spitalul central din Cernăuţi”, iar „dl inginer Leon 
Holca, însărcinat cu conducerea Direcţiunii Refacerii RR din Bucovina” (MO, 
nr. 109 din 18 august 1921, p. 4300) primeşte puteri discreționare depline 
pentru a ruina cea mai frumoasă şi mai bogată provincie a României Mari. 

Dincolo de numirile în funcţii, domeniu în care apartenenţa politică 
îşi spunea cuvântul decisiv, există întâmplările mărunte, singurele care mă 
interesează cu adevărat, pentru că individualizează, într-un context, de cele 
mai multe ori nefericit, anonimi ai vieţii şi ai istoriei, precum „văduva de 
război Ana a lui Dumitru Ţurcan, din comuna Camena, judeţul Cernăuţi, în 
Bucovina”, care „pierzând certificatul de înlesnire de trai No. 222, eliberat 
de cercul de recrutare din Cernăuţi” (MO, nr. 087 din 23 iulie 1921, p. 3325), 
îl declara nul, pentru a obţine un alt certificat, care să-i dea acces la raţii de 
alimente, pe baza sângelui vărsat pentru idealuri sublimate de istorie şi de 
Dumitru Ţurcan din Camena. Nu trebuie un efort serios de imaginaţie, ca să 
poţi zări o ţărancă desculţă, bătând „drumurile stăpânirii”, ca să obţină țidula 
care să o ajute în a-şi creşte copii, pentru că Dumitru al ei nu se mai întoarce, 
a devenit părticică infimă în lozincile României Mari. Nu ştiu câţi Ţurcan 
sau Zurcan supraviețuiesc unei idile ţărăneşti, care i-a unit pe Ana şi pe Du- 
mitru Ţurcan, dar cred în dreptul lor la demnitate şi la identitate, conturat şi 
de poteca pe care îşi pot descoperi străbunii, dacă îi îndeamnă sufletul să o 
facă. Tocmai de asta caut, prin stufoşenia „Monitorului Oficial”, repere ale 
identităţilor ignorate, dar cărora sufletul meu [i se închină cu încrâncenare. 
Istoria Bucovinei nu înseamnă doar Silvestru Morariu, lancu Flondor sau lon 

Nistor, ci mai ales mulţimea tăcută, nu de alţii, ci de ignoranţa noastră şi de 
absenţa vocației mărturisiri. 

După război, Bucovina era stoarsă de vlagă, dar România Mare avea 
nevoie de carne proaspătă de tun, aşa că, prin decret regal, din supravieţui- 
torii ei din anii 1915-1918, se va constitui, în ordine cronologică inversă, la 
recrutare, Brigada 57 Infanterie (MO, nr. 089 din 26 iulie 1921, p. 3398). In 
1915-1918, când copiii şi tinerii Bucovinei erau spânzurați de ruşi, pentru 
că tinerii fuseseră obligaţi să intre în legiunile de voluntari austriece, regele 
stupidei formule de cancelarie „La toți de faţă şi viitori, sănătate” nu mişca un 
deget, deşi Xenopol găsise formula salvării Bucovinei, şi pe placul Austriei, şi 
pe placul Rusiei (ocupaţie românească vremelnică, pentru a scoate un teritoriu 
ne-strategic din aliniamentele însângerate ale războiului), iar acum tocmai 
tinerii aceia, care mai trăiseră un coşmar, trebuiau să îmbrace uniformele 
militare, abandonând brazda în grija cine ştie cărei alte văduve de război. 

Nu am fost niciodată militantul sacrificiului pentru statalităţile care 
nu vor face niciodată nici cel mai mic dar, nicidecum sacrificiu, fiilor ei. O 
statalitate trebuie să îşi merite poporul, trebuie să se îndreptăţească, măcar 
prin dragoste, la sacrificii. 


II 


În 24 decembrie 1920, se înfiinţa, la Ciocăneşti o cooperativă de 
consum, „Suhard”, în baza legilor austriece „din 12 aprilie 1905, privitoare 
constituirea şi controlul societăţilor cooperative săteşti de producţie şi con- 
sumaţie, a legii băncilor populare săteşti din 28 martie 1903, cu modificările 
ulterioare, în baza legii relativă la înfiinţarea casei centrale a cooperaţiei şi îm- 
proprietăririi sătenilor” (ultima, lege românească) şi prin hotărârea Judecătoriei 
Ocolului Vatra Dornei (judecător: Botuşan), care aprobase „actul constitutiv 
şi statutele societăţii cooperative de aprovizionare şi desfacere în comun, cu 
numele „Suchard”, din comuna Cioăneşti, judeţul Câmpulung, autentificat 
de aceeaşi judecătorie la, No. 1/1920”, cu un capital subscris de 36.750 lei, 
acţionari şi membri ai consiliului de administraţie fiind Țaran Ichim, Giosean 
Dimitrie, Giosean Nistor, Giosan Filip, Polovei loan, Moroşan loan al lui 
Iacob, Timu Longhin, Moroşan Dumitru al lui Ilie Lazăr şi Puiu Josif, iar 
cenzori, alţi trei membri acţionari, Dan Emilian, Ursacă Leontie şi Quirsfield 
Carol. Mai existau trei membri supleanţi, Ceapoi Emanuil, Crăciun Andrei 
şi Lupescu Maxim (MO, Nr. 141 din 27 septembrie 1921, pp. 5669, 5670). 
Era, pe atunci, moda cooperativelor săteşti, care să contracareze comerţul 
evreiesc — la sugestia lui Nicolae Iorga (doar cooperativele orăşeneşti aveau 
şi evrei printre membrii lor), dar o modă care avea să se soldeze, în curând, 
datorită lipsei de solidaritate, nepriceperii în afaceri şi suficienţei, într-un an- 

tisemitism dur, pentru care milita ortodoxia de câteva decenii, în neostenita 
ei trudă de a inocula ură şi vrăjmăşie. 

O cooperativă similară, numită „Renaşterea”, cu 57 de membri, se înfi- 
inţa, la 1 martie 1921, „în oraşul Coţmani”, suma subscrisă fiind de doar 7.850 
lei, în mâna casierului Andrei Vihneanu fiind depuşi doar 3.060 lei. Consiliul 
de administraţie era alcătuit din 7 membri, preşedintele Arcadie Lucescu, 
vicepreşedintele Oscar Josan şi membrii George Rusu, Mihai Mironovici, 
Simion Leviţchi, J. Procopovici şi Andrei Vihneanu, comisia de cenzori fiind 
formată din D. Elenbogen, O. Maer şi M. Cocea, supleanţi fiind Al. Soro- 
ceanu, Şt. Singalevici şi Ştefan Rozinschi. Cei 57 de membri ai cooperativei 
„Renaşterea” erau: A. Lucescu, Dr. O. Josan, O. Maer, Eugen Galenzovschi, J. 
Catereniuk, M. Ronguş, O. Ursuleac, A. Sorocean, ]. Procopovici, E. Strişca, 
F. Rottenstreich, M. Hassuer, S. Eisenkrafi, J. Teodor, R. Gold, C. Riber, D. 
Elenbogen, J. Cosinschi, N. Gelca, Z. Şefciuc, J]. Coverdovici, D. Patapie- 
vici, J. Tocariuc, Gh. Rusu, M. Mironovici, J. Vasilovici, M. Cocea, Rozalie 
Patapievici, Filip Andriac, E. Andrievici, Şt. Petraciuc, M. Gavronschi, A. 
Borovici, Eugen Păunel, V. Romanovschi, Șt. Leviţchi, VI. Grigorovici, C. 
Rongusz, D. Naida, S. Spatiner, J. Berejan, Nicon Scacun, Emil Flaş, Isidor 
Masichievici, J. Danciul, Valdemar Cratina, M. Mehler, Silviu Boianovschi, 
P. Ihuc, V. Racoce, Sodinie Links, Şt. Siengalevici, ]. Rudich, Rubin Frimet, 
A. Vihneanu, E. Vlad, J. Spatinschi, Georghe Paladi şi M. Moris (MO, Nr. 
141 din 27 septembrie 1921, pp. 5672, 5673). 

Intre timp, Haim Scolnic, din comuna Nouă Suliţe, îşi pierduse ade- 
verinţa de mobilizare nr. 1533 şi o declara „nulă şi fără valoare, în mâinile 
oricui s-ar găsi”, iar institutorii Carl Kohn şi Machle Koch îşi pierduseră 
paşapoartele române, cu No. 98.979 şi, respectiv, 98.987 din 12 iulie 1921 
(MO, Nr. 141 din 27 septembrie 1921, p. 5683). 


lei 


1923: Suceava, cetatea Voievozilor. Am lăsat trenul la Iţcani, graniţă 
veche între Austria şi Moldova. Spre Suceava mă duce un birjar evreu, cu cai 
slabi, amărâţi. E cald peste măsură şi mă învăluie nori de prav. Uneori, când 
vine vânt de către dealuri, volbura duce norii de praf şi pot să văd, înainte, 
oraşul, cu turnuri multe de biserici şi cu ziduri vechi ruinate pe, altă muche. 
Sunt urmele cetăţii voievozilor moldoveni de demult. Ruine măreţe şi pline 
de graiuri străvechi. 

Calea, pe care mă duce trăsura urcă, la deal, printre case hardughite 
cu evrei mulţi. Ba mi se pare că sunt numai evrei, rău îmbrăcaţi şi soioşi. 
Copii desculți, răpănoşi, se joacă pe la porţi, iar în uşi răsar jupâni cu bărbi 
încâlcite. Sărăcia strigă din toate casele. Şi mai strigă urâte firme, cu limba 

românească schimonosită. 

Oraşul Suceava geme şi el de evrei. De evrei şi de avocaţi. Tot a treia- 
patra casă are unul, doi. Nicăieri, în ţară, n-am văzut atâtea firme de avocaţi 
ca în Suceava. Se vede că au din ce trăi. Una însă nu ştiu: trăiesc ei pe spa- 
tele gospodarilor români, din satele din jur, ori pe spatele negustorilor evrei 
din oraş? Cine ar pute a să ne-o spună? E adevărat că Suceava are un mare 
tribunal, în laturea căruia am văzut, peste ziduri înalte, ferestre mărunte de 
temniţă. Poate că avocaţii cu nume străine se trudesc să mântuie pe nenorociţii 
de acolo. Ori să-i înfunde şi mai tare. Nu ştiu. 

Mă desfac repede de asemenea gânduri şi urc spre ruinele cetăţii de pe 
deal. Cărarea mă poartă printre brazi tineri, care par o oaste de şcolari sprinteni, 
silitori şi ei, ca şi mine, să ajungă, odată, pe culmea cu măriri trecute. [mi răsar, 
deodată, în faţă, ziduri foarte înalte, cu piatra sură, golaşă. Ocolindu-le, ies în 
faţa porţilor, care nu mai au decât susțiorii din mari stânci cioplite. Apoi mă 
învârt, un ceas aproape, printre ziduri dărâmate, prin şanţuri adânci, mute, 
care sunt însă atât de grăitoare în muţenia lor! Uite, colo, ruinele marelui turn, 
de lângă poartă, care păstrează încă urmele unei mici biserici, în care se va 
fi închinat, de atâtea ori, creştinul Domn Io Ştefan Voievod. Mai la vale sunt 
straşnice arcuituri de cerdac şi cămăruţe, care vor fi adăpostit pe căpitanii şi 
pe ostaşii unui Luca Arbore, de pildă. Mai la o parte, spre oraş, se ridică, pe 
coasta prăpăstioasă a văii Cacaina, temeliile rotunde ale turnului Neboisa. 
Trup nu mai are, decât piciorul oţelos, înfipt cu străşnicie în glia bogată. E 
un bict schelet, în care se cuibăresc, zgomotoase, vrăbiile. 

Urc pe un vârf de ţanc şi, lăsându-mi privirea să străbată spre valea 
întinsă a râului Suceava, caut să depăn firul întâmplărilor de demult, aşa 
precum ni-l povestesc hârtiile vechi. 

Cetatea Sucevei merge, îndărăt, până la Voievozii lurg Koriatovici 
(1373-1375) şi Petru Muşat (1375-1391), al treilea şi al patrulea dintre Dom- 
nii Moldovei. Ei au întărit, mai cu seamă, muchea de deal, pe care au locuit, 
poate, şi vechii legionari ai Romei. Insă cetate cu străluciri şi cu tărie mare 
pentru războaie a făcut, din Suceava, numai Ştefan cel Mare (1457-1504), 
care îşi avea rosturile statornic aici. Sub domnia lui, a văzut Suceava oastea 
cumplită a vicleanului Albert al Poloniei (1497), care a bătut, trei săptămâni 
în şir, zidurile grele ale cetăţii, fără să le poată clinti. Şi avea tunuri mari acest 
Albert ticălos; unul nu putea fi urnit din loc decât de 40 de cai, iar celălalt, 
de 50. Și Suceava nu s-a plecat, ci polonul a trebuit să-şi întoarcă oştile spre 
casă, ca să le piardă de iznoavă în codrii Cosminului. Polonii au tras, atunci, 
în juguri, ca vitele, şi pe urmele plugăriei lor a răsărit vestita Dumbravă Roşie. 
Aşa ştia Ştefan cel Mare să umilească trufia vrăjmaşilor săi. 

O mare ruşine păţiseră, sub zidurile cetății de la Suceava, chiar şi 
groaznicii turci, care, la 1476, căutau să cuprindă cetatea, conduşi de însuşi 

Sultanul Mohamed al III-lea. Dar ceea ce izbutise el să facă la Valea Albă, 
zdrobind pe Ştefan, n-a putut să facă la Suceava. Vestitul Sultan a plecat ca un 
nemernic de sub Suceava, ale cărei ziduri nu s-au înspăimântat nici de dânsul. 

Mai târziu, urmând voievozi moi la braţe, Suceava cade, într-un rând, 
pradă osmanlâilor. Sub Petru Rareş, în întâia domnie (1527-1538), o atacă 
Soliman şi preafrumoasa cetate a Sucevei se supuse turcilor „şi o batjocoriră 
ca pe roaba cea din urmă”, spune un bătrân cronicar. Vremuri mai bune o 
ridică, iarăşi, la glorie şi moldovenii o ţin tot neînfrântă, ca înainte. 

Sub Despot Vodă (1561-1563), Suceava e bătută de hatmanul Tomşa, 
doritul ţării şi al norodului. Grecul Despot, care luase scaunul Moldovei cu 
viclenii şi cu tertipuri, îşi pierde capul, sub zidurile Sucevei, pocnit în creştet 
de buzduganul Tomşii. El, Despot, împlântase, mai înainte, sabia în căpitanul 
său secui, Petru Devai, iar la urmă a căzut însuşi jertfă minciunilor sale. 

Prin Suceava a trecut ca o furtună şi Mihai Viteazul (600), însă pe 
scurtă vreme, căci, pierzându-și capul la Turda, se pierde şi Suceava în mâi- 
nile duşmanilor săi. 

Mai mare zarvă a fost, la Suceava, în anul 1653, când Gheorghe Şte- 
fan, Domnul Moldovei, a cărui carte de rugăciuni se păstrează în Biblioteca 
Centrală din Blaj, căuta să scoată din Suceava pe Doamna lui Vasile Lupul. 
Atunci au apărat-o cazacii iul Timuş, care apăra e soacră-sa. Cazacii s-au 
luptat vitejeşte, dar o sfărâmătură de tun ucise pe Timuş, bărbat urât al unei 
domniţe prea frumoase, dintre fete lui Lupul, şi Suceava căzu, cu Doamnă, 
cu tot, în mâinile lui Gheorghe Ştefan. Acesta avea nemți la tunuri şi îi bătea 
foarte tare pe cazacii lui Timuş, „încât şi prin găuri îi nimerea”. 

Apoi steaua Sucevei începe să apună. Unii Domni i-au mai dres zi- 
durile, dar fiind un spin veşnic în ochii turcilor, la porunca lor, Dumitraşcu 
Vodă Cantacuzino, la 1675, a umplut-o cu paie, cu lemne şi a ars-o. Ce n-a 
putut mistui focul a zdrobit praful de puşcă, pus sub ziduri şi sub turnuri. Aşa 
că, astăzi, Suceava e un morman de pietre, peste care fluieră vântul şi plutesc 
ulii, în zile senine. Austriecii (primarul Sucevei, Franz Ritter Des Loges —n. 
n.) au făcut parc, în jur, pentru plimbările orăşenilor, după ce un arhitect al 
lor (Karl Adolf Romstorfer — n. n.) a scormonit de printre ruine tot ceea ce se 
putea găsi (timp de un deceniu, pentru comemorarea, în 1904, a lui Ştefan cel 
Mare — n. n.), ca să se păstreze în muzee. Şi au ieşit, atunci, la iveală multe 
pietre cioplite frumos, arme şi unelte, comori pentru istorici. 


Încălzit de lumina soarelui, care se pleacă domol spre dealuri, ochii 
mi se închid şi mă fură visul. Clipele de faţă se topesc şi grăieşte nestingherit 
trecutul. În văzduh, pluteşte lin dangăt de clopote şi, în jurul meu, prind viaţă 
umbre de demult. În poarta cea mare, stau smirnă străjerii cei vechi, orheieni 
cu căciuli cât baniţele. In fruntea lor, oţelitul Pârcălab al cetăţii. Unul duce 

la buze un corn de bour şi sunetele de bucium fac să tresară zările, până spre 
Siret şi mai departe. Cetatea forfoteşte de boieri, cu săbii lungi şi cu mantale 
grele. Copii de casă, înşiraţi frumos, în faţa scării domneşti, se desfac pe două 
rânduri şi şoptesc înseninaţi: „Stăpânul!”. Pe scări largi, coboară Voivodul. 
Moşneag mărunt, cu mustaţa căruntă, cu haine numai fir de aur. Păşeşte 
greu. Rana de la Cetatea Albă, din tinereţe, tot îl mai doare, dar se ţine drept 
şi strânge, cu tărie, mănunchiul spadei. Se opreşte, o clipă, în cap de scară, şi 
îşi cuprinde, cu ochi bucuroşi, curtenii, care stau ca în faţa unui sfânt. Apoi 
face semn, cu mâna, şi grăieşte blând: 

— Dă veste, pârcălabe, să toace la Mirăuţi, că purcedem la închinare! 

Cornul sună prelung, pătrunzător, o rugăciune şi, în curând, îi răspunde 
toaca, pe dealul din faţă, la Mitropolie. Voivodul îşi face semnul crucii şi, 
alături de dânsul, Curtea toată . Apoi, se deschide poarta de la Neboisa, spre 
gârlă, şi Ştefan Voievod păşeşte rar, pe podal ce leagă, ca în poveştile minunate, 
Mirăuţii de Cetate. Puntea de piele se leagănă uşor, sub pasul Voievodului şi 
al câtorva curteni mai mari, iar jos, în vale şi pe coaste, norodul priveşte, cu 
capul descoperit, cum flutură vântul haina şi pletele cărunte ale moşneagului 
Domn creştin. Priveşte şi strigă: 

— La mulţi ani, Măria Ta, Ştefane! 

Ostaşii şi greul curţii se avântă pe cai, să ajungă, peste vale, pe Domn. 
Duduie tălpile de stejar ale porţilor. Şi se sperie şoimii de pe vârful turnurilor. 

La Mirăuţi, trag clopotele cele mari. Mitropolitul îmbracă odăjdiile 
cele de praznic şi aprinde smirnă în cădelniţe. Voievodul intră în ctitoria lui 
Petru Muşat, la închinare... E soare mult în văzduh. E pace şi fericire în ţară; 
Domnul îngenunche în faţa altarului. Moldova-i tare, Moldova-i nebiruită!... 

Clopotele sună, iarăşi. De astă dată, nu mai e vis. Imi trec mâna peste 
gene şi mă îndrept şi eu, cu sufletul plin de amintiri, spre biserica Mirăuţilor, 
din faţă. Mă turbură o clipă gălăgia copiilor, care pasc gâşte, jos, la gârlă, dar 
Mirăuţii (reconstruită de acelaşi Romstorfer, după ce fusese transformată 
în cocină pentru porci — n. n.), cu strălucirea ei, mă înalță, iarăşi, în lumea 
de frumos vis a trecutului. / A. Melin (Unirea Poporului, Anul V, Nr. 30, 
duminică 5 august 1923). 


lei 


1924: Din lumea orbilor. Studiu tiflopedagogic. Am în fată studiul 
tiflopedagogic „Din Lumea Orbilor”. Autorul, dl George Halarevici, director 
al Institutului de orbi din Cluj şi profesor conferenţiar al Cursurilor medico- 
pedagogice de pe lângă Universitatea din această loclitate, ni se prezentă ca 
un hamic muncitor, căci după ce tipărise la Viena mai multe cărţi speciale, 
ca: 1. „Kriegsblindenfiirsorge mit Beriicksichtigung der landwirtschafilichen 

Kriegsblindenschule in Strass”, 2. „Die Firsorge fur die Kriegsblinden in der 
Bukovina”, 3. „Blindenberufe und Kriegsblinde” etc., ne pune sub ochi o carte 
despre lumea orbilor. Lucrarea aceasta e un volum de 85 de pagini, ornate cu 
49 de planşe. Cartea, tipărită pe hârtie velină în lăudabile condiţii technice, 
ne lămureşte lumea unde domneşte o noapte adâncă în mijlocul zilei şi ne 
explică manifestările ființelor care trăiesc în această eternă întunecime. Căci, 
cu toate că avem în ţară actualmente trei institute de orbi tineri, şi adică unul 
la Bucureşti, numit „Scoală primară de orbi Regina Elisabeta”, unul la Cluj, 
numit „Institutul de orbi al Statului”, şi unul la Cernăuţi, numit „Institutul 
de orbi Regina Maria”, unde se cresc prin mijlocol metodelor speciale copiii 
fără vedere, precum şi cu toate că avem şi trei azile de orbi adulţi, şi unul 
la Bucureşti, numit „Azilul de orbi Regina Elisabeta (Vatra Luminoasă)”, 
unul la Arad, numit „Atelier al Statului pentru fetele oarbe adulte”, şi unul 
la Timişoara, numit „Atelier pentru orbii adulţi”, unde în acestea trei aşeză- 
minte muncesc în diferite profesiuni orbii adulţi, totuşi lumea orbilor nu e 
cunoscută suficient de către marele public, universul celor cari au darul de a 
vedea. De aceea lucrarea d-lui Halarevici o întâmpinăm cu satisfacţie, căci 
ea ne arată lumea care, în opoziţie cu cea a văzătorilor, îşi are netăgăduit as- 
pectele sale caracteristice. În sfârşit, opera aceasta e binevenită şi din motivul 
că literatura tiflopedagogicâ română se înfăţişează în cea mai mare sărăcie 
medico-spirituală. Cetind această lucrare, ne vedem puşi în faţa unui studiu 
serios, care ne înbogăţeşte sărăcăcioasa literatură specială cu un volum care 
face cinste pentru tinăra tiflopedagogie română. Autorul zice, în „prefaţă”, că 
„viaţa tristă a celor lipsiţi de lumina vie a ochilor l-a îndemnat să vorbească 
în această scriere unei lumi mai fericite şi mai senine despre neagra lume a 
orbilor, fiind menirea cărţii acesteia de a redeştepta în cetitor dragoste către 
orbii noştri şi de a câştiga pentru aceşti suferinzi, amici şi binevoitori, care să 
le uşureze traiul din întuneric”. Fireşte o faptă frumoasă şi, în acelaş timp, şi 
caritativă, care urmăreşte însă totodată şi un scop social bine determinat, căci 
copilul orb sau creşte fără educaţie specială, devenind mai târziu „cerşetor”, 
care cade în sarcina „societăţii omeneşti” şi implicit şi în sarcina Statului, 
sau prin educaţia obţinută în institutele de orbi din ţară devine „profesionist 
al meseriilor practicabile de orbi”, hrănindu-se implicit din munca braţelor 
proprii. De aceea cuvintele introductive ale autorului sunt demne de reținut, 
pentru că educaţia şi ocrotirea orbilor nu este numai în folosul acestor ființe 
nenorocite, ci chiar în interesul acelora către care e adresată şi cartea aceasta. 

După ce ne dă autorul „Date istorice” despre ţările care s-au ocupat cu 
cultura orbilor şi cu ştiinţa tiflopedagogiei, trece la al doilea capitol, punând 
întrebarea: „Cine e orb?”, la care o răspunde, după o relatarea scurtă, că „orb 
e acel individ a cărui putere vizuală a încetat de a funcționa”. Capitolul urmă- 
tor atinge „Cauzele orbirii”, relevând între acestea oftalmia nou-născuţilor, 

sifilisul, trachoma, meningita, tifosul, precum şi alte maladii, care stau la 
pândă pentru a le distruge multor fiinţe nevinovate vederea, şi e bine ca să-i 
cunoaştem din vreme pe aceşti duşmani ai văzului, pentru ca să putem luă 
din vreme şi măsurile necesare de profilaxie. 

În capitolul „Orbul în contact cu lumea”, autorul caracterizând lumea 
orbilor, zice potrivit: „Frumuseţea lumii, pe care o putem cuprinde cu ochii 
noştri, zâmbetul feţelor iubite, casa, grădina, florile, câmpiile, dealurile şi 
văile, munţii, codrii şi marea, precum şi îndeobşte totul ce ni se pune în calea 
ochilor sunt pentru cei lipsiţi de vedere noțiuni fără culoare. Părerile lor despre 
lumea reală sunt de tot speciale şi se deosebesc esenţial de părerile noastre. 
Pipăitul şi auzul joacă în viaţa orbilor un rol deosebit de mare. Orizontul lor 
fizic e mărginit de tot şi în mare parte e numai atât de mare cât pot ajunge 
cu mâinile în jurul lor”. Ştiinţa tiflopedagogică are dreptate, când menţine 
despre degetele mânii că „ele sunt cei zece ochi sau cele zece antene, care îi 
servesc orbului spre a putea cerceta cu deamănuntul împrejurimea sa”. Din 
cauza aceasta e şi marea importanţă ce o are mâna pentru orb, căci, în vreme 
ce ochiul îi mijloceşte văzătorului impresiile vizuale, îmbogăţindu-i, în acelaş 
timp, Şi intelectul său, mâna e pentru orb intermediarul de intuiţie, care îi 
procură cunoştinţa lumii ce-l înconjoară. Dar mâna mai are pentru orb încă un 
rol. Meseriile, ca: împletitul coşurilor, masajul, fabricarea periilor, împletitul 
ciorapilor, confecţionarea covoarelor, acordajul de piane etc., deci meseriile 
care se practică cu predilecție de către orbi, se reazimă tocmai pe munca mânii. 
Mâna orbului, deci, cu dubla ei importanţă, are nevoie de exerciţiu, precum 
şi de dezvoltare treptată, dacă ţinem ca copiii orbii să ajungă, cu timpul, la 
perfecţiune, fiind în stare de a se hrăni, în adolescenţă, din venitul profesiei, 
ca coşercari, modelatori, masori, dactilografi, acordori de piane, violonişti, 
pianişti, maeştri de muzică etc. (Învățătorul, Anul V, Ediţie specială, 1924). 


lei 


1924: Constantin Timu, un erou necunoscut. Îngropat, undeva, între 
paginile îngălbenite ale „Monitorului Oficial”, se află numele unui neştiut 
erou cu rădăcini câmpulungene, dacă nu cumva chiar un ignorat voluntar 
bucovinean, „sublocotenentului Timu Constantin, din Regimentul Suceava 
No. 16”, care, „pentru vitejia şi disprețul de moarte cu care a condus plutonul 
în luptele crâncene din 1917, de la Oiruz, unde, în capul unităţii sale, a luptat 
cu un eroism demn de laudă, rezistând cu îndârjire pe poziţie şi respingând 
atacurile date de trupele germane, care erau cu mult superioare ca număr, 
rămânându-i numai câţiva soldaţi, şi aceia răniţi, a rezistat cu ei până ce a 
căzut grav rănit de o schijă de obuz. Pentru aceste fapte, a fost citat prin ordin 
de zi pe întreaga armată” şi, ulterior, decorat cu Ordinul „Steaua României” 

cu spade, în gradul de Cavaler, cu panglică de „Virtutea Militară” (Monitorul 
Oficial, nr. 49 din 5 martie 1924, p. 2371), apoi aruncat în uitare, odată cu 
toţi cei care s-au jertfit pentru Neam şi Țară. 


IX 


1924. Vindecări la moaştele Sfântului loan cel Nou. Reproducem 
din carte a preotului luminat Constanti Morariu, din Suceava, decedat în zilele 
trecute, câteva bucăţi frumoase şi edificatoare şi sfătuim pe cititorii noştri să-şi 
împodobească sufletul cu ele. 

Vindecări minunate de boli, la moaştele Sfântului loan cel Nou din 
Suceavă, istorisite de părintele Sidorovici. 


Întâmplarea cu Petru Hopincă, numit şi Tiţă. Acest Petru, pădurar din 
Câmpulung, dormind în pădure, s-a trezit mut şi cu fălcile gurii încleştate, aşa 
încât defel nu le putea desface. Făcându-i-se sfânta ungere, la Sfântul loan, 
părintele Sidorovici mi-a istorisit că l-a prins de mână şi i-a zis, cu glas tare, 
să rostească cuvintele „Binecuvântaţi, părinţi sfinți, şi mă iertaţi pe mine, 
păcătosul”, şi atunci lui Petru i s-a dezlegat limba şi a rostit acele cuvinte. Tot 
părintele Sidorovici mi-a spus că, despre întâmplarea aceasta, îmi poate da 
desluşiri şi părintele Dr. Orest Tarangul, fost preot de ajutor în Câmpulung şi, 
acum, în Suceava. Am adresat, deci, în 2 aprilie nou 1906, părintelui Tarangul 
o epistolă, la care am primit răspunsul ce urmează: 


„Suceava, în 5/4 nou 1906. Era în anul 1900, într-o Duminică, când, 
pe la amiază, fusesem chemat la un greu bolnav. Ca cooperator personal al 
bolnavului exarh Nicolai Prodanciuc, de la biserica cu „Naşterea Maicii Dom- 
nului” din Câmpulung, eu împlineam toate funcțiile. Am luat, deci, sfintele 
taine şi am grăbit la cel bolnav. Interesându-mă cine e el, mi s-a spus că e 
pădurarul Petru Tiţă. Sosind la casa lui, soţia, cu copilaşii, mi-a ieşit înainte, 
plângând, şi mi-a istorisit că lui Petru i s-a închis, de vreo două zile, gura şi, 
acum, nu poate nici mânca, nici vorbi. Am intrat în casă şi l-am aflat pe Petru, 
şezând la masă şi citind dintr-o carte de rugăciuni. Văzându-mă, el s-a sculat 
şi a început a plânge şi a-mi arăta că nu poate deschide gura. l-am citit şi eu 
unele rugăciuni, dar de împărtăşit n-a putut fi vorba. 

L-am întrebat, ori de-l doare ceva şi el mi-a răspuns, în scris, că nu-l 
doare nimic, ci a dormit în pădure şi, trezindu-se, a simţit că nu poate des- 
chide gura şi e mut. Dormind, a visat că un neamţ l-a bătut. M-am gândit că 
€, cu bună seamă, o paralizie şi i-am dat sfatul să cerce vindecarea în spital, 
unde, poate prin electricitate, va fi cu putinţă ca măcar gura să i se deschidă 
şi să poată mânca. 

După vreo câteva zile, m-am interesat, iar, de Petru şi am aflat că-i în 
spitalul din Câmpulung şi cum că Dr. Filipovici, cu încă un medic, au sosit, 
într-o afacere, din Cernăuţi, la Câmpulung, şi, împreună cu Dr. Ştefanovici, 
îl vor cerceta şi pe Tiţă. Nu-mi mai aduc aminte de detalii, dar ştiu că, în 
săptămâna de înainte de „Tăierea capului Sfântului loan”, m-am întâlnit iar 
cu Petru şi am văzut că poate deschide gura, dar nu poate vorbi, era mut. În 
scris, mi-a comunicat că acei medici s-au sfătuit, în limba germană, să-i taie 
dinţii de dinainte, ca să-i poată da măcar lapte de mâncare, să nu moară de 
foame, şi, înțelegând el aceasta, a fugit din spital, la Sfântul loan din Suceava. 

Aici, i-au citit părinţii şi i s-a deschis gura, dar încă nu poate grăi. Luni, 
înainte de „Tăierea capului”, are să fie iar, la vreme, acolo, şi, cu ajutorul 
Domnului, speră că va putea şi grăi. L-am binecuvântat şi i-am dorit să-i dea 
Atotputernicul şi graiul, iar el m-a poftit să mă rog pentru dânsul. 

Duminică, în 3 septembrie vechi 1900, Petru Tiţă a venit, pe deplin 
sănătos, la biserică, în Câmpulung. Auzindu-l poporul cântând la strană bătea 
mătănii, iar eu, folosind prilejul, am ţinut o cuvântare, în care am sărbătorit 
această vindecare minunată şi am făcut doxologie, mulțumind Domnului că 
a învrednicit acea comună de o astfel de vindecare. 

Petru Tiţă a istorisit, apoi, înainte tuturora, că, făcându-i-se sfântul 
maslu, la moaştele Sfântului loan, şi-a căpătat iarăşi graiul, când avea să 
rostească cuvintele: Binecuvântaţi părinţi...”. 


Eu am voit să cunosc păţania lui Petru Tiţă din chiar gura păţitului şi, 
de aceea, m-am adresat părintelui Dr. George Luţia, parohul de comună din 
Câmpulung. Sfinţia Sa mi-a trimis, cu epistola din 22 mai 1906, următoarea 
istorisire, dictată de însuşi păţitul Petru, după datele Călindarului din 1900, 
ce-l avea în mână, în cancelaria parohială, scrisă de părintele Luţia şi iscălită 
de Tiţă, cu mâna sa proprie: 


„Luni, în 7 august 1900, am mers, cu nişte domni, la constatarea pădurii 
de pe muntele Colbu şi am lucrat, acolo, marţi, în 8, şi miercuri, în 9 august. 
Joi, 10 august, domnii au făcut zi de odihnă şi pe mine m-au trimis în Româ- 
nia, la satul Crucea, ca să le aduc câteva oca de vin. În România, am luat un 
cal, am încălecat şi am mers până la numitul sat şi, după ce am cumpărat vin, 
ceai şi zahăr, m-am întors înapoi. Apucându-mă seara la pichetul din Cojoci, 
am mers mai departe, până la graniţă, la un prieten al meu, am băgat calul în 
grajd şi am mas, peste noapte, la el. 

Vineri, dimineaţă, în 11 august, mi-am luat calul, vinul şi ce mai am 
avut şi m-am pornit, înainte de zori, spre Colbu. O pâclă neaşteptată se puse 
pe apa Bistriţei şi, după ce am trecut graniţa, pe locul nostru, nu puteam mer- 
ec, fiind foarte întuneric, şi am fost silit să mai aştept. Cum ţineam calul de 

căpăstru şi el păşea, ca o nălucă, cu o putere oarecare, mi l-a smuncit cineva 
din mâni. Căutându-l şi tot auzindu-l strănutând, mi se părea că-l ajung. Într- 
un târziu, m-am trezit într-un vârf de deal, numit Coasta Piuelor, dar calul 
nu l-am mai văzut. Cugetând cum am venit aicea şi la ce, şi ce caut, că nu 
mi-i drumul pe aicea, nu m-am putut deştepta. Ce am mai făcut, după aceea, 
nu ştiu. În aceeaşi zi de vineri, pe la patru ceasuri, după-amiază, m-au aflat 
nişte plutaşi, într-o groapă, sub o stâncă, treaz ori dormind, nu ştiu. Ei m-au 
întrebat cum am venit eu acolo şi nu le-am putut răspunde. M-au îmbiat cu 
mâncare şi n-am putut deschide gura. 

Coborând, de la Colbu, alți pădurari de-ai noştri, m-am dus cu ei, până 
la bourie („stâna” de vite —n. n.), pe muntele Creţele, unde am ajuns seara şi 
m-am întâlnit cu domnii mei, fără să le aduc ceva din cele cumpărate. Sâm- 
bătă, în 12 august, m-au trimis domnii, cu un pădurar şi cu un lucrător de zi, 
acasă, unde abia am ajuns, duminică, dimineaţă, în 13 august, la 8 ore. În 
aceeaşi zi, la 2 ore după-amiază, a venit părintele Orest Tarangul şi mi-a citit 
rugăciuni. Luni, în 14 august, m-am dus la DI. Dr. Ștefanovici, da m-a vizitat, 
dar nu mi-a dat nici un semn de viaţă, n-avea el adecă nădejde că voi scăpa. 

După ce am ieşit de la DI. Dr. Ştefanovici, m-au întâmpinat doi deputați 
comunali şi m-au dus la doctorul sătesc Mehlmann. Acesta, încă cu alţi doi 
doctori, m-au vizitat şi mi-au băgat o maşină în gură, pe unde îmi lipsesc două 
măsele, şi atât au învârtit, până ce s-a rupt dreva, dar nu mi-au putut deschide 
gura. Zicând ei să merg la spital, i i-am înţeles, din vorbă, că mă vor hrăni prin 
nas sau mi-or tăia dinţi, ca să mă hrănească. Înţelegând această tristă veste 
şi fiind nesigur de viaţă, am alergat la doctorul cel ceresc, sfătuindu-mă la 
aceasta şi răposatul primar comunal Andrii Flocea. 

Marţi, în 15 august, în ziua de Sfânta Maria Mare, am ajuns la mănăs- 
tirea Sfântului loan cel Nou din Suceava. M-am dus aproape de sfânta raclă 
şi soția mea a voit să plătească, ca să-mi citească. Ieromonahul Traian leşan 
m-a cunoscut, că eram, odată, amândoi elevi la şcoala poporală din Câmpu- 
lung. El m-a întrebat ce-mi lipseşte şi nu i-am putut răspunde, şi lacrămile 
mi-au acoperit fata. Atunci m-a îmbărbătat cu cuvinte îmbucurătoare, să pun 
nădejdea în Domnul şi în Sfântul loan cel Nou, de la care nimeni nu iese 
nemângâiat, şi a început a-mi citi molitvele Sfântului Marelui Vasile. Aşa 
mi-a citit, până opustul liturghiei de trei ori. După aceea, mi s-a făcut sfânta 
ungere şi ieromonahul leşan a luat agheasmă şi un burete curat, a spălat dinţi 
Sfântului mucenic loan şi mi-a dat să beau, cum puteam. 

Şapte zile, am găzduit degeaba la numitul ieromonah. În fiecare zi, mi 
se citeau rugăciunile Sfântului Marelui Vasile şi mi se făcea sfânta ungere. 
Miercuri, în 16 august, a doua zi după Adormirea Maicii Domnului, citindu- 
mi-se, după obicei, rugăciunile şi făcându-mi-se sfânta ungere, am ieşit afară 
şi, cum mergeam spre chilie, mi-am simţit gura slobodă. Iute, m-am întors 

îndărăt, în biserică, şi le-am arătat părinţilor că pot deschide gura, dar încă 
nu puteam vorbi. Mi-au zis, atunci, să dau laudă lui Dumnezeu şi Sfântului 
Mucenic loan, mulțămind şi ei lui Dumnezeu, împreună cu mine. 

De la mănăstire, am plecat, în 21 august, acasă şi, în 26 august, am 
pornit iarăşi la Sfântul loan, ajungând acolo duminică, în 27. Părintele leşan 
nu era acasă, dar am aflat scut la părintele Ilarion Serota. M-am dus la biserică 
şi mi s-au citit, ca şi altă dată, rugăciunile Sfântului Marelui Vasile, în trei 
răstimpuri. După sfânta liturghie, mi s-a făcut sfânta ungere. La sfârşit, când 
a început părintele Pancratie Sidorovici: „Binecuvântaţi, părinți sfinţi, şi mă 
iertaţi pe mine, păcătosul!”, am deschis gura şi am zis, după el. Repetând 
cuvintele acestea, a doua şi a treia oară, m-au înecat lacrămile şi nu puteam 
zice de bucurie. Săltând ca un copil mic şi dând mulţămită lui Dumnezeu şi 
Sfântului loan, căci am scăpat de năprasnica moarte, m-am întors în chiliile 
părinţilor şi ei m-au întrebat de întâmplarea mea, şi le-am povestit din început, 
după cum le spun şi aicea. 

Mare mângâiere au avut şi părinții amândoi, văzându-mă sănătos. Peste 
noapte, am mas tot la ei şi, luni, în 22 august, am cânta în biserica Sfântului 
loan, la strana stângă, şi am luat parte la prohodul întru pomenirea răposatei 
împărătese Elisaveta. Venind acasă, s-au strâns, marţi, în ziua Tăieri Capului 
Sfântului loan Botezătorul, mai mulţi vecini şi le-am istorisit, cu lacrămi în 
ochi, ce pătimisem. Duminică, în 3 septembrie, am mers la sfânta biserică 
Naşterea Maicii Domnului din Câmpulung şi, după sfânta liturghie, părintele 
Orest Tarangul a făcut rugăciuni de mulţămire, cu plecarea genunchilor, şi a 
spus o predică foarte frumoasă. În 14 septembrie, fiind acuma deplin sănătos, 
m-am dus iarăşi la Sfântul loan, mulţămind lui Dumnezeu pentru vindecarea 
mea / Petrea Hopincă numit şi Tiţă m/p” (Biserica şi Şcoala, Anul XLVIII, 
Nr. 28, duminică 7/20 iule 1924). 


George Marcu, ţăran din Bulai, un cătun ce se ţine de parohia Bosanci, 
în districtul Sucevii, a zăcut, un an, în pat, de umflare a ficatului şi a fost tratat 
de medicii din Suceava. Făcându-i-se tot mai rău, după sfatul altora avea să 
meargă la spitalul ţării, din Cernăuţi, dar nu mai era transportabil. Cu toate 
acestea, s-a hotărât să meargă. Insă, în noaptea după care avea să se pornească 
la Cernăuţi, a visat că a venit, la dânsul, Maica Domnului şi i-a spus să meargă 
ia biserică aceea, la preotul cel negricios, „că acolo ţi-i leacul!”. George a 
întrebat: „La care biserică?” şi Maica Domnului i-a răspuns: „Acolo ai mai 
fost!” (adică la Sfântul loan). 

Trezindu-se din somn, el a istorisit visul soţiei sale, Smaranda, şi i-a 
spus să meargă, repede, la Suceava şi să-l cheme pe părintele Sidorovici, ca 
să-i citească. Aceasta s-a întâmplat în luna februarie 1902. Soţia lui George 
a şi alergat la priorul mănăstirii Sfântului loan, anume la răposatul Emanuil 


286 


Sigiliul vremelniciei 


Ciuntuleac, i-a istorisit visul soţului ei şi l-a rugat să-l lase pe părintele Sido- 
TOviCI, să meargă şi să-i citească bărbatului ei bolnav. Priorul i-a răspuns să 
aducă, mai întâi, încuviințarea de la parohul din Bosanci. Aducând Smaranda 
încuviințarea cerută, părintele Sidorovici s-a dus la bolnav, i-a citit rugăciuni, 
i-a dat şi ceva unsori şi, după o săptămână, repetând rugăciunile şi unsorile, 
omul s-a vindecat pe deplin şi, azi, e chiar foarte sănătos. 


George al lui Nicolae Hubca. Acest George e ţăran din comuna Cu- 
ciurul Mare, districtul Cernăuţilor. După ce părintele Sidorovici mi-a istorisit 
păţania lui, l-am rugat şi pe dl cantor bisericesc Lazar Lazurcă, din Ciciurul 
Mare, să-mi dea desluşiri despre el şi iată, ce răspuns am primit: 

„Mărturisesc, pe legea ce o am, că totul este adevărat, după cum va 
urma: Omul, care a fost mut, se cheamă George al lui Nicolae Hubca. EI este 
născut aici, în Cuciurul Mare, la 15 noiembrie 1869, şi căsătorit cu Leontina, 
fiica lui Anton al lui George Mintenco, tot din Ciciurul Mare. George a amuţit 
din cauza că, în ziua Pogorârii Sfântului Spirit, din anul 1905, s-a dus, după 
sfânta liturghie, la socrul său, ca să-şi cheme nevasta acasă, care îl părăsise, 
de mai mult timp, şi socrul, cu un fecior al său şi cu nevasta sa, aşa l-au bătut, 
încât l-au lăsat mai mult mort decât viu. 

A doua zi, un frate l-a dus pe George la spitalul ţări din Cernăuţi, unde 
bolnavul a stat 5 săptămâni şi jumătate. Medicii l-au vindecat trupeşte, dar 
graiul nu i l-au putut da şi aşa l-au trimis acasă. După mai multe săptămâni, 
m-am dus la bietul om, să văd ce face, şi, văzând că el vrea să-mi spună ceva 
şi îmi arată semn cu mâna, eu i-am spus: „Poate vreai să mergi la Suceava, 
la Sfântul loan?”. Atunci, el a început a plânge şi a-mi arăta, cu mâna, semne 
că da. 

În 2/15 noiembrie 1905, într-o miercuri, dimineaţă, ne-am pornit, cu 
trenul de 8 ore, şi am ajuns la Suceava, aproape de 12 ore. Ne-am dus la mă- 
năstire şi părintele leşan, auzind despre omul cel mut, îndată a venit în biserică, 
lângă Sfântul loan, i-au făcut sfinţirea apei şi i-au citit mai multe rugăciuni. 
Apoi ne-am dus în chilia de repaos, unde l-am lăsat pe bietul om, iar eu am 
mers la colegul meu, cantorul Coroliuc, care mi-a spus că e bine de făcut 
bolnavului sfânta ungere. După vecernia din aceeaşi zi, părinţii Sidorovici, 
leşan şi Serota i-au făcut şi sfânta ungere, şi când a zis părintele Sidorovici 
„Spune după noi: Binecuvântaţi, părinţi sfințiți, şi mă iertaţi pe mine păcăto- 
sul!”, atunci, o minune, mutul a început a spune cuvintele acestea, fără nici o 
greutate, iară eu am ridicat mâinile şi am picat înaintea raclei Sfântului, Jos, 
în genunchi, şi m-au umplut lacrimile, căci, de la Pogorârea Spiritului Sfânt 
şi până în ziua aceea, nimeni n-a auzit, vocea acestui om nenorocit. 

Mutul de mai înainte a început, apoi, a istorisi toată păţania lui, de 
la amuţire, încoace. A doua zi, joi, dis de dimineaţă, am fost iar la biserică 

şi, după sfânta liturghie, ne-am luat rămas bun de la prea-cuvioşii părinţi şi 
ne-am pornit spre Cuciurul Mare, cu trenul de amiază. Fiind George Hubca 
în proces cu socrul său, pentru bătaie, cum am ajuns acasă, am mers la dl 
Dr. ştefanovici şi i-am istorisit minunata vindecare. Dl doctor tot şi-a notat 
şi a dat la judecătorie, şi bietul George a câştigat procesul minunat de bine. 
Lazar Lazurcă m/p”. 


O femeie din Vatra Moldoviței. Bucuros aş fi scris, mai pe larg, despre 
femeia aceasta şi soţul ei, dar părintele Teofilact Dimitrovici, parohul din Va- 
tra Moldoviței, m-a înștiințat că ei numai sunt în viaţă. Dau, dar, aici, numai 
istorisirea părintelui Sidorovici: Cam înainte cu 6 ani, o femeie căsătorită, 
din Vatra Moldoviței, de statură mică, a venit, împreună cu soţul ei, la Sfântul 
loan. Femeia era legată cu poştoroance şi aşa de îndrăcită, încât soţul ei şi încă 
doi oameni abia o puteau înfrâna şi, după sfântul maslu, ea aşa şi-a încleştat 
mâna în barba ieromonahului Eusebie Popovici, încât cei de faţă abia i-au 
descleştat-o, cu mult păr într-însa. După sfântul maslu, nu i s-a făcut bine, 
deodată, şi soţul a luat-o acasă, zicând, înaintea preoților, că nu vrea s-o ştie în 
veci şi prăpădească-se prin pustiu şi păduri. Aceasta s-a întâmplat într-o marți. 

In duminica următoare, aceeaşi femeie, tot cu saţul ei, a venit iarăşi la 
Sfânt, dar, acum, teafără şi sănătoasă. Părintele Sidorovici a zărit-o frumos şi 
curat îmbrăcată, pe când cădea la sfânta liturghie, şi n-a voit să creadă ochilor 
săi, că aşa ceva se poate întâmpla, în decurs de 5 zile. A întrebat-o, deci, ori 
de-i ea aceea care, înainte cu 5 zile, a fost bolnavă, şi femeia a răspuns: „Da, 
şi acum-s sănătoasă deplin!”. Spre mai bună încredințare, părintele Sidorovici, 
văzându-l, lângă Sfânt, şi pe soţul acelei femei, care era un bărbat de statură 
foarte mare, l-a întrebat şi pe dânsul, şi el a adeverit că aceea este soţia sa, 
vindecată de cumplita boală şi, acum, se bucură. 


Domnişoara Aglaia Apostoliu, din Burdujeni. Despre întâmplarea 
numitei domnişoare mi-a istorisit tot părintele Sidorovici. În ziua de Sânziene, 
24 iunie vechi 1906, m-am întâlnit, în locuinţa părintelui paroh Mihai Sârbul, 
din Suceava, cu părintele Alexandru Râşca, din Burdujeni-sat, şi l-am rugat să 
binevoiască a-mi mijloci ştirea lipsă despre domnişoara Aglaia. Cu epistola 
din 7 septembrie 1906, Sfinţia sa mi-a trimis următoarea scrisoare, alcătuită 
de însuşi dl loan Apostoliu, părintele domnişoarei Aglaia: 

„Subsemnatul loan Apostoliu, din comuna târg Burdujeni, judeţul 
Botoşani, prin aceasta vă aduc la cunoştinţă următoarele: În anul 1898, luna 
august, fiind primar la comuna Salcea, în una din nopți, copila mea, Aglaia, 
cum dormea singură în pat, s-a sculat, pe la miezul nopţii, mută, neputând 
vorbi nimica, şi, cu mâna dreaptă în nesimţire, neputând-o mişca de loc. 

A doua zi, am dus-o la preotul loan Filipescu, din Siminicea-Balş, de 

i-a citit, şi, a treia zi, am dus-o la Sfântul loan din Suceava de i-a citit şi făcut 
sfinţirea apei, de unde m-am reîntors acasă, pe la 2 ore după-amiază. Mergând 
copila în grădina cu flori, s-a culcat şi a dormit ca o jumătate de oră. Sărind 
un câne în grădina cu flori, dânsa s-a deşteptat din somn şi a strigat la câine: 
„Ţibă!” şi a început a vorbi. Am întrebat-o, pentru ce nu vorbea? Dânsa mi-a 
răspuns că nu a putut vorbi de loc. În acelaşi timp, a început a mişca şi mâna 
şi s-a făcut sănătoasă, cum era şi cum este şi astăzi. 

Aceasta este ştiinţa mea, de minunea făcută de Sfântul Ioan de la Su- 
ceavă. Burdujeni, 1906, iunie 28 / Apostoliu m/p” (Biserica şi Şcoala, Anul 
XLVIII, Nr. 31, duminică 28 iulie / 10 august 1924). 


* 


Între anii 1596-1606, a domnit în ţara Moldovei Voievodul leremie 
Movilă şi fratele său, George, era, pe atunci, mitropolit. Un nepot al acestor 
fraţi, anume Petru Movilă, născut chiar în anul 1596, adică atunci când unchiul 
său se suise pe tronul Moldovei, a fost, de la 1633-1647, vestitul mitropolit 
din oraşul Kiev, în ţara muscălească. Lată, acum, ce istoriseşte mitropolitul 
Petru: EI scrie că, la curtea unchiului său, leremie, era în slujbă şi un pahar- 
nic polon, anume Uiazdovschi, care, odată, a venit, cu stăpânul său, în ziua 
de sfântul loan cel Nou, la Suceava, şi au întrat în sfânta mănăstire. Văzând 
acolo Uiazdovschi închinarea atâtor oameni, la moaştele Sfântului, l-a hulit 
pe Sfântul loan, înaintea întregului popor, rostind către tovarăşii săi nişte 
cuvinte nebuneşti, ce nici nu se pot spune aici, măcar că ele au rămas scrise 
de fericitul mitropolit Petru şi se ştiu şi acuma. 

Atunci, fiind de faţă şi leremie Vodă, a intrat, cum zice mitropolitul 
Petru, duhul cel necurat în paharnicul Uiazdovschi, l-a trântit ia pământ şi 
l-a muncit foarte, iară el striga aşa de tare, încât spaima îi cuprinse pe toți. 
Scoţându-l pe paharnic afară, din sfânta biserică, diavolul a început a-l munci 
şi mai tare, Tovarăşii hulitorului s-au dus deci la mitropolitul George, au căzut 
la picioarele lui şi au cerut să se roage pentru Uiazdovschi, iar mitropolitul, 
înțelegând vina, le-a zis: „Lăsaţi-l, puţin, să se chinuiască, căci a hulit pe 
sfinții lui Dumnezeu şi credinţa noastră drept-măritoare!”. După sfârşirea 
sfintei liturghii, mitropolitul a poruncit să-l întindă pe hulitorul îndrăcit pe 
pământ, lângă racla Sfântului, şi preoţii au început să cânte rugăciuni, iar la 
urmă, mitropolitul a citit, asupra îndrăcitului, rugăciunile Sfântului Vasile, şi 
a ieşit dintr-însul diavolul şi a rămas sănătos. 

Uiazdovschi s-a rugat, apoi, lângă racla Sfântului, zicând: „lartă-mă 
pe mine, Dumnezeul meu, şi nu-mi socoti acest păcat, căci, de acum, nu voi 
huli şi nici nu voi grăi de rău credinţa drept măritoare, ci ca pe o credinţă 
adevărată şi dreaptă voi mărturisi-o înaintea tuturor. Şi tu, sfinte al lui Dum- 
nezeu Ioane, iartă-mă pe mine, că, de acum, înainte, tuturor şi în tot locul te 

voi mărturisi ca pe un sfânt şi făcător de minuni al lui Dumnezeu!”. leşind, 
apoi, Uiazdovschi din sfânta biserică, toți oamenii au mărit pe Dumnezeu şi 
cinste au adus sfântului loan, pentru certarea şi pedeapsa cea dată hulitorului. 
Mitropolitul Petru Movilă zice că a auzit această minune de la părinții săi, 
care au fost de faţă, în biserica sfântului loan cel Nou din Suceava, când ca 
s-a întâmplat, şi mai zice că pe acel Uiazdovschi l-a văzut şi el singur. La 
sfârşitul istorisiri acestei minuni, iată ce cuvinte mai adaugă mitropolitul 
Petru: „Am scris aceasta ca şi hulitorii de acum ai credinţei celei sfinte şi ai 
sfinților lui Dumnezeu, văzând această minune întâmplată şi temându-se de 
pedeapsa cea mare a lui Dumnezeu, să înceteze de a mai huli, ştiind că, deşi 
este Dumnezeu îndelungat răbdător şi un grabnic în răsplătirea vinei, El, odată, 
tot pedepseşte, şi cât este de cumplit a cădea în mâna Dumnezeului celui viu!”. 


Tot mitropolitul Petru Movilă istoriseşte că a auzit, de la ieromonahul 
Varlaam, minunea aceasta: în anul 1620, miercuri, după Dumineca mare 
(Pogorârea Duhului Sfânt), când s-a serbat pomenirea sfântului loan cel Nou 
din Suceava, oamenii, ca de obicei, au adus multe daruri la sfânt şi, sărutând 
sfintele moaşte, au dat şi mulţi bani. Atunci, ecleziarhul, fiind învăţat de 
diavolul, a luat o parte din banii ce erau pe talgerul de la racla Sfântului şi i-a 
ascuns în punga sa. Dar abia a închis punga şi a întrat Satana într-însul şi la 
trântit la pământ, înaintea raclei Sfântului, strigând şi curgându-i balele. Cei 
ce erau de faţă i-au dat de ştire despre aceasta mitropolitului, care, venind 
şi văzându-l pe ecleziarh muncindu-se de cel rău, a zis: „Ori din moaştele 
Sfântului a luat, ori din banii aceştia, fără binecuvântare, s-a încumetat a face 
furare de cele sfinte!”. Şi îndată a poruncit să-l caute şi, căutându-l, au găsit 
nu puţini bani în punga lui. Deci, părându-i rău mitropolitului, când îl vedea 
pe dânsul că se muncea foarte de cel rău, a început să-i citească rugăciunile 
de blestem şi îndată a ieşit duhul necurat şi, sculându-se, a căzut la picioa- 
rele arhiereului, mărturisind greşeala sa şi rugându-se de iertare. Iar el, mult 
mustrându-l şi dându-i oprire, l-a învrednicit de iertare (Biserica şi Şcoala, 
Anul XLVIII, Nr. 25, duminică 16/29 iunie 1924). 


Iei 


8 august 1926: Ce s-a petrecut la Putna? Din iniţiativa societății 
„Arboroasa” (muzică, sport, dansuri), a avut loc, în ziua de 8 august 1926, 
în curtea mănăstirii Putna, solemnitatea, solemnitatea dezvelirii bustului lui 
Mihail Eminescu, datorat sculptorului Oskar Hahn. Satele din împrejurimi 
şi un mare număr de intelectuali bucovineni au fost de faţă la ceremonie. 
Nu trebuie să ne surprindă amploarea serbărilor de la Putna. Bucovinenii au 
tradiția acestor serbări pur patriotice, tolerate şi sub fosta stăpânire austriacă. 

În această veche provincie a Moldovei, amintirea lui Ştefan cel Mare a luat 
formele unui adevărat cult. E binevenit orice prilej de pelerinaj la mormântul 
atât de apropiat al Voievodului: țăranii participă cu miile. 

Intre această manifestare pioasă a sentimentului popular şi demonstraţia 
politică, pe care au încercat-o cuziştii şi fasciştii, nu e nici o legătură. Ambele 
grupuri au ţinut să speculeze spectacolul mulțimii adunate pentru reclama 
de partid. Oficialitatea a înlesnit, pe cât i-a fost cu putinţă, aceste tendințe. 
La sfârşitul solemnităţii, după plecarea principesei Ileana, cuziştii şi fasciştii 
au purces la răfuială. În realitate, a fost de faţă un singur partid, cel cuzist. 
Fasciştii n-au găsit cu cale, încă, să se dezvăluie sau să se afirme ca atare, în 
această împrejurare. 

* 

Spre seară, deci, şi-au făcut apariţia 15 cuzişti, care au convocat, pe 
loc, o consfătuire a tinerei generaţii. Au luat parte, în total, patruzeci şi doi de 
membri ai ambelor fracțiuni ale Ligii Creştine (evident, cei zece mii de par- 
ticipanţi la serbare manifestau, faţă de aceste istorice dezbateri, o indiferenţă 
jignitoare). Au început incriminările: cuziştii pretindeau că nemulțumirile din 
Ligă trebuiau dezbătute în sânul Ligii. Orice altă acţiune nu e decât rezultatul 
vanităţilor personale şi al intrigilor... jidoveşti. Adversarii domnului Cuza îl 
învinuiau pe acesta: 1). că s-a vândut guvernului; 2). Că vrea să paralizeze 
acţiunea violentă şi imediată a tineretului, pentru una legală şi parlamentară, 
ceea ce înseamnă moartea mişcării antisemite. 

Cei 15 cuzişti au propus o moţiune de blam la adresa domnului Zelea 
Codreanu. Partizanii domnului Zelea Codreanu au căutat un teren de înţe- 
legere. Ei cer domnului Cuza să rupă orice relaţie cu guvernul şi să aprobe 
tactica violenţei, cerută de tineretul din partid. Din grupul parlamentar al Ligii, 
şapte din cei zece deputaţi antisemiţi s-au raliat propunerilor domnului Zelea 
Codreanu. Propunerile s-au completat astfel: să fie proclamat preşedinte de 
onoare al Ligii domnul A. C. Cuza, iar preşedinte activ, domnul Zelea Co- 
dreanu. Dacă însă domnul Cuza respinde prezidenţia domnului Codreanu, 
ca pe o insultă personală (lucrurile au ajuns departe!), adversarii săi îl propun 
pe domnul Cătuneanu, de la Cluj. În cazul când domnul Cuza n-ar accepta 
nici acest compromis, partizanii „acţiunii violente şi libere” nu vor participa 
la congresul de la Iaşi al Ligii, lăsând domnului Cuza răspunderea rupturii. 


* 


În sfârşit, pe o ploaie torențială, s-a produs lovitura de efect, „numărul” 
de senzaţie al zilei politice. Un număr mare de tineri, în hainele tradiţionale 
ale arcaşilor, au defilat, în pas militar, prin faţa domnului Zelea Codreanu. 
Arcăşimea a fost organizată de bucovineanul Tudosie Popescu. Domnul 
Zelea Codreanu a primit defilarea, din tribuna oficială. Pentru teatralizarea 

momentului, s-a căutat noului Duce un cal alb. Nu s-a găsit decât o iapă, 
care zvârlea, şi pe care comandantul fasciilor n-a putut-o încăleca. Totuşi, 
în timpul defilării, cu mâna dusă ostăşeşte la pălăria-i „borsalină”, domnul 
Zelea Codreanu a găsit privirea cezariană şi atitudinea statuară de circum- 
stanță. După defilare, un discurs violent al domnului Zelea Codreanu. Apoi, 
o purtare în triumf... Şi ploaia care nu mai contenea... Şi bustul proaspăt al 
lui Eminescu, privind toată această zadarnică agitaţie / Ald (Adevărul, anul 
39, nr. 13082, miercuri 11 august 1926, p. 4). 


lei 


1926, Emanoil Bucuţa: La huţuli, între Suceava şi Ceremuş. Una 
din vechile mele dorinţe se îndeplineşte astăzi. E o dimineaţă de iulie, în Se- 
letin, şi mă pregătesc să pătrund în Țara Huţulilor. Incă dinaintea războiului, 
când mă bătea gândul să urc, dinspre Câmpulungul românesc, spre Şipotele 
Sucevei, eram pe aceleaşi drumuri. Pornisem, de ieri, de la Falcău, cu marile 
lui fierăstraie. De aici şi de la Brodina vecină, oamenii aceştia ai muntelui, 
de limbă ruteană şi de obârşie tainică, încep să fie întâlniți. De la Seletin, am 
intrat în apele lor şi, de-acum, până la înaltele hotare ale Poloniei, ei sunt 
singurii locuitori. Limba românească e aproape nefolositoare. Evreii înşişi, 
de faţă pretutindeni, nu ştiu decât idiş, germana şi ruteana. Am însă tovarăşi 
buni şi mă încred în norocul drumeţului. 

Plecăm cu o trăsură, care abia trece podul destul de şubred de peste 
Suceava, şi se opreşte. Caii trebuie potcoviţi. Ai fiorul unei expediţii cu greutăţi 
şi primejdii. E vorba, deocamdată, de întâii şapte, opt kilometri, cu urcuş mai 
mult lin, care să ne ducă peste cumpăna apelor, din valea Sucevei, în valea 
Putilei, şi de la Seletin, la Plosca. Vizitiul îşi are însă socotelile lui. Pe capră, 
avea un oaspe tăcut. Peste geamantanul puternic stă un mănunchi de bețe de 
deosebite grosimi şi de lungime asemenea. La o privire mai de aproape, se 
văd a fi bucăţi de coadă de undiţă. Merge la pescuit păstrăvi. Şade încovoiat, 
în nişte haine pestriţe, şi se uită pe sub pălărie. Trăsura hurducă uşor. Făgaşele 
sunt uscate şi tari. 

Eu întreb ceva despre locuri, la care vecinul meu nu se pricepe să răs- 
pundă şi, deodată, celălalt vorbeşte el, fără să se întoarcă, într-o româneasca 
desăvârşită. Şi, de atunci, nu s-a mai oprit. Intâmplarea îl pusese acolo, ca să 
ne călăuzească nu numai peste şosele şi prin sate, ci şi prin sufletele oamenilor. 
Era un doctor în filosofie din Sârghieni, care se întorcea acasă. Fusese ales cel 
mai vrednic, dar fără să ştim nici unul, de portar al ţării şi minunilor huţule. 


De departe, de la câţiva kilometri, încep să se vadă cele trei turle ale 
bisericii din Plosca. Peste câteva zile, aveam să le privesc la fel, de cealaltă 

parte, mici ca trei crini din altă lume, coborând călare de pe Maximeţ, pe 
drumul de creste de la graniţa poloneză. Care şi telegi, încărcate greu, ne vin 
în cale şi se duc. Suntem în ţara celor mai buni lemnari, oameni de pădure şi 
de înălțimi, fraţi cu cei din Maramureş şi din Pocuția, până la Goralii de la 
celălalt capăt al Carpaţilor slavi, la Zakopane. Tăietori de păduri, fierăstrari, 
cărăuşi, plutaşi, toată lumea trăieşte, pe aici, numai din lemn. Trăiesc şi câr- 
ciumile, care sunt înfipte bine, la toate răscrucile; am văzut una, unde, ascul- 
tând fără să par, am descoperit că se ţine în ele o listă mai sigură de suprafaţa 
parchetelor în exploatare şi de metrii cubi lăsaţi pe apă sau plecaţi cu trenul, 
decât în registrele fiscului sau ale asociaţiei patronale pentru asigurarea de 
accidente a muncitorilor. 

Cârciumarul se pune la îndemâna agenţilor acestor servicii, ca să facă 
o discretă treabă de delaţiune, în schimbul unei despăgubiri corespunzătoare. 
Trăiesc şi drumurile şi mor din acelaşi negoţ. Şoseaua e bătută şi măcinată 
necontenit. Exploatarea e undeva, în munte, iar fierăstraiele, tocmai la Seletin. 
In zilele împărăției, valea ar fi fost ca în palmă. De drag te duceai pe Jos, din 
valea Sucevei, în valea Putilei, fără teamă de ploaie şi de noroi. Acum să te 
fereşti de vreme vrăjmaşă, că, dacă eşti cu vreun vehicul, nu mai ieşi, iar dacă 
umbli apostoleşte, îți rogi moartea. 

Ascultam şi mă uitam neîncrezător la norii de deasupra. Bura, numai 
câteodată, ca şi cum vântul ar fi adus din altă parte umezeala. Nici nu visam 
ce-avea să însemne întoarcerea. Şi am mai auzit multe alte şi amestecate 
lucruri, de la doctorul în filosofie de la Sârghieni. Pământul cel cu sălaşe 
risipite, rupt de şuvoaie şi, la o parte, de picioarele oamenilor, se lumina de 
o lumină dinăuntru. Organizarea din Bucovina de miazănoapte lipseşte aici, 
deşi oarecare expediţii de încercare se fac. Cărturarii sunt puţini pentru că 
şcoala, de obicei, pe munteni nu-i ispiteşte, şi-apoi, în această lume străină, 
mai e dată şi în limba Statului. Din părțile Putilei a ieşit, de altminteri, unul 
din cei mai mari poeţi huţuli ai întregii rutenimi, ori pe unde trăieşte risipită. 

Ceea ce s-a scris despre înrâurirea română asupra huțulilor n-ar fi 
întemeiat. Mai curând contrariul s-ar putea rezema pe dovezi de crezare. Po- 
pulaţia cea dintâi, pe văile şi câmpiile dimprejur, de care vorbeşte Herodot şi 
vorbeşte Strabo, sciţiilor şi triburile călătoare, nu erau decât slavi, românii ar 
fi mult mai de pe urmă. Ce pot să însemne cuvinte huţule ca vatră, brânză şi 
chiar chieptar? Imprumuturi de la români? Pentru atâtea rădăcina se păstrează 
neguroasă şi nimeni nu poate jura că ele nu vin dintr-o comoară foarte de 
demult, bun al adevăratei populaţii autohtone... 

Vorbeşte, domnule doctor! Ţine-te în pas cu argumentele mele şi gâ- 
tuie-le cu degete zgârcite naţionaliste! Ştiu, acum, şi după ştiri am venit. În 
cadrul de brazi şi de pâraie nebune de-acasă, de la ele, chiar ce-mi era cunoscut 
capătă un nou înţeles. Vorbeşte mai departe, domnule doctor! 

Coborâm pe Putila. Râul e mic, repede şi foarte limpede. Uneori, fie 
că-şi scobeşte în trepte prăpăstioase albia, fie că şoseaua nu-l urmează, valea 
se face, alături, atât de adâncă, încât dă amețeli. Podurile au fost rupte de 
năvala primăverii, iar drumul mâncat până în stânca. Trebuie să trecem de-a 
dreptul prin apă şi să apucăm pieptiş pe pârtii ale întâmplării. Din dreapta 
şi din stânga vin vâlcele. Plaiurile sunt curate. Numai câte un pâlc întunecat 
s-a mai păstrat pe-o şea. Toporul şi fierăstrăul au trecut golind. Casele sunt 
înăuntru, în mijlocul moşiei închise în gardul pieziş huţul, ca să nu-l sufle 
vânturile, odată, întreg şi să-l răstoarne. Ceva din ţara şi obiceiurile moților 
te întâmpină şi aici, dar parcă singurătatea e şi mai mare, pe când natura mai 
blândă. Piatra e rară. Inălţimile abia se avântă până la 1.400 de metri. Şoseaua 
noastră, din marginea Putilei, e la 900. 

De opt ani, doctorul n-a mai deschis nici o carte de specialitatea lui, 
care m-aş prinde că e istoria. N-a mai deschis de inimă rea, ceea ce înseamnă 
că era mai puţin om de ştiinţă şi mai mult altceva, lucru pe care va ajunge să 
ni-l spună ca o ameninţare, tot în felul lui, obosit şi zâmbitor. Povesteşte de 
profesorii universitari ai fostului regim, mari savanţi şi gata să rămână, dar 
siliți să plece. Lui însuşi cariera universitară i-a fost închisă. 

— Aici era un stăvilar. S-a dărâmat şi nu l-a mai dres nimeni. Am luat 
beţele astea, numai că peştele s-a prăpădit. Il omoară cu cartuşe oameni în 
uniformă, la care nu te-ai aştepta. Pe locurile pe care le vedeţi am crescut. 
Uite, colo, în munte, pădurea mea. Ne apropiem. Casa părintească e într-un 
orăşel bucovinean din marginea ţării, dar n-am dreptul să profesez în el. Sunt 
minoritar şi trebuie să trec dincolo, în Moldova. De acolo vin. 

Cuvântul fusese rostit. Călătorisem, cu toate hotărârile mele, altele de 
la pornire, sub această zodie politică. Aş fi fost nedrept să-i cer călătorului 
ceva din înduioşarea mea, înaintea ţării, care se arăta nouă după colţuri, se 
ascuţea într-un ţugui şi se întindea leneşă într-o poiană, se scălda glumeaţă 
într-o revărsare de soare şi se încrunta cu tunete, pe sub codru. EI îşi avea 
gândurile lui. Ținea scaun de judecată fără milă. Căuta la toate, aproape bolnav, 
numai strâmbătatea. Vrea să fie şi să rămână minoritar. Nimic n-ar fi fost în 
stare să-l îmbuneze, necum să-l întoarcă. Iertarea şi îngăduinţa trebuie că le 
avea şi el, dar le îndrepta către alte slăbiciuni, sau către slăbiciunile altora. 
Fiecare ne împlineam propria lege. Pe când eu însă îl înțelegeam, el nici atât, 
şi mai ales atât nu-şi îngăduia. Poate că, privindu-se ca în stare de apărare, 
i-ar fi fost şi mai greu. Ajunsesem la Putila. 

Lăsăm trăsura. Până la Ceremuş, tot să mai fie vreo douăzeci de 
kilometri. Ziua e frumoasă şi, decât să spargem mereu apa cu roţile şi s-o 
clăbucim cu copitele cailor, mai bine s-o trecem pe punți legănate, dintr-un 
singur buştean sau s-o sărim din piatră în piatră. Drumeţului îi şade bine cu 

drumul. Dealurile se rotunjesc de o parte şi de alta. Locul se lărgeşte uneori, 
ca să se strângă aproape în chei, mai încolo. Şoseaua sau poteca se zăpăceşte 
şi trece, de două, trei ori, gârla, aproape în acelaşi loc şi parcă fără rost. Apoi 
toate se aştern depărtărilor liniştite. Având în faţă munţii, eşti pornit să crezi 
că urci şi cobori. Mergi, cu apa, spre Gura Putilei, care înseamnă vărsare, 
mergi la vale. 


Întâiul sat întâlnit e Toracenii. Ne iese înainte, la răspântie, biserica 
lui, cu aceleaşi trei turle cunoscute, groase, jos, ca o amintire de baroc, iar 
deasupra, cu un al doilea turn, înălţat încă şi mai mult de o cruce cu vergeaua 
foarte lungă. Toată greutatea, la care liniile în sine ar îndreptăţi să te aştepţi, 
e luată şi clădirea, în întregime, are nu numai ceva sărbătoresc, ci avântat şi 
senin. De jur-împrejur, la gard, e o singură laviţă, dintr-o blană puternică, 
apărată de o streaşină destul de ieşită. Trebuie să fie frumos, când, de ploaie 
sau cu alt rost, de praznic, zeci şi zeci de oameni, în straie colorate, tabără 
Şi se aşează, ca un zid viu, rotund, pe dinafara bisericii. Chiar de aici, malul 
cade drept. Suntem pe pintenul înalt al unui cot de râu foarte larg. Pietrele, în 
soare, spălate mereu, par nuferi sau alte flori acvatice albe. Inşeală. 

Şoseaua a fost, din nou, batjocorită şi spartă şi, după ce înaintăm pe ea 
până deasupra surpăturii, ne întoarcem la o podişcă şi ne strecurăm, sărind 
pârleazuri, pe o potecă, prin curtea ierboasă a bisericii. De departe, o crezi o 
zidire trainică de cărămidă sau chiar de piatră şi abia acolo bagi de seamă că 
toată e încheiata din scânduri spoite cu alb. Numai clopotniţa, aşezată afară, cu 
trei sau patru rânduri de clopote, e de zid. Podoaba, de aceea, rămâne săracă. 
Lipseşte însăşi putinţa picturii în ulei sau a cioplirii. Monumentul are, însă, o 
siluetă sigură şi e curat arhitectonic. El izbeşte şi opreşte ochiul mult mai tare 
decât bisericile noastre de sat, cu o singură turlă, gheboşită de cupola ei scurtă. 

Casele s-au îngrămădit pe malul drept al râului, în umbra altarului. 
Mai încolo, ele se răresc, din nou. lată, însă, Chisăliţenii, pe sub copaci, în alt 
cot. EI s-a adunat în jurul unui Chisăliţă şi seamănă, azi, cu un pâlc de păsări 
albe, poposite, o clipă, într-un zbor spre miazăzi. Sclipesc într-o ascunzătoare 
de frunze şi de unde cântărețe. Trebuie să te abaţi, ca să ajungi la ele, şi nu te 
înduri. Ți-e teamă să nu se ridice şi să piară pe vale, în sus. 


Acum şoseaua se statorniceşte, până sub Dihteniţ, pe malul stâng. Se 
fac tot mai deşi călăreți pe caii lor huţuli. Bărbatul e înainte, cu portul mai mult 
pestriţ. Cojocul de vară, cu chenar de blană neagră flocoasă, de jur-împrejur şi 
pe după deschizătura mânecilor, pe la subțiori şi umeri, s-a păstrat neschimbat 
şi e acelaşi şi la huţula care vine pe urmă, în trap, încălecată bărbăteşte, între 
sacii de fân. Hainele s-au amestecat. Bărbatul se propteşte bine, în scări de 
fier, cu bocancii de oraş. Femeia nu are scări şi bate deşertul calului cu opinci, 

Mici şi încreţite ca o jucărie. Unul se uită de sub pălăria cu marginea lăsată 
haiduceşte, iar însoţitoarea lui, cu ochii făcuţi mici, de sub cârpa împletită. 
Ţin hăţurile strâns, cu biciul sau beţigaşul cu cârjă, în aceeaşi mână, parcă 
bidiviii ar sta s-o rupă la fugă, iar stăpânii să se apere Ia vederea străinilor. 
Trecătorii, pe-aici, alţii decât ai locului, sunt foarte rari. Ce-am auzit în Valea 
Ceremuşului e şi mai rău. În zece ani, se poate ţine condică pe o singură foaie, 
chiar de bucovinenii cărturari, nu mai vorbesc de românii-mari, care s-au 
rătăcit prin aceste fermecate singurătăţi. Țara Huţulilor e ca o cetate cu porțile 
de perete, care e peretele cerului, şi cu zăvoarele căzute, care sunt zăvoarele 
râurilor şi pârâurilor, dar nimeni n-o calcă. Trăieşte şi mai departe ea cu ea. 

In Dihteniţ, stăm în cumpănă. Să ţinem Putila, până Ia gură, sau să 
intrăm în munte, la stânga, pe lângă vâlceaua de lângă moară sau piuă, şi 
să coborâm în Câmpulungul pe Ceremuş sau Dolhopol al hărților austriece 
(„dolh”, în româna veche, înseamnă „lung”, deci pe hărțile sustriece se afla 
un vechi nume românesc — n. n.), de-a dreptul, de pe culmi ? Vrem să înnop- 
tăm, însă, în Iabloniţa, cel din urmă sat din marginile Ceremişului de sus, şi 
ne temem de întârzieri. De la Gura Putilei, poate mai e o bucată de drum, în 
bună stare, spre Câmpulung, dar curând se opreşte şi el. Despre potecă nu 
sunt ştiri şi te miri cum s-au jucat cu ea revărsările. Șoseaua a găsit aşezare 
mai potrivită, pe malul stâng, şi a rămas Poloniei. Vai de bieţii candidaţi de 
alegeri, săracii, care trebuie să vină, o dată la patru ani, de la Vijniţa, când cu 
o trăsură zguduită şi când să schimbe trăsura cu calul, dacă nu-i sperie şeaua 
de lemn huţulă! 


Cârmim pe vâlcea şi începem urcuşul aproape drept, pe o potecă în- 
vârtită scurt, ca în jurul unui fus de rampă ne văzută. De la 500 de metri, ne 
ridicăm, într-o jumătate de ceas, la 900. Ce zare negândită se deschide, după 
ce scăpăm de pâlcurile răzlețe de copaci şi de gardul nelipsit, încreţit ca o ar- 
monică cu burdufa crivăţului, de la sălaşele şi poienele huţule! Urcăm mereu. 

La miazănoapte, măguri după măguri se înfundă spre îmbucătura 
Putilei. Ulucul văii se încovoaie pe sub ele nesimțit, ca şi cum nu le-ar roade, 
de atâtea mii şi mii de ani, temelia. Care din vârfuri va fi Hânsarii (în româna 
veche, „hânsar” înseamnă „călăreț? — n. n.) şi în ce legătură va fi stând cu 
ostaşii vijelioşi ai cronicilor? Harta spune, dar înălțimile ne privesc mute, cu un 
smoc de coif al luminii pe creştet. Casele vin după noi. Fereala lor de oameni 
e aşa de mare încât cărarea haihuie a muntelui nu e trasă prin apropiere. Parcă 
s-ar scula cineva, de-acolo, noaptea şi ar muta-o cât mai în pustiu. Huţulului 
îi place locul deschis şi cerul lângă el. Îngrămădirile de gospodării, în sate şi 
cătune, par nefireşti şi prin ordin administrativ. 


N-am văzut pilde mai caracteristice, mai îndrăzneţe şi mai vesele ale 

aşezării împrăştiate, decât aici. Până la 1.000 şi 1.200 de metri, se întind casele 
de lemn, cu acoperiş ascuţit şi cu acelaşi gard cotit, ţinut la fiecare încheie- 
tură de prăjini înalte, două câte două, pe care te-ai aştepta ca, la marginea 
unei mândre şi închise în sine domnii ţărăneşti, să se ridice steaguri. Trecem 
printre ele: câine nu ne latră, oaia nu ne behăie. Din iarba mare, se desface, 
uneori, numai de la şolduri şi ne priveşte nemişcată o femeie. Soarele e prea 
tare, ca să deosebim dacă e vreo fetişcană crudă, învârtind, fără treabă, două 
fire de pai între degete, sau vreo nevastă, care face acolo, la o înălțime unde 
aiurea nu trăiesc decât stânele, cine ştie ce treabă a câmpului. Uneori, când 
nu e prea răzleaţă, tovarăşul meu îi strigă, în ruteană, nişte bineţe de drum 
oarecare. Ea rămâne în acelaşi loc, parca fără trup, de la şolduri, în jos, şi ca 
o zeitate păgână plutitoare peste ierburi, îmbrăcată în cămaşa cu râuri şi în 
zavelca portocalie a muritoarelor huţule. 


Mă întorc, să mă uit de foarte departe şi o văd tot acolo, tremurătoare 
în dogoarea aerului. Pe o coastă, se deosebeşte acum bine gospodăria, la 
fel de tainică, umbrită sub streşini şi cu uşa totdeauna de partea cealaltă, 
a cerului. Pe aici, trebuie să mai trăiască zeii vechi de lemn şi de foc şi să 
se plimbe, fără să ajungă pământul cu tălpile, de la un fum la altul, când se 
aprind stelele. Numai pe hărțile parohiilor ne mişcăm pe plaiuri creştine şi 
ortodoxe. Umblând aşa, până la amiază, prin mirosul livezilor, iată-ne, ca pe 
o prispă înaltă, deasupra Ceremuşului! Râul abia se vede argintind, în jos la 
o cotitură, cu casele unui sat necunoscut pe margine. Poate că e Stebne, cum 
îmi spune harta mea austriacă, plină de numiri slave. Câmpulungul trebuie 
să fie cuibărit mai la stânga, nevăzut, sub mal. Zarea e forfecată, burduşită 
şi învălurată de mulţimea crestelor şi a văilor, pierdute în pulberea vânătă a 
depărtărilor. Ele nu mai sunt la noi, ci dincolo, în Polonia. Cât bate ochiul, 
numai această singurătate de piatră şi de pădure. Pieptul răsuflă larg. Viaţa nu 
se mai vede şi nu mai pare trebuincioasă. Simţi nevoia să alergi, pe potecile 
împletite şi mâncate de scurgerea repede a ploilor, ca s-o întâlneşti, iar, dede- 
subt, păcătoasă între colibe sărace, şi să te încredinţezi că n-a fost retrasă de 
pe pământ, în răstimp, cât tu te găseai mai aproape de cer decât de el. 


Întâia clădire pe care o zărim, în coborâşul mai tot atât de râpos ca şi 
urcuşul, e biserica. Apoi încep să se aleagă, în preajmă, casele cenuşii sub 
şindrila vremuită. Ţin cursul râului şi al unei vâlcele scurte, pe care venim 
noi. Locul numai larg nu e: un adăpost, într-o subțioară a țărmului. De unde 
„câmpul lung”? Socotind râul ca o punte curgătoare la mijloc şi adăugind 
şi cureaua de poiană netedă, de cealaltă parte, pe care polonezii au o şcoală 
primară, nenorocită la vedere, în vacanţa cu uşi şi ferestre înfundate, tot nu 
iese ceva potrivit cu numele geografic. E vădit că altceva vrea să zică: o 

noţiune de drept vechi, acest câmp lung, întâlnit în toate părțile şi în toate 
limbile pământului românesc. 


Ne oprim la întâia casă. Pe prispă şi în curte, stau de vorbă şi de lucru 
patru, cinci femei. Te crezi între românce din ţinutul celuilalt Câmpulung, de 
sub Rarău. Numai când deschizi gura, vezi că te-ai înşelat. Lumea nu ştie o 
boabă româneşte. Ba face şi o faţă care arată că sunt întâiul român intrat pe 
poartă, de când s-a făcut România şi mai dinainte. Acul uită să mai găsească 
pânza şi fusul nu mai sfârâie. Gazda umple toată uşa joasă a tindei, ca în apă- 
rare. Pe urmă, fireşte, aflu prin tălmaci de toată sărăcia şi izolarea locurilor, 
de munca multă, când e şi acel prilej de muncă şi de răsplată puţină. Intru, 
aplecându-mă, prin întâia încăpere afumată, făcută din butucii netencuiţi, cu 
mici merinde, şi în a doua, cu laviţa acoperită cu o velinţă colorată, care mă 
tem că e şi saltea, şi aşternut, cu icoane multe, cu legături de flori uscate la 
grindă, cu ştergare cusute. Soba e mare, cu prichici şi cuptor. Vatră sau mai 
curând „uatră”, cum zic oamenii locului, e însuşi focul, nu chiar bătătura în 
care ard lemnele şi spânzură de lanţ ceaunul. 

Străbatem satul cu aşezări mai mult rare, ne lăsăm în Ceremuş, printre 
plute priponite în unda repede, descoperim, într-un om care citeşte trântit jos, 
pe cântăreţul bisericii, vorbitor bun, în sfârşit!, de româneşte, facem cunoş- 
tinţa unui flăcău cu şcoală secundară din Vijniţa şi mare dregător la primărie, 
descosându-ne zâmbitor, bălai şi albastru, în aceeaşi limbă, mergem în susul 
apei. Țăranii, la fel întru totul celor de dincolo, coboară la râu, pe malul 
polonez şi agrăiesc pe câte un cunoscut de la noi. Toate sunt aşa de aproape! 
Într-o colibă, numai cu trei pereţi, se vede focul, se vede şi se aude în altă 
țară, cum împleteşte, trosnind, vreascurile. În Iabloniţa, însă, n-am mai ajuns. 

Am nimerit, în schimb, în casa unui preot şi am uitat să mai plecăm. 
Cât am rămas sub acoperişul lui primitor, o noapte sau o săptămână? Vremea 
nu e umplută numai de bătăile egale, în jurul cadranului, ale limbilor speriate 
ca nişte degete care o drămuiesc, ci de toată viaţa turnată în ea. Și mult am 
trăit lângă acea gazdă negândită! Inchipuiţi-vă, întâi, într-un sat cu totul şi cu 
totul de lemn, o casă albă de zid, cu stâlpi şi fronton la fel, de templu grecesc. 
Florile se răsfaţă pretutindeni şi, în ele, cetăţuile bâzâitoare ale stupilor. Pe la 
ferestrele deschise la drum, sună tropotul rar, de pas lung, dus de căpăstru, al 
cailor huţuli. Cai şi oameni nu se văd. Trec pe dincolo de raza luminii, care 
năvăleşte în noapte. E ca o oaste tainică, venită din munte, şi care închide 
trecătorile. 


Pe pereţi şi prin colţuri, stau agăţate sau trântite, pânze, zugrăvite, duse 
la capăt sau lăsate la mijloc. Preotul e pictor, fără şcoală, dar cu tot focul şi 
silinţa care o pot înlocui. Sunt compoziţii mari şi bucăţi mici, peisagii sau 

figuri, o casă cu ţigle roşii, lângă o apă de un albastru clăbucit ca o văpaie de 
lună şi pe care o recunoaştem numaidecât, oricât de nou poposiţi ne găsim. 
Din toate, însă, una aproape mă îngenunche în faţa ei. Mi-aduc aminte, fără 
urmă de literatură, de chiliile de mănăstire florentină ale lui Fra Angelico. E 
ceva cu totul asemenea, deşi mai tăios şi mai tare. O Maica Domnului umple 
un întreg perete. Model a fost o fată din sat. Faţa e rotundă, cu ochii ascuţiţi de 
luare aminte dureroasă, care trebuie să asculte dinăuntru groaznica poruncă 
dumnezeiască a răstignirii viitoare, nasul cărnos şi scurt, bărbia ascuţită şi 
copilăroasă. Pe mâna dreaptă, duce pruncul. De la ea, până la el, vălul verde 
care-i acoperă creştetul şi gâtul, precum şi orbitoarele discuri ale cearcănelor 
suferinţei, face legături de borangic şi de lumină. De pe umeri, cade greu haina 
monahală, plină însă toată de nu ştiu ce scânteie, care-i ia din asprime, de 
purpura căptuşelii mânecilor răsfrânte şi de albul unui şal aidoma unui orar. 
De unde a găsit preotul măreţia şi omenia nemeşteşugită a acestei arătări? 
Dacă ar avea arcul verzui al lunii noi la picioare, ar aduce aminte de Murillo. 
Dar nu e nici Spanie, nici Italie şi nici Flandră, în îndrăzneaţa încercare. E o 
Maică a Domnului huţulă. 

Intr-un dulap şi pe după el, sunt toporaşe şi cârje, cu îmbrăcăminte 
de alamă, bătută şi punctată, ploşti, blide, ţesături. Preotul e un etnograf. 
EI strânge lucrurile mai deosebite, de artă şi viaţă populară pentru muzeul 
etnografic rutean din Cernăuţi. Colecţia de ouă, lucrată în puncte şi linii sau 
în motive de flori, se deosebeşte de ale noastre prin culorile mai tari şi mai 
fierte, roşu stacojiu sau verde de muşchi sau galben de nucă. Velinţele sunt 
sau cu dungi, care iau ochii prin punere alături de nuanţe foarte deosebite, 
sau cu mari compoziţii florale întunecate de prea mult negru. Patul, mesele, 
dulapurile, scaunele sunt crestate şi arse cu figuri huţule, într-un stil al locului, 
de gazda însăşi. 

La ospeţele noastre, nu se pune, pe masa încărcată de toate bună- 
tățile, decât apă. Preotul e un sociolog practic. EI luptă pentru îndreptarea 
năravurilor şi creşterea bunei stări între nişte oameni deprinși, de secole, să 
se ruineze eroic. In Kaindl şi în alţi cercetători, care au scris despre huţuli, 
numărul celor bucovineni nu trece peste 40.000. Nu ştiu pe ce se bizuieşte 
omul nostru să-i scoată 70.000. Adună la ei sate din câmp, în care s-au lăsat 
şi munteni, dar numai cu prea mare bunăvoință ar putea fi socotite? Pentru că, 
îndeobşte, huţulii scad. Rămân pe păşunile lor înalte ca o populaţie asediată 
de împrejurări economice noi, pe care nu le mai înţeleg, şi de boli şi excese. 
In fiecare an, îi găseşti mai puţini. Preotul s-a hotărât să-şi scape credincioşii, 
în întâiul rând, de cârciumă şi a început, ca să dea bună pildă, prin a nu mai 
bea el. E un om voinic, bine trăit, fără nimic schimnic în el. În puterea lui e 
însă ceva omenos şi vesel, departe de îndârjirea programatică germanică a 
lui Popa Tandă. Oamenii s-au mirat, dar la urmă l-au înţeles şi l-au urmat. 

Străinii, care făceau negoţul spirtului, au închis dughenele şi au plecat, fără 
ceartă, deşi nu s-ar putea zice că de bunăvoie. Încă o dată, omul a sfinţit locul. 

— Aveam, odată, la rugăciune sub epitrahil, pe cel mai rău din toţi. Li 
citeam, şi atunci mi-a venit un gând, pe care tot Dumnezeu trebuie să mi-l fi 
dat. Am strigat la oameni, să alerge să-mi ţie cartea, care se îngreunase, parcă 
ar fi avut foile de plumb. Mă aplecam cu ea şi o apăsam în capul îngenun- 
chiatului. Cerul îl găsea prea păcătos. De atunci, însă, s-a lăsat de patimă. Şi, 
pe unul cu binele, pe altul cu răul, ruşinând aici şi lăudând dincolo, din uşa 
altarului sau de la mine, de pe prispă, dintre coloanele capiştii acesteia păgâne, 
cum vă place să glumiţi că mi-e casa, şi poate cu dreptate, căci haina mea de 
om al Domnului nu mă apără totdeauna de păcat, i-am întors. Dar să-i întorci 
pe huţuli nu e aşa de greu, cât e de greu să-i ţii! Mă dor spetele ca pe vizitiii 
cailor nărăvaşi. Ţin, însă, bine ! 

Uitaţi, am cărți marxiste şi antimarxiste. Tocmai citesc „Materialismul 
istoric” al lui Kautsky. Pe la noi bat vânturi care ar putea întoarce capetele 
oamenilor. Rusia e mai aproape decât credeţi. Cu învăţătura ei diavolească 
e chiar în mijlocul nostru. O întâlnesc pe drumuri şi o simt, uneori, cum mă 
priveşte cu ochi aprinşi din biserică. Vreau să văd ce învaţă ea, ca să pot să lupt. 
Omul care poartă haina Domnului e dator s-o facă. Nu e astăzi primejdie mai 
mare, ridicată în calea lui, decât primejdia Rusiei Noi. Te rog să-mi mai spui, 
pe urmă, ce-aş mai putea să citesc. Să fie numai în limba germană, deprinsă 
de la teologia din Cernăuţi, sau în cea rusească. Celelalte îmi rămân închise. 
Cred că în cartea lui Barbusse, despre Rusia, pe care mi-o arăţi, sunt lucruri 
vrednice de ştiut, dar la ce-mi folosesc, dacă nu le înţeleg? 

Sunt român, dintr-un sat de lângă Cernăuţi. Tata avea tot numele meu, 
isprăvit în „vici”. Nepoţii, uite-i pe dumnealui şi pe dumnealui, „aşa-ciuc” 
şi „altfel-ciuc”, aduc mai a ruteni. Sunt la teologie sau la litere şi se au bine 
cu românii. Toţi suntem creştini şi judecaţi numai după faptele noastre, nu 
după limba în care-i cerem milă, înaintea scaunului Celui prea Înalt. Putem 
fi ruteni şi buni români, după cum a vrut Dumnezeu sa ne aşeze aici sau 
dincolo. Începutul l-a făcut bietul tata. N-a fost el singurul. Atâţia din rutenii 
Bucovinei sunt ruteni ca mine şi ca dumneata. Preotul e însă gura ascultată, 
prin care vorbesc enoriașii lui. Eu sunt huţul, azi, şi în numele lor ies, în fiecare 
zi, la altar. Priveşte-i pe oamenii aceştia, bărbaţii cu mustăţile galbene şi cu 
cojocul cu floare de crin roşie în spate, de care te-ai mirat atât, şi pe femei, 
mai îndărăt, ascunse călugăreşte în cârpe şi marame. La uşă, în grindă, stau 
înfipte afară toporaşele. N-au voie să vină cu găteală de oţel între icoane şi 
candele. Tac şi se uită la mine. Sunt mijlocitorul. Mă ascultă Cineva. Limba 
lor trebuie să fie limba mea. Suntem închişi în această vale ca într-o teacă, în 
care Dumnezeu a băgat sabie, de când se pomeneşte Ceremuşul. Nimeni nu 
vine să ne caute. Ce să umble românii, din oraşele lor frumoase bucovinene 

şi mai ales cei din ţara măreaţă, pe la nişte slabi, săraci şi aşezaţi la marginea 
pământului ca noi? Dumneata văd ai venit. Ai venit târziu, dar, dacă aş aduna 
lucruri şi pentru un muzeu etnografic românesc, te-aş opri, ca să i te trimit 
lui. N-ar fi multe numere la fel. 


În felul acesta, mai glumeţ, mai adânc, aflam de traiul oamenilor şi de 
unele zbuciumări ale Bucovinei. După minoritarul de la intrare, întârziam la 
acest asimilat, unul dârz şi tăios, celălalt zâmbitor şi larg, cel dintâi bătându-se 
pe la porţi şi stingherind trecerea, cel de-al doilea cu pâinile ospeţiei pe masă şi 
slăbind, chiar înăuntrul cetăţii, deosebirile. Noi, în amândouă dăţile, ne uitam 
cum se zbate războinicul sau cum pleacă din mijlocul nostru împăciuitorul, 
care ne ajută alunecarea în tabăra de dincolo şi găsim că treaba are haz. Nu 
luăm parte, ci rămânem martori. Parcă nu ne-ar privi. Şi, peste toată această 
lume, strălucesc, în soare, turlele şi clopotniţele mănăstirilor lui Ştefan cel 
Mare, înecate încet. Zidurile au fost ridicate din altă piatră, decât cea de azi, 
şi mai ţin. Preotul ştie să-mi povestească de un huţul, chemat, din aceste părţi, 
la Putna, în margine, ca paznic de însuşi Domnul ctitor! 


În altă zi, am ieşit călări din sat. Noi o luam spre miazăzi, pe drumul 
de creste, care să ne scoată la stâna de pe Maximeţ, iar preotul, spre Gura 
Putilei, la un mort, pentru îngropăciune. Nu putea ajunge la el decât călare, 
ca arhanghelul! 

Ah, de cenu ştiţi stâna de pe Maximeţ, în tăcerea înălțimilor, cu baciul, 
un băiat de optsprezece ani, care parcă aleargă după propriile opinci, ca să 
ne pregătească, pentru doi inşi, smântână şi caş, şi lapte clocotit cât pentru 
cincisprezece haiduci hămesiţi! 

— Amu” aduc... 

— Dar de unde ştii tu româneşte?! 

— Merg devale şi-am învăţat. 

Vorbeşte într-o moldovenească proaspătă şi dulce cum e caşul lui 
cu smântână. Câinii albi ciobăneşti trag de lanţ, să-l rupă, dându-se la noi; 
norii ies de după culmi, vin, lasă puţină apă şi fug. Parcă ne caută (Bucuţa, 
Emanoil, Pietre de vad, Bucureşti, 1937, pp. 23-36; Boabe de grâu, nr. 7, 
august 1926, p. 12 şi urm). 


lei 


1931: „Jalnica Tragodie” a huţanilor. Huţanii! Prin locuri, pe cât 
de pitoreşti, pe atât de puţin cunoscute şi, mai ales, lăsate în providenţiala 
grijă „a celui de sus”, pe munte sau pe malurile murmurândelor pârâiaşe, ce 
par a sta într-un continuu dialog cu freamătul pădurilor, la noi, în nord-vestul 

Bucovinei, locuiesc huţanii. Cititorule, dacă din întâmplare vei trece prin re- 
giunile misterioşilor huţani, forţează-ţi memoria şi adu-ţi aminte de tratatele 
de istorie, unde ai găsit descrisă îmbrăcămintea geto-dacilor, pentru a fi frapat 
de faptul că ea aduce mult cu cea a acestor paşnici locuitori. 

S-ar părea că în acest motiv pledant şi-ar avea originea „teoria 1sto- 
rică” ce-i dă drept urmaşi ucrainizaţi ai vechilor ai vechilor locuitori de pe 
meleagurile țării noastre. Dar însăşi diversitatea supoziţiilor lasă ca originea 
acestui popor să se piardă în mister. Argumentele în favoarea tezei preconizate 
de unii, argumentele reclamate de o tendinţă cu un colorit naţional pentru 
a explica o anumită stare de lucruri, ce nu şi-ar avea ordinea naturală, care 
au, incontestabil, un suport solid în limba ce o folosesc huţanii, sunt totuşi 
sortite a avea acelaşi succes, adică, vorba românului, de „a încurca iţele”. Să 
ne ierte cei ce sunt de părere contrară, dar noi nu venim să le distrugem iluzii 
şi nici să ne câştigăm simpatii în tabere adverse, ci suntem oarecum situaţi la 
mijloc şi nu facem decât să fim nedumeriţi asupra originii acestei populaţiuni, 
proiectând-o într-un depărtat trecut cu haină misterioasă. Argumente naive, ca 
cele pe care le folosesc unii, sub forma unor declaraţii făcute de o bună parte 
de huţani, ceea ce nu poate fi privit decât drept consecinţă a unei propagande 
a celora ce au buzunarele pline cu fițuici cu slove, reprezentând pretenţiile 
pseudo-justificate asupra unei părţi a nordului Bucovinei, nu pot fi folosite. 
Incontestabil că gestul poate fi interpretat, în chip firesc, ca o renegare, care 
însă nu explică originea, căci cauza nu poate fi ulterioară efectului. Rămâne, 
deci, obiectivismului istoric să-şi spună cuvântul. 

Dar fiindcă e vorba să ne ocupăm cu analizarea diferitelor aspecte ale 
tristei situaţii din această regiune, care nu e decât reflexul gravei crize actuale, 
ne vom feri a mai atinge chestiuni pe care nu ne sfiim a le numi „sentimen- 
tale”, şi ne vom ocupa de cele triste, dar reale, riscând, de altfel, să fim vizaţi 
se spirituala vorbă „satul arde, iar baba se piaptănă”. 

Huţanii „noştri” — căci nu trebuie să uităm că sunt mulți şi dincolo de 
Ceremuş — locuiesc, în cea mai mare parte, teritoriul răposatului judeţ Vijniţa, 
împărţit, astăzi, între judeţele Storojineţ şi Rădăuţi. Sate curat huţăneşti sunt: 
Răstoace, Petraşceni, Mariniceni (judeţul Storojineţ), Salaşeni, Coniatin, 
Câmpulung, Iabloniţa, de-a lungul Ceremuşului, apoi Gura Putilei, Dichineţ, 
Chisiliţeni, Toraceni, Putila, Sârghieni, de-a lungul pârâului Putila (toate în 
judeţul Rădăuţi), Berhomet, Lăpuşna, Şipot, pe malul Siretului. Vorbim, de 
sine înţeles, de localităţile ce se află în inima regiunii huţăneşti şi, deci, nu 
ni se va obiecta micile omiteri ce le-am făcut. O simplă descriere a acestor 
meleaguri e suficientă pentru a ne da seama că aceleaşi neajunsuri, cu care 
au de luptat românii din Maramureş, sunt endemice şi aici. 

Regiunea muntoasă, cu păduri şi păşuni, neprielnică agriculturii pro- 
priu-zise, afară de câteva excepţii, face ca locuitorii să-şi asigure subzistența 

fie prin muncă, ca lucrători în pădure, ca plutaşi pe Ceremuş sau ca lucrători 
la cherestele, scurt zis, în continuă dependenţă de industria lemnului, fie, cei 
mai avuţi, prin creşterea vitelor. Curios apare, aici, seminomadismul huţanilor 
săraci, care trebuie să-şi caute pâinea în alte regiuni, mai puţin vitrege. Astfel, 
în timpul când marii proprietari îşi caută lucrători pentru diverse trebuinţe 
agricole, sute de huţani se îndreaptă spre şes, „la ţară”, după cum spun ei, 
căutând angajamente, pe care le găsesc destul de uşor, consecinţă a faptului 
că primesc să fie remuneraţi în natură, ceea ce e, desigur, un avantaj pentru 
proprietari. 

După această succintă expunere a situaţiei reale din aceste regiuni, 
se pot trage toate concluziile asupra stării actuale, având în vedere criza 
economică ce se observă în toate domeniile de activitate. Industria lemnului 
stagnează, deci consecinţa ei e că cei ce-şi vedeau siguranţa vieţii lor în această 
ramură de activitate să-şi piardă, zi de zi, speranţa într-un câştig, care le era 
unica „mană cerească”. Agricultura, pierzându-și rentabilitatea, adaugă o 
altă categorie de oameni sortiți înfometării: cei ce nu-şi vor mai găsi de lucru 
în şes, dintr-o explicabilă prudenţă a proprietarilor funciari, care, pentru o 
producţie restrânsă, vor avea nevoie de un număr restrâns de muncitori, pe 
care îi vor recruta de prin părțile locurilor. La aceasta, se mai adaugă neren- 
tabilitatea creşterii vitelor şi iată întreg cortegiul de consecinţe posibile ale 
crizei economice în această regiune. E o regiune sortită înfometării, dacă va 
fi lăsată în grija providenţei. 

Nu căutăm să punem „bețe în roate” nimănui, înfățişând sumbrele 
perspective de înfometare a unei regiuni, dar credem că, dând publicităţii un 
asemenea fapt de altminteri cunoscut, să facem ca cei ce au urechi să audă. Ar 
fi politică de struţ, care, dragă Doamne, e mult agreată de politicienii noştri, 
politicieni cu vrute sau cu nevrute, ce-şi vâră nasul unde nu le fierbe oala şi nu 
văd decât ceea ce clocoteşte întrînsa, dacă am nesocoti primejdiile, neluând 
măsuri. ŞI să ne oprim la ultimul cuvânt. 

Dacă nu există un arsenal întreg, de arme de luptă împotriva acestei 
deplorabile situaţii, desigur cu o eficacitate oarecare, totuşi câteva măsuri ar 
putea înlătura măcar parţial neajunsurile. Nu trebuie de uitat că alta e situaţia 
între huţani şi alta între ţăranii de la şef, şi ei grav loviți de criză. E o nuanţă 
a crizei care măreşte gravitatea situaţiei în ţinuturile muntoase. Țăranul de la 
şes, dacă nu se poate bucura de venituri, are cel puţin, în jurul patriarhalului 
său cămin, felurite subzistenţe, care îi asigură traiul în limita strictului ne- 
cesar. Nu la fel e „în huţănime”, unde situaţia are ceva asemănător cu cea a 
regiunilor marilor industrii atinse de criză, datorită faptului că domeniile de 
activitate sunt mai restrânse şi, astăzi, trecând printr-o gravă criză, urmarea 
e că majoritatea huţanilor sunt identificaţi cu şomerii industriilor, care au 
unica lor resursă de trai în remuneraţia muncii. Ştiut este că o asemenea criză, 

care se manifestă cu o intensitate variabilă, direct proporțională cu numărul 
lucrătorilor rămaşi fără resurse, îşi are soluţia imediată în procurarea de lucru, 
soluţie proprie înlăturării şomajului. 

Inainte de a ne ocupa de posibilitatea acordării de lucru huţanilor, vom 
înfăţişa o altă cangrenă a acestei regiuni, cea ce, în definitiv, nu va fi decât 
găsirea unui punct de plecare, în expunerea unui mănunchi de soluţii eficace. 

Ceea ce contribuie şi mai mult la agravarea situaţiei, prin partea locului, 
e de netăgăduit detestabila situaţie a drumurilor, fapt ce atrage consecinţa 
firească, adică scumpirea tuturor materiilor de consum, datorită transportului 
dificil. Nu constituie motiv de surprindere, pentru cunoscătorii acestei stări, 
nici faptul că indicele de scumpire a vieţii e mult superior celui din localităţi 
nu tocmai depărtate, dar ceva mai favorizate de soartă, nici faptul că o speculă 
excesivă e corolarul izolării majorităţii localităților amintite, în timpuri ploioa- 
se. Edificator, în această privinţă, e drumul Vijniţa-Seletin, care deserveşte un 
şir de comune, pe malul Ceremuşului şi pe pârâul Putila, şi care, pe porțiunea 
Gura Putilei — Putila (20 km), n-are mai puţin de 7 poduri lipsă. În târguşorul 
Putila, se poate observa, în vremuri ploioase, un adevărat „flux şi reflux” al 
preţurilor, după cum creşte sau scade apa pârâului cu acelaşi nume, izolând 
sau punând din nou în contact târguşorul cu localitățile din care negustorii 
săi îşi procură mărfurile. 
titlu de provizorat. Nu e mai îmbucurătoare nici situaţia drumului Berhomet 
pe Siret — Şipot pe Siret — Seletin, tot o victimă eternă a inundaţiilor, dar şi a 
„grijii” celor în drept. Ambele aceste drumuri reclamă imediata lor refacere, 
atâta vreme cât nu vor fi complet distruse şi resturile de drum, căci timp de 
pierdut înseamnă bani pierduţi. Vremurile sunt grele, e adevărat, dar credem 
că obiecţiunea lipsei de fonduri nu-şi are locul aici, unde numai pentru lucrări 
provizorii s-au cheltuit zeci de milioane, care au avut, prin felul cum au ţinut 
antreprenorii să se achite de misiunea lor, drept destinaţie „apa Sâmbetei”. 
De astă-dată, se impun lucrări care cel puţin să rupă cu tradiţia provizoratului 
definitiv. 

Credem că o cât mai grabnică punere în aplicare a unui plan de totală 
refacere a drumurilor sus amintite ar avea un efect binefăcător: 1). s-ar uşura 
comunicaţia şi, deci, transportul materiilor de consum s-ar ieftini, 2). s-ar 
oferi de lucru celor ce, mâine, poimâine, vor cerşi o bucată de pâine la pragul 
oficiilor de asistenţă socială, de pe lângă prefecturi; 3). o consecinţă a efectului 
anterior ar fi scăderea cheltuielilor la capitolul asistenţei sociale, ceea ce nu 
echivalează cu o sistare totală a acestor fonduri, aşa şi aşa destul de anemice. 

Am expus, aici, câteva soluţii practice, care ar putea întrucâtva îmbu- 
nătăţi situaţia huţanilor. li compătimim pe cei ce aleargă după chei magice 
de boltă, menite să dezlege acest nod gordian pentru ei şi care, de-şi vor ţine 

năravul, vor găsi „potcoave de cai morţi”, dar nu e mai puţin adevărat că 
trebuie să ne manifestăm indignarea în contra celor ce, trâmbiţând cu emfază 
vrute şi nevrute, au infiltrat în sufletul şi în mintea huţanilor o sumedenie de 
planuri de înlăturare a neajunsurilor lor, atât de practice, realizabile şi mai ales 
obsedante ca şi visurile celora dintre huţani, care suferă de niţică plutomanie, 
de a descoperi prin peşteri aurul ascuns de legendarul lor haiduc, Dobuş. /T. 
Răducan (Curierul provincial bucovinean, B. Zimmet & Fii, Storojineţ, str. 
Cernăuţi, nr. 1,23 octombrie 1931,pp.4, 5; nr.2, 1 noiembrie 1931,pp.2, 3). 

1931: Politica şi satele noastre, înainte şi după război. Anul 1918 
prezintă pentru istoria politicii bucovinene o răspântie. Inainte de 1918, aproa- 
pe întreaga Bucovină politică avea ca principiu susținerea românismului şi 
a intereselor naţionale româneşti. După 1918, politica bucovinenilor intră în 
cadrele politicii statului român, având ca principiu afirmarea intereselor de 
stat. Bucovinenii, marea masă a lor, se află, deci, la început, încă sub noile 
aspecte politice. Istoricul ideologiei politice a maselor încetează mai mult decât 
s-ar părea: desigur, această ideologie se poate dirija în folosul statului, lucru 
extrem de greu şi care nu admite întârzieri. Sub acest aspect, voi trata despre 
ideologia politică a ţăranului, înţelegându-l prin acesta pe cel bucovinean, 
care e reprezentantul satelor noastre, insistând mai mult asupra actualităţii. 

Inainte de război, se făcea mai puţină politică, erau mai puţine partide 
şi se alegeau mai puţini deputaţi. Nici n-au intervenit atâtea împrejurări, ca 
astăzi, să divizeze prea mult atitudinea politică a ţăranului. Un agitator, plătit 
de viitorul politic salvator al tuturora din toate nevoile, cutreiera satele şi arăta 
ce trebuie făcut. Prin crâşme, lângă butoaiele de bere, a făcut ţăranul politică. 

La 1848, când revoluțiile deschiseră noi căi „legalităţii, fraternității, 
egalităţii”, ţăranii bucovineni, care au căpătat drepturile politice, au crezut 
că ei singuri vor fi în stare să-şi facă dreptate şi au ales numai deputaţi țărani. 
Aceştia nu au putut, însă, îndrepta situaţia ţărănimii, neînţelegându-se să 
trateze cu „domnii” din dieta austriacă. Ţăranii au căutat să se debaraseze de 
boieri (în popor, „boier” şi „domn” e aproape sinonim), din cauza cărora au 
suferit sute de ani, dar au dat greş. Politica, la sate, a mers, apoi, descrescând, 
fiind aproape suprimată de boieri, pe la 1870. Acum 50 de ani, când schimbări 
importante în politica de stat austriacă au făcut să ia ființă un partid puternic 
rutean în Bucovina, susținut de Austria, acesta are ca ecou o nouă mișcare în 
rândurile românilor (1892). Era mişcarea exagerată, cunoscută sub numele de 
„curentul Tricolorului”. Intelectualii români s-au adresat maselor poporului. 
Era manifestarea instinctului de conservare a naţiunii, ce se vedea copleşită. 
Şi astăzi, printre ţărani, se poartă brâie tricolore. 

Se făcea, însă, mai mult vorbărie şi, atunci, pe la 1905, se formează o 
mişcare românească, care îşi propune să treacă la fapte. Atunci au început a 
lua fiinţă arcăşiile, cabinetele de lectură la sate, băncile Reiffeisen, coopera- 
tivele; s-au ţinut congrese agricole, la care au luat cuvântul şi țărani, alături 
de reprezentanții din Vechiul Regat. Se plămădea, astfel, o relaţie de dragoste 
între „domni!” şi ţărani. Toate acestea au înscris, desigur, cea mai frumoasă 
pagină din istoria politicii în satele noastre. 

După război, politica, în satele noastre, ia, desigur, altă cale, rupând 
cu vechea tradiție politică şi, ce-i mai rău, se pierde aproape totul ce s-a lu- 
crat înainte de război, din cauză că conducătorii poporului s-au împrăştiat în 
diferitele partide politice. Pentru a ajunge la concepția matură în noua lume 
politică, îi trebuia ţăranului vreme destul de îndelungată. Pentru a funda 
puternice tradiţii morale, omului îi trebuie, însă, cât mai prielnice orizonturi 
materiale. Ori, criza actuală l-a prins pe ţăran într-o politică de adolescenţă, 
când e înclinat spre concepţiile cele mai simple, spre concepţiile extremiste. 
Iată un pericol acut, ce ne ameninţă. Aici n-am nimic de spus asupra con- 
cepţiilor politice ale unui partid extremist, dar tinereţea politică a maselor le 
poate împinge pe acestea la pericolul de neevitat. 

lată de ce, în România, tocmai în provinciile alipite prind mai bine 
curentele extremiste şi de ce, deci, trebuie mai grabnic de venit în ajutorul 
lor. Pentru a-l ajuta pe cineva, trebuie, însă, mai întâi să ştii ce-i lipseşte, să-l 
cunoşti. 

In Bucovina, cădem, azi, iarăşi peste țăranul de la 1848, încrezut în 
sine, dar care a greşit prevederile sale, în politică. "Țăranul de astăzi nu crede 
în părerile politice ale altora, e convins că ceea ce voieşte el e bine, cu toate că 
credinţa lui e absurdă. Să vorbim despre masa largă a poporului, căci cazuri 
izolate se vor afla numaidecât ca să facă excepţie. 

E de interesul nostru ca azi, la 13 ani de la Unire, să se ştie care e ide- 
ologia politică a unui ţăran bucovinean. Această ideologie o cunosc extrem 
de puţini dintre „domni”, cu toate că mulți îşi închipuie că o cunosc perfect. 
Deoarece am ajuns la acest punct atât de important şi care nu se poate rezu- 
ma în câteva şiruri, vom căuta, într-un număr viitor, să arătăm de ce nu ştiu 
„domnii” ce zace în sufletul ţăranului şi cum stăm, astăzi, cu politica la sate. 
Voi încerca, în acelaşi timp, să indic unele măsuri ce inductiv se arată necesare 
că trebuie luate / G. Imac (Curierul provincial bucovinean, B. Zimmet & 
Fii, Storojineţ, str. Cernăuţi, nr. 3, 8 noiembrie 1931, pp. 3,4). 


Iei 


1933: Pictorul loan Coclici s-a născut, în 19 mai 1909, la Mitocu- 
Dragomirnei, acolo unde părintele său, preotul Teodor Coclici, important 

personaj al vieţii culturale bucovinene, ţinea slujbele de la altarul bisericii 
mănăstirii. În presa din Ardeal, sunt câteva referiri la preotul Coclici, dar cele 
mai multe se găsesc în lucrările monografice despre viaţa culturală sucevea- 
nă. Numele fiului preotului Coclici, loan, este menţionat, pentru prima dată 
în presa suceveană, în 15 octombrie 1933, cu ocazia dezvelirii bustului lui 
Ciprian Porumbescu, atunci când loan Coclici era reprezentantul studenţi- 
mii ieşene de sub flamura Societăţii „Dacia”. Era student la Arte Frumoase, 
după ce deprinsese tainele picturii, la Suceava, cu profesorul Ilarion Şuhan. 
Ulterior, sub presiunea familiei (Suceava era, conform mărturiilor vremii, 
„un târg de avocaţi”), loan Coclici a abandonat facultatea de Arte Frumoase, 
pentru a studia Dreptul. 

Suceava copilăriei lui loan Coclici era una a intoleranţei ortodoxe, spri- 
Jinită de politica statală din ce în ce nai naționalistă. O ştire din „Renaşterea” 
anului 1924, anul în care preotul Teodor Coclici, licenţiat în teologie, decorat 
cu „Coroana României în grad de ofiţer”, ocupa catedra de religie a Liceului 
de fete „Doamna Maria”, iar fiul său, loan, termina clasa a III-a, la Liceul 
greco-ortodox „Ștefan cel Mare” din Suceava, „la tribunalul din Suceava s-a 
judecat procesul intentat mai multor sectari adventişti, baptişti şi creştini după 
evanghelie, învinuiți de a fi călcat art. 303 şi 312 codul penal. Ca expert, a 
fost ascultat preotul Coclici. Pamfil Morariu din Uideşti, pentru că a batjocorit 
biserica, crucea şi s-a exprimat în mod jignitor faţă de preoţi în public, a fost 
condamnat la 14 zile arest. Sectarul G. Carvatchi, din Rus-Mănăstioara, a 
fost amendat cu 50 lei pentru că în casa lui s-au ţinut adunări clandestine de 
propagandă sectară” (Renaşterea, Anul VI, Nr. 26, 24 iunie 1924). 

Din puţinele date pe care le-am aflat despre loan Coclici şi, mai ales, 
din atmosfera operelor lui, pe care le-am văzut, înţeleg că viitorul artist, tim- 
puriu deturnat de pe calea vocației sale, nu se simţea prea bine în vremurile-i 
ursite, o dovadă fiind şi faptul că, în anul şcolar 1927/1928, rămâne repetent, 
ca şi alţi doi dintre colegii lui, lacob Foit şi Ştefan Hreniuc, toţi din clasa 
dirigintelui Vasile lencean. 

Deşi îşi păstrase postul de preot al Mănăstirii Dragomirnei (în „Sibiul 
literar”, Anul I, Nr. 3-6, din iunie 1934, în relatarea „Mănăstirea Dragomir- 
nei”, de Florica Bădiţoiu, pp. 44, 45, este menţionat „părintele Coclici”, care 
conducea grupul de elevi ardeleni la ctitoria lui Krimca) şi după dobândirea 
catedrei de la Liceul de fete, Teodor Coclici a fost, mereu şi mereu, un personaj 
activ al vieţii culturale sucevene. 

In 2 februarie 1925, făcea parte din „comisia revizuitoare” a Reuniunii 
muzical-dramatică „Ciprian Porumbescu”, împreună cu Gheorghe Ruptaş şi 
Nicu Cervinschi. În 6 ianuarie 1926, devine economul Reuniunii, iar din 6 
ianuarie 1927 (şi până în 1938), controlor, iar „revista „Făt-Frumos”, an. IV, 
p. 227, făcând bilanţul ultimelor şase luni de activitate artistică a Societăţii 

„Ciprian Porumbescu”, scrie: „Din strădania câtorva eminente şi cu adevărat 
tinereşti energii (ca domnii profesori Ştefan Pavelescu, Fegen Chirovici şi 
Părintele Teodor Coclici), Suceava, ca pulsaţie culturală, deţine azi locul întâi 
în întreaga Bucovină”. In 2 martie 1936, când lonel Teodoreanu a vizitat 
Suceava, la masa festivă, de la restaurantul „Miclea”, organizată în cinstea 
marelui prozator, „au vorbit: prefectul judeţului, domnul Dimitrie Cojocariu, 
primarul oraşului, domnul Gheorghe Doroftei, preotul Teodor Coclici, în 
numele Societăţii Culturale, magistratul Leontie Moţoc, în calitate de coleg 
al avocatu/ui Teodoreanu, şi, în sfârşit, iniţiatorul şi organizatorul acestei 
ncuitate serbări a Sucevei, domnul Ştefan Pavelescu”. 


O altă ştire din presa bucovineană sugerează rolul pe care preotul Teo- 
dor Coclici îl avea în rândurile elitei culturale şi sociale sucevene: „După ce, 
în 15 Octombrie 1933, Reuniunea muzicală dramatică „Ciprian Porumbescu” 
i-a ridicat autorului lui „Crai Nou” un bust, la Suceava, iar în 12 Octombrie 
1935, „Ateneul Român” s-a achitat de-o sfântă datorie faţă de memoria fol- 
cloristului S. FI. Marian, eternizându-l în bronz, lângă liceul „Ștefan cel Mare, 
de curând, a treia serată culturală din Suceava, „Liga Culturală” ne aduce 
îmbucurătoarea ştire că, la finele acestui an, va desveli un bust celui mai mare 
poet al Neamului, lui Mihai Eminescu. Bustul va fi executat de domnul prof. 
loan Cârdei, pictor şi sculptor. Liga a pus bazele acestui fond cu 1.000 lei, la 
care s-a adăugat Reuniunea muzicală dramatică „Ciprian Porumbescu”, cu 
altă mie de lei; la un loc, 2.000 lei. 

Să fie într-un ceas bun!... Ofrandele se vor adresa S.S. Părintelui To- 
ader Coclici, preşedintele Ligii, Suceava. E de remarcat că iniţiativa ridicării 
celor trei busturi îi revine domnului prof. Ștefan Pavelescu, care a depus şi cele 
mai mari strădanii pentru realizarea primelor două” („Gazeta Bucovinenilor”, 
Anul III, nr. 27, 1 februarie 1936, p. 3). 

Valentin Ciucă susţine că, între anii 1930-1936, tânărul loan Coclici, 
„0 promisiune a artei din Bucovina” (Un secol de arte frumoase în Bucovina, 
Muşatinii, 2005, p. 124), ar fi „realizat mai multe lucrări de pictură, înde- 
osebi peisaje inspirate de cadrul natural bucovinean”, dar ivirea, în spațiu 
public, a pictorului bucovinean avea să se facă târziu, la Timişoara, unde 
se stabilise — probabil că în timpul refugiului din 1944-1945, ca majoritatea 
cărturarilor bucovineni, şi unde a avut prima personală în 1969. La 60 de 
ani de viaţă! La începerea unei altei vieţi, pe care şi-a decis-o singur, şi care 
avea să se „itinereze” din expoziţie în expoziţie, majoritatea în Banat, dar şi 
la Suceava (1975), Piatra Neamţ (1976) şi laşi (1978). Regretatul Emil Satco 
menționează şi Baia-Mare, în superba lui Enciclopedie, menţionând, printre 
lucrările care „emoţionează prin lirismul pe care îl degajă”, „Dragomirna în 
amurg” (Valentin Ciucă remarcă şi „Dragomirna în zori”), „Cetatea Zamca” 

Şi „Peisaj din Valea Putnei”. Fără îndoială, deşi îşi trăia arta târziu, până spre 
19 decembrie 1991, când a plecat dintre noi, loan Coclici a fost un pictor 
înnăscut, iar „ritmul ameţitor al producţiilor artistice şi insistentele întâlniri 
cu publicul din Bucovina şi din ţară dovedesc un potenţial artistic real, dar 
şi decalaje de mentalitate cu ceilalți confraţi de generaţie. Peisajul îi îngădui 
tandre confesiuni, notaţiile sensibile ale unui poet deghizat. Pare un impre- 
sionist care se grăbeşte sub imperiul luminii”, scrie Valentin Ciucă, intuind 
renaşterea în ursita înstrăinată a acestui pictor bucovinean, cu lucrări în colecţii 
particulare din Suedia, Elveţia, Germania şi Olanda, faţă de memoria căruia 
un popor care se respectă pe sine, binemeritând şi respectul naţiunilor, încă 
mai are mari datorii de împlinit. 


lei 


1933: Neguţătorii de femei din Bucovina. În compartimentul tre- 
nului de Cernăuţi, în care călătoream, tovarăşul meu de drum, un pensionar 
„Cu barbete” a la Franz loseph, îşi continua tirada, începută în Gara de Nord. 
Spunea omul, nici mai mult, nici mai puţin, în indiferența celor trei călători 
din compartiment, că, între atâtea ofense aduse Bucovinei, cea mai mare este, 
desigur, cea adusă de mult, de nu ştiu care delegat la Liga Naţiunilor, care 
a aşezat Cernăuţii în fruntea oraşelor celebre prin „comerțul de carne vie”. 
Glasul bucovineanului tremura de indignare: 

— Nu mi-ar fi necaz, spunea omul cu „barbete”, dacă aceşti oameni, care 
pretind că au făcut anchete, prin delegaţi la faţa locului, ar prezenta dovezi că, 
într-adevăr, Cernăuţul nostru deţine recordul traficanţilor de carne vie. Apoi 
aşa, cum au decurs discuţiile în presă, a rămas impresia că nu ne-am osteni 
îndeajuns să pedepsim şi să stârpim bande de traficanţi. Slavă Domnului! 
Autoritățile au dat pe mâna justiţiei atâţia bandiți. Şi dacă justiţia nu i-a putut 
pedepsi aşa cum trebuie, după faptele lor, este că, în cele mai multe cazuri, ei 
au găsit suficiente mijloace de apărare, fie pentru a micşora vina, fie pentru 
a scăpa pe marginea Codului penal. 

O cucoană dolofană, care-şi mângâsa, tot timpul, o potaie cu părul de 
mătase, căscă, apoi interveni în discuţie, privind pe geamul vagonului: 

— Ne-ai omorât, domnule, cu Liga Naţiunilor şi cu traficanții dumitale... 
Traficanţi de femei sunt pretutindeni. Şi dacă Cernăuţul nostru si-a asigurat 
o astfel de celebritate, vina nu poate fi decât a împrejurărilor, care au permis 
bandiţilor internaţionali să profite de apropierea acestui oraş de frontieră şi 
de existenţa unor „specialişti”, rămaşi moştenire din vechea monarhie, care 
au profitat de vremurile nu tocmai limpezi de după război. 

— De acord cu dumneata. Dar de ce oraşul nostru să fie „centrul” 
comerţului de carne vie?... 

— Pentru că, din nefericire, acesta e adevărul. Dumneata nu cunoşti 
triunghiul comerţului de carne vie, Cernăuţi — Bucureşti — Constanţa? 

Lămuririle doamnei, care părea, la început, atât de plictisită de un 
asemenea subiect, mai ales că domnul cu „barbete” îl abordase în chip de 
monolog, avură darul să încordeze atenţia tovarăşilor de drum şi să-i îndemne 
la discuţii. Un tânăr, care ascultase, cu destul interes convorbirile, interveni: 

— Eu cred că şi alte oraşe sunt deopotrivă de ilustre. Iată, de pildă, 
Iaşul, de unde vin chiar acum, care se găseşte încă sub impresia isprăvilor 
unei îndrăzneţe bande, al cărei şef, Petru Voitenco, a fost de curând arestat. 
Voitenco, un puşcăriaş invalid, atrăgea mila trecătorilor şi dragostea nevino- 
vată a copiliţelor. Nimeni n-ar fi bănuit că „nefericitul” invalid nu numai că 
se ocupa cu acest condamnabil comerţ, dar că este şeful unei organizaţii care 
opera intens în aşi, în judeţ, că avea ramificații în toate oraşele Basarabiei. 
Un tip din romane sau din filmele senzaţionale. El ademenea fetiţe între 12- 
15 ani, pe care le vindea pentru export. Odată cu acest primejdios traficant 
au fost arestaţi şi câţiva membri ai „asociaţiei”: Raliţa Haralamb, lancăl Pril 
şi Solomon Iancu, iscusiţi „discipoli”... Înţelegeţi disperarea bieţilor părinţi, 
care-şi văd copiii răpiți nenorociți de asemenea indivizi, care ar merita să fie 
împuşcaţi, fără altă judecată... 

— Eu sunt avocat, interveni un al treilea. Şi îmi amintesc că, la un proces, 
apărarea unui asemenea negustor de carne vie se sprijinea pe un argument 
menit să-i micşoreze culpa: traficantul susţinea că înlesnise exportul unei 
prostituate. A făcut un serviciu societăţii româneşti, pe care a scăpat-o de un 
element dezonorant... 

— Dar tocmai aci este miezul problemei, spuse pensionarul cu barbete. 
„Marfa” de care vorbeşti nu se caută nici pentru casele de toleranţă de la noi, 
cu atât mai puţin pentru „export”. Victimele sunt fete din case onorabile, 
copile nevinovate de la oraş sau de la ţară, care cad victime ademenitorilor 
atât de iscusiţi, care se slujesc de mijloace atât de variate, de la căsătoria de 
circumstanţă, până la violenţă sau teroare. Dacă aceşti traficanţi ar exporta 
toate lepădăturile societăţii, poate ar binemerita, de la noi, toată recunoştinţa. 
Dar adevărul e cu totul altul, de aceea ceea ce săvârşesc aceşti oameni sunt 
adevărate crime fără nume. 

Convorbirea continuă, pe această temă, până ce al patrulea tovarăş de 
drum, „taciturnul””, un mustăcios cu aer de agent secret, care ascultase, tot 
timpul, fără a scoate o singură vorbă, interveni, eu vocea pe jumătate răguşită: 

— Dacă cineva ar socoti câte fete dispar, fără urmă, în fiecare an, ar 
ajunge la o cifră îngrozitoare. Câţi oameni nu şi-au înăbuşit durerea ciuda- 
telor dispariții, de teama unei ruşini nejustificate? Câte inimi n-au sângerat, 
în tăcere, aşa cum numai o inimă de părinte poate sângera, fără ca cineva să 
le poată da măcar consolarea unui singur semn de viaţă! Dacă ar şti bieţii 

oameni ce ajung nenorocitele fete, ademenite în acele case de toleranţă din 
Orient sau din America de Sud, ar înnebuni de groază... 

Urmă o tăcere apăsătoare. Drumeţii, până atunci voioşi, căzură, dintr- 
odată, pe gânduri. Cine ştie ce gândeau, poate, ca şi mine, la tragedia atâtor 
suflete nevinovate, pe care nimeni şi nimic nu le mai poate feri de nenorocire; 
la spectacolul degradator al acestui „comerţ'”, pe care beneficiarii, aventurieri 
sau puşcăriaşi de rând, îl fac din umbră, cu abilitate şi trucuri de adevăraţi 
maeştri, la neputinţa autorităţilor de a pedepsi pe aceşti bandiți, care scapă, 
de cele mai multe ori, printre degete. 

După câtva timp, domnul cu barbete, care părea, până la un punct, 
mulţumit că subiectul pe care îl abordase, dintr-o revoltă, ne preocupase pe 
toţi, rupse tăcerea: 

— Şi totuşi, dacă gazetele ar publica un strigăt de alarmă... Cine ştie! 
Victimele ar putea fi prevenite, bandiții înfricoşaţi în ascunzătorile lor, iar 
autorităţile îndemnate să intensifice lupta contra acestei pacoste... 


Rapidul trecuse dincolo de inima Moldovei. Strigătul de alarmă al 
tovarăşului meu de drum îmi sugeră ideea unui reportaj, ce e drept anevoios 
şi, până la un punct, primejdios, dar extrem de interesant. Acestui om îi da- 
torez incursiunea în „triunghiul comerțului de carne vie Cernăuţi — Bucureşti 
— Constanta” acel triunghi care ascunde atâta tragedie omenească, în cele mai 
nebănuite manifestări. Această incursiune gazetărească o voi povesti cititorilor, 
în lumina notelor şi fotografiilor pe care le-am putut culege. 


Cernăuţi. Întâmplarea a făcut ca, înainte de a ajunge în capitala 
Bucovinei, un bătrân şi iscusit polițist să-mi furnizeze o sumă de informaţii 
preţioase, de care m-am folosit, cu mult succes, în îndeplinirea proiectului 
meu. Simpaticul „copoi”, în veşnica goană după răufăcători, urcase scările 
„rapidului”, într-o gară din apropierea vechii noastre graniţe. Păru fericit să 
regăsească un prieten bucureştean şi se amuză, câtva timp, de hotărârea mea 
de a întreprinde, cu orice preţ, o anchetă printre neguţătorii de femei. În cele 
din urmă, când văzu încăpăţânarea cu care stăruiam în planul pe care mi-l 
făurisem între două staţii de drum de fier, prinse a-mi deşerta sacul amintirilor 
sale despre asociaţiile şi bandele de traficanţi de carne vie din Cernăuţi. 

— Crezi că aceşti primejdioşi oameni sunt creaţia vremurilor de după 
război? 

— Nu. Au existat în toate timpurile. Arhiva moştenită de la poliţia austri- 
acă stă martoră, să dovedească oricui că frumoasa capitală a Bucovinei a avut, 
între atâtea celebrităţi, şi pe cei mai vestiți şi mai periculoși traficanţi de femei... 
Imi amintesc că, îndată după Unire, Cernăuţul a redevenit centrul comerțului 
de carne vie. Reveniseră bandele naţionale şi internaţionale, reveniseră cei 

mai iscusiţi şi mai îndrăzneţi traficanţi, care au reînviat epoca de înflorire a 
acestui josnic comerţ. Dispăreau fetele, femeile cum dispar oile din târlă, iarna, 
când năvălesc lupii. Am luptat, atunci, după cum luptăm acum. Dar lupta era 
extrem de grea, pentru că traficanţi, în marea lor majoritate puşcăriaşi care-şi 
făcuseră osânda sau oameni în veşnică harţă cu justiţia, buruieni otrăvitoare 
din mocirla societăţii, luptau cu cele mai rafinate mijloace, în aşa chip, încât, 
de cele mai multe ori, izbuteau să ne înşele vigilența. Aparatul traficanţilor 
internaţionali, precum vei putea constata dumneata, este destul de complicat. 
Este un întreg păienjeniş, din care victima nu scapă niciodată. Am urmărit 
doar atâţia tipi, atâtea afaceri necurate şi am arestat atâţia suspecți, prinşi la 
strâmtoare, încât ajunsesem să fiu, pentru aceşti indivizi, o adevărată sperie- 
toare... După maniera de lucru, ajunsesem să identific isprăvile „maeştrilor” 
şi să le iau urma. 

— Dar cum se face că foarte mulți, deşi condamnaţi pentru alte fapte, 
au rămas nepedepsiţi pentru comerţul de carne vie? 

— Pentru că, de cele mai multe ori, chiar victimele, sub teroare, de 
frica amenințărilor cu moartea, tăgăduiesc faptele sau le pun pe seama altora, 
morți sau dispăruţi. Imi amintesc de o fată, pe care am găsit-o la un anume 
Brukenthal, pe care-l urmăream de mult. Acest negustor de femei, în aparenţă 
un evlavios, care, într-adevăr, slujea la o casă de rugăciuni din Cernăuţi, mi-a 
căzut, într-o zi, în capcană. Dar victima, o inconştientă, a fost aceea care i-a 
luat apărarea, convinsă că făgăduielile lui mincinoase îi vor aduce fericirea 
visata. Fericirea a putut-o vedea, în urmă, când ajunsese să-şi vândă trupul 
celui dintâi venit (lon Ţic, în Ilustraţia română, Anul V, nr. 51, 13 decembrie 
1935, pp.6,7). 

* 

Înnoptase. La lumina felinarelor, Cernăuţi, oraş pe care îl cunoscusem, 
cu doisprezece ani în urmă, atât de murdar şi atât de plângător, îşi arăta, cu 
oarecare cochetărie, silueta zveltă. Caii birjarului urcau anevoie poala dealului 
dinspre gară, presărată cu acele cartiere despre care auzisem atâtea povestiri 
în legătură cu traficul de femei. Sunt cartierele în care se refugiază drojdia 
societăţii, pestriţa interlopă lume, care adăposteşte, atât de intim, pe traficanţii 
de femei şi pe numeroşii lor complici. În mersul legănat al trăsurii, apar, ici 
şi colo, firme luminoase, al căror neoane îmi evocă nume de cârciumi, baruri 
sau cafenele de dubioasă şi, în orice caz, de tristă celebritate. Le-am auzit 
doar, de atâtea ori, în tren, de la tovarăşii mei de drum. 

Birjarul pare ca mi-a înţeles gândul, de aceea mână încet caii. Aşa, 
pot vedea destul de limpede, la lumina felinarelor, umbrele „păsărilor de 
noapte”, care şi-au făcut apariţia. Umbrele se mişcă sfios, cu mlădieri feline, 
în căutarea muşteriilor, care se îndreaptă spre cârciumi. În pieptul dealului, 
luminile sunt mai intense. De aici, începe o altă lume, o altă viaţă: „păsările 

de noapte” maschează, cu mai multă şiretenie, trista lor profesiune, printre 
trecătorii neştiutori de păcatele trotuarului; localurile sunt mai puţin tene- 
broase, atmosfera, alta decât aceea care apasă atât de greu cartierele din vale. 


Restaurantul „Pajura Neagră”. Local select, cu muzică bună, chelneri 
cuviincioşi şi mâncare mediocră. Pe cât se pare, publicul preferă muzica, de 
vreme ce majoritatea consumatorilor mai mult ascultă, decât mănâncă. Mesele 
sunt arhipline. De-abia găsesc loc. Intâmplarea face ca doi prieteni cernăuţeni 
să-mi ofere ospitalitate la masa lor. Unul, gazetar, plecat, de multă vreme, din 
Bucureşti, pare entuziasmat de proiectul meu, de a scrie un reportaj despre 
traficanţii de carne vie şi, mai ales, de a începe cu Cernăuţii, oraş care şi-a 
asigurat, de mult, o tristă celebritate în asemenea materie. 

— Aşadar, este adevărat că Cernăuţii deţin recordul? 

— Nu ştiu dacă este oraşul care bate recordul. Ceea ce ştiu însă sigur 
e faptul că această capitală a Bucovinei a fost un centru principal al acestui 
trafic, că în lucrările internaţionale, care se ocupă cu această problemă, este 
citat ca punct de operaţii şi de tranzit al principalelor bande naţionale şi 
internaţionale; astăzi sunt o sumă de traficanţi identificaţi, unii milionari şi 
mari proprietari, care sfidează viaţa de muncă şi de nevoi a celor săraci... 
Iată unul, domnul de la masa vecină, care fumează tacticos ţigara de foi... 
Este faimosul Ch., al cărui frate, ca şi un văr al său, s-a ilustrat prin loviturile 
comerţului de carne vie. Vărul său, astăzi în America, după cum vei putea 
afla, în cursul investigaţiilor dumitale, este regele traficanţilor de femei; un 
tip veros, cu 13 condamnări la activul său, care pretinde că e tâmplar, dar 
care, în realitate, este şeful unei periculoase bande, cu întinse ramificații în 
țară şi în străinătate. Organizaţia posedă case de toleranţă la Bombay şi Rio 
de Janeiro, unde, anual, exportă zeci de victime... 

— Autorităţile îi cunosc? 

— Cum să nu-i cunoască! Fişele lor sunt destul de precise, iar dosarele 
lor, destul de voluminoase. 

— Atunci, de ce nu-i arestează sau nu-i expulzează? 

— Ca să-i aresteze, trebuie să-i prindă, din nou, asupra faptelor. Iar ca 
să-i expulzeze, trebuie să fie străini. Din nefericire, autorităţile nu pot face nici 
una, nici alta, mulţumindu-se să-i numere printre cei puşi sub observaţie, aşa 
numiții suspecți... Dar ei sunt atât de abili, încât pot sta nesupăraţi de nimeni, 
ronțăind milioanele agonisite dintr-o atât de murdară meserie. 

Chelnerul, care ne-a adus, pe o elegantă tavă, un splendid ciolan de 
vită la cuptor, întrerupe, o clipă, şirul povestirii. Privesc chipul domnului cu 
ţigara de foi, milionarul traficant de femei, cu o atât de bogată fişă în cazierele 
poliţiei, care afectează o supremă indiferenţă faţă de toţi şi o nesfârşită linişte 
sufletească... Un tip de bandit pomădat mieros, care ştie să se strecoare în 

lumea bună. Trăsături vulgare, de proxenet parvenit, căruia, din nefericire, 
nimeni nu îndrăzneşte să-i rupă masca... Meditează, plimbându-şi privirea 
de pasăre rapace prin rotocoalele fumului de ţigară, atât de ieftin plătit cu 
viaţa atâtor nenorocite, pe care le-a vândut ca pe nişte simple vite... Cine ştie, 
gândurile îi zboară departe, peste ocean, în casele de perdiţie, unde victimele, 
cu preţul trupurilor lor ciuruite de boală, agonisesc arginţii spurcați... 

Celălalt prieten, la curent cu operaţiunile principalilor traficanţi, îmi 
completează informaţiile: 

— Mai târziu, după miezul nopții, când vei începe vizita prin localurile 
pe care le frecventează aceşti traficanţi, vei putea vedea că tovarăşii elegan- 
tului domn cu ţigara de foi, de aci, sunt oameni care, ceva mai modeşti, se 
mulţumesc cu viaţa mocirloasă a tavernelor şi speluncilor din vale. Sunt 
spărgătorii, hoţii de buzunare, apaşii, proxeneţii, mijlocitorii, o întreagă lume 
de complici, care sunt adevărații operatori, care lucrează din ordinul şefilor... 
Vei face, curând, cunoştinţă cu această lume, dacă, într-adevăr, ai curajul să 
vizitezi speluncile. 

— Tocmai pentru acest motiv am şi venit la Cernăuţi. Altfel, m-aş fi 
mulţumit să scriu reportajul după notele şi informaţiile pe care le aveam la 
Bucureşti... 

— În asemenea materie, adăugă colegul meu cernăuţean, nu realizezi 
nimic, dacă nu faci investigaţii proprii, oricare ar fi riscul. 

Se făcuse târziu. „Pajura Neagră” se golise. Doar la o masa vecină, 
un grup, minoritar în faţa halbelor pline, mai disputa încă, în nemţeşte, o 
controversă politică. Prietenii mei, extrem de amabili, se oferiră să mă înso- 
țească în mica incursiune nocturnă, întocmind ad-hoc un itinerariu destul de 
interesant. Pornirăm la drum, însoţiţi de reporterul fotograf, nedespărțit în 
asemenea ocazii, Ştefan Ignat. 


În cartierul gării, pe care-l văzusem, cu câteva ceasuri mai devreme, din 
caleaşca cu care urcam dealul, spre oraş, sunt o sumă de localuri de o îndoiel- 
nică reputaţie, frecventate, în majoritate, de proxeneţi, traficanţi, spărgători, 
puşcăriaşi, femei de moravuri uşoare. Sunt, ce e drept, şi oameni cumsecade, 
care se abat pe la aceste localuri şi care servesc, în general, consumaţie ieftină 
şi bună. Dar marea majoritate o formează acea drojdie suspectă a societăţii 
cernăuţene, din mijlocul căreia poliția recrutează pe toţi delicvenţii. 

lată-ne în faţa unui local cu înfăţişare plângătoare, cu geamurile mur- 
dare, cu pereţii afumaţi. Este spelunca „Piticului”, atât de cunoscută în lumea 
suspecţilor şi a răufăcătorilor. O „pasăre de noapte” roteşte în jurul intrării. 
Probabil aşteaptă sau păzeşte ceva. 

— De regulă, îmi explică prietenul gazetar, acestea sunt... aparatele de 

semnalizare pentru cei urmăriţi de poliţie... Vei vedea, în curând, mişcarea... 

Într-adevăr, după ce femeia se convinse că ne îndreptăm spre „Pitic”, 
bătu în geam. Din speluncă, ţâşni ca o săgeată un individ mărunţel, cu chip 
de apaş, care o rupse de fugă... Femeia se depărtă, apoi, încetişor, ca şi când 
nu se întâmplase nimic. 

— Ai văzut? Era, desigur, un borfaş urmărit de poliţie... 

In speluncă, semi-întunericul becurilor arunca lumina lor plângătoare 
peste mescioarele populate cu tipi şi tipese, de cele mai bizare speţe. Un aer 
acru, muiat în miros de alcool şi fum de ţigară, împrumuta atmosferei acel 
specific al tavernelor care adăpostesc drojdia trotuarelor. Lângă, noi, la o 
sobiţă de gătit, care serveşte şi la încălzitul localului, sta, zgribulită de frig, o 
femeie. Este Morusia, decana „păsărilor de noapte”, care se încălzeşte şi care, 
singura dintre toate clientele speluncii, are acest drept. La un pahar cu vin, 
reluăm discuţia, întreruptă la „Pajura Neagră” (lon Ţic, în Ilustraţia română, 
Anul V, nr. 52, 24 decembrie 1935, pp. 6,7). 


* 


Convorbirea reveni asupra tâmplarului şef de bandă, cunoscut de toate 
poliţiile europene. Prietenul meu, care-i cunoştea atât de bine trecutul, reluă 
şirul povestirii: 

— Oricare poliţist, ca şi oricare cernăuţean, la curent cu asemenea ches- 
tiuni, îţi va putea spune, cu uşurinţă, numete acestui îndrăzneţ traficatt, şef de 
bandă. Este un oarecare Chussil, zis Summer, recte Singher Mottel Mortche. 
Prin numărul mare de afaceri, cât şi prin îndrăzneala sa, şi-a asigurat, de mult, 
o tristă celebritate. Dar mai interesant decât şeful, care nu operrează direct, ci 
numai prin complici, este un tovarăş al său, un oarecare Sumker, care a dat 
destut de lucru poliției noastre. Acesta era „Directorul” care angaja personalul 
necesar ademenirii victimelor, precum şi agenții care le exportau. El angajase 
pe un anume Katz, care a şi fost prins, pe când procura „marfa”: câteva fete 
neştiutoare de nenarocirea ce se pregătise cu atâta dibăcie. 

— Şi ce majloace de ademenire foloseau aceşti bandiți? 

— Foarte diferite. Principalul mijloc, căsătoria. Se căsătoreau religios, 
după ritul mozaic; apoi „nevestele”, în loc de voiaj de nuntă, nimereau pe 
vapoarele care debarcau victimele pe coasta Americii de Sud. De acolo, dru- 
mul duce, de-a dreptul, în casele de toleranţă, de unde nimeni şi nimic nu le 
mai poate scoate. Alteori, dacă acest mijloc nu era suficient de convingător, 
victimele primeau bani şi bijuterii, pe care bandiții aveau grijă, bine înţeles, 
să le smulgă, îndată ce victimele treceau graniţa. Agenţii acestor bande ştiu, 
şi astăzi, să exploateze, cu destulă îndemânare, naivitatea sau slăbiciunile 
nefericitelor fete, care se încred în asemenea oameni. Dar „tehnica operato- 
rie” a acestor traficanţi este cu mult mai complicată şi mai diabolică. Ei sunt 

în legătură cu anumite agenţii de vapoare şi cu falsificatori, care procură 
victimelor acte false. 

— Se cunosc asemea cazuri? 

— Câte vrei. Un asemenea caz a făcut, nu de mult, senzaţie . Este proas- 
păt încă în amintirea noastră cazul celor două fete, Margareta Serafinovici şi 
Josefina Rodici, cărora autorităţile din Buenos Aires le-au refuzat intrarea, 
pentru că amândouă posedau acte româneşti false. Fetele au fost re-exportate 
şi amândouă au revenit la Cernăuţi. Cea dintâi se găseşte, şi astăzi, în oraşul 
nostru, şi ar putea povesti acel nenorocit drum spre America, pe care desigur 
că nu l-ar mai face niciodată, în asemenea împrejurări. Cealaltă, Josephine 
Rodici, după câtva timp şi-a procurat acte şi, astfel, a plecat din nou. 

— Probabil că între complici se găseau şi agenţii de vapoare. 

— Nu atât agenţii, cât agenţi, oameni fără scrupule, care beneficiau 
de numele sau adăpostul unei firme. Agenţii de categoria acestora, cu toată 
supravegherea poliţiei, izbuteau să săvârşească toate fărădelegile. 

In timpul povestirii, spelunca se umplu de clienţi. Mai mulţi clienți de 
ai poliţiei, decât cetăţeni onorabili. Unul, cu înfăţişare de apaş, era un vechi 
spărgător, eliberat de la „„pansion”. Alţi doi erau cunoscuţi pungaşi de buzu- 
nare. Nici „sexul slab” nu era mai rău reprezentat. Lîngă Morusia se aşeză o 
tipesă, probabil o confidentă, care-i şopti ceva la ureche; apoi se aşeză la una 
din mesele în jurul cărora piroteau câţiva muşterii, deopotrivă de suspecți. 

— Cum înţeleg, aici, la „Piticul”, este un loc de întâlnireal acestei „lumi 
bune”, de care trebuie să aibă mereu grijă agenţii poliţiei... 

— Precum vezi... 

O armonică începu să cânte, spre bucuria mesenilor, o arie apăşească. 
De la o masă veciă, un client, care ne filase tot timpul, încercă să intre în 
vorbă: un tip destul de suspect, care avea buza superioară despicată în două. 
In scurtă vreme, clientul şi prietenii săi erau invitaţii mei, la masa noastră, 
gustând din vinut ales, pe care îl comandasem. Când atmosfera se încinse, 
vinul îşi făcu efectul binefăcător: limbile începură să se dezlege, încet-încet, 
până ce unul dintre invitaţi, cel cu buza tăiată, începu spovedania. Omul po- 
vesti cum, pornind, într-o zi, de la o ocupaţie onorabilă, a ajuns în mijlocul 
răufăcătorilor şi cum, urmând toate scările mizeriei, trecând prin închisori, 
a ajuns, în cele din urmă, să se vindece pentru multă vreme. Această intere- 
santă carte de vizită îmi folosi, mai târziu, să pot afla amănunte, în legătură 
cu reportajul meu. Comeseanul trăise doar în această lume suspectă, vreme 
îndelungată; cunoscuse atâţia maeştri, auzise atâtea isprăvi misterioase şi era, 
de bună seamă, la curent cu destule taine profesionale. Când omul cu buza 
despicată înghiţi a patra sticlă, limba i se dezlegă de-a binelea. Atunci putui 
afla un buletin sigur asupra mersului acestui trafic de carne vie. 

— Este adevărat, în Cernăuţi se făceau mari afaceri. Traticanţii câştigau 

averi nebănuite. Aci era motorul întregului comerţ, şi pentru „casele” din 
țară, şi pentru export... De vreun an şi jumătate, comerţul acesta a stagnat. 
Principalii negustori de femei, cu relaţii peste graniţă, au plecat în America, 
Constantinopol, Cairo, Alexandria. Au mai încercat, ici şi colo, afaceri, dar cu 
mai multă teamă. Au mai dispărut şi din agenţii de vapoare, şi din complici. 
In schimb, au rămas cei pentru traficul intern. 

— Sunt mulţi? 

— Destui. Chiar colo, la masa din faţă, cel cu cravata roşie este un ase- 
menea negustor de femei. Clandestin, ce e drept, şi prevăzător, dar traficant 
în toată legea. 

— S-ar putea să-l invit la noi? 

— Nici prin gând! Este un cuţitar. Cum bea un pahar mai mult, dă cu 
cuțitul. Este în felul lui Ceauş. 

— Care Ceauş? 

— Cel care l-a înjunghiat, acum câtva timp, tot în acest cartier, la colțul 
străzii, pe Rudco Vagner, un tovarăş de aceeaşi meserie. Au băut, s-au certat 
şi, când au ieşit în stradă, Ceauş l-a fugărit şi i-a înfipt cuțitul în piept. A murit 
în braţele noastre... Este crima despre care s-a scris în gazete... 

— Dar despre bătrâna Roza Hirsch, asasinată, acum câteva luni, ce ştii? 

— Ce să ştiu! Ceea ce ştie toată lumea. Bătrâna, de când revenise din 
America, era o femeie detreabă. Dar mai înainte, se ocupase cu negoţul de 
femei şi cu exploatarea lor în case de toleranţă. Era o femeie foarte bogată. 
Avea proprietăţi şi bani, aci, în Cernăuţi. Aceasta a ispitit, de altfel, pe asasini 
s-o omoare. 

— Parcă, după cât îmi amintesc din gazete, printre asasini era şi un 
dentist. 

— Da. Un tehnician-dentist. Va răspunde şi el, ca şi celălalt, Pleşca, în 
faţa judecătorilor. 

— N-aveau nici o legătură cu negustorii de femei? 

— Nu cred. De altfel, dacă ar fi fost, judecătorul de instrucţie i-ar fi 
identificat cu uşurinţă, pentru că, aci, în Cernăuţi, principalii traficanţi, care 
se mai găsesc încă nepedepsiţi, sunt cunoscuţi... 

— Dar despre Mottel, „regele”, ce ştii? 

Omul cu buza despicată se încruntă. Apoi, după câteva clipe, mă 
întrebă: 

— Îl cunoşti? 

— Nu. 

— Atunci de unde ştii de Mottel? 

— Am auzit vorbindu-se îndeajuns. L-am gasit pe fişele mele, printre 
oamenii condamnaţi. Este un vechi client al puşcăriei; dar, în acelaşi timp, 
un as al acestui trafic... 

— Despre Mottel, un scriitor ar putea scrie un roman. Şi dacă s-ar duce, 
acum, în America, l-ar găsi, desigur, acolo la lucru. 

— Are şi acum bandă, agenţi, complici şi case de exploatare. Cine i-a 
spus „regele” traficanţilor i-a spus bine. N-a apărut de multă vreme. Dar dis- 
pariţiile din ultimul timp — fete care dispar fără nici o urmă — ca şi dispariţiile 
din ultimii ani, rămase încă misterioase, nu pot fi decât opera lui. Lucrează cu 
atâta artă, încât nici cei mai iscusiţi detectivi nu-i pot da de fir... 

— Totusi, de vreme ce metodele drumurile sunt cunoscute, nu este greu 
de împiedicat operaţia... 

— Se cunoaşte că eşti străin de chestie. Poţi împiedica pe oricare, poţi 
lua măsuri pentru cea mai strictă supraveghere a oamenilor care îmbarcă, 
pe ascuns, femei la Constanţa, poţi folosi o mie de ochi de detectivi penttru 
oricare alt traficant, nu însă şi pentru acest şef suprem... 

— Pe cât mi s-a spus, tot aci, în Cernăuţi, anul trecut, autorităţile au 
împiedicat exportul celor trei fete, vândute pentru Buenos Aires, Gusta Sch- 
neider, Cili Schăchter şi lana Raspel. 

— Am auzit şi eu. Dar nu era mâna „Șefului”. Pe cine pune mâna lui 
drăcească, nu mai scapă. Victima călătoreşte până departe, cu iluzia că este cea 
mai fericită dintre femei. Dar, când se pomeneşte în mijlocul bandei, vândută 
tuturor negrilor, aventurierilor, în vâltoarea acelei mizerii, pe care numai cine 
a pătimit-o şi a mai putut supravieţui o poate spune, femeia îşi vede cea mai 
groaznică moarte. Dacă a scăpat din spital sau din casa de nebuni nu-i mai 
rămâne decât sticla cu otravă. 

— Ar fi interesant de ascultat spovedania unei asemenea victime. 

— În Cernăuţi sunt destule. Dacă te interesează — şi acum constat că 
te interesează mai mult decât am putut bănui — îți voi înlesni întrevederea cu 
asemenea exemplare... 

— Putem găsi şi o victimă de-a „Şefului”? 

— Nu cred. Victimele „Șefului” nu se mai întorc. Cum am mai spus, 
cine intră în mâma lui nu mai scapă vie. Este un om groaznic, un şarpe, care 
hipnotizează victimele, complicii, agenţii. Şi toată această lune este atât de 
vrăjită de acest om, încât, întrebaţi de un judecător, ar mărturisi, în plină 
inconştienţă, că şeful... este cel mai bun dintre oameni. De altfel, eu cred — şi 
am pretenţia de a cunoaşte destul de bine lucrurile — că pe această putere hip- 
notică se bazează aceşti oameni rafinaţi, înzestrați cu acea supra-inteligenşă, 
caracteristică geniului rău. 

* 

Se făcuse târziu. Muzica încetase, mușteriii, care consumaseră o în- 
semnată cantitate de vin, dispăruseră ca prin farmec; o caracteristică a acestor 
suspecți: apar şi dispar ca umbrele. Singură, la sobă, Morusia, „decana”, îşi 
mai prelungea somnul. la invitaţia destul de puţin discrtă a patronului, femeia 

se sculă, îşi frecă ohii împăienjeniţi şi se apropie, cu destulă îndrăzneală, de 
masa noastră. 

— V-aş cere o cafea... 

Morusia se intercală şi ea în conversaţia noastră, care făgăduia să fie din 
ce în ce mai interesantă. Omul cu buza despicată crezu necesar să-i adreseze 
un compliment grosolan: 

— Uite una, pe care traficanţii de femei n-ar exporta-o nici pentru un 
vapor cu aur... 

Morusia îl privi chiorâş, apăşeşte, apoi îi dădu replica: 

— Poate că mă socoteşti gâscă. De unde ştii că nu ar vrea? Poate că nu 
îndrăznesc. Ştiu eu ce pâine este aia din America... 

— Dar de unde ştii? 

— Hehei! E destul de neagră şi de mizerabilă pâinea pe care o mâncăm 
noi; dar pâinea lor este şi mai amară. Dacă fetele care visează paradisul din 
Orient sau din America ar vedea ceea ce am văzut eu, pe trotuarele Cernăuţilor, 
n-ar mai îndrăzni să iasă din casă. A fost una, care s-a întors din Tampico, 
din Cuba. A plcat „măritată”, cum se mărită mai toate fetele care iau drumul 
Americii. S-a întors, după câţiva ani, o umbră de om, roasă de boli şi fără o 
cămaşă pe ea. O mâncau viermii, pe un maidan. Nici cel mai cumplit păcat 
nu putea fi ispăşit astfel de o făptură omenească. A murit cu mult mai rău 
decât un câine, uitat şi părăsit de toată lumea... 

Morusia îşi scutură capul, ca trezită dintr-un vis rău. 

— Dar, în definitiv, ce vă interesează asemenea lucruri? Mizerii omenești 
neştiute. Câte nu le tăinuieşte pămâtul, care, la urma urmei, ne înghite pe toți... 

Patronul, omul acela mărunţel, cu ochii şireţi, asculta şi privea cu 
regret la masa noastră, care nu mai consuma nimic. Ajunseserăm cu toţii la 
saturație. Şi, pe când îşi plimba regretul printre muşteriii care nu mai cereau 
Nimic, şi când ceasornicul, care arăta o oră mai mult decât târzie, doi oameni, 
cu feţele întunecate, îşi făcură apariţia. Morusia şi omul cu buza despicată îi 
făcură semne, ca şi când s-ar fi înţeles din ochi asupra prezenței celor doi noi 
mulşterii... Apoi, femeia continuă, în şoaptă: 

— lată doi oameni detreabă! Unul a ieşit din închisoare şi altul intră, 
peste câteva zile. Cine ştie ce-au „operat”, acum! 

Intârziaţtii ne priviră cu destulă precauţie, apoi, când se convinseră că 
prezenţa noastră nu implica nici un pericol, se aşezară la masă. Omul cu buză 
tăiată încercă să intre în vorbă cu unul din cei doi muşterii. Dar tipul cu înfă- 
țişarea străină îi adresă un cuvânt răutăcios, mai mult o provocare. Patronul, 
înțelegând situaţia, ne prezentă nota de plată şi, cât ai clipi din ochi, plecarăm, 
în cea mai mare grabă. Femeia se scuză, ca şi cum ar fi avut vreo vină. 

— Nu făcea, pentru dumneavoastră, să vă expuneţi la vreun scandal. 
Erau gata. l-aţi văzut. I-a indispus prezenţa dumneavoastră. Şi nu era exclus 

să se răzbune, aruncându-vă vreun cuţit. 

— Erau cuţitari? 

— Ceva mai periculoşi decât aceştia. 

— Atunci, criminali. 

— În orice caz, oameni care n-au frică de nimic... Unul este fostul to- 
varăş al omului cu o singură mână, de care s-a folosit, multă vreme, „regele” 
traficanţilor de femei, omul misterios, care apărea şi dispărea ca o fantomă... 

— Aşadar, a existat omul cu o singură mână, despre care se spune că 
era cel mai primejdios complice al bandei. 

— Nu numai că a existat, dar l-am cunoscut cu toţii. L-a cunosout şi 
poliţia. Dar era argint viu. Despre acest om se spune că, pe lângă meşteşugul 
de a ademeni fete, prin toate mijloacele, avea şi pe acela de a le teroriza în 
aşa chip, încât niciuna nu îndrăznea să sufle vreun cuvânt, până ce nu pără- 
sea graniţa... El era omul de legătură cu agenţii străini, poate tot el este acel 
primejdios traficant „Gersl”, pe care-l urmăresc, astăzi, poliţiile străine... Se 
travestea în felurite chipuri, când cerşetor, când domn elegant, când invalid 
decorat, când birjar, când logodnic de meserie. Intocmai ca în filmele sen- 
zaţionale de cinematograf. Eu cred că, în indeplinirea poruncilor pe care i le 
dădea şeful, nu se da în lături de la nimic. Elena Marinescu, răpită, acum 7-8 
ani, se crede că a fost omorâtă, pentru că fata, descoperind operaţiunile întregii 
bande şi unele secrete, ce nu trebuiau ştiute de nimeni, în afară de invalidul 
misterios, a încercat să scape din ghearele lor. Elena, în aceste împrejurări, nu 
mai era o „marfă” oarecare, pe care se putea pretinde un preţ, pe atunci destul 
de bun, pentru că era fată frumoasă şi onorabilă, ci un pericol pentru întreaga 
bandă, deopotriv de primejdioasă la noi, ca şi în fundurile Orientului sau ale 
Americii. Acei care cunosc, mai de aproape, operaţiunile traficanților cred că 
Elena Marinescu a fost omorâtă. De altfel, nici până astăzi, cu toate cercetările, 
nimeni n-a putut afla nimic despre soarta ei (Nicolae Ţic, în Iustraţiunea 
română, Anul VI, nr. 1, 1 ianuarie 1934, pp. 6-8). 


* 


Eram peste măsură de obosit. În urechi îmi mai suna cântecul arăpesc 
din speluncă. lar pe dinaintea ochilor defilau, rând pe rând, tipii pe care-i văzu- 
sem la mese. În întunericul nopţii, vedeam umbra lui Ceauş, şi el negustor de 
femei, înfigând cuțitul în pieptul lui Rudco, cine ştie pentru ce neînțelegere... 
profesională. Pornirăm spre casă. În drum, unul dintre prieteni se opri în 
gangul unui mic „Hotel”, unul dintre acele mizerabile „localuri de întâlnire” 
ale femeilor pierdute, cu care sunt presărate mai toate cartierele din preajma 
gării. Făcuse o descoperire. În gangul întunecos al hotelului, o femeie, mai 
mult un cadavru, dormea pe pietre. La lumina lanternei de buzunar, Morusia 
îşi recunoscu prietena: 

— Hilma, o nenorocită, victimă a aceloraşi oameni. S-a înapoiat şi ea 
din Alexandria, anul trecut. Dar s-a îmbolnăvit într-atât, încât astăzi nu-şi 
mai poate câştiga o pâine. N-are nici casă, nici masă. Trăiește doar din cerșit. 

— O cunoşti de mult? 

— De mult. De pe vremea când era o simplă, dar cinstită lucrătoare de 
fabrică. O fată orfană, pe care bandiții au scos-o din minți. Unul a luat-o „în 
căsătorie”, aşa cum ştiu ei să ia victimele de neveste. Altul i-a făgăduit un 
serviciu pe vapor, plătit „în lire aur”. După ce ai căzut în ghearele lor, soarta 
îţi era definitiv pecetluită... 

— Dar aceste victime pentru ce nu spun şi nu se plâng autorităților? 

— La ce bun! Este atât de greu de nimicit păienjenişul acestor bandiți 
şi, mai ales, atât de greu de dovedit crimele pe care le săvârşesc, încât cele 
mai multe preferă să se stingă în taină. Totuşi, unele ar vrea să vorbească şi 
să se spovedească, cel puţin pentru celelalte fete, care ar trebui să cunoas- 
că procedeiele acestor oameni şi tragedia mirajului, pe care-l înfățișează 
traficanţi de femei... 

— Cunoşti vreuna? 

— Destule. Este, însă, una, a cărei viaţă este, într-adevăr, un roman 
dintre cele mai zguduitoare. O femeie vândută de propriul ei soţ, pe vremuri 
traficant de femei, astăzi multimilionar. Și acest multimilionar, după ce a 
stors ultima vlagă din această nenorocită femeie, astăzi grav bolnavă, o lasă 
să moară, de foame şi frig, pe străzile Cernăuţilor... Pare de necrezut. Dar aşa 
este. Se numește Nehama Gross. 

— Ai vrea să mi-o arăţi? 

— Ți-aş arăta-o. Dar, de câteva zile, n-am mai văzut-o. Poate că a și 
murit. Mai zilele trecute, nu se mai putea mişca: zăcea pe trotuar, uite, colo... 


A doua zi, am făcut adevărate investigaţii detective. Cei mai mulţi se 
fereau să-mi dea vreun fel de concurs, de teama acestor bandiți, care, deşi 
şi-au întrerupt, în aparenţă, activitatea, lucrează intens. Ei pedepsese, uneori, 
chiar cu moartea pe cei care le stau împotrivă şi, de aceea, chiar şi cei care 
ar putea aduce unele contribuţii cercetărilor mele, se feresc de un arnestec în 
asemenea chestiuni... Totuşi, după o zi de cercetări, ajung pe pistă. Singur, 
într-o tavernă din marginea orașului, prefăcându-mă că mă interesez de un 
prieten, care are nevoie de asemenea „marfă”, izbutese să capăt informaţii. 
Mijlocitorii sunt abili. Mai întâi, îmi arată o completă neîncredere, sustinând 
că poliția este prea vigilentă; apoi, încet-încet, se dau pe brazdă. Mai de dragul 
unei „afaceri”, pe care i-ar putea-o prezenta „șefului”, al cărui nume zadarnic 
încerc să-l aflu, mai de dragul băuturii, pe care le-o ofer din belşug, tipii, atât 
de tenebroşi prin înfăţişarea şi prin îndeletnicirile lor, încep să se spovedească. 
Mai toţi sunt vechi pușcăriași. Cel mai tânăr, mai novice, este un băieţandru, 

cu urechea dreaptă tăiată, care are numai patru condamnări. Este, după cum 
spunea unal dintre informatori, o „râmă, cu care prind peşti mărunți”, la 
periferie, în parcuri sau grădini publice. Face pe ambulantul, când fotograf 
„a la minut”, când vânzător de cărţi poştale. Aşa chipeş şi oarecum elegant, 
agaţă cu ușurință fete naive, cărora le propune flirt, dragoste şi... căsătorie. 

De la acesti oameni, pe care, pentru motive lesne de înţeles, nu i-am 
mai putut vedea, am căpătat o sumă de lămuriri de preţ, printre care, des- 
tăinuirile senzaţionale ale vieții Nehamei Gross, care, cum îmi spunea unul 
dintre mijlocitori, posedă ș şi acte. În căutarea Nehamei, am răscolit mai toate 
cartierele din preajma gării Cernăuţi. Așa am petrecut aproape o zi întreagă, 
cunoscând tot ceea ce are acest oraş mai putred, o lume abjectă, îngrozi- 
toare, în care am regăsit atâtea personagii de foileton senzațional; o lume 
care dospeşte, la întuneric, desfrâul, viciul, crima; o lume obscură, în care 
se strecoară „profesionişti” ceva mai nobili, traficanții de femei, cu întregul 
lor instrumentar omenesc: agenți, complici, misiţi, „eclereuri”, informatori, 
exportatori etc. 

Inoptase. Cu capul încă buimac de cele văzute într-o singură zi şi pe 
care, desigur, nu le-aş fi putut vedea într-o întreagă viață de om, colind strada 
care duce, de la gară, peste poalele dealului, în centru. Pe această stradă se 
găseşte o „Lăptărie vegetariană”, unde, până la ore târzii, se încălzesc, la 
samovar, „păsările de noapte”, rebegite de frig ș şi de foame. În fața lăptăriei, 
zăresc, la un moment dat, o femeie căzută în stradă. Încere s-o ridic. Femeia 
nu se poate ţine pe picioare. Tremură, geme; aşa cum ţine ochii închiși, pare 
a se fi trezit dintr-un leşin. Are faţa palidă, cadavrerică. Cu ajutorul unui 
trecător, izbutesc s-o introduc în lăptărie, unde este cald. Patronul, un om 
cumsecade, clatină din cap: 

— Cine este această femeie?, întreb. 

— Este Nehama, sărmana Nehama... 

Un coniac, două, un ceai, şi femeia, încetul cu încetul, își reveni. 
Ridică ochii mari, întrebători, privi de jur-împrejur, apoi, cu glasul aproape 
stins, spuse: 

— Ce mi s-a întâmplat? Mi s-a făcut rău? Nu cred. Sunt bolnavă și 
nemâncată de două zile. Mă dor picioarele, ochii, mâinile, şira spinării. Nu 
mă primește nimeni. Sunt un câine, bătut de oameni și de Dumnezeu. 

— De ce nu intri în spital? 

— Dar care spital m-ar primi? 

— De ce nu încerci? 

— Am încercat. Am fost într-un spital. M-au tratat mai rău ca pe o vită. 
Apoi m-au alungat. 

Femeia își rezemă, apoi, capul de peretele afiumat al lăptăriei. Închise 
ochii şi două şiroaie de lacrimi brăzdară fața suptă de boală. Avusei un moment 

de emoție. Nehama era tocmai victima traficanţilor de femei pe care o căutam, 
victima care posedă documente senzaţionale și al cărei soț, fost puşcăriaș la 
Constantinopol, este astăzi multimilionar. Omul a uitat, astăzi, de vechea lui 
profesiune şi, odată cu aceasta, de unica lui soţie, pe care a vândut-o, acum 
câțiva ani, caselor de toleranță din Orient. lată-mă, în sfârşit, lângă femeia 
care-mi va putea povesti, fără teamă, un caz extraordinar din viaţa traficanţilor 
de femei: propria ei viață. Patronul îmi şopti, la ureche, câteva amănunte 
despre această nefericită victimă a acestor bandiți: 

— O femeie, a cărei viaţă, ca un exemplu pentru toate celelalte, merită 
să fie povestită. 

— Dar cine o îngrijeşte? 

— Nimeni. N-are nici casă, nici masă. Femeile de stradă îi oferă, când 
pot şi ele, câte un ceai, câte un codru de pâine. Dar acum este atât de boanavă, 
încât nu se mai poate ţine pe picioare. 


În semiîntunericul „Lăptăriei vegetariene”, umbre de femei, ridicol 
înzorzonate, defilează prin fața Nehamei. Umbrele se apropie, cu sfială, o 
privesc compătimitor şi se depărtează, bolborosind cuvinte neînţelese. Una 
singură, cu capul ca o sorcovă, îi adresează câteva cuvinte de îmbărbătare, 
apoi pleacă, spunând: 

— lată ce a ajuns nevasta milionarului care şi-a vândut pe cele douăzeci 
şi şapte de neveste... Şi bestia nu se învrednicește să-i dea o bucată de pâine, 
după ce femeia 1-a dat tot ceea ce a putut caştiga din vânzarea trupului... 

Nehama făcu ochii mari. Apoi, încordându-şi puterile, încercă să se 
ridice. Căzu, însă, ca o bucată de plumb, pe scaunul pe care o aşezasem cu 
atâta greutate. 

— lertaţi-mă, dar nu mă mai pot mişca... 

Femeia cu cap de sorcovă încercă s-o consoleze: 

— Lasă, Nehama! Dacă nu s-a găsit încă pedeapsă pentru fărădelegile 
bărbatului tău, nici om care să i-o dea, este, colo, sus, un Dumnezeu, care nu 
lasă nerăsplătite asemenea fapte. 

Nehama o privi lung şi oftă: 

— M-aş mulţumi şi cu un pat de spital, care să-mi aline suferințele. 
Numai eu ştiu ce sufăr. Nu-mi trebuie nici casă, nici masă, nu-mi trebuie 
nimic, decât un adăpost în spital... 

— Este adevarat că eşti soția legitimă a lui M. Gross? 

— Da. 

— EI te-a vândut caselor de prostituție din Constantinopol, Alexandria 
şi Cairo? 

— Da. 

— Şi cum ai putut consimți la un asemenea act, câtă vreme erai soţia lui? 

— Dacă aveţi timp, vă voi spune îndată. Dar cu îngăduinţă, pentru că 
sunt suferindă... 

Incă un pahar cu ceai reconfortă femeia, care, încet-încet, îşi recăpătă 
înfățișarea omenească. 

— M-am născut în Odesa, din părinţi evrei. Eram o fată săracă, dar 
cinstită. Visam şi eu, ca oricare alta, un bărbat, cu care să muncesc şi să-mi 
croiesc un drum în viaţă... Acum, 1] ani, am cunoscut pe acest Gross, pe 
atunci vânzător la un fructar, în Cernăuţi. Nu-i cunoşteam nici intențiile, 
nici adevărata meserie. Mi-a vorbit atât de frumos şi de convingător despre 
fericirea pe care mi-o pregăteşte, încât am consimțit să-i fiu soție. Nu ştiu 
ce putere ascunsă poseda aceşti bandiți, aceşti monştri cu chip de om, de-a 
ademeni şi nenoroci fetele. Ceea ce ştiu sigur e că Gross o posedă în cel mai 
înalt grad şi că eu nu sunt prima lui victimă. 

— Ştiai, când te-ai măritat, ceva din îndeletnicirile lui? 

— Cum să ştiu! Dacă aş fi ştiut, nu m-aş fi nenorocit, pentru totdeauna, 
şi n-aş fi suferit ceea ce am îndurat atâţia ani. 

— Mi s-a spus că soţul tău era cunoscut hoţ de ocazie şi negustor de 
carne vie. _ 

— Pe atunci, nu ştiam nimic. În urmă, la Constantinopol, a suferit o 
condamnare. Din vremea aceea, posed o fotografie, în dosul căreia mi-a 
scris câteva rânduri: „amintire din ziua când am ieșit din arest, soțul tău, M. 
Gross”... Soţul meu... Da, era soţul meu şi eu îl întreţineam cu tot ceea ce 
câştigam în casa de toleranță în care mă plasase... 

— Dar nu mi-ai spus cum ai ajuns să te vinzi... 

Vă spun imediat. Am trăit, patru luni, după căsătorie, aşa cum nu vi- 
sasem niciodată. Eram în al nouălea cer şi credeam că, într-adevăr, soțul meu 
era singurul om care îmi dăruia toată fericirea, pe care o putea visa o fată. 
Mi-a vorbit de proiecte măreţe, de milioanele pe care trebuia să le câştigăm 
în nişte afaceri și despre nevoia de a pleca peste graniță, pentru a lucra cu o 
societate engleză, care avea nevoie de serviciile lui. Eram orbită până într-atât, 
încât n-am putut judeca un lucru destul de simplu: că un vânzător de fructe nu 
este atât de indispensabil unei întreprinderi străine; iar paradisul milioanelor 
nu vine tocmai atât de uşor, numai pentru motivul că eu îi eram soţie. Totuşi, 
poveştile lui mă ademeniră într-atât, încât mă hotărâi să-l urmez „pe calea 
fericirii”. Am plecat la Constantinopol. Din primele zile, banditul știu să mă 
deprindă cu o nouă situaţie: englezii lui imaginari plecaseră; de lucru nu găsea, 
iar puținii bani, cu care plecaserăm, se isprăviseră curând de tot. Atunci am 
intrat în rândul unor prieteni”, care încercară să ne ajute. „Prietenii” nu erau 
decât complici şi plasatori de femei în casele de toleranţă. Sub motivul că 
pleacă după lucru, mă lăsă în grija „prietenilor”, timp de câteva săptămâni. În 
acest interval, „prietenii” îmi propuseră „angajamente” în hoteluri și varieteuri, 

unde „voi caştiga princiar”. Am rezistat, răbdând de foame zile întregi, până 
ce, într-o zi, primii să fiu casieriță într-un asemenea local. Nu mai e nevoie să 
vă spun ce am gasit, în loc de serviciu (Nicolae Ţic, în Jlustraţiunea română, 
Anul VI, nr. 2, 3 ianuarie 1934, pp. 6,7). 


* 


Roşcovana scoase un petec de hârtie, pe care îşi copiase scrisoarea: 

„Fă ce ştii şi scapă-mă din ghearele bandiţilor. Zdrednik, banditul, m-a 
vândut unor tâlhari, care mă ameninţă veşnic cu moartea, dacă spun cuiva 
un singur cuvânt. În casa în care îmi vând, ziua şi noaptea, trupul, vin numai 
negri, beţivi, bolnavi până în măduva oaselor. Dacă aş fi fost îngropată de vie, 
încă aş fi putut spera într-o minune. Aci nu mai sper în nimic. Trec zile întregi, 
fără să pot pune o bucăţică de pâine în gură. Sunt şi eu bolnavă prăpădită. 
Şi dacă n-ar fi Dik, un negru de curând ieşit din puşcărie, care ne păzeşte cu 
cuțitul în dinţi, aş fugi în mijlocul oceanului. 

Astăzi, două victime ca şi mine, două fetițe din Polonia, s-au otrăvit. 
Le-au azvârlit în pivniţă ca pe două zdrenţe murdare. Dacă ai putea să mă 
scoţi din ghearele lor, aş săruta pământul şi aş rămâne roaba ta, toata viaţa”... 

Dudu ascultă impasibil conținutul scrisorii, apoi întrebă: 

— Parcă, împreună cu dânsa, plecase şi o altă poloneză... 

Raşel Feldman. Dar şi ea a scris, unei cunoştinţe din Cernăuţi, cam 
aceleaşi lucruri. La început, scria despre minunile care o aşteaptă acolo. Nu 
ajunsese la Buenos Aires. În urmă, a nimerit şi ea ceea ce găsise şi cealaltă. 


A doua zi, dimineaţa, am dormit până târziu. Dormisem, câteva ceasuri 
bune, dar, probabil sub impresia celor văzute, destul de agitat, de vreme ce 
m-am sculat cu capul greu, ca de plumb. Pe dinaintea ochilor defilau, ca într- 
un film de cinema, personajele văzute în ajun şi crâmpeiul de mizerie şi de 
tragedie, pe care-l trăisem. În urechi îmi răsunau, încă, acele glasuri necăjite, 
care-si strigau, din gâtlejuri roase de boală, toată deznădejdea unor vieţi nimi- 
cite; acele spovedanii impresionante, pe care aş fi dorit să le audă toate acele 
uşuratice fete, care mai cred încă în mirajul ademenitorilor şi traficanţilor; 
acele tânguiri disperate ale unor suflete pentru totdeauna pierdute. Vedeam 
acele umbre de femei, blestemând în tremurul ultimelor licăriri de viaţă clipa 
când au ascultat „glasul şarpelui”, părăsind pământul ţării... Gândeam, în 
acele clipe, la lupta pe care o duc atâţia oameni ţi atâtea autorităţi contra co- 
merţului de came vie; la acea neînduplecată ofensivă a Ligii Naţiunilor, care 
se desfăşoară, de ani şi ani, fără ca flagelul să fi slăbit ceva din intensitate; 
când, deodată, apăru în uşă o domnişoară destul de bine îmbrăcată, care îmi 
ceru voie să îmi vorbească. 

Necunoscuta îmi spuse, destul de emoţionată, ca a venit în persoană 

să mă roage ca, în relatările mele, să nu-i pomenesc numele, pentru că, după 
aventura din America, s-a cuminţit şi s-a măritat, că duce o viaţă onorabilă şi 
liniştită şi că, povestindu-i păţania, 1-aş face cel mai mare rău. 

— Reportajul meu nu urmăreşte să facă nimănui rău. Din contra, rupând 
valul care acoperă viaţa blestemata a acestor criminali, deschid ochii tinerelor 
fete, care, ca şi dumneata, cad în ispita ademenitorilor şi a traficanţilor de 
femei... 

— Ştiu, dar aş dori ca, povestind cele văzute şi auzite în Cernăuţi, să 
nu pomeniți de numele meu. 

— Dar de unde ştii că voi pomeni de păţania dumitale? 

— Presupun. Apoi lucrul este cunoscut pentru cei care cunosc viaţa 
traficanţilor de femei. V-am văzut, v-am urmărit, câteva zile de-a rândul, şi 
sunt convinsă că vi s-a povestit şi despre mine. 

Necunoscuta mi-a spus numele, prenumele şi actualul domiciliu. Am 
cercetat carnetul meu, încărcat cu însemnări, nume, date şi fişe. Într-adevăr, 
printre victimele de curând repatriate, se găsea şi domnişoara L., cu următoarea 
menţiune: ,, afăcerea cu briliantele false”, R. W S. 1674, măritată de curând, 
strada... nr. ... lupta pe vapor (vezi rap. conf. S. + C. PC şi ag. inform”. 

Necunoscuta urmărea cu încordare notițele mele. Când i le-am citit, a 
devenit de o paloare neobişnuită şi, cu lacrimile în ochi, m-a rugat, din nou, 
să nu-i public numele. 

— 'Ți-am făgăduit. Dacă ţii, îţi dau cuvântul meu de onoare, cu condiţia 
să-mi povesteşti singură cele ce ţi s-au întâmplat. 

— Bine. Voi povesti. Dar mi-e teamă ca cineva să nu mă găsească, 
singură cu dumneata, în această cameră de hotel... 

Am privit lung capul acela de femeiuşcă, îngrijorat de o asemenea 
inofensivă perspectivă, după ce păcătuise atât de greu, cu doi ani mai înain- 
te; apoi, asigurând-o că îmi asum toată răspunderea şi că nimic rău nu i se 
poate întâmpla, chiar dacă cineva ar găsi-o povestind întâmplări din viaţa 
ei, necunoscuta îşi reveni, căpătă un oarecare curaj şi se aşeză la masa din 
mijlocul camerei. Fără prea multă introducere, femeiuşca, ce păstra ceva din 
frumuseţea de altădată, începu povestirea: 

— Trăiam liniştită, lângă părinții mei din Cernăuţi. Năzuiam şi eu, ca 
mai toate fetele de vârsta mea, să găsesc un tânăr frumos şi bogat, de care 
să-mi leg viaţa; un tânăr care să mă iubească şi căruia să-i dăruiesc tot ceea 
ce ființa mea putea dărui. Treceam drept fată frumoasă, cu oarecare stare, 
cuminte, respectată şi iubită de toată lumea. Părinţii mei mă feriseră să văd 
mai de aproape lunea, ascunzându-mi, cu grijă, ceea ce aveam să cunosc, mai 
târziu, dintr-odată, atât de brutal şi atât de grozav. 

Poate că tocmai acest exces de dragoste şi de grijă părintească a făcut 
să fiu atât de nepregătită în faţa nenorocirii. Visurile mele feciorelnice se 

împleteau la umbra romanelor şi povestirilor de aventuri, pe care le sorbeam 
cu nesaţ. Imi plăceau, deopotrivă, descrierile pitoreşti ale ținuturilor necunos- 
cute, de dincolo de Ocean. Aşa m-am îndrăgostit, din citite de America, ţara 
minunilor, a aurului, a dolarilor, a cinematografului şi a bărbaţilor frumoşi; 
acea Americă, pe care aveam s-o cunosc, câţiva ani mai târziu, în împreju- 
rări atât de dureroase şi din care am scăpat cu viaţă numai printr-o minune 
dumnezeiască. 

Trăiam aşa, în aşteptarea tânărului frumos şi bogat, cu care să călăto- 
resc în America tuturor minunilor, când, într-o zi, tânărul apăru ca în poveste. 
Bucurie şi emoție. Tânărul manierat şi frumos era chiar ceva mai mult decât 
îl visasem eu: era un om „putred de bogat”, care-mi făgăduise, fără prea mari 
rugăminţi, să mă plimbe prin toată America, îndată după cununie. Nimeni 
n-ar fi putut bănui, sub nici un motiv, că, sub masca distinsului şi manieratului 
meu logodnic, se ascunde cel mai periculos ademenitor de minore, un maestru 
iscusit şi viclean, căruia nu-i putea rezista nici o fată. Ştia, cu o dibăcie rară, 
să facă să vibreze fiecare coardă a sufletului, vorbea atât de frumos, încât 
îţi era cu neputinţă să nu-l asculţi, ceasuri întregi, povestind din cele văzute 
pe domeniile tatălui său, care avea mari ferme în America, şi care era, ca şi 
dânsul, originar din România. 

În câteva săptămâni, eram un biet fluture, care-mi arsesem aripile la 
cea dintâi lumină întâlnită în cale. Îl iubeam şi, aşa, orbită cum eram, puteam 
săvârşi, sub hipnotica-i putere, orice. Ce s-a întâmplat, mai târziu, lesne se 
poate bănui. Nerăbdătoare, am fugit cu dânsul. Aşa am cunoscut drumul 
Americii. În loc de imense ferme, peste care trebuia să domnesc, în loc de 
palate şi de bogății din poveste, am găsit mizeria unei vieţi de prostituată, aşa 
cum foarte puţini oameni şi-o pot imagina. 

Ştii ce înseamnă o femeie albă, pradă caselor de toleranță din Buenos 
sau din R10? O femeie, lipsită de orice apărare, în mijlocul unor brute, cărora 
nu le-a mai rămas nici un simțământ omenesc? Un infern fără nume, fără 
început şi fără sfârşit, de unde nimeni nu se mai întoarce... 

— Un Solowki rusesc... 

— Cu mult mai rău. Moartea este cu mult mai uşoară sub gheţurile po- 
lare, decât în barăcile de scânduri, în care sunt târâte „albele” traficanţilor de 
carne vie. Sociologii, care fac speculaţii teoretice, ar putea cobori în mijlocul 
victimelor. Atunci ar putea vedea deosebirea dintre anchetele oficiale şi cruda 
realitate. Femeile inimoase ar forma, poate, „batalhoane sfinte” pentru salvarea 
„sclavelor albe”, pradă prostituţiei, alcoolului, sifilisului şi stupefiantelor. Și 
poate, cine ştie, ar putea salva cel puţin pe cele care nu şi-au destrămat. încă 
iremediabil, sufletul şi trupul... Cel puţin minorele... 

— Sunt şi minore? 

— Destule. „Logodnicul” meu era, doar, un „specialist” pentru minore. 

De altfel, ceea ce m-a impresionat şi mai mult, din primele zile, a fost tocai 
soarta acestor fete neştiutoare, copile jertfite pe acest rug monstruos. Am găsit 
câteva copile, importate, de curând, „din Polonia”. Dar bietele fete erau din 
România, smulse banditeşte din căminele părinteşti. Una a murit, sub ochii 
mei, în baraca recalcitrantelor, unde m-au aruncat şi pe mine, din primele 
zile. În baraca aceea, care slujea ca loc de pedeapsă şi de tortură, „novicele” 
care nu se supuneau, cu una, cu două, erau biciuite până la sânge. Un negru 
ne biciuia cu un bici de foc, pe care-l cunosc doar sclavii şi dobitoacele. Tru- 
purile însângerate se rostogoleau, unul peste altul, în paiele umede de ploaie 
şi de lacrimi. Eu cred că în iad poate fi ceva mai accesibil decât viaţa printre 
„gaucos”-ii aceia, cu pielea de mort şi cu dinţii albi ca porţelanul, care cer 
femeii albe plăceri animalice, cu neputinţă de povestit. 

— Dar una dintre victimele traficanţilor mi-a spus că, în brusca de- 
gringoladă a femeii ajunsă pe mâinile lor, urmează, cel puţin pentru unele, 
o scară, o gradaţie, care începe cu viaţa de artistă de varieteu şi sfârşeşte cu 
viata de prostituție ordinară... 

— Oricare ar fi procesul, tehnica „iniţierii” este aceiaşi. ladul începe 
de la primii paşi şi, de regulă, sfârşeşte destul de repede, pentru că femeile 
de la oraş rezistă, în general, prea puţin. Victima, chiar dacă are momente 
de reculegere, cu restul de voinţă ce i-a mai rămas nu poate face mai nimic, 
pentru că, alimentată cu alcool şi cu stupefiante, îl pierde şi pe acela... 

— Spuneai că fetiţa, pe care ai văzut-o murind sub ochii dumitale, era 
una de la noi. Te-ai interesat cine era? 

— Desigur. Dar fata nu avea acte româneşti, ci poloneze. Probabil, 
acte false. De altfel, asemenea fete minore sunt aduse prim contrabandă şi 
nu apar decât în faţa „clienţilor discreţi, care plătesc gras”. Clienţii plătesc, 
ce e drept, destul de mult. Dar banii îi încasează matroanele şi exploatatorii, 
care, la rândul lor, plătesc „marfa” destul de scump. Vorbind, într-o zi, cu o 
colegă de mizerie şi decădere, mi-a povestit despre câteva femei din Cernă- 
uţi, care se ocupau numai cu vânzarea minorelor. Astfel, mi-a spus despre 
Catarina V., condamnată la 4 luni închisoare, care ademeneşte şi adăposteşte 
şi astăzi clandestin minore; despre Olga Z., o mijlocitoare iscusită, pe care 
a cunoscut-o şi dânsa la Cernăuţi, precum şi despre o aventurieră, recrutată 
din aceeaşi lume a prostituatelor, cu numele de Hirsch... Aceste femei erau 
în strânsă legătură cu bandele internaţionale, conduse de traficanţi de la noi, 
care aveau agenţi secreţi la Rio, Buenos Aires, Tampico, Texas etc. 

— Nu mi-ai spus însă ce-i cu „briliantele” dumitale... 

Femeiuşca îşi pironi ochii în pământ; apoi, după câteva clipe, reluă 
şirul povestiri. 

— Dacă vă interesează, v-o pot spune: Cei care mă ţineau sechestrată, 
în una din casele din Buenos, văzând încăpăţânarea cu care rezist tuturor 

torturilor morale şi fizice, au folosit un truc, care, în parte, le-a reuşit. Într-o 
zi, pe când plângeam mai amar într-o baracă de pedeapsă, apăru un spaniol 
cu înfăţişare simpatică şi se strecură până la mine, făgăduindu-mi salvarea. 
Spaniolul îmi spuse că s-a îndrăgostit, din primul moment în care m-a văzut 
terorizată şi că ar fi încercat chiar atunci să mă smulgă din mâinile bandiţilor, 
dacă nu i-ar fi fost teamă de viața mea. Imi spuse că este mare fermier, în 
apropiere, putred de bogat, şi că va căuta, cu orice sacrificii, să mă răpească 
şi să mă ducă la ferma sa. Ca să mă convingă, îmi spuse că mă va lua în că- 
sătorie şi, ca să fiu mai sigură de sinceritatea spuselor sale, îmi şi arătă o cutie 
cu bijuterii scumpe, în care străluceau trei briliante de o mări,e neobişnuită. 
Adăugă că aceste bijuterii nu sunt decât o parte din cadoul de nuntă, pe care-l 
voi poseda chiar înainte de facerea cununiei. : 

Făgăduiala spaniolului mi se păru, într-adevăr, de necrezut. În seara 
când hotărâserăm să fugim, apariţia cavalerului spaniol, mai mult decât ro- 
mantică, îmi întări convingerea că mă găseam în faţa unui suflet cu adevărat 
nobil şi generos. Spaniolul simulă o luptă cu paznicul negru, asupra căruia 
descărcă un foc de armă, mă aruncă pe şeaua calului său, pe jumătate sălbatec, 
şi, într-o goană nebună, dispărurăm în noapte... După câteva ceasuri de drum, 
poposirăm la conac, o cabană în care aştepta o armată de negri, spanioli şi 
gaucos. Oamenii ne-au primit cu voioşie şi spaniolul anunţă că adus pe aleasa 
inimii sale. După câteva zile, noul meu logodnic mi-a oferit cutia cu bijuterii: 
diamante, smaragde, topaze, turcoaze, o adevărată comoară de rajah. După 
douăzeci şi patru de ore, iluzia optică dispăru: cutia cu bijuterii nu era decât o 
cutie cu imitaţi destul de reuşite. Când încercai să-l dojenesc pe spaniol, pentru 
cutia sa, el deja dispăruse. În locul său apăru un gaucos, care îmi ordonă să 
fiu la dispoziţia oamenilor săi. Peste câteva ceasuri, eram prada bestialităţii 
unor oameni, pe care şi acum îi urăsc moarte. 

Inţelesei că fusesem vândută altei „case” şi că cel de-al doilea „logod- 
nic” nu era decât un complice al celor din Buenos. Am stat, mai bine de o 
săptămână, pândind clipa când, cu riscul vieţii, trebuia să fug şi să ajung pe 
bordul vreunui vapor european. Un marinar milos m-a îmbarcat clandestin şi 
m-a ascuns în magazia cu cărbuni. Aşa am ajuns până la Constanţa, unde am 
găsit un cunoscut, care m-a adus la Cernăuţi. O întâmplare fericită a făcut ca 
un suflet bun şi generos să-mi ierte toate greşelile şi, astfel, să devin soţia unui 
om sărac, dar cinstit şi muncitor. De aceea v-am şi rugat să nu îmi pomeniţi 
numele, pentru că mi-aţi face cel mai mare rău cu putinţă. 

Ascultam, înmărmurit, sfârşitul povestirii tinerei femei, care pătimise 
atâtea, pe urma acestor traficanţi, când un comisionar îmi aduse o scrisoare: 
era un bilet de la Dudu Chioru, care mă ruga să mă prezint, la o anumită oră, 
pentru a mă pune în contact cu o altă victimă a traficanţilor de carne vie (Ni- 
colae Ţic, în Ilustraţiunea română, Anul VI, nr. 5, 24 ianuarie 1934, pp. 6,7). 

La ora indicată, Dudu Chioru mă aştepta într-o cofetărie-restaurant, din 
strada lon Creangă. Informatorul meu era punctual, ca de obicei, şi mulţumit 
că mă poate revedea. 

— M-am ţinut de cuvânt. lată, vă prezint pe domnişoara B., persoana 
despre care vorbisem. 

Fata răspunde la salutul meu, cu oarecare timiditate, apoi îşi reveni, 
ca una care cunoscuse un apreciabil număr de bărbaţi şi care era deprinsă să 
înfrunte riscuri ceva mai mari. 

— l-am spus lui Dudu, începu fata, că vă pot povesti ce doriţi, cu singura 
condiţie să fiu ferită de urgia oamenilor care încă mă urmăresc. 

— Care oameni? 

— Traficanţi... 

— Dar mi s-a spus că ai un protector, care, deşi traficant, pe vremuri, 
s-a lăsat de această meserie şi trăieşte, azi, onorabil. 

— Pe cât poate fi un asemenea om onorabil. 

— Totuşi... 

— Onorabil, în sensul că nu se mai ocupă cu asemenea chestii Dar n-a 
izbutit să mă facă şi pe mine femeie, care să-şi câştig existenţa altfel... 

Sinceritatea fetei mă câştigă, de la început. Era una dintre acele neferi- 
cite victime, conştiente de nenorocirea în care au căzut şi care rămân, astfel, 
„pierdute”, pentru că nimeni nu se învredniceşte să le ridice de acolo, de unde 
au căzut. După asigurările pe care i le-am dat, că nici un rău nu i se poate 
întâmpla, de vreme ce nu-i voi pomeni numele, nici al ei, nici al mizerabilului 
care a vândut-o bandelor de traficanţi, fata începu să-mi povestească despre 
viaţa mizerabilă a celor ce cad în ghearele bandelor de ademenitori şi, mai 
ales, despre viaţa lor în „casele” din Orient şi din America de Sud. 

— Dudu mi-a spus că, deşi repatriată, acum câţiva ani, ai fost pe punctul 
de a pleca, din nou, în America. 

Fata plecă ochii, ruşinată, apoi răspunse: 

— Adevărat. Era să fac, pentru a doua oară, prostia, de astă dată ade- 
menită sub altă formă. Dar am auzit de scrisoarea Anei Hass, din St. Paul, 
în care aceasta descria, unei prietene din Cernăuţi, Z. I., că viaţa „albelor” a 
devenit atât de groaznică, încât cine ar dori să mai vină acolo mai bine să se 
înece în mare, la Constanţa. 

Dudu interveni: 

— Dar tu cunoşteai viata de acolo. Cum te mai puteai gândi să pleci? 

— Plecam cu un om de treabă... 

Dudu izbucni într-un hohot de râs nestăpânit: 

— Tocmai asta am voit să dovedesc domnului care te ascultă... Voi, 
singure, nu vă daţi seama de ceea ce faceţi. Puterea acestor oameni este, 

într-adevăr, drăcească. .. 
Se făcu tăcere. Dudu îşi scotoci buzunarele, apoi scoase câteva notițe, 
pe care şi le făcuse, pe un carneţel, în timpul „incursiunilor” din ajun. 


— M-aţi întrebat, ieri, despre minunea ce se petrece cu aceste victime, 
în America de Sud: deşi nenorocite, ele, cu boala şi cu moartea pe buze, sunt, 
totuşi, vesele... Domnişoara v-ar putea lămuri. .. 

Fata îşi încruntă sprâncenele, îşi trecu, apoi, mâinile peste pleoape, 
ridică din umeri ca străpunsă de un fior şi oftă prelung. Binevoitoarea mea 
informatoare mai întâi ezită, apoi, hotărâtă să-mi spună tot ce ştie, povesti: 

— Este o „minune” leane de înţeles. Inainte ca victima să fie animalizată 
de alcool şi de stupefiante, ea se deprinde să mestece o buruiană blestemată, 
marihoana, care produce bună dispoziţie, veselie, râs. Bănuiesc că iarba 
conţine vreun stupefiant mai puţin vătămător, deoarece bărbaţi şi femei o 
consumă toată ziua. Buruiana alungă orice urmă de tristeţe. Ea provoacă 
buna dispoziţie şi râsul. De aceea, în toate „casele”, fetele râd, râd fără motiv, 
cântă, dansează, aproape inconştiente. Dar otrava buruienii nu întârzie să-şi 
arate efectele, pentru că ea grăbeşte moartea, singura fericire adevărată a 
acestor nenorocite. 

— Ai cunoscut-o şi dumneata? 

— Am cunoscut-o, câteva săptămâni. Când mi-am dat seama de dezas- 
trul care mă aşteaptă, m-am ferit s-o mai consum, după cum m-am ferit şi de 
băuturile tari şi de stupefiantele care se găsesc în mai toate casele de toleranţă. 

— Ai avut această putere? 

— Am avut, pentru că vedeam, la fiecare pas, spectrul morţii, care secera, 
în fiece zi, pe câte una dintre colegele mele... 

— Nu era prohibit consumul? 

— Nu ştiu. Ceea ce ştiu sigur e că stupefiantele propriu-zise aveam 
grijă să le ferim de ochii poliţiştilor; această iarbă însă nu. Probabil că este o 
iarbă pe care o consumă şi indigenii... Efectul ei este sigur: mai întâi, aduce 
o stare de inconştienţă, de tâmpenie, apoi moartea... 

— Este adevărat că, în „casele” din America de Sud, fetele de la noi 
deţin majoritatea? 

— Inexact. Sunt fete de pretutindeni, din mai toate statele europene; 
femei albe, vândute de aceleaşi bande internaţionale, care n-au nici un fel de 
preferinţă, pentru că, pentru gaucoşi şi pentru negri, singura condiţie e să nu 
fie de-a lor... 

— Dar despre „casele”, pe care le-ar fi avut, pe acolo multimilionara, 
asasinată la Cernăuţi, Roza Hirsch, n-ai auzit? 

— Nu. În schimb, am citit şi eu, prin jurnale, despre aşa-ceva. Dar 
America e mare şi asemenea „case” sunt destul de numeroase. Dar pentru 

ce vă interesează trecutul răposatei? 

— Pentru documentarea mea. Aş fi dorit să ştiu dacă ceea ce s-a spus, 
despre această multimilionară, care trăia, retrasă, în ultimul timp, la Cernăuţi, 
corespunde adevărului... Faptul, bineînţeles, n-ar uşura cu nimic vinovăția 
asasinilor, care au ucis-o pentru a o jefui. 

N-am apucat, însă, să rostesc ultimul cuvânt şi fata dispăru, ca prin 
farmec: se strecură, ca o umbră, pe după raftul din fundul prăvăliei. Dudu, 
care, dintr-o privire, zărise, prin geamul uşii, doi ochi care cercetau interiorul, 
îmi spuse în şoaptă: 

— Este protectorul... Nici o vorbă, şi nu răspunde la nici o provocare. 

Protectorul, un om scund, negricios, uscăţiv, mai mult un tip vulgar de 
misit şomer, se îndreptă spre masa noastră, legănându-se. Omul, urmărindu-şi 
„fata”, îi pierduse urma tocmai în faţa acestei prăvălii. 

— Dudule, a fost pe aci? 

— Da. 

— Ai vorbit cu dânsa? 

— Desigur. M-a rugat să intervin pe lângă un agent, care n-o lasă în pace. 

Protectorul clătină din cap semnificativ: 

— Am înţeles. Numai să n-o muşte şarpele, să spună vreo minciună 
despre mine. Domnul este, desigur, gazetarul care se interesează de „chestiile” 
cu America... 

— Exact. 

— Faceţi bine că vă interesaţi în persoană. Dar nu trebuie să credeţi tot 
ceea ce vi se spune... 

Musafirul, care luase loc la masă, fără să-l fi invitat cineva, clipi şiret 
din ochi, apoi adăugă: 

— Cel care făptuieşte face un păcat; cel cu bănuiala, două păcate... 

— Dar eu nu bănuiesc decât pe cei pe care îi bănuieşte şi poliţia; apoi 
sunt atâţia identificaţi, care au suferit şi condamnări şi care sfidează lumea... 

— Poate că şi eu sunt un suspect. 

— N-am auzit... 

— Da, am fost în America şi am fost, de trei ori, divorţat. Dar ce-i cu 
asta? Și dacă femeile mele au fost necinstite, ce vină am cu? 

Dudu, mulțumit că discuţia nu luase un drum mai primejdios, interveni 
amical: 

— Domnul nu urmăreşte decât adevărul şi, dacă afirm eu că, astăzi, 
eşti om de treabă, fii sigur că nu-ţi pomeneşte numele... De altfel, nici nu-l 
interesează chestiile prea vechi... Cunoşti vreo chestie nouă? 

— Sunt câteva. Chestia cu doctorul cu şapte neveste o cunoaşte? 

— Nu. 

— Autorităţile cercetează, chiar acum, cazul suspect al unui doctor, 

însurat de şapte ori, care are un număr respectabil de neveste şi care face 
foarte des naveta Viena-Cernăuţi, Cernăuţi- Viena. 

— Şi ce face au atâtea neveste? 

— Ce să facă? Negustorie. Apoi, chestia cu scrisoarea şi cu noua bandă, 
pe cale de identificare... 

Musafirul plecă şi el grăbit şi mulţumit că izbutise să mă convingă de 
nevinovăție... 

* 

În drum spre centrul oraşului, ne oprirăm în fata hotelului „Lemberg”. 

— Vezi hotelul ăsta? Aci a fost prinsă o bandă de traficanţi polonezi, 
care încerca un export de fete. 

— Am mai auzit... 

— Da. Dar nu cunoşti amănuntele. Victimele, care se găseau seches- 
trate, nu ştiau nimic despre ceea ce le aştepta. Când s-au pomenit cu poliţia 
şi când au văzut că polonezii care le ademeniseră nu sunt, în realitate, decât 
nişte traficanţi, au început să ţipe îngrozitor... Erau patru polonezi, care au 
opus rezistenţă celor patru comisari, care veniseră să-i aresteze. Ei trecuseră 
graniţa clandestin şi se găseau ascunşi, cu victime, cu tot, în acest hotel. Faptul 
că plăteau împărăteşte, în lire-aur cel mai neînsemnat lucru, a dat de bănuit. 
Polonezii au fost expulzați, iar fetele, arestate, judecate şi condamnate la câte 
o lună de închisoare. 

— Probabil, un „trafic de femei”, în tranzit. 

— Da, în tranzit. Polonezii urmau linia triunghiului fatal: Cernăuţi — Bu- 
cureşti — Constanţa. Nefericitele victime urmau să fie îmbarcate, la Constanţa, 
pentru a fi duse la Alexandria şi, de acolo, în unul dintre oraşele Americii de 
Sud, care cumpărase „marfa”. 

— Am auzit vorbindu-se, adesea, despre acest „triunghi”; dar n-am 
înţeles amestecul Capitalei în liniile acestui triunghi... 

— Capitala dumneavoastră este punct central, ca şi Cernăuţii şi Constan- 
ta. Acolo traficanţii duc „marfa”, fie pentru trebuinţele metropolei, fie pentru a 
fi însoţită, până la Constanţa, de agenţi isteţi ai bandelor, care au legături şi în 
Bucureşti. Imbarcarea şi trecerea victimelor peste frontieră, prin Constanţa, nu 
este lucru tocmai uşor şi, de aceea, agenţii operatori sunt oameni iscusiţi din 
Capitală. Tot acolo, se fabrică şi actele necesare victimelor, fie falsificându-se, 
fie obținându-se acte veritabile, prin oameni cu trecere... 

— Crezi posibile asemenea mijloace? 

— Sunt sigur, pentru că chiar poliţiile porturilor sud-americane au oprit 
intrarea unor asemenea fete, expediate cu acte false. 

— Dar cele cu acte veritabile? 

— Foarte simplu. Fata majoră are tot dreptul să călătorească unde pof- 
teşte şi nimeni n-o poate opri, câtă vreme nu i se poate face dovada că este 

„exportată” în asemenea scopuri urâte. Însoţitorii lor nu apar la suprafaţă, 
decât după ce vaporul părăseşte apele noastre. În asemenea împrejurări, ce 
pot face autorităţile? Numai când poliţiile au indicii sigure despre dispariții 
sau ademeniri, când, de regulă, sunt pe urmele operaţiilor vreunei bande, 
intervin şi opresc victimele la Constanţa... 

— Dar acest lucru este atât de greu... 

— Aşadar, există un triunghi fatal, din care nimeni nu scapă... 

— Fatal. Cine a pornit pe linia triunghiului greu să mai scape. Organiza- 
rea şi supravegherea bandelor de traficanţi sunt atât de puternice, de diabolice, 
încât triunghiul ar putea fi numit, fără greş, „triunghiul morţii”. 

— Se cunosc cazuri în care asemenea fete au putut fi salvate, înainte 
de a părăsi ţara? 

— Destule. Domnişoara Popescu, din Burdujeni, ademenită de un 
oarecare Cirovici; două minore, trimise pentru export, cu acte false, de o 
traficantă, M. S$., din Cernăuţi; două fete, vândute unei bande de traficanţi, 
acum câţiva ani, cu 70.000 lei, de un pretins reprezentant al unei agenţii de 
vapoare; fata Ana G. I., din Cluj, Rosa Sohn şi Sonia Zalmiza, încăpute în 
mâna unei bande internaţionale, care opera la Cernăuţi; Cili şi Raspel, îm- 
piedecate să plece, acum un an. Şi atâtea altele, pe care autorităţile noastre 
le-au salvat din „triunghiul fatal”. 

— Cunoşti pe vreuna dintre aceste victime salvate? 

— Câteva. Dacă vă interesează, pot să mă informez şi să vă pun în 
contact. Dar cele mai multe, de teama bandiţilor, se feresc să le divulge 
numele. Acesta este şi unul dintre motivele pentru care cei mai mulţi scapă 
nepedepsiţi, pentru că însăşi victimele, de frică, nu spun adevărul, acoperind 
astfel fapte care ar trebui pedepsite cu toată asprimea. 

Vorbind astfel, ajunserăm în Piaţa Unirii. Intrarăm, pe strada Flondor, 
într-un local de consumaţie şi, la un pahar cu bere, Dudu îmi povesti întâmplări 
extraordinare, unele aproape de necrezut, din viaţa traficanţilor de carne vie. 

— Sunt unii, spuse Dudu, oameni care trăiesc şi azi în Cernăuţi, liberi 
şi nesupăraţi de nimeni. Ba unii sunt milionari, mari proprietari de imobile, 
negustori sau rentieri. Chiar în acest local vine unul, arhicunoscut în această 
lume a negustorilor de femei, care trăieşte în lux şi bogăţie, sfidând oamenii 
care muncesc din greu pentru o bucată de pâine. Dacă v-aţi osteni să cercetaţi 
trecutul, pentru unii chiar şi prezentul, răscolind cazierele polițieneşti, aţi 
vedea că, sub această mască de oameni bogaţi şi respectaţi, se ascund cei 
mai periculoşi bandiți, cei mai mulţi condamnaţi pentru fapte infamante... 
Pagini de roman senzaţional, pe care le trăim în superba indiferenţă a unei 
societăţi care, uneori, pedepseşte aspru greşeli neînsemnate, iar alteori iartă 
prea uşor cele mai grele păcate. Şi păcatele traficanţilor de femei nu sunt 
dintre cele mai uşoare. 

Dudu, care suferise, odată, această nedreaptă judecată, simţi o satisfac- 
ție în interesul cu care-i ascultam rechizitoriul, de altfel destul de îndreptăţit. 
In local intră un domn impozant, înalt, ras, pufăind o ţigară de foi. Dudu îmi 
şopti, de-abia perceptibil: 

Iată unul din categoria celora despre care vorbim. Opera, încă înainte 
de război. Dar cine ar putea îndrăzni să-i spună ceva acestui domn? Se spu- 
ne că, în ultimul timp, este sub supraveghere ceva mai riguroasă, pe urma 
intervenţiei poliţiei din Viena, care a semnalat poliţiilor noastre începutul 
unei noi operaţii (Nicolae Ţic, în Iustrafiunea română, Anul VI, nr. 6, 31 
ianuarie 1934, pp. 6,7). 


lei 


1936: Metode levantine, în paşalâcul Sucevei. Până acum, eram 
obişnuiţi să credem că dreptul de proprietate e drept sacru şi respectat, de 
voie, de nevoie. Cu alte cuvinte, ştiam că ce-i al meu e al meu, şi ce-i al tău 
e al tău. lar dacă cineva contesta cuiva dreptul la ceva, lua calea legii, pentru 
lămurirea chestiei şi stabilirea adevărului. Şi mai ştiam şi aceea că evidenţa- 
i evidenţă. Şi cea mai evidentă realitate, împotriva căreia nu se poate lupta 
cinstit şi normal, e faptul real: obiectul, omul vizibil, tangibil şi, ca atare, uşor 
de constatat şi de prins în conscripţii fidele şi controlabile. Imprejurare de 
care s-a şi ținut şi se ţine seamă în cercurile care se respectă, odată ce „contra 
facta non valent argumenta”, oriunde ne vom fi aflând snb soare. 

Afară de paşalâcul Sucevei, unde s-a încercat şi ceea ce nimeni n-ar fi 
crezut că ar fi cu putinţă, într-o lume civilizată şi creştină, cu o simplă trăsătură 
de condei au fost trecuţi în neființă sute de credincioşi uniţi, numai şi numai 
ca să iasă un număr mult scăzut, sub cel prevăzut de lege, pentru îndrituirea 
unei parohii la subvenție de la stat şi, deci, la existenţă. Tentativa aceasta 
incalificabilă a găsit răsunet la Ministerul Instrucțiunii Cultelor şi Artelor, 
care, la 13 august 1936, adresându-se eparhiotului de Maramureş, îi scrie: 


„Prea Sfințite, Prefectura judeţului Suceava, cu adresa Nr. 9262/1936, 
ne face cunoscut că parohia greco-catolică ruteană din Suceava are o popula- 
ţiune de 121 suflete, deci mult mai puţine ca să poată justifica existenţa unei 
parohii, plătită din bugetul statului. 

Faţă de numărul insuficient de credincioşi, ne cere a dispune desfi- 
ințarea acestei parohii şi alipirea lor la parohia greco-catolică ruteană din 
comuna Cacica. 

Avem onoare a vă ruga să binevoiţi a dispune să ni se comunice ho- 
tărârea Prea Sfinţiei Voastre în această chestiune. 

Primiţi, Vă rugăm, Prea Sfinţite, asigurarea deosebitei noastre consi- 

derațiuni. 
p. Ministru, / ss. Şt. Brădişteanu, / p. Director, / ss. G. Illoniu”. 


Aşa sună scrisoarea ministerială, ticluită în temeiul informaţiilor 
domnului prefect Cojocariu, de la Suceava. Care-i însă adevărul adevărat, în 
cazul de față? Acela că, pentru a se dinamita o aşezare bisericească unită, s-a 
recurs, în hârtii oficioase, la păcătoase falsuri ordinare. Răspunsul dat scrisorii 
ministeriale, de Prea Sfinţitul Alexandru, stabileşte, fără chip de replică, acest 
fapt, pe cât de odios, pe atât de nedemn. Scrie înaltul Ierarh: 


„Domnule Ministru, / Adânc mâhniți de cuprinsul adresei domniei 
voastre Nr. 116.090/14.366/1936, din care ni s-a dat să cunoaştem noul atentat, 
pus la cale de Prefectura judeţeană Suceava, împotriva bisericii noastre de 
acolo, ne grăbim a vă răspunde următoarele: 

1. Noua descoperire a domnului prefect Cojocariu, că parohia noastră 
din Suceava ar avea numai 121 suflete, contrazice flagrant, învederând nemer- 
nicia temeiului, cifrei de peste 200 suflete („70 de familii, cu 132 suflete, la 
care se mai adaugă populaţia flotantă de servitori, de circa 50-80 persoane”) 
arătată, „pe baza listelor de naţionalitate”, în adresa ce ne-aţi trimis, la 17 iulie 
curent, sub Nr. 116.519/13.665. 

2. Ea contrazice însă mai ales realității, pe care v-am prezentat-o, încă 
la 31 iulie curent, sub Nr. 4.134/1936, când ne-am permis a vă arăta, în temeiu 
de coale familiare, purtate, din ordin, la zi, că avem, în Suceava, 451 suflete, 
cărora se mai adaugă 203 suflete din filia Iţcani şi 188 suflete din filia Sf. Ilie, 
un total, deci, de 847 suflete. 

3. Întemeiată pe un neadevăr patent şi lipsită, cum se ştie, de orice temei 
de lege, cererea Prefecturii Suceava nu este, deci, decât o dovadă mai mult a 
duşmăniei ce ne poartă şi o nouă încercare de a slăbi temeiul de drept, care va 
trebui să ne repună în posesiunea integrală a averii ce ni s-a răpit la Suceava. 

4. Menţinem, deci, drepturile ce avem asupra parohiei Suceava, fiind 
hotărâți să luptăm, din toate puterile, pentru apărarea acestora şi vă rugăm să 
respingeţi această nouă încercare de atentat la adresa bisericii noastre. 

5. Insistăm, din nou, pentru cele ce v-am cerut în adresa noastră, po- 
menită mai sus (Nr. 4.134/1936), care vi s-a trimis recomandat, şi, astfel, deşi 
adresa domniei voastre de acum, ce nu ţine seamă de cele ce vă scrisesem în 
ea, pare a spune contrarul — nu se poate să nu o fi primit şi să nu o cunoaşteţi. 

In nădejdea etc. / ss. Dr. Alex. Rusu Episcopul Maramureşului”. 


Îi stă omului mintea în loc: acolo am ajuns, încât slujbaşi de stat să se 
preteze la măsluiri de felul acesteia? Şi pentru ce? Pentru ca să sugrume o 
comunitate creştină, care are „păcatul de moarte” că nu mărturiseşte crezul 

Bizanțului, ci al Romei, deşi enoriaşii parohiei năpăstuite nu sunt latini, ci 
slavi. Ştim că Prea Sfinția Sa chiriarhul Alexandru al Maramureşului a dezvă- 
luit, la vreme, Ministerului de resort toată meschinăria atentatului, pus la cale 
împotriva parohiei unite din Suceava. Măsuri de îndreptare a răului săvârşit, 
până acum, şi de prevenire a altor rele, plănuite pe viitor, nu ştim să se fi luat. 
Şi nici nu legăm mari nădejdi de aşa ceva. Cel puţini nu de la Ministerul 
pe care-l priveşte, în primul rând, „barbaria negrăită şi adânc păgubitoare 
intereselor ţării”, cum timbrează lerarhul eparhiot, într-altă scrisoare (din 7 
iulie 1936), procedura autorităţilor de la Suceava. Tare ne este însă credinţa 
că justiţia va da câştig de cauză dreptăţii, care-i indiscutabil de partea noastră, 
şi va spăla pata de ruşine, aruncată în obrazul ţării de metodele levantine, ce 
vreau să se încetăţenească şi la noi. Fără să izbutească, însă, până în cele din 
urmă. Pe lângă toate binecuvântările bizantine ce are. Şi chiar şi iadul de le-ar 
fi aliat. Pentru că, altfel, ar fi de disperat, cu atmosfera otrăvită, în care s-au 
putut plămădi atentate ca cele demascate, în legătură cu biserica şi parohia 
unită din Suceava atâtor amintiri de glorie şi cinste românească, de altădată 
(Metode levantine sau cum se încearcă nimicirea parohiei unite din Suceava, 
Unirea, Anul XLVI, Nr. 34, 22 august 1936). 


Dă 


1942: „Casa lui Aron Pumnul, din Cernăuţi, transformată în mu- 
zeu. Aron Pumnul a fost ardelean de-al nostru şi încă din Blaj. A trăit între 
anii 1818 şi 1866; în revoluţia din 1848, a fugit în Bucovina, unde a trezit la 
viaţă românească pe fraţii noştri bucovineni. E a fost, între altele, şi profesorul 
tânărului Mhail Eminescu, devenit, mai târziu, cel mai mare poet al nostru. În 
casa lui Aron Pumnul s-au pus la cale multe lucrări bune. De aceea, Societatea 
pentru Cultură Românilor Bucovineni a hotărât să transforme această casă în 
muzeu naţional” (Unirea Poporului, Anul XXIV, Nr. 2, 11 ianuarie 1942). 

1898: Fundaţiunea „Vasile Cocârlă” ........... eee eee 6l 
1898, loan Pop Reteganul: Bucovina... nenea anereenane nenea aaae 64 
1898: Constantin Morariu-Andrievici...... nenea nenea ana enaneeneneaanae 70 
1899: Situaţia românilor bucovineni... nene eneeeaeeceneaaaa aaee 74 
1900: Apelul fraților din Bucovina... eee nenea anareenene nenea 76 

1903: Biserica Mirăuţilor ......... aceea eee eee eee aaa aaa caen aaa 90 

1910: Mişcarea cooperativă la Românii din Bucovina ........mc cena nenea 171 
1911: Noul mareşal al Bucovinei, Baronul Alexandru Hormuzachi .....174 
1912: Cum ne Cunosc Străinii... eee ane nenea nenea an ane enaaea ae 175 
1912: Atentat contra profesorului Mocrenschi ...........n nea neeneneneeeneeee 178 
1912: Noul şef al Bucovinei... nene eee enma ceeace aan caza eee 186 
1912. Prima victimă a gerului........ee nenea enenenenene nana anane enaaea ae 186 
1912: Un nou ziar. Doi Morți VL... nenea eee cea cancan eee 187 
1913: Criza bisericească din Bucovina... nenea ana enaaea ae 189 
1914-1918: Cronologie bucovineană..........eenee eee ana enanea ae 191 
1916: Antiromânismul ortodoxiei transilvane ..........me nenea eee nenea 217 
1917, august 27: Ultima scrisoare a lui lon Grămadă...........ccnne nea 219 
1917: „Duşmanul român”, urât de românii ardeleni... nene 220 

1917: „Actul acesta de trădare al României credule”.............maneneneneeeee 222 
1918: O cununie între tranșeele austro-ruse.......nccea nenea eee eee caza ee 226 
1918: Readucerea moaştelor Sfântului loan cel Nou... nenea 226 
1918: Condiţiile de pace cu România... eneaea ae 230 
1918: Raportul consiliului de miniştri către M. S. Regele...................... 235 
1918: Mitropolitul Repta.........ceenen nenea anare enene nenea an aa ananenene aaa 236 
1918: Din vremile de groază ale Cernăuţului ........mee nenea eee eneneaeee 237 
1918: „La arme, Români! La arme, Români!”.......c nene cane cea ceeace 240 
1918, 29 octombrie stil vechi, laşi: 

Proclamaţia generalului Berthelot ................eceuaae unora eaatoeeoaraereaaeoeaze 241 
1918: În luna Unirii Bucovinei cu România... nenea eee 241 
1918: Tricolorul român în Bucovina... eee nenea ae 242 
1918: Guvern naţional român peste Bucovina... nenea eee nenea 243 
1918: Bucovineni, în Armata Română... nene nea neeeee ea ene ana ceeace 244 
28 noiembrie 1918: Proclamarea unirii Bucovinei cu România ............ 248 
1918: Marea adunare naţională de la Alba Iulia... 252 
1919: Direcţiunea Fondului Religionar din Bucovina... nenea 255 
Călătoria MM. LL. Regelui şi Reginei 

în Bucovina / 16-17 mai 1920)... anna aan eneneaeaeaaanane 259 
1920: Un parastas ciudat... nenea ananas nene 271 
1920: Expoziţie de artă la Cernăuţi ........mene eee nenea eee eneaea ae 272 
1921: Regulamentul Legii Agrare pentru Bucovina... aneeeeeeee 22 
In 23 natie; 1.02.1pze mt aa ba indie apoi 274 
In Ga piilie PO92/1 spa ana a lao il papi 275 
In 24 decembrie 1920... nana an ana aeaeaaeanane 276 
1923: Suceava, cetatea Voievozilor........ccenee nenea en eee ea ene cnc eee sana 277 
1924: Din lumea orbilor........c nn ene en enenenenenananeenenenenena ana anane anna 280 
1924: Constantin Timu, un erou necunoscut... eee eee en ne ceeace 282 
1924. Vindecări la moaştele Sfântului loan cel Nou... 283 
8 august 1926: Ce s-a petrecut la Putna?...........uaee nenea arena ae 290 
1926, Emanoil Bucuţa: La huţuli... eee nenea ceeace eee caza eee 292 
1931: „Jalnica Tragodie” a huţanilor.........ceene eee enma eee nenea 301 
1931: Politica şi satele noastre, înainte şi după război ........m nenea 305 
1933: Pictorul loan Coclici ceea arene nenea anane enaaea ae 306 
1933: Neguţătorii de femei din Bucovina... nana eee eneaea ae 309 
1936: Metode levantine, în paşalâcul Sucevei... eee neneaeaeee 335 
1942: „Casa lui Aron Pumnul, din Cernăuţi, 

transformată în Muzeu... anna an an anna an ananaae ae 337 
CUDEIIIS 5 coco ati up 0 aia a 07 a ie 0 338 

